
HĽADANIE ZAČIATKOV

ZAČIATOK. Ozajstný začiatok.
Tu bolo to miesto.
Tu sa začala písaná história. Tu sa začala mytológia. Odtiaľto vzišli tri najrozšírenejšie náboženstvá v histórii ľudstva. Dve miliardy kresťanov, židov a mohamedánov na celom svete sa dozvedajú zo svojich svätých kníh, že tento kúsok zeme si vybral boh, aby tu vzniklo ľudstvo.
Dve veľrieky, Eufrat a Tigris, tu pomaly plynú, aby splynuli do jednej; miesto ich stretnutia je zaznačené na každej mape. Nevytvárajú však nijakú mimoriadnu scenériu. Mľkve ako stretávajúce sa rieky sú aj husté rady datľových paliem lemujúcich brehy, kým slnko a mesiac prechádzajúce ponad suchopárnu púšť odrážajú sa dňom i nocou na pokojných vodách. Občas po nich prepláva rybársky čln.
Ako verí väčšina ludí, tu bola kolíska homo sapiens, stratený raj.
Úzky pás zelene sa vinie medzi dvoma riekami, keď sa stretávajú a zdravia lenivými vírmi a potom vytvárajú jedinú rieku Šatt al-Aráb, ktorá sa rýchlo stráca z dohľadu za palmami. Na sútoku riek, práve na tomto kúsku zeme, postavili kedysi malý hostinec, ktorý časom nechali takmer schátrať: tri hosťovské izby, veľká hala a tichá priestranná terasa obrátená k východu slnka ponad rieku Tigris. Táto nevelká budova niesla nad vchodom výrazné veľké písmená: HOSTINEC RAJSKÁ ZÁHRADA.
Honosný názov je celkom oprávnený, ak vývesnú tabuľu vezmeme doslova. Sotva na dohodenie kameňom od hostinca, oddelená od neho pásom trávnika, dostatočne veľkého, aby sa tu dal postaviť čln, stojí skupinka nenápadných zelených stromov nakláňajúcich sa ponad Tigris. Uprostred nich sa nachádza hrubý peň. Práve on je časťou zlomeného stromu neznámeho druhu, ktorý okolití obyvatelia uctievali malými sviečkami a zbožne ohradili ako prostú svätyňu. Chodievajú sem zavše starci z blízkej Kurny, aby v tichosti rozjímali. Plagát s textom v arabčine a angličtine hovorí náhodnému okoloidúcemu, že tu kedysi bývali Adam a Eva. Ďalej vraví, že, Abrahám sa sem chodieval modliť. A naozaj, podľa biblických prameňov sa Adam narodil v Ure, len niekoľko hodín cesty odtiaľto.
Spráchnivené konáre prastarého stromu celkom iste neprináša​li plody. A Abrahám zaiste nikdy nevkročil na tento príjemný kúsok piesočnatej zeme, keďže za posledné tisícročia sa úroveň pôdy zdvihla o šesť metrov a pôvodné riečne koryto sa úplne zmenilo. No aj napriek tomu si miesto sútoku oboch riek, ba celé územie zaslúži, aby sa nad ním prechádzajúci pútnik úctivo zamyslel, lebo na týchto miestach sa čosi začalo. Čosi, čo má význam pre vás, pre mňa, pre celé ľudstvo.
Keď som vošiel s batožinou do hostinca a ponad zábradlie terasy sa zadíval na tiché kruhy, ktoré na hladine tvorili ryby, slnko mi pomaly skízlo za chrbát a zatiahlo červenú záclonu na oblohe, takže čierne obrysy datľových paliem na druhom brehu sa chvíľami odrážali vo vode, ktorá sa mi vtedy zazdala krvavopurpurová.
Vo vzduchu som zacítil dobrodružstvo. Mohlo to však byť aj inak? Tu bola domovina Tisíc a jednej noci, Aladinovej čarovnej lampy, lietajúceho koberca a námorníka Sindbáda, Ali Baba so štyridsiatimi zbojníkmi patril na tieto brehy. Dolu prúdom obmývali vody riek Sindbádove ostrovy, pomenované po slávnom moreplavcovi z arabských ľudových rozprávok. Rieky pramenili neďaleko úpätia poetickej kužeľovitej hory Ararat, kde podľa starožidovských záznamov pristál Noe so svojou archou. Od riečnych brehov sa nenápadnou cestou dostanéme k neďalekým presláveným mŕtvym mestám Babylonu či Ninive, ktorých biblic​ké múry sa dodnes akoby načahujú k nebu. Prúdové lietadlá s hukotom pristávajú v nadčasovom Bagdade, kde sa moderné žeriavy a železobetónové budovy tisnú medzi zlatými kopulami a minaretmi.
Keďže leží na východe Západu a na západe Východu, v arab​skej krajine známej dnes pod menom Irak sa zmiešali ľudia všetkých typov a budovy všetkých tvarov. Mezopotámia čiže Medziriečie bolo opisné meno, aké dali grécki dobyvatelia územiu, na ktoré muži dávnoveku hľadeli s posvätným strachom, údivom i obdivom a ktoré poznali pod rozmanitými názvami. Najznámejší aj najpoužívanejší bol Sumer, potom Babylónia a Asýria. Od čias proroka Mohameda sa práve tu nachádza východná hranica arabského sveta.
Dnes prúdi ropa ropovodmi cez neplodnú púšť, kde sa kedysi rozprestierali žírne pastviny a zavlažované polia. Na vysušenej zemi stoja ako symboly meniacich sa civilizácií chrámy-pyramídy, minarety bok po boku s naftovými vežami. Neďaleko bývalých brehov Eufratu, južne od Bagdadu a na polceste k Rajskej záhrade vedie hradská popri obrovskej beztvarej kope rozdrve​ných tehál. Ukazovateľ cesty zapichnutý v kope pripomína cestovateľovi klasickú báj o prvom pokuse človeka stavať vyššie, než bolo v jeho silách. Lebo mu oznamuje, že tu kedysi stála BABYLONSKÁ VEŽA.
Poludňajšie slnko ukazuje smer cesty. Beží za nekonečné púšt​ne pláne, okolo arabských miest, takých farbistých a malebných, až máte dojem, že v nich sedia niekde na priedomí Sindbád a Ali Baba alebo sa pohybujú v dave na trhovisku. Odtiaľ cesta pokračuje z niekdajšej Babylonskej ríše až na pobrežie, kde sa všetko začalo - do južného Iraku, známeho pod menom Sumer.
Holé pustatiny, rovné ako lány polí, tiahnú sa až k otvorenému zálivu. Iba na zaplavených územiach, kde sa pomaly spájajú rieky blížence, sa rozprestierajú nedozerné zelené močariny oplývajúce rybami a vtáctvom. Od biblických čias sa tu zachovala skutočne jedinečná kultúra, skrytá vo svete tŕstia a šašiny, vyrastajúcich vysoko a husto ako džungľový porast. V žilách týchto obyvateľov mokradi prúdi akiste viac sumerskej krvi než v hocakom inom arabskom kmeni. A rieky akoby od vzdialenej Noemovej hory po celej dľžke toku odmietali vziať na vedomie vysušenú krajinu bývalej Mezopotámie, až kým sa radostne nezvítajú s močiarnymi Arabmi. Akoby oni jediní z Noemových potomkov boli požehnaní večným životom, kým všetky veľké mestské štáty a kráľovstvá naokolo zaradom zanikli.
Púšť, ktorá sa zažiera až do sviežich zelených močarín, pohltila bývalú domovinu Sumerov so všetkým, čo mali. Svetlé presypy suchého piesku zasypali chrámové pyramídy postavené dávno zabudnutým bohom a pokryli opustené mestá ovládané kráľmi, ktorí sa premenili na prach. Krajina, čo kedysi pulzovala životom, je dnes taká tichá a neživá ako severný pól. Tak ako snehom zaviate pukliny v polárnom ľade sa šíria od obzoru po obzor nekonečné zavlažovacie kanály a bývalé prieplavy, aj keď v nich niet ani kvapky vody a okolo ani jediného zeleného listočka.
Toto je cintorín najstaršej civilizácie. Ani jeden z tých, čo chcú poznať naše začiatky, nemôže obísť nálezy, ktoré v tunajších pieskoch objavili archeológovia. V tomto mŕtvom a pochovanom svete žijú totiž ľudské slová ako duchovia ďalej, pripravené hocikedy prehovoriť, len čo sa vyslobodia z objatia piesku. Medzi vykopanými palácmi a budovami odkryli vedci „knižnice“ s desiatkami tisícok vypálených hlinených tabuliek s najstarším známym písmom. Pôvodné sumerské písmo sa skladalo z hieroglyfických znakov, zakrátko ho však vystriedalo klinové, ktoré sa dalo ľahšie vrývať do hliny.
V hrobkách a chrámoch narazili archeológovia na neuveriteľné umelecké poklady zo zlata a striebra, svedkov takého vynikajúce​ho vkusu a úrovne civilizácie, že dnešní prostoduchejší ľudia začali upodozrievať, či títo pradávni ľudia neboli mimozemského pôvo​du. Do rúk bežného čitateľa sa len zriedka dostanú vedecké práce archeológov, zatiaľ čo knižný trh už zaplavili historky o návštevníkoch z vesmíru, ktorí tu pristáli len preto, aby postavili pyramídy a obohatili barbarskú civilizáciu našej planéty. Podobné knihy a filmy sa práve v posledných desaťročiach šírili po celom svete ako lesný požiar, hoci v tom istom čase vkročila noha pozemšťana na Mesiac. Vzdelanci sa len usmievali a krčili plecami, no milióny ludí týmto výmyslom uverili. Ukájali totiž rastúcu túžbu moderného človeka po okamžitej odpovedi na otázku, ktorú veda rozuzľuje pomaly a opatrne: Ako sa všetko začalo.
Čo by nám tak asi povedali prví Sumeri, keby vstali z mŕtvych? Veď možno práve oni prijali civilizovaných vesmírčanov, ak už nepochádzajú priamo z nich.
Sumeri však nemusia vstať z mŕtvych, aby nás presvedčili o svojej existencii. Ich slová sú stále medzi nami. Zanechali nám o sebe písomné svedectvo. Ich tabuľky zaznamenávajú, ako a odkiaľ prišli. Nebolo to na vesmírnej lodi. Práve naopak - priplávali na celkom obyčajnom člne. Preplavili sa cez záliv a ich najranejšie umelecké práce znázorňujú aj druh plavidla, na akom prišli. Priplavili sa k ústiu riek blížencov a v ich údolí založili civilizáciu, ktorá za nasledujúce tisícročie ovplyvnila tak či onak každý kút nášho sveta.
Ich písomné svedectvo však akoby vytváralo ďalšiu záhadu. Kde leží východná krajina Dilmun, o ktorej sumerskí moreplavci tvrdili, že odtiaľ prišli?
Museli sme sa preto oboznámiť s týmito pôvodnými svedectva​mi a získať praktické poznatky od ľudí, ktorí dosiaľ žijú v močia​roch. Museli sme sa vrátiť do Iraku a tam nájsť chýbajúce písmenko veľkej krížovky: že o začiatku ľudských dejín vlastne nič nevieme. Vyzerá to tak, že všetko sa začalo civilizovanými námorníkmi, ktorí prišli z mora. To však nie je začiatok! Je to len pokračovanie čohosi, čo sa-stráca v hmlách. Je to dosial ukryté pod púštnym pieskom, ako bola sumerská civilizácia, vede celkom neznáma, až kým ju v minulom storočí neobjavili a nevykopali v južnom Iraku? Zostalo to pochované pod sopečnými lávami, tak ako slávna stredomorská civilizácia na ostrove Santorin, ktorú sme nepoznali, až kým ju v dnešných časoch neobjavili pod pätnásťmetrovou vrstvou popola? Alebo sa ponorila do oceánu, ktorý pokrýva dve tretiny našej nepokojnej planéty, tak ako to pripomína stále živá legenda o Atlantíde?
Ak máme veriť Sumerom (a tí by to vari mali vedieť), ich obchodné lode sa neraz plavili do Dilmunu. Aspoň v tých časoch krajinu ich predkov zatiaľ ešte zrejme nezatopilo more, ani nepochoval sopečný popol. Bola na dosah sumerských lodí plávajúcich zo sumerských prístavov. Jedným z malých kúskov veľkej záhady je aj to, že dnes nik nepozná akčný rádius sumerských lodí. Ich plavebné vlastnosti upadli do zabudnutia aj s luďmi, ktorí ich stavali a plavili sa na nich, ich dosah sa stratil v brázdach vľn za loďou.
Praktický výskum starobylých typov plavidiel vedie po mno​hých nevychodených cestičkách. Tie ma doviedli na vzdialené ostrovy Polynézie, k jazerám v Andách a v strednej Afrike, k riekam a jazerám všetkých svetadielov. Napokon ma priviedli až ta, kde sa kedysi nachádzal Sumer, dnes domovina močiarnych Arabov. Tam sa začalo moje hľadanie začiatkov histórie ľudstva. Tam sa začala cesta, ktorá priviedla mňa i mojich spoločníkov do dobrodružstiev úplne odlišných od tých, aké prežívajú astronauti, späť do vzdialených dní a nocí, keď naša planéta nebola ešte taká obývaná. Vtedy bola taká veľká, že cestovateľovi sa za každým horizontom otvárali neznáme a nevídané svety. Svety s neznámy​mi rastlinami a živočíchmi. S ľuďmi, domami a obyčajmi tak veľmi odlišnými od domácich, akoby pochádzali z celkom inej planéty pod celkom iným slnkom. Takéto svety existovali kedysi naozaj popri sebe, oddelené len bariérou divej prírody a spojené šírym morom.
Morské cesty medzi nimi sa používali ešte prv, ako sa v Sumeri usadili Sumeri. V ich tabuľkách sa spomínajú králi lodivodi a obchodní námorníci, ktorí sa plavili do zámorských krajín alebo naspäť, a dlhý zoznam tovarov, ktoré vyvážali alebo dovážali cez vzdialené prístavy. Niektoré tabuľky hovoria dokonca o stroskotaniach lodí a morských katastrofách. Záznamy hovoria o rizikách spojených s námorným podnikaním. Dokonca aj vtedy sa pri stavbe plavidiel využívali skúsenosti celého národa. Posádku lode tvorili ľudia ovládajúci remeslo. Pri čítaní tabuliek ožívajú práve takéto drámy, a priam pritom možno počuť povel: „Všetci muži na palubu!“
Ako často takéto varovné či zúfalé výkriky zanikli však v burácaní príboja narážajúceho na skaliská alebo v duniacom oceáne, ktorý sa zbesilo usiloval pohltiť malé plavidlo zmietajúce sa v nečakanej búrke.
„Všetci muži na palubu!“
Tentoraz to bolo upozornenie pre mňa. Pre mňa a mojich spoločníkov spiacich pod neveľkým bambusovým prístreškom. Bol to Normanov hlas. Burácajúci hluk napľňal temnotu. To bola skutočnosť. V spánku mi telo nadhadzovalo tak nebezpečne, že sa mi prisnilo o aute, ktoré vediem a ktorému odletelo koleso. Keď som sa prebudil, zistil som, že sa kŕčovito držím bambusovej tyče, len aby ma nezhodilo z postele, kde mi voda zmáčala až tvár.
Dostali sme sa do ťažkostí. Von!
„Von!“ zakričal som a odkopol spacie vrece.
Ostatní sa mi už súkali von cez nohy s baterkami v rukách a vykúkali cez malý dverový otvor.
Nebolo času obliekať sa. Nanajvýš si okolo pása pripnúť bezpečnostné laná. Všetci sme museli na palubu. Bol to fakt, a nie zlý sen. Uprostred noci nás neočakávane zastihla búrka. Vlnobitie a vietor boli také silné, že sa nedalo stáť. Pokožku bičovali spŕšky morskej vody a dážď. Keďže sme nič nevideli, habkali sme od opory k opore alebo sa pridŕžali bambusových stien. Pritom sme sa pokúšali baterkami osvietiť ohrozenú plachtu, rahná a lanivo.
„Priviažte sa!“ zakričal som. Plavidlo poskakovalo na rozbúrených vlnách ani antilopa. More i povetrie burácali. Hluk vľn a stenanie drevenej výstuže lode boli strašné. Búrka zavýjala a svišťala v lanách a v bambuse. Petrolejové lampy zhasli, okrem jednej, ktorá sa ako nepríčetná svätojánska muška hojdala vysoko na vrchole sťažňa, no neosvecovala palubu.
„Pomôžte Normanovi skasať plachtu!“ To Jurij pri kormidlovom vesle zareval na Carla stojaceho na streche kajuty. Rady, prí​kazy, otázky, drsné výkriky v rozličných jazykoch pohltilo dunenie mora ešte skôr, ako sa dostali do uší toho, komu boli určené, hoci v hlase Normana, nášho palubného majstra, sa už ozývalo aj zúfal​stvo. Všetci sme dobre vedeli, že lanám a rahnám hrozí nebezpe​čenstvo.
Našou Achillovou pätou bola plachta, ale najmä sťažeň. Plachta sa môže roztrhnúť, ale dá sa zlátať. Sťažeň bol priviazaný povrazmi k lodi z tŕstia. Strachovali sme sa, že tŕstie alebo povrazy povolia a celé laná a rahná aj so sťažňom a plachtou zmiznú vo vetre. Kým sme viseli na oporách a zdvíhacom lane, aby sme zvinuli šalejúcu hlavnú plachtu, začuli sme nad hlavami ostrý praskot, za ktorým nasledoval strašný tresk. Plavidlo sa naklonilo na jednu stranu, všetky predmety na palube sa presunuli na bok lode, a to práve vtedy, keď som pozeral nahor a pokúšal som sa sliepňajúcou baterkou zistiť, čo sa vlastne stalo: Zlomil sa pevný druhý sťažeň. Najväčší kus z neho sa klátil pod hlavnou plachtou a hrozil roztrhnúť plachtu, ktorá sa nám vznášala nad hlavami a plieskala ako obrovský šarkan, pričom ťahala plavidlo čoraz väčšmi na pravý bok. Nasledujúca vlna zachytila okraj plachty a nepopustila.
Všetci, čo sme mali volné ruky, sme sa spojenými silami pokúšali pritiahnuť plachtu späť na loď. Obávali sme sa toho najhoršieho. Každé normálne plavidlo by malo byť schopné prekonať vrcholné nebezpečenstvo, aj keď sa prevrhne, alebo sa mu prederaví dno.
Lenže v očiach moderného námorníka loď, na ktorej sme sa plavili my, nebola normálnym plavidlom. Bol to typ lode používaný kedysi starými Sumermi, typ lode, aký by dnešní odborníci nazvali obyčajným riečnym člnom. Vo chvíli, keď sa vlna za vlnou prevaľovala cez palubu neovládateľného plavidla, kým oceán držal cíp hlavnej plachty v pazúroch, na chvíľu sa nám zdalo, že sa môže ešte všeličo prihodiť. Čokoľvek by sa však stalo, odpovedalo by to na jednu z otázok, ktorá nás viedla k tomuto pokusu: aké plavebné schopnosti má toto predeurópske plavid​lo. Veď preto sme sa aj vydali na túto plavbu. Aby sme spoznali radosti i strasti starých Sumerov a aby sme na vlastnej koži zakúsili, ako sa im plavilo na otvorenom mori.
Spomenul som si na teplú, suchú zem medzi datľovými palmami v Rajskej záhrade. Bol by som sa na to dal, keby som bol vedel, čo nás očakáva? Verím, že áno. Verím, že všetci sme si uvedomovali, že nik sa nemôže vydať na more na nezvyčajnom druhu plavidla bez rizika, že sa dostane do nejakých ťažkostí a problémov.
Bola to moja tretia plavba po oceáne na palube lode z tŕstia, ale prvý raz sme sa nedali voľne unášať. Tentoraz nebol poruke nijaký morský prúd, ktorý by nás dopravil do cieľa. Na predchádzajúcej plavbe na papyrusovej lodi egyptského typu sme získali veľmi veľa skúseností, keďže pri stavbe a navrhovaní lodí vychádzali starí Sumeri aj starí Egypťania zo spoločného dedičstva. Odborníci dokonca podotýkajú, že najstarší sumerský hieroglyfický znak pre pojem lode bol ten istý ako pre pojem loďstva v najstaršom egyptskom hieroglyfickom písme.
 Zobrazuje kosákovito ohnutý trstinový čln zviazaný povrazmi, ktorému z kormy i provy trčí tŕstie. Znamenalo to vari, že najstarší pisári týchto dvoch krajín prevzali celý znak zo spoločného, dnes už zaniknutého prameňa? Alebo to značí iba toľko, že oba národy zdedili ten istý typ lode z tŕstia?
Trstinovú loď starého Egypta znázornili faraónovi umelci tak podrobne, že som mohol odkopírovať celé plavidlo vrátane jeho kormidlového vesla a lanovia, keď som staval trstinové lode Ra I a Ra II, aby som ich vyskúšal na šírom oceáne. Mezopotám​ske umenie až také podrobné detaily nemá, ale reliéfy na hrubom múre prenesenom do Britského múzea z kráľovského paláca v Ninive zobrazujú námornú bitku medzi trstinovými plavidlami Asýrčanov a Babylončanov. Lode sú dosť veľké, na palube vidieť dvojrad asýrskych vojakov, ktorí sa nalodili, aby zmasakrovali utekajúcich mužov a ženy, pričom obete hádzali cez palubu napospas morským živočíchom. Tieto veľké reliéfy mimoriadne presne zobrazujú, že trstinové lode z krajiny riek blížencov sa stavali takisto ako lode na Níle.
Ani jeden motív v miniatúrnom umení mezopotámskych valcovitých pečatí nie je taký bežný ako člny z tŕstia používané legendárnymi hrdinami v období osídľovania. V podstate sú presne také isté ako lode, ktoré s väčšími detailmi zobrazuje umenie v Ninive a v Egypte. No predsa je tu istá základná odlišnosť. Stavitelia egyptských trstinových lodí používali papyrus. V tých časoch rástol papyrus v hojnom množstve na oboch brehoch Nílu od jeho prameňov až po deltu. Sumeri však papyrus nemali; namiesto neho im ponúkali močariská Mezopotámie iný druh vysokého tŕstia v prúdiacej vode, v tých krajoch známy ako berdi.
Po našich dvoch pokusoch s plavidlami egyptského typu roku 1969 a 1970 som dospel k názoru, že správne postavená loď z papyrusu naozaj môže prekrižovať svetový oceán. Ra I, postavená stredoafrickými Budumanmi, takmer preplávala At​lantik, až kým sa jej neroztrhli spevňujúce povrazy. Nasledujúci rok sme sa na Ra II, postavenej juhoamerickými Indiánmi kmeňa Aymará, preplavili z Afriky do Ameriky. Lenže berdi sa odlišuje od papyrusu formou aj obsahom. A čo je horšie, veda dospela k názoru, že berdi rýchlo saje vodu. V súčasnosti poznáme len jednu autoritu v odbore starobylých mezopotámskych plavidiel - fínskeho znalca Armasa Salonena. V erudovanej a prenikavej štúdii o všetkých typoch plavidiel používaných v predošlých obdobiach v Medziriečí nehovorí však nič o elep urbati, lodiach z tŕstia, azda len okrem zmienky o všeobecnom predpoklade, že rýchlo sajú vodu a „treba ich vytiahnuť na breh, aby vyschli“.

V tomto bode sa zhodla všetka, aj keď veľmi sporadická literatúra týkajúca sa tejto témy. Podľa nej sumerské trstené lode mohli slúžiť nanajvýš pri riečnej preprave.
Ako zlúčiť tento moderný rozsudok so starobylými textami a vyobrazeniami? To bola otázka, pre ktorú som sa ocitol v hostinci v Rajskej záhrade. Prišiel som na sumerské územie, aby som sa pokúsil vyriešiť tento rozpor praktickou skúškou. Chcel som sa dozvedieť, ako dlho vydrží loď z berdi na vode, a pokúsiť sa znova vytýčiť niektoré z nejasných trás zaznačených na starých tabuľkách, v ktorých sa spomínal Dilmun, Makan, Meluhha a iné premenované či dávno zabudnuté krajiny.
Pri Adamovom strome som skončil úplnou náhodou. V močarinách a popri riečnych brehoch som sa pustil hľadať vhodné a bezpečné miesto na stavbu trstinovej lode. Dolu pri zálive zaberali vhodný terén moderné mestá a rozpínavý priemysel, hore prúdom zasa bariny, blato, datľové háje alebo príkre svahy sťažovali stavbu lode a jej spustenie na vodu. Potom mi však zástupca irackého Ministerstva informácií ukázal prázdnu záhradu pri Adamovom strome a veľkodušne mi ponúkol hostinec Rajská záhrada ako miesto na prípravu expedície. Len pár krokov od jeho prahu sa začínajú nekonečné močiare s trstinou a hneď spred terasy sa dá plaviť dolu riekou až na šíre more. K výhodnejšiemu riešeniu by nás nebola doviedla vari ani Aladinova lampa.
Neraz ma varovali, že Irak nie je práve najvhodnejším štátom na prípravu expedície. V republike vrelo ako v kotli, odvtedy čo v nej zvrhli monarchiu a vymanili sa spod britského vplyvu. Vodcovia panarabskej strany Baas, ktorí zvíťazili v poslednej revolúcii, zavreli pred turistami hranice, na druhej strane však vítali všetky konštruktívne návrhy na rozvoj vedy a priemyslu. Jediné dva vhodné hotely v Bagdade preto zaplnili podnikatelia a inžinieri zo všetkých priemyselných krajín Východu i Západu. Vyzeralo to tak, že všetci priam dychtia priniesť zrelé plody modernej civilizácie späť do spálenej pôdy, kde kedysi vzklíčili jej prvé semienka. Ropovody sa stali cievami dnešného Iraku, tak ako kedysi dávno boli nimi zavlažovacie kanály.
Nová republika skutočne prežívala obdobie prudkého rozvoja, pričom na budúcnosti záležalo oveľa väčšmi než na minulosti. Hlavné jadro vedcov z Národného múzea v Bagdade si však pridobre uvedomovalo fakt, že čím viac vieme o minulosti, tým lepšie môžeme plánovať budúcnosť. Človek nemôže vedieť, kde je, pokiaľ nespozná cestu, ale aj smer, odkiaľ prišiel. To nie je vlastne nič nové pod slnkom, takže ak sa nechceme učiť na vlastných chybách, mali by sme sa poučiť z chýb iných.
Doktor Fuad Safar zvolal kolegov a spolupracovníkov Národ​ného múzea s jeho bohatou knižnicou a spoločne sme predebato​vali projekt, ktorý som mal na mysli. Natierali Sumeri lode smolou, aby lepšie odolávali presakovaniu vody a lepšie sa držali na vode? Nepochybne mali prístup k prírodnému asfaltu, ktorý vyvieral na povrch z otvorených prameňov neďaleko Uru a niekoľ​kých ďalších miest na hornom toku rieky, a používali ho na to, aby ním impregnovali nádoby a strechy. Vo vitrínach múzea boli päťtisícročné modely trstinových člnov potreté jemnou vrstvou asfaltu.
Alebo, ak bol asfalt priťažký, nenatierali väčšie lode žraločím olejom, ako to dosiaľ robievajú mnohí rybári v zálive, ktorí ním natierajú dosky svojich drevených plavidiel? Mal som dokonca naporúdzi veľmi starú tabuľku, ktorá hovorila o hrdinovi, čo zmiešal šesť dielov smoly, tri diely asfaltu a tri diely oleja a zmes použil pri stavbe veľkej trstinovej lode. Nebola táto zmes určená na impregnáciu tŕstia berdi, ktoré priveľmi vstrebáva vodu?
Kde ležala krajina predkov zvaná Dilmun, ktorú tak často navštevovali sumerskí obchodní moreplavci? Najviac odborníkov sa prikláňa k názoru, že to bol Bahrajnský ostrov, kde nedávno pri archeologických vykopávkach odkryli rozľahlé mestá, hrobky a chrámy, ktorých časť (ak nie všetky) má byť staršia než sumerské obdobie. Lenže Bahrajn bol prihlboko v zálive, takže Dilmunom by mohol byť pravdepodobne menší ostrov Failaka, ktorý leží pred pobrežím Sumeru.
Cítil som, že na schôdzke v múzeu som veľa získal, lenže zároveň som sa cítil veľmi neisto, až rozpačito. Čo mám použiť na impregnáciu svojej trstinovej lode? Vôbec nič? Po týždňoch strávených v bagdadskom múzeu medzi exponátmi a prekladmi tabuliek som si zaplnil poznámkový blok faktmi i teóriami. Lenže isté bolo iba jedno: starí Sumeri boli stavitelia lodí a moreplavci. Ich civilizácia závisela od dovozu medi, dreva a iných surovín z ďalekých krajín, takže ich rast na vládnúcu veľmoc v tejto oblasti závisel od toho, že mestá Ur a Uruk museli byť veľkými prístavmi a strediskami mimoriadne rozvinutého obchodu. Nemali nijaký prístup k medi a len malú šancu na výnosný obchod v najbližšom susedstve, preto sa zdá pochopiteľné, že ich námorníci sa museli plaviť veľmi ďaleko.
Na to mi mohla dať odpoveď iba praktická previerka. Rozhodol som sa presadiť svoj projekt a pracovníci múzea sa zasa rozhodli presvedčiť svoje ministerstvo, že rekonštrukcia predhistorického plavidla, ktorú plánujem, má naozaj význam. Potom som dostal povolenie zožať trstinu v močariskách, bezcolne doviezť potrebné zariadenia, zhromaždiť posádku expedície v Iraku bez ohľadu na národnosť, pričom by sme všetci boli hosťami štátu, až kým by sme neodplávali.
Tým, že som sa vrátil do močarísk, nepremárnil som čas. Tlmočníka mi poskytlo múzeum. Z hostinca Rajská záhrada sme mohli chodiť do neďalekého mesta Kurny, kadiaľ prechádza hlavná asfaltka z Bagdadu, vždy s hustou premávkou. Na tejto ceste však nebolo ani jednej ťavy. Dokonca ani bicykel. Mohutné kamióny, niekoľkodielne cisternové autá i armádne nákladné autá sa valili k prístavu v zálive. Hneď na druhej strane hradskej sa rozprestierajú močiare a míľu po míli siahajú čoraz hlbšie do vlastného sveta, nepodobné ničomu, čo som dosial videl. Tieto močiare sa rozliehajú na vyše pätnásť tisícoch km2.
Pri prvom vodnom kanáli nás čakali dvaja vysokí obyvatelia močiarov vo vlajúcich arabských rúchach; každý zvieral v ruke dlhú tyč z trstiny, ktorou sa odráža čln; Jeden z nich pridržiaval veľkou bosou nohou dlhé čierne plavidlo. Obaja nás vítali a posunkami naznačovali, aby sme nastúpili. Bol to tunajší bežný mašhuf, štíhly dlhý čln s plochým dnom, aký dnes stavajú všetci močiarni Arabi. Kým prv ho robili z vlastného tŕstia, teraz ho stavajú z dovážaného dreva a pokrývajú ho - podobne ako jeho trstinových predchodcov - jemným povlakom čierneho asfaltu. Prova aj korma sa dvíha vo vznosnej krivke ako na lodiach Vikingov, pričom zvyšok tvoria päťtisícročné línie sumerských prapredkov.
Vstúpil som do vratkého člna a posadil sa na podušku na sedadle, dvaja štíhli chlapi z močiarov sa vztýčili na oboch koncoch plavidla a pustili sa odrážať tyčami, dlho a pomaly, odo dna plytčiny. Voda bola krištáľovo čistá, na dne sa knísali rastliny; zazrel som ryby a aj dlhé girlandy vodného iskerníka siahajúce až k hladine. Ticho a plavne sme sa vzdialili od zelených trávnikov a vkľzli medzi dve mohutné steny z tŕstia. Len čo nás obklopili tieto vysoké vodné rastliny a zavreli sa za nami, zanechali sme za sebou hlučný a rušný moderný svet a zdalo sa nám, akoby sme sa rýchlosťou kozmickej lode preniesli do minulosti. S každým tichým mávnutím tyče oboch mlčanlivých obyvateľov močarísk sa mi zdalo, že cestujem v čase naspäť, nie však do obdobia divošstva a neistoty, lež do čias kultúry takej vzdialenej od barbarstva ako naša, ibaže navyše neuveriteľne prostej a nekomplikovanej. Môj tlmočník z múzea nebol so mnou na minulej návšteve, takže len čo sme došli k prvým plávajúcim dedinám, ohúrili ho tak ako pred​tým mňa.
Pri prvej návšteve pred piatimi rokmi iracké vrchnosti mi nie veľmi ochotne povolili vstup do oblasti močiarov. Nie preto, že by ľudia žijúci v tejto oblasti boli nebezpeční. Tí nanajvýš nevedeli vždy držať krok s moderným Irakom. Okolití púštni Arabi ich s miernym povýšeneckým nádychom nazývali Madanmi, t.j. majiteľmi byvolov, a nie tiav. Hoci vďaka autám nie sú v móde už ani ťavy.
Voda v močiaroch je prihlboká pre automobilovú dopravu či pre záprah a naopak priveľmi plytká pre bežné člny. Bahnisté dno vždy odrádzalo aj jazdcov na koňoch či na ťavách. Chodci by boli zasa úplne stratení, keby sa chceli prebrodiť cez vysoké tŕstie. Iba Madani poznali v iskerníkovej džungli skrytý labyrint úzkych a plytkých priechodov, čo spôsobilo, že ich dosiaľ každý nechal žiť vlastným životom. Nadšenie britských výskumníkov Wilfrida Thesigera, Gavina Younga a ďalších vrátane mňa, ktorí vkročili do močarísk a vyšli z nich plní úžasu, začalo však pomaly ovplyvňovať postoje Bagdadu. Tentoraz som sa dokonca opovážil použiť aj filmovaciu kameru a priviesť z močarísk čo najviac Madanov, ktorých som potreboval pri stavbe lode.
Iba zopár stľpikov dymu v diaľke nám prezrádzalo, že v močariskách žijú ľudia. Zatiaľ som však nevidel po nich ani stopu. Ani nijaká strecha neprezrádzala, kde ležia dediny, kým sme sa nedostali čoby na dohodenie oštepom k prvému stavisku. Nikde nijaká vyvýšenina, ani len kameň, na ktorý by sa dalo stúpiť, rozhliadnuť sa ponad tŕstie a iskerníky, ktoré vytvárali nepreniknuteľnú ohradu, presahujúcu výšku očí človeka stojaceho na bahnistej pôde, ktorá sa mu prehýba pod nohami ako matrac. Husi, kačice a iné vodné vtáky všetkých farieb a veľkostí sa tu vyskytovali v neobmedzenom množstve, akoby ani neexistovala puška. Zavše tu zaplachtil orol prilietajúci z okolitého pobrežia, ale aj rybáriky a nekonečné množstvo iných vtákov - niektoré z nich žiariace farbami - sedelo a hojdalo sa na okolitom tŕstí, najmä v období sťahovania. Vysoké biele volavky a bociany s červenými zobákmi stáli ako stráže medzi steblami a územčisté pelikány naberali ryby do veľkých džberovitých zobákov.
S trochou šťastia sa tu dalo na okamih zazrieť naježeného čierneho kanca, ako sa ťažkým krokom prediera pomedzi vlniace sa tŕstie. Len keď sa priblížime k skrytému útulku, zbadáme veľkého vodného byvola, ako sa pomaly brodí cestou, alebo sa načahuje za trstinou, pričom sa mu široké čierne telo blyští na slnku ako vlhká tulenia koža. Len čo prejdeme okolo, prestane nás sledovať dobromyseľnými teľacími očami, mávajúc širokými ušami a švihajúc trpezlivo tenkým chvostom, aby zahnal muchy. Stále však nerušene prežúva posledné zelené steblá ostrice, čo mu ovísajú z papule.
Zrazu sa pred nami vynára dedina. Aké to zjavenie! Aká dokonalá harmónia s prírodou! Domy s klenutými červenými strechami splývajú s okolitým prostredím ako vtáčie hniezda visiace medzi tŕstím. Niektoré sú drobné a poskytujú sotva viac ako núdzový prístrešok, do ktorého sa dá iba vplaziť, mnohé sú však veľké a rozložité. Sú len jednoducho ukryté, pretože my sami putujeme vysokou a neprerušovanou zástenou zelene. Najvyššie obydlia sú veľké, pripomínajú priam hangáre, pričom steny a strecha sa klenú v dokonalej symetrii z každej strany, zvyčajne bývajú na jednom konci otvorené. Niektoré sú voľné z oboch strán ako železničný tunel. Na týchto veľkých stavbách nenájdete kúsok dreva či kovu. Kostru z hrubších oblúkovitých zväzkov tŕstia pokrývajú trstinové rohože priviazané o ňu.
Vo svojej elegantnej dokonalosti je táto architektúra taká výrazná, ako je jej výsledok úžasne krásny. Každé obydlie pripomína malý chrám so zlatosivými klenbami črtajúcimi sa majestátne oproti bezoblačnej oblohe, ktorá sa rozprestiera nad okolitou púšťou. Nejedno z obydlí sa zrkadlí na vode spolu s belasým nebom.
Toto je čistá sumerská architektúra. Pracovití ľudia, ktorí ako prví odovzdali umenie písma našim predkom, žili práve v takýchto domoch. Vo svojich mestách na súši si stavali múry z trvanlivých tehál, ale v močiaroch iba domy z trstiny. Tie realisticky znázor​nilo sumerské umenie pred päťtisíc rokmi, vyrylo do kameňa a vyrezalo do pečatí, tak ako sú dnešné člny v podstate totožné s malými modelmi zo striebra alebo z poasfaltovanej trstiny, ktoré sa našli ako votívne predmety v sumerských svätyniach. To všetko sa osvedčilo vďaka dôkladnému prispôsobeniu sa život​nému prostrediu a životným potrebám.
Keď sme vykročili na breh, pôda sa nám pod nohami rozhojdala ako visuté lôžko a môj priateľ, ktorý s tým nerátal, sa zatackal a chytil sa ma. Kráčali sme po plávajúcom matraci z tŕstia. Po niekoľkých krokoch od okraja vody k tunelovitému vchodu do priestranného domu sme sa dostali na hrubý, oveľa solídnejší podklad. Muž v stredných rokoch ma privítal s otvorenou náručou, potom sa mi dotkol hrudi pri srdci: „Salam alejkum, pokoj s vami!“
Vrátil som sa medzi priateľov. Pred piatimi rokmi som stretol istého starca, na ktorého nemôžem zabudnúť. A toto bol jeho syn.
„Ako sa máš, priateľ môj? A tvoja rodina?“
„Bohu buď chvála. A ty? Tvoje deti? A tvoj otec?“
„Vďaka bohu, žije. No leží v nemocnici v Basre. Má už vyše sto rokov.“
Bolo mi ho ľúto, pretože práve kvôli tomuto starcovi som sa vrátil do močiarnych končín. V chladnom tieni trstinového tunela sa zjavil ďalší starec s dlhou bielou bradou a o chvíľu sme všetci pokračovali v arabských zdvorilostiach, spytujúc sa jeden druhého na zdravie svoje i na zdravie každého člena rodiny, aby sme sa napokon poďakovali Alahovi za jeho štedrosť. Vyzuli sme si topánky a posadili sa za tradičného zdvorilého mlčania na čisté orientálne rohože na dlážke a hostitelia si skryli nohy pod dlhé rúcha. Len nedávno naplnili kopy farebných podušiek, ktoré teraz ležia za dvoma hosťami, aby sa mohli pohodlne oprieť o tenkú trstinovú stenu.
Rozhliadol som sa navôkol a s uspokojením som skúmal tú mohutnú vzdušnú budovu, hosťovský dom starca, ktorý je teraz v nemocnici. Na povalu som nedočiahol dokonca ani rybárskym prútom. Sedem otiepok z nepoddajného tŕstia, hrubších než ľudské telo, klenulo sa ako rovnobežné rebrá a podopieralo tesnú vonkajšiu vrstvu zo spletených trstinových rohoží. To ma napľňalo pocitom účasti na biblických dobrodružstvách Jonáša v bruchu veľryby. Lenže táto veľryba mala tlamu naširoko roztvorenú na oboch koncoch, takže poskytovala obojstranný výhľad na dokona​le belasú oblohu, modrú vodu, zelené tŕstie a zopár datľových paliem so strapatými listami.
Iba z mála madanských dedín je výhľad na palmové háje. Mnohé z týchto viesok totiž vybudovali na umelých ostrovčekoch vytvorených nespočetnými pokoleniami zahnívajúcich trstín a byvolieho trusu. Tieto sihote neraz skutočne plávajú a dna sa dotýkajú iba ak v období sucha. Nové horné vrstvy tŕstia pribúdajú každoročne zarovno s tým, ako sa spodná vrstva rozpadáva. Pretože ľudia chceli zabrániť, aby okraje ostrovčeka zmyla pomaly prúdiaca voda, oplotili ho pevnými trstenými palisádami zarazenými až do bahnistého dna. Kým sa ostrovy s domčekmi z tŕstia vznášajú alebo klesajú podľa ročného obdobia, kanály medzi nimi dovoľujú prejsť štíhlym člnom a dotvárajú tak obraz tohto dedinského komplexu pripomínajúceho Benátky.
Kým močiarny Arab vstúpi do svojho člna, stačí mu urobiť sotva niekoľko krokov. Niektoré plávajúce ostrovy sú také malé, že s tradične priestranným domom alebo stajňou pre byvoly vyzerajú ako obytné člny alebo akási odroda Noemovej archy, ktorá má okolo stien len toľko miesta, aby sa dala obísť. V jazernej oblasti hlboko v močiaroch sa plávajúce rodiny Madanov pohojdávajú na vratkých trstinových kobercoch spolu s kačicami, sliepkami, vodnými byvolmi i člnmi; veľké byvoly musia každé ráno s kačicami preplávať trstinové polia, ak ich majitelia nepriviazali o rohožové ohrady klenutých trstinových stajní.
Náš hostiteľ odetý do kaftanu premiešal žeravú pahrebu ohníka na hlinenej plôške uprostred dlážky. Potom z elegantného čajníka naplnil drobné čiašky vykladané striebrom a ponúkol nás nápojom, ktorého príjemná vôňa nám udrela do nozdier. Mnohí obyvatelia močarín, zahalení až po planúce oči do kaftanov a vlajúcich dlhých košieľ, ticho vošli, pozdravili menom Alahovým a sadli si do prítmia za trstinovými stľpikmi.
„Berdi treba sekať v auguste.“
Starec prerušil mlčanie a zopakoval tútu vetu, ktorú som počul v močiaroch všade.
„Prečo?“ spýtal som sa. Vysvetlili mi to. Keby sa tŕstie sekalo v hociktorý iný mesiac, rýchlo by nasiaklo vodou a stratilo schopnosť plávať. Iba vtedy, ak sa naseká v auguste, vydrží berdi plávať dlhšie. Niektorí ľudia tvrdia, že aj rok. Iní vravia, že dva, tri, ba až štyri roky. Ďalší vravia, že nevedno, prečo by sa tŕstie malo sekať v auguste, je to skrátka iba zvyk.
„V auguste je čosi v steble, čo neprepúšťa vodu,“ odvetil starec. „Tŕstie sekáme práve vtedy, necháme ho schnúť dva-tri týždne a až potom ho na niečo použijeme.“
Toto vyhlásenie som prvý raz počul na brehoch rieky Šatt al-Aráb v dedine Gurmat Ali, ležiacej medzi močarinami a záli​vom. Bola to moja prvá návšteva v Iraku po dvoch pokusoch, ktoré som mal s papyrusovými loďami egyptského typu, a naozaj ma prekvapilo, keď som zazrel pol tucta veľkých trstinových pltí zviazaných dokopy ako plávajúci ostrovček popri riečnom brehu. Jednu z nich som aj zmeral; bola dlhá skoro 112 stôp, široká 16,5 a hrubá takmer 10, z toho tretina bola pod vodou. Vyšiel som na palubu plte a vypil si šálku čaju s obyvateľom močiarov, ktorý na nej býval pod malým dočasným prístreškom, takisto spleteným z tŕstia. Plošinka z hliny na trstinovej dlážke mala zabrániť, aby velká plť nevzbíkla, pretože to, čo horelo pod čajníkom, boli zasa len krátke úlomky z toho istého sušeného tŕstia. Spýtal som sa ho, ako dlho žije na tejto veľkej plti. Matug býval na svojom gáré zatiaľ dva mesiace. Jeden z nich strávil plavbou zo Suebu v oblasti močiarov. A ako hlboko sä teraz ponára do vody? Neponára sa, odvetil. Matug si nasekal tŕstie v auguste. Prišiel sem, aby predal tŕstie zo svojho gáré do továrničky, kde z neho vyrobia izolačnú hmotu do moderných budov.
Dva mesiace! Po jedinom mesiaci na papyrusovej lodi nám tŕstie naskrz presiaklo vodou a zvyšok cesty sme sa plavili s palubou na úrovni hladiny, takže vlny, ktoré dočahovali až k nákladu, špliechali vysoko nad trstinové zväzky. Matug mi dokonca povedal, že vlani musel zostať na svojom gáré až deväť mesiacov, kým ho predal, lebo továreň mala preplnené sklady.
Zdanlivo nepotopiteľné gáré mi nedalo pokoj. Tŕstie na lode Ra I a Ra II sme nasekali v decembri, aby sme ich stihli do jari postaviť. Prečo mi teda moji skúsení budumanskí stavitelia trstinových člnov od Čadského jazera nepovedali, že tŕstie nasekali v nesprávnom ročnom období? A prečo etiópski mnísi od jazera Tana, ktorí pre mňa sekali tŕstie, mi na otázku odpovedali, že každý mesiac je rovnako dobrý, aby sa mohla sekať trstina na stavbu člna? Odpoveď bola jednoduchá. Africké člny z tŕstia na Čadskom jazere i na jazere Tana sa používali iba deň-dva, potom ich prirazili k brehu alebo úplne vyniesli na súš, takže nemali kedy nasiaknuť vodou. Lenže Madani v Iraku trávia svoj život práve na palubách z tŕstia.
Zrazu mi bolo jasné, že močiarni Arabi mi môžu odovzdať vedomosti, ktoré sa nedajú získať na nijakej fakulte ani nájsť v učenej knižke. Policajné auto ma zaviezlo do Kurny, kde sa rieky stretávajú, a odkiaľ ma policajný náčelník dopravil na úzku špina​vú cestu k prievozu z Madiny, veľkého mesta rozliehajúceho sa na pevnom piesku, ktorý naplavil Eufrat asi 25 km do močiarnej oblasti. Prenocoval som u miestneho šejka, kde mi dali raňajky, na ktoré jakživ nezabudnem! Kávu, čaj, čerstvé mlieko, jogurt, rybu, figy, datle, arabský chlieb, biely chlieb, pečivo, kompóty. Sotva som sa dotackal na nábrežie a vtlačil do štíhleho mašhufu, pri ktorom čakal šejk, aby ma odprevadil do Om-el-Šuechu, ešte hlbšie do močiarov.
Hrdí hostitelia v Madine mi preukázali ochotu podeliť sa so mnou so všetkým, čo mali, neposkytli mi však to, po čo som prišiel: informácie o trstinových člnoch. Tí všetci vídavali gáré, také isté, aké som videl plávať po riekach, tentoraz však boli plné berdi, na čas navŕšeného na každom z nich, aby sa tak uľahčila doprava do papierne. Jediné ozajstné člny známe v oblasti močiarov boli rozličné druhy drevených mašhufov: tarada, mataur a zaima, všetky natreté asfaltom, a širší balam, používaný pri preprave rohoží a tŕstia. Trstinové člny patrili teda minulosti. Musel som sa preto obrátiť na naozaj starých mužov, aby mi o takýchto člnoch niečo povedali.
Preto ma šejk poslal do Om-el-Šuechu, kde žil istý starec. Tvrdil o sebe, že má sto rokov.
Neočakával som veľa spomienok od muža jeho veku, a celkom som prestal byť optimistický, keď sa rozostúpili trstinové „závesy“ a my sme potichu vkľzli na breh. Tam som uvidel Hadžiho Suelema v bielej košeli, s dlhou bielou bradou, ako sedí na prahu svojej „dvorany“ z tŕstia a súčasne sa odráža na hladine. Výzorom pripomínal vžitý obraz Matuzalema. Keď sa však starý Hadži zdvihol, aby sa so mnou zvítal a zaželal mi pokoj, zadíval som sa do páru priateľských a pozorných očí, ktoré robili tohto človeka veľkým a mocným. Bol to muž, na ktorého všetci pozerali s veľkou úctou, a tú bolo vidieť aj v očiach ľudí postupne sa zhromažďujúcich okolo nás. Posadali sme si do dvoch radov od jedného okraja príbytku až po druhý, tvárami proti sebe. Tak ako ja i oni so súhlasným záujmom načúvali Hadžiho múdrosti a humoru. Onedlho sa pri dohasínajúcom ohni zjavili tácky s čajom a na ražni sa krútila veľká ryba rozpolená do tvaru obrovského motýľa. Podávali ju chrumkavo prepečenú, a predsa znútra bielu a šťavnatú, zavinutú do teplého arabského chleba, ktorý pečú široký a hrubý ako lievanec. A bola taká lahodná, že som ju jedol, akoby mi šejk z Madiny bol zabudol dať raňajky. Starec ma pozorne sledoval a všimol si, že muž po mojom boku odborne vyberá tie najlepšie kúsky ryby a kŕmi ma nimi ako malého princa. Podľa tunajších zvykov pred jedlom a po ňom dostal každý mydlo a uterák, ktorý nosil od jedného k druhému istý muž. Nalieval nám na ruky aj horúcu vodu.
Hadži sa ospravedlňoval za skromné pohostenie, akoby nebol videl moju chuť do jedla, a sľúbil mi ozajstnú pochúťku, ak sa ta ešte vrátim. To som mu sľúbil. Musím sa vrátiť. Žil som už s takzvanými primitívnymi národmi v Polynézii, v Amerike a v Afrike, lenže títo obyvatelia močiarov nebolí primitívni v nijakom zmysle tohto slova. Boli civilizovaní, ale inak ako my. Chýbali im služby, pri ktorých treba iba stlačiť gombík, zato však mali bezprostredný prístup k potravinám a k pohode, pričom obidvoje si zaobstarávali rovno na mieste. Ich kultúra sa osvedčila ako zdravá a životaschopná už tým, že pretrvala, kým asýrska, perzská, grécka a rímska civilizácia napredovali, kulminovali a zanikli. V tejto stálosti trvajúcej tisícročia sa odráža čosi, čo chýba nám: úcta k prapredkom a dôvera v budúcnosť.
„Nie sme chudobní,“ povedal starý Hadži, akoby mi čítal myšlienky. „Našou pýchou je naša hojnosť, pretože nik z obyvate​ľov močiarov nehladuje.“ Pred časom bol v Bagdade, lenže nemohol sa dočkať, kedy sa vráti k pokoju a istote Alahových močiarov. Podľa jeho názoru mesto plodí iba lakomstvo, závisť, žiarlivosť a zlodejstvo. Tu v močiaroch nik nekradne. Chvalabohu, ľudia majú všetko, čo potrebujú, a nik nemá čo stratiť. Všade je dostatok potravy pre byvoly, hojnosť rýb, ktoré lovia harpúnami, majú tu hydinu, ale aj člny plné melónov a pletených trstinových rohoží, určených na výmenný obchod za múku a čaj v Madine. Navyše, a vtom starý mudrc zdvihol ruky, sú tu aj pekné ženy. On sám má štyri. Všetci okolo stien so smiechom potvrdili jeho mužnosť.
Ženy z močiarov sú naozaj krásne. Azda preto im nedovolili s nami jesť alebo dokonca podávať nám čaj. Zahalené v čiernom od hlavy až po päty ako teniné tiene prebiehali medzi trstinovými zástenami, aby nakŕmili sliepky, alebo upiekli chlieb, ktorý priliepali na vnútorné steny valcovitých hlinených pecí, zvrchu otvorených. Profil týchto žien bol ostrý a jemný, taký, aký mali ich muži. Iskrivé oči a belostné zuby im žiarili ako hviezdy, hoci sme ich zazreli iba letmo, lebo vzápätí placho odvrátili hlavu, alebo si stiahli cez tvár čierny závoj. Podobne ako muži, aj ony skvele ovládali člny a pramice. Videl som, ako istá žena sama viedla veľké balamy naložené rohožami a súčasne zaháňala dokopy stádo plávajúcich byvolov. Iba keď sú vo veku malých dievčatiek alebo starých babiek, môžu postávať s chlapcami a chlapmi, smiať sa a mávať nám, keď na člne kľžeme popri ich obydliach.
Prekvapujúco veľa ľudí tu má červené vlasy. Najmä medzi prostovlasými dievčencami sú červené vlasy zdanlivo rovnako bežné ako vlasy čierne. Medzi Madanmi v prastarej plávajúcej dedine Huvajr som videl viac červenovlasých ľudí než v hocakom inom európskom meste, toľko, že to nemohol spôsobiť nijaký kozmetický zásah, najmä odkedy hrozí trest smrti za necudné správanie alebo cudzoložstvo ako nepísaný zákon týchto obyvateľov močiarov. Hadži mi potvrdil, že za britskej nadvlády sa len málo cudzích vojakov opovážilo vojsť do oblasti močiarov a ani jeden z nich nemal odvahu navštíviť nejakú Arabku.
Hadži dobre vedel, že my ľudia z miest by sme nevedeli žiť bez kultúry, závislej od áut a elektriny. Ale vôbec si nebol istý, či by jeho ľudí urobili šťastnejšími plány zaviesť do močiarov elektrické vedenie a priviezť tehly na murované stavby. Keď sú ľudia šťastní, smejú sa, povedal. V uliciach Bagdadu sa naňho nik neusmial.
„V meste je priveľa ľudí,“ vysvetľujem. „Tam sa nedá usmievať na každého.“
Lenže Hadži sa prechádzal po uliciach aj vtedy, keď na nich nebolo veľa ľudí, a predsa nezbadal nijaký rozdiel. Nemohol som mu protirečiť. Nebude to iba náhoda, že títo ľudia močiarov vychádzajú zo svojich domov, aby nám so širokým úsmevom zamávali, keď veslujeme okolo, pričom ich deti bežia ozlomkrky až na samý okraj brehu, kričia a usmievajú sa. Stačilo, aby sme sa na nich len pousmiali a celý dav sa šťastne usmieval na nás. Pripúšťam, že k takejto situácii nedošlo, keď sme sa túlali po chudobnejších štvrtiach miest. Starý Hadži mal pravdu: obyvatelia močiarov nie sú chudobní.
Hadžiho dôstojnosť nebola toho druhu, keď chudoba cti netratí. Svojimi spôsobmi a zjavom mohol byť mocným naftovým šejkom, bývalým štátnikom, penzionovaným učencom. Lenže v domácom odeve vyzeral skôr ako múdry prorok alebo biblický patriarcha, rovnako nadčasový ako sumerský dom z tŕstia nad nami.
Hadži si naozaj ešte pamätal člny z tŕstia. V časoch jeho mladosti sa stavali tri typy. Dva boli duté ako kanoe alebo ako nádoby, zvonka i znútra potreté asfaltom. To boli tie pekné lodice džillábi alebo guffa, ktoré som ešte sám vídaval pri práci na hornom toku Eufratu nad mestom Babylon. Džillábi sa podobala štíhlemu kanoe alebo mašhufu, guffa bola dokonale oblá a vyzera​la presne ako obrovská gumová pneumatika, lenže s dnom, taká stabilná, že sa ani len nenaklonila, keď som si sadol na okraj.
Dosiaľ som nevidel rastlinné steblá spracované s takou dôkladnos​ťou vcelku aj v detailoch, azda okrem trstinových člnov na jazere Titicaca a týchto veľkých árch z tŕstia, ktoré držali vysokú povalu nad našimi hlavami. Aj ony predstavovali dôkladnosť. Všetky boli rovnako priestorovo rozvrhnuté a na milimeter totožné, na oboch stranách sa začínali stľpikmi z tŕstia, ktoré majú pätu hrubšiu než ľudské telo a postupne sa zužujú k vrcholu strechy, pričom celá stavba sa skladá z jediného bloku tŕstia. Tieto rozložité a mocné archy staval Hadži. Tretí druh plavidiel z tŕstia, ktorý videl, bol postavený podobne ako predchádzajúce, azda okrem toho, že otepi sa na oboch koncoch zužovali. Takto by množstvo otiepok zviazaných dokopy mohlo vytvoriť súdržné plavidlo na oboch koncoch zdvihnuté smerom nahor a zahrotené. Pri viazaní otiepok sa malo použiť berdi, kým kassab iba na stavbu prístrešku na palube. Berdi bolo totiž tŕstie so špongiovitou dreňou kassab mal zasa duté steblo, ktoré mohlo ľahko prasknúť a naplniť sa vodou. S Hadžim bol chlapec, ktorý doniesol steblo každého druhu tŕstia a ukázal mi, ako možno jesť krehký spodok berdi tak, ako som to videl v prípade mladých výhonkov papyrusu. Bolo chrumkavé a chutné.
Aby loď z tŕstia berdi vydržala na vode čo najdlhšie, dodal Hadži, každá otiepka by mala byť stlačená čo najtuhšie, ako len dvaja muži vládzu utiahnuť povraz okolo nej; má byť tvrdá ako poleno. Svojho času som skúšal piliere jeho domu. Nemohol som ich prepichnúť prstom; akoby som sa dotýkal stromu. Hadži mi na priamu otázku odpovedal, že nikdy nepoznal asfalt či iný impregnačný prostriedok, ktorý by bol používal pri stavbe tohto druhu lode z otiepok.
Videl som fotografiu tohto typu lode z tŕstia, ktorý mi Hadži práve opisoval. Uverejnil ju Daily Sketch 3. marca 1916, teda za prvej svetovej vojny. Vyblednutý titulok hlásal: „Toto je typ lode, ktorý najčastejšie vídavajú naši muži v Mezopotámii!“ Až zarážajúco sa podobal člnom z tŕstia, ktoré som videl na Veľkonočnom ostrove i na jazere Titicaca v Latinskej Amerike, ale až teraz som ho videl na vlastné oči s Arabmi na palube.
Lenže ja som prišiel po informáciu, ktorú mi poskytla Hadžiho pamäť, na územie Sumerov až o pol storočia neskôr; Hadži tu teda bol už len ako most do minulosti. Keď som naňho hľadel, nevdojak som si musel spomenúť na Abraháma. Všetci Arabi, ale aj židia, odvodzujú svoj. rodokmeň od Adama, no a Hadži žil neďaleko Uru, kde sa Abrahám narodil. V týchto biblických končinách sa nedal obísť dokonca ani Abrahám, najmä ak som mal vysliediť začiatky, pretože Abrahámom sa nielenže otvára história moha​medánov a židov, ale skrze neho sme získali jeden z najstarších zaznamenaných opisov, ako si starovekí obyvatelia Mezopotámie stavali lode.
Abraháma pokladajú za historickú osobnosť, ktorá žila v Mezopotámii okolo roku 1800 pred n. l. Podlá Starého zákona sa narodil v Ure, kde zanechal svojich príbuzných, aby nasledoval otcov kmeň i s jeho stádami, a presídlil sa od okraja močiarnej oblasti na sever do Harranu na území Asýrie a odtiaľ do krajín pri Stredozemnom mori. Hoci sa narodil v Ure, dostal sa dokonca až do Egypta, prv než sa vrátil a rozhodol navždy usadiť vo vyvolenej krajine ako dôkaz zaznamenaného kontaktu medzi vzdialenými krajinami - medzi Mezopotámiou a údolím Nílu v ranom staroveku. Hoci si dnes myslíme, že ľuďom staroveku Mezopotámia a Egypt museli prichodiť ako dva vzdialené svety, neboli od seba až tak ďaleko, lebo práve Abrahám vyhlásil, že jeho potomstvu bola zasľúbená celá krajina „od rieky Egyptskej až po veľkú rieku, po veľtok Eufrat...“

Dnes rieka Eufrat a zelené močiare ustúpili šesť míľ od pochovaných ruín Uru, ale gigantická sumerská chrámová pyramída dosiaľ čnie z piesku oproti belasému púštnemu nebu ako ohromujúci pamätník ľudskej práce a tvorivého nepokoja. Túto vznosnú stupňovitú pyramídu síce z času na čas nastupujúce kultúry prestavovali, prastará však bola už vtedy, keď sa Abrahám hrával pri jej základoch a kúpal v blízkej rieke, ktorá po stáročia robila z Uru mimoriadne dôležitý prístav. V rušnom urskom prístave stál Abrahám zoči-voči obchodným námorníkom z ďalekých krajín a v tieni pyramídy sa chrámoví pisári a múdri kmeťovia delili s nasledujúcimi pokoleniami o svoje vedomosti vecí minu​lých i o predstavy o šťastnom posmrtnom živote. Iba od nich získal Abrahám dlhú históriu svojich predkov, ktorú potom odovzdal zasa svojim potomkom, kým ju nezachytili v Starom zákone. Aj on akiste videl modely člnov, niektoré zo striebra a iné zpoasfaltovaného tŕstia, ktoré kňazi pochovali ako chrámové obete od prezieravých mornárov. Musel dôverne poznať tento druh lodí, aké stávali pri prístavnom móle a riečnych brehoch.
Keď Hadži sedel na dlážke svojho domu z tŕstia a opisoval pravidlá, podľa ktorých sa stavajú člny džillábi, ako sa ich rebrá pokrývajú tŕstím impregnovaným smolou, vyzeralo to ako miniatúra slávneho plavidla opísaného v Starom zákone. Stačí spome​núť Noemovu archu a ľudia sa pousmejú pri spomienke na šťastné detstvo, na túto naivnú historku objemného obytného člna; chodby i schodištia zaplnené pármi slonov, tiav, žiráf, opíc, levov, tigrov a inej zvere a vtákov všetkých druhov, ktoré tam zhro​maždil dobrácky starček s dlhou bradou. Keď som sa ako chlapec hrával s drevenými zvieratami a s drevenou archou, ani sa mi len nesnívalo, že sa raz budem musieť poučiť z tejto dávnej báje, a tobôž, že by som mal prísť až do domoviny tejto legendy alebo študovať učené knihy, ktoré sa pokúšali vystopovať jej pôvod.
Starožidovská verzia Noema a potopy, ako ju poznáme zo Starého zákona, mohla prežiť vďaka ústnemu podaniu, kým ju nezaznamenali hebrejským písmom stáročia pred naším letopočtom. Zdá sa však takisto pravdepodobné, že patriarcha ako Abrahám nebol negramotný, najmä ak prišiel z mesta, kde sa písmo v rozličných formách používalo už vyše tisíc rokov. Nech to bolo hocako, Noemov mýtus pochádza zo vzdialeného obdobia ľudských dejín, ktoré predchádzalo šíreniu sa civilizácie zo Stredného východu do Európy. Opísaná archa teda nebola európska loď, ale mezopotámske plavidlo. Tento príbeh zlučuje židovské a mohamedánske prvky a údajne sa zjavil s Abrahámom, ktorý vyrastal v Ure. Putujúci Abrahámov kmeň sa nemohol vyhnúť prechodu cez Asýrske kráľovstvo v severnej Mezopotámii, ba dokonca možno celkom oprávnene predpokladať, že tam strávil istý čas.
Aj Asýrčania dôverne poznali príbeh o potope, ktorá zničila väčšinu ľudstva. Mohutné knižnice asýrskeho kráľa Assurbanipála, ktoré obsahovali desiatky tisícov popísaných tabuliek, sa našli roku 1872, pričom práve ony podali podrobnú verziu potopy sveta. Natoľko sa podobala novšej židovskej verzii, že obe musia očividne pochádzať zo spoločných prameňov. Odkedy Asýrčania prevzali od Sumerov písmo a aj mytológiu a odkedy židia vyhlasujú, že museli prísť zo sumerského hlavného mesta Uru, môžeme oprávnene predpokladať, že Sumer by mohol byť spoločným zdrojom asýrskych a židovských legiend o potope.
V asýrskom texte sa síce o starcovi, ktorý postavil loď, aby zachránil ľudstvo, hovorí ako o kráľovi Utanapištimovi, a nie o Noemovi, lenže obe mená sú pravdepodobne alegorické. Morský boh Enki takisto nahrádza monoteistického Jehovu starých Židov. Asýrčania vychádzali z predpokladu, že históriu potopy vyrozprával jednému z ich predkov sám staviteľ lodí kráľ Utanapištim, kým ešte žil v Dilmune. Tvrdil, že morský boh našiel v ňom zaľúbenie a zosnoval tajné sprisahanie ostatných bohov, aby utopil ľudstvo. Bol to morský boh, ktorý mu povedal, aby postavil loď preveľkú a vzal na jej palubu svoju rodinu, služobníctvo i zvieratá. Kráľ Utanapištim počúvol jeho radu a postavil loď:
„Pri západe slnka bola loď hotová, no ťažko sa dala na vodu spustiť, brvná jej museli podložiť zhora i zdola, kým z dvoch tretín sa kúpala vo vode. Všetok svoj majetok som na ňu naložil, celé moje striebro som na ňu naložil, celé moje zlato som na ňu naložil, všetko zo živého semena, čo som mal, som na ňu naložil. Rodinu celú som na loď vyviedol, aj celé príbuzenstvo, zver stepnú i drobné zvieratá stepné som na ňu vyviedol, aj všetkých remeselníkov... Puzurašura, čo vysmolil loď, som určil lodivo​dom, a zveril som mu palác aj s celým majetkom.“

Šesť dní a sedem nocí zúrili vody nad zatopenou zemou a na siedmy deň sa veľká loď dotkla pevnej zeme na vrchole hory v severnom Kurdistane, v oblasti, kde starí Židia nechali Noema pristáť na hore Ararat. Asýrsky text hovorí, že z lode odletela lastovička s holubicou, ale vrátili sa, a až keď vypustili havrana, ktorý sa už nevrátil, kráľ vedel, že vody opadli, a on zastal na pevnej pôde so svojím sprievodom i zvieratami. Všetci vystúpili z lode a priniesli obety bohom, ktorí sľúbili netrestať viac celé ľudstvo za hriechy niektorých.
Zaujímavé je, že podľa asýrskych textov tí, čo prežili na veľkej lodi, odišli a „usídlili sa veľmi ďaleko, pri ústí riek“. Podľa Asýrčanov to bolo ústie Eufratu a Tigrisu, teda bývalé sumerské územie. Inými slovami, Asýrčania zaznamenali, že pobrežie dnešného Arabského čiže Perzského zálivu a močaristá oblasť južného Iraku boli časťou ich sveta, na ktorej sa znovu usadili nové generácie ľudstva.
Bolo by zaujímavé vedieť, čo starí Sumeri o tomto spojení hovorili sami. Sumerskú verziu tejto udalosti objavil zakrátko nato tím archeológov z Pennsylvánskej univerzity. Na území, kde sa rieky stretávajú, vykopali nezvyčajný sumerský zikkurat pri Nippure, jednu z pyramíd situovaných a stavaných podľa slnka, ktoré malo na vrchole svoj chrám, čo bol hlavný znak všetkých starších mezopotámskych miest, keď zrazu narazili na bohatú knižnicu. Na úpätí pyramídy odkryli zbierku okolo 35000 popísaných tabuliek; jedna z nich obsahovala pôvodnú sumerskú verziu potopy sveta.
Tento sumerský záznam na rozdiel od mladších asýrskych a ešte mladších židovských zápisov nehovorí, že tí, čo prežili potopu, pristáli na vrchole nejakej vnútrozemskej hory, ale že po potope sa ludstvo prvý raz usadilo v Dilmune, niekde krížom cez more smerom k východu slnka. Neskôr ho bohovia zaviedli k terajším bydliskám pri ústí riek.
Jasným dôkazom, že asýrsky text bol iba prevzatý zo staršieho sumerského originálu, je aj tá skutočnosť, že oba texty spomínajú sumerského boha mora Enkiho a pripisujú mu zásluhu, že zachránil ludstvo. Aj v sumerskom origináli padol Enkiho božský výber na zbožného, bohabojného a pokojného kráľa dosiaľ neidentifikovaného kráľovstva, keďže v jazyku Sumerov sa spomína ako Ziusudra. Aj tu mu „boh radil, aby sa spasil tým, že postaví loď preveľkú“. Časť tabuľky opisujúca, ako Ziusudra staval veľký čln, je na nešťastie zničená, ale aj tak spomínaná loď bola dosť veľká, aby uniesla nielen jeho rodinu, ale i jeho zvieratá. Keď boli všetci na palube, potopa zúrila nad zemou sedem dní a sedem nocí. „A veľký čln sa zmietal na veľkých vodách,“ keď napokon Utu, sumerský boh slnka, zakročil a začal rozlievať svetlo na nebesá a zem. Potom Ziusudra „otvoril okno na veľkom člne“ a padol na kolená pred bohom slnka. Obetoval vola a ovcu, čo prezrádzalo, že na rozdiel od Noema mal na palube viac ako jeden pár z každého druhu. Lenže potom asi neviezol so sebou ani jedno z divých zvierat. Slovom, počas tisícročí sa pôvodná verzia tých, čo prežili a viezli so sebou na palube iba domáce zvieratstvo, jemne prikrášľovala, až došla k Noemovi, ktorý zachránil už aj zvery z divočiny.
Podstatou všetkých troch verzií je ich spoločná zmienka o veľkých lodiach. Všetky hovoria o domácom zvieratstve, ba dokonca aj o existencii miest a kráľovstiev pred potopou, ale ani jedna nenaznačuje, že by veľká pyramída či veža bola zachránila ľudstvo a jeho stáda pred zatopením. Pred piatimi tisíckami rokov zaznačili pisári to, čo je dnes najstarším známym pokusom o hromadnú prepravu v písanej histórii. Začína sa to rodinami a dobytkom, ktoré po nejakej katastrofickej udalosti pristáli s veľkou loďou na mieste zvanom Dilmun a odkiaľ potom po mori opäť dosiahli Ur v Mezopotámii.
Škoda, že z tabuľky sa odlomilo práve tam, kde bol zaznačený opis veľkého plavidla, ale keďže Ziusudra a Utanapištim sú zjavne dve mená toho istého kráľovského staviteľa lodí, môžeme si z asýrskej verzie urobiť istý záver. V najstaršom známom epose posiela asýrsky básnik svojho hrdinu kráľa Gilgameša loďou do Dilmunu, krajiny predkov, kde mu dlhoveký kráľ Utanapištim vyrozprával vlastnú verziu potopy. Sám sa predstavil ako syn kráľa Ubaratutu, ktorý vládol v Suruppaku pred potopou sveta, a potom básnickými výrazmi narážal na slová boha mora, ktorý mu radil, ako postaviť loď:
„Ty trstená chyža, ty trstená stena, ty chyža, počuj, ty stena, rozumej! Suruppacký muž, Ubaratutuov syn, dom strhni a loď si postav!“

Pravdaže, ak niekto strhne trstinový dom, môže z neho postaviť iba trstinovú loď. To sa zhoduje aj so starožidovskou verziou. Noe dostal tento pokyn: „Urob si koráb z góferového dreva; urob koráb s priehradami a natri ho znútra aj zvonku smolou.“

Dokonca aj asýrsky epos naznačuje, že jeho kráľovský staviteľ lodí použil na vlastnej trstinovej lodi nejaký poťah. Nebol to nikto iný ako Utanapištim, ktorý potom, čo strhol kráľovský dom z tŕstia, povedal: „Šesť sarov asfaltu som nasypal do pece, tri sary smoly z nej vyšli. Tri sary oleja priniesli nosiči košov, navyše ešte sar oleja na pečenie a dva sary oleja, čo si schoval lodník.“

Základné zásady stavby lodí, ktoré sa pripisujú Noemovi, sa naozaj zhodovali s tými, ktoré sa v malom použili pri stavbe džillábi, ako ju opísal Hadži a ako som to videl ja so šiestimi ľuďmi na palube neďaleko Babylonu. Prirodzene, rozmery krá​ľovských plavidiel z obdobia antiky by sa mali aspoň čiastočne zhodovať s veľkosťami iných plavidiel, ktoré boli postavené v dňoch absolutistických kráľovstiev. Asýrsky epos udáva rozme​ry lode kráľa Utanapištima ako jeden iku, čo je plošná miera, ktorá sa rovná rozlohe pozemku určeného pre babylonskú vežu. Hoci túto mieru sotva možno brať doslova, bolo predsa len ľahšie vystavať takú veľkú stavbu z dlhých otiepok tŕstia zožatého v rozľahlých močariskách než z tehličiek, ktoré treba jednu po druhej vytvarovať a vypáliť v tehliarskych peciach starého I Babylonu.
Starí Židia boli o čosi umiernenejší v mierach, ktoré sami zaznamenali, keďže podľa nich bolo plavidlo dlhé asi 450 stôp, široké asi 75, hrubé asi 45, teda len asi štyri razy dlhšie než Matugom vlastnoručne vyrobené trstinové gáré, ktoré som sám zmeral.
Asýrčania voľačo pridali v záujme čitateľov, keď napísali, že Utanapištimovu loď postavili s deviatimi vnútornými priečkami a „šiestimi nad sebou postavenými palubami“. Židia boli opäť najskromnejší: predpokladali, že archa mala „tri paluby - hornú, strednú a dolnú“.
Je dosť možné, že Asýrčania, ale i Židia pred odchodom z Mezopotámie prišli do styku s veľkými loďami. Na druhej strane však asi nepoznali pojem plavidiel, ktoré by mali viac než jednu palubu. Nemali by sme podceňovať ani schopnosť Sumerov stavať obrovské budovy z tŕstia, keď vieme, že postavili celé hory z tehál vysušených na slnku, také veľké, že by sme ich celkom iste pokladali za nemožné, keby tieto hory neboli tu, aby nás ohurovali, takisto ako egyptské pyramídy. Tieto civilizované spoločenstvá na Strednom východe dokonale poznali mimoriadne rozvinuté spôsoby stavby lodí už pred päťtisíc rokmi, čo by nás nemalo prekvapiť po objavení nezvyčajného plavidla, patriaceho faraónovi Cheopsovi, ktoré je oveľa väčšie než hociktorá vikingská loď a ktoré postavili tisíc rokov predtým, čo Abrahám prišiel do Egypta. Veru tak, ak Abrahám so Sárou videli túto loď v jej tajnej krypte pri úpätí Veľkej pyramídy, musela im prichodiť taká starobylá, aké prichodia lode Vikingov turistom v dnešnom Nórsku.
Rozsiahle dánske vykopávky na ostrove Bahrajn, ležiacom v zálive, majú priamu súvislosť s pôvodnými mýtmi o potope. Odkryté mestá sa dnes vysvetľujú ako prvý konkrétny dôkaz, že Bahrajn je vlastne Dilmun zo sumerských obchodných záznamov, teda tá domnelá krajina, kde sa po potope usadili predkovia Sumerov. Popredný dánsky archeológ P. V. Glob
 zhrnul výsled​ky prvých pätnástich rokov, čo viedol vykopávky v Bahrajne, a v nich podporil široko vžitý názor, že je to krajina vzniku sumerských legiend o potope. Pod Urom, kráľovským sídelným mestom Sumerov, našiel Leonard Woolley roku 1929 vrstvu súvislého bahna, hrubú 10-13 stôp, pričom ide o bahno nanesené vodou. Pod ním sa našli ruiny prvého mesta, ktoré tu iste stálo v čase, keď gigantická záplavová vlna zrejme pochovala celú dolnú Mezopotámiu pod 25 stopami vody, kým záplavy neopadli. Tomu málu ľudí, čo prežili, musela pohroma prichodiť ako zánik sveta; spomienka na túto udalosť pretrvávala, až kým ju nezaznačili na sumerské tabuľky. Glob sa domnieval, že tí nemnohí, čo sa zachránili, prežili vďaka tomu, že sa vyštverali na najvyššie múry vnútorného mesta. Lenže prečo, myslím si, prečo, keď mesto bolo prístavom, a navyše plným lodí z tŕstia?
Poobzeral som sa vôkol seba. Samé trstinové domy. Steny, steny. Mysel mi začala pracovať. Hadži by postavil pevnú loď už z toho, že by zrúcal veľký trstinový dom, v ktorom sme sedeli. Ozaj, keby sa zrúcala táto hala, bol by z nej trup priestrannej lode s pevnými trstinovými rebrami, ktorá by sa dala zhotoviť aj doma; Hadži by ju už len pokryl smolou či asfaltom, zvonka aj znútra, a za chvíľu by boli oba konce uzavreté.
Nik nechcel zbúrať Hadžimu jeho trstinový dom. Tešilo ma, že som ho tu našiel takého ako vždý, keď som sa vrátil po piatich rokoch, hoci som nezastihol jeho otca, pripomínajúceho staré prevtelenie Abraháma. Lenže jeho synovia boli tu a prijali ma kráľovský. Biblická scenéria dosiaľ pretrvávala, potomkovia Teru, Abrahámovho otca, dodržiavali väčšinu starých tradícií.
Šalan, Hadžiho najstarší syn, bol - tak ako všetci muži zhromaždení v jeho dome — vzrušený, keď som oznámil, že sa musím vrátiť, aby som našiel ľudí v močiaroch, ktorí by mi pomohli nasekať berdi a postaviť loď z otiepok, podobnú tým, ktoré nám starý Hadži opísal pred piatimi rokmi. Potreboval som dvadsať mužov. Šalan ma zaraz ubezpečil, že ich nájde sám. Bez problémov. Po krátkom rozhovore s prítomnými si Gatae zmys​lel, že by bol tým najvhodnejším človekom, ktorý bude viesť práce. Gatae bol hlavný staviteľ lodí z tŕstia, a teda by mal vedieť, ako zviazať dokonale sa zužujúce otepi.
Gatae sem doplával na mašhufe a vykľul sa z neho postarší obyvateľ močiarov so zábleskmi humoru v očiach. Vysoký a štíhly stál v kanoe rovno ako tyč, pestrý kaftan sa mu trepotal okolo tela. Svojou dôstojnosťou a upravenou bielou bradou mi pripo​mínal môjho neskoršieho anglického vydavateľa sira Stanleyho Unwina. Zvítali sme sa, akoby sme boli priateľmi celý život. Gataeho vonkoncom neprekvapilo, že som sa rozhodol postaviť trstinovú loď a plaviť sa na nej po mori. Šiel rovno k veci: Koľko tŕstia potrebujeme?
Prechádzal som sa hore-dolu po hale. Ra I merala 50 stôp, Ra II iba 39. Tentoraz som potreboval väčšiu posádku, a teda loď aspoň 60 stôp dlhú, zhruba takú dlhú ako jedna izba trstino​vého domu, v ktorom sme prebývali. Lenže od Hadžiho som sa naučil, že špongiovitú trstinu treba tuho stlačiť, takže som potre​boval viac tŕstia, než bude konečný objem lode.
„Najlepšie bude, ak nasekáme dva razy toľko berdi, koľko by naplnilo tento dom od dlážky až po povalu,“ odhadol som a všetci sme pozreli na klenbu nad hlavami. Na Gataeho to neurobilo nijaký dojem. Zhotovil by otiepky každej veľkosti, ktorú by som potreboval.
Dohodli sme sa, že dvadsať mužov pod Gataeho vedením príde k Adamovmu stromu a začne so stavbou v septembri, ja tam však prídem ešte prv, v auguste, a dozriem, aby bolo tŕstie nasekané a patrične vysušené, čo by mali urobiť ostatní Madani v dedine Al Gassar ležiacej neďaleko od miesta stavby. Tam dala vláda postaviť vyvýšenú hradskú až k okraju močiarov, takže trstinu budeme môcť dopraviť rovno z mašhufov do nákladných áut, ktoré ju dovezú do novej papierne pri Tigrise. Odtiaľ dám neskôr previezť tŕstie vysušené slnkom na miesto stavby na rieke Tigris, pri hostinci Rajská záhrada.

V RAJSKEJ ZÁHRADE
PRIŠIEL AUGUST a ja som sa vrátil späť do močiarov. V južnom Iraku je august najhorúcejším mesiacom. Teplomer ukazoval 40 až 50 °C v tieni, lenže tieňa veru nebolo nikde v otvorenej krajine močiarov, kde sme sekali tŕstie. Močiarni Arabi postupovali so zakrivenými mačetami dovnútra trstinových húštin s rýchlosťou a energiou voja bojovníkov; dlhé zelené steblá padali ako stínaní vojaci. Horúčava bola taká, že zakrátko ma úplne vyčerpal už len pohľad z člna na túto bitku. A keď ma tunajší tlmočník, ktorého slovník obsahoval iba zopár tuctov anglických slov, ubezpečil, že v týchto vodách sa nevyskytuje bilharzióza, vrhol som sa do prieplavu a pripojil sa k Madanom, ktorí stáli po pás vo vode, a predsa boli celkom oblečení. Pri Čadskom jazere i Níle som sa naučil mať strach z malých bilharziózových červov, ktoré žijú na mäkkýšoch v tŕstí a prevŕta​jú sa cez ľudskú pokožku za niekoľko sekúnd, kde sa v tele ďalej rozmnožujú. Tešil som sa z pomaly tečúcej vody, až kým blízko mňa nepreplávala pekná slimačia ulita. Vylovil som ju a nedôver​čivo ukázal tlmočníkovi, ktorý takisto sekal tŕstie.
„Toto?“ povedal. „Toto je iba príbytok bilharziózy.“
Jedným skokom som bol späť na vodotesnom mašhufe. Bude vari lepšie potiť sa, než brodiť sa vo vode, kde sú bilharziózové červy.
Pomaly som strácal prehľad o počte mašhufov, na ktorých sa vŕšilo zelené berdi. Muži a ženy z Al Gassaru ho prevážali na člnoch, odrážajúc sa palicami cez kanály, aby ho vyložili na okrajoch močiarov a nechali vysušiť. Vyzeralo to, akoby som plánoval postaviť loď takmer takú veľkú, ako bola Noemova archa.
Medzičasom som sa na niekoľko týždňov vrátil do Európy zorganizovať expedíciu; v hostinci Rajská záhrada som nemohol organizovať nič. V Bagdade som mal zavedený do hotelovej izby telefón farby slonovej kosti, aby som sa za pár minút spojil s Oslo, Tókiom a Sydney. Lenže telefón v mojom Raji bol pozostatkom z čias predošlej správy, relikviou, ktorú bolo treba nakrúcať ako starú fordku. Keď sa mi napokon podarilo prekonať všetky prekážky a spamätal som sa, že mám na linke Londýn, celý hostinec sa zhrčil okolo mňa, aby mohol načúvať a kričať do slúchadla, až kým som si neuvedomil, že slabé pískanie, ktoré počujeme, pochádza od chudáka spojovateľa v Kurne, vlastne len cez ulicu, ktorý sa nám zúfalo usiluje oznámiť, že linka do Basry je prerušená, takže dnes sa už nedá nič robiť. Istý anglický inžinier sa podujal na dlhú cestu z Basry, aby nám priniesol novinku, ktorú sa dozvedel v Bagdade, že totiž idú postaviť moderné telefónne linky. Už na budúci rok. Dobrá správa, ale iba pre tých, čo prídu po nás.
Explózia ťažby nafty, ktorá spôsobila rozmach stavebníctva a rozsiahly dovoz všetkých druhov tovaru z celého sveta, umožnila aj to, že v Iraku sa dal kúpiť všetok dovážaný tovar. Obrovská flotila tankových a nákladných lodí vchádzajúcich do riečneho hrdla bola priveľkým hitom pre prístavné zariadenia. Lode všetkých štátov kotvili v otvorenom zálive dva, tri, ba aj štyri mesiace, kým prišli na rad a mohli vplávať do rieky a vyložiť náklad. Od indického reziva, bambusu až po dánske maslo a americké mrazené kurence by všetko zmizlo zo skladísk či pultov koloniálnych obchodov ešte prv, než by sa mi to stihlo dostať do rúk. Keby som si niečo objednal a dal poslať do Iraku loďou, celkom ľahko by to mohlo uviaznuť na niektorej lodi kotviacej v zálive. Preto všetko, čo sme potrebovali na expedíciu, bolo treba zhromaždiť na jednom mieste a odtiaľ doviezť do Iraku osobitným kamiónom.
A tak som si vybral prístav Hamburg. Za tri dni mi nemeckí priatelia pomohli skompletizovať nákup všetkého nevyhnutného, pravda, okrem tŕstia berdi. Istá povraznícka firma nám odriekla objednávky nylonových šnúr; na otepi tŕstia a na lanovie s rahnami nám vyrobila celé kilometre vyberaného konopného lana. Dve tridsaťstopové jaseňové kmene na hlavný stožiar pritesal do príslušného tvaru výrobca člnov starej školy, ktorý takisto ručne vyrezal dve takmer dvadsaťstopové kormidlové veslá s mimoriad​ne dlhými rúčkami; tie sa budú postupne skracovať, ako bude vysoká trstinová loď klesať hlbšie do vody. Rovnako svedomitý výrobca plachát nám ručne ušil dve hranaté plachty z egyptského bavlneného plátna; zužovali sa zhora nadol ako v predeurópskych časoch. Tá väčšia a tenšia sa mala používať len pri dobrom počasí. Potrebovali sme aj bambus na nástavbu. Objednal som aj zberač dažďa, zástavky a signálne svetlá, petrolejky na svietenie, primusové variče, hrnce a panvice do kuchyne. Ale aj rybárske náradie. A ešte malý nafukovací čln s prívesným motorom s výkonom 6 koni pre kameramana, ktorý nás bude filmovať z mora.
Zoznam nákupov završovali potraviny a veci každodennej potreby vrátane kanistier s pitnou vodou na tri mesiace, pričom sme sa spoliehali, že si ich budeme dopľňať aj počas cesty. Pri predošlých plavbách sme skúšali jesť iba to, čo ľudia staroveku mohli skladovať na palubách svojich plavidiel. Na cestu s Ra sme nakúpili iba také potraviny, ktoré sa dali uskladniť v keramických nádobách a košoch; pitnú vodu sme držali v džbánoch a kožených vakoch. Takto sme celú cestu prežili bez problémov so stra​vou, takže pokus nebolo treba opakovať. Aj v tomto prípade na palube trstinovej lode bez elektriny, ktorá by poháňala chladničky, sme mali veľmi jasne určené, aké zásoby proviantu si môžeme urobiť. Čerstvé mäso, ovocie a zelenina sa vylučovali, ba ani väčšine konzervovaných potravín by sa nedarilo v takých teplotách, aké sme očakávali pred začiatkom výpravy a neskôr.
No i tak zásob a zariadenia bolo toľko, že zaplnili dvanásťmetrový trailer, zapečatený pod dozorom irackého veľvyslanectva v Bonne a pripravený na dvojtýždňovú cestu zo slobodného prístavu Hamburg až k dverám hostinca Rajská záhrada v juž​nom Iraku.
Z Hamburgu som odletel do Londýna na stretnutie so zástupcami medzinárodného konzorcia televíznych spoločností, ktoré mi zorganizovala BBC. Po dlhej úmornej práci sme napokon podpísali tridsaťjedenstranovú zmluvu, ktorá zaväzova​la šesť televíznych spoločností z Veľkej Británie, Francúzska, NSR, Japonska, Švédska a z USA financovať našu výpravu na trstinovej lodi a zakúpiť štyri hodinové televízne programy expedície, ktorá sa pochopiteľne ešte nezačala. Zmluvu veľmi sťažila skutočnosť, že som mohol presne uviesť iba to, kde sa výprava začne, nie však to, kde by sa mohla skončiť a ako dlho by mala trvať, pretože to boli práve otázky, na ktoré sme sami hľadali odpoveď. Túto nejasnosť prekonala formulácia, podľa ktorej by sme sa mali plaviť dovtedy, kým bude loď ovládateľná a kým sa udrží nad vodou. Americký člen konzorcia, Národná zemepisná spoločnosť, a jej televízny producent, spoločnosť WQED, trvali na tom, že s nami pôjde ich kameraman s osobit​nou kamerou, ktorému sme mali dovoliť zaznamenať všetko, čo sa stane a povie na palube. Nemal mať iné povinnosti, iba filmovať, dokonca aj vtedy, keby sa loď potápala. Pristal som, a tak sme zmluvu podpísali.
S neveľkou chuťou som zašiel so zástupcom BBC na Southamptonskú univerzitu, kde podľa mojich náčrtkov vyhotovili takmer šesťstopový plastikový model lode z tŕstia. Mali ho testovať a filmovať v aerodynamickom tuneli, ale aj na mori. Bolo naozaj krásne vidieť veľký žltý model hojdajúci sa na vlnách, kým plavební odborníci z univerzity stláčali gombičky diaľkového riadenia, aby sa kormidlové veslá zvrtli, malé plavidlo sa obrátilo a vyrazilo bokom po vlnách. Bolo by sa mohlo aj obrátiť čelom k nim a nabrať správny smer, keby sa bola zväčšila celková plocha veslových listov.
Výsledok experimentu spočíval v tom, že čím väčšia je plocha a čím viac a väčších veslových listov bolo vo vode, tým lepšie sa udržiaval vo vetre smer plavby tohto dvojníka trstinovej lode či plte. Konečný záver skúšok v aerodynamickom tuneli mi mali oznámiť písomne. Malo to však niekoľko háčikov: model bol z plastiku, nie z tŕstia; nik nevedel, ako hlboko bude sedieť na vode trstinová loď, ani to, ako rýchlo zmení jej klesajúca plavbyschopnosť pôvodnú hľbku ponoru. Navyše model dodali s oneskorením, takže kým by sme boli dostali výsledky z aerodynamického tunela, na nejakú zmenu rozmerov plachát a vesiel, ktoré zhotovili v pôvodnej veľkosti, aby stihli posledný termín prepravy z Hamburgu, by už bolo prineskoro.
Na kraji Southamptonu leží pôvabný statok Broadlands, kde býva admirál lord Mountbatten of Burma; očakával ma na obed. Spoločný záujem o more a iné spôsoby budovania mostov medzi národmi nás za posledné roky natoľko zblížili a spriatelili, že nadšený lord sa rozhodol vymenovať ma za čestného viceprezi​denta spolku Spojené svetové univerzity (United World Colleges, UWC), ktorého činorodým prezidentom bol. Ako člen kráľovskej rodiny a bývalý indický vicekráľ mal priateľov a styky na celom svete, takže sa mu darilo získavať študentov dokonca až z Číny, ktorých potom zapísal na Atlantic College vo Walese, na jednu zo škôl, ktorú som nedávno navštívil. Okrem toho, že spolok UWC spájal bystrých chlapcov a dievčence všetkých národov, kládol závažný dôraz na morské záchranárstvo i na športové veslárstvo.
Lordovi Mountbattenovi som kedysi sľúbil, že ak si ešte niekedy naplánujem ďalšie námorné experimenty, budem pamä​tať aj na niektorých absolventov vysokých škôl. Teraz som mohol tento sľub splniť. Na pripravovanej ceste z Iraku som chcel mať skutočne medzinárodnú posádku. Bývalý generálny tajomník OSN U Thant mi poskytol právo plaviť sa na Ra I a Ra II pod vlajkou OSN, jeho nástupca Kurt Waldheim mi toto povolenie láskavo potvrdil aj pri nasledujúcej expedícii. Informoval som UWC, že chcem dať prednosť členom posádky z predchádzajú​cich pokusov s trstinovými loďami, každému, kto prejaví záujem o účasť, ale že som zároveň pripravený povolať zálohy z UWC. Dekani rozličných vysokých škôl teda rozposlali bývalým študen​tom obežník, ku ktorému priložili list týkajúci sa mojich plánov. To všetko rozbehlo konzorcium BBC. Učitelia mi mali poslať zoznam ľudí vybraných z tých absolventov škôl, ktorí prichádzali do úvahy.
Bolo skvelé pobudnúť opäť v Broadlands a vychutnávať jedlo vo svetlej jedálni obrátenej do parku s obrovskými starými stromami. Drobný stromček, ktorý sotva vykúkal z trávy, som zasadil sám pri svojej poslednej návšteve, ako sa to u admirála tradovalo.
„Thor, uveríte mi, ak vám poviem, že ste ma dostali do medzinárodných ťažkostí?“ lord Mountbatten pozrel na mňa prísnym okom, keď som si s jeho adjutantom sadol k stolu a sluha v námorníckej uniforme nám podával jedlá.
„Pravdaže vám verím,“ odvetil som s úsmevom, aby som dal najavo, že tomu pochopiteľne neverím.
„Privolali ste na mňa šachov hnev,“ pokračoval hostiteľ pokojným tónom.
Opäť som sa usmial a s chuťou sa pustil do chladeného melónu. „Pravdaže, pravdaže!“
Lord Mountbatten prestal jesť a zagánil na mňa: „Čo mám urobiť, aby ste mi uverili?“ Poslal adjutanta po list z cisárskeho dvora v Teheráne. Obsahoval ostrý protest proti formuláciám v obežníku UWC, ktorý sa týkal mojej plánovanej cesty na trstinovej lodi. Iránsky veľvyslanec vo Veľkej Británii telefonoval z Londýna lordovi Mountbattenovi ešte pred doručením listu, vzápätí potom, čo BBC odvysielala vyhlásenie v rozhlase a televí​zii. Citovalo sa tam, že sa hodlám plaviť po rieke Satt al-Aráb do „Arabského zálivu“. Ako mohla medzinárodná vysokoškolská ustanovizeň vedená anglickým admirálom použiť tento vymysle​ný zemepisný termín? Vari chceme takto lichotiť Arabom? Jediné správne meno tohto vodného útvaru je predsa Perzský záliv, a bola to práve britská admiralita, ktorá tento záliv takto pomenovala.
Veľmi ma to zamrzelo. Cestovateľ na trstinovom člne, ktorý mal vyskúšať starobylé plavidlo v modernom svete, nemohol takýto problém predvídať. Vysvetlil som lordovi Mountbatteno​vi, že som pôvodne naozaj použil pomenovanie Perzský záliv, ako som sa učil ešte v škole. Lenže bagdadskí úradníci opravili mňa i moje posolstvo a dali mi dôrazne najavo, že ak sa chcem niekam plaviť z Iraku, musí to byť z „Arabského zálivu“.
Lord Mountbatten chápal moje ťažkosti, ale nesúhlasil dokon​ca ani s termínom Záliv, ktorý diplomaticky používajú mnohí ľudia, aby odlíšili tento záliv v Starom svete od Mexického zálivu. Napokon rozhodol, že by sme sa o tomto mieste nemali vôbec zmieňovať. Hoci som nikomu nechcel ublížiť, predsa len som nemohol pripustiť, že sa budem plaviť po rieke do ničoho; preto som sa spojil s Ministerstvom zahraničných vecí Nórska. Ako mi tam vysvetlili, zvyčajne hovoria o Perzskom zálive, ak spomínajú prístav na iránskej strane, a o Arabskom zálive, ak prístav leží na brehu niektorého arabského štátu. Pretože sme sa však mali plaviť po otvorenom mori, nemohol som uviesť nijaké prístavy, a tak som sa spojil s úradníkom OSN pre styk s verejnosťou.
„Je to veľký problém,“ pripustil. „Všetky krajiny okolo zálivu, do ktorého máte vplávať, chcú usporiadať stretnutie zamerané proti znečisťovaniu ich spoločných vôd, lenže nemôžu sa dohod​núť na názve zálivu!“ Toto predbežné varovanie mi malo naznačiť, že dvadsiate storočie - so všetkými majákmi a radarmi - nie je práve najvhodnejším storočím, aby sa v ňom dalo vyhnúť skrytým úskaliam.
Dúfal som, že UWC mi poskytne zopár mimoriadne schop​ných kandidátov, takže som bol trochu sklamaný, keď som na čele zoznamu uchádzačov našiel dvoch Škandinávcov: nórskeho študenta medicíny a dánskeho študenta matematiky. Ako bývalý seržant ženista som vedel, že Nóri zaznamenali nezvyčajný pokrok vo výrobe lán a v mostných konštrukciách, a to som práve potreboval, lebo celá loď mala byť z povrazov a tŕstia. Dokonca aj stožiare a kabíny sme chceli postaviť bez jediného klinca. Navyše kostru našej lode z raždia a tyčiek bolo treba urobiť čo najskôr, aby poslúžila ako základ, ktorý by počas stavby uľahčil montovanie trstiny, a umožnil napokon spustiť loď na rieku. Telefonoval som mladému záujemcovi z Nórska, takže Hans Peter Böhn, ktorý nástojil, aby sme ho volali HP, sa pripojil ku mne v Ríme s plecniakom a kamerou, aby sme spolu odleteli do Bagdadu.
Po siedmich hodinách cesty autom sme prišli do hostinca Rajská záhrada o deň neskôr, než sme predpokladali. Onedlho mali prísť dvaja šoféri nákladného auta z Hamburgu, aby som zvládol situáciu, až dovezú všetky potraviny, ktoré som zasa chcel dať rýchlo preniesť do hostinca, než by sa stihli pokaziť na pálčivom slnku.
Na schodoch hostinca som na svoje prekvapenie stretol istého mladého Európana, s tvárou červenou od pľuzgierov, ako nesie za náruč veľkých nemeckých údených klobás, takých, aké som nakúpil v Hamburgu, aby ich vyhodil do rieky Tigris. Keďže od potu takmer nevidel, ani si nás nevšimol, preto som ho pristavil a spýtal sa, čo robí.
„Katastrofa,“ povedal. „Všetky potraviny sa pokazili. Náklad​né auto sa vrátilo do Hamburgu bezo mňa a ja mám to všetko povyhadzovať do rieky!“
HP sa jedným skokom preniesol ponad zábradlie terasy a vyliezol z vody s obrovskou klobásou v rukách. Posledná klobása. Všetky ostatné odplávali dolu vodou a v sklade nezosta​la ani jedna. Mladý Nemec sa ta vrátil po údenú slaninu i kartón konzerv nórskych makrel a vyhodil ich za nemeckými klobásami.
Uvedomil som si, že sme prišli neskoro. Neznámy muž pokračoval v odnášaní uvzato ako robot, až kým sme ho neprinútili sadnúť si s nami na jeden zo zvitkov lana, aby nám vysvetlil tú geniálnu myšlienku doviezť potraviny z Hamburgu len preto, aby ich nakoniec povyhadzoval do Tigrisu.
„Colnica,“ opakoval. „Colnica.“
Ali, prívetivý chlapec z hostinca, musel zabehnúť po plechovi​cu chladeného piva, kým sme sa dostali ku koreňu divej historky. Náš Nemec bol osobitným zástupcom skvelej hamburskej firmy Montan Transport; vyslali ho s dvoma vodičmi nákladného auta, aby predišiel prípadným ťažkostiam s colnicou, a zabezpečil pohotovú prekládku tovaru rovno do tienistého skladu hostinca. Horúčava panovala dokonca aj v Európe a auto nemalo chladia​renské zariadenie, takže nútil vodičov do pretekárskeho tempa, aby skrátili aj tie dva týždne predpokladaného času prepravy. Podarilo sa mu to lepšie, než očakával. V južnom Turecku ich totiž prepadli a ostreľovali Kurdi. Vodiči museli poriadne pridať plyn. Keď napokon dostihli celý konvoj nákladných áut, ktoré sa zúfalo náhlili do Iraku, na ťahači bolo vidieť stopy po gulkách. V tomto zmätku nedostali na hranici colné povolenie od irackých colníkov, ktorí čakali na osobitné pokyny z Bagdadu. Tak téda vyrazili smerom na juh do ešte väčšej horúčavy dolu celou poriečnou krajinou, minuli Bagdad, minuli Rajskú záhradu, aby napokon zastali pred prístavom Basra preplnenom loďami, kde nebolo nikoho, kto by im bol pomohol. Až im policajt ukázal cestu. Odrazu sa ocitli vo veľkom dvore prístavnej colnice. Nebolo tam ani kúska miestečka na parkovanie v tieni. Vonku bolo 45 °C, v aute 70 °C, ako tvrdil náš zástupca. Traja chlapi boli na tretí deň pobytu na dvore colnice polomŕtvi, dokonca aj bambus, ktorý mi viezli, začal od horúčavy praskať, takže to bolo ako sedieť na náklade ohňostrojných rakiet. Potom im akási priateľská duša hovoriaca po anglicky pomohla zatelefonovať do Bagdadu na ministerstvo; tým sa ich trápenie skončilo.
Keď to rozprával, niekoľko ráz nás vyplašili výbuchy okolo nás. Hrubý bambus schol a praskal, akoby pri nás niekto strieľal z pušky.
Preto nečudo, že dvaja šoféri nákladného auta sa náhlili domov a nechali pri nás osobitného zástupcu, aby vysvetlil všetky zmätky, ktoré dovŕšil tým, že povyhadzoval potraviny do rieky. Prvý prišiel na rad syr: 40 kg výberového nórskeho čedaru, 24 kg eidamu, množstvo iných trvanlivých druhov. Potom nasledovali prederavené konzervy tekutého mydla, masla, kvalitné výberové údené mäsá. Tesne pred naším príchodom stihol zlikvidovať 20 kg osobitne pripravenej tlačenkovej salámy.
HP si sadol a nožom ostrým ako britva odrezal ze salámy, ktorú zachránil z vody, a s pôžitkom si na nej pochutnával. Jedným skokom bol opäť v rieke. Ale už nič nenašiel. Nikdy viac sme nič také dobré nejedli. Z tej jedinej salámy, čo sa nám podarilo zachrániť, sme cez stavebné obdobie mali lepšie oblože​né chlebíčky, než aké hocikto z nás kedy jedol.
Konzervy však nahnali strach aj nám. Už nemali pôvodný valcovitý tvar, ale zaokrúhlili sa ako delové gule, čo je zvyčajný znak jedovatého obsahu. Poslal som po jednej z každého druhu po zástupcovi prepravnej firmy letecky do Hamburgu do labora​tória, prv než sa ich rozhodneme zbaviť. O niekoľko dní však celá zbierka delových gúľ nadobudla tvar normálnych konzerv; zrej​me sa vyduli iba z nesmiernej horúčavy.
A tak sme museli nahradiť všetky stratené zásoby; časová tieseň ma tentoraz donútila objednať potraviny letecky. Odosielatelia sľúbili poslať ich na bagdadské letisko, informovať minister​stvo o čísle sprievodky a hodine príchodu, keďže ministerstvo sa ponúklo, že zásielku potravín dopraví autom rovno do Rajskej záhrady. Nadišiel deň jej príchodu, horúčavy stále trvali, no zásielky nikde. Z Hamburgu oznámili, že potraviny odoslali, bagdadské letisko zasa ohlásilo, že nedošli. Po týždni obáv som dostal bláznivý nápad: poslať osobitného kuriéra k tým istým čarodejným colníkom v prístavnom meste Basra. Po troch dňoch sa náš vyslanec natešene vrátil: podarilo sa mu objaviť stratenú zásielku.
Spolu s HP sme obsadili dve z troch pekných priestranných spálni v hostinci a obsluhovalo nás množstvo ľudí. Vynikajúci Ali a Mohamed vedeli aj po anglicky. Chutné arabské jedlá podávali v prázdnej hale iba nám; bola taká veľká, že sme plánovali prehradiť ju dočasnými stenami z trstinových otiepok, ak horúča​vy budú trvať ešte ďalší mesiac. Zobúdzali sme sa, keď červené púštne slnko stúpalo nad Tigrisom, keď ranný vzduch a sprcha v kúpelni boli ešte osviežujúco chladivé. Prvé ráno som si ľahol do vane a pustil na seba tú najstudenšiu vodu, aká vôbec tiekla. Zrazu sa však v záplave vody zamihotali dve dlhé hnedé tykadlá a na mňa zízal pár bezvýrazných očí. Z odtokovej diery sa vynoril veľký šváb, po ňom ďalší a ďalší, dokopy ich bolo dvadsaťdva. Aby som sa dostal zo spoločnosti tejto hrozivej flotily, vyskočil som z vane a pokúšal som sa ich spláchnuť do výlevky, lenže šváby boli priveľké, tak som ich musel nabrať do pohára a hodiť do záchodu. Zobudil som HP a nahováral som ho na studený kúpeľ. Chvíľu som čakal, potom som cez stenu začul poriadny rev. „Viete, čo sa mi stalo?“ ozval sa, keď sme si sadli k veľkolepým raňajkám v tráve, ktoré pozostávali zo syra a vajec. „Áno,“ odvetil som. „Koľko ich bolo?“
Čakalo nás veľa roboty, bolo treba pripraviť stavenisko ešte pred príchodom robotníkov: močiarnych Arabov, juhoameric​kých Indiánov, bombajských plavcov na dauoch, ale aj členov expedície zo všetkých svetadielov. Tri spálne by neboli stačili; dve podkrovné izby sa však dali dosť dobre prispôsobiť a matrace s poľnými posteľami sa vojdú hocikde.
Spolu s HP som začal pripravovať miesto na stavbu lešenia. Navrhol som vykopať v záhrade dve hlboké a široké priekopy vedľa seba, takže keď bude treba ovinúť okolo dvoch posledných otepí hrubé špirály lana, stavitelia člna budú môcť chodiť popod dvojitý trup plavidla. Z Kurny prišlo s čakanmi a lopatami pol tucta arabských robotníkov; vykopali množstvo veľkých hrana​tých žltých sumerských tehál, ktoré potom pokojne vynášali z jám v košoch na hlavách.
Keď sa HP sklonil k zemi a vybral spomedzi trosiek drobnú zemnú korytnačku, svedomie archeológa mi zavelilo ihneď zastaviť práce v Rajskej záhrade. Potom som si však čosi všimol: medzi naozaj prastarými tehlami ležala črepina hrdla z pivovej fľaše, čo naznačilo, že pred nami už niekto iný prekopal celé územie a vyrovnal nerovnosti terénu pri stavbe hostinca.
V kopaní sa pokračovalo, ale na tretí deň, práve keď sa začali ukazovať uspokojivé výsledky, zavítala k nám delegácia vážnych pánov oblečených po európsky, a tí sa odrazu pustili premeriavať výkopy. Nato jeden z robotníkov povedal čosi po arabsky tlmočníkovi Kaisovi, ktorý sedel vedia mňa v príjemnom tieni datľovej palmy a čudoval sa, čo sa robí.
„Vravia, že by sme mali kopať o dva metre bližšie k ceste,“ prekladal Kais.
„Nie,“ odmietol som. „Mali by sme byť čo najbližšie k rieke.“
Robotník odišiel a v kopaní sa pokračovalo, no onedlho sa vrátil opäť. „Vravia, že vaše značky nie sú zarovno s hostincom!“
„Nezmysel,“ vysvetlil som. „Tie značky musia byť tam. Kopete správne.“
Robotník zasa odišiel, ale keď som si všimol, ako gestikulujú okolo priekopy, odišiel som ich upokojiť a vysvetliť zjavné nedorozumenie. Malý prívetivý muž s výrazným nosóm, ktorý vedel dobre po anglicky, predstavil najprv seba a svojich spoločníkov a oboma rukami mi prívetivo naznačil, kadiaľ by podľa neho mala viesť priekopa.
„To nie je veľký rozdiel,“ pripustil som, „lenže čím bližšie budeme k brehu, tým ľahšie sa bude loď spúšťať na vodu.“
„Spúšťať na vodu?“ spýtal sa a pozrel na mňa, akoby som bol ušiel z blázinca.
„Pravdaže,“ usmial som sa. „Vari si nemyslíte, že loď necháme na brehu.“
„Loď?“ Teraz už vyvalil oči a otvoril ústa. „Vari len toto nebude loď?“
Teraz bol zasa rad na mne upodozrievať malého mužíčka, že preliezol plot istého ústavu. „Ak chcete, nazvite to hoci aj stohom sena, ale pre mňa to bude loď.“
Nízky chlapík ustúpil dozadu a pozrel na mňa s hlbokým podozrením v očiach: „Vy si zo mňa robíte vtipy. Prepáčte, pane, ale mám pokyny od Ministerstva informácií!“
„Lenže práve Ministerstvo informácií mi poskytlo právo stavať loď na tomto mieste,“ odpovedal som a začal som tušiť nejaké nedorozumenie. Malý človiečik teraz vyzeral naozaj nešťastne: 
„Prosím, pane, mám poruke murárov a tesárov, ktorí sa môžu pustiť do roboty hneď zajtra a pristavať k hostincu dvadsaťpäť spálni.“
Zjavne sme mali do činenia s dvoma odlišnými úradmi toho istého ministerstva. Problém bolo treba vyriešiť.
„Ak chcete stavať dom teraz,“ odpovedal som, „potom tu nebudem môcť stavať svoju loď. Ak ju však postavím teraz, zakrátko s ňou odplávame a o dva mesiace tu budete môcť začať stavať svoje izby.“
Malý inžinier na mňa hľadel chvíľu celý zúfalý, potom vyvrátil hlavu ku korune palmy nad našimi hlavami: „Vidíte túto datľovú palmu? Ak sa budem musieť vrátiť a nevykonám si prácu, nájdete ma na nej obeseného!“
Všetci sme sa pustili do smiechu, keď sme si uvedomili jeho kapituláciu, a keďže pán Ramsey prišiel aj s batožinou, súhlasil som, aby sa ubytoval v hostinci, kde mu bezstarostný správca pridelil voľnú posteľ vo vlastnej izbe. Nežiadúci inžinier sa stal navyše polovičným členom expedície, akýmsi miestnym porad​com. Neskôr sme zistili, že práve takého sme potrebovali.
V tom čase sa z ničoho nič zjavil s kufrom ďalší mimoriadne prívetivý a zdvorilý pán v stredných rokoch. Pán Šakir al Turkí, vymenovaný vedením múzea za sprievodcu a styčného dôstojní​ka. Prišiel práve vtedy, keď sa nám kamsi zatárala druhá zásielka potravín, takže od samého šťastia, že mám dvoch tlmočníkov, poslal som Šakira do Basry, inak jeho rodného mesta, aby tam našiel stratenú dodávku. Krátko pred odchodom ho telefonicky volali z Bagdadu: na ministerstve sa dozvedeli, že mám dvoch tlmočníkov, a tak Kaisa bezodkladne odvolali späť do hlavného mesta.
Kais nemal rád to, čo nazýval divočinou, a preto odišiel ešte v ten istý večer. Tak som zostal bez tlmočníkov, práve keď mi armáda po arabsky hovoriacich šoférov kamiónov a obyvateľov močiarov zaklopala nasledujúce ráno na dvere. Nablízku nebol dokonca ani Ali či Mohamed. Arabi mi ukazovali, že celú cestu lemujú nákladné autá kopcom naložené vysušeným zlatistým berdi. Všetci boli tu, všetci čakali na moje pokyny. Rozbehol som sa otvoriť im železnú bránu Rajskej záhrady, kde sa robili výkopy. Nákladné autá sa ledva prešmykli pomedzi murované stľpy vchodu. Nikdy som nevidel toľko nákladných áut, prívesov a buldozérov ako v Iraku; tamojšia vláda ich roky dovážala na tisíce, takže keď starosta mesta Kurny dostal z Bagdadu príkaz, aby mi pomohol prepraviť berdi od močiarov pri Al Gassare, poslal celý prápor nákladných vozidiel, ktoré by túto prácu zvládli za jediný deň. Onedlho bolo uprostred nízkeho plota zo desať nákladných áut, ktoré chceli vyložiť náklad, pričom bloko​vali priechod ostatným a v úsilí vyjsť či vojsť drvili kolesami krehké steblá tŕstia, ktoré medzičasom vyložili iní. Pobehoval som medzi šoférmi, ktorí hnevlivo pokrikovali po sebe, no na mňa sa šťastne usmievali, pričom pokojne ignorovali všetky príkazy, ktoré som im dával v rozmanitých európskych jazykoch. Im to prichodilo ako gréčtina. Keď nastal večer, od samého mávania, ukazovania a potkýnania sa o tŕstie som bol na smrť unavený. Pri západe slnka som sa konečne ocitol sám pri tichej rieke, neďaleko Adamovho stromu; nákladným autám sa podari​lo zrútiť oba stľpy brány, celá záhrada bola nesmiernym chaosom trstinových kôp, takže v nej neostalo miesto nielen na stavbu lode, ale nebolo ani kde stúpiť.
Sotva bolo všetko vysušené berdi na mieste, nasledujúce ráno sa akoby zázrakom ukázal Gatae so svojimi vybranými ľuďmi. Gatae bol výraznou osobnosťou, jazykové problémy nehrali uňho nijakú úlohu. S Mohamedovou pomocou, keď mi poslúžil ako tlmočník, dorozumel som sa poľahky s obyvateľmi močiarov. Urobili na skúšku prvú, asi osemnásť metrov dlhú tuhú trstinovú otep. Išlo im to prekvapujúco šikovne a rýchlo. Lenže výsledok ich práce bol oveľa hrubší, než by človek vládal objať, a taký ťažký, že podľa Gataeho odhadu ho zdvihne a donesie k pripra​venému lešeniu asi 80 mužov. Bolo mi jasné, že budeme potrebovať viac, ale tenších otepí, aby sme mohli zhotoviť konečný tvar lode.
Keď sa Šakir vrátil z úspešnej misie, zapriahli sme do práce všetkých mužov; mali uložiť berdi na vhodné miesto pri staveb​nom pozemku. Pritom mali berdi narovnať do stôsov do výšky človeka, aby sa dalo medzi nimi aj chodiť. Polámané steblá sme vyhodili na breh a zvyšok, ktorý si neodniesli stareny na kúrenie v kuchynských ohniskách, sa už nedal použiť na nič.
Materiál na zostrojenie dreveného upínacieho zariadenia, ktoré sa malo stať dočasnou kolískou lode, sa v Iraku nedal ľahko získať. Z najranejších umeleckých pamiatok a popísaných tabúľ dnes vieme, že sumerské územie pokrývali pôvodne lesy. V staro​veku ich však človek zničil, takže drevo sa stalo významným dovozným artiklom, ako sa usudzuje z klinopisných záznamov vypočítavajúcich lodné náklady. Dnešná cena dovážaného dre​va stúpla natoľko, že sme boli radi, keď sme pri dokoch v Basre našli skromný sklad dreva a v ňom dlhú guľatinu a žrďovinu pochádzajúcu z lesov v severných horských oblastiach. Potrebo​vali sme z nich stovky kusov, čo najmenej ohnuté a krivé. Ako zručnému ženistovi sa HP podarilo postaviť z očistenej guľatiny i žrďoviny vznosnú stavbu, ktorú rozmery predurčili, aby dala konečnú podobu trstinovej lodi, keď sa na ňu pripevnia patričné otepi. Problémy nám spôsoboval nedostatok dosák, ktoré sme potrebovali na mostíky, aby sa po nich dalo prejsť na vysoké lešenie. Hlavné lodné teleso sa malo skladať z dvoch hutných trstinových valcov, z ktorých každý mal mať uprostred lode v priemere 10 stôp. Tie sa mali postupne zužovať, ako sa zahli nahor smerom k prove i korme, až napokon dosiahli výšku okolo 20 stôp. A to sme chceli docieliť kombináciou upínacieho zariadenia a lešenia.
Alah nám zrejme pomáhal, lebo ktosi vyhodil pred plot za dve fúry použitých dosák na lešenie a latiek, a to v čase, keď sme ich najväčšmi potrebovali. Veru, čudné reči kolovali hore i dolu riekou medzi ostatnými Európanmi, ktorí dočasne pracovali v Iraku. Povrávalo sa, že sme zostavili lešenie v záhrade hostinca a nakúpili tony tŕstia, že sa chystáme postaviť ďalšiu papiereň! Na hornom toku rieky stavala jednu takúto papiereň práve NSR, takže Nemci, ktorí nás prišli pozrieť, sa zároveň dozvedeli, že sa chystáme postaviť loď z tŕstia a odplávať s jedným ich krajanom na palube. Ďaleko na dolnom toku, poniže Basry, stála zasa nedokončená dánska cementáreň, takže Dáni, ktorí prišli hore prúdom, sa dozvedeli, že s nami pocestuje aj jeden z ich súkmeňovcov. Výsledkom západonemeckých a dánskych návštev boli dve kopy latiek a dosák, ktoré majú v dnešnom Iraku hodnotu zlata, presne tak ako za čias Sumerov.
Drevené lešenie, ktoré pripravil HP, bolo majstrovským dielom, vďaka architektonickej dokonalosti a elegantným líniám vyvolávalo v divákoch obdiv. Práve sme sa chystali, že začneme spracúvať tŕstie, keďže sme mali k dispozícii krásne naukladané berdi, keď k nám zrazu pripochodovala ďalšia delegácia európsky oblečených Arabov s meracími prístrojmi a zamierila medzi kopy tŕstia.
Tušil som, že nastávajú nové problémy; zdvorilo som sa im prihovoril. A naozaj - chystali sa tu postaviť fontánu, takže berdi muselo preč, pretože mala stáť práve na tomto mieste.
„Fontána?“ hovorím. „A nemôže to počkať, kým dokončíme loď?“
Nie, fontánu potrebujú práve teraz.
„Veď krížom za cestou medzi stromami nájdete veľkú fontá​nu, ktorá sa už nepoužíva,“ pokračoval som. „Nemôžete ju zužitkovať?“ Ukázal som na polozrúcanú bývalú fontánu s hrdza​vými rúrkami a chrličmi, ktorá ležala kúsok za plotom.
Nie, fontána musí stáť práve tu, takže nám veľkodušne dali týždeň času, aby sme vyčistili stred záhrady. Verný priateľ, starosta Kurny, nám priateľsky vysvetlil, že stavba fontány je veľmi dôležitá.
Celý ďalší deň sme roznášali krehké tŕstie na všetky strany, čo najďalej od stavebnej parcely a bližšie k Adamovmu stromu, aby sme uprostred uvoľnili čistinku. Potom prišli dvaja postarší robotníci z Kurny s čakanmi a lopatami a pustili sa kopať kruhovitú jamu, po kolená hlbokú, veľkú ako menšie kúpalisko. Za nášho pobytu v Rajskej záhrade sa už nič závažné neprihodilo, iba naši chudáci robotníci, ktorí museli prenášať náklady berdi na hlavách od Adamovho stromu, neustále padali do novovykopanej jamy.
Kalendár ukazoval, že sa blíži deň príchodu juhoamerických Indiánov Aymará, aby z tŕstia pripraveného Arabmi postavili loď. Bez ich pomoci by sme vonkoncom nemohli postaviť loď kosákovitého tvaru, ktorá by sa na vlnách oceánu nemala ani prevrhnúť, ani stratiť tvar. Obyvatelia močiarov boli síce mimoriadne zruční vo všetkých druhoch prác s tŕstím, ale stavať lode z trstinových otepí už nevedeli, ako to zabudli v dnešnom Egypte a na mnohých ďalších územiach starých civilizácií, kde toto umenie jestvovalo. Okrem jedinej výnimky: zložitý stavebný systém prežíval dosiaľ na území okolo trosiek najokázalejšej predhistorickej civilizácie v Južnej Amerike - okolo Tiahuanaca. Tam, pri jazere Titicaca, vysoko v Andách, Indiáni kmeňov Aymará, Kečua a Uru dosiaľ stavajú také isté plavidlá, aké sa stavali v starom Egypte a Mezopotámii. Keď prišli na toto územie po objavení Ameriky Španieli, Indiáni z okolia jazera im rozprávali, že ich predkovia videli tieto plavidlá postavené cudzincami prvý raz vtedy, keď cudzinci prišli do ich krajiny a postavili tam kolosálny stupňovitý chrám pyramídu a obrovské kamenné sochy v Tiahuanacu, kým ich znepriatelené kmene nevytlačili na pobrežie, odkiaľ potom odplávali na Tichý oceán.
Indiáni ďalej prezradili Španielom, že cudzích návštevníkov viedol veľkňaz a kráľ, ktorého volali Kon-Tiki, k čomu Kečuovia pridali príponu Virakoča, čo značí morská pena. Kon-Tiki vraj vyhlásil, že pochádza zo Slnka a svojich božských predkov zobrazoval na keramike a kamenných reliéfoch ako fudské bytosti s vtáčími hlavami a krídlami. Kon-Tiki a jeho ľudia boli nepochybne ľudské bytosti; vysokí, bieli a bradatí ako Španieli, ibaže inak oblečení, lebo nosili dlhé voľné rúcha až po členky, k tomu pás a sandále.
Keď Španieli objavili staré kamenné sochy a zlaté figúrky zobrazujúce Kon-Tikiho Virakoču, ako ich opísali Indiáni, na​mysleli si, že to niektorý apoštol zo Svätej zeme ešte pred nimi prekrižoval Atlantik, lebo len čo sa vylodili v Mexiku, ten istý príbeh si vypočuli aj tam. Obklopení obrovskými stupňovitými chrámami pyramídami a obrovskými kamennými sochami priví​tali Aztékovia Cortéza v Mexiku, ako Inkovia privítali Pizarra v Peru. Európanom navraveli, že bieli bradatí muži v dlhých hávoch prišli spoza Atlantiku dávno pred Španielmi, naučili predkov Aztékov a Mayov hieroglyfické písmo a vštepili im ďalšie znaky civilizácie, ktoré zaostalí juhoamerickí Indiáni severne od Mexika a južne od úzkeho pásu andského územia v Južnej Amerike nepoznali. V tomto súvislom páse zrúcanín zaniknutých civilizácií sa našli medzi rozmanitými indiánskymi kmeňmi aj také, ktoré tieto trosky pripisovali bielym a bradatým cudzincom na čele s človekom, ktorý svoj pôvod odvodzoval od Slnka. V každej krajine mal iné meno. Aztékovia ho nazývali Quetzalcoatl, Mayovia Kukulkan, Inkovia Virakoča. Španielov to spočiatku tak miatlo, že v Mexiku si ich mnísi splietli Quetzalcoatla so svätým Tomášom, kým v Peru založili rád svätého Bartolomeja, ktorý uctieval veľkú bradatú sochu Kon-Tikiho Virakoču v Kane na severe jazera Titicaca.
Hovorí sa, že na ostrove uprostred tohto jazera, ktorý neskôr nazvali Ostrovom slnka, sa slnečný kráľ a jeho sprievod bielych bradatých mužov poženili s miestnymi ženami. Potom nasadli na flotilu trstinových člnov a odišli šíriť civilizáciu medzi tamojších Indiánov kmeňa Uru a založiť náboženské a kultúrne centrum v Tiahuanacu.
Odvtedy sa umenie stavať člny z tŕstia udržiavalo medzi všetkými Indiánmi v okolí jazera, kde tŕstie, kameň a hlina sú jediným stavebným materiálom. Indiáni Uru, ktorí kedysi vládli nad celým územím až k pobrežiu Tichého oceána, však takéto lode nielenže stavajú, ale aj žijú v domoch z tŕstia na plávajúcich ostrovoch z tŕstia, presne tak ako obyvatelia močiarov v južnom Iraku.
Štyroch Indiánov Aymará aj s tlmočníkom od jazera Titicaca som vzal so sebou do Afriky, aby nám pomohli postaviť papyrusovú lod Ra II; vďaka skúsenostiam z ich búrlivého horského jazera postavili trstinovú loď, ktorá prešla skúškami a preplávala bez ťažkostí Atlantický oceán. Lenže keď potom Ra II premiestili do múzea Kon-Tiki v Oslo a napučaná, vodou nasiaknutá trstina postupne vysychala, hrdé plavidlo spľaslo ako kabát na vešiaku, ani lodiari ani vedci nevedeli proces zastaviť a vrátiť lodi jej kosákovitý tvar. Staroveká stavebná technika bola natoľko zložitá a dômyselná, že predstavenstvo múzea radšej pozvalo tých istých štyroch Indiánov a ich tlmočníka do Oslo, aby plavidlo zreparovali. Pretože to nik iný okrem nich nevedel urobiť, pokúsil som sa ich priviesť spoza Atlantiku ešte raz, tentoraz do Iraku.
Pretože výhodnejšie bolo spustiť loď na vodu a vyjsť s ňou zo zálivu ešte pred začiatkom zimných dažďov, Indiáni do Titicacy mali prísť čo najskôr, keď uschne tŕstie nasekané v auguste. Lenže v septembri pretrvávali spaľujúce horúčavy aj na nížinných močiaroch južného Iraku, kým Indiáni Aymará žili v chladnom riedkom vzduchu pri rozbúrenom jazere vo výške 3600 metrov nad morom, pričom sneh sa udržal na vrcholkoch najvyšších okolitých štítov celý rok. Náhla zmena podnebia im mohla zaškodiť, preto som sa rozhodol oddialiť ich prílet, kým neprejdú páľavy, hoci aj tak bolo treba zmierniť klimatický šok. Tlmočník zaviedol Indiánov od ich neúrodného ostrova na horskom jazere najprv k bolívijským džungliam a k prameňom Amazonky. Tam si dva týždne navykali na horúčavy, než odleteli z La Pazu do Bagdadu spolu s mojím mexickým priateľom Ghermanom Carrascom, ktorý sa neskôr pripojil k výprave.
Iracké Ministerstvo informácií nám láskavo ponúklo, že nainštaluje klimatizáciu v jednej z dvoch izieb, ktoré sme v hornej časti hostinca pripravili pre Indiánov. Zariadenie sa však pri okne uvolnilo a zakrátko sa mi stalo nočnou morou. Celé dni ovísalo na okne, mŕtve a neužitočné ako klietka, z ktorej ušiel kanárik; chvíľu nato sa pustilo hrmotať, inokedy sa prudko roztriaslo ako helikoptéra pri neúspešnom pokuse vzlietnuť, až kým sa nestal zázrak a odporná príšera nezačala chrliť do prázdnej izby chladný vánok. Vtedy do hostinca dorazili Indiáni.
V tom čase sa však pokojný dom pri rieke za niekoľko dní premenil na preľudnené prímorské letovisko, ak nie na blázinec.
Spredu i zozadu ho obložili kamerami a trojnožkami, dnu vtrhol päťčlenný arabský televízny štáb z Bagdadu a okamžite nás začal snímať z každého uhla. Potrebovali Šakirovu izbu. Ten sa tak uskromnil, že sa k nemu vošiel aj televízny manažér a inžinier. Sotva si rozbalili batožinu, už tu bol päťčlenný televízny tím britskej BBC, a ten dobyl dom so svojimi 103 debnami, puzdrami, prepravkami a vrecami, ktoré zapratali všetky schodiš​tia a chodby, až kým im arabskí kolegovia láskavo nevyprázdnili Šakirovu izbu a nepresťahovali sa do podkrovnej izbičky vedia „helikoptérovej miestnosti“, ktorú som rezervoval pre Aymarov. Ďalším prišelcom bol jemný, decentne sa vyjadrujúci mladý Arab, ktorý hovoril bezchybnou angličtinou a predstavil sa ako Rašad Nazir Sálim, študent umenia z Bagdadu. Odporučil ho nórsky konzulát ako člena expedície, ktorý by reprezentoval Irak. Na prvý pohľad vyzeral prejemnený na drsné morské dobrodružstvá, ale dali sme ho dokopy s HP. Potom ma navštívili jedna za druhou unavené, spotené bytosti, ktoré som vôbec nepoznal, a hľadali pivo, kúpelňu a posteľ po sedemhodinovej ceste z Bagdadu taxíkom krajinou spálenou slnkom: západonemecký reportér, novinový fotograf z USA, novinár z Bagdadu, švédsky novinár, dvaja nórski novinári, ďalší západonemecký novinár. A zmizli mi z očí. Mierumilovný vedúci ich všetkých prijal. Niekoľkí sa natisli do práčovne bez okien, na matrace medzi kopy všakovakej bielizne, ktoré hrozili, že sa každú chvíľu zrútia a všetkých pochovajú pod sebou, ak sa v noci nebodaj pokúsia chrápať.
Hostinec Rajská záhrada bol teda plný na prasknutie ešte prv, než mali prísť najdôležitejší ľudia. Ak odhliadneme od juhoamerických Indiánov, očakávali sme troch ázijských námorníkov na dauoch z Bombaja, ako aj ostatných členov expedície z Ázie, Ameriky a Európy. Prepadol som panike. Podarilo sa mi dostať až na ministerstvo v Bagdade, kde som sa dozvedel, že krajina je dosiaľ uzavretá pre turistov i novinárov, ale podľa prísľubu vraj povolia vstup každému, kto uvedie, že ide za mnou. Zaručili sa, že odteraz budú brať ohľad na môj zoznam účastníkov, ale ešte dodali, že ďalší novinári sú na ceste.
Predpokladalo sa, že horskí Indiáni precestujú toto rozpálené územie v noci. Slnko však pražilo, keď pred priečelím preľudne​nej budovy zastavil mikrobus a z neho sa vytackalo päť územčis​tých mužov v ťažkých pončách z lamej vlny, v pletených čiapkach s klapkami na uši, aby ma mlčky objali, a tým vzdali poctu vyhradenú náčelníkom, presne tak ako to urobili v prípade nórskeho kráľa. Ostatným potriasli ruky a vykročili za mnou po schodoch, každý s malým vreckom, v ktorom - ako som vedel - niesli okruhliaky a drevené háky, teda veci potrebné na spracova​nie trstiny. Postavili sa pred prekliaty klimatizátor, ktorý teraz vydával zvuky ako klietka plná vrčiacich polárnych medveďov, a postupne, ako sa osviežovali, sa premieňali na piatich dobrých priateľov, usmiatych od ucha k uchu: traja bratia - Juan, José a Demetrio Limachiovci a Paulino Estéban, všetci Aymarovia z ostrova Suriki na jazere Titicaca, a ich bolívijský tlmočník Luis Zeballos Miranda z Tiahuanackého múzea v La Paze.
Naši chladnokrvní aymarskí stavitelia člnov sa nezatvárili nijako prekvapene, keď po príchode do Rajskej záhrady uvideli obrovské kopy tŕstia. Iba oči sa im na chvíľu rozšírili, a keď zočili Adamov strom, sňali si z hláv vlnené čiapky a odhalili vlasy čierne ako žúžoľ. Potom sa opäť obrátili k berdi, ktoré pomrvili v ruke a pokojne ho odmietli ako nevhodné na stavbu člna. Gatae a ostatní ľudia z močiarov sa zvedavo zhŕkli okolo nás a vypliešťali oči na šťúplych Indiánov ako na prišelcov z Mesiaca. Žasli, že tento kmeň juhoamerických staviteľov člnov z tŕstia sa nazýva Aymará, a ešte väčšmi nad tým, keď som dodal, že ich susedia na jazere sa volajú Uru a žijú na plávajúcich trstinových ostrovoch tak ako močiarni Arabi. Našich arabských staviteľov to naozaj prekvapilo, pretože neďaleké mesto Amara a zrúcaniny mesta Ur sú pre nich dvoma najdôležitejšími menami v okolí močiarov.
Gatae ma požiadal, aby som nedôverčivým Indiánom vysvetlil, že tŕstie je teraz ako papier, ale keď navlhne, malo by byť tuhé a pružné ako lano. Indiáni to dobre vedeli, pretože tamojšie tŕstie totora na jazere Titicaca malo také isté vlastnosti. Lenže berdi im stále nebolo dosť dobré. Nevytváralo jednotlivé steblá ako totora či papyrus, ktoré sme použili na stavbu Ra II v Afrike. Papyrus bol dokonca ešte väčší a lepší ako totora. Lenže berdi rastie v hrubých trsoch ako tráva, nemá ozajstné steblá, takže Indiáni nevedeli, čo s ním.
Aymarovia sa ponáhľali do chladnej izby a mňa pochytili obavy, že chcú odísť domov.
Súhlasil som s nimi, že v trstine je veľký rozdiel. Pre nás to bude úplne nový pokus. Jedine sladkastý pach a jemná vnútorná dreň sa zdali tie isté. V totore a papyruse obaľuje túto ľahučkú dreň hrubá, vodotesná vrstva a rovné steblo ie ako tyč so zaobleným trojuholníkovým prierezom po celej dľžke od koreňa až po hustý kvet na vrchole. Berdi má však viacero oddelených vrstiev zavinutých do seba ako cibuľa, oválna stonka sa otvára postupne odspodu do dlhých ostrých oddelených listov. Povrch tŕstia je voskovitý a zrejme takisto vodotesný ako papyrus, a keď voda aj vnikne cez zrezané konce, berdi má aspoň jednu výhodu: na vrchole niet čo odrezať, takže voda sa môže dostať dnu iba cez koreňový rez, kým osekané steblá ostatných trstín nasávajú vodu z oboch koncov.
Keďže navečer sa schladilo, štyria Indiáni zišli dole, aby si všetko prezreli ešte raz. So seňorom Zeballosom ako skúseným sprostredkovateľom sa mi ich s Gataem podarilo presvedčiť, že ak nám iba ukážu, ako možno zo zväzkov postaviť čln, močiarni Arabi sami budú viazať otepi takých rozmerov, aké Aymarovia prikážu.
Z celej expedície nebolo nič také príjemné ako pohľad na spontánne priateľstvo a vzájomnú úctu medzi Indiánmi a močiarnymi Arabmi, najmä keď si spolu zasadli a pustili sa viazať tŕstie. Oči seňora Zeballosa a štyroch Aymarov vyjadrovali údiv i súhlas, keď videli, ako obyvatelia močiarov vyberajú najlepšie tŕstie a sťahujú ho pevnými slučkami do hustých a hladkých otepí, akoby boli z najlepšej totory. Aymarovia z toho vyvodzovali, že irackí Arabi sú predsa len vyspelejší než marockí, ktorí nevedeli spracovať tŕstie až tak dôkladne. V očiach Indiánov boli zjavne Adamovými potomkami.
Do reči sa pustili tak, že Indiáni povedali voľačo seňorovi Zeballosovi v aymarskom jazyku, čo mi on preložil do španielči​ny, ja zasa pánu Šakirovi do angličtiny, aby on vysvetlil v arabči​ne obyvateľom močiarov to, čo chceli povedať Aymarovia. Systém bol síce zložitý, ale netrval dlho. Keď som sa na druhé ráno znenazdajky ukázal na stavenisku, zbadal som Aymarov v čiapkach a pončách spolu s obyvateľmi močiarov v kaftanočh a dlhých košeliach kvočať okolo dlhej rohože, ktorú práve spoločne vyrobili. Zhovárali sa medzi sebou, gestikulovali a usmievali sa, podávali si, čo bolo treba, akoby všetci plynné ovládali esperanto. Najprv som si stal za strom, aby som sa presvedčil, že sa nemýlim, potom som sa odvážil podísť bližšie, aby som počul, akým jazykom sa rozprávajú. Zistil som, že im nerozumiem ani slovo. Prišiel ku mne Zeballos aj Šakir a obaja dosvedčili, že Aymarovia hovoria po aymarsky a Arabi po arabsky, pričom obe reči si boli tak podobné ako angličtina a čínština. Lenže všetci sa zaoberali trstinou, všetci boli šikovní. Indiáni od Titicacy vyhlásili, že s takými znamenitými ľuďmi, ako sú obyvatelia irackých močiarov, by boli ochotní postaviť hocako veľký čln. A Gatae, žiariac spokojnosťou, dodal, že jeho druhovia ešte nepracovali s príjemnejšími a šikovnejšími ľuďmi, ako sú juhoamerickí džentlmeni. Po ďalšom dni som zbadal, že vysoký dôstojný Gatae má na sebe hnedé pončo s čiapkou, kým Zeballos a jeho hranatí Indiáni sa ako piati bieli duchovia zahalili do dlhých arabských košieľ. Výmena odevov sa skončila veľmi komicky: Indiáni sa podchvíľou potkýnali v pridlhých košeliach a Gataeho zatiaľ morila horúčava a svrbelo celé telo. V Basre sme chceli kúpiť Indiánom nejaké slamené klobúky; nosili ich však nanajvýš deň, potom si nasadili na hlavy znovu svoje vlnené čiapky aj s klapkami na uši.
Aymarovia naučili obyvateľov močiarov hneď prvý deň a bez tlmočníka viazať veľmi zvláštne rohože, ktoré by sa mali omotať okolo každej polovice lode s dvojitým trupom ako črievko na klobásu. Hladké rohože boli dlhé ako celá loď, plietli ich však tak, že všetko tŕstie šlo jedným smerom a nevytŕčal z nich ani jeden koniec trstiny. Bolo to dôležité z dvoch príčin: zvýšila sa tým rýchlosť lode vo vode a zmenšilo nasakovanie tŕstia vodou. Keď z niekoľkých rohoží vznikli asi šesťdesiat stôp dlhé a tri stopy široké pásy, tridsať mužov ich opatrne prenieslo jednu po druhej do upínacieho zariadenia. Obrovské „klobásové črevá“ boli teda pripravené, aby nimi obalili hrubé otepi. Vypočítal som, že na loď požadovaných rozmerov treba vyrobiť tridsaťosem otepi s pol​kruhovým prierezom. Voľný priestor medzi nimi by mali za​plniť tenké zväzky tŕstia. Ľudia z močiarov i Aymarovia sa činili; denne vyrobili priemerne tri veľké otepi namiesto predpo​kladanej jednej. Otepi museli byť oveľa dlhšie než celková dľžka lode, keďže sa mali vyhnúť nahor, aby na každom konci lode nadobudli kosákovitý tvar.
Nevedeli sme sa rozhodnúť, či použiť, alebo nepoužiť asfalt. Vedci tvrdili, že modely člnov z Uru boli potreté asfaltom. Teológovia mi pripomínali, že Mojžiš začal svoju životnú púť v poasfaltovanom koši na Níle a Noe zachránil životy svojich blížnych, keď trstinovú archu natrel tým istým materiálom. Lenže Gatae súhlasil s tým, čo povedal starý Hadži: otepi by mali plávať celkom dobre také, aké sú. Urobili sme na skúšku dve rovnaké, dvanásťstopové otepi. Jednu z nich sme dopravili do Huvajru, dediny staviteľov člnov, kde modrooký a červenovlasý obyvateľ močiarov trávil život natieraním mašhufov tým istým spôsobom a tým istým druhom drevenej špachtle, aké sa používali v jeho remesle pred piatimi tisícročiami. Jeho rýchlosť a dôkladnosť boli obdivuhodné. Asfalt získaval z prirodzeného prameňa na hor​nom toku rieky. Otep pokrýval tým istým spôsobom a všimli sme si, že na malú otiepku potreboval okolo šesťdesiat kíl čiernej smoly, aby tŕstie pokryl čo najlepšie. Potom sme do vody Tigrisu ponorili obe skúšobné otepi, jednu poasfaltovanú, druhú nie, a zaťažili ich na dne. Takto ponorené mali zostať šesť týždňov, alebo kým nebude úplne hotové naše plavidlo.
Súbežne s týmto pokusom začal vlastný experiment aj HP. Izbu mi zapratal plastikovými fľašami s odrezaným hrdlom; mal v nich kúsky berdi, jedny v sladkej, druhé v slanej vode. Niektorým tuho zviazal špagátom odseknuté konce. Všetky odolávali vode tak dobre, že aj vysoká trstina stála vo fľaši s vodou celkom zvislo, nedotýkajúc sa dna. Lenže výsledky pokusu neboli rovnaké: po niekoľkých dňoch začalo na naše prekvapenie zopár trstín stúpať vo vode vyššie; možno preto, že im konce vo vode napučali. HP bol však optimistický a navrhol, aby sme naše dielo zavŕšili tým, že preletíme ponad oceán ako Zeppelin na vzducholodi. Ako ubiehali týždne, trstiny v sladkej vode sa ponorili len nepatrne, kým trstiny v slanej vode sa neponárali vôbec.
Lenže keď sa Aymarovia pustili stavať loď, nastali veľké ťažkosti s vodou na suchu.
„Maku mai! Niet vody!“
To boli prvé slová, čo som sa naučil z arabčiny. Počúvali sme ich deň čo deň. A potom: „Aku mai! Máme vodu!“ Bola to najbežnejšia veta nášho malého arabského inžiniera pána Ramseyho, ktorý nám ju vykrikoval celý šťastný zo strechy hostinca.
Bez vody bolo berdi krehké ako práchno a lámalo sa pri každom pokuse ohnúť ho. Zelené berdi však bolo ešte horšie, lebo sa muselo najprv vysušiť na slnku a potom na povrchu navlhčiť, aby bolo poddajnejšie, kým ho začnú spletať do rohoží a otepi. Keďže Bagdad a ďalšie veľké mestá ležali na hornom toku Tigrisu, rieka bola taká znečistená, že by mohla nepriaznivo pôsobiť na vysušené tŕstie, keby sme ho denne polievali vodou z nej. Spočiatku sme to robili s istými obavami. Ale pán Ramsey problém vyriešil: z Basry sme dotiahli dve veľké cisterny a po nekonečných problémoch inštalovali na streche. Napumpovali ich prefiltrovanou pitnou vodou z Kurny a seňor Zeballos mohol polievať tŕstie a otepi celý deň. Lenže aj hostinec bol napojený na cisterny, takže preťažená kuchyňa a preplnené izby Zeballosovi konkurovali.
„Maku mai!“ Zeballos a s ním aj my ostatní sme si privykli na tento zúfalý výkrik, keď nám vysušené tŕstie praskalo pod nohami. „Aku mai!“ začuli sme o chvíľu malého mužíčka, ktorý ovládal veľký uzáver na streche. Jeho šťastný výkrik neraz sprevádzal zlostný rev namydleného pracovníka televízie alebo novinára stojaceho pod sprchou, z ktorej prestala tiecť voda. Tak som sa bál, že pána Ramseyho stratíme, že som ho pri istej príležitosti doslova vyvliekol z auta, keď sa práve pokúšal utiecť na jednodňovú návštevu do Basry.
Prv než sme sa nasťahovali do hostinca Rajská záhrada, ministerstvo nám láskavo ponúklo, že ho vyhradí iba pre členov expedície. Ponuku som odmietol, lebo som vedel, že veľká reštauračná sála a priľahlá terasa nad riekou boli obľúbenými miestami, kde sa stretávali tunajší ľudia. Starosta a úradníci z Kurny a s nimi neuveriteľné množstvo učiteľov z močiarnej oblasti sem zvyčajne chodievali po večeroch alebo cez mohame​dánsky pôst, aby si pochutili na šálke čaju alebo chladeného irackého piva. Navyše som vedel, že krajina je i tak pre turistov uzavretá. Nerátal som však s desaťtisícami cudzincov, ktorí boli v Iraku na základe vládnych dohôd o priemyslovom rozvoji a žili najmä v oblasti Bagdadu, dole pri Basre a jej ropných poliach. Keď miestna televízia oznámila, že v Rajskej záhrade pracujú juhoamerickí Indiáni, všetci sa nahrnuli k nám. Kým cudzinci chodili do hostinca pre chladené pivo, dnu vypukol boj: Ali a Mohamed vpúšťali vodu do vodovodu, Ramsey ju prepínal do našej hadice.
„Maku mai!“ „Aku mai!“ „Aku maku!“
V tomto chaose nadobúdala naša loď pod pálčivým slnkom tvary. Otep za otepou nosili na pleciach tridsiati muži, zvŕtajúc sa medzi datľovými palmami a kopami tŕstia ako dlhokánsky čínsky drak.
Počasie sa mierne ochladilo. Od príchodu Aymarov začiatkom októbra prešli tri týždne a veľký trup lode už stál hotový vo dvoch rovnobežných poloviciach. Oddeľovala ich od seba široká medze​ra, kde mala viesť budúca chrbtica lode: neviditeľná tretia otep, ktorá bola výrobným tajomstvom jednoduchého stavebného systému.
V tomto štádiu prác mi začali chýbať traja indickí námorníci na dauoch, ktorí už dávno mali pricestovať z Bombaja. Bez nich sme sa nemohli pustiť do výroby zvláštneho dauského typu plachty, na ktorú som priniesol veľa metrov rezervnej plachtoviny. Dau je typ plachetnicového plavidla, ktoré sa používa na tamojších vodách od nepamäti, pričom má plachtu mierne naklonenú, podobnú staroegyptskej. Zrejme ide o prežívajúcu prechodnú formu medzi najstarším predhistorickým typom a laténskou plachtou. Plachta mala mať pre náš pokus mimoriadny význam, ibaže ani náš dôkladný výrobca plachát v Hamburgu ju nevedel vyrobiť.
Prešiel som popri rieke celé územie až k zálivu, dokonca som navštívil aj Kuvajt, aby som našiel námorníkov na dauoch, ktorí by nám pomohli vystrojiť loď lanami a rahnami a vyviedli nás cez spleť útesov a tankových lodí v zálive na šíre more. V celej oblasti sa však nenašiel jediný Arab, ktorý by už nebol odpílil na svojom daue sťažeň a neinštaloval si namiesto neho motor, veď benzín v krajinách okolo zálivu je lacný ako vietor. Všade sa mi ušla rovnaká odpoveď: dnes používajú dauy s plachtami už len v Pakistane a Indii.
Pred dvadsiatimi rokmi sa Šatt al-Aráb aj Tigris hemžili belostnými plachtami vztýčenými na otvorených dauoch, ktoré z plantáží v okolí Basry prevážali datle. Dnes tieto pyšné vetrilá vidieť už len ako ochrannú značku, ktorá zdobí veká debien s irackými datľami bez kôstok.
Keď som prvý raz prišiel do Iraku, používali indické dauy s plachtami na pravidelnú dopravu medzi Bombajom a Basrou, potom ju však zrušili, lebo sa zneužívala aj na pašovanie. Indický konzul v Basre mi však sľúbil, že prostredníctvom Námorníckeho zväzu v Bombaji nám zaobstará troch profesionálnych námorní​kov na dauoch. Lenže kým stačil tento sľub splniť, z Iraku ho preložili, a tak som sa rozhodol odísť do Bombaja sám. Medzitým ma množstvo ďalších úloh prinútilo zostať pri stavbe lode. BBC nám však sľúbila zabezpečiť v mojom mene plavcov na dauoch cez námornícku agentúru v Bombaji: žiadala troch mužov dokonale ovládajúcich plavbu v zálive, z ktorých aspoň jeden hovorí po anglicky.
Kábelogramy z Londýna potvrdzovali, že mužov už najali, ba že už aj odleteli z Bombaja. No po dvoch týždňoch ich ešte vždy nebolo a nový kábelogram oznámil, že sa na čas stratili v New Dillí, kam si šli vybaviť iracké víza.
Kým sa BBC a bombajská agentúra pokúšali nájsť stratených plavcov na dauoch, začali sa už schádzať členovia expedície, aby boli pri spustení lode na vodu a pri jej záverečnom zariaďovaní. HP odletel domov do Nórska, aby sa ochladil a odpočinul si pred začiatkom cesty, no namiesto neho už prišiel nový prírastok Detlef Soitzek, mladý kapitán západonemeckého obchodného loďstva, aby mi pomáhal pri stavbe lode. Potom došli traja skúsení mornári z plavby na trstinovom člne, ktorí boli so mnou na Ra I a Ra II: navigátor expedície a zástupca veliteľa Norman Baker z USA, lekár expedície Jurij Senkevič zo Sovietskeho zväzu a taliansky horolezec Carlo Mauri. O niekoľko dní nasledovali nováčikovia: Toru Suzuki, japonský podmorský kameraman, môj mexický priateľ a svetobežník Gherman Carrasco, ktorý medzičasom odprevadil Aymarov z Bolívie do Iraku; Asbjörn Damhus, mladý Dán zo Spojených svetových univerzít, tajomný muž Norris Brock, americký fotograf vyslaný Národnou zemepisnou spoločnosťou ako člen mimo posádky.
Druhého novembra sme sedeli vo veľkej hale za veľkým rozšíreným stolom a jedli vynikajúcu večeru, keď vošiel Ali s dobrou správou, že stratení indickí námorníci sa už našli: postávali v recepcii s plátennými taškami. V náhlom rozrušení sme nechali jedlo jedlom, aby sme sa zvítali s našimi stratenými spoločníkmi, ktorí mali byť prvou oporou expedície. Boli tu: traja ozajstní tmavohnedí námorníci, ktorí ovládali plavbu na daue. Zdalo sa mi, že ich poznám celý život. Predstavil som ich priateľom: Saliman Tajjáb Čangda, Ibrahim Hárun Sodha a Abdul Alim Vasta. Nedožičili sme im ani čas, aby si umyli ruky, a už sme ich ťahali do haly reštaurácie, pridali stoličky k stolu a posadili vedľa seba, aby okúsili z pochúťok, ktoré Ali a Moha​med navŕšili na taniere. Sprvoti rozpačití, potom potešení našou zjavnou a neočakávanou družnosťou, schmatli každý po polovici grilovaného kurčaťa a liali do seba pivo za pivom. Saliman hovoril po anglicky a prekladal priateľom.
Keďže k Aymarom, Arabom, Japoncovi, Rusovi a ostatným západoeurópskym národnostiam pribudli ešte aj Indovia, ktosi navrhol, aby sme nechali loď loďou a pokúsili sa vystavať nanovo neďalekú babylonskú vežu. A keď bude hotová, mali by sme na jej vrchu zriadiť esperantskú školu. Pocit mnohonárodnosti v nás neustále mocnel, Mohamed bez prestania nosil z kuchyne hory plechovíc piva a prázdne vynášal na terasu. Zo zvedavosti som šiel za ním; videl som, že všetky prázdne plechovice hádže do rieky.
„Mohamed,“ dohováram mu, „vaši ľudia hádžu odpadky do Tigrisu. Kam podľa teba poputujú tieto pivové plechovice?“
Mohamedova tvár sa rozjasnila šťastným úsmevom: „Do Ameriky?“
Traja noví hostia boli po ceste unavení, a keďže sa už zotmelo, museli čakať až do nasledujúceho rána, aby uvideli naše plavidlo. Izby, ba ešte aj vestibul a priľahlý denný bar boli zaplnené posteľami a matracmi, takže traja nováčkovia sa museli vtesnať na poľné postele v sklade uprostred praskajúceho bambusu a zmotaných lán.
Ráno som ich zobudil na úsvite. V pyžamách vyšli za mnou po schodoch na plochú strechu, odkiaľ sa nám naskytol veľkolepý výhľad na rieku a záhradu. Naše polmesiacovité plavidlo vyzeralo v pološere naozaj skvele; akoby bol na brehoch Tigrisu pristál zlatý mesiac a bol pripravený každú chvíľu vzlietnuť. Posledné dni Aymarovia organizovali najťažšiu robotu; dali pritiahnuť obe veľké polovice zviazaného berdi dokopy, čím loď nadobudla konečnú podobu. Každá polovica si zachovala okrúhly prierez s mnohými veľkými otepami v jadre, pekne zabalenými v trstino​vom povlaku. Voľný priestor, ktorý donedávna oddeľoval obe polovice plavidla, pričom vyzerali ako dve rovnobežné kanoe, vypľňala teraz štíhla otep slúžiaca ako chrbtica. Túto chrbticovú otep spájali s každou veľkou bočnou otepou stovky metrov hrubého polpalcového lana navinutého v nepretržitej špirále od provy až ku korme. Chrbticu najprv zviazali s jedným bokom lode, potom s druhým. Osobitnými lanami viedli doplnkové špirály. Dve hlavné špirály pevne stiahli pomocou sústavy kladiek; každý z polovičných trupov pomaly šiel v ústrety hlavnej chrbtici, kým sa doslova nevtisla medzi dve hlavné časti. Výsled​kom práce bol akýsi druh katamaránu.
Troch rozospatých indických námorníkov som nechal, nech sa zhora prizerajú prekrásnemu plavidlu, ktorému chýbali už len kabíny a laná. Dlhú chvíľu sa zdalo, že mlčky obdivujú loď. Potom Saliman rozvážne povedal:
„A kde je stroj?“
„Stroj,“ hovorím mu, „stroj nebude!“
„Ako sa to bude pohybovať?“ vyzvedal sa Saliman.
„Prirodzene, pomocou plachát. Vy sa neplavíte na plachetni​ciach dau?“ spýtal som sa a pozeral na troch mužov čokoládovej pokožky, ktorí zízali na trstinovú loď.
„Pravdaže sa plavíme na dauoch. Lenže ich poháňajú stroje,“ odvetil Saliman pokojne.
Ani jeden z nich sa nevedel plaviť na daue, ba ani len vyrobiť plachtu na loď! Premkla ma hrôza. Nuž, aspoň nám poslúžia ako lodivodi pri plavbe zálivom. Koľko ráz asi prešli cestu medzi Bombajom a Basrou?
„Basra?“ Saliman pozrel na Ibrahima a Ibrahim na Abdula. Ani jeden nebol v Basre. Nikto z nich nevidel záliv.
Vzdal som sa. Museli sme ich poslať späť do Bombaja. Po tomto rozhodnutí sa im uľavilo, bolo na nich priam vidieť hrôzu, keď naposledy pozreli na trstinovú loď. Ale prv než som ich vypravil na dlhú a drahú cestu domov, dostal som skvelý nápad, že by sme mohli využiť Salimanovu angličtinu. Vedel som totiž, že v Basre kotví niekoľko veľkých indických dauov, ale všetky pokusy dorozumieť sa so zaháľajúcou posádkou zlyhali, pretože ani jeden neovládal nijakú európsku reč, ba ani arabčinu. Keby sa však zopár z nich plavilo s nami, Saliman by nám mohol tlmočiť.
Ten večer odišli členovia expedície do Basry, aby sa ako čestní hostia zúčastnili na večeri, ktorú usporiadal prezident tamojšej univerzity. Ale ešte predtým chcel Norman, náš navigátor a palubný majster, odprevadiť indických námorníkov do prístavu v Basre a pomocou nich dohovoriť sa s ich krajanmi, ktorí kotvili na rieke. Jurij si zo sovietskeho generálneho konzulátu požičal pekné nové auto a Šakir, náš tlmočník z múzea, sa ponúkol, že bude šoférovať.
Norman so svojimi štyrmi spoločníkmi sa však na začiatku večere vôbec neukázal, takže sa musela začať bez nich. S pôžit​kom sme zjedli kopu vynikajúcich korenistých arabských jedál, keď mi nervózny čašník ukázal istého muža, celého zahaleného do bieleho ako múmia, ktorý stál predo dvermi ako duch. Čo sa z neho dalo vidieť, to bol červený nos a červené uši. Lenže červené od škrabancov! Bol to Norman! Celý zabalený v obvä​zoch čakal, kedy ho uvedú dnu.
„Čo sa stalo?“ preľakol som sa.
„Zišli sme s autom z cesty a tri razy sa prevrátili,“ vysvetľoval Norman.
„A kde sú námorníci z dauov?“
„V nemocnici na kontrolnom vyšetrení.“
„A Šakir?“
„Na policajnej stanici. Viedol auto.“
„A nové auto zo sovietskeho generálneho konzulátu?“
„Hore kolesami. Úplný vrak.“
Norman utrpel iba povrchové zranenia a medzi obväzmi na tvári mu zostalo ešte dosť miesta, aby dokázal, že jeho slávny apetít vôbec neutrpel. Lenže keď dokrivkali traja úbohí námorní​ci na dauoch, jeden s poranenou rukou, druhý s otlčenou hlavou, ďalší s poraneným chrbtom, neprejavili ani štipku chuti do jedenia, iba ma prosili, aby som ich prvým lietadlom poslal späť do Bombaja. To som aj urobil, a to tak rýchlo, ako mi dovolilo telefonické spojenie s Bagdadom. Odleteli z Iraku do Indie, cestou však zmizli a v bombajskej agentúre sa viac neukázali.
Ocitli sme sa v poriadnej kaši. O niekoľko dní sme mali loď spustiť na vodu, blížila sa zima, padli už aj prvé kvapky dažďa, o mesiac skôr než zvyčajne. Normana natoľko dojala správa zo skúšok modelu na Southamptonskej univerzite, že nástojil na väčšej plachte a väčších lopatkách kormidlových vesiel, než aké nám vyrobili v Hamburgu. Ušetrili sme aj plátno na dauovú plachtu, keďže nám ju nik nespravil, a tak navrhol, aby sme na ňu radšej zabudli a plátno použili na výrobu vlastnej plachty, ktorá by bola oveľa väčšia. „Ľahká pomoc,“ povedal Norman a uprel zrak na našu najlepšiu plachtu a na nožnice.
Mali sme len jednu poriadne hrubú plachtu veľkú asi 65 m2 s okrajmi zosilnenými lanovými výstužami a navyše aj s okami, bočnými dierkami určenými na vodiace lano, ktoré sa používalo na zvinutie a rozvinutie. Naša druhá plachta mala iba nahrádzať prvú a pomôcť zvýšiť rýchlosť lode bez rizika, že sa prevrhne, pričom by sa používala pri slabom zadnom vetre. Aj ona mala byť z egyptskej bavlny, ibaže oveľa tenšej, a mala mať rozmery asi 70 m2.
Medzi staviteľmi člnov v Huvajre sa nám pošťastilo nájsť zopár starých výrobcov plachát. Zatiaľ sa Normanovi podarilo roztrhnúť našu najlepšiu plachtu, keď chcel doprostred prišiť iné plátno, a preto jemné okraje s výstužami a očkami zostali nedotknuté. Plachtári rozložili plachtu na jednotlivé časti po celej jedálni, pol dňa na nej pracovali, aby napokon vyhlásili, že nemôžu prišiť nové kúsky k starým, lebo nemajú primerané nástroje. „To je naozaj zlé,“ povedal som, „potom musíte zložiť plachtu tak, ako sa dá.“
Napriek všetkým pokusom sa arabským plachtárom, Normanovi a HP, ktorý sa medzitým vrátil z Nórska s plachtárskymi ihlami a rukavicami, nepodarilo zošiť plachtu do pôvodného tvaru. Začalo sa obdobie dažďov, nebolo času posielať jednotlivé kusy späť do Hamburgu, a my sme sa mali vydať na plavbu s jedinou plachtou, použiteľnou len na zadný vietor. Našťastie tu však v zime vanie severný vietor, ktorý fúka z irackej pevniny do zálivu. Mali by sme teda mať stály zadný vietor počas celej plavby k Bahrajnskému ostrovu. Každý nás ubezpečoval, že tam by sme mali nájsť plachtárov, koľko len chceme, ktorí by nám plachtu scelili, ba ešte aj námorníkov z dauov, ktorí by nám nahradili troch Indov.
Oveľa lepšie sa darilo Normanovi, ktorý sa pustil zväčšovať listy kormidlových vesiel; dostali sme nečakanú pomoc v podobe zručného tesára. Autobusy privážali každý deň stovky zamestnancov z priemyslových oblastí, ktorí zízali cez železný plot na nezvyčajné plavidlo na brehu rieky - Rusi, Nemci z NDR i NSR, Poliaci, Japonci, najmä však Američania a Škandinávci, domá​cich Arabov nevynímajúc. Medzi divákmi nikdy nechýbal Josef Czillich, tesársky predák západonemeckej firmy Polensky & Zollner, ktorá stavala veľkú papiereň povyše nás pri meste Amara, kde sa mala spracúvať trstina z močiarov. Kým sa spamätali, Czillich každý piatok usilovne pracoval s nami. Majstrovskou rukou pomáhal Normanovi upnúť a zlepiť bočné dosky na list kormidlového vesla, až kým sa nezväčšil natoľko, že sme potrebovali aj hrubšie ovládacie tyče. Tým, že skvelým spôsobom nasadili prídavné drevo, nadobudli tyče obrovskú veľkosť, hoci v priereze boli skôr oválne než okrúhle. Autori týchto drevených monštier vášnivo obhajovali svoje nezvyčajné dielo: nie je dôležité ani tak to, že tyče sú oválne, lebo sa majú pohybovať v otvorenej vidlici, a nie v okrúhlej priehlbni.
V tom čase nás trápilo oveľa viac a znepokojujúcejších problémov. Norman, moja pravá ruka vo veciach lanového výstroja, si musel lahnúť do postele s vyše štyridsaťstupňovou horúčkou, po ňom aj náš druhý navigátor Detlef, HP; jeden za druhým všetci muži. Horúčka obišla len Carla, mňa a Jurija, ktorý mal síce takisto bolesti, behal však od postele k posteli so svojím lekárskym kufríkom, pôvodne určeným sovietskym kozmonautom. Choroba sklátila dokonca aj televízne tímy, takže to vyzeralo naozaj vážne. Okolitý arabský svet zasiahla cholerová epidémia, ktorá údajne zúrila v dedinách na dolnom toku rieky, z oblasti Kurny však nehlásili ani jeden prípad.
Kým boli takmer všetci muži pripútaní na lôžka, nastalo obdobie dažďov. Skutočných dažďov. Lialo presne tak, ako to opisuje príbeh o Noemovi. Močiarni Arabi sa zdržiavali vo svojich trstinových domoch a vyčkávali, kým sa ich ostrovy zdvihnú a začnú plávať. Pieskovitá hlina v Rajskej záhrade sa premenila na lepkavé blato. S hŕstkou mužov som sa pokúšal pozakrývať plavidlo trstinou, aby som odrazil najhorší príval vody, lebo 'sme zistili, že otepi riadne oťaželi. Naozaj ma vyľakalo, keď som videl, že niektoré kolmé tyče v perfektnom upínacom zariadení sa začínajú vykláňať. Tony vody zvýšili hmotnosť plavidla a upínaciemu zariadeniu hrozilo, že sa zrúti. Museli sme čo najrýchlejšie zaraziť do zeme klesajúce podpery, aby sme ohrozenú stavbu zachránili. Mohamed zatiaľ zabehol do Kurny po zelené fólie, ktorými sme celú loď pozakrývali. Materiál nebol najkrajší, loď vyzerala ako Noemova archa zalievaná dažďom, všade navôkol pribúdali kaluže. Bolo vzrušu​júce sledovať, či drevená stavba nášho upínacieho systému vydrží tento nápor. Vydržala. Keď sa mračná rozišli a slnko zažiarilo v Rajskej záhrade ako predtým, blato vyschlo, príšernú fóliu sme sňali a Noemova archa opäť stála na súši, ako keď pristála na hore Ararat.
Bolo načase rozhodnúť sa, či loď pokryjeme asfaltom. Z dna rieky sme vytiahli dve skúšobné otepi. S hrôzou sme zistili, že obe ležali vo vode oveľa hlbšie a že sú očividne nasiaknuté vodou. Vytiahli sme ich na breh a pozdľžne rozrezali. Boli vodou priam napité. Asfalt sa poodlupoval, iba čo otepi zaťažoval.
Pozrel som na Gataeho a jeho chlapov z močiarov, ktorí mlčky stáli okolo. Boli takisto zmätení. Gatae na vysvetlenie nedodal nič, iba ak to, že sme nemali otepi ponárať na dno, ale sme ich mali nechať plávať na hladine. Tu som sa však musel ohlásiť, že aj naša loď bude mať istý ponor, spôsobený čiastočne nákladom a čiastočne veľkými vlnami. Gatae na to už nič nedodal a zhrbený odišiel so svojimi mlčanlivými mužmi preč. Osamel som so skúšobnými otepami. Odrezky berdi, ktoré stáli vo fľašiach s pitnou vodou v mojej izbe, sa správali celkom inak, najmä tie, ktoré boli v slanej vode. Bolo to vari preto, že trstina zhnila od znečistenej vody z Tigrisu? Spomenul som si, že presne to isté sa prihodilo v Papyrusovom ústave v Káhire, kde nechali skúšobné tŕstie zahnívať vo vani s vodou.
Vyhodili sme vodou nasiaknuté otepi, ktoré v nás všetkých zanechali skľučujúci dojem, a vrhli sme sa do práce, aby sme loď spustili na vodu pred ďalším obdobím dažďov, ktoré by sa mohlo poriadne predľžiť. Odvtedy, čo som Rajskú záhradu vybral za stavebný pozemok, voda v rieke poriadne klesla. Tigris tiekol v celom Iraku len ako zavlažovací potok, lejaky ho rozvodnili iba v Turecku, a tak v lete a na jeseň, keď sa už netopia snehy v horách okolo Araratu, sa čoraz väčšmi scvrkával. Ale to bol ten menší problém. Našu loď sme mohli hocikedy spustiť na vodu. Prekážal nám však vysoký pevný betónový múr, ktorý za krátky čas, čo som bol v Európe organizovať expedíciu, dali postaviť úrady od terasy hostinca až k studni za Adamovým stromom. Starosta mi prezradil, že s ním by nemali byť nijaké problémy, múr možno zrúcať, keď budeme potrebovať priechod na spuste​nie lode na vodu.
Odhadovaná hmotnosť našej lode bola okolo tridsaťtri ton. Systém, ktorý som vyhútal na spustenie lode na vodu, si vyžadoval doplniť o ďalšie body: priechod novým múrom a do​siahnutie rieky. Plavidlo sme vystavali na drevenom upínacom zariadení, ktoré by malo zostať na brehu, keď sa trstinová loď bude spúšťať na vodu. Loď stála na železnom podvozku, na ktorom mala skíznuť do rieky. Podvozok sa mal potopiť, keď loď sklzne na vodu. Sklznice podvozku sa skladali z oceľových nosníkov s prierezom tvaru I. Bolo treba predľžiť koľajnice o ďalšie dve dľžky lode, aby sme dosiahli breh rieky.
Najprv však musel zmiznúť múr a na to sme potrebovali povolenie riečnej správy. V duchu som si predstavil to siahodlhé vybavovanie, až kým sa nezačne obdobie dažďov; preto sme sa rozhodli, že sa radšej obrátime na dvoch stavebných podnikate​ľov, ktorí múr tak rýchlo postavili, a ponúkli sme im slušnú sumu, ak ho zvalia a potom nanovo postavia.
Ponuku prijali a obojstranným podaním rúk prisľúbili, že múr bude dole napoludnie deň pred spustením lode na vodu. Dokon​ca celkom radi súhlasili aj s tým, že dostanú len polovicu sumy, ak múr nebude zbúraný načas. Prišli, ako sľúbili, a požiadali nás, či by sme im nepožičali čakany, no po hodine som ich videl pokojne odchádzať preč. Šakir utekal za nimi a po návrate mi oznámil, že robotu odmietli, lebo múr je vraj priveľmi tvrdý. Ponáhľal som sa za nimi, aby som im povedal, že ak múr postavili, mali by ho vedieť aj zbúrať. Vysvetlili mi, že ho síce postavili, no nemajú nástroje, aby ho zbúrali. A zbohom.
Pokúšal som sa zaťať do arabského múru čakanom, ten však iba zaiskril. Preklínal som dánsku cementáreň na dolnom toku rieky, ktorá umožnila namiešať na múry betón tvrdší než horská skala. Norman vstal z postele s očami ešte zapálenými od horúčky. Bol to schopný nadporučík amerického vojenského námorníctva v zálohe, v občianskom živote však pracoval ako stavebný podnikateľ. Zašiel so Šakirom za dedinským kováčom a uňho vyrobil železné kliny a veľký mlat. Zanedlho sa z hostinca vytackali horúčkou rozpálení muži, aby ťažkým mlatom odpraco​vali svoj diel; k „operácii Jericho“ sa pridali aj britskí a arabskí kameramani. Múr sa rozpadol, aby nám poskytol taký široký priechod, aký potrebujeme.
Cesta k moru bola otvorená. Rieka ústila do dlhého zálivu, ten ústil do Indického oceánu, ktorého objatie som dosiaľ ešte nezažil. V Rajskej záhrade stála brána do neznámych dobrodruž​stiev roztvorená dokorán a Noemova archa ležala pripravená odplávať, kým sa na obzore nezbehnú nové dažďové mraky.

ZAČÍNAJÚ SA PROBLÉMY
HODINA H. Všetky vlajky na stožiar!
„Sme pripravení?“
„Pripravení!“
„Okej! Tak poďme!“
Nikoho sme nepozývali, ale Rajská záhrada bola aj tak plná divákov, ktorí prejavovali rovnakú zvedavosť, ako my volu vidieť trstinovú loď sadajúcu na vodu. Atmosféra pripomínala veľké divadlo s hukotom nespočetných hlasov, ktoré zmľkli, len čo sme použili dva malé ručné sochory, ktoré sme si požičali, aby nám potisli ťažké plavidlo na Tigris.
Ticho prerušili tisíce jasajúcich hlasov, keď sa vznešený kolos dal do pohybu a kľzal sa po kovových koľajniciach. Napredoval pomalšie než korytnačka, mieril v ústrety priechodu v prebúra​nom múre a pod ním ho už čakala rieka.
V bývalej tichej Adamovej záhrade nebolo miesta ani len pre jablko, aby spadlo na zem, pretože diváci sa tlačili dopredu, aby lepšie videli, a iracká polícia, ktorá mala strážiť vysokých úradníkov z Bagdadu, mala nemalé ťažkosti, aby uchránila vysokých hodnostárov, členov expedície a robotníkov pred nebezpečenstvom, že ich dav zatlačí pod pohybujúcu sa sumerskú kuriozitu. Ešte aj rieka bola plná Arabov a cudzincov v mašhufoch, balamoch, na rýchlych policajných člnoch aj motorových barkasách.
Zmocnila sa nás veľká úľava, keď sme videli, ako sa obor kíže z nášho domácky vyrobeného upínacieho zariadenia a pokračuje po improvizovaných oceľových nosníkoch, ktoré nám ochotne zvaril technik z neďalekej papierne na hornom toku Tigrisu do podoby koľajníc, aby sa dostala až na breh rieky. Plavidlo farby obilia malo na prove krvavé stopy; dvíhalo ju pyšne ako labutí krk: pokrývali ju odtlačky ľudských dlaní, ktoré na nej zostali po slávnostnom krste.
Okolo ceremónie vznikli isté nejasnosti. Močiarni Arabi priviedli na miesto spustenia lode šesť pekných oviec. Chceli ich obetovať a ja som mal na provu nového plavidla otlačiť ruku namočenú do krvi oviec. Odmietol som. Kon-Tiki sme v Južnej Amerike pokrstili mliekom z kokosových orechov, Ra I a Ra II zasa mliekom berberských kôz. Nemohol som ani len navrhnúť, aby sa na tento účel použilo byvolie mlieko, lebo by sa to bolo močiarnych Arabov dotklo. Nástojili na zvieracej obete, čoho sa pridŕžajú už od čias Abrahámových. Krvavú dlaň pritisli ha každú novú stavbu, či už domu, alebo člna. Ľudia z močiarov odmietli dovoliť spustiť našu loď do rieky bez obetovania a Gatae trval na tom, že bude obetovať on, ak to nechcem urobiť ja. Tak zaťato sa upriamili na tento obrad, že ešte aj náš vzdelaný priateľ Rašad z Bagdadu odmietol nastúpiť cestu, kým sa neuskutoční tradičná ceremónia.
Urobili sme kompromis. Obyvatelia močiarov si mali najprv odbaviť svoj obrad, kým vlastný krst lode sa uskutoční podľa našej vôle.
Jedenásty november bol dňom, ktorý sme určili na spustenie lode. Bolo pokročilé ráno, keď som zbadal Gataeho v nepoškvrnenom bielom kaftane stáť vedia lode, pravú dlaň namočenú v krvi. Ešte vždy pečiatkoval krvou z poslednej obetovanej ovce zlatistú čeleň lode, kým jeho ľudia blažene čupeli na zemi, hltavo jedli pečenú jahňacinu a ani sa nepokúšali utajiť, že práve toto je pre nich najdôležitejšia časť obradu.
Okolo poludnia sa dostavili hodnostári z Bagdadu, doniesli bielu hodvábnu stuhu a nožnice, a tie mal použiť generálny riaditeľ ministerstva pri vlastnom krste lode. Potom sme prišli na rad my; Gataeho driečna malá vnučka mala pokrstiť plavidlo. Gatae odišiel od brehu a priviedol za ruku šťúple čiernovlasé dievčatko v pestrom rúchu. Malá Sekni sa zo všetkých síl namáhala uniesť tradičnú dutú fľaškovitú tekvicu, naplnenú vodou z rieky, ktorá mala dať lodi svoje meno. So žiariacimi očami ju úspešne vyliala na trstinovú provu, pričom však zabudla na všetky formulky, takže len tí, čo stáli blízko, začuli ju zamumlať Didžlat, teda miestny názov rieky Tigris. Jej starý otec ju stále držal za ruku, pristúpil bližšje a mocným hlasom vyriekol po arabsky:
„Táto loď vstupuje do vody s pomocou božou i s požehnaním Prorokovým a bude sa volať Didžlat Tigris.“
Len čo odzneli jeho slová, od juhu zaznelo temné dunenie hromu. Všetky hlavy sa prekvapene a či s posvätným strachom obrátili. Dunenie prichádzalo skoro ako súhlas najvšemohúcejšieho zo všetkých mezopotámskych bohov, boha slnka, ktorý svojím žezlom vrhá hromy a blesky. Na obzore sa zjavili čierne mraky. Dokonca aj tým, čo neboli poverčiví, prebehol mráz po chrbte, keď sa ozval boh počasia.
Na požičanom „urýchľovacom“ systéme sa nám zlomila skrut​ka a museli sme ju nahradiť kusom klinca, takže prešla hodina, kým sme pokrstený Tigris dostali cez prebúraný múr ku kritické​mu bodu, odkiaľ sa svah strmo zvažoval k rieke. Pokúšali sme sa zmierniť jeho ostrý sklon, navozili sme tam zeminu, lenže prúd ju z dolnej časti okamžite unášal. Len čo Tigris dosiahol ten bod, všetci sme zatajili dych. Vydržia dvadsaťmetrové otepi a tenký oceľový podvozok, na ktorom loď spočívala, túto ťarchu, keď predná polovica lode sa bez podpory na vŕšku preváži nadol, aby skľzla k vode?
No hneď sa nám uľavilo. Celý obor sa naraz naklonil a vlast​nou váhou sa kľzal nadol, až dopadol na vodu pri úpätí strmého svahu. Tisícky hlasov sa rozjasali víťazným crescendom, keď sa široká prova nadvihla na vode hrdo ako gumová kačka, hoci väčšia časť lode bola ešte vždy na suchej zemi.
Aká vznosnosť, aká plavnosť! Pobiehal som okolo lode, aby som sa ubezpečil, že všetky laná držia pevne a nedovolia nepripútanému trupu odplávať. Zrazu však korma zastala; práve vo chvíli, keď už prova plávala na vode. Začul som strašidelný praskot lámajúceho sa dreva a zbadal som, že ocelové nosníky sa pod širokým trupom lode skrúcajú ako špagety. Jasavé zvuky potlesku zanikli v hlbokom vzdychu sklamania zmiešanom so zúfalými výkrikmi, keď sa široké plavidlo pomaly usadilo na zemi ako spupný hrubokožec odmietajúci vojsť do vody.
Sedelo. Na pevnej zemi. Prova už plávala na vode, kým korma zavrzla uprostred davu v Rajskej záhrade.
Pribehla armáda dobrovoľníkov, aby nám pomohla zatlačiť plavidlo na rieku. Márne. Len málo z nich mohlo pritlačiť svoje ramená na vysokú kormu, strmo vyhnutú nahor, a tí, ktorí sa usilovali tlačiť na bokoch, zabárali sa do zeminy a riečneho bahna.
Začali sme kopať pod loďou, aby sme zistili, či sa niečo nepoškodilo, a pokúsili sa dostať pod kormu vodu. Náš nápad sa ponášal na známu historku o múdrom prorokovi a hore: keďže naša loď nechcela prísť k rieke, musí rieka prísť k lodi.
Významné osobnosti sa zdvorilo odporúčali a v sprievode polície odchádzali. Ako sa zvečerievalo, dav postupne redol a jemné mrholenie sa menilo na lejak. Najhoršie zo všetkého však bolo, že deň predtým odcestovali Indiáni Aymará nazad do Južnej Ameriky, pretože platnosť ich spiatočných leteniek do Bolívie už takmer vypršala. Opraviť loď v ich neprítomnosti bude istotne velký problém, ak sa laná a otepi poškodili. Lenže pokial sme nemali prístup k širokému dnu, nemali sme ani potuchy o rozsahu škôd, ktoré spôsobili úlomky dreva a ocele. S prichá​dzajúcou nocou začal krajinou pofukovať neuveriteľne studený vietor. Bežali sme sa do hostinca lepšie obliecť. Čiernu nočnú oblohu pretínali krivky bleskov.
Teraz bol rad na nás, aby sme použili tých zopár lopát, ktoré sme mali naporúdzi. Britskí kameramani natiahli káble až k terase na streche hostinca, aby nám posvietili lampami. Dávid, mladý židovský asistent tejto skupiny, sa mi zveril so svojím snom z predchádzajúcej noci: videl v ňom celú čriedu oviec, ako prichádzajú na palubu a požierajú nám loď, aby sa pomstili za svojich obetovaných príbuzných. Gatae a jeho močiarni Arabi si sen vysvetlili po svojom: šesť oviec bolo na také velké plavidlo primálo, mali sme obetovať radšej vola.
Tieto pesimistické predpovede sa však nestihli rozšíriť medzi ostatnými, lebo hluk a silné reflektory veľkého sovietskeho nákladného auta nás primali odložiť lopaty. Nečakaný návštevník vtrhol cez bránu povyše dolámaného dreva a poohýbaných koľajníc a postavil sa tak, akoby nás všetkých mal dostrkať do rieky. Z auta vyskočili dvaja rázni sovietski šoféri. S Jurijovou pomocou sme im vysvetlili, že by sme síce potrebovali potlačiť, ale naša loď, pokiaľ nepláva na vode, je krehká ako chrumkavý chlieb. Preto sme sa rozhodli narýchlo urobiť akési hrubé trstinové nárazníky, pred čelom ich mohutného stroja rozšírené a umiestené na drevených kladách, ktoré sme vzali z lešenia, aby chránili ťažké vozidlo pred rizikom, že by sa dostalo spolu s loďou do vody. Tak sa potme začalo neformálne a veľmi nezvyčajné spúšťanie lode na vodu. Plavidlo sa pohlo a pomaly sa vnáralo do kaše z hrubého bahna, kde sme predtým kopali. Kým prúd odplavoval blato a úlomky dreva, držali sme loď na napätých lanách a pomkýnali k plávajúcemu mólu z trstinových otepi, ktoré sme pripravili pri terase hostinca. Vo svetle reflektorov nákladného auta sme videli poskrúcané koľajnice, ako nasledujú za plavidlom do rieky. Šoféri sa rozlúčili a odišli. Museli sme vyčkať do rána a až potom posúdiť škody. Nezdalo sa, že sa Tigris drží na vode s dokonale rovnou čiarou ponoru. Akoby sa mierne nakláňal na predný ľavý bok.
Len čo sa rozvidnelo, všetci sme boli na mieste. Loď vyzerala veľkolepo. Väčšia a silnejšia než obe lode Ra vysoko vyčnievala z vody a nad rozčerenou hladinou vyzerala dokonalá, bez jediného škrabnutia. Naše obavy sa však potvrdili: napriek presnosti remeselníkov a dokonalej symetrii všetkých kriviek zdala sa hlbšie ponorená na prove než na korme, čo však môžeme sami skorigovať uložením nákladu. Ktosi vyslovil dohad, že tento stav spôsobilo rýchle vsakovanie vody, pretože provu sme spustili o celé hodiny skôr ako kormu! Tvrdenie sme odmietli ako zlý žart. Časti trstinových otepi pod provou roztrhol zrejme zlomený podvozok.
Detlef a Gherman si nasadili potápačské okuliare a podplávali Tigris. Zdalo sa, že sú pod vodou celú večnosť. Viditeľnosť v kalnej vode bola nulová, zistili však, že oceľové a drevené časti rámu uviazli v otepiach pod kormou. Niet sa preto čo čudovať, že sa loď nakláňa. Naslepo nahmatali, že hrubá trstinová otep priviazaná k prove ako nárazník, je pripútaná ešte k podvozku. Nožom nárazník uvolnili a len čo klesol na dno, prova plavidla sa vyrovnala. Vynorili sa so správou, že neutrpela ani jedna zo slučiek špirálovito uviazaných povrazov. Loď zostala nepoškode​ná. Každá jedna z tisícok trstín berdi si zachovala plavebnú schopnosť a vyhrala boj s modernou ocelou, ktorá ležala skrútená na dne rieky.
Dve skúšobné otepi nám dokázali, že znečistená voda v rieke pôsobí horšie na tŕstie než na poskrúcanú oceľ, a tak sme sa ponáhľali do čistej slanej vody. Trvalo však dva týždne, kým sme plavidlo vybavili lanivom a naložili náklad. Na trávniku pred hostincom postavili muži z močiarov dva prístrešky zo zeleného tŕstia kassab. Lesklé a hladké tŕstie posplietali do pestrých ozdobných vzorov a pripevnili na bambusovú kostru. Prístrešky boli dosť vysoké, aby sa dalo pod nimi sedieť, pod klenutou trstinovou povalou sme sa však nemohli postaviť. Väčší z nich mal približne tri a polkrát dva a pol metra, takže priestorovo stačil iba na to, aby v ňom mohlo spať osem mužov natiahnutých na dlážke. Menší z prístreškov bol iba polovicou predošlého a mali pod ním bývať traja muži spolu s filmovacím zariadením.
Obe kajuty sme preniesli na palubu a pripútali k doskám so širokými medzerami, ktoré boli zasa priviazané k hlavným otepiam. Veľká kabína stála bližšie ku korme lode a mala otvory na každej zo stien obrátených k moru. Malá kajuta stála bližšie k prove, bokom k veľkej kajute, a mala jediný dverový otvor, ktorý smeroval k hlavnej kajute do stredu paluby. Strešná plošina, ktorú ohradzoval nízky bambus, obohatila každú kajutu o hornú terasu. S istou dávkou fantázie v tomto svete rýb a vín vyzeral priestor medzi oboma zlatozelenými džungľovými príbytkami ako malé dedinské námestie. S prístreškami sme rátali iba ako s miestami na spanie alebo ako s útulkom v prípade zlého počasia. Naším denným obydlím mal byť otvorený priestor medzi oboma kajutami.
Na tom istom mieste sme mali vztýčiť na dvojitý stožiar farebnú plachtu. Tak ako na všetkých trstinových plavidlách Starého i Nového sveta malo byť rameno rahna, ktoré drží plachtu, vztýčené na dvojitý stožiar, ktorého rozkročené tyče trčali každá z jednej veľkej otepi. Stožiar totiž nemohol mať v stredovej čiare nijaký záchytný bod, lebo sa tam hrubé otepi ledva stýkali, takže sme tridsaťtristopové jaseňové stožiare zasadili do velkých drevených nástavcov pripútaných ku koncom otepi. Stožiare a lôniky držali pokope vďaka dreveným kolenám, ktoré sme vyrobili z konárov prirodzene skrútených do pravého uhla. Tieto drobné, ale významné maličkosti sme odpozerali zo staroegyptských fresiek a z modelov v hrobkách. Podľa týchto prototy​pov sme rozkročený stožiar zarazili tak, aby sa jeho konce na vrchole stretali, a odtiaľ vychádzali zdvíhacie laná, ktoré ovládali rameno rahna. Obe tyče sťažňa spájali priečne brvná a až po vrchol vytvárali povrazový rebrík.
Ak teda tŕstie vydrží na morskej hladine, naše životy by sa celé mesiace mali krútiť okolo tohto sťažňového rebríka medzi dvoma kajutami. Medzi rebríkom a prednou kajutou sme na​kládli pekne vyleštené dosky z lešenia a doslova ich zošili lanami: vyrobili sme z nich dlhý stôl s dvoma lavicami. Postavili sme ho naprieč lode. Strechu a bočné steny hlavnej kajuty smé ešte rozšírili smerom dopredu, aby sme získali otvorený prístenok, ktorý mal slúžiť ako lodná kuchyňa. Do tohto neveľkého úkrytu sa mali zmestiť štyri primusové variče a všetky hrnce a panvice.
Posledný deň sme poprenášali na palubu tony potravín a vody; uložili sme ich pod stolom a lavicami, pozdľž kajutových stien a dole v hlbokej priehlbine, ktorá vznikla od provy po kormu medzi oboma veľkými otepami. Šatstvo a osobné veci sme uložili spolu s filmami a jemnými prístrojmi v poasfaltovaných debnách pospájaných dokopy v akúsi vyvýšenú dlážku hlavnej kajuty. Táto dlážka sa zároveň stala našou spoločnou posteľou.
Tigris dostal definitívnu podobu lode a bol pripravený odplá​vať vo chvíli, keď na každý bok kormy priviažeme dve mohutné kormidlové veslá. Drevená plošina čiže „kormidlový mostík“ stál asi meter nad palubou za zadnou stenou hlavnej kajuty, aby obidvaja kormidelníci videli aj ponad strechu. Pochopiteľne, plachta im obmedzovala výhľad. Kormidlové veslá boli šikmo pripojené ku korme a krútili sa okolo osí pomocou pák, zasadených do horného konca, čím dovoľovali lopatkám pohybo​vať sa zároveň s pohybom kormidla. Kormidlové veslá sme pevne pripevnili slučkami na úrovni paluby a hore na zábradlí mostíka.
Tigris bol pripravený vyplávať.
„Uvolnite laná! Vytiahnite plachtu!“
Začala sa ma zmocňovať úlava a príjemné pocity, len čo som zakričal rozkazy a zamával obrovskému davu nových divákov, ktorí sa opäť zhrčili v Rajskej záhrade. Iste ich sem priviedlo akési tušenie, lebo po skúsenostiach zo spúšťania lode na vodu sme o predpokladanom odchode nevraveli nikomu, prezradili sme iba to, že odplávame, keď na to budeme pripravení.
„Vytiahnite plachtu!“ zakričal som zúfalo. Záležalo na každej sekunde. Laná sme odviazali a už sme sa dali do pohybu ako hračka na vode, lenže plachta, pomocou ktorej sme sa mali dostať pod kontrolu kormidlového vesla, bola ešte vždy dole. Na môj výkrik odpovedali iba stovky Arabov na brehu. Vykrikovali nezrozumiteľné slová a ukazovali do vzduchu. Pozrel som sa hore a tam na vrchole sťažňa, kde malo byť rahno, zavesil sa takmer dolu hlavou náš drahý mexický priateľ Gherman, aby nerozluč​nou filmovacou kamerou zvečnil slávny okamih. Tento okrúhlučký a žoviálny, ale neuveriteľne čiperný chlapík takmer spadol zo sťažňa, keď som naňho zakričal, čo v slušnej reči mohlo znamenať asi toto: „Prosím ťa, drahý Gherman, zlez rýchlo dole a uvoľni miesto, aby sme mohli vytiahnuť plachtu, inak odletíš na breh, keď budeme musieť núdzovo pristáť.“
Gherman si v okamihu vymenil s plachtou miesto. Prúd nás už chmátal do pazúrov, ale vietor už napol plachtu a loď bola pod našou kontrolou. Norman mal na starosti plachtu, Detlef sa ukryl pred prednú kajutu a očakával rozkazy, aby mohol zdvihnúť alebo spustiť guaru, drevenú vyrovnávaciu dosku pod lodným dnom, kým ja s Carlom sme stáli na mostíku, každý s jedným kormidlovým veslom v ruke. Naskytol sa nám veľkolepý pohľad, ako za nami ubiehajú brehy Rajskej záhrady. Bolo to skvelé miesto, lenže bol už najvyšší čas vyplávať na oceán. Zbohom, Adamov strom! Zbohom, Ali, Mohamed, Gatae, Kais, Šakir, Ramsey a všetci ostatní irackí priatelia. Teraz sa nám síce strácate v lese mávajúcich rúk, ale v budúcich dňoch si na vás ešte neraz spomenieme.
Naberali sme rýchlosť. Plávali sme k druhému brehu Tigrisu. S Carlom sme krútili neohrabanými kormidlovými veslami, ja som zasa reval na Detlefa, aby spustil prednú guaru. Plavidlo poslúchalo, minuli sme zelený bod, kde sa rieky blížence spájajú a vzniká z nich Šatt al-Aráb. Za nami ležal hostinec Rajská záhrada s chumáčmi paliem a stromov. Vpravo od neho bol Tigris a vľavo Eufrat otváral pohľad na most v Basre, vďaka ktorému sme nemuseli stavať trstinovú loď u priateľov v močariskách, lebo sťažeň by nebol pod ním prešiel.
„Hurá, plávame!“ Bol to Normanov hlas, od čias hroznej horúčky prvý raz plný radosti a života. Sotva sa z nej pozviechali, ale všetci boli pevne rozhodnutí vydať sa na cestu, z očí im sršala energia a vzrušenie. Plachta v nás priam vyvolávala radosť, ako sa nadúvala a ťahala loď vpred, za vetrom. Po prvý raz sme videli rozvinutú túto hnedú egyptskú plachtovinu, na ktorú náš iracký priateľ, študent Rašad, namaľoval veľké červené slnko vychádza​júce spoza terakotovo sfarbenej mezopotámskej pyramídy.
Datľové palmy na oboch brehoch rieky zrejme signalizovali náš príchod, lebo ľudia obstali brehy, kričali a mávali nám, takže čím ďalej sme sa plavili, tým viac divákov vychádzalo z chatrčí a domov postavených z tŕstia a hlinených tehál. Chlapi i chlapci sa púšťali do behu zarovno s nami, pokiaľ stačili dodržať našu rýchlosť. My sme však napredovali rýchlejšie, než im dovoľoval nerovný terén. Unášalo nás veľkou rýchlosťou okolo meniacej sa krajiny s neúrodnými púšťami a palmovými plantážami. Zdalo sa, že ľudia sú o nás všade informovaní, niektorí dokonca vykriko​vali naše mená. Na palube to vyvolávalo nadšenie. Mohli sme prejsť popri mestách na dolnom toku rieky a popri priemyslových oblastiach a za pár dní dosiahnuť záliv. Motorový balam s desiati​mi Arabmi vyzeral, že pozná rieku, takže nás ako lodivod viedol hustou premávkou a inými modernými prekážkami na dolnom toku. Práve sa nám stratil vpravo za veľmi ostrým ohybom, keď som zistil, že sa nám loď vymkla spod kontroly.
Carlo bol horolezec a tak ako ja sa nikdy neplavil po rieke. Keďže sme nepoznali tamojšie brehy a plytčiny, ba ani lodivodov, ktorí podchvíľou okolo nás prefrčali, rozhodli sme sa dodržiavať rovnakú vzdialenosť od oboch brehov. Lenže v tomto ohybe sa zdalo, že rieka sa končí rovno pred nami na zelených trávnatých brehoch, ktoré priťahovali prúd ako magnet. Vôbec nepomáhalo, ako sme obracali kormidlové veslá, prispôsobovali plachtu a guaru, prúd nás rýchlo a dôrazne ťahal nabok rovno na trávnik. Krútili sme sa zároveň s prúdom, zašli sme za ohyb, ale čoraz bližšie k brehom, kde na nás čakal ďalší hlúčik chlapov a chlap​cov, ktorí nadšene bežali s nami, až kým nezačali jačať, keď zbadali, že trstinová loď sa kíže priveľmi blízko brehu.
Prúd bol najrýchlejší na vonkajšom okraji ohybu a my sme sa vznášali tak blízko brehu, že široký list ľavého kormidlového vesla rozrýval bahno. Členovia posádky, ktorí neodrážali loď od brehu dlhými palicami, pripojili sa k Jurijovi a Carlovi, ktorí sa usilovali vytiahnuť obrovské kormidlové veslo na ľavom boku, prv než sa zlomí pod ťarchou takmer štyridsiatich ton lode a nákladu. Lež veslo bolo priťažké vytiahnuť, uviazlo v slučke. Každú chvíľu sme očakávali ohlušujúci praskot kormidlového vesla, hrubého ako telegrafný stľp.
Teraz nás unášalo tak blízko pri brehu, že Arabi bežiaci zarovno, sa nás pokúšali odtisnúť rukami, kým veslový list už ukrajoval poriadny kus pobrežného bahna. Loď však plávala veľmi rýchlo, nikto nás nestačil odtisnúť. Ani oni, ani my s palicami na palube sme nemohli urobiť nič, aby sme predišli tomu, čo vyzeralo ako katastrofa. Každú sekundu sme čakali, že sa nám zlomí veslo, ibaže Norman a tesársky majster vykonali dobrú prácu. Veslo držalo. Namiesto toho však začal povoľovať kormidlový mostík, ku ktorému bolo veslo pripevnené. Za strašidelného škripotu a vŕzgania lán a dreva pomaly menil tvar. S Carlom sme boli pripravení zoskočiť z neho, keď prasknú laná a mostík, ba možno aj celá korma sa odtrhne. Lodivodi v motoro​vom balame sa už vracali späť a niektorí z nich vyskočili na breh, aby pomohli súkmeňovcom potlačiť našu loď. Lenže prv než to stačili urobiť, Norman konečne zvrtol pokrútenú plachtu a my sme sa odrazili od riečneho brehu ani vták, ktorý vzlieta z čerstvo pooraného zemiačniska.
Nemali sme čas ani zhlboka si vydýchnuť od úľavy na rozhojdanej kormidlovej plošine, už sme sa pozerali na opačný breh, kde sme zbadali pekný lesík zelených paliem rútiť sa rovno na nás. Zelené chocholky palmových vetiev sme mali takmer nad hlava​mi, keď nás rýchly manéver plachtou a kormidlovým veslom vrhol späť k holým brehom, ktoré sme nedávno rozrývali. Motorový balam nás obletoval z boka na bok ako kamarát z mokrej štvrte a pokúšal sa dostať medzi nás a pobrežie, aby nám poslúžil ako nárazník. Vždy sa však ocitol na nesprávnej strane. Zrazu sa obrátil a zmizol hore prúdom. Bol preč asi dve hodiny. Keď sa vrátil, zistili sme, že šiel hľadať štyroch mužov, ktorých vysadili a zabudli na nich, keď sa nás pokúšali odtisnúť od brehu.
Medzitým sme ovládli situáciu. Začali sme sa oboznamovať s naším plavidlom. Ostražito sme sledovali neviditeľné prúdy, ale aj hrozivé plytčiny. Zakrátko Šatt al-Aráb plynul rovno, takmer ako autostráda. Na brehoch stálo iba zopár domov.
Na rieke nijaká premávka. Muž s kusom plátna na provizórnej trstinovej plti plaviacej sa dolu prúdom o polovicu pomalšie ako my. Naše mohutné a ťažké kormidlové veslá sa pohybovali dozadu a dopredu ako obrovské mlaty, mostík sa každým záberom otriasal, vŕzgal a praskal; vyliezli sme preto na strechu kajuty, ktorá zatiaľ vyzerala pevnejšia než ostatné časti lode.
Motorový balam nás viedol popri veľkých stádach čiernych vodných byvolov v plytčinách Bejt Vafi, veľkej a malebnej dediny z trstinových domov, ktoré kontrastovali s nemenej malebnými arabskými domami z hrubých nepálených tehál alebo z blata vysušeného na slnku. Ako v časoch Abrahámových aj teraz pracovali na tomto úseku rieky tehliarske pece a ponúkali nám zaujímavý pohľad. Vyrastali na rovine ako pyramídy a počas činnosti si ich ľahko mohli pomýliť s činnými sopečnými kužeľmi, lebo vypúšťa obrovský stľp dymu zo spaľovaného tŕstia a šašiny.
Vplyv vysokého prílivu a odlivu zo zálivu sme mohli vidieť už vyše stopäťdesiat kilometrov od ústia rieky. Keď stúpajúce more zablokovalo ústie Šatt al-Arábu, zahatalo riečnu vodu, ba začala tiecť opačným smerom. Neskoro popoludní hladina vody znehybnela ako v jazere. Lenže prv než voda v rieke začala plynúť opačným smerom, požiadali sme lodivodov, aby nám našli vhodné kotvisko na noc. Odporúčali nám západný breh neďaleko dediny Šafí, kde sme skasali plachtu a spustili dve malé kotvy. Naši skúsení riečni sprievodcovia dobre vedeli, že kotvy môže odniesť voda, len čo rieka zmení smer, a tak do bahnistého dna zarazili koly, ktoré nás mali udržať na mieste ako oplotené plávajúce ostrovy v močiaroch.
Bol nádherný večer. Náš prvý večer na palube. Za dymiacimi tehliarskymi pecami sa červenalo slnko, cítili sme sa ako v starovekom Sumeri. A v skutočnosti sme tam aj boli. Keď slnko zašlo, zdvihol sa studený vietor, zrazu sme pocítili, ako loď pomaly strháva prúd. Chlapci zapálili petrolejové lampy a napäto pozorovali vodu, ani čo by očakávali, že z Ameriky doplávajú späť pivové plechovice nášho Mohameda. Cez deň, kým sme sa trápili s loďou, stihli sme jesť iba sucháre, teraz Carlo zapálil plynový varič, všetci sme sa usadili na laviciach okolo stola na palube a z vrecúšok vylovili misy a vidličky na pariace sa špagety. Boli vynikajúce. Buonissimo. Wunderbar. Charošije. Deilig. Carlo prijímal zaslúženú chválu v mnohých rečiach. Muži boli hladní a unavení. Prvý raz po toľkých dňoch sme mali príle​žitosť odpočinúť si.
Posledné dni pred vyplávaním sme boli ako v blázinci. Ani plot okolo záhrady, ani strážcovia nevedeli udržať v patričnom odstupe zástupy zvedavcov. Skúsili sme ohradiť lanom aspoň malé územie vôkol trstinovej lode, aby sme mali nielen dosť priestoru na tesárske práce, ale aj voľný prístup na loď a z lode. Márne! Cestu sme si museli prebíjať lakťami, aj to so striedavým úspechom, pretože ľudia nás so širokými úsmevmi zaťato tisli nazad. Plniace perá a kúsky papiera sa len tak mihali. Nik si však neuvedomoval, že ak nám nedovolia dokončiť loď, autogramy budú pochádzať od expedície predurčenej na záhubu. Iba Arabi sa nezaujímali o naše škrabanice. Väčšina z nich totiž aj tak poznala len arabské písmo. Lenže keď zbadali, ako Rusi a Japon​ci bojujú o naše podpisy, zrazu ich chceli všetci mať prv, než zmizneme. Jedného z Indiánov Aymará doslova odtiahli od roboty, aby pre nemeckého novinára postavil model trstinového člna. Nasilu sa museli podpísať aj traja sovietski tesári, ktorí nám dobrovoľne pomáhali zväzovať lodný mostík. Nikomu nezáleža​lo, ako sa podpíšeme. Tí najbezohľadnejší žiadali o tucet podpisov pre priateľov a príbuzných. Nemohli sme odísť z ohra​deného priestoru ani len na to, aby sme si rozhýbali ruky a nohy, kým sme sa nepodpísali. Podpisovali sme sa na papierové útržky, cigaretové balíčky zdvihnuté zo zeme, do zápisníkov, novín, na rodinné fotografie, pohľadnice z Varšavy a Budapešti, dolárové bankovky, iracké dináre, zápalkové škatuľky, náprsné tašky, pasy. Bod atmosféry kolísal medzi tragikomédiou, zúfalstvom a rozjarenosťou.
Keď sme sa vyštverali na palubu lode a pustili sa do príprav na odchod, tí, čo nemali pri sebe nič, na čo by sme sa im mohli podpísať, začali priam šalieť. Ešte som si ani poriadne nerozmyslel, čo poviem na rozlúčku, keď sa na palubu vyšplhal mladý svalnatý Arab, rozdrapil si predo mnou košeľu a chcel, aby som sa mu podpísal na nahú hruď. Len čo ho odo mňa odtiahli, zastúpil ho ďalší mladý Arab, ktorý ma uprostred reči schmatol za ruku a mával predo mnou kúskom papiera. Schytil som pero, aby som sa podpísal a zbavil sa ho, lenže to ho priviedlo do ešte väčšieho zúfalstva. On totiž vôbec nechcel odo mňa autogram; v ruke držal účtenku z hostinca za pivo, ktoré vypil jeden z našich ľudí po konečnom vyúčtovaní. Hľadal som vo vreckách peniaze a súčasne som sa usiloval dať aký-taký zmysel svojej rozlúčkovej reči, ktorú, ako som zbadal, zachytávalo niekoľko mikrofónov a jej ozvena sa ku mne vracala od prekladateľov. Ktosi mi pošepkal, že jediný, ktorého som si pri výstupe na palubu nevšimol, bol nový minister informácií. V tomto vyslovenom chaôse by ani rúcajúca sa babylonská veža nemohla spôsobiť väčšie jazykové zmätky. Museli sme odtiaľto preč. Množstvo nákladu sme mali čas poukladať na palube, až keď budeme sami, a potom sa nerušene vydať na dlhú cestu po pokojnej rieke.
Až keď sme ďaleko od Rajskej záhrady zakotvili a pripútali sa ku kolom, mohli sme si skutočne oddýchnuť a vychutnávať bláznivú atmosféru dvoch týždňov medzi spustením lode na vodu a samotným odchodom. Až teraz som sa mohol pohodlne oprieť o sťažeň, držať v rukách šálku horúceho arabského čaju a bližšie sa prizrieť zvláštnej zmesi ľudí, ktorých som pre toto dobro​družstvo zhromaždil okolo seba.
Bol tu - a pritom tu vôbec nemusel byť - sovietsky tesár, ktorý zväzoval posledný krížový sťažeň ku kormidlovému mostíku, keď sme odštartovali. Dobrý človek. Nik neprotestoval. Teraz nám mohol pomôcť opraviť mostík. Jurij, ktorý mu bol tlmočníkom, mi povedal, že Dimitrij by sa s nami chcel dostať do Basry, kde sa má hlásiť na pracovisku. Na svojom ležovisku na streche kajuty vliezol do spacieho vreca, ktoré sme pôvodne určili indickým námorníkom z dauov.
Keďže nik nemusel dávať pozor na kormidlové veslá, po prvý raz sme sa všetci jedenásti zišli; jeden za druhým sme štvornožky zaliezali spať do útulnej kajuty. Pri stole sedeli ľudia, ktorých som poznal veľmi dobre, ale aj ďalší, ktorých som videl prvý raz v živote. Náš vek sa pohyboval od dvadsiatich do šesťdesiatich troch rokov. Naše národnosti ani povahy neboli rozmanité o nič menej.
Bol tu môj starý priateľ Norman Baker z USA. Pružný a mocný. Samá koža a svaly. V zimníku vyzeral nízky, v plavkách zasa vysoký. Naše cesty sa prvý raz skrížili pred dvadsiatimi rokmi na Tahiti; plavil sa na plachetnici z Havajských ostrovov, ja zasa na expedičnej lodi z Veľkonočného ostrova. Norman mal teraz dobre vyše štyridsiatky; záložný nadporučík amerického vojenského námorníctva, v občianskom živote stavebný podnika​teľ v New Yorku, ktorý bol mojím zástupcom na oboch expedí​ciách Ra. Sám Norman stačil, aby som sa cítil ako kapitán Noe. Bol vrtký ako opica, silný ako tiger, tvrdohlavý ako nosorožec, mal vlčí apetít a v búrke vydával zvuky ani trúbiaci slon.
Vedla neho sedel mohutný ruský medveď Jurij Senkevič, štyridsiatnik s postavou zápasníka, ale krotký ako baránok, lekár sovietskych kozmonautov, z ktorého sa v poslednom čase stal populárny moskovský televízny hlásateľ. Plavil sa s nami ako lodný lekár na oboch expedíciách Ra a neskôr sa premenil tak trochu na svetobežníka, keď každú nedeľu uvádzal cestopisné programy pre milióny sovietskych televíznych divákov. Jurij vlastne ani neotvoril ústa, aby sa neusmial alebo neutrúsil nejaký vtip. Prezradil mi, že túto vlastnosť získal cestou do Káhiry, aby sa k nám pripojil na Ra I; na palube sovietskeho lietadla vyprázdnil pol fľaše vodky, lebo v pozvaní adresovanom prezi​dentovi Akadémie vied ZSSR som zdôrazňoval, že potrebujem sovietskeho lekára so zmyslom pre humor. A získal som toho pravého.
Carlo Mauri z Talianska, takisto pokročilý štyridsiatnik, zú​častnil sa na oboch našich cestách trstinovou loďou cez Atlantik. Podobal sa starému Noemovi ešte väčšmi než ja, lebo nosil výraznú bradu a bol svetlovlasejší a modrookejší ako hociktorý Viking. Carlo bol jedným z najsledovanejších horolezcov, profe​sionálny alpinista, ktorý zliezol najstrmšie a najvyššie skalné steny na všetkých kontinentoch, visel na toľkých lanách a vedel viazať toľko a takých dobrých uzlov ako nik z ľudí, ktorých som poznal. Vďaka svojmu románskemu temperamentu sa Carlo vedel zmeniť z krotkého baránka na revúceho leva, ale vzápätí vzal pero a papier, aby napísal ódu na svoje zážitky. Carlo vedel žiť bez potravy a pohodlia, ale nie bez lana v rukách. Práve on mal fotografovať celú expedíciu. Chcel si však aj ponamáhať myseľ, a tak vymýšľal najdômyselnejšie uzly a povrazové hlavola​my, každú chvíľu sa v kajute, pri päte sťažňa alebo na mostíku začal natriasať a tancovať.
Detlefa Soitzeka z NSR som zatiaľ nepoznal. Ako dvadsaťšesťročný bol jedným z najmladších kapitánov západonemeckého obchodného loďstva, ale aj nadšeným športovcom a horolezec​kým inštruktorom v Berchtesgadene. Odporúčal mi ho istý západonemecký priateľ, keď som hľadal vhodného predstaviteľa pohitlerovského Nemecka. Detlef bol milovník prírody a idealis​ta. Obranca mieru, odporca vojny, násilia a rasizmu. Hovoril len vtedy, keď musel, zato však vedel dychtivo počúvať a každému vtipu sa smial väčšmi než ostatní.
Gherman Carrasco mal päťdesiatpäť rokov, bol to mexický priemyselník a amatérsky filmový producent, v našej výprave však udržiavatel dobrej nálady. Medzi jeho telom a dušou nejestvovali nijaké súvislosti. Pri jeho skôr slabej telesnej konštrukcii a fúzoch sa zdalo, že by väčšmi pristal so širokým sombrerom pod kaktus. Motto jeho súkromnej zbierky znie: Svet je moje ihrisko. Vnútorný nepokoj ho núti zanechať štyri gumárne v Mexico City a niekoľko ráz do roka obletieť svet. Bol to on, kto podplával polárny ľad a filmoval Ramona Brava, keď ho polárny medveď pohryzol do nohy. Jazva pri jeho oku hovorí o dni, keď pri filmovaní orangutanov v džungli Bornea spadol zo stromu. Dostal sa medzi žralokov v Polynézii a Červenom mori, pre vlastné potešenie filmoval v každej krajine, ktorá je na mape, ľudová Čína je dokonca jeho obľúbeným poľovníckym revírom. Prv než som ho spoznal osobne, márne sa dožadoval povolenia pripojiť sa k expedícii Ra. Lenže teraz ho už poznám. Kráčal spolu so mnou po rozpálených pieskoch Núbijskej púšte, kde filmoval skalné reliéfy lodí z obdobia pred egyptskými dynastia​mi, spolu sme sa brodili džungľovým lejakom v Mexickom zálive, aby zasa filmoval pyramídy Olmékov a Mayov i predkolumbovské sošky bradatých mužov. A nielen to - býval o dvoje dverí ďalej než ja, keď sa zrútil hotel Európa v Ciudad Guatemala a pochoval nás pod troskami a prachom, kým obyvatelia izby medzi nami a dvadsaťtisíc ďalších ľudí prišlo roku 1976 o život v mohutnom zemetrasení.
V živote ma nič tak neprekvapilo, ako keď ma Gherman pozval, aby som ho navštívil v kancelárii a zároveň si prezrel aj jeho múzeum. Stlačil gombík pod stolom, na stene sa odklopila ako príklop na ponorke veľká maľba troch bucľatých anjelikov, vznášajúcich sa na belasom plátne ako ružové balóniky, a odhali​la otvor v stene. Za ním boli štyri veľké miestnosti, od povaly až po zem plné políc a sklených vitrín so starostlivo oštítkovanými archeologickými nálezmi z čias Mayov, Aztékov, Toltékov, Mixtékov a Olmékov: hrnčiarske výrobky všetkých tvarov a fa​rieb, kamenné sošky, keramickí bôžikovia a figúrky, reliéfy, zlatnícke umelecké diela, neuveriteľné zlomky papierových kó​dexov, miniatúry vyrezávané z perlete a kosti. Vtedy to ešte patrilo Ghermanovi, lenže neskôr všetko predkolumbovské ume​nie v krajine skonfiškovali v prospech štátu, čiže znárodnili ho. Štyria študenti s profesorom tu potom strávili nejeden mesiac katalogizovaním Ghermanovej zbierky tvoriacej desaťtisíce polo​žiek. Ghermana však vymenovali za jej kustóda, takže múzeum zostalo tam, kde bolo, za obrazom s anjelmi.
A teraz Gherman sedí s nami v člne. Vedia neho si sadol náš úplne nový priatel Toru Suzuki, asi tridsaťpäťročný japonský podmorský fotograf. Vedel som o ňom velmi málo, azda len to, že strávil niekoľko rokov filmovaním podmorského života vo Veľkej útesovej bariére a teraz viedol malú japonskú reštauráciu kdesi v Austrálii. Prijal som ho naslepo na odporúčanie japon​ských priateľov, v Japonsku totiž národná hrdosť a sebakontrola znižuje oveľa väčšmi ako v iných krajinách riziko, že by sa do expedície dostal niekto, čo by spôsoboval problémy. Toru hovoril pozoruhodne plynulou angličtinou; bol to dobre stavaný atlét, málovravný, ale vždy ochotný vyjsť v ústrety s oslnivým úsme​vom. Cítil som, že som mal šťastnú ruku.
V tejto zmiešanej spoločnosti vyzerali dvaja škandinávski študenti ako dvojčence. Absolventov Atlantic College vo Walese sme vybrali na odporúčanie vedúcich činiteľov UWC. Dvadsaťjedenročný Asbjörn Damhus z Dánska, dvadsaťdvaročný HP Böhn z Nórska, obaja typickí predstavitelia Vikingov. Asbjörnovi predkovia museli byť medzi Dánmi, ktorí sa vylodili v stredove​kom Anglicku a zmocňovali sa tamojších usmievavých diev, kým HP mohol celkom dobre mávať z vrcholku sťažňa, keď sa Leif Eriksson ocitol na dohľad od Vinlandu. Uplatnili svoj um pri mnohých veciach, pri práci vymýšľali kadejaké praktické žartíky. Chlapci prekypovali dôvtipom, technickým myslením, ale aj šikovnými rukami. V búrke sa cítili ako doma vo vani; pred návratom do univerzitných posluchární sa tešili z každého dobrodružstva.
Najmladší bol dvadsaťročný Rašad Nazir Sálim, študent ume​nia z Iraku. Štíhly atletický Rašad vynikal jasnou mysľou. Bol vždy ochotný počúvať a učiť sa, ale na všetko mal vlastný vyhranený názor. Bol to vášnivý vlastenec, no plný dobromyseľ​nosti, vzdialený od agresivity. Do Rajskej záhrady prišiel s odpo​rúčajúcim listom, o sebe sa vyjadroval skromne, ale bezchybnou angličtinou. V Európe sa vyznal ešte od tých čias, keď bol jeho otec irackým diplomatom; teraz sa z diplomata stal jedným z najznámejších bagdadských maliarov, a Rašad chcel kráčať v jeho stopách.
O pol hlavy vyšší než ostatní sedel pri stole jedenásty muž: Norris Brock. Štyridsaťročný americký kameraman profesionál. Vysoký a štíhly, mimoriadne šikovný. Nepoznal som ho. Nevy​bral som si ho. Dosial sme sa nestretli; bol pre mňa iba nanútenou doložkou v zmluve s konzorciom, ktoré do môjho podniku investovalo peniaze. Norris používal väčšmi oči ako ústa. Zdalo sa, že je všadeprítomný, a pritom neustále nosí v náručí svoje „dieťa“, osobitne skonštruovanú a vodotesnú zvukovú kameru s dlhým mikrofónom, ktorý vyzeral ako dojčen​ská fľaša. Keď raz kameru spustil, vedel ju „pestovať“ na vrchole sťažňa, ale aj ponoriť sa s ňou strmhlavým skokom zo strechy kajuty. Norrisa a jeho povahu som zatiaľ nepoznal, usúdil som, že Národná geografická spoločnosť ho vybrala pre jeho výšku. Predpokladalo sa, že nás bude filmovať aj pri potápaní, a veru to vyzeralo tak, že by pri filmovaní vedel vydržať s hlavou nad vodou ešte aj vtedy, keby sme všetci ostatní boli už dávno pod vodou. Kým si zvykli na jeho všadeprítomnú kameru, na jeho výsadu zachytiť všetko, čo sa prihodilo alebo povedalo, nejeden z mužov prišiel za mnou, aby sa povyzvedal, čo je ten dlháň za chlapíka. Na to som nevedel odpovedať. Vedel som iba, že vlani ho za rovnakých okolností poslali na expedíciu plaviacu sa na sklolaminátovom dvojkanoe po stopách starých Polynézanov z Havajských ostrovov na Tahiti. Ďalší filmár mal expedíciu snímať zo sprievodného plavidla, lenže dlhý Norris sa radšej uskromnil so stiesnenými pomermi na kanoe, aby všetko nafil​moval zblízka. Cestou sa nestalo nič mimoriadne okrem veľkého psychického napätia a dramatickej roztržky medzi polynézskou posádkou a cudzincami na palube. Ani sa neusiloval tajiť, že na palube Tigrisu by v zmiešanej partii mohol nafilmovať oveľa horšie zmätky. Psychologická dráma a konflikt sa stali námetom nedávno uvedeného filmu o dobrodružstvách na kanoe, takže ak v našom prípade mali divákov na pár minút zaujať plachty a vlny, jedenásty člen posádky zjavne dostal príkazy, aby nezmeškal moment, keď sa začneme mlátiť. Vravím, že toto - a vôbec ma neunavuje opakovať to pred každou oceánskou expedíciou na malom plavidle - je jav, ktorý poznáme pod názvom „expedičná horúčka“. Medzi chlapmi, ktorí dlhší čas žijú na mori v stiesne​ných pomeroch, môže narobiť viac škôd než hocaký uragán, a pritom je také isté, že sa vyskytne, ako že každý žralok zovrie tlamu v najmenej očakávanej chvíli. Zjavuje sa vtedy, keď cítime nutkanie zrúknuť na suseda, lebo si zabudol udicu na našom matraci alebo použil náveternú stranu plte na telesnú potrebu.
Muži načúvali a mňa sa zmocnilo podozrenie, že Norrisovo všadeprítomné „dieťa“ by sa hádam mohlo stať najúčinnejším nástrojom a snom každého vedúceho expedície, ktorým by zažehnal expedičnú horúčku už v jej začiatkoch. Neskôr som si tým už nebol taký istý. Veď Norris priniesol to „dieťa“ aj na predošlú cestu, aby sa odtiaľ vrátil so zábermi sporov na palube. A Carlo už začal reptať, že iba Norrisovi dovolili nakrúcať film, kým on, Carlo, ako fotograf musí variť špagety a ukladať náklad.
Keď už ostatní chlapi nepočúvali, musel som Norrisovi pove​dať, že má síce právo správať sa iba ako pasažier, no dodal som, aby sa necítil osihotený, že by sa mal vo vlastnom záujme zúčastňovať na tých istých službách pri kormidle, prácach v ku​chyni a ďalších každodenných povinnostiach, ktoré vykonávali ostatní členovia posádky. Ak sa však vyskytne niečo, čo by chcel nafilmovať, bude sa môcť zo služieb uvolniť. Na to Norris odvetil, že v skutočnosti chcel o takéto začlenenie už sám požiadať. Chcel sa stať jedným z nás. A veru sa aj stal.
Tri dni sme stáli na mieste pripútaní tŕstím, kým sme opravili kormidelníčky mostík a spevnili ho povrazmi i ďalšími brvnami. Okrem toho dvaja muži zašli na breh kúpiť hrubé nevypracované kože hnedých byvolov, ktoré sme rozrezali a napli na tie časti trstinových otepi, na ktorých mali byť pripevnené veslá a kotvové laná. Na vonkajšej strane lode sme vybudovali dokonca aj dve maličké toalety, každú na jednej strane kormy, ktoré sme zastreli rohožami čola od močiarnych Arabov. Východ slnka a veľký južný mesiac poskytovali peknú pastvu pre oči, ale severný vietor bol v noci chladný; na jednu stranu trstinovej steny, ktorá bola natoľko vzdušná a riedka, že sme pomedzi jej pletivo mohli vidieť hviezdy, sme znútra natiahli kus plachtoviny. Teplota cez deň bola iba 17 °C.
Napoludnie tretieho dňa sme napli plachtu a pokračovali v plavbe po rieke. Norman rozsekol veslá napoly a so sovietskym tesárom skúsil pripevniť niečo k ich oválnym tyčiam, aby sa na miestach s najväčším trením zaokrúhlili. V opačnom prípade skúsia zhobľovať z najhrubšej strany vesiel. Veslá sa však stále zadrhávali. Trčali ako dve obludy, ktoré hrozili zničiť mostík, kedykoľvek sme sa obracali, a mocne zaťažovali listy vesiel. Norman musel obraňovať svoj systém pred rastúcimi výhradami z Carlovej, Jurijovej i mojej strany. Diskusie zamreli vo chvíli, keď sme nad strechou kajuty zazreli Norrisovu hlavu a znútra kabíny začuli vychádzať zvuky pripomínajúce detské čkanie. To znamenalo, že magnetofón mu funguje. Bolo to rádio spojené s miniatúrnym mechanizmom v Norrisovom zadnom vrecku nohavíc. Narýchlo sme sa dohodli, že pri prvej príležitosti zájdeme do doku, vytiahneme kormidlové veslá na breh a zmen​šíme ich na pôvodnú veľkosť.
Plávalo sa nám dobre, rýchlosť sme odhadovali na tri uzly. Keď zašlo slnko, posadali sme si okolo petrolejových lámp a večerali Rašadovu arabskú ryžu s hrozienkami a cibuľou. Kormidelníci na mostíku vystrčili hlavy ponad strechu a ohlásili, že pred nami šľahajú k rieke veľké plamene. Vyliezli sme na stôl a na strechy. Norris bol raz-dva na vrchole sťažňa. V temrave sme videli, ako nad riekou planú tri plamene z veľkých plynových horákov. Našu loď, ktorá plávala vysoko a bola celkom suchá, sme držali bližšie k druhému brehu. Bola to pozoruhodná, ba dramatická chvíľa, keď sme míňali obrovské plamene, ktoré nás už-už dočahovali a jasne ožarovali všetko na palube - od plachty, kajuty až po naše tváre. Osvietili aj palmy na protiľahlom brehu rieky. Zakrátko sa dostali do nášho zorného poľa dlhé a prázdne betonové doky na tom istom pravom brehu rieky, takže lodivod na balame nám opäť prišiel na pomoc: vsunul sa medzi nás a betón ako drevený nárazník. Normana nečakane zrazila na kolená veľmi vysoká, niekoľkodňová horúčka. Ba aj Jurij sa mi zdôveril, že cíti silné bolesti v hrudi.
Za úsvitu sme zazreli rozľahlý priemyselný komplex, ku ktorému patrilo mólo. Západonemeckí technici nám žeriavom pomohli zdvihnúť na breh obe obrovské kormidlové veslá. Z každého listu sme odrezali tretinu a Dimitrij so svojou širočinou okresal oválne kormidlové tyče, takže sa podstatne zľahčili a dostatočne zaokrúhlili. Západonemeckí a švajčiarski technici nás pozvali na obed a večeru. Stavali tu modernú papiereň, a to hneď pri veľkom komplexe, ktorý už pracoval. Spolu s ďalšou papierňou vo výstavbe, ktorá stála na hornom toku rieky, mali závody stačiť zabezpečiť nezalesnenému Iraku sebestačnosť vo výrobe papiera z rozličných druhov močiarneho tŕstia. Na to bol mimoriadne súci kassab, ktorý splavovali do papierne v podobe mohutných pltí gáré. Rozľahlé priestranstvo za závodom zapľňali tony tŕstia, pripraveného zmeniť sa na papierovú drvinu.
Z tejto skutočnosti mala vzniknúť naša ďalšia nočná mora, akú Sumeri iste nikdy nezažili. Zistili sme síce, že att al-Aráb je v tejto oblasti značne znečistený, to však nebolo nič proti tomu, čo sme uvideli, keď sme sa vracali k prístavu z večierka, ktorý sa pretiahol do neskorej noci - po čiernej vode plávali celé ostrovy bielej peny. Vo svetle signálnych lámp sme okolo našej zlatistej lode nevideli vodu, ale samú šľahačku. V chladnom nočnom vetre sa nás zmocňoval pocit, že prichádzame do Arktídy. Vyzeralo to ako veľké kryhy a úlomky ľadu, niektoré pokryté snehom, aby pomaly odišli do noci a obklopili náš Tigrís akýmsi ľadovým zátarasom.
Niekoľko mužov odplávalo na člne hore prúdom a zistilo, že biela pena výdatne prúdi z kanála tejto veľkej továrne. Tamojší inžinier potvrdil, že v noci čistili starú papiereň. Keď spustia modernú papiereň, nemala by až natoľko znečisťovať vodu. Teraz tu však bol náš Tigrís, ktorý plával na hrubej vrstve chemických splaškov zo závodu, ktorý mal tŕstie meniť na papier!
Listami vesiel sme sa pokúšali rozohnať hrubé vrstvy bielej a zlatej peny, lenže tá sa opäť veľmi rýchlo kopila pri trstinových otepiach. A tak sme vodu zazreli iba v letmom záblesku. Chceli sme zutekať, ale nedalo sa. Ťažké kormidlové veslá ležali v temrave na brehu a ich znova vytvarované listy zatiaľ iba čiastočne pokrýval nový asfalt.
Nasledujúce ráno všetci muži prisahali, že Tigris leží podstatne hlbšie vo vode. Norman tvrdil, že chemikálie zo splaškov vnikli do tŕstia a poškodili ho. Čo najrýchlejšie sme preniesli veslá na palubu a napli plachtu. Lenže až okolo poludnia bolo všetko pripravené na odchod. Plavili sme sa popri penových ostrovče​koch, ktoré boli pomalšie než my a držali sa nás ešte ďalší deň.
Uľavilo sa nám, že sme na kormidlových veslách mali okrúhle tyče, krútiace sa na byvolej koži. Lenže nám utíchol vietor. Úplne. Rieka dosiaľ prúdila. Pomaly. Krásna pokojná krajina. Okrem tých bielych ostrovčekov peny. Datľové plantáže. Vodné byvoly. Husi, kačice a tŕstie kassab. Na brehoch rieky dedinky so šantivými deťmi, niektoré bežali vedno s nami, iné sa vyšplhali na datľové palmy. Brechajúce psy. Ženy v pestrých šatách, ale tváre zahalené dlhými čiernymi závojmi. Niektoré s ovcami, niektoré s dutými tekvicovými nádobami na vodu, iné s hliníkovými nádržami na hlave. Zazreli sme zopár pramíc s rybármi. Nič viac. Pokoj. Červený západ slnka medzi palmami. Rieka prestala plynúť. Prv než začala prúdiť opačne, spustili sme kotvy.
Nasledujúci deň sme sa ako mávnutím čarovného prútika opäť zišli s modernou civilizáciou. Prešli sme vedia Sindbádovho ostrova a medzi obrovskými piliermi nového mosta, ktorý sa už vypínal nad druhou polovicou rieky za ostrovom, nás museli vziať do vleku. Prv než sa tak stalo, vyšiel som na breh a pustil som sa do debaty so západonemeckými inžiniermi, ktorí postavili tento supermost priam zarážajúco rýchlo. Na budúci mesiac mal byť dokončený, lenže bude taký nízky, že podeň už neprepláva do mora ani jedna trstinová loď so sťažňom. Na pilieroch mosta a potom vo všetkých horúčkovito fungujúcich prekladiskách prístavu Basra nás očakávali velikánske zástupy divákov. Sprevá​dzali nás policajné člny, ale aj balam, ktorý nás vzal do vleku. Nákladné lode spustili sirény a zvonili na zvonoch. Na irackých vojnových lodiach nastúpili na palube všetci dôstojníci a muž​stvo, salutovali nám a na pozdrav stiahli vlajky na sťažňoch. Húkanie a pískanie nemalo konca-kraja, nakoniec Jurij uchopil signálnu trúbku, vyliezol na strechu a vytruboval na všetky strany; ostatní sa zavesili na široký sťažňový rebrík, alebo mávali či kričali z kormidelníckeho mostíka. I ja som si schuti zahulákal, keď ma Carlo upozornil na nórsku loď z rodného mestečka Larvik.
Do tohto chaosu vpadol ako z neba styčný dôstojník z londýnskeho BBC Peter Clark, ktorý vyšiel k nám na palubu z motoro​vého plavidla. Narýchlo si s nami zajedol a na breh sa vrátil s Dimitrijom na sovietskej motorovej barkase.
Rozladilo nás to. Zastrašilo. Čo ak sa nedostaneme ďalej než k ústiu rieky. Čo ak nám nejaké kyseliny z papierne poškodili tŕstie?
Hluk za nami tíchol. Všetci okrem kormidelníkov zliezli na palubu. Bolo to veselé. Lenže sme vyhladli. Asbjörn prestrel na stôl horúce dánske dusené mäso na zelenine: hakke-böff.
Lodivodi od nás v Basre odišli doplniť si pohonné látky, a tak sme pokračovali v plavbe sami, občas v sprievode malých člnov, stále južným smerom, skutočne prekrásnym krajom. Na úrodnej pôde hustých palmových lesíkov ležali tu i tam na krásnych terasovitých záhradách atraktívne vily; zavše sa vynorili primitív​ne, zato však malebné skupinky chatrčí obhádzaných blatom, napoly skryté pod obrovskými listami banánových a datľových paliem. Z času na čas sa rieky dotkla nová cesta na novovybudo​vanom móle, na brehoch ležali priemyselné budovy.
Okolo druhej popoludní sme sa dostali na hranicu s Iránom. Odtiaľto patrila Iraku iba západná polovica rieky. Odteraz všetky lode kotvili na iránskej strane. Keď sme prešli hranicu, nik to nezaregistroval, a keď nás sprievodný balam napokon dohnal, mužov na palube sa zmocnila panika, že sme priveľmi blízko stredovej línie rieky. Keď som pred niekoľkými rokmi navštívil Irak, obe krajiny boli na pokraji vojny, teraz však nažívali priateľsky, vari okrem toho, že Irak nedávno porazil vo futbale Irán. Nebol som si celkom istý, aký postoj zaujme k nám šach po toľkých protestoch cisárskeho dvora a veľvyslanectva, ktoré sa týkali našich zmienok o Arabskom, a nie o Perzskom zálive
. Teraz sme stáli zoči-voči zálivu. Ako ho teda máme volať, aby sa to nikoho nedotklo? Perzia si zmenila meno na Irán, Mezopotá​mia sa stala Irakom, tak akéže ešte problémy so zálivom? Cestovali sme po sumerskej ceste a Sumeri istotne mali nejaký názov pre tento záliv ešte prv, než patril Arabom. Preto sme sa dohodli, že budeme používať názov Sumerský záliv. Sumeri spomínajú na svojich tabuľkách More vychádzajúceho slnka, Dolné more, Horké more, nemožno však vedieť, či pod týmito názvami nemysleli aj moria za zálivom.
Lenže do zálivu sme sa zatiaľ nedostali. Lodivodi sa tak báli prekročiť stredovú čiaru, že nás celý čas viedli čo najtesnejšie pri irackom brehu. Tak blízko, až sa mi zavše marilo, že sa veslá dotýkajú dna. Začínal som si uvedomovať, že naši sprievodcovia na balame neboli nikdy ďalej ako za prístavom v Basre.
Len čo nadišla noc, silou-mocou chceli, aby sme spustili kotvu. Ukázali nám, kde máme stráviť noc. Zastavili sme neďaleko ohybu, kde blízko iránskeho brehu kotvila juhokórejská a libérijská loď. Detlef spustil kotvu, ale lano sa za ňou nekrútilo. Vytiahol ju celú zablatenú. Pokúšal som sa skrútiť kormidlové veslo na pravoboku. Uviazlo ako lyžica v masle. To isté postihlo aj veslo na ľavoboku. Rašad zakričal na lodivodov, že sme na plytčine. Odpovedali nám, že práve tu by mala byť voda najhlbšia. Vyhodili sme povraz a požiadali ich, aby nás vzali do vleku. Skúšali, ale márne. Vyše metra pod vodou bola hrubá vrstva bahna, ktoré sa rýchlo začínalo vstrebávať do dna lode. Ešte aj veslá sa zabárali do bezodného bahna; len s veľkými problémami sa nám podarilo zakotviť.
Lodivodi nám radili vyčkať vrchol prílivu. No zároveň pripusti​li, že nevedia, kedy by mal nastať, lebo ho ešte nezažili. Ani jeden deň nebol príliv taký ako deň predtým; hodiny prílivu a odlivu kolísali po celom toku rieky. Skúmali sme mútnu vodu. Nehýbala sa. Príliv vrcholil. A naozaj: voda sa pomaly obracala a začala prúdiť do zálivu. Zúfalo sme sa usilovali pohnúť z miesta, lenže buď sme sa čoraz väčšmi zabárali do bahna, alebo bahno stúpalo okolo nás. Bola to zúfalá situácia. Pod Carlovým a Jurijovým vedením sa nám napokon podarilo zdvihnúť kormidlové veslá a upevniť ich tak, aby nesiahali hlbšie ako po úroveň dna plavidla.
Trčali sme na mieste, aj keď vyšiel mesiac. Zmocňoval sa nás strašidelný pocit, že neviditeľné chápadlá akejsi chobotnice nás vťahujú do bezodného riedkeho bahna. Okolo nás plávali hore riekou vysvietené parníky. Vedeli sme, že majú najatých miest​nych lodivodov, ktorí ich iste vedú pekne ďaleko od brehov.
Za mesačného svitu preplávali Detlef a Toru na malom člne cez rieku a na druhej strane požiadali posádku libérijskej lode, či by nás nepomohla vytiahnuť navijakom. Keďže sme stáli na irackej strane rieky, z obavy pred iránskou políciou nás zdvorilo odmietli. Naši dvaja vyslanci potom zaveslovali k Juhokórejcom. Tí boli ochotní natiahnuť laná k stredovej čiare rieky, nie však do irackých vôd. Keďže mohli roztrhnúť našu loď napoly, museli sme čakať na nasledujúci príliv, na jeho vrchol. Pretože na každej lodi udávali odlišné časy prílivu a odlivu, kolegovia na iránskej strane nepochodili.
Situácia sa z hodiny na hodinu zhoršovala. Zdalo sa, že trstinová loď postupne klesne pod pohyblivé riečne naplaveniny.
Neskoro v noci sa tok rieky zastavil. Brehy, pri ktorých sme uviazli, vyzerali pri mesačnom svetle takmer suché. No nás už nič nevedelo udržať v bdelom stave. A tak sme jeden po druhom pospali. Oko nezažmúrila iba nočná hliadka na streche kajuty.
O pol tretej v noci ma zobudilo bublanie a vírenie vody. Vystrčil som hlavu. Nočná služba signalizovala, že voda sa valí hore riekou a špliecha mi okolo ľavého kormidlového vesla rovno pod nosom. Akoby sme sa rútili dolu kaskádami mútnej vody, hoci sme v skutočnosti stáli na mieste, kde sme uviazli predošlý večer. Príliv sa hnal zo zálivu obrovskou rýchlosťou. Teraz nás buď pochová, alebo roztrhá na kusy. Ešte raz sme spustili čln na vodu a Detlef s Asbjörnom o dušu veslovali, aby hodili kotvy do najhlbšej časti rieky; my na palube sme ťahali kotvové laná, a tak sme sa pokúšali pritiahnuť loď do hlbších vôd.
Na deväť hodín sme uviazli v bahnistých brehoch, kým sa začal prejavovať podomieľací účinok prichádzajúceho prílivu spolu s naším úsilím. O pol štvrtej sa prova pomaly odlepila od brehu. Aby sme to urýchlili, ťahali sme o dušu za oba konce kotvových lán. A hulákali sme, aby sme prebudili našich spiacich lodivodov. Najradšej by som ich bol hneď vyplatil, lenže za najbližším ohybom rieky ležalo veľké a moderné iránske mesto Abadan a medzi tankovými loďami a rafinériami nás musel niekto vziať do vleku. O piatej sme zasunuli kormidlové veslá a vytiahli plachtu k nebu ožiarenému hviezdami. Veľký jasný kruh obklo​poval mesiac, ktorý bol pred dvoma dňami v splne.
Len čo sme vybrali zákrutu okolo prvého veľkého ohybu, zbadali sme oproti svitajúcej oblohe siluety Abadanu. Vysoké stľpy dymu, stožiare vysielačiek, celé mesto pyšných naftových nádrží. Slabý vietor sa obrátil oproti nám, slabý prúd dosiaľ smeroval proti našej prove, preto sme spustili plachtu a dali sa ťahať balamom. Plavili sme sa cez najznečistenejšiu vodu, akú sme kedy videli. Z raja sa naša zlatá loď odrazu ocitla v moder​nom pekle. Medzi veľkými loďami a modernými zariadeniami dokov nebola ani morská, ani riečna voda, ale hustá brečka čiernej ropy a plávajúceho odpadu. Keď spoza priemyslového smogu vyšlo slnko, na najčistejších škvrnách na hladine žiarili a odrážali sa dúhové farby. Keby Sumeri boli videli životné prostredie, ktorému dáva moderný človek prednosť, iste by sa boli zhrozili. Dokonca aj dolná polovica zeleného berdi, čo lemovalo brehy na irackej strane, bola začiernená od dechtu či nafty; jasne vyznačovala najvyššiu hladinu pri prílive. Vzduch zapáchal naftou. Hanbili sme sa za naše pyšné plavidlo, ktoré nad čiarou ponoru začínala špiniť nafta a mastný kal zo splaškov okoloplávajúcich lodí.
Rašad požiadal lodivodov v balame, aby šli čo najvyššou rýchlosťou, aj keby to malo poškodiť tŕstie. Stoj čo stoj sme sa chceli dostať do otvorenej zátoky. Len čo sme mali veľkomesto za sebou, na prekvapenie bola voda čistejšia, akoby odpadky plávali iba na jednom mieste. Nazdávali sme sa však, že nás dostihnú, ak sa nedostaneme do ústia rieky prv, než ich odliv neodplaví za nami, smerom do mora. Voda sa menila z čiernej na hnedú. Na pustých brehoch rástlo len zopár datľových paliem. Toto bol skutočne kraj vhodný na priemyselný rozvoj. Popoludní sa na irackom brehu vynorilo mesto Faó. Posledné mesto na rieke. Ona však pokračovala ďalej; pri najnižšom odlive sa vinula svojou cestou ako lesklý morský had cez čiastočne zatopené močiare a pusté prílivové a odlivové nížiny, až kým neprenikla tam, kde už nebolo po pevnej zemi ani chýru. Túžili sme dostať sa práve tam, kde sa voda menila na slanú a čajky len čakali, aby nás mohli sprevádzať na šíre more.

PROBLÉMY POKRAČUJÚ
NEBOLO viac rieky. Nebolo viac zeme. Balam sme vyplatil vo Faó a vrátil sa hore prúdom. Obrovské pláne blata, ktoré sa šírili do zálivu z Iraku aj Iránu, vytvárali nezreteľnú líniu pobrežia, keď sme vyplávali na more a vztýčili plachtu na čomsi, čo sa ponášalo na plávajúci ovocný kôš. Zviazané tŕstie aj spletená šachorina sa veselo pohojdávali na vlnách s červenými rajčiakmi, zeleným šalátom, žltými citrusovými plodmi, mrkvou a zemiakmi, ktorými prekypovali konopné vrecia a prútené koše. Tohto tovaru, ľahko podliehajúceho skaze, nám naložili, koľko sa ho len vošlo na slnkom ožiarenú palubu. Za niekoľko dní by jedenásť hladných mužov malo spotrebovať všetky čerstvé potra​viny, lebo by ich inak pokryla pieseň rovnako rýchlo ako zelené chaluhy, ktoré zasa mohli narásť na ponorenom tŕstí.
V dokoch vo Faó, na prechode medzi piesočnatými rovinami a blatistými pláňami, sme kotvili dosť dlho, naplnili sme si plavidlo záhradnými plodmi, ba nanosili na palubu aj množstvo cibule, cesnaku, hrozienok a rozmanitých orieškov, semiačok a obilia, ktoré mali vydržať aj na mori.
Z prístavu Faó vyhľbili cez obrovské odlivové planiny na otvorené more dlhý úzky kanál. Bol určený pre veľké lode, ktoré doň i z neho viedli pomedzi mnohé navigačné boje lodivodi. Tigris ťahal cez kanál iracký lodivodský vlečniak. Blato, blato, nič než blato. Ráz celej krajiny vytvárali nekonečné nánosy jemných riečnych naplavenín z hory Ararat v Turecku, ale i púštneho prachu z irackých rovín medzi riekami blížencami. Odchádzali sme odtiaľ ešte pred východom slnka na lenivých vlnách odlivu.
Prvé jemné vzdúvanie mora z otoreného zálivu sme za​cítili, keď sme prešli okolo majáka pri Khafke, a tam nás lodivodský vlečný čln opustil. Červené slnko vychádzalo v ran​nom opare nad šíre more. Boli sme plní očakávania.
Keď sme prešli cez ústie kanála, akoby sme boli prekonali ďalšie vedecké tabu. Nepredpokladalo sa totiž, že by lode typu Tigris mohli dôjsť tak ďaleko. Prekročili sme hranicu toho, čo naslovovzatí učenci navždy ustálili ako akčný rádius mezopotám​skeho plavidla z tŕstia berdi. Podľa toho, čo sme sa kedysi učili, Sumeri došli do otvoreného zálivu, až keď vynašli drevené člny. Učebnice a učitelia bezmyšlienkovito opakovali to, čo dávno zabudnuté autority pokladali za skutočnosť: že ľudia v Mezopotá​mii, tak ako Egypťania, sa začali plaviť po riekach na lodiach postavených z tŕstia, nemohli však v nijakom prípade opustiť svoje obmedzené územie, pokiaľ nezavrhli rané trstinové lode a nevynašli plavidlá z dosák.
A my sme tu ohrozovali hlboko vžitú časovú bariéru. Východiskový bod dejín námornej plavby aj kontakty medzi kultúrami prostredníctvom mora sa viažu na prechod od plavidla z otepi k lodnému trupu. Tento prechod bol taký dôležitý, až nás prinútil pokladať za samozrejmé, že ak kultúry a civilizácie oddeľovala otvorená vodná plocha, vznikali a vyvíjali sa pred týmto precho​dom nezávisle od seba.
Keď sme za Šatt al-Arabom skasali plachtu, uvedomil som si, že vedci mnohých odborov by to pokladali za prejav nedôvery voči dávno prijatým teóriám v antropológii. Možno to tak aj bolo. Lenže bola to fair hra. Tým, ktorí ešte verili starým doktrínam, sme mali dokázať, že oni majú pravdu, a ja sa mýlim. Lenže pri všetkej úcte ku kolegom vedcom musím povedať, že ani jeden z nich nikdy nevidel pravekú loď z berdi, ba ani nemohol brať za slovo nikoho, kto by ju bol videl. Dokonca ani ja nie.
Keď som videl, ako naše dve skúšobné otepi v Tigrise nasiakli vodou, začal som sa cítiť trošku nesvoj. Ani teraz ma veľmi nepovzbudilo, že naša loď začala vstrebávať vodu. Nebol som veľmi prekvapený, keď ma Jurij vo Faó zatiahol do rozhovoru medzi štyrmi očarili. Veterán trstinových lodí sa tváril, akoby ma nahováral na ťažkú operáciu. Ukázal na jemne poklesnutú čiaru ponoru. Všimol som si to?
Všimol. A nutkalo ma súhlasiť s Normanom, že nejaká kyselina alebo chemikália z papierne pri výrobe celulózy mohla vode dopomôcť preniknúť cez vonkajšie ochranné otepi. No ak okrajové tŕstie napučalo, pokiaľ to hrubé špirálové povrazy dovolili, malo by to vode zabrániť vnikať ďalej.
Jurij na mňa mlčky pozeral. Potom pokojne vyhlásil:
„Carlo a ja sa nazdávame, že by sme mali z lode vyložiť všetko, čo nevyhnutne nepotrebujeme. Lepšie bude nechať to ľuďom vo Faó, než hodiť cez palubu niekde v zálive.“
Skúmal som Jurijov výraz tváre. Začína sa báť? O nič menej než ja. Vedel som, na čo upozorňuje. Pokiaľ šlo o odolnosť berdi nasekaného v auguste, museli sme sa spoľahnúť iba na slová močiarnych Arabov. Vsakovanie vody na Ra II začalo znižovať nosnosť našej tridsaťstopovej papyrusovej lode, len čo sme opustili Kanárske ostrovy. Pri africkom pobreží sme museli hodiť do mora všetky drevené predmety, zásoby potravín a pitnej vody, čo sme sa obávali, že nás nadmerný náklad potopí. Jurijova zachmúrená tvár mi dostatočne pripomenula chvíle hrôzy, ktoré sme zakúsili spolu uprostred mora na pomaly sa plaviacej trstinovej lodi. Chvíle, keď sme sedeli až po pás vo vode slaného Atlantiku a vlny sa nám každú chvíľu prevaľovali ponad hlavy. Na Ra II to už nebolo také zlé ako na Ra I. Loď bola nasiaknutá vodou a paluba nám obrastala škľabkami, ale aspoň sme dorazili k brehom Ameriky a nestratili ani jedinú trstinu. Ra I bola nepoddajná loď. Keď bambusová kajuta zaplavovaná vlnami roztrhla povrazy, ktoré zväzovali otepi, celá loď sa v strede pozdľžne rozišla a my sme pod nohami uvideli bezodný oceán. Chvíle hrôzy zmiešané s chvíľami víťazoslávy a radosti. Dni a noci zoči-voči smrti otvárajúcej a zatvárajúcej čeľuste, pričom sme nikdy nevedeli, akú osudovú katastrofu prinesie nasledujú​ca sekunda.
„Jurij, máš pravdu,“ súhlasil som. „Vynesme na breh všetko, bez čoho sa zaobídeme.“
A už bol pri nás Norman s Carlom, ktorí začali spisovať zoznam: K západonemeckým potápačským prístrojom sme ne​potrebovali kompresor. Ani náhradné potápačské bomby. Nik sa nechcel potápať hlbšie, než bolo treba na obhliadku dna alebo na uvoľnenie kotvy na krátkom lane, keby sa zachytila na skalách. To všetko sa dalo urobiť aj bez potápačských prístrojov. Chlapci, ktorí sa nikdy predtým neplavili na trstinovej lodi, nepochopili, čo museli prekonať štyria starí „mazáci“. Gherman protestoval. Drahé zariadenie nakúpil v mojom záujme, aby on aj Toru mohli filmovať žraloky a iné ryby, o ktorých sme vedeli, že budú sprevádzať tichú plťovú loď.
Jeho protesty nezabrali. Nepotrebovali sme filmovať nič také, na čo by bolo treba stlačený vzduch. Takisto dobre sme sa mohli zaobísť bez umelého osvetlenia. Takže na breh poputovali Ghermanove neuveriteľne ťažké podvodné lampy a batérie spolu s kompresorom a veľkou hŕbou mexických suvenírov a osobných vecí, ktoré celkom iste nepoužije na ceste. Všetko sme uložili do debien, zatíkli klincami a poslali loďou domov. Ostatní sa takisto museli dať „oholiť“, aj keď sme povolili isté výnimky, takže nejeden mal toho viac, ako potreboval. Najväčší zásah do nákladu urobil Jurij, keď si spomenul na náhradné stavebné drevo. Cítil som sa, akoby zo mňa sťahoval kožu. Štyria z nás vedeli, že drevené časti sú na trstinovej lodi najzraniteľnejšie. Lanový a rahnový výstroj, mostík, ale najmä kormidlové veslá. Tŕstie sa pod tlakom ohne, ale drevo sa zlomí. Trstinové otepi boli teda nezlomné. Ako guma. Lenže drevo nie. V boji so živlami sa drevo láme.
Pri plavbe na Ra II som dal dopraviť na palubu brvná, tyče a kusy tvrdého dreva na opravu zlomených častí. Na veľké prekvapenie už aj tak dosť zmätených nováčikov chcel teraz Jurij ponechať zo všetkého len určitú časť. Priatelia na balame sa takmer potopili, keď ochotne prevzali od nás tento vzácny dar. Len tak-tak som stihol zachrániť dvanásť dlhých vesiel, niekoľko kúskov tvrdého dreva na nevyhnutné opravy. Vari bude lepšie obnoviť psychickú pohodu hneď teraz, kým niekto nezačne prejavovať nespokojnosť. Lenže nebol som i ja sám jedným z tých, čo prejavovali nespokojnosť?
Tigris bol dlhý 60 stôp, kým Ra II iba 30. Lenže Tigris neniesol na palube osem, ale jedenásť mužov. A na dôvažok viezol oveľa viac zásob a vody, než bolo treba na dvojmesačnú plavbu, na ktorú sa vydali Ra I a Ra II. Navyše sme sa ešte vždy mohli opierať o tvrdenia močiarnych Arabov, aby sme sa nimi obrnili proti tvrdeniam vedcov. Jediné, čo sme urobili okrem toho, že sme namiesto papyrusu použili berdi, bolo, že tŕstie sme nasekali v auguste, a nie v decembri.
Hoci sme vyniesli na breh niekoľko metrákov nákladu, plavid​lo sa na vode nijako badateľne nezdvihlo. No aj tak sme sa vznášali na hladine pomerne vysoko. Tak vysoko, že sa z paluby nedalo vykloniť a zachytiť plávajúce trosky alebo umyť si ruky po rannej toalete, čo strpčovalo život najmä tým, ktorí si každé ráno odbavovali toaletu rovno do vody.
Keď sme vytiahli ťažké rameno rahna na vrchol sťažňa, plachta sa rozvinula a nám sa zdalo, že červené ranné slnko sa odráža vo veľkom červenom slnku na plachte. To naše slnko vychádzalo spoza stupňovitej pyramídy. Skutočné slnko vychádzalo nad zahmleným morom.
Nadišiel čas veľkých očakávaní. To, čo sme očakávali my, bol silný vietor od chrbta, z irackej strany. V otvorenom zálive nebolo za blatistými pláňami nič, čo by bránilo voľnému prúdeniu vzduchu. Lenže vetra nikde.
Čudné. Bolo totiž druhého decembra a vo všetkých zimných mesiacoch sa oprávnene očakávalo, že bude mocne fúkať severný vietor z irackej strany po celej dľžke zálivu. Keby to tak bolo, chceli sme sa zastaviť na Bahrajnskom ostrove, ktorý by mal ležať na našej trase. V dávnych časoch, keď si Sumeri mohli dovoliť dovážať drevo na stavbu drevených lodí, nazdávali sa, že najľah​šie sa pláva od ich brehov v zimných mesiacoch, a návrat s nákladom je najvýhodnejší v lete, keď sa vietor obráti.
Lenže počasie v posledných rokoch vyzeralo, ani čo by bolo zabudlo na dávne obyčaje. Akoby bol naveky pominul vek plachetníc. Veru, aj zimné dažde nás prekvapili, keď v Rajskej záhrade nastali o vyše mesiac skôr. Arabi vo Faó nás varovali, že za posledné dva roky sa vietor asi zbláznil. Aj teraz sme mali pocit, že sme uviazli v bezvetrí, ktoré do týchto miest nepatrilo.
Museli sme sa uspokojiť so slabými až bezvýznamnými závan​mi vetra a rozhodli sme sa aj napriek tomu držať vytýčeného kurzu. Tu by sme mali mať na palube námorníkov typu Sindbáda. Dokiaľ sme plávali po rieke, dúfali sme, že sa nám podarí nájsť nejakého plavca na daue, ktorý by sa k nám pridal, najlepšie nejaký skúsený plavec zo zálivu, ale dobrý znalec prílivu, odlivu a pobrežných plytčín. Takýchto ľudí však už dávno odvial čas. Posledné plavidlá, ktoré sme na rieke videli, tvorili na iránskej strane celú flotilu starých, veselými farbami natretých dauov, ibaže každý mal odpílený sťažeň a namiesto neho motor.
Svet Sumerov sa zmenil na mori i na pevnine. Piesok zaniesol sumerské polia i mestá, zaplnil plavebné kanály. Nánosy zmenili líniu pobrežia, keď k nábrežiam pribudli blatisté pláne. A ich šíra hladina navždy prestala byť rajom mnohých tichých plavidiel, ktoré sa nehlučne kľzali po rieke poháňané veslami a plachtami. Zvíťazili rýchle člny a supertankery. Hukot motorov počuť všade. Bez ohľadu na vietor a útesy sa Arabi, ich susedia a návštevníci plavia okolo pobrežia preplneného naftovými zariadeniami a spletitou sieťou súčasných lodných liniek. Kedysi pokojná oblasť pri pobreží Mezopotámie sa zmenila na to najnevhodnej​šie miesto pre nováčikov, ktorí sa chcú zabaviť, keď sa pokúšajú plaviť na lodi z tŕstia.
Tomu všetkému sa musíme vyhnúť. Musíme odplávať z týchto vôd, ktoré oddeľujú Arabský polostrov od zvyšku Ázie. Podľa plánu sme mali plávať zarovno s pobrežím Arábie tak blízko pri brehu, ako to plytčiny a útesy dovolia. Linky veľkých zámorských lodí nám nemali prekážať v pohybe.
Obaja navigátori dôkladne študovali námorné mapy, aby zistili najlepšiu trasu, ktorá by bola dostatočne vzdialená od morskej premávky, od naftových ťažných veží a umelých ostrovčekov. Norman navrhoval kurz 135°, Detlef zasa 149°. Lenže hlas z vrcholku sťažňa nás vystríhal, aby sme sa najprv dobre pozreli pred seba. Stalo sa. Ranný opar sa zatiaľ nezdvihol. Zato po​mocou ďalekohľadu sme nachádzali kotviace lode, kde sme len pozreli. Narátal som ich štyridsať; potom som zazrel čosi hroz​né: obrovskú a vysokú plošinu ťažnej veže so supertankerom, pripútaným k jej boku. Všade dookola vyčnievali sťažne lodí. Niektoré boli v hmle sotva viditeľné, ale za nimi nepochybne stáli ďalšie a ďalšie.
Bez ohľadu na to, kam by sme obrátili kormidlové veslá, všade sme sa museli zapliesť do zmäteného lesa veľkých lodí - niektoré kotvili, iné sa pomaly pohybovali. Keď sme sa priblížili, z mno​hých sa vykľuli nákladné lode. Nebola to teda len oblasť, kde sa plnili tankové lode; preslávila sa aj ako kotvisko všetkých lodí, ktoré čakali, až na ne príde rad, aby mohli vyplávať hore riekou a doručiť náklad do irackých a iránskych prístavov až po Sindbádov ostrov neďaleko Basry.
Z oparu sa vynorila vysoká prova japonskej tankovej lode. Jej mohutný trup sa sunul tesne popri našej korme. Stál som pri jednom kormidlovom vesle, Jurij pri druhom. Vietor bol prisla​bý, aby sme nimi dobre ovládali loď, a tak sme museli tvrdo pracovať, aby sme sa vyhli zrážke.
Norman a Detlef usúdili svorne, že najlepšie urobíme, ak budemé udržiavať kurz na boju 23, ktorú sme v hmle videli za strapcom lodí ako červený bod.
Postupne sme zisťovali, že aj v tomto chaose je akýsi systém. Kanál pre tankové lode a plniaca stanica zostávali teraz po našom pravom boku. Po ľavom stáli iba kotviace nákladné lode. Vietor fúkal tak slabo, že nám trvalo dve hodiny, kým sme preplávali okolo lodí a priblížili sa k červenej bóji. Videli sme, že číslo 23 je namaľované čiernou farbou. Priplávali sme bližšie, aby sme sa k nej pripútali, kým nezafúka lepší vietor. Boli sme blízko. Lenže potom sme si uvedomili, že pred chvíľou sme boli bližšie. Vetra síce nebolo, ale predsa nás hnalo nazad tou istou cestou, ktorou sme prišli: príliv sa striedal s odlivom. Nákladné lode sa začali krútiť okolo kotvových lán, nastavovali nám pravé boky a ich provy smerovali od pevniny.
Plachta nám bola nanič. Bolo nám jasné, že príliv nás ženie späť k riečnemu ústiu. Šatt al-Aráb nasával vodu. V tej chvíli sme videli, že z jednej zakotvenej lode asi míľu od nás sa spúšťa čosi oranžové. Mierilo to rovno k nám a pomaly sa premieňalo na zvláštny druh záchranného člna. Približoval sa k nám úplne ticho. Nemal motor, plachtu, ani veslá. Nikdy sme taký čln nevideli. Boli v ňom rázni chlapi, mnohí do pol pása vyzlečení, s páskami okolo čela. Sedeli vo dvoch radoch tvárami oproti sebe a rovnomerne pohybovali jedinou dlhou ručnou kľukou. Tá zas očividne poháňala lodnú skrutku. Bez paliva. Krútiace ruky. Perfektná súhra kolektívu. Ako nejaká vlniaca a plaziaca sa morská bytosť, všetky paže sa krútili spoločne. Všetky trupy sa súčasne dvíhali a klesali. Potom sa vpredu zdvihla hlava:
„Jurij! Jurij Alexandrovič Senkevič!“
Boli to Rusi. Poznali Jurijovo celé meno. Mocné potriasame rúk. Carlo im rýchlo hodil dlhé lano a Jurij ich požiadal, aby ho priviazali k bóji, ktorá bola od nás asi tristo yardov. Zaraz sa vrátili na miesta, pustili sa do kombinovanej kľukovej operácie a zakormidlovali k bóji. Nemohli nás vziať do vleku, ale odtiahli nám aspoň lano. Čím dlhšia časť lana bola vo vode, tým väčší odpor museli prekonávať. Carlo zúfalo odmotával lano, až kým sa úplne neodmotalo, lenže na jeho nemilé prekvapenie mu koniec skízol cez palubu. Zamávali sme sovietskym námorníkom, aby sa vrátili, lenže oni nám iba zamávali na pozdrav. Pokračovali v obsluhe kluky, aby sa čím skôr dostali k bóji. Smrteľne unavení ťahali k nej stovky metrov ťažkého lana, aby prácu čo najrýchlej​šie skončili. Potom nám zasignalizovali, že máme potiahnuť za voľný koniec lana. Boli sme však od neho priďaleko, tak ďaleko, že sme ani nemohli prečítať číslo boje.
Rusi vyzerali sprvu dosť zmätene. Ale nie dlho. No my sme nemali kedy myslieť na nich či na stratené lano. Mali sme dosť roboty sami so sebou, lebo sme nabiehali na plytčinu. Pripraviť dve malé kotvy. Kotvové lano síce nebolo dlhé, ale dúfali sme, že aspoň jedna, ak nie obe kotvy, sa niekde zachytia prv, než uviazneme v blate. Dno pod nami tvorili nánosy z rieky. Lode, ktoré stáli obďaleč na dobrom kotvisku, mali dosť dlhé retaze, aby dosiahli dno hocikde v zálive. Našťastie nám nehrozili útesy ani skaliská.
„Pozrite!“ Norris zo strechy kajuty ukazoval na veľkú čiernu nákladnú loď, ktorá opustila miesto medzi ostatnými a mierila rovno k nám vedená oranžovým záchranným člnom.
O minútu sme už mali jeden koniec strateného lana, druhý koniec spoľahlivo držal na záchrannom člne, ktorý pre zmenu ťahala veľká loď. Nazad na kotvisko.
Celú operáciu viedol nízky a zavalitý morský vlk z provy záchranného člna. So širokým úsmevom nás požiadal, aby sme mu dovolili navštíviť nás. Zoskočil na tŕstie ako krátkoňohá kengura a predstavil sa ako kapitán Igor Ušakovskij. Skrátka, náš ružolíci dobromyseľný návštevník stredných rokov velil lodi, ku ktorej sme boli teraz pripútaní - sovietskej nákladnej lodi s výtlakom 17 000 ton, parníku Slavsk z Odesy. Keď zacítil pod nohami pružné tŕstie a vyskúšal stabilitu rozkročeného sťažňa a trstinových stien kajút, bol vzrušený ako chlapec na hojdacom koni. Musel si stať na kormidelníčky mostík, ľahnúť na dlážku kajuty, posedieť si na laviciach. A prv než sme sa nazdali, sedeli sme okolo dvoch dlhých stolov v spoločnosti dôstojníkov kapitá​na Igora na palube Slavska a jedli ruský boršč, obdivovali jedlá, chutné a kopiace sa pred nami, ale aj dve plavovlásky, ktoré nám ich podávali. Mali sme vodku, víno a sovietske šampanské, bravčové rezne, mäsové pirohy, mrkvový a kapustový šalát, syr s maslom a čerstvým ruským chlebom. Kapitán Igor sa rozrečnil, ja som sa rozrečnil, všetci sme sa rozrečnili. Náš hostitel bol človek výrečný, vtipný a dobrý jedák. Na začiatku večere ma tituloval „kapitán“, neskôr ma už volal „otec“.
„Na zdravie, ste môj otec,“ povedal vždy, keď zdvihol pohár. Premýšľal som, či ma pokladá za otca iba preto, že som ovela starší, až kým nedodal, že to nesúvisí ani tak s vekom ako so životnými skúsenosťami. „Potom ma radšej nazývajte vnukom,“ odsekol som britko, lebo som si dobre uvedomil svoje postavenie suchozemca, ktorý sa z čírej záľuby dá unášať na predhistorickom plavidle len preto, aby vyskúšal, či naozaj môže plávať. Kapitán Igor bol ozajstný morský vlk. K námorníkom sa dal už ako chlapec, lovil veľryby v arktických vodách. Neskôr velil veľkým lodiam na všetkých moriach. Posedenie s populárnym kapitánom sme skončili v priestrannej lodnej zasadačke. Nočný vzduch napľňali kovové zvuky hudby z gréckej nákladnej lode kotviacej hneď vedľa. Času bolo nepochybne dosť pre všetky stovky zaháľajúcich ľudí v tejto plávajúcej oceľovej dedine. Niektoré lode tu kotvili už vyše mesiaca. Predpokladalo sa, že Slavsk si počká aspoň týždeň-dva, kým sa bude môcť vydať hore riekou do Basry.
V nočnej hmle sme prežívali obrovskú zábavu, keď sme veslo​vali na Tigris. Motor sme nechali rozobratý na palube lode.
Do spacích vriec sme vliezli pred svitaním. Keď som vstal, na tvári som aj cez trstinovú stenu cítil chladný prievan. Vietor. Zobudil som ostatných. Vietor! Rozospatí sme sa dotackali k plachte a ku kormidlovým veslám. Hoci sme boli rozospatí, uvedomili sme si, že tento vietor je pre nás najhorší. Bol síce silný, ale vial z juhovýchodu. Presne z opačného smeru ako zvyčajne, z úplne opačného, než sme potrebovali. Chceli sme sa dostať k Bahrajnskému ostrovu, zatiaľ však vietor prichádzal práve odtiaľ.
Všetko sa sprisahalo proti nám. No aj tak sme sa radšej chceli pokúsiť dostať odtiaľ, než trčať na jednom mieste. Slavsk nás bez problémov odtiahol z kotviska, my sme vztýčili plachtu z jemné​ho plátna na zadný vietor. Hlavná plachta vybavená kovovými okami a výstužami ležala zatiaľ na streche kajuty rozpáraná ná kusy. Nebudeme ju môcť vztýčiť na sťažeň skôr, než dorazíme na Bahrajn, kde nám ju zručný výrobca plachát iste dá do pôvodné​ho stavu. Problém však bol dostať sa na Bahrajn bez nej. Ešteže tenká plachta na zadný vietor bola väčšia, a tak nám dávala väčšiu rýchlosť.
V porovnaní s predchádzajúcimi skúsenosťami sme prvé tri týždne po spustení lode na vodu plávali na vlnách veľmi vysoko. S veľkou tenkou plachtou sme sa rýchlo plavili preč od kotviska a kanálu pre tankové lode. Vietor zosilnel. Dokonca sa stočil južnejšie. Jediné, čo sme mohli urobiť s lanami a rahnami, bolo nabrať vietor na druhú stranu plachty a držať kurz 240° - 250°. V opačnom prípade by sme sa rýchlo odchýlili od správneho kurzu.
Na mori sa začínali tvoriť biele čiapočky vín. Nevideli sme už ani lode, ani zem. Pri dodržiavaní tohto kurzu sme smerovali na ostrov Failaka, ktorý ležal pred Kuvajtom. Bola to dobrá plavba. Dosial nás nič neodchyľovalo z kurzu. Museli sme sa plaviť ešte západnejšie, aby sme sa vyhli rušným lodným linkám v strednej časti zálivu a priblížili sa k brehom Saudskej Arábie. Prv než by sme sa k nim dostali priveľmi blízko, vietor by sa mal zmeniť a opäť fúkať pôvodným smerom, takže nakoniec by nás poriadny severný vietor mal dohnať k Bahrajnu za štyri dni.
Lenže vietor sa neobrátil. Fúkal dokonca ešte silnejšie, takže naša rýchlosť západným smerom sa stále zvyšovala. Čerstvý južný vietor čeril vrtošivé more, vytváral veľké i malé vlny, udierali do nás a sťažovali nám pohyb. Na kormidelníckom mostíku sme sa udržali len poriadne rozkročení. Niektorí členovia posádky začali byť malátni. Keď Asbjörn zaliezal do prednej kajuty, vyslal nám úsmev poznačený morskou chorobou. Dlhé nohy sťažňa začali poskakovať a buchotať o palubu. Carlo ich preto upevnil do nástavcov.
Zazreli sme niekoľko delfínov, ale nijaké iné znaky života, naďalej sme dodržiavali západný kurz smerom na Kuvajt. Ak južný vietor potrvá ešte niekoľko dní, mali by sme pri pobreží ostrova Failaka spustiť kotvu a vyčkať, kým sa zmení počasie. Starovekí navigátori akiste robili to isté. Pravda, nemali také moderné vymoženosti ako my, zato ich však nesúril čas.
Pri tomto vetre by sme mali nájsť vhodné miesto na spustenie kotvy niekde na severnom pobreží Failaky. Lenže námorná mapa nám neukazovala v tejto oblasti nijaký prístav či kotvisko. Na širokom páse medzi ostrovom a pevninou severne od neho sme naozaj nič nenašli; oblasť je vyznačená ako nesplavná, plná súvislých plytčín. Ibaže s naším plochým dnom a miernym ponorom sme sa mohli odvážiť aj ta, kam si iní netrúfali.
Norman pátral po nejakých informáciách o tejto oblasti v príručke Lodivod v Perzskom zálive, vydanej pred rokom v Londýne, a nahlas čítal:
„...toto pobrežie navštevujú Európania len zriedka. Sú tu veľké, neobývané územia, čo značí, že nie je bezpečné vybrať sa ta bez ozbrojeného sprievodu.“
Vietor zadul mocnejšie. Rýchlosť lode stúpla. Deň sa končil, slnko klesalo do rozčereného mora rovno pred nami. Zapadalo nad ostrovom Failaka a jeho plytčinami.
Neplánovali sme plávať až tak ďaleko. Chceli sme sa dostať na Bahrajnský ostrov, a odrazu sme sa ocitli pred ostrovom Failaka. Vyzeralo to ako irónia osudu, pretože v očiach vedcov zaoberajúcich sa sumerskými tradíciami Failaka kedysi súperila s Bahraj​nom pri určovaní totožnosti legendárnej krajiny Dilmun, takže som sa ani veľmi neohradzoval, aby sme si ostrov ešte pred opustením zálivu letmo prezreli. Plavili sme sa teda v ozajstných sumerských vodách a ani jeden z ostatných ostrovov neležal bližšie k bývalým sumerským prístavom. V bagdadskom múzeu spomenuli irackí vedci Failaku niekoľko ráz. Významný učenec Fuad Safar sa prikláňal k domnienke, že Failaka bola tým dôležitým miestom, ktoré sa na sumerských hlinených tabuľkách spomína ako Dilmun. Podľa jeho názoru bol Bahrajn priveľmi ďaleko.
Lenže keď večer nášho prvého dňa unášalo Tigris práve k Failake, spytovali sme sa sami seba: nie je Failaka priveľmi blízko? Väčšina vedcov stotožňovala bájny Dilmun s Bahrajnom, preto som sa i ja chcel ta dostať.
Jedno bolo isté. Mohol som teda informovať svojich mužov, že v tme pred nami leží neúrodný fliačik zeme, s ktorou sa však spája významný príbeh o plavbe človeka na mori na začiatku moreplavby. Niekde pred nami ležal pieskovcový, 7 míľ dlhý a 3 míle široký ostrov, plný stôp po predhistorických moreplavcoch.
Sám Alexander Veľký nazval ostrov Ikarom, keď sa okolo neho plavili grécke plachetnice postavené v ďalekom údolí rieky Indus okolo roku 325 pred n. l. Dnes úplne vysušený ostrov bol vtedy zalesnený a mal výhodnú polohu pre Grékov, ktorí vtedy dobyli územie okolo zálivu. Hoci neďaleko sa rozprestierala krajina, ktorú nazvali Mezopotámia, Gréci vybudovali pevnosť a chrám svojej bohyne Artemidy práve na tomto malom ostrove. Ako bolo už pred devätnástimi či dvadsiatimi storočiami pre Európanov príznačné, starí Gréci sa pokladali za objaviteľov každej krajiny, ktorú dobyli a ktorá uctievala cudzích bohov a mala odlišnú kultúru. Až dnešné vykopávky nám ukázali, že keď pred dvoma tisícročiami prišiel Alexander Veľký na Failaku, Sumeri tu boli vyše dvetisíc rokov pred ním.
Gréci, ktorí pomenovali krajinu okolo riek blížencov a ostrovy v zálive, o Sumeroch nikdy nepočuli. Sumeri zmizli ako národ so zánikom Uru okolo roku 2050 pred n. l. Sumeri, ich reč a kultúra, to všetko zmizlo z ľudskej pamäti, až kým archeológo​via v minulom storočí neodkryli ich ruiny a nedešifrovali ich klinové písomné záznamy, a tým vlastne prinavrátili Sumerov k životu.
Lenže vykopávky na Failake sa začali až za našej generácie; archeológovia objavili, že aj tam boli Sumeri z pevniny. A nielen Sumeri, ale pred nimi ešte Akkadi a po nich Babylončania. Hoci nekonečné usádzanie riečnych nánosov od sumerských čias priblížilo Failaku k rozrastajúcej sa irackej pevnine o dobrých 100 míľ, na ostrov nikdy nemali vplyv kontinentálne kultúry. Po prvý raz až keď do Mezopotámie prenikla civilizácia.
O Failake som čítal až v knihe, ktorú napísal archeológ anglického pôvodu Geoffrey Bibby. Opísal v nej, ako s dánskymi kolegami vykopal na ostrovčeku z mnohých zrúcanín a kôp odpadkov množstvo črepov a pečatí. Pečate slúžili ako nezameniteľné odtlačky prstov. Vyrývali do nich osobitné symboly a motí​vy, ktoré súviseli s oblasťami a epochami ostatného sveta.
Väčšina nálezov sa líši od objavov v neďalekej Mezopotámii. Nič ich nespájalo s kuvajtskou pevninou, ktorá je na archeologic​ké nálezy mimoriádne chudobná. Ale výrazné množstvo nále​zov na Failake patrilo zaniknutej civilizácii, ktorá rozkvitala na Bahrajnskom ostrove pred štyritisíc rokmi. Vyzerá to tak, že medzi oboma predhistorickými kultúrami na týchto ostrovoch, vzdialených od seba 250 míľ, museli existovať veľmi čulé styky sprostredkúvané morom.
Bibby stál na čele dánskej archeologickej výpravy na Bahrajn. Jeho ľudia vykopali dosiaľ neznáme prístavné mestá a chrámy, ktoré v staroveku súperili s egyptskými a sumerskými svätyňami. Vykopávky presvedčili Bibbyho a väčšinu ďalších vedcov, že Bahrajn, a nie Failaka, bol tým Dilmunom zo sumerských klinových záznamov. Lenže Bibbymu vŕtalo v hlave, či Dilmun nemohol byť rozsiahlou prímorskou ríšou, zahŕňajúcou celú ostrovnú oblasť od Bahrajnu až po Failaku.
Najvýznačnejšou pamiatkou, ktorú Dáni na Failake vykopali, bola okrúhla pečať, ktorá mohla pochádzať iba z údolia rieky Indus
. Bola tenká a plochá, s vysokým držadlom, s nápisom v dosiaľ nerozlúštenom jazyku z údolia Indusu. Nech pečať priniesol na ostrov ktokoľvek, musel prísť do styku s obyvateľmi veľkej civilizácie, ktorá za sumerských čias prekvitala na brehoch rieky Indus a pri pobreží súčasného Pakistanu a priľahlej časti Indie. Tak ako sa táto civilizácia zjavila v plnom rozkvete vo veľkolepých mestách Mohendžo-daro a Harappa okolo roku 2500 pred n. l., tak náhle a nevysvetliteľne táto mocná civilizácia končiaca sa pri Indickom oceáne úplne zmizla okolo roku 1500 pred n. l.
Hoci Alexander Veľký staval svoje lode v údolí Indusu, bolo to prineskoro, aby práve on mohol priniesť pečať od Indusu na Failaku. Induské písmo, tak ako mestá Mohendžo-daro a Harap​pa, úplne zaniklo a upadlo do zabudnutia už za Alexandrových čias a lopatka archeológa ho odkryla iba pred niekoľkými desaťročiami. Takže v období medzi rokmi 2500 a 1500 pred n. l. udržiaval ostrov Failaka styky nielen s Bahrajnom, ale aj s civilizovaným národom za zálivom. Ľudia, ktorí vedeli čítať a písať, brázdili tieto vody dávno predtým, ako sa písmo rozšírilo zo Stredného východu do Grécka a ostatnej Európy.
Muži na palube Tigrisu vedeli, že krátko predtým, ako sme sa vydali na cestu dolu riekou, som bol v Kuvajte a chcel som navštíviť aj Failaku. Ich záujem o to, čo som tam videl, vzrástol najmä teraz, keď zistili, že ostrov vyzerá neprístupný. A naozaj- pri návšteve Kuvajtu som sa na ostrov nemohol dostať, aj keď tam z hlavného mesta trvala cesta člnom iba tri hodiny. Failaka mala dokonca malý prístav na severozápadnom pobreží hneď oproti Kuvajtu, kým celé ostatné pobrežie vrátane východnej časti, ku ktorej sme sa blížili, chránili útesy a plytčina. Lenže ešte predtým, ako som si najal prievoz, navštívil som riaditeľa starožitností a múzeí v Kuvajte Ibrahima al Baglího, ktorý ma zaviedol k miestnemu archeológovi, odborníkovi na Failaku, k správcovi starožitností Imránovi Abdovi. Ďalej som sa nedo​stal. To, pre čo som prišiel, na ostrove totiž už dávno nebolo. Abdo priniesol kľúče a poodomkýnal mi vitríny.
Dosť na tom: práve tu boli tie drahocenné pečate, na ktorých boli vyryté sumerské a babylonské mýtické výjavy a ktoré sa používali na pečatenie nákladov obchodného loďstva, keď sa plavilo na Failaku v epochách dávno zmiznutých z písanej histórie. Medzi nimi mi udrel do očí motív, ktorý mi bol drahocennejší než hociktorý z legendárnych motívov o stretnu​tiach sumerských polobohov s kráľmi. Loď! Kosákovitá loď so sťažňom, ryhami na ohnutom trupe, čo znázorňovalo zväzky podobného trstinového člna, ako je náš.
Očarený som obracal starostlivo predhistorickú pečať v dlani. Abdo, modrooký Palestínčan, ktorý mal za sebou tridsať rokov výskumu v tunajších končinách, pozeral na mňa prekvape​ne. Vari som si neuvedomil, že Failaka bola veľmi starým námorným strediskom? Existujú dôkazy o pradávnych stykoch nielen s blízkou Mezopotámiou, Bahrajnom a vzdialeným údolím rieky Indus, ale aj so starovekým Egyptom.
Abdo vybral z trezoru kus kameňa. Obyčajný kus skaly, lenže zrejme úlomok čohosi, čo bolo opracované, pretože z jednej strany bol dôkladne vyleštený.
„Egyptský granit,“ povedal víťazoslávne. „Vykopala ho pred piatimi rokmi americká expedícia univerzity Johnsa Hopkinsa.“
Kus kameňa sme obdivovali ako umelecký predmet drahocennejší než zlato. Práve ono sa mohlo dostať do Failaky od hocikiaľ. No nevšedný kus granitu bol iba z ďalekého údolia Nílu. A Gréci zaiste nelámali kameň v Egypte len preto, aby ho mohli priviezť na Failaku.
Len čo som prestal zízať na úlomok egyptského granitu, začal pán Abdo rozbaľovať úlomky opracovaného alabastru. „Pozrite,“ povedal. „Smotanovo sfarbený alabaster. Ako v Egypte. Nie biely ako v Arábii.“
Veľmi opatrne otvoril škatuľku, ktorá obsahovala sošku chrobáka veľkú ako palec. Skarabeus! Egyptský skarabeus. Tunajšími znakmi boli na ňom vyryté čudné symboly, lenže nech ich vyrezal ktokoľvek, v každom prípade musel byť pod egyptským vplyvom.
Vysoký štíhly džbán v egyptskom štýle pochádzal takisto z vykopávok na Failake. Len málo sa ponášal na džbány, v ktorých boli ukryté zvitky od Mŕtveho mora, bol to skôr typ džbánu, aký v Mezopotámii nepoznali.
Hoci to všetko očividne nasvedčovalo na diaľkovú moreplavbu, musel som sa vrátiť k pečatiam. Kým sme si prezerali zbierku, s Abdom sme vybrali päť pečatí z Failaky, ktoré zobrazovali lode. Vo všetkých prípadoch šlo o kosákovité trstinové lode so sťažňami. Na korme jednej z nich sedela postavička, ktorá držala, alebo ťahala lano na veľkej plachte. Ďalšia pečať znázorňovala dve postavičky, každú z jednej strany sťažňa, pričom obe držali nad hlavami dolný roh zvinutej plachty. Všetkých päť lodí vyryli na pečate okolo roku 2500 pred n. l.
Posádka Tigrisu si vypočula môj príbeh z Kuvajtského múzea práve vtedy, keď sme uháňali v ústrety Failake na trstinovej lodi. Bola čierna noc. Blikajúce svetlo lámp dopadalo na sústredené tváre, keď sme sa všetci pridŕžali stola, ktorý sa mohol s nami zrútiť cez palubu, keby nebol k nej pripútaný. Každý sa záchran​nou šnúrou priviazal ku sťažňu alebo k lanu, ktoré viedlo od sťažňa na provu, aby nezmizol v nočnej tme, keby na nás znezrady narazila veľká bočná vlna.
„Gherman,“ zakričal som krížom cez stôl, lebo po anglicky rozumel najmenej. „Pochopil si, čo som videl na pečatiach z Failaky?“
„Lode.“
„Lenže lode, ktoré sa do detailov ponášali na tie, čo sme videli vyryté na skalných stenách horného Egypta. Podobajú sa ako odtlačky prstov.“
Pokračoval som v príbehu. Abdovi som vyrozprával, že si v Iraku staviame takúto trstinovú loď, aby sme ju v zálive preskúšali. Neprekvapilo ho to. Zopakoval, že malé člny tohto predhistorického typu používali rybári na Failake takmer až do dnešných dní. Iba nedávno vyradili z používania posledný. Zabezpečil ho vraj pre múzeum. Bol to ten istý typ trstinového člna, ktorý ešte pred pár rokmi používali v Iraku, lenže postavený z palmových listov, keďže na Failake niet tŕstia.
„Ako je to s tými odtlačkami prstov?“ Na prahu prednej kajuty sa zjavila usmiata Asbjörnova tvár. Vrátil som sa k pôvod​nej téme.
Člny na pečatiach z Failaky mali nielen zdvihnuté a zahrotené provy a kormy ako naša loď alebo lode starobylých trstinových plavidiel z ostrovov v Stredozemnom mori. Na oboch stranách končistej provy trčal dlhý ohnutý roh. Poznal som túto osobitosť z náčrtov trstinových lodí v Egypte a v Mezopotámii. Na najlepších vyobrazeniach vyzerá ako zvierací roh. Lenže v zjed​nodušenom podaní sa prova končila tromi cípmi. Všimol som si, že túto kurióznu maličkosť majú všetky lode, zobrazené na mnohých egyptských kresbách na skalných stenách i na mezopo​támskych pečatiach. Symbol dokonca predchádzal vynález prvé​ho známeho písma. Trojitý hrot na vykrivenej prove symbolizo​val v najstarších sumerských hieroglyfoch slovo „loď“. Vedci zistili, že bol totožný s najstarším egyptským hieroglyfickým znakom pre „moreplavbu“. Navyše aj sumerské pomenovanie lodnej provy bolo to isté ako ich slovo „roh“.
Význam toho všetkého som pochopil, keď mi pán Abdo ukázal tie isté „rohy“ na pečatiach z Failaky a dodal, že tunajším zvykom bolo umiestiť na lodnej prove gazeliu hlavu, a to buď skutočnú, alebo vyrezávanú. A tu sme zistili tie spoločné znaky. Tri z piatich pečatí znázorňovali kosákovito tvarovanú loď zobrazenú velmi svojrázne. Hlbokú krivku paluby vyrezali tak, že sa úplne zhodovala so sedlovito ohnutým obrysom gazelieho chrbta, a tak loď i zviera splývali v celok. Vztýčený gazelí krk s hlavou a rohami prechádzal do vysokej lodnej provy, kým mocne klenutý zadok s chvostom sa stal kormou. Sťažeň vyrastal z prehnutého zvieracieho chrbta, takže posádka lode akoby zároveň cválala i plávala. V jednom prípade dve postavičky držali zboku stožiar, a súčasne sa usilovali skasať plachtu nad hlavami.
Tri pečate mali jedno spoločné: muži na palube sa plavili na vode, ale súčasne aj jazdili na skáčúcej gazele. Zdá sa, že to malo jasne symbolizovať pohyb morských vín. Lenže spojenie plávajúceho lodného trupu s telom stepného živočícha bolo také nezvyčajné a také neopakovateľné ako odtlačok prsta. Opakovateľné áno, ale nie bez predošlej komunikácie medzi staviteľmi člna. Keď som na tento náčrt lode po prvý raz narazil v špeciál​nych publikáciách o egyptských petroglyfoch, urobil na mňa hlboký dojem, ba priviedol ma do rozpakov. Lode sa tu spomínali v súvislosti s najbežnejšími motívmi vyrytými na púštnych skalách medzi Nílom a Červeným morom ešte pred vznikom dynastií. Preto som požiadal Ghermana, aby sa ku mne pridal na cestu týmito vyschnutými kaňonmi, kde som hľadal ďalšie známky predhistorickej moreplavby. Keď hlboký piesok a napadané skálie zatarasili džípu cestu, pokračoval som s Ghermanom k Červenému moru pešo. Zdalo by sa absurdné, žé v týchto končinách hľadáme čosi, čo má do činenia s člnmi: dookola samé pieskové presypy, ani kvapka vody, nijaký zelený lístoček. Niet tu živých tvorov okrem supov, múch a púštnych hadov. Vysušené planiny pri Červenom mori brázdili prázdne korytá púštnych riek vadi až do údolia Nílu. Ich strmé kaňonové steny s balvanmi vyhladenými vodou pri úpätí jasne svedčia o tom, že vadi boli v raných predhistorických časoch hlbokými riekami. Vysušenú planinu okolo nich až k Červenému moru zavlažovali kedysi hojné dažde a pokrývali lúky a lesy. Pred piatimi či desiatimi tisíckami rokov, ešte pred obdobím faraónov, však nastala zmena. Či sa zmenilo podnebie, lebo zmizli lesy, alebo zmizli lesy, lebo nastala zmena podnebia, nad tým sa doteraz škriepia botanici a klimatológovia. Možno však dokázať, že i Mezopotámiu v dávnych sumerských obdobiach pokrývali lesy. Sumeri spomínali svoje vrchy ako zalesnené
. Faraóni už nie. Archeologické výskumy však ukazujú, že v Egypte žili ľudia dávno pred faraónmi a oni nám majú čo povedať.
Vedelo sa, že korytá púštnych vadi, ktorými sme putovali, boli plné starobylých petroglyfov zobrazujúcich lesné zvieratá a lode. Nachádzali sme ich všade. Mnohé z nich boli doteraz úplne neznáme, ale na všetkých sa opakoval ten istý motív: antilopy, sajky a iné druhy dlhorohých zvierat, žirafy, levy, krokodíly, pštrosy a na dôvažok k obrázkom zvierat aj poľovníci so psami a veľké množstvá lodí. Člny a lode všetkých veľkostí. Niektoré poháňali rady vesiel, iné zasa plachty na sťažňoch. Ako sa dalo čakať od preddynastického umenia, všetky charakterizovali výrazne kosákovito ohnuté trstinové člny. Niektoré museli byť poriadne veľké, keďže mali dvadsať až štyridsať vesiel, ba na niektorých bola na palube prinajmenšom päťdesiatčlenná posád​ka. Mnohé mali dve kajuty, každú z jednej strany sťažňa. Zopár z nich viezlo na palube rožný statok alebo ďalšie veľké zvieratá, ktoré však vyzerali malé v pomere k plavidlu, čo ich viezlo.
Keď sme s Ghermanom vyšli z Vadi Abu Subejra, širokého kaňonu medzi Asuánom a Červeným morom, bolo mi jasné ako nikdy predtým, že rozmach vodnej dopravy bol v oblasti Červe​ného mora mimoriadne dôležitý už dávno predtým, ako človek skrotil koňa a vynašiel koleso. Kto kedy ocení hodnotu príbehu, ktorý nám prezrádza predhistorické púštne umenie? Skutočnosť, že egyptské petroglyfy sa zachovali ako doklady jednoduchého umenia v predfaraónskom období, akoby zatieňovala jeho hlbšie dôsledky. V mojich očiach ich skutočná hodnota prestala mať umeleckú kvalitu a namiesto toho sa stala skôr jednoduchým faktom odrážajúcim to, čo videli umelci v období, ktoré vyústilo v známu civilizáciu. Lesné zvieratá a plavidlá. Okrem zvierat, ktorými sa obklopovali, vytesali vtedajší umelci do skaly aj svedectvo o najprvších ľudských výdobytkoch v architektúre: o mohutných lodiach určených na prepravu i na zaistenie bezpečnosti. Lode stavali a zobrazovali oveľa skôr než káry, pevnosti či chrámy. Na mohutnej plťovej lodi bol človek pohybli​vý a cítil sa bezpečnejšie pred divou zverou i nepriateľmi, keď zem ešte pokrývali nebezpečné lesy bez ciest a murovaných miest. Zvieratá a veľké lode ovládali všetky myšlienky umelcov v tisícročiach pred obdobím faraónov.
Vyschnuté vadi viedli k Nílu. Lenže kým vzdialenosť od modelov lodí k Červenému moru sa dnes vidí nezanedbateľná, prv bola iste kratšia. Vadi mohli byť riekami, ktoré sa z lesov rútili k Červenému moru; veď k zdvihnutiu pôdy, ktoré súviselo s pohybmi v prielome, došlo práve tu. Krivky preddynastických člnov teda zaiste súviseli s morom. Ich vysoko vykrútená elegantná prova a korma, akú má náš Tigris a ďalšie lode, niesla zjavné znaky prímorského pôvodu. Hoci ich mohli celkom dobre používať na vnútrozemských vodných cestách, ako je Níl, neboli určené ani prispôsobené na prepravu nákladov, zvierat alebo ľudí na pokojnej rieke ako nákladné lodice či plte. Boli určené na to, aby sa pružne ako gazely niesli na oceánskych vlnách, ako sme to my robili na Tigrise, keď sme sa kľzali a skákali po spenených hrebeňoch vín. Vrcholne umeleckou kompozíciou, ktorá bola výtvorom rúk týchto prostých tvorcov, bola kombinácia plávajú​cej lode a gazely, ako dodáva plavidlu hybnosť tým, že ho nechá prenášať sa ponad morské vlny ako toto rohaté zviera.
Ktosi však poznal túto duchaplnú kompozíciu už dávno pred nami a preniesol sa šikovne z oblasti Červeného mora na Failaku. A tie tri pečate, na ktoré vyryli motív plávajúcej gazely, známy z egyptských petroglýfov, boli tými odtlačkami prstov, ktoré zanechal na ostrove. Čochvíľa sme sa tam dostali aj my.
Väčšinu popoludnia som strávil pri kormidlovom vesle a navr​hol som, aby sme sa všetci pobrali spať trochu skôr. Onedlho sme mali vplávať do nepokojných vôd, takže sme mohli očakávať rušnú noc. Asbjörn bol v dobrej kondícii, a tak si s HP odpracoval svoj podiel na práci tým, že sa vyšplhal na vrchol sťažňa strážiť. Námorná mapa upozorňovala na vysoký maják, ktorý postavili, aby navádzal lode pri plavbe do Kuvajtu okolo juhozápadného konca Failaky a jej plytčín. Mapa udávala, že má výšku 75 stôp a vidieť ho zo šestnásťmíľovej vzdialenosti. Dobrú mílu severne od neho vyznačovala mapa nebezpečné útesy a početné skaliská, ktoré podľa nej mali byť síce osvetlené, ale podľa plavebnej príručky nie.
Sotva som sa okolo ôsmej uložil spať, do dverí kajuty strčil hlavu Norman a oznámil, že zo sťažňa zazreli svetlo. Bolo tam, kde sme ho očakávali. Mohol som teda ešte chvíľu spať.
Onedlho bol Norman opäť pri mne, tentoraz viditeľne znepokojený. Postupujeme rýchlo a smerujeme rovno na osvetlené skaliská. Kormidelníci nás nemohli dostať naľavo od majáka a do plavebného kanála smerom na Kuvajt. Pri tomto silnom vetre sme sa priveľmi odchýlili od správneho kurzu. Nebolo iného východiska, ako zmeniť kurz z 250° na 290° a zamieriť rovno na plytčiny Failaky, aby sme sa vyhli zrážke s majákovým ostrovom a so skaliskami po jeho pravej strane.
Záblesky majáka sme v tmavej noci videli dokonca aj z paluby. Tri krátke záblesky za sebou, po nich nasledovali dlhé intervaly, a to všetko v úplnej tme, ktorá sa týčila okolo nás ako múr. Vo svetle petrolejových lámp sme nevideli nič okrem žltého tŕstia a bambusu, ktoré nás obklopovali. Fosforeskujúci planktón sa trblietal a divo tancoval v brázdach po dvoch kormidlových veslách, inak nič. Pozorovateľ na kníšúcom sa vrcholci sťažňa nevidel nijaké svetlo, iba krátke blikanie, ktoré sa k nám zľava rýchlo približovalo. Zakrátko sme zbadali aj svetlo na ľavom boku. Kde sú však skalnaté útesy? Zrejme nie sú vôbec osvetle​né. Asi sa nerátalo s tým, že by nejaká moderná loď mohla prísť z tejto strany majáka.
Asbjörn naťahoval krk na korme, hlavu vystrčil ponad ňu a v tejto polohe striehol na skaliská, aby ho neoslepovali lampy blikajúce od plachty a kajút. Záblesky neviditeľnej veže sa kľzali až po ľavý bok lode. Sme dosť ďaleko, aby sme sa vyhli neosvetleným skaliskám?
Kým sme si márne namáhali zrak z paluby aj zo sťažňa, Carlo vyliezol z kajuty a vyhlásil, že počuje príboj. Všetci sme sa započúvali. Počuli sme ho jasne, ako duní a naráža do skál, čoraz silnejší rytmický podtón v orchestri mora, ktoré sipelo dokola. Zdalo sa, že silnejúce dunenie prichádza z noci odkiaľsi spredu alebo trochu zľava.
Zem. Skaliská. Teraz naľavo. Veľmi jasne. Sú vari pred nami? Pre istotu sme sa obrátili trochu väčšmi doprava, kormidlovali sme na kurz 320°, no nevideli sme nič. Dunenie vody na skalách pomaly prešlo do súvislého revu rozbúreného mora. Zakrátko potom sa hluk utíšil. Prestali sme sa aj hojdať. Stáli sme zrejme niekde v závetrí - akiste za ostrovčekom, na ktorom stál maják. Bolo to nepochybne najvýhodnejšie miesto, kde možno zakotviť a vyčkať na priaznivý vietor. Pred nami sa rozprestierali iba rozsiahle plytčiny a ostré skaliská ostrova. Norman zakričal zo sťažňa, že na obzore zazrel niekoľko slabých svetielok z Failaky.
Prikázal som celkom obrátiť loď a skasať plachtu. A mohli sme vyhodiť z provy kotvu, kde sme prestreli kusy nevypracovanej kože vodného byvola, aby sme tŕstie chránili pred kotvovým lanom, ktoré ho mohlo prerezať. Detlef so svojimi pomocníkmi stál na korme pripravený spustiť kotvu. Každý ovládal svoju prácu so zdvíhacími, plachtovými aj ostatnými lanami tak dokonale, že plachtu zvinuli okolo rahna prv, než sme hodili kotvu cez palubu. Skvelá súhra. Bolo pol jedenástej večer.
Nato sme začuli z provy výkriky, ktoré však zanikali vo zvukoch noci. Norman na streche kajuty sa nazdával, že to kričíme my, že sme stratili kotvu. HP kričal to isté odkiaľsi zhora spredu. Najprv som si myslel, že ide o nevydarený žart. Útesy boli rovno pred nami. Nechcel som tomu veriť, až kým sa Detlef nevynoril z tmy a neohlásil mi, že sa pretrhlo kotvové lano.
„Ponáhľajte sa! Ďalšiu kotvu!“
Našťastie sme mali ešte jednu menšiu. Carlo s Detlefom ju opreteky pripravovali. Tentoraz ju chceli spustiť z kormy, kde práve bola. Všetci sme prekontrolovali uzly. Znova a znova som opakoval: „Dbajte o to, aby nič nezlyhalo. Toto je totiž posledná kotva, ktorú máme na palube a ktorou sa môžeme prichytiť na dne!“
Cez palubu preletela druhá kotva. Vyplávali sme zo závetria neviditeľného ostrova a vďaka vysokej prove a korme, do ktorých sa zaprel vietor, sme naberali rýchlosť. Nezdalo sa, že by sa bola kotva zachytila. Ktosi pokojne poznamenal, že sme podľa všetkého stratili aj ju. Ticho. Detlef skúsil lano. Ťahal. Z čiernej vody vyletelo prázdne lano. Nikto ani nemukol. Detlef nebol schopný slova ani pohybu. Mladý západonemecký kapitán, ktorý dvíhal celé tony kotvového lana stisnutím gombíka, tu teraz stál s kúskom lana, ktoré sa mu pohojdávalo v ruke.
Ešte raz sme dali hlavy dokopy, aby sme vymysleli dačo, čo by zabránilo, aby sme prestali byť loďou unášanou vetrom, keď sme už prišli o kotvu. Nevyhútali sme nič.
Naberali sme rýchlosť a vietor nás hnal rovno na súvislý pás útesov a skalísk, ktoré nás už očakávali, pričom nezáležalo na tom, ako skrútime kormidlové veslá. Už sme jasne videli množstvo slabých svetielok roztrúsených po neviditelnom pobre​ží Failaky. Zakrátko zasvietili na celom ostrove, kam nás vietor odnášal, a nám bolo jasné, že niet úniku, aj keby sme hneď vztýčili plachtu.
Keby bolo vidno, boli by sme zazreli zem. Museli sme udržiavať kurz, preto sme zamierili na menej rozoklanú časť pobrežia. Hádam sa nájde v útesoch malý priechod, aj keď plavebná príručka nehovorila ani o jednom vhodnom mieste na pristátie. A to nebola ešte ani polnoc. Mohli sme naraziť na skaliská prv, ako by sme ich zazreli. Mohli sme stroskotať v úplnej tme.
Nebolo však príčiny na paniku. Naša loď bola tým najbezpečnejším plavidlom, aké sme si v tejto chvíli mohli želať. Laná a trstinové otepi sa mohli roztrhať na kúsky, ale i tak by nás uchránili pred stroskotaním na útesoch. Chvalabohu, že sme nezamierili do pobrežného príboja na člne z dosák; v tom prípade by všetkým hrozilo velké nebezpečenstvo. Naša hrdá loď je akiste odsúdená na záhubu, alebo prinajlepšom ju budeme musieť opravovať. A to ešte predtým, ako sa podrobila hlavnej skúške. Pravda, boli by sme sa cítili bezpečnejšie, keby sme boli okolo seba videli. Lenže boli sme ako slepí. Ako preplávame pomedzi útesy alebo preskočíme na skaliská, keď bez lampy nevidíme ani na krok?
Zostávala nám iba jedna možnosť: spomaliť, ako sa len dá. Tak budeme môcť odložiť núdzové pristátie až do úsvitu, a potom pristáť na skalách menej nebezpečne.
„Vyhoďte vodnú kotvu!“ Tá visela v pohotovosti na veliteľ​skom mostíku.
Vodná kotva nebola nič iné ako plátenné vrece, ktoré sa vlečie v brázde za loďou. Toto jednoduché zariadenie sa používalo na plachetnicových plavidlách, aby držalo loď, keď treba v búrke skasať plachty: dlhé kužeľovité vrece bez dna.
Vyhodili sme teda vodnú kotvu cez palubu: zabrala ako najúčinnejšia brzda. Tak znížila rýchlosť, ktorou nás vietor hnal, až sme si uvedomili, že svetlá na ostrove sa nehýbu. To isté sa stalo so zábleskmi majáka za naším chrbtom. Ešte nikdy som nezažil taký skvelý účinok vodnej kotvy ako teraz. Vysokú provu sme obrátili proti vetru a vlnám, takže sme zastali ako prikutí: v čiernej noci sme si neuvedomili, že búrlivé more okolo nás je také plytké, až sa vrece zachytilo na dne. Namiesto aby plávalo na hladine, ako malo, poskakovalo po vlnách, pritom naberalo množstvo bahna, až kým sa nenaplnilo a neoťaželo a dôkladne zaseklo niekde v kale.
Svetlá, ktoré sme tu a tam zazreli pozdľž celého neviditeľného pobrežia, žiarili žltkasto a slabučko. Vyzeralo to, akoby všetky pochádzali z petrolejových lámp, aké máme my. Celkom iste vychádzali z roztrúsených domčekov a chatrčí. Boli sme dosť blízko pobrežia,, aby nás z brehu videli, a preto som vyslal k pevnine niekoľko signálov SOS. Odpoveď neprišla. Vľavo nad Failakou odrážalo čierne nočné nebo sotva viditeľný odblesk vzdialeného moderného mesta: 30 míľ ďalej ležal Kuvajt. Začuli sme lietadlo, ako letí ponad oblaky.
V zastúpení konzorcia nás televízna spoločnosť BBC vybavila malým rádiovým prístrojom na vysielanie i príjem, ktorým sme mali posielať správy z expedície. Norman sa pokúšal spojiť s kuvajtskou pobrežnou stanicou, ktorá mala nepretržitú službu, aj keď ležala na odvrátenej strane ostrova. Odpoveď neprišla. Nikto a nikde nás nepočuli.
Zvyšok noci sme zdvojnásobili služby a spali oblečení, so záchrannými vestami pod hlavou. Vodná kotva nám dodala trochu istoty. Trochu. Zdalo sa mi, že Norman sa neustále babre s ďalšou malou vysielačkou, čo dostal od svojho priateľa rádio​amatéra, lebo nedôveroval prístroju, ktorý nám vnútilo konzor​cium. Zvinul matrac a vytiahol spod neho všetko náradie, na ktorom spával. A ja, čo som spával oproti jeho nohám, nemal som si kam vyložiť svoje dolné končatiny, azda iba ak na jeho kopu. Sotva som zaspal po službe, ktorá trvala od polnoci do druhej ráno, už som sa prebudil a vyliezol opäť na palubu. Situácia bola veľmi kritická. V pravidelných intervaloch sme vysielali na ostrov svetelné signály. Tri krátke záblesky, tri dlhé a opäť tri krátke. SOS. Nijaká odpoveď. Väčšina svetiel na pobreží už zhasla, a tak som sa odplazil do postele a prenechal službu Toruovi a Jurijovi.
No aj tak som ešte niekoľko ráz vyliezol skontrolovať smer k majáku i vietor, až ma Jurij zavolal a povedal: „Odpovedajú!“
Bolo tma ako vo vreci. Päť hodín ráno. Vyšiel som, a naozaj! I ja som zbadal silné svetlo, ktoré k nám vysielalo dlhé, zďaleka viditeľné signály. Žiarilo naľavo od jedného z mála mdlých domových svetiel, ktoré ešte svietili. Veľmi silné elektrické signálne svetlo. Z člna? Nie, muselo byť na pobreží. Celkom iste sa nehýbalo.
Dlhý čas som bez prestania vysielal SOS, pričom mi vždy odpovedali T, čo značí „príjem“. Potešili sme sa, že zakrátko nás iste voľakto prevedie cez útesy alebo vezme do vleku okolo ostrovného výbežku. Veď sme sa spojili s ľuďmi.
Krátko pred šiestou ráno signály z brehu prestali. Už sme začali rozoznávať nejasné obrysy Failaky. Dlhý, nezalesnený, veľmi nízky ostrov, ktorého najvyšší bod meral iba 40 stôp. Pokračoval som vo vysielaní SOS, nemáme kotvu, potrebujeme vlečniak, SOS. Lenže ďalšia odpoveď už neprišla. Hneď potom sme začali rozoznávať siluety troch malých kotviacich lodí. Asi dauy. Stáli práve tam, kde sme zazreli signálne svetlo. Zdalo sa, že medzi nimi a nami leží útes. Jeden z člnov sa opatrne pohol, akoby chcel premanévrovať cez neľahký prieplav. Ďalekohľadom sme videli, že z paluby nás sledujú. Lenže keď prišli na otvorené more, pustili sa opačným smerom. Plávali bez plachty a zakrátko zmizli za ostrovom. A my sme viac nevideli ani živú dušu.
Norman odišiel spať, keď naslepo vyslal do noci rádiovú depešu, a v nej niekoľko ráz zopakoval tie isté slová, ktoré sme predtým vysielali signálnymi svetlami. Detlef odmietol ísť spať, akoby to bola jeho vina, že sme stratili kotvy. Stál na mostíku a hral sa s malým rádiom, keď začul skoro nečujný hlas volať: „Tigris, Tigris, Tigris.“ Potom nasledovalo akési mumlanie v nezrozumiteľnom jazyku. Zavolal preto Rašada, ktorý jediný mohol potvrdiť, že hlas nehovorí po arabsky. Potom zreteľne začuli slovo „Slavsk“.
„Jurij! Jurij!“
Dva skoky a Jurij bol na mostíku. Slavsk medzitým zmľkol. Nič. Prišiel Norman, ktorý vysielal: „Slavsk, Slavsk, Slavsk.“ Zrazu sme ho opäť začuli: kapitán Igor! Teraz sme ho počuli jasne. Jurijovi žiarila tvár pýchou a šťastím v prvých lúčoch vychádzajúceho slnka, keď prekladal, že Slavsk už dvíha kotvu. Igor chcel poznať našu polohu. Jurij sa dozvedel, že aj v našej časti zálivu v ten deň očakávajú dvadsaťuzlový vietor z toho istého južného smeru.
Keď nadišlo ráno, zazreli sme na pobreží niekoľko neveľ​kých chatrčí roztrúsených ďaleko od seba. Nijaký dym. Ani člo​viečika. More okolo nás nebolo modré a jasné ako včera, ale sivozelené, pomiešané s pieskom a blatom. Po rozčerenej hladine tancovali mazľavé riedke hnedé vetvičky chalúh. Zašli sme hlboko do plytčín Failaky a nemali sme ako preskúmať dno lode. Keď sme sa v povznesenej nálade zišli okolo stola, aby sme v sobotu ráno vychutnali Carlovu kašu z ovsenej múky, všimli sme si, že chaluhy sa odrazu pohli. Pri prove sa zjavovali stále nové chumáče a mizli za kormou. Pri pozornejšom sledovaní najbližšieho chumáča sme zistili, že sa krúti podľa pohybu vín v mútnej vode. Tigris sa zrazu pohol a dal sa unášať južnému vetru.
Príliv a odliv nám vyparatili ďalší kúsok. Príliv postupoval tým istým smerom ako vietor, zároveň zdvihol a uvoľnil vodnú kotvu z miesta, kde sa zachytila. A tá, hoci plná blata a ťažká ako vrece cementu, vliekla sa po dne a my sme mohli naraziť na útesy prv, než nás dostihne Slavsk. Vietor nás hnal rovno na ostrov.
Mohli sme si vybrať. Ak neurobíme nič, čochvíľa stroskotáme na vápencových útesoch a skaliskách Failaky. Ak napneme plachtu a použijeme kormidlové veslá, vietor bude fúkať z pravej strany a poženie nás zarovno s pobrežím. No dohnal by nás na ešte horšie plytčiny, široké skoro 30 míľ a posiate úskaliami, ktoré oddeľujú Failaku od irackej pevniny. Dal som prednosť druhej alternatíve a všetci so mnou súhlasili. Ak sa nám podarí bezpečne preplávať cez skaliská a plytčiny, možno sa nám podarí nabehnúť na „barinatú nížinu“, ktorá nám nepoškodí trstinovú loď. Celá čiara pobrežia od Iránu po Kuvajt by mala byť viacmenej taká istá, aká bola v ústí Šatt al-Arábu. Naším jediným problémom by mohol byť nedostatok zbraní na palube: približovali sme sa totiž práve k pobrežiu, ktoré vlaňajší Lodivod po Perzskom zálive opísal ako dosť nebezpečné bez ozbrojeného sprievodu.
Príliv nastal s plným náporom a vietor silnel. Vodnú kotvu sme nechali za sebou, aby sme sa priveľmi nevzdialili od polohy, ktorú sme udali Slavsku. Ked sme sa íavým bokom obrátili k ostrovu, začalo nás nepríjemne hojdať. Rašad a Asbjörn dostali morskú chorobu. Gherman zaliezol do kajuty spať. V priehlbinách medzi vlnami bolo more také plytké, že sa z dna dvíhal zvírený sivý kal. Na pobreží nebolo ani stopy po živote, len s ďalekohľadom sme uvideli zopár okrúhlych vyvýšenín, ktoré mohli byť predhistorickými pohrebnými mohylami. Ak starovekí moreplavci chodievali na túto stranu ostrova, museli byť skvelí námorníci, ibaže by boli útesy a plytčiny vznikli v neskorších obdobiach.
Ešte nebolo poludnie, keď sme zazreli Slavsk ako čierny bod na východnom obzore. O pol hodiny spustili z paluby oranžovú motorovú barkasu, ktorá dotancovala cez zelené plytčiny rovno k nám. Veľká loď zakotvila asi päť kilometrov ďalej v belasých vodách; tak blízko pri okraji plytčín, ako sa len dalo. Na prove poskakujúceho člna sme rozpoznali kapitána Igora. Okolo neho a posádky v oranžových záchranných vestách vystrekovali spŕšky vody. So širokým úsmevom a roztiahnutým náručím vyskočil na palubu trstinového člna a vyobjímal nás.
„Otec!“
„Dedo!“
Skasali sme plachtu. Na palube zavládla veselosť. Muži v oranžových záchranných vestách v oranžovom záchrannom člne sa pustili vyťahovať vodnú kotvu. Bola ťažká ani olovo, po okraj plná sivastého bahna. Zachránila nás pred stroskotaním v tme.
Onedlho sme ju vytiahli, vyprázdnili a záchranný čln začal vietor unášať veľkou rýchlosťou aj s nami. Posádka člna však spustila motor a vzala nás do vleku. No aj napriek tomu, že mala silný stroj, vietor sa mocne zaprel do vysokých kriviek trstinovej lode, takže napokon Tigris vliekol sovietsky čln. Spočiatku to nebolo badať, lebo sme sa plavili s prílivom. Kapitán Igor a jeho robustný zástupca sa s nami najedli soleného mäsa s hrachom za preplneným stolom, všetci sme mali dobrú náladu a začínali sme veriť, že sa všetko dobre skončí. Lenže popoludní bolo jasné, že nás so záchranným člnom zanáša pozdľž pobrežia k oveľa horším plytčinám na východ a sever od Failaky. Domy sa odrazu ocitli kus ďalej naľavo od svojho predošlého postavenia a vysoký maják začal klesať za obzorom. Slavsk bolo čoraz menej vidieť, až nám popoludní úplne zmizol z dohľadu. Vietor zosilnel na dvadsaťštyri uzlov.
V tej chvíli sa náhle, akoby spadol z neba, zjavil primitívny dau so silným motorom a nízkym ponorom. Sťažeň mal spílený. Smeroval k nám, ale nepriblížil sa celkom. Krúžil okolo nás v úctivej vzdialenosti, a hoci mal na palube niekoľko mužov, zjavne sa báli priblížiť. Nečudo. Prešlo naozaj veľa času odvtedy, čo ich predkovia vídali v týchto vodách také nezvyčajné plavidlo ako naše.
Nafúkali sme malý gumový čln, ktorý sme mali na filmovanie a do ktorého sa ledva vošli traja chlapi. Asbjörn, kapitán gumového člna, vzal so sebou Rašada a odveslovali k bojazlivým rybárom, aby sa Rašad s nimi dohovoril rodnou rečou. Onedlho boli obaja naspäť a hlásili, že posádka člna chce za odvlečenie našej lode k Slavsku tristo kuvajtských dinárov, v prepočte na americkú menu vyše tisíc dolárov.
Bol som pripravený jednať sa, lenže Igor o tom nechcel ani počuť a prikázal Rašadovi, aby zavesloval naspäť a v jeho mene ponúkol šesť fliaš vodky a dve debničky vína. Chlapci odišli druhý raz, lenže vrátili sa s odkazom, že ľudia v daue sú mohamedáni a alkohol nepijú. Námorníci v daue sa odvážili priblížiť celkom k našej lodi, potom sa však prestali jednať a zrejme sa rozhodli vrátiť k rybolovu, lebo zmizli na východnom obzore.
Zostalo nám jediné riešenie - napnúť na Tigrise plachtu a upustiť od ďalších pokusov dať sa vliecť k Slavsku, ktorý už dávno nebolo vidieť. Keby sme sa plavili tak ako predtým a pokračovali v plavbe k pobrežiu, Rusi by sa mohli pokúsiť potiahnuť provu Tigrísu mierne do smeru vetra a preč od pobrežia. Takto by sme sa mohli postupne sami dostať do hlbších vôd prv, než nás zanesie do oblastí oveľa horších, aké nás očakávali za východným pobrežím Failaky.
Kapitán Igor mal so sebou prenosnú krátkovlnnú vysielačku a dohováral sa so zastupujúcim dôstojníkom na Slavsku, ktorý mu ohlásil, že ich loď s maximálnym ponorom šesť metrov sa odvážila vojsť do štvormetrovej vody, takže teraz sa k nám približuje po vonkajšom okraji plytčín.
Onedlho Igor zachytil zo Slavska, že radar im ukazuje, že sa veľkou rýchlosťou približujeme k nebezpečnej oblasti. Prúdenie bolo strašné. Kal z dna víril okolo nás z každej väčšej priehlbiny medzi vlnami.
Od Kuvajtu sa zjavil ďalší dau. Kým chlapi na prvom vyzerali ako rybári, na tom druhom priveľmi pripomínali banditov. Aj oni udržiavali odstup, keď sa však za nimi vybral Rašad, aby im povedal o našich ťažkostiach, požadovali dvojnásobnú odmenu v kuvajtských dinároch: dvetisíc dolárov. Nezľavili ani halier a jednoznačne nám dali najavo, že ak nezaplatíme, čo chcú, dostanú aj tak všetko, len čo narazíme na útesy, ku ktorým smerujeme. Igora to opäť rozzúrilo a odmietol byť svedkom handlovania s takými banditmi. Jeho rozhnevané gestá nebolo treba prekladať, takže chlapi na daue stratili záujem o jednačky. Dau zvýšil rýchlosť a zmizol. Posledné, čo Rašad začul, bolo cynické varovanie, ktoré na nás pri odchode zakričali: bez ich pomoci sme všetci odsúdení na záhubu.
Naplnilo nás to pohŕdaním i hnevom. Som si istý, že keby sa bol kapitán Igor mohol brodiť vo vode, hneď by sa bol ta vrhol a sám nás vzal do vleku. Lenže napriek svojej sile a odhodlaniu nemohli sovietski námorníci prinútiť svoj záchranný čln, aby nás ťahal mocnejšie, a my na Tigrise sme ešte nezistili, ako sa starodávni moreplavci plavili v týchto vodách proti vetru.
Ďaleko pred sebou sme uvideli dva dauy, ktoré zrejme zakotvili neďaleko nebezpečných útesov a ako šakaly čakali, kedy stroskotáme. Začali sme si uvedomovať, čo nás očakáva v nasledujúcu noc, ak narazíme na breh. Plavebná príručka sa očividne nemýlila.
Museli sme skasať plachtu. Sovietsky záchranný čln zakotvil vo vode, sotva šesťstopovej, a tam sme sa nádejali, že príde lepší vietor. Po Slavsku nebolo ani chýru.
Slnko sa pomaly skláňalo k obzoru, keď sa zjavil tretí dau. Sťažeň mal zrezaný ako predchádzajúce dva; minimálny ponor a silný motor dávali jasne najavo, že posádka sa v tunajších plytčinách cíti doma. Ten istý proces sa zopakoval aj po tretí raz. Ešte aj výkupné bolo to isté ako naposledy, ani čoby šlo o úplnú samozrejmosť. Lenže ak plavebná príručka zdôrazňovala, že dolné pobrežie pred nami navštevujú Európania iba zriedka, začínal som mať podozrenie, že tri dauy pravdepodobne udržia​vajú medzi sebou rádiové spojenie. Prenosnými krátkovlnnými vysielačkami ako Igor. Iste to teda neboli rybári.
„Všimnite si toho chlapa na poduškách.“ Detlef stál pri mne s ďalekohľadom. Všetci sme sa dívali, ale muži v daue nevyzerali, že by ich rušila naša pozornosť z veľkej diaľky; vyzeralo to, že dobre poznajú našu situáciu.
Detlef upozornil na tučného, podozrivo vyzerajúceho chlapa s bielym turbanom, ktorý sedel so skríženými nohami na poduškách a pohŕdavo aj vypočítavo si nás prezeral. Jeho buclaté ruky sa istotne nikdy nedotkli rybárskeho lana, bol to prototyp zaťatého gaunera. Ostatní chlapi tvorili zmiešanú partiu, ani jedného by som však nechcel mať za chrbtom. Niektorí mali na hlave turban a mohli byť Pakistánci; tí, čo nevyzerali tak divo, boli zrejme arabskí námorníci z Kuvajtu.
Že budú požadovať odmenu, bolo všetkým jasné, preto nás kapitán Igor opäť rázne odhováral, aby sme sa s nimi nepúšťali vyjednávať. Lenže bolo jasné aj to, že ak nezaplatíme, budú sa s ďalšími dvoma gangmi potľkať okolo a v nočnej tme nás oberú o všetko, ak nás zaženie na niektorý útes alebo na neďaleké trasoviská. Nemohli sme sa spoliehať na kotvu sovietskeho člna. Na rozľahlých plytčinách pred nami by nijaká pobrežná hliadka ani colní úradníci týchto ľudí nevyrušili z činnosti, ktorou sa zaoberajú. Celkom iste to nebol rybolov. Azda pašovanie drog alebo neprecleného tovaru z druhej strany zálivu na Failake. Počuli sme, že organizovaní zločinci pašujú z Pakistanu do bohatého Kuvajtu ešte aj pracovné sily. Ak možno na tejto opustenej strane Failaky prepraviť na breh ľudí či tovar, potom sú zadné dvierka do Kuvajtu otvorené. Failaka patrí ku Kuvajtu, takže z druhej strany ostrova existuje pravidelné spojenie po mori s hlavným mestom na pevnine.
Slnko malo zapadnúť asi o hodinu. Dau bol teda poslednou šancou dostať sa do hlbších vôd ešte prv, ako svet okolo nás znovu zmizne z dohľadu. Kapitána Igora rozzurovalo už len pomyslenie, že budeme musieť rokovať s gangstermi. Stál som pred dilemou. Cítil som dvojnásobnú zodpovednosť. Moji chlapi šli dobrovoľne do hazardného experimentu, do ktorého sme sa pustili. Naša loď bola taká, že pri náraze na skaly a útesy nám nehrozilo veľké nebezpečenstvo, ak to nebudú zvislé skaliská. Lenže my sme vliekli rovno na plytčiny za sebou záchranný čln so sovietskymi námorníkmi, ich loď križovala niekde za útesmi bez kapitána.
„Kapitán Igor,“ vravím, „uznávam, že som tvojím otcom. Teda aj veliteľom. Som za to, aby sme zaplatili tým chlapom na daue.“
Videl som, ako sa Igor premáha, aby udržal jazyk na uzde. Nepovedal ani slovo, keď Rašad tlmočil môj súhlas chlapovi na poduškách. Vliezol som do kajuty a odhrnul matrac, aby som skontroloval stenčujúcu sa peňažnú hotovosť. Nemal som kuvajtské dináre. Piráti však súhlasili, aby sme im zaplatili v irackých, ktoré boli v týchto končinách cennou menou. Našťastie som ich mal v zásobe dosť, lebo som ich chcel použiť v krajinách okolo zálivu.
Banditi neboli ochotní zľaviť ani šesták, ba trvali na tom, že Rašada vezmú ako rukojemníka, kým nedostanú výkupné. Rašad súhlasil bez najmenšieho prejavu strachu.
Vietor trochu poľavil, takže aj dau mal problémy, aby nás vzal správnym smerom, keď z neho hodili vlečné lano na sovietsky čln, ktorý zasa na konci svojho lana držal nás. Tri malé plavidlá sa začali pomaly prebojúvať vpred, ale po Slavsku nebolo ani stopy.
Opäť sa na nás zniesla noc, čierna ako minulá. Okrem petrolejových lámp a skromných signálnych svetiel sme okolo seba nevideli vôbec nič. Na ostrove nebolo svetiel. Nebolo majáka. Nebolo Slavska. Mohli sme sa len dohadovať, či ostatné dva dauy odišli, alebo zostali.
Kapitán Igor zotrval s nami na trstinovej lodi a oznámil, že keď nás vzal dau do vleku, Slavsk sa nachádzal asi 7 míľ od nás. Zdalo sa, že sa plavíme cez mimoriadne plytkú oblasť, pretože nás strašne hojdalo na všetky strany. Vo svetle signálnych lámp sme zavše zazreli, že na vlnách takmer mliečne sfarbeného mora tancujú chaluhy. Zbojníci v tme pred nami urobili dobrý obchod. Zdalo sa, že cesta potrvá dlhšie. Napokon Norris zakričal z povrazového rebríka, že vpredu vidí svetlá lode. Ustavične sa zväčšovali. Bol to Slavsk.
More sa naozaj rozbúrilo, vysoko sa vzdúvalo okolo ponore​ného útesu. Dau sa nečakane vynoril pri našom boku, teraz už s rozsvietenou petrolejovou lampou ako na Tigríse. Báli sme sa, aby sa veľmi nepriblížil, lebo keď sa jeden čln dostane na hrebeň vlny, druhý klesne nadol v opačnom rytme. Drevené zábradlia na daue mohli rozdriapať trstinu Tigrísu na franforce. Bol to nebezpečný tanec, lenže museli sme sa odvážiť bližšie, aby sme zaplatili výkupné a vzali Rašada späť na palubu. Opatrne som si stal na kraj Tigrísu a načiahol sa ponad vodu, ako sa len dalo, držiac vo volnej ruke hrubú kôpku dinárov. Arabský námorník s tmavou tvárou sa mi vyklonil z dauu v ústrety, nakoľko sa len odvážil, kým zvyšok chlapov sa bambusovými tyčami usiloval odtískať od seba dve zdivené plavidlá. Muž schmatol peniaze a potom zasa my sme sa prilepili k dauu, len čo sa balíček papierových peňazí dostal k šéfovi sediacemu na poduškách. Ten si rozvážne prerátal bankovky, jednu po druhej, pričom mu ktosi držal lampu nad hlavou s turbanom. Potom kývol rukou a Rašad jedným skokom preskočil k nám. Plne vysvietený Slavsk sa približoval k nášmu boku. Muži na daue sfúkli lampy a ako Aladinovi duchovia sa stratili v temnotách. Nezostalo po nich ani stopy.
Tancovali sme na vlnách spolu s mužmi v oranžovom záchrannom člne a museli sme si dávať čertovský pozor, aby nás nešmarilo na oceľový trup veľkej hojdajúcej sa lode, ktorá sa k nám približovala. Slavsk bol striedavo smolné čierny a krvavo​červený, podľa toho, ako nás hádzalo hore-dolu okolo jeho čiary ponoru. Záchrannému člnu a Tigrisu hrozilo nebezpečenstvo jednak od veľkej víriacej lodnej skrutky, jednak od spodnej plošiny schodišťa, ktoré klesalo z vysokej paluby veľkej lode. Plošina sa pohybovala ako veľký piest, v jednej chvíli sa nám ocitla nad hlavami, v nasledujúcej už so šplechotom zmizla v neskrotných vlnách. Posádke záchranného člna sa len s veľkými ťažkosťami podarilo vyliezť na plošinku prv, než im vyletela vysoko nad hlavy alebo sa ponorila do čierneho mora. Horšie to však bolo so štyrmi mužmi, ktorí museli riskovať prechod z Tigrisu na Slavsk, navyše cez búriaci sa záchranný čln. Keď preskakoval kapitán Igor a jeho hlavný lodný dôstojník, všetci sme zatajili dych. Igor sa takmer zrútil do mora, lebo záchranný čln vyhodilo dohora práve vtedy, keď doň naskakoval. Jurij a Carlo ich nasledovali hneď nato. Potom sa nám všetci štyria stratili v tme, kým sme ich nezbadali vstupovať do osvetleného priestoru a náhliť sa hore dlhým schodišťom na boku Slavska.
Pred odchodom mi Jurij stačil oznámiť, že Carlo má na nohe vážnu infekciu. Chcel využiť príležitosť, aby Carlovu nohu dôkladne vyčistil a ošetril.
Odstrkávali sme sa od boku lode dlhými palicami, aby nás lodná skrutka nestiahla pod vodu a nerozsekala na kúsky. Zakrátko sme už viseli na dlhom lane za prázdnym záchranným člnom, teraz už vo vleku jeho sovietskych majiteľov. Nebezpečne nami šklblo zakaždým, keď sa loď, záchranný čln a Tigris nezdvihli a nepoklesli naraz. Igor nás nechcel pustiť prv, kým nebudeme v bezpečí pred šakalmi. Sľúbil nám, že pôjde čo najpomalšie, nakoľko to dovolia piesty motorov poháňajúcich lodnú skrutku, pretože som mu vysvetlil, že pre trstinovú loď niet nič horšie, ako dať sa vliecť na otvorenom mori. Trhané vlečenie mohlo povyťahovať krátke tŕstie, čo bolo ešte riskantnejšie, než keby sme sa dostali do uragánu. Norman a ja, jediní veteráni, ktorí zostali na palube, sme už niekoľko ráz siahali po nožoch a boli pripravení odrezať vlečné lano, keď sa nám zdalo, že nám môže odtrhnúť provu. Lenže napokon sme sa upokojili, že sa nič nestane, a pobrali sme sa spať. Ešte sme si rozdelili služby pri kormidlovych veslách, lebo sme zostali len deviati.
Aké bláznivé bolo cítiť dorážajúce more, ako celou silou naráža na provu trstinovej lode!

DO DILMUNU, KRAJINY NOEMOVEJ
ADAM A NOE majú spoločnú vlastnosť: sú to jediní muži, z ktorých všetci pochádzame, ak máme veriť starožidovským patriarchom z Uru. Na Tigríse sme prešli od Rajskej záhrady až do vôd, kde sa začal príbeh Noemovej archy. Tisíc rokov predtým, ako ho počul Abrahám v Ure, rozprávali ho Sumeri svojim deťom v tom istom prístavnom meste. Hovorili, že v týchto vodách vystaval veľkú loď prapredok všetkých ľudí, aby tým vyhovel príkazom milostivého boha, ktorý chcel zachrániť ľud​stvo pred úplným vyhubením v strašnej potope.
Kým polia a domy zaplavila voda, na vlnách plávala veľká loď a vzdorovala besnejúcim živlom. Podľa starožidovskej verzie sa staviteľ lode po skončení potopy poďakoval svojmu bohu, ktorý zoslal na nebesá dúhu na znak zmierenia s tými, čo potopu prežili. Podlá sumerskej verzie sa zasa z vďačnosti položil tvárou na zem pred slnkom, ktoré opäť vyšlo.
More bolo dosť rozbúrené, keď to isté sumerské slnko vyšlo nad bývalé sumerské vody a precedilo mi prvé lúče dňa pomedzi škáry pletenej trstinovej steny na zavreté oči. Vstal som so zmiešanými pocitmi a vykukol cez otvorený vchod na plávajúci disk, ktorý s dôstojnosťou vládcu pomaly stúpal zo svojho kúpeľa v mori. Krásne. Nádherné. S novým dňom sa zažínalo pa​nensky čisté svetlo. Celý natešený som uvítal tento pohľad, pretože som cítil, že slnko mi prebudilo v zachmúrenej duši novú nádej. Napokon, boli sme v bezpečí a na slobode, mohli sme všetko začať odznova s loďou, ktorá bola zatiaľ v dobrom stave.
Bola to nepokojná, nepríjemná noc, vlečné lano ňou nebez​pečne šklbalo. Keď to začalo byť veľmi brutálne, trpel som, ani keby šklbali za vlasy mňa, a nie Tigris. Vyšiel som na palubu, aby som sa ubezpečil, či prova ešte drží. Každú chvíľu som so zmiešanými pocitmi istoty, obáv a sklamania pozoroval svetlá, ktoré svietili na veľkej lodi pred nami. Pravdaže, bol to priateľský Slavsk s kapitánom Igorom, Jurijom i Carlom na palube, ktorí tam zrejme spia a na veľkej oceľovej lodi necítia nervy drásajúce pošklbávanie lana, čo nás spája dovedna.
Namáhanie našej lode začalo byť priam hrozné. Z lán, dreva, bambusu a berdi vychádzali škrípavé, praskavé a hlodavé zvuky. Obrovské tyče kormidlových vesiel sa v drevených vidliciach tľkli, búchali a narážali do seba tak tvrdo, že otriasali loďou a pociťovali sme ich ako skutočné šoky ešte aj cez drevené dosky, na ktorých sme spali. S Detlefom som vyšiel a potme sme ich pevne priviazali.
Cez noc som s Normanom zhadzoval z provy kúsky berdi. Sledovali sme ich signálnym svetlom a merali čas, za aký prešli značku, ktorá na bočnej otepi označovala desať metrov. Tak sme si overovali, že strojník na Slavsku dodržiava pokyn kapitána Igora, aby nešiel rýchlejšie ako dva uzly, teda rýchlosťou, akou sme sa plavili k Failake. Svetlá Slavska pred nami vyvolávali vo mne zmiešané pocity úľavy i sklamania. Úľavu z bremena zodpovednosti, ktorú som pred niekoľkými hodinami na plytči​nách Failaky pociťoval za všetkých členov posádky. Medzitým sa však zbojníci a útesy stratili za nami v tme. A my sme zostávali vo vleku. Nepodarilo sa nám vyviaznuť pod vlastnou plachtou. Ale vzhľadom na ľudské supy striehnúce kdesi v temrave bolo vari bezpečnejšie nechať našu kopu trstiny za viaznuť provou v bahni​tých plytčinách. Bolo to bezpečnejšie než nechať sa odtiahnuť do návetria, pričom každých päť sekúnd narážala na rastúcu vlnu.
Slnko štedro žiarilo nad horizontom. V otvorenom prístrešku si ktosi veselo popiskoval. Cez tisícky škár v trstinovej stene som rozoznával pohyby hvízdajúceho muža a vnímal príjemnú vôňu jedla. Iste to bude HP. Jeho spacie vrece bolo prázdne. Okrem služby na mostíku ostatní ešte spali, akiste s pocitom uvolnenia a šťastia. Možno len Norman nie, lebo sa práve chystal vyriešiť problém našej plachty.
Zmyslom nášho pokusu s trstinovou loďou nebolo len udržať sa na hladine a dať sa unášať vetrom, ale cieľavedome sa plaviť. Preto bol začiatok našej cesty akoby začarovaný, nad čím sme sa smiali zakaždým, keď sme sa zišli pri stole. Južný vietor zostával naším zarytým nepriateľom, najprv preto, že bol slabý, potom zasa preto, že bol čoraz silnejší. Kvôli nemu sme museli nad nekrytým stolom postaviť plachtovú striešku, aby sme sa vôbec mohli najesť.
„Ste si istí, že ľudia v staroveku to robili lepšie než my?“ škriepil sa HP. „Možno trčali na mieste, kým im vietor nezadul do plachát.“
„Napokon, aj my sme si mohli starostlivejšie zvoliť trasu a dostať sa ďalej,“ dodal Asbjörn. Všetci sme sa zhodli, že sme mohli úspešne zakormidlovať v kurze 90° na hociktorú stranu pri vetre, ktorý vanul odzadu.
Zrazu sme zbadali, že nebezpečné mykanie a šklbanie je čoraz častejšie. Voda špliechala až na provu. Šli sme rýchlejšie. Hneď sme vyliezli na strechu kajuty a zúfalo mávali na Slavsk, aby spomalil. Bolo to na zošalenie. Lenže na lodi pred nami nás nikto nevidel a ani neporozumel našim signálom. Záchranný čln, ktorý bol v strede vlečného lana, hojdal sa prázdny na vlnách oveľa horšie, než sme sa hojdali my, lebo ho lano ťahalo dvoma smermi - dopredu i dozadu. No prv, než som sa rozhodol, či prerežem vlečné lano, alebo sa rádiom spojím so Slavskom, našou loďou nebezpečne trhlo a čosi prasklo. Spomalili sme tak náhle, ako sme zrýchlili. Slavsk sa plavil ďalej sám aj so záchranným člnom.
Asbjörn vyliezol na provu a hlásil, že jednopalcové vlečné lano prasklo tesne pri Tigríse; čo nás však skutočne šokovalo, bola správa, že na prove vznikla veľká diera. A veru, okolo lode plávali kúsky vypadaného tŕstia. Pred trhlinou viseli uvoľnené povrazy, ktoré zakrývali dieru veľkú ani psia búda. Bol to ohromujúci objav. Prestrčili sme prsty popod povrazové zväzky, a keď sme nimi potiahli, cítili sme napätie tam, kde prechádzali cez dutinu. Spirálovité lano bolo také napäté, že vyzeralo ako priglejené k tŕstiu. Trstinové otepi našťastie tak napučali vo vode, že povrazy boli pevne na sebe. Aj keď sme mali na prove veľkú dieru, nehrozila nám zatiaľ katastrofa. Museli sme však vymys​lieť, ako zaplniť dieru ešte predtým, než sa stihne zväčšiť. Okolité tŕstie by sa mohlo postupne uvolniť a zapríčiniť, že by sa celá loď rozpadla.
Slavsk sa vrátil veľkým oblúkom a zjavil sa na ňom kapitán Igor s megafónom. Nechcel nám dovoliť odplávať. Spojil sa so svojou lodiarskou spoločnosťou v Odese, a tá mu odobrila jeho plán. Dokonca vyslal depešu ministrovi obchodného loďstva v Moskve a minister Gudzenko osobne splnomocnil Slavsk, aby trstinovú loď Tigrís odtiahol „do bezpečnej oblasti“.
„A taká oblasť pri Bahrajne nejestvuje,“ ubezpečoval nás kapitán Igor. Jeho námorníci nám zhodili z vysokej lode nové vlečné lano. Bez ohľadu na to, ako ho hodili, bez ohľadu na to, že na konci malo záchytný kruh, mohutná lodná skrutka ho ťahala k sebe a nás takisto. Skrutka sa musela krútiť, lebo inak by sa rozkolísaná loď mohla vymknúť spod kontroly, ako by sa to stalo nám bez plachty. Dokonca aj so spustenými motormi sa vysoká oceľová stena Slavska kymácala nad našou tmavejúcou trstino​vou loďou, ako sa obe plavidlá vzďaľovali od seba a približovali k sebe. Nášmu sťažňu aj vyvýšenej trstinovej prove s kormou hrozilo, že ich loď zhora rozdrví, kedykoľvek sme sa pokúsili vyloviť koniec lana z krútňavy pri lodnej skrutke. Bolo to dve hodiny predtým, než sa nám podarilo vyhodiť tenké lano mužom na hojdajúcej sa lodi a potiahnuť ho nazad s priviazaným hrubým vlečným lanom. Kapitán Igor zakričal, že žiaľ, lodný strojník podľahol pokušeniu zvýšiť rýchlosť, lebo priveľmi pomalá plavba v tomto mori mohla poškodiť hriadeľ lodnej skrutky. Nemala by klesnúť pod dva uzly. Na to sme zasa my odvetili, že chceme napnúť plachtu a pokračovať v ceste, len čo sa zdvihne normálny vietor a dovolí nám nabrať kurz na Bahrajn.
Na Tigríse sme všetci dychtili spoznať našu polohu vzhľadom na Failaku a Bahrajn. Norman rozprestrel prehľadnú mapu, ktorú nám poslala Národná geografická spoločnosť. Bol to druh akejsi historickej mapy s názvom Biblické krajiny dnes; obsahovala také archeologické poznámky ako Abrahámovo putovanie z Uru, ale aj ostatné údaje prevzaté z biblie alebo z archeologických nálezov. „Perzský záliv“ bol na nej zaznačený peknou modrou farbou so žltými ostrovmi. Norman prstom naznačil našu približnú polohu. Potom nahlas prečítal text, ktorý bol náhodou práve pri prste: „Najstaršie sumerské záznamy sa zmieňujú o stavitefoch lodí a moreplavcoch. Niektoré z najstar​ších morských dobrodružstiev sa prihodili v Perzskom zálive.“
Toto vzbudilo zvedavosť v každom z nás. Aké to boli záznamy? Čítal som ich? Iste nie všetky. Ale zrejme všetky, v ktorých sa písalo o moreplavbe, boli už preložené z klinopisných textov do európskych jazykov. Očividne som podcenil záujem svojich spoločníkov o skutočné pozadie nášho dobro​družstva. Ťažko by sme boli inokedy našli lepšiu príležitosť pokojne sa o všetkom pozhovárať, ako keď nás teraz Slavsk vzal do vleku a ťahal rýchlosťou plachetnice okolo lodí a vrtných veží. Vliezol som do kajuty a vrátil sa s vrecom plným zápiskov z výskumov. Poznámky o múzejných exponátoch a depozitároch, citáty z vedeckej literatúry a odborných časopisov, aké som študoval v bagdadskej Muzeálnej knižnici. Jeden za druhým som ich otváral a hľadal vety podčiarknuté červenou ceruzou.
Citát z eseje nazvanej Obchodná moreplavba v Ure uverejnil istý vedecký časopis
, autorom bol A. L. Oppenheim, odborník na sumerskú kultúru. Vyjadril názor, že najzaujímavejšia informá​cia obsiahnutá v niektorých z popísaných tabuliek v Ure „mala niečo spoločné s úlohou mesta Ur ako prístavu, cez ktorý sa za čias dynastie Larsa dostávala meď do Mezopotámie. Meď dová​žali člnmi z Telmunu (t.j. Dilmunu), dnešného ostrova Bahrajn v Perzskom zálive. Telmunský obchod bol v rukách skupiny námorných obchodníkov - nazývaných alik Telmun, ktorí obcho​dovali s podnikateľskými boháčmi v Ure, dovážali na ostrov šatstvo, aby tam zaň nakúpili množstvá medi. Len čo však ostrov vyčerpal rudu, nehovoriac o palive potrebnom na tavenie, nastala tu situácia príznačná pre medzinárodný obchod na menej rozvi​nutej úrovni: Telmun slúžil ako trhovisko, kde si zainteresované strany z rozličných miest pobrežného pásma vymieňali alebo predávali výrobky krajín...
Odkedy bol však Telmun iba trhoviskom, obchodovalo sa tu so slonovinou, ktorú získavali obchodníci z Uru, a tá mohla prichádzať buď z Egypta cez dosiaľ neznáme obchodné kanály, alebo z Indie, odkiaľ ju cez Indický oceán prevážali na člnoch plaviacich sa s monzúnom. V prospech druhej alternatívy hovoria udržiavané styky medzi južnou Mezopotámiou, najmä Urom, a civilizáciou v údolí Indusu. Objavy indických pečatí... a nezvy​čajne opracovaných karneolových korálkov... v mezopotám​skych vykopávkach jasne dokazujú, že tieto obchodné vzťahy existovali. Preto môžeme slonovinu smelo zaradiť do zoznamu tovarov ako položku podloženú v mezopotámskych prameňoch výlučne filologickými dôkazmi, kým v Mohendžo-dare sa naozaj našli slonovinové hrebene.“
Vďaka tomu, že sa tabuľky podarilo dešifrovať, vedci ako Oppenheim nám mohli poskytnúť dostatočný obraz, ako sa v sumerských časoch žilo v prístavoch zálivu. Stavba lodí, moreplavba a prímorský obchod tvorili druhé najbežnejšie zamestnanie v starom Ure, prekonávalo ich iba poľnohospodár​stvo. Prímorský obchod bol mimoriadne dobre organizovaný, na ňom si Ur založil svoje hospodárstvo. Z Uru prevážali riečne člny tovar hore prúdom oboch riek k ostatným národom na severe, až tam, kde leží dnešné Turecko, Sýria a Libanon. Vyhľbili a udržia​vali prístavy, ako aj sieť vnútrozemských kanálov, ktoré boli pod dozorom vysokých úradníkov zodpovedných priamo kráľovi. Prístavní úradníci ukladali lodiam dane a kapitáni nosili opečiat​kované dokumenty, týkajúce sa plavidla i nákladu. Oppenheim citoval časť zákonného dokumentu v podobe hlinenej tabuľky z Uru, na ktorej kapitánovu zodpovednosť vyjadrovali klinopisné znaky: „.. .dobre zachovanú loď a jej zariadenie vráti nedotknu​té majiteľovi v prístave Ur...“
Lode boli natoľko súčasťou každodenného života Sumerov, že vošli dokonca aj do ich prísloví: „Loď, čo mieri za poctivým cieľom, pláva s vetrom, Utu (boh slnka) jej nájde poctivé prístavy. Loď, čo mieri za zlom, pláva s vetrom, lenže pri brehoch nabehne na plytčinu.“

Gherman žartovne poznamenal, že ak je toto príslovie pravdi​vé, boli sme teda poriadne zakliati. Detlef sa chcel dozvedieť o sumerských lodiach a ich nákladoch viac. Vyhľadal som ďalší zápisník: obsahoval poznámky z diel Armasa Salonena. Nik neurobil viac vo výskume týchto tém než on. Obdivujem jeho intelekt, aj keď pravdepodobne nepotvrdíme jeho zamietavé stanovisko k plavebnej schopnosti berdi. Lenže nepoznám nikoho iného, kto by písal o svojich objavoch tak nezáživne ako on. Čisto akademické a nezrozumiteľné rozpravy určené iba kole​gom, čitateľom Studia Orientalia Edidit Societas Orientalis Fennica, podáva tento erudovaný fínsky vedec na vyše dvesto stranách v zmesi gréčtiny, hebrejčiny, latinčiny, arabčiny, fran​cúzštiny, angličtiny, sumerčiny, babylončiny a akkadčiny, kde nakopil všetko, čo vedecký svet zistil z útržkovitých odkazov na prastarých mezopotámskych lodiach a nákladoch od dní Alexandra Veľkého. Väčšinu z týchto prameňov predstavujú presné výňatky z klinových sumerských a akkadských hlinených tabuliek.
Salonen zdôrazňoval, že prvé lode v krajine riek blížencov postavili z tŕstia a podľa nich neskôr stavali aj najstaršie drevené lode. Svoje úvahy začína pripomienkou, že vývoj lodného staviteľstva v Mezopotámii prebiehal tak ako v starom Egypte, kde trstinové lode takisto predchádzali dreveným člnom. Ukázal, že až do historických čias pôvodné druhy mezopotámskych plavidiel v tej či onej forme pokračovali vo vývoji a existovali bok po boku: trstinový čln, pontónový čln z kozích kožiek, čln z prútených obručí, ale aj loď z drevených dosák.
Zhromaždil predovšetkým odkazy na ma-gur, ktorý spomína ako „loď putujúcu po mori“, „božiu loď“, „loď s vysokou provou a kormou“. Podľa jeho tvrdenia toto bol typ, ktorý sa v najstar​ších ideografoch spomínal ako „loď“ ešte predtým, než vynašli klinové písmo. Bolo to tradičné plavidlo, ktoré vyryli na prvých sumerských pečatiach. Tento typ lode používali polobohovia a božskí predkovia ešte pred založením Uru. Pôvodne bola postavená z tŕstia, nie z dreva.
Salonen svojrázne poukazuje na egyptské trstinové lode ako na lode postavené z papyrusu, ale nemá čo dodať k druhu tŕstia, ktoré sa používalo pri stavbe pôvodného mezopotámskeho „po mori plávajúceho“ ma-guru. Babylonský výraz elep urbati ozna​čujúci trstinovú loď prekladá do nemčiny ako papyrus boot, lenže niet dôkazu, že v Mezopotámii papyrus rástol. Z botanických príčin nemôžeme obísť skutočnosť, že po mori sa plaviace sumerské trstinové lode stavali z toho istého berdi, ktoré dodnes rastie v miestnych močiaroch. Teraz bolo našou úlohou zistiť, či berdi nasekané v auguste bude plávať tak ako papyrus.
Sumerskí národní hrdinovia, významný božský predok Enki a jeho súčasníci, priplávali do Uru z ďalekého Dilmunu na ma-guroch z tŕstia. Lenže v nasledujúcich sumerských obdobiach pomenúvali termínom ma-gur najväčšie z lodí, používané v zálive na obchodné podnikanie, ba dokonca aj tie, ktoré si síce zachovávali tvar pôvodných trstinových lodí, aj keď ich postavili z opracovaného dreva. Drevo sa stalo spolu s meďou jedným zo základných druhov tovaru, ktoré dovážali do Mezopotámie najväčšie z miestnych plachetníc.
Salonen ukazuje, že Sumeri mali pomenovania aj pre štyri ďalšie typy drevených lodí: dve pre najbežnejšiu riečnu dopravu, jedno pre normálnu plavbu po rieke i po mori, ďalšie pre obyčajnú nákladnú loď či bárku. V obradoch chrámových kňazov a iných náboženských úkonoch však mala svoje stále miesto „božská loď“, pôvodný ma-gur.
Zvyčajný rozmer ma-gura bol 120 gurov. Zial, gur bola miera s kolísavou hodnotou, ktorá sa niekedy udávala ako ekvivalent 80 galónov alebo 121 litrov. V oboch prípadoch by to mala byť loď asi taká veľká ako súčasný dau. Po Salonenovej štúdii narazil Oppenheim na odkazy, ktoré zaznamenávali lode z Uru v rozmeroch 300 gurov. Lode sa spomínajú ako neobyčajne veľké a ony naozaj boli: dve lode Ra a náš Tigrís by popri nich vyzerali malé.
Salonen cituje výpisky z tabuľkových textov, kde sa spomínali osobné lode, prievozy, rybárske plavidlá, vojnové lode, lode na prepravu vojska, ale aj súkromné a prenajímané obchodné plavidlá. Ba aj „záchranné člny“, čo naznačuje, že na väčších lodiach boli pre prípad núdze aj člny tohto druhu. Lode mávali dokonca osobné mená ako dnešné, mená miest, krajín, kráľov a hrdinov. Niektoré dostali aj romantickejšie názvy ako Ráno, Ochrankyňa života a Potecha duše. Mnohé boli pomenované podľa nákladu. Ak máme súdiť podľa názvov lodí, potom sa doprava neobmedzovala len na drevo, meď, slonovinu a textílie, ale zahŕňala aj také obchodné tovary ako vlnu, tŕstie, trstené rohože, kožu na obuv, tehly, kameň, asfalt, dobytok, drobné domáce zvieratstvo, seno, obilie, múku, chlieb, datle, mliečne výrobky, cibuľu, byliny, ľan, slad, ryby, rybí a rastlinný olej a víno. Jedna tabuľka hovorí o šestnástich mužoch, ktorí potrebo​vali dva dni, aby zaveslovali loďou do prístavu a vyložili ju tam, ďalší deň, aby premiestili všetok vyložený náklad do skladu.

Podľa Salonena teda môžeme Tigrís smelo zaradiť do kategó​rie ma-gur, medzi staré modely „božskej lode“. Tomu každý na palube porozumel, najmä keď som zdôraznil, že sme sa vydali hľadať práve začiatok, a sumerské dejiny sa začínajú bohmi moreplavby, a nie námorníkmi obchodného loďstva.
Nežartoval som. My, čo sme zdedili Abrahámovo monoteistic​ké náboženstvo z Uru, sme niekedy ľahko zabúdali, že označenie boh znamená čosi iné pre uctievačov predkov iného náboženstva. Semitské kmene sa kedysi pradávno na území dnešného južného Iraku zmiešali so sumerskými votrelcami, čo spôsobilo aj zmieša​nie starých náboženstiev. Podľa Abraháma odvodzovali Sumeri pôvod svojich kráľov až po staviteľa lodí, ktorý zachránil ľudstvo pred potopou, lenže kým starí Židia verili, že králi i obyčajní ľudia pochádzajú z Adama, Sumeri robili výrazný rozdiel medzi neurodzenými a kráľmi. Podobne ako Egypťania a národy starých kultúr v Mexiku a Peru verili, že ich kráľovské rody sú božskými potomkami Slnka. Boli to uctievači slnka kombinovaní s uctievačmi predkov. Kráľa uctievali ako ľudského boha ešte za jeho života a jeho miesto medzi božstvami bolo tým vyššie, čím ďalej do minulosti siahal jeho kráľovský rodokmeň. Posvätných kráľov, ktorí prišli na sumerské pobrežie a ktorých potomkovia založili prvú dynastiu Uru, označili jednoznačne za bohov, súdiac podľa zápisov, ktoré zachycujú na tabuľkách činy predkov celé stáročia pred Abrahámovým odchodom. Ak si odmyslíme sumer​ských bohov ako číre mýtické bytosti, mali by sme si odmyslieť aj všetky ich kráľovské rody od prvého po posledný. Celý problém spočíva v tom, že treba ujasniť prechod medzi sumerskou históriou a sumerskými mýtmi, keď sa pozemskí bohovia-ľudia zmiešali s vtáčími ľuďmi a nebeskými bytosťami.
Na palube som mal aj knižočku s titulom Sumeri od ďalšej známej autority v archeológii Stredného východu, profesora C. L. Woolleyho. V prvej kapitole nazvanej Začiatky ide rovno k veci:
„Sumerské legendy, ktoré vysvetľujú začiatky civilizácie v Me​zopotámii, akoby v sebe zahŕňali prílev ľudí od mora, pričom sotva môžu byť niečím iným ako Sumermi. Tento záver podporu​je aj fakt, že domov historických Sumerov ležal na juhu krajiny a že Eridu, teda mesto podľa nich údajne najstaršie v krajine, ležalo na najkrajnejšom juhu.“
Ten istý učenec končí svoju knihu konštatovaním, ako ťažko odhadnúť prínos, ktorý dali modernému svetu Sumeri, teda tá časť ľudstva, ktorá sa len nedávno zachránila pred úplným zabudnutím. Sumeri, hovorí ďalej, si zasluhujú veľmi čestné miesto pre svoje výdobytky a ešte vyššie zaradenie pre svoj vplyv na ľudské dejiny. Ich civilizácia zažiarila vo svete, ktorý sa topil v primitívnom barbarstve. Prekonali sme obdobie, keď sa všetky umenia a remeslá odvodzovali od Grékov a Dia, a pokračuje:
„... spoznali sme, že kvet génia saje miazgu od Lýdov a Cheti​tov, z Fenície a Kréty, z Babylonu a Egypta. Lenže korene siahajú ešte oveľa ďalej: za tým všetkým leží Sumer. Vojenské výboje Sumerov, umenie a remeslá, ktoré pozdvihli na vysokú úroveň, organizácia spoločnosti, koncepcie ich morálky, ba aj náboženstva nie sú osihoteným javom, archeologickou kuriozi​tou. Stávajú sa súčasťou našej vlastnej podstaty, Sumeri si vyžadujú, aby sme ich skúmali, pretože si zasluhujú náš obdiv.“
 Keď teda vzdávame úctu Sumerom ako svojim duchovným predchodcom, vzdávame ju ľuďom, ktorých počiatky nepozná​me, ktorí prišli na ma-gure z mora.
V súhrne doterajších poznatkov získaných z vykopávok Woolley podotýka, že sumerská civilizácia v období od prvej dynastie Uru až po poslednú vôbec nepokročila. Práve naopak, všetky archeologické nálezy dokazujú, že sumerská civilizácia dosiahla svoj vrchol ešte pred založením prvej dynastie: „Od prvej dynastie v Ure nenastala nijaká zmena, čo prezrádza úpadok, a v neskorších rokoch už nenachádzame paralelu s pokladmi predhistorických hrobiek.“
Neuveriteľné umelecké poklady, ktoré zanechali títo naši duchovní predchodcovia v preddynastickom období, nám iste povedia viac než príbeh o neprekonateľnej zručnosti a vycibre​nom vkuse. Už sám materiál, ktorý si umelci zvolili, nám môže čosi prezradiť o ich bývalej domovine alebo o rozsiahlosti zahraničných stykov. Stykov, ktoré nemali povrchný ani príleži​tostný charakter. V krajine, do ktorej sa prišli usadiť, v južnom Iraku, totiž nenašli kovy ani drahé kamene, ani sa o nich nedozvedeli. Nevyskytoval sa tu ani kameň, ktorý lámali. Jedi​ným ich bohatstvom bola úrodná pôda a splavné rieky: nesmier​na šírka aluviálnych nížin im umožnila pestovať obilie a zveľadiť dobytok, výborná poloha zasa podporila obchod na mori i na riekach. Je to naozaj tak - Sumer, ktorý tu našli, mal bohatšie rastlinstvo, ako to vyplýva z tabuľky opisujúcej príchod prvého boha kráľa z Dilmunu do Uru: „Do Uru prišiel Enki, kráľ hlbín, aby určil osud: Ó, Mesto zámožné, obmývané hojnosťou vôd, zelené ako hory, les Hašur, široko tônistý...“

To bol sumerský opis miesta, kde dnes niet ani kvapky vody, miesta zapadnutého v piesku, zbaveného každého zeleného lístočka i tieňa. Lenže krása krajiny nemohla poskytnúť to, čo potreboval zlatník či klenotník na výrobu nesmiernych pokladov pochovaných v zemi spolu s najstaršími kráľovskými rodinami. Na toto narážal Woolley pri živých opisoch hrobiek a vyprovoko​val ďalšie úvahy:
„V Ure objavili cintorín, ktorého najstaršie hroby možno datovať zhruba okolo roku 3500 pred n. L. Tie novšie spadajú do začiatkov prvej dynastie v Ure; sú medzi nimi aj hrobky tunajších kráľov, ktorí sa nenachádzajú na zoznamoch panovníkov. Úžasný je poznatok, že v tomto dávnom období Sumeri dobre poznali a bežne používali pri stavbách nielen stľp, ale aj oblúk, klenbu a... kupolu, teda architektonické formy, ktoré si našli cestu do západného sveta až po tisíckach rokov.
To, že sa stupeň civilizácie kryje s vysoko vyvinutou architek​túrou, ukazuje aj bohatstvo hrobov. Vidieť tu hojnosť predmetov zo zlata a striebra, z drahých kovov sú nielen osobné ozdoby, ale aj nádoby, zbrane, ba aj nástroje; meď sa stala kovom každoden​ného použitia. Početné sú kamenné vázy, najmä z bieleho kalcitu (alabastru), ale aj zo steatitu, dioritu a vápenca, vzácnejšie sú čaše a misy z obsidiánu a lazuritu; lápis a karneol používali klenotníci celkom bežne. Technika intarzie, ktorej dôkazom sú kišské nástenné maľby, sa realizovala na lastúrach, perleti, lazurite, ktoré sa hojne vyskytujú v hroboch Uru.
Zoznam predmetov, čo obsahoval hrob princa Meskalam-duga, dokazuje bohatstvo tejto civilizácie. Šlo o jednoduchý hrob, prostú šachtu s drevenou rakvou na dne, vedľa tela bol priestor na uloženie obiet. Princ nosil na hlave čelenku alebo helmicu z tepaného zlata v podobe parochne, vlasy tu znázorňo​vali vyryté čiary, stužka, ktorá ich zväzovala zvinutou obručou, bola takisto vyrytá; helmica sa zužovala k zátylku, uši boli načrtnuté iba zhruba, bokombrady zasa výrazne; je to tá istá pokrývka hlavy, ako ju predstavuje Eannatumova stéla supov. Pri tele ležali dve obyčajné misy a zlatá lampa v tvare mušle, na všetkom bolo vyryté princovo meno; dýka so zlatou čepeľou a zlatom vykladaná rukoväť mu viseli zo strieborného opasku, pri boku ležali dve sekery; osobné šperky tvoril náramok z korálok zo zlata a lazuritu, stovky ďalších korálok z tých istých materiá​lov, zlaté a strieborné náušnice a náramky, zlatý amulet v tvare sediaceho býčka, dve strieborné lampy tvarované ako mušle, zlatá ihlica s lápisovou hlavičkou. Predmety, ktoré ležali pri rakve, boli oveľa početnejšie. Najkrajšia z nich bola zlatá misa so žliabkovaním a rytinami, ušká mala z lazúru, vedľa nej stál strieborný obetný džbán a obetná miska. Bolo tu okolo päťdesiat pohárov a mís zo striebra a medi, množstvo zbraní, zlatom vybíjaný oštep, dýky s rukoväťami zdobenými striebrom a zla​tom, medené oštepy, sekery, súprava šípov s trojhrannými kremennými hrotmi.
Kráľovské murované hrobky boli ešte bohatšie a predstavovali čosi, čo nemalo obdoby v jednoduchých podzemných šachtách. Pri pohreboch kráľov sa konali ľudské obety v takom rozsahu, že dno hrobky zapľňali telá mužov i žien, ktorých, ako sa zdá, sem dovliekli a zmasakrovali priamo na mieste. V jednom hrobe ležala kráľovská stráž s medenými prilbami a oštepmi v rukách hneď na začiatku zvažujúcich sa dromos, ktoré viedli do hrobu; na jednom konci hrobky ležalo deväť dvorných dám s dôkladne vypracovanými zlatými čelenkami, pred vchodom stáli dva ťažké štvorkolesové vozy, do každého boli zapriahnuté tri voly; pohoničove kosti ležali na voze a pážatá zasa pri hlavách zvierat; v ďalšom hrobe, ktorý patril kráľovnej Sub-ad, ležia dvorné dámy vo dvoch rovnobežných radoch, na konci každého je harfista s harfou ozdobenou býčou hlavou z lápisu a zlata, kosti hráčo​vých rúk ešte ležali krížom cez zvyšky nástroja; aj v komore sa našli dve skrčené telá, jedno pri hlave a druhé pri nohách drevených már, na ktorých ležala kráľovná. Ani v jednom zo známych textov nenájdeme nič, čo mali znamenať ľudské obety tohto druhu, archeológia neobjavila ani stopy po takomto zvyku či jeho zvyškoch v neskorších časoch. Ako som však pripomenul, ak sa to dá vysvetliť zbožstvením starých kráľov, potom možno povedať, že v minulých časoch si ani významnejší bohovia nevyžadovali takýto rituál...“

Je tu však jeden bod, ktorý by sme nemali obísť bez povšimnu​tia, a práve ten zdôrazňuje aj tento vedec: blahobyt Dolnej Mezopotámie sa zakladal výlučne na poľnohospodárstve: „Niet tu kovov, niet kameňa, takže nezanedbateľnou skutočnosťou, ktorá súvisí s pokladmi odkrytými v zemi Uru, je to, že suroviny na zhotovenie každého z nich doviezli zo zahraničia.“ Ako mohla byť prvá známa civilizácia, predchádzajúca ešte aj prvé dynastie Sumeru a Egypta, založená iba na dovoze? Preto ešte pred ňou museli nejako existovať rozsiahle a nezaznamenané cesty za hranice.
Ak neuznáme, že bohovia-ľudia, opísaní a zobrazení na najstarších sumerských tabuľkách, sú takisto ľudia ako tí, čo sú pochovaní v kráľovských hrobkách v Ure, nikdy nebudeme môcť vysvetliť bohatstvá týchto hrobiek. Enki, „boh“, ktorý prišiel z Dilmunu a založil Ur, vtedy ešte obmývaný vodami a zalesnený lesom Hašur, pripomína jedného z mocných kráľov, ktorých flotila ma-gurov iste zaviezla schopných remeselníkov a kupcov do mnohých ďalekých krajín. Ako inak by boli získali vedo​mosti o drahých kovoch a kameňoch, ktoré potrebovali na vytvorenie kráľovských pokladov? Vo svojom kráľovstve ani v jeho okolí nemohli nájsť zlato, striebro, jantár, meď, lazurit, karneol, alabaster, diorit, vápenec či kremeň. Skúsení členovia kráľovskej družiny museli už pred príchodom do Uru dôkladne preskúmať nejednu vzdialenú krajinu, aby nadobudli odborné znalosti o všetkých týchto cudzích materiáloch, znalosti o tom, kde ich nájsť a ako ich spracovať. Stavitelia lodí a námorníci museli byť na takej istej vysokej úrovni ako zlatníci a klenotníci.
Preto nečudo, že dnešní ľudia, ktorí už počuli o vesmírnych lodiach, ale nikdy nie o lodiach ma-gur, naivne naleteli na názor, že títo bohovia-ľudia, ktorí sa tak náhle zjavili v Mezopotámii, museli prísť z vesmíru. My zase sme sa cítili dosť trápne, že visíme na lane za Slavskom.
Sovietski námorníci nás naďalej ťahali rýchlosťou plachetnice na Bahrajn. Silný zimný vietor nechcel poľaviť. Cez deň fúkal južným smerom o rozličnej sile. Zavčas rána vybral Norman celé rádiové vybavenie spod matraca. Poverili ho, aby z miest našich zastávok vysielal správy do BBC pomocou pridelenej vysielacej súpravy. Nedosiahol ňou však ani jednu pobrežnú stanicu. Pustil sa do vlastného rádia a v okamihu sa z neho rinuli hlasy rádioamatérov zo všetkých kútov sveta. Volací znak našej stanice LI2B bol ten istý, aký sme používali na Kon-Tikia Ra,, a ten túžil zachytiť každý rádioamatér. Takže len čo Norman začal naslepo vysielať, v slúchadlách mu zabzučalo ako v úli nespočetnými vzdialenými hlasmi, ktoré sa chceli s nami spojiť. Len čo odpovedal jednému, ostatní zmľkli a čakali na ďalšiu príležitosť spojiť sa s nami. Ako nadšený rádioamatér strávil Norman pri prístroji celý večer, čo sa usiloval vyhovieť dychtivo volajúcim kolegom z východu i západu, severu i juhu, vymieňal si s nimi medzinárodné kódy o totožnosti, mieste, sile a čistote spojenia.
Raz chcel Norman práve odpovedať na výzvu, keď sa do vysielania zamiešala iná stanica: „Neodpovedajte im, lebo bude zle!“ Potom sa ozvala prvá rádiostanica týmito slovami: „To je záľuba, nie politika!“ Norman začal vzápätí vysielať a oznámil, že súhlasí: rádioamatéri majú právo zaoberať sa svojou záľubou v každej krajine. Boli sme za priateľstvo medzi národmi bez ohľadu na hranice. Toto bola naozaj záľuba, nie politika. Potom sa opäť spojil s prvou stanicou, ktorá sa hlásila z Izraela. Odvtedy všetky stanice dodržiavali pravidlá éteru, až kým sa celý rozhovor neskončil. Norman vydobyl mier v éteri. Rašad si ho mlčky obzeral, keď si zasadli k stolu. Norman pochádzal zo židovskej rodiny. Rašad bol zasa Arab z Iraku, pochádzal teda z národa, ktorý nemohol prejavovať sympatie k izraelskému štátu. Ich predkovia sa však kedysi možno spolu plavili v člnoch. Arabi aj Židia odvodzujú svoj pôvod od Séma, potomka Abraháma z Uru.
Bolo piateho decembra. Nebo bolo jasné a na oblohe sa trblietali večerné hviezdy, keď som vyliezol na mostík, aby som vystriedal pri kormidlových veslách Rašada s Asbjörnom. So žartom sa ma spýtali, či som už videl nový mesiac, lebo vyzerá ako naša loď. Ako sa v južných šírkach stáva, nový mesiac visel na nebi ako visutá sieť, nestál na jednom konci, ako ho vidieť v severnejších krajinách, ale spodnou časťou sa dotýkal čiernych vôd horizontu, presne ako zlatistá, kosákovitá trstinová loď. Dívali sme sa na túto božskú loď, ktorá plachtila zároveň s nami na obzore. Jej podobnosť s naším ma-gurom bola ohromujúca. Civeli sme na ňu, kým sa náš ligotavý spoločník nezdvihol nad more a nepustil sa plávať medzi hviezdnym planktónom temného neba.
Tento pohľad na mňa hlboko zapôsobil. Celé roky som ho sledoval ako základný motív v predhistorickom umení. V mysli som sa vrátil do dní, keď slávni stavitelia trstinových lodí v Sumeri, predinskom Peru a na osihotenom Veľkonočnom ostrove vyznávali vieru, podľa ktorej je nový mesiac božskou loďou a na nej putuje po nočnom nebi slnečný boh a starodávni kráľovskí predkovia. Dávni Sumeri a Peruánci vyjadrovali túto vieru slovami aj výtvarným umením. Obyvatelia Veľkonočného ostrova si dnes už nepamätajú, čo pôvodne symbolizoval, ale tradičný znak vládcovstva, ktorý visel na prsiach všetkých ich božských kráľov, mal tvar dreveného pektorálu, známeho pod dvoma menami: rei-miro, čo značilo loď, a rei-marama, čo značilo mesiac.
Neskoro v noci sme nad Iránom zazreli čierne mraky so vzdialenými bleskmi. Deň nato sa výdatne rozpršalo, lenže úporný juhovýchodný vietor fúkal ďalej a kapitán Igor nás odmietol pustiť z vleku. Bez kotiev a s veľkou dierou v prove sme museli buď zachytiť správny vietor, alebo sa dostať na bezpečné miesto, kde by sa dala loď opraviť. Cez deň sa vietor skrútil opäť na juh a dul väčšmi, hrebene vín sa lámali, a keď sme na ne narazili provou, rozpŕchli sa nám nad hlavami. Jediná stanica, ktorú Norman zachytil oficiálnym rádiom, bola na Slavsku, teda na druhom konci vlečného lana. Kapitán Igor nám radil, aby sme sa držali v závetrí za nimi. Lenže Slavsk bol priveľmi ďaleko, aby našej lodi poskytol nejaké závetrie.
Zavčasu popoludní štvrtého dňa sme dosiahli Bahrajn. Pres​nejšie povedané, prišli sme k bóji, ktorá vyznačovala vchod do splavného prieplavu cez pieskovcové útesy, ktoré obkolesujú ostrov. Slavsk dostal z Bahrajnu rádiové pokyny, ktoré mu prikazovali zakotviť práve tam. Žiadosť kapitána Igora pokračo​vať v ceste do prístavu zamietli. Kadekto sa vraj chce dostať na Bahrajn prostredníctvom Tigrisu. Slavsk zakotvil, a my sme zastali vedľa neho.
Legendárny ostrov sa dosiaľ skrýval za obzorom a v ďalekohľadoch sme nevideli nič, len nejasné zhluky vysokých komínov na naftových zariadeniach.
Onedlho sa na mori zjavilo moderné plavidlo pobrežnej stráže a vzápätí za ním aj helikoptéra. Tá nás filmovala zo vzduchu. Dôstojníci na lodi pobrežnej stráže nám len zamávali a krúžili v úctivej vzdialenosti od nás, skoro ako dauy pri Failake. Helikoptéra odletela, pobrežná stráž však nie a nie priplávať bližšie. Slavsk spustil záchranný čln a Jurij s Carlom i kapitánom sa vo vynikajúcej nálade vrátili na Tigrís. Očividne sa tam skvele bavili. Pobrežná stráž naďalej krúžila dookola. My sme sa držali na lane za Slavskom, aby nás opäť nezahnalo na plytčiny.
Prešlo popoludnie. Pátravo sme skúmali obzor, no nik sa neukázal. Pobrežná stráž trpezlivo krúžila okolo nás a Slavska. Keď slnko pokleslo, kapitán Igor sa s nami rozlúčil. Vrátil sa na loď, sprevádzaný poslednými prejavmi našej vďaky a želaniami toho najlepšieho. Bolo to, akoby sme strácali dobrého priateľa, donedávna ešte cudzinca, ktorý však kvôli nám preukázal toľko odvahy a nesebeckej ľudskosti.
Slnko začínalo zapadať a my sme sa chystali stráviť noc v závese za zakotveným Slavskom. Tu však na naše prekvapenie prirazila k nášmu boku pobrežná stráž a spýtala sa nás, či nás nemá vziať do vleku na Bahrajn. S vďakou sme pristali, ale hneď som sa spýtal, či nebudeme ešte na niekoho čakať. Vysvitlo, že nie. Boli to práve oni, čo nás mali odviesť. Museli však čakať na sovietskych námorníkov, aby nám odpojili lano; nazdávali sa, že nás držia ako zajatcov.
Práve naopak, vysvetľoval som. Veď oni nám pomohli. Za​chránili nás pred stroskotaním na útesoch a odtiahli k Bahrajnu. Vysvetľovanie však nepomáhalo. Zakričali sme, na sovietskych námorníkov, aby uvolnili vlečné lano. Hneď sa ho chopila ochotná pobrežná stráž. S ťažkým srdcom sme mávali na rozlúčku kapitánovi Igorovi, a kým nás ťahali v ústrety svetlám moderného mesta, Slavsk zdvihol kotvu a vydal sa na spiatočnú cestu k ostatným lodiam, ktoré trpezlivo čakali pri ústí ďalekého Šatt al-Arabu.
Blížili sme sa k neveľkému nezávislému štátu, ktorý prežíval rozmach moderného rozvoja so zdanlivo neohraničeným bohatstvom. Bohatstvo Bahrajnu nespočívalo ani tak v produkcii nafty rapídne klesajúcej, ako skôr vo výhodnej zemepisnej polohe; tu sa totiž končili ropovody zo Saudskej Arábie, v prístave kotvili tankové lode zo všetkých svetadielov. Práve vďaka polohe sa stal ostrov križovatkou cestovateľov a kupcov vo všetkých epochách. Dnes je tunajšie letisko dopravným uzlom leteckých liniek zo všetkých smerov. Na Bahrajne pristáva už aj concorde.
Keď nás neskoro v noci ťahali okolo zakotvených tankerov a popri betónových vlnolamoch k nezvyčajne veľkému mólu, ktoré zatiaľ nebolo oficiálne otvorené, oslepili nás reflektory a ožiarili moderné zariadenia. Bol to najväčší suchý dok na svete, prezývaný ASRY (Arab Shipbuilding and Repair Yard), schopný pojať supertankery až s výtlakom 450 tisíc ton. Tak sa drobný Tigris, ktorého sťažeň sotva vyčnieval nad najspodnejšou ploši​nou móla, stal prvou loďou, ktorá vstúpila do dokov, a to dva dni pred oficiálnym otvorením. Na bočné otepi sme hodili trstinové nárazníky, aby sme ich chránili pred trením o betónové steny, keď budeme pri prílive stúpať a pri odlive klesať, a natiahli dlhý železný rebrík pre oficiálnych aj neoficiálnych hostí, ktorým povolia prejsť na trstinovú loď cez policajný kordón.
Prvé, čo sa snehobielo zablyslo v svetle reflektora, bol dlhý arabský háv jedného zo srdečných a úprimných hodnostárov, ktorý nás privítal a chcel sa dozvedieť o našom konečnom názore na trstinový čln. Jeho excelencia Tarik al-Moajíd bol ministrom informácií. Mohol som mu povedať, že s plavidlom sme všetci nezvyčajne spokojní. Napriek všetkému, čo sa stalo odo dňa nášho nešťastného spúšťania na vodu, bol trup dosiaľ silný a pevný, na vode sa niesol veľmi vysoko. Lenže nevedeli sme si poradiť s plachtou. Sem prichádzame s nádejou, že na Bahrajne nájdeme výrobcu plachát a arabského či indického plavca na daue, ktorý by sa k nám pridal a vyviedol nás zo zálivu.
„Khalifa vám pomôže,“ odvetil minister a predstavil nám mladého muža v takom istom háve. „Čo by ste si však radi pozreli, kým ste tu?“
Zadíval som sa na obrysy kolosálnych stavieb z ocele a betónu, ktoré sa týčili oproti nočnému nebu ako obelisky a pyramídy. Dúfali sme, že uvidíme pamiatky po najstarších moreplavcoch, ktorí sa dostali na Bahrajn. Touto poznámkou som potrel Aladinovu lampu. Minister obrátil hlavu k mužovi, ktorý sa vynoril z tmy a so širokým úsmevom nás pozdravil tým, že si vybral z úst zakrivenú fajku. Spoznal som v ňom známeho archeológa Geoffreya Bibbyho, vedca britského pôvodu. On a jeho spolupracovníci otriasli doterajšími vžitými názormi na začiatky civilizácie, keď vykopali chrámy a hrobky pochované v pieskoch tohto ostrova, svedčiace o obchodnej činnosti a prí​morskom výmennom styku so vzdialenými krajinami pred vyše päťtisíc rokmi.
Keď sa Bibby dozvedel, že smerujeme na Bahrajn, priletel z Dánska za nami. Chcel sa osobne oboznámiť s loďou postave​nou podľa najstaršieho typu, aký poznali v oblasti zálivu. S úsmevom mi pripomenul, že som počúvol jeho radu. Pred časom, keď v New York Times recenzoval moju knihu o expedí​ciách Ra, vyzval ma, aby som najbližšie vyskúšal mezopotámsku trstinovú loď. Bodrosťou, s akou vkročil na palubu a tešil sa z našej nezvyčajnej lode, nám pripomínal kapitána Igora. Bibby​ho záujem o loď spočíval hlboko v jeho práci. Jeho objavy na Bahrajne dokazovali, že moreplavba bola základnou činnosťou ľudskej spoločnosti už od samých začiatkov civilizácie. Bibby vykonal oveľa viac než hocikto iný, keď dokázal, že Bahrajn je totožný so vzdialeným obchodným centrom Dilmunom, ktorý zaznamenali starobylé mezopotámske nápisy. Posádke Tigrisu prednášal o predhistórii ostrova. A v nasledujúcich niekoľkých týždňoch nás vzal na miesta svojich najväčších vykopávok.
Keď si na druhý deň prišiel po nás Geoffrey Bibby v maleb​nom turbane a my sme vo dvoch autách odchádzali z mesta Manama a dokov ASRY, vrátili sme sa rýchlosťou kozmickej lode naspäť cez takmer päť tisícročí histórie ľudstva. Najväčšie lode a lietadlá na svete, najprepychovejšie a najluxusnejšie hotely sme rýchlo zamenili za niekoľko skromných arabských príbytkov z pletených palmových listov a slnkom vypálených tehál, ktoré zakrátko zmiznú pod lyžicou buldozéra. Potom sme prešli cez plantáž so zoťatými datľovými palmami, ktorá pripomí​nala cintorín telefónnych stľpov, a takisto bola odsúdená na zánik. Umierajúce palmové pne zbavené majestátnych korún a s obnaženými koreňmi akoby čosi odkazovali náhliacemu sa okoloidúcemu; naftové čerpadlá ťahajú spod zeme miazgu nie​koľko desiatok rokov, lenže boli to korene datľových paliem, ktoré tisícky rokov, od dní Dilmunu, vyťahovali miazgu, ktorá udržiavala pri živote celý národ. Keďže nafta a priemysel sú výnosnejšie než poľnohospodárstvo, zdalo sa, že na Bahrajne sa nikto nestará o zber datlí či obrábanie pôdy. Za peniaze, ktoré sa sypú z rozvíjajúcich oblastí, možno kúpiť datle, ovocie aj zeleninu. Mestské trhy a výkladné skrine hýria farbami čerstvých záhradných plodín. Tie však pochádzajú z iných svetadielov. A keďže skromné príbytky a štíhle palmy neodolali mechanickej lopate, moderné obytné štvrte a predmestský priemysel sa šíria čoraz ďalej cez zelené polia k okraju vysušenej púšte, ktorá dnes na ostrove prevláda. Aj my sme rýchlo prišli na túto šíru pustatinu.
„Toto je Dilmun,“ povedal Bibby a ukázal fajkou na kraj, akoby pokrytý obrovskými uhrami, ktoré sa tiahli ani rozbúrené more z pradávnych vrcholkov vín až k obzoru, ba aj zaň. „Teraz vidíte, prečo sme s Petrom Globom podľahli pokušeniu prísť sem a začať kopať.“
Predhistorické hrobky. Mohyly. Odhadom sa zistilo, že na Bahrajne môže byť asi stotisíc takýchto mohýl postavených ľudskou rukou. Je to najväčší predhistorický cintorín na svete. Na ostrove však bolo treba urobiť oveľa viac, než stačil urobiť Bibby. A tak sa k nemu pridalo vyše osemdesiat archeológov z pol tucta krajín, zväčša Dánov, a niekoľko stovák robotníkov z takmer všetkých arabských štátov. Začiatky ich práce neboli veľmi úspešné: ani jednu z početných hrobiek, ktoré otvorili, pradávni vykrádači hrobov neobišli. Každú vykopali a vyrabovali, čo jasne značilo, že tamojšie pohrebné komory vyložené kameňmi obsa​hovali čosi viac než len práchnivejúce ľudské kosti. Archeológom zanechali iba kosti, škrupinu pštrosieho vajca, črepy z hrncov, zopár medených hlavíc oštepov a úlomky medeného zrkadla. Hrobky zrejme patrili ľuďom, ktorí verili v posmrtný život, lebo do hrobov ukladali zosnulým osobné cennosti a iné pohrebné dary, aby ich mohli použiť na druhom svete.
Hrobky neboli rovnako veľké. Najprv sme prišli na územie zvané Ali, kde bolo na kope množstvo hrobiek, počtom prevyšu​júcich egyptské pyramídy. Veľkosťou sa dali prirovnať najskôr k stredne veľkým mezopotámskym pyramídam. Arabské domy medzi nimi, s jedným, dvoma i tromi podlažiami ich úplne zatieňovali. Súčasní obyvatelia Ali si z lámania týchto mohutných kopcov, postavených ľudskou rukou, urobili živnosť; vyťažený vápenec používali na pálenie vápna. Výsledok bol ten, že pričinením dávnych vykrádačov hrobov i súčasných vypaľovačov vápna vyzerali mohyly v Ali ako zívajúce sopky, ktoré vznikli nad krajinou. Kto sa vyštverá na jednu z nich, naskytne sa mu nádherný pohľad ponad množstvo menších mohýl trčiacich zo zeme ako vajíčka, ktoré tu nakládli obrovské korytnačky. Kolosy pri Ali sa nachádzali na veľkej ploche, majestátne sa týčili neďaleko mora, kým priľahlý cintorín menších kupolovitých mohýľ pokračoval do vnútrozemia, pričom boli tak tesne pri sebe, že takmer nebolo miesta, kadiaľ by sa dalo prejsť. Nemohol som sa ubrániť pocitu, že kolosy s veľkým priestorom okolo seba vznikli oveľa skôr než tieto husto natesnané mohylky. Veľké vyzerali, akoby ich boli postavili v čase, keď tu bolo dosť priestoru, a tie menšie mauzóleá natlačili k nim náročky, aby boli v ich susedstve.
Pokladá sa za samozrejmé, že všetko sa zdá spočiatku maličké a len potom sa rozrastie do pôsobivejších rozmerov. Nie vždy to však platí o civilizáciách, a to z dvoch príčin. Kultúrny rast sa vo väčšine známych prípadov končí stagnáciou a úpadkom. Príčiny tohto javu môžu byť rozmanité: od nadmerného bohatstva až po vojnu, morovú nákazu a epidémie. Lenže väčšina civilizácií na vrchole svojho vývoja spravidla vlastnila lode a zaoberala sa niektorým druhom moreplavby. V tomto rozvinutom štádiu mohlo ich obyvateľstvo utiecť pred nejakými nájazdmi alebo sa vydať na cesty, aby si našlo lepšie podmienky na život. Rody alebo celé organizované výpravy na vyššej kultúrnej úrovni sa mohli usídliť na územiach, ktoré dovtedy nik neobýval, kde prípadne žili niektoré primitívne národy. Nemalo by nás preto prekvapiť, ak by sme zistili, že väčšina starovekých civilizácií sa mohla niekde nečakane zjaviť a takisto často bez stopy zmiznúť. Robili sme veľa vykopávok a očakávali sme, že každá civilizácia sa musela rozvíjať ako strom na mieste, kde sme ju našli. Lenže civilizácie sa šíria ako semienka vo vetre a stáva sa, že z nich vyrastie strom a rozkvitne. Bolo by preto chybou domnievať sa, že na Bahrajne sa usadili len primitívni divosi a že obrovské hrobky v Ali sa vyvinuli z nespočetných drobných hrobiek, ktoré sa vďaka zručnosti zväčšovali. Egyptské pyramídy sa neprestavovali, nezväčšovali; najväčšie postavili prví faraóni; neskoršie pyramídy boli už menšie. To isté sa stalo v Mezopotámii. Aj v Peru. V Egypte sa všetko stavalo veľké už v prvých dynastiách, tak ako v Mezopotámii a Peru. Nasledujúce zmeny už nesvedčili o kultúrnom raste, ale len o napodobňovaní či dokonca úpadku. Preslávená kultúra Inkov v Peru nikdy nedosiahla úroveň svojich predchodcov v Tiahuanacu alebo v Mochice, a to ani v umení, ani vo veľkosti architektúry. S takými istými pocitmi sme sa vracali z návštevy v Ali.
Videl som mohyly a predhistorické cintoríny v rozličných častiach sveta, lenže nič sa nepodobalo tomuto. Naozaj nič nebolo také ako v Ali. Teraz sa už Bibby nemusel so mnou škriepiť, aby ma presvedčil, že Bahrajn bol kedysi Dilmunom.
V jednej zo svojich teórií tvrdí, že Dilmun bol posvätnou krajinou Sumerov, ktorú bohovia požehnali a po potope darovali ľudstvu. Dilmun mal byť teda tým miestom, kde človek v príbehu o Ziusudrovi (starožidovský Noe) dostal do vienka večný život. Symbolický význam príbehu spočíval pravdepodobne v tom, že Ziusudrove „semienka“ boli večne živé, kým všetci ostatní ľudia sa utopili. Najstarší z hrdinov známych eposov, kráľ Gilgameš z Uruku (biblického Ereku) odplával do Dilmunu, aby tam v posvätnom domove svojich praotcov našiel kvet večného života. Sumerská báseň o tom hovorí:
Krajina Dilmun je svätá, krajina Dilmun je čistá,
krajina Dilmun je čistá, krajina Dilmun je svätá.

Uctievačov predkov, ktorí vyznávali túto vieru, mohla ich viera primať, aby dôležité osobnosti po smrti preniesli alebo dokonca previezli loďou do Dilmunu na smútočnú tryznu. V Dilmune mal duch mŕtveho splynúť s duchmi predkov. Lenže mnohým, napríklad aj Bibbymu, sa zdá nepochopiteľné, prečo by sa na takom malom ostrove, ako je Bahrajn, mal nachádzať najväčší cintorín na svete, pochádzajúci zo sumerského obdobia, ibaže by tunajšia pôda bola v tých časoch významná ešte aj pre tých, čo na ostrove nežili.
Tá istá sumerská báseň obsahuje ďalšiu užitočnú zmienku o Dilmune. Boh moreplavcov Enki požiadal najvyššieho boha nebies, aby Dilmun požehnal sladkou vodou.
Kiež vám Utu (boh slnka) sídliaci na nebesiach
dá sladkej vody zo zeme, z prameňov zeme;
kiež vám naplní vodou veľké nádrže (?);
kiež dá vášmu mestu napiť sa z vody hojnosti;
kiež dá Dilmunu napiť sa z vody hojnosti;
kiež sa vaše studne so slanou vodou stanú studňami so
sladkou vodou;
kiež vám zorané polia a lány zarodia zrnom;
kiež sa vaše mesto stane „zásobárňou“ krajiny.

Voda bola pre každého človeka v oblasti zálivu božím darom. Na pobreží a ostrovoch prevládajú púšte a vysušené stepi. Bahrajn je úplnou výnimkou. Voda tam prýšti zo suchej zeme v prameňoch i žriedlach a odteká do mora. Na pobreží sa dokonca nachádzajú podvodné pramene, kde potápači môžu doplávať k pitnej vode.
Tento úžasný jav, že na vápencovom ostrove obkolesenom slanou vodou je nadbytok sladkej vody, presvedčí každého, kto sa jej napije, aby uveril v zázraky. Pri putovaní za hrobkami odbočil Bibby na vedľajšiu cestu k oáze s palmami a zelenou trávou. Uprostred oázy bolo krásne hlboké jazierko s krištáľovo priezračnou vodou ohradené starobylými kamennými múrmi kruhovitej nádrže. Kúpali sa v ňom mladí Arabi, tri ženy prali bielizeň. Do nádrže pritekala čerstvá voda, takže jazierko zostávalo čisté ako ranný opar. Každý z vyhladených kameňov na dne bolo vidieť tak jasne, akoby bola nádrž prázdna. Uprostred vyvierala voda až nad hladinu ako fontána a odtekajúca voda odnášala mydliny odvodňovacím kanálom, ktorý sa kedysi použí​val na zavlažovanie datľových paliem.
Bibby nám spomenul niekoľko takýchto jazierok a prameňov na ostrove. Nečudo, že ich pôvod pripisovali božskému zásahu. Voda prichádzala z ďalekých hôr Arabského polostrova, kde dažde vsiakali do holej skaly a strácali sa pod zemou. Vďaka rozmaru prírody presiakli cez podzemné trhliny a štrbiny, ktoré viedli sladkú vodu popod dno zálivu, aby opäť vyvrela na ostrove Bahrajn.
Dolu svahmi ostrovnej vysočiny postavili predhistorickí stav​bári hlboko pod púštnym pieskom žľaby. Boli vymurované, zakryté doskami, tiahli sa celé míle, často 20 i viac stôp pod povrchom zeme, aby vyústili na kedysi obrábaných poliach. Každých 50 yardov vyrastali z týchto podzemných žľabov kamen​né stľpy ani komíny. Pravdepodobne slúžili na reguláciu toku vody v žliabku. Bez nich by tieto predhistorické potrubia nikdy neboli objavili. Pre Bibbyho a jeho kolegov však tieto ukážky majstrovského staviteľstva zostávali záhadou. Boli kameňmi vykladané vodovody postavené pôvodne na povrchu na stľpoch a až neskôr ich zavial piesok? Alebo ich už od samého začiatku vykopali ako hlboké podzemné kanály? Toto malo zostať hádan​kou aj pre mňa, až kým o niekoľko týždňov šťastná náhoda mne i mojim spoločníkom z trstinovej lode neposkytla návod na vyriešenie záhady, a to práve počas návštevy v ďalšej legendárnej sumerskej krajine.
Odvtedy, čo sme videli „Enkiho“ pramene, jazierka i celú hromadu mohýl, uvedomovali sme si, že nič iné v krajine zálivu nemôže byť totožné s Dilmunom. Lenže Bibby mal ďalšie tromfy: Dilmun bol čosi viac než javisko bohov a menších bohov kráľov, ako bol Noe. Z cintorína sme odišli do zasypaného mesta, kde sa ľud živil takými svetskými činnosťami, ako je obchod a moreplavba. Povedali nám, aby sme si uvedomili, že Dilmun existoval aj po potope, a to nielen ako mesto prímorských Sumerov, ale aj ich kultúrnych dedičov v neskorších babylonských a asýrskych obdobiach.
Na stélu aj hlinenú tabuľku okolo roku 2450 pred n. l. zaznamenal kráľ Ur-Nanše, ktorý založil v Lagaši vplyvnú dynastiu, že mu lode z Dilmunu doviezli drevo. Po ňom mocný semitský vladár Sargon Veľký, ktorý žil okolo roku 2300 pred n. l. a podmanil si národy na celom území od zálivu až po Stredozemné more, postavil v Nippure pamätnú dosku a sochy, na ktorých sa chválil, že lode z Dilmunu, Makanu a Meluhhy kotvili v prístavoch jeho hlavného mesta Akkad. Dilmun figuro​val v akkadských dokumentoch ako miestny názov a asýrsky kráľ Tukulti-Ninurta používal vo svojom titule predikát „kráľ Dilmu​nu a Meluhhy“. Asýrsky kráľ Sargon II. prijal hold od kráľa Dilmunu menom Uperi. Za čias kráľa Sennacheriba poslali z Dilmunu vojakov, aby pomohli zrovnať so zemským povrchom vzbúrené mesto Babylon.
Dánski vedci pod vedením známeho archeológa P. V. Globa sa zaslúžili o všetky tieto ohromujúce objavy na Bahrajne, pričom ich vedúcim v teréne bol vyše dvadsať rokov práve Bibby. Keď Bahrajn pred niekoľkými desaťročiami upútal záujem archeoló​gov, nebolo tu nijaké predhistorické sídlisko, čo by vysvetľovalo existenciu takého množstva hrobiek. Zdalo sa, že ostrov slúžil oblasti zálivu iba ako pohrebisko. Okrem arabských mešít a portugalských opevnení tu nebolo nijakých zrúcanín budov. Globovi, Bibbymu a ich spolupracovníkom sa podarilo nájsť vo vyrabovaných mohylách síce veľa, ale boli to len úlomky z dosiaľ neznámej keramiky. Preto začali na ostrove pátrať po pazúrikových úlomkoch, črepinách z hrncov, aj po nerovnostiach v teréne, ktoré by mohli byť niekdajšími sídliskami. Tak určili polohu zasypaného chrámu a zakrátko potom aj neznámeho mesta, ktoré nám Bibby chcel teraz ukázať.
Pokiaľ ide o pochované mesto, vždy v ňom býva čosi vzrušujú​co nejasné. Zostup z terajšej úrovne zeme, položenej vyššie než strechy bývalého mesta, sa podobal pádu do neznámej minulosti. Chodili sme po uliciach, ktorých sa tisíce rokov nedotkla ľudská noha. Na severnom pobreží sme museli zostúpiť pri úpätí portugalskej pevnosti zo 16. storočia do zasypaného mesta, v ktorom za sumerských čias pulzoval život. Pevnosť na kopci, teraz vlastne už len malebné zrúcaniny na brale vyčnievajúcom nad more, postavili Portugalci krátko potom, čo roku 1521 dobyli Bahrajn. Vlastne len prestavali pevnosť postavenú Arab​mi, ktorí prišli na ostrov po období proroka Mohameda. Arabi pri stavbe použili kamene, vyčnievajúce z piesku, niektoré vybrali z ešte starších stavieb neznámeho pôvodu.
Bibbyho skupina sa rozhodla kopať hneď pri pevnosti. Pod veľkou hromadou piesku sa predsa musí čosi skrývať. Keď odstránili biely piesok, zjavilo sa im mesto, pod ním ďalšie, a potom ešte jedno. Všetky ulice a budovy boli postavené východozápadným a severojužným smerom. Svedčili o rozkvete a blahobyte mesta. Okolo roku 1200 pred n. l. však zrejme vyhorelo. Pod ním ležali múry domov postavených okolo roku 2300 pred n. l. Staršie mesto pochádzalo z obdobia mohýl a sumerských ciest do Dilmunu. Súviselo s obdobím, ktoré Bibby pomenoval ako dilmunské. Prechádzali sme sa spolu po najstar​šom meste. Zastali sme pri obrovských a pevných mestských hradbách s bránou, ktorá hľadela priamo na more. Všimli sme si, že nás obklopujú vysoké kamenné múry otvoreného námestia, odkiaľ viedla k bráne a k moru hlavná ulica lemovaná kamenný​mi budovami. Od otvoreného námestia uprostred mestských hradieb vybiehali ostatné ulice v pravých uhloch.
Bibby vyzrel cez vznešenú bránu. Veľké pieskové duny zafúkali priečelie a zatarasili výhľad, lenže keď bránu stavali, viedla rovno k vode.
„Tu kotvili lode pred štyrmi až piatimi tisíckami rokov v dilmunskom období a nakladali, alebo vykladali svoj tovar,“ vysvetľoval Bibby. Odišiel od brány a ukázal na dlažbu otvorené​ho námestia, na ktorej sme stáli: „Nachádzame tu dôkazy obchodu so zámorím. Tu sa vykladal tovar. Na uliciach mesta možno nájsť mnohé úlomky nespracovanej medi, ale aj medené rybárske háčiky, kúsky slonoviny, steatitové pečate a karneolové korálky. To všetko predstavuje materiál, ktorý sa na Bahrajne nikdy nevyskytoval.“
Dodal, že najbližšie nálezisko medi bude zrejme v Ománe. Slonovina mohla prísť iba z Indie alebo Afriky. Karneolové korálky, no aj veľmi zriedkavý typ vylešteného pazúrikového závažia, ktoré našli v ruinách, museli celkom iste pochádzať z dávno zaniknutej civilizácie v údolí Indusu. Päť pazúrikových závaží bolo prekvapujúcim nálezom. Ukázal, že obyvatelia Bahrajnského ostrova si v dilmunskom období osvojili skôr váhovú sústavu údolia Indusu než sumerskú.
Ako som už spomínal, jemný piesok, ktorý zavial múry mesta, pochádzal z presypov na pobreží. Staroveký prístav však ležal na severnom pobreží. V tej chvíli som si uvedomil, že vietor zmenil smer. Po dlhom čase konečne fúkal z Iraku.
Bibby si narovnal turban a usmial sa: „Mali ste smolu,“ povedal. „Vietor vždy fúkal takto. Od severu. Koľko času by ste boli asi potrebovali, aby ste sa sem dostali po vetre?“
„Tri a pol až štyri dni,“ odvetil som. „Vzali nás do vleku rýchlosťou, akou sme plávali k Failake. Lenže sme sa plavili proti vetru. Zrejme by sme sa sem boli dostali prv, keby sme boli zamierili rovno na Bahrajn s vetrom v chrbte.“
„Máte pravdu. Istý sumerský zápis hovorí o Dilmune, že je vzdialený tridsať dvojhodín. Vtedy udávali vzdialenosti v čase trvania cesty.“
„S najväčšou istotou by to boli urobili lepšie než my nováčikovia,“ pripustil som. „Failaka bola zrejme ich domovským prísta​vom a v pretekoch odtiaľto sem by nás sumerské plavidlo zaiste porazilo s náskokom niekoľkých hodín. Pri dobrom severnom vetre by nám bolo treba na cestu tridsaťpäť dvojhodín.“
„Tvar vašej lode z tŕstia s nízkym ponorom je zaujímavý,“ podotkol Bibby a vzal nás na hradby, aby sme si prezreli odlivové plochy, siahajúce až k pieskovému presypu pred prímorskou bránou. Pri vysokom prílive sa musela voda dostať až pred mestské hradby.
„Predstavujem si, ako taká trstinová loď s plochým dnom vplávala do prístaviska pri vysokom prílive,“ pokračoval Bibby. „Na vápencové dno sa môže usadiť ešte aj vtedy bez rizika, že sa prevrhne, keď voda poklesne. Kým stála na brehu pri bráne, dala sa iste veľmi ľahko naložiť i vyložiť.“
Poznamenali sme, že vápencové dno okolo Bahrajnu, ale najmä okolo prístavu, by zrejme bolo dovolilo urobiť iba manéver, ktorý opísal Bibby: vplávať s najvyšším prílivom, nabehnúť na breh a vyčkať tam, kým nenastane ďalší príliv. Bibby sa na vlastné oči presvedčil, že loď z berdi by uniesla dvadsaťtonový náklad, podľa pradávnych tabuliek taký, aké boli náklady z Dilmunu.

„Lenže obchodné plavidlo sa musí vedieť vrátiť do prístavu, z ktorého vyplávalo,“ zdôraznil Bibby. „Myslíte, že čakali pol roka, keď sa s ročnou dobou obráti vietor?“
Možno. Možno čas návratu určili krátko predtým, ako sa mal vietor obrátiť, aby si skrátili čakanie. Lenže to sa mi nechcelo veriť. Obával som sa, že sme sa mýlili, lebo sa nám nepodarilo napodobiť prastarú zručnosť.
Nezdalo sa, že by sezónne vetry uľahčili plavbu z údolia rieky Indus, ako to bolo v prípade sumerských prístavov. To, na čo Bibby pred rokmi upozorňoval, bolo naozaj záhadné: prečo sa na Bahrajne používali váhové miery z údolia Indusu? Sumeri a Babylončania mali úplne iné sústavy. Podlá Bibbyho to možno vysvetliť dvojako: prvé impulzy obchodu neprišli do Dilmunu z Mezopotámie, ale z Indie, alebo mal Dilmun s Indiou závažnej​šie obchodné styky než s Mezopotámiou.
Jedno nám bolo jasné. Dôležitosť Bahrajnu vyplývala z jeho výhodnej polohy. Bol jedinečným miestom na doplnenie zásob vody. Nikde inde po celej dľžke zálivu si nemohli starovekí námorníci načerpať pitnú vodu v neobmedzenom množstve.
Úlomky medi nám prezradili svoj pôvod, a tak zaplnili medzeru v krížovke. Meď bola zrejme najdôležitejšou zo všet​kých surovín, ktoré sa v dilmunskom období dovážali do Mezo​potámie. Ako zdôraznil Bibby vo svojej knihe o hľadaní Dilmunu
, písanie bolo v starovekom Sumeri významným ume​ním, takže hlinené tabuľky, ktoré sa našli v súkromných domoch a obchodoch, predstavujú pestrú paletu písma, od školských cvičení až po účtovnícke knihy úžerníkov. Našla sa aj pravidelná obchodná korešpondencia obchodníka s meďou žijúceho v Ure. Predstavuje ho ako dilmunského obchodníka. Navyše z jednej z tabuliek nájdených v jeho dome vyplýva, že Dilmun nebol miestom, kde sa ťažila medená ruda. Slúžil iba ako obchodné centrum, kde sa meď nakupovala a predávala. Ak máme citovať Bibbyho, hmotnosť nákladu medi na lodiach plávajúcich v zálive v sumerských časoch nebola taká zanedbateľná. Vyrátal, že v jednom prípade nebola zásielka z Dilmunu o nič menšia ako osemnásť a pol tony, „čo by pri dnešných cenách mohlo byť okolo dvadsaťtisíc dolárov“.
Písomnosti obchodníka s meďou obsahovali aj tabuľku, ktorú poslal istý nespokojný zákazník: „Keď ste prišli, povedali ste: Dodám vám do Gimil-sinu dobré ingoty. Povedali ste to, ale slovo ste nedodržali; môjmu poslovi ste ponúkli zlé ingoty so slovami: Ber, alebo nechaj tak. Za koho ma máte, že sa ku mne správate tak spupne? Vari nie sme obaja čestní muži? Nájde sa medzi dilmunskými obchodníkmi človek, ktorý by sa ku mne takto správal?“
Podľa našich duchovných predchodcov Dilmun skutočne existoval. Sumerské obchodné plavidlá museli byť medzi loďami, ktoré kotvili v prístave pred bránou dnes už zasypaného bahrajnského prístavného mesta, veď jeho sláva vrcholila práve v sumerskom období. Zdá sa, že to bol Enkiho „prístavný sklad krajiny“, ako sa spomína v dilmunskej básni, ibaže by niekde inde na Bahrajne ležal zasypaný ďalší, takisto velký prístav. To však vyzerá velmi nepravdepodobne. Už toto bol dosť veľký obchodný prístav na taký malý ostrov. Aj ma-gury z Uru museli byť medzi loďami, ktoré sem priplávali kupčiť s meďou výmenou za mezopotámsku vlnu a šatstvo, ako to zaznamenávajú tabuľky. Aby takéto prístavné mesto prekvitalo, musel sa v ňom rozvíjať čulý obchod. Ohromný pás zrúcanín palácov a budov sa šíril od prímorských múrov ďaleko do vnútra ostrova.
Na prvý pohľad bolo vidieť, že mesto prestavali. Takisto bolo jasné, že najlepší kamenári žili v staršom období, teda v dilmunskom období, keď vznikali mohyly. Na staršom meste stáli novšie múry, niektoré pripisované asýrskemu obdobiu. Stála tu aj majestátna vnútorná brána, medzi archeológmi známa ako Asýrska brána, postavená z dokonale zapadajúcich kusov kame​ňa s jediným prahovým kameňom, ktorý bol väčší než zdvojený podklad a v jednom rohu mal okrúhlu priehlbinu, ktorá mala držať zárubňu.
Asýrčania sa preslávili najmä zručnosťou v opracovávaní kameňa. Na Bahrajne ich však prevýšili dilmunskí predchodco​via. Mohlo to značiť, že obyvatelia Dilmunu prišli z území s kameňolomami, kde bolo kamenárske umenie na vyššom stupni alebo malo dlhšiu tradíciu než v Asýrii? Takéto národy v staroveku naozaj existovali. Nebolo ich však veľa. Archeológo​via sú experti v hrnčiarstve a vedia pozoruhodne presne určiť kultúrne vzťahy už tým, že určia pôvod keramických výrobkov, a to aj vtedy, ak z nich nájdu len črepy. Pochybujem však, že by sa niektorý archeológ pokúšal poskladať dohromady úlomky kamenného bloku, aké sa na Bahrajne zachovali z raného dilmunského obdobia. Keby to predsa len skúsil, musel by asi dôjsť k záveru, ku ktorému som došiel i ja - že to totiž nezvládne. Dokonca ani pomocou oceľového náradia. A obyvatelia Dilmunu oceľ nemali. Povedané inými slovami, múry, ktoré zanechali prví stavitelia mesta na Bahrajne, nám musia čosi prezradiť. Medzi zakladateľmi tohto prístavu boli aj kamenári z jedného z mála území, kde poznali tajomstvá tohto neľahkého remesla.
Trstinové člny a opracované kamene; zdá sa, že sú to dve veľmi odlišné veci a okrem toho námorník na trstinovom člne sa nemal prečo starať o kamenné múry. V staroveku to však tak nebolo. Celoživotné skúsenosti mi ukázali, že stavitelia trstinových člnov mali veľmi často do činenia práve s kamennými múrmi. Veď to boli ľudia, čo ich opracúvali.
Bibby sa tváril dosť prekvapene, keď som si kľakol a skúmal dokonalú rovnosť a hladký povrch dilmunských blokov i spôsob, akým ich spájali. Kamene boli pravouhlé, lenže ani jeden nebol rovnaký, niektoré mali otesané rohy. Boli však opracované, aby zapadali do seba tak presne, že medzi nimi nezostala ani štrbinka. Priatelia z Tigrísu pozerali na mňa ako na Sherlocka Holmesa, keď som sa pokúšal nájsť odtlačky alebo stopy po nástrojoch, ktoré by nás priviedli na stopu tých, čo ich vytvorili. Krásne zoradené kamene opracovali a zložili dokopy takým vyhraneným štýlom, že som sa už začínal v ňom vyznať. Rozpačitým spoloční​kom som musel prezradiť, ako súvisia kamenné steny s našou cestou na tento ostrov a s cestou ľudí, ktorí ich kedysi opracúvali.
Bolo jasné, že táto zložitá a špecializovaná stavebná technika predstavovala nejakú estetickú alebo magicko-náboženskú tradí​ciu a že ju nediktovali praktické potreby. Takéto múry sa nestavali ani v Európe, ani na Ďalekom východe, ani niekde inde. No napriek tomu preklenula táto technika dvoje morí. Tento vynikajúci stavebný štýl šírili ľudia, ktorí stavali trstinové člny.
Po prvý raz som bližšie uvidel takéto stavby u staviteľov trstinových člnov na najmenej obývanom kúsku sveta: Veľkonočnom ostrove. Neznámi majstri tu používali túto techniku pri stavbe najstarších megalitických chrámových plošín, na ktorých stáli veľké sochy.
 Našiel som ich medzi staviteľmi trstinových člnov v Južnej Amerike, medzi tými istými ľuďmi, ktorí nám pomohli postaviť Ra a Tigris. Táto technika bola charakteristic​kou črtou odlišujúcou megalitické chrámové múry predinského a inského Peru, teda územia, odkiaľ sme sa na Kon-Tiki plavili s vetrom v chrbte okolo Veľkonočného ostrova k Polynézii.
K ďalšiemu stretnutiu došlo neočakávane. Na tú istú stavebnú techniku som náhodou natrafil pri chrámových stenách niekdajšieho fenického mesta Lixus (dnešný Araiš) na atlantickom pobreží Maroka. Prišiel som si sem obzrieť miestne trstinové člny ešte prv, než na Ra odplávame z afrického pobrežia do Ameriky. Dovtedy som o týchto zrúcaninách nikdy nepočul. Predpokladalo sa, že tu zostali po fenických kolonistoch, ktorí sa usadili na atlantickom pobreží pri cestách z Kartága a Malej Ázie. Ak ich naozaj postavili Feničania, potom sa nemožno čudovať, že zakladatelia Lixu túto techniku poznali. Najznamenitejšie megalitické murivo na chrámových stenách po veľkých pyramídach v Egypte vzniklo práve takto. Predsa však vrchol tohto umenia sa nachádzal, zdá sa, na území Chetitov. Tento národ, vyhynutý, zabudnutý a nedávno znovuobjavený predchodca Feničanov, obýval kedysi celú oblasť, ktorá tvorila akýsi most medzi Hornou Mezopotámiou a Stredozemným morom.
Tu však vznikol istý problém. Chetiti zdedili svoje obyčaje a názory, ale aj takmer všetky umenia a remeslá od Sumerov. Lenže Sumeri kamenné múry nestavali, nezanechali nič také na území, ktoré dnes poznáme pod názvom Sumer.
Ako sa potom toto umenie dostalo na staroveký Bahrajn? Mali starí kamenári tohto ostrova v zálive niečo spoločné s Chetitmi alebo s Egypťanmi? Absolútny nedostatok akéhokoľ​vek druhu kamenných múrov v Sumeri, s ktorým mal Dilmun hojné styky, môže vytvoriť nápadnú medzeru v inak súvislom rozšírení tejto techniky. Dôvod je jasný. V Dolnej Mezopotámii jednoducho niet kameňa, iba úrodné riečne naplaveniny a hlina na výrobu pálených tehál. Ako však možno usudzovať z hline​ných tabuliek, Ur a iné sumerské prístavy mali čulé obchodné styky s územím na hornom toku rieky i so zámorím, takže len čo na horných tokoch riek objavili skaly, Mezopotámci ich lámali, opracovávali a v najstarších obdobiach chetitsko-sumerských stykov spájali do blokov práve tou zvláštnou technikou, ktorá vyšla na svetlo spod piesku Bahrajnu.
Nedostatok kameňa v takmer celej Mezopotámii zapríčinil, že Sumeri a ich potomkovia stavali svoje zikkuraty čiže stupňovité pyramídy z tehál vysušených na slnku. Tehlová pyramída je v Egypte vzácnou výnimkou, pretože takmer všetky tamojšie pyramídy postavili z kameňa, a to aj najstaršiu z nich, pyramídu v Sakkare, ktorá je stupňovitá ako zikkuraty v Mezopotámii. Mnohí v tom videli zásadnú odlišnosť, vylučujúcu spoločný pôvod. Tento záver však môže byť prenáhlený. Nikde som nevidel lepšie opracovaný kameň ako obrovské kamenné dosky v Ninive s vytesanými reliéfmi krásnych flotíl trstinových lodí. Hneď vedľa sa rozprestieralo biblické územie Nimrudu s kolosál​nym pahorkom navŕšeným ľudskými rukami - boli to rozpadáva​júce sa zvyšky bývalej pyramídy, teraz pokryté úlomkami asýrskych tehál. Iste nik nepredpokladal, že na stavbu tejto budovy použili lámaný kameň. Napriek tomu však po nedávnom odkrytí časti asýrskych tehál tu odhalili veľkú časť pôvodného múru posta​veného z veľkých nalámaných kameňov. Archeológovia predpo​kladajú, že stavba bola orientovaná k slnku. Dnes meria asi 140 stôp, pôvodne bola o 60 stôp vyššia. Vnútri objavili klenutú miestnosť, dlhú 100 stôp, širokú 6 stôp a vysokú 12 stôp, ale prázdnu. Rieka Tigris pôvodne tiekla okolo západnej steny pyramídy, ktorá sa dvíhala zo šesťmetrového prístaviska postave​ného z dôkladne poskladaných a priliehajúcich vápencových blokov.

Pyramídu v Nimrude postavili pôvodne z kamenných kvádrov ako egyptské pyramídy. Istý rozdiel však medzi nimi bol. Aby sa práca zjednodušila, egyptské pyramídy stavali z kvádrov rovna​kej veľkosti. Pyramídu v Nimrude však nie.
Keď si Bibby všimol môj neočakávaný záujem o kamenné múry, odviedol nás späť k jednej z kolosálnych mohýl v Ali, vari najväčšej zo všetkých, o nič menšej než pyramída v Nimrude. Naozaj vysoký pahorok pre toho, kto by naň chcel vyliezť. Bibby nás viedol dozadu, kde tak ako na pyramíde v Nimrude opatrne sňali veľký kus omietky z vápencového štrku. Kamene boli ako egyptské rovnako veľké. Bibby vysvetľoval, že tieto veľké mohyly boli pôvodne okrúhle.
Nikto nepochyboval, že mohyly v Ali boli postavené ako mauzóleá zomretých kráľov. Hrobky mali také veľké rozmery, že ich muselo stavať obrovské množstvo ľudí. Boli miestom posledného odpočinku mocných vládcov. Veľký priľahlý cintorín bol zrejme vyhradený menším náčelníkom a ostatným, čo si zaslúžili byť pochovaní v blízkosti význačných osobností.
Ponad arabské strechy a po krajine spálenej slnkom, kam som dovidel - okrem úseku so zoťatými datľovými palmami - samé hrobky. Začínal som na túto úbohú okolitú krajinu hľadieť inými očami. Toto musel byť Dilmun! Ak vychádzame z tohto faktu, potom je to krajina, o ktorej Sumeri vraveli ako o bývalom sídle dávnych predkov, to je vlasť Ziusudru, zbožstveného kráľa kňaza, ktorého uctievali, že vďaka svojej lodi obdaril ľudstvo večným životom, kultúrneho hrdinu, ktorého si neskôr pod menom Utanapištim privlastnili Babylončania, Asýrčania a mož​no aj Chetiti. Tá istá význačná osobnosť si pod menom Noe napokon našla cestu aj do učenia starých Židov, kresťanov a mohamedánov.
Aká úžasná myšlienka: sedím tu pravdepodobne na vrchole mohyly rozhliadajúcej sa po krajine Noemovej. Možno práve v tejto mohyle pochovali Ziusudru. Zdala sa totiž najväčšia. Podľa sumerských textov Ziusudra nikdy neopustil Dilmun čiže Bahrajn. Boli to jeho potomkovia, ktorí neskôr došli do Sumeru. Ak Ziusudra vôbec žil, potom by ho boli mali zrejme pochovať v jednej z týchto obrovských mohýl. Možno som teda naozaj sedel na Noemovej hrobke.
Tento nápad nebol až taký pochabý. Noe? Nie. Noe bol iba prikrášlenou verziou Ziusudru. Nik sa tu nevylodil s plávajúcou zoologickou záhradou. Pre Sumerov bol však Ziusudra skutoč​nou postavou. Na palube svojej lode priviezol iba zdomácnený dobytok, pretože jeho kosti sa na tomto ostrove i v Ure nachádzajú oddávna. Ziusudra sa už nevrátil do svojho rodiska v Suruppaku na Eufrate, takže jeho hrob celkom logicky musí byť jedným z tých, čo sa zachovali v Dilmune.
Bolo by veľmi hlúpe podceňovať dnes starých Sumerov len preto, že žili päťtisíc rokov pred nami, keď svet obývali zväčša divosi. No Sumeri neboli negramotní. Veď oni nás naučili písať. Neboli neinteligentní, veď nám dali koleso, naučili nás spracúvať kovy, stavať oblúky, tkať plátno, napínať plachtu na lodi, osievať polia a piecť chlieb. Dali nám domáce zvieratstvo. Vynašli váhové, dľžkové, plošné a objemové miery, ale aj pomôcky na ich meranie. Zasvätili nás do skutočnej matematiky, robili presné astronomické pozorovania, merali čas, odkázali nám kalendáro​vú sústavu a zaznamenávali rodokmene. Keď spomínali Dilmun, Makan a Meluhhu, vedeli, kde tieto miesta ležia. Dobre sa vyznali v zemepise. Ako inak by mohli vedieť, kam sa treba vybrať po meď, zlato, lazurit, karneol, alabaster a veľa iných materiálov, ktoré boli v ich očiach drahé a ktoré pôvodne nepoznali, no predsa si našli pevné miesto v ich kultúre? Minulosť bola pre nich veľmi dôležitá. Uctievali predkov a ne​ustále sa vracali k udalostiam a hrdinom minulosti. Kráľovské rody sa v priebehu rokov stali posvätné, ako vštepovalo dorasta​júcej generácii kňažstvo a učení mužovia. Pre nás je Noe legendou, pre nich bol však Ziusudra históriou. Dilmun sa nám môže zdať vzdušným zámkom, pre nich bol však obchodným strediskom vzdialeným tridsať dvojhodín.
Z Dilmunu na Bahrajn ma prinavrátil prenikavý zvuk klaksó​nu jedného z áut, ktoré čakalo na dolnej plošine. Čas návratu. Keď sme schádzali strmým štrkovitým svahom, ktorý v sebe skrýval krásne kamenné múry, hltal som očami jedinečnú skupi​nu majestátnych pahorkov okolo, ktoré vznikli ľudským pričine​ním. Na tomto ostrove boli hrobky sumerských predchodcov. Podarí sa nám priblížiť o krok k vlastným strateným začiatkom?
Bol to takmer pocit posvätnej hrôzy, s ktorým som stúpil na zem a vracal sa k autám po zemi, kadiaľ iste chodievali nezvyčajné procesie. Plošina bola zaiste svedkom pohrebných obradov nejedného vplyvného námorného hodnostára, ktorého morské dobrodružstvá, aj keď prikrášlené, prežili celé veky, a ja som ich počúval v školských laviciach. Plavidlo, ktoré sa preme​nilo na „archu“, bolo najskôr ma-gurom, ktorý pristál na tomto pobreží. Rozprávkový sprievod zvierat, ktoré sa vylodili na breh, tvorilo asi zopár kôz, býk a črieda oviec. Potom, čo celé dni na palube mečali a bučali, museli sa zo širokej a pevnej trstinovej lode prebrodiť cez plytčiny k najbližšiemu napájadlu. Človek i zviera sa zachránili, lebo boh uctievaného kňaza kráľa nechal vyvierať na ostrove chladnú sladkú vodu, ktorá pochádzala z ďalekých vnútrozemských hôr.
Zhrozený som pozoroval výrobcov vápna, ako kopú na jednej z najväčších obrovitých mohýl. Kým všetci Arabi na tomto ostrovnom emiráte sa odišli modliť do mešít, kým vo svätom koráne čítali o praotcovi Noemovi, mohamedáni pálili vápno; čakanom a lopatou zaútočili na starobylé mauzóleum, ktoré kedysi asi uctieval ako hrobku svojho otca Chám, Sém i Jafet.
Starí obyvatelia Bahrajnu boli nábožní. Bibby nás z bezmen​ného prístavu previezol popri pobreží na západ, k miestu známemu ako Barbar. Jeho tím archeológov tu urobil prvý veľký objav. Našli chrám. A bol to veľmi osobitý chrám. Našli ho tak, že urobili pokusnú sondu do mohyly, najnižšej z celého radu pieskových, ktoré boli väčšie než tie najväčšie zo štrkovitých v Ali. Bibbyho záujem špeciálne o túto mohylu vzbudilo najmä to, že jeho dánsky spoločník profesor Glob si všimol dva obrovské bloky opracovaného vápenca vyčnievajúce zo svahu. Každý z blokov vážil podľa odhadu vyše troch ton. Stál na vápencových dlaždiciach. Dva štvorce vyryté na ich vrcholku naznačovali, že zrejme slúžili ako podstavce veľkých sôch. Pri hľbení jám do širokej mohyly pozdľž vybratých dlaždíc narazili na múr vytvárajúci stupeň k ďalšej terase, kde boli zase kamenné dlaždice, až kým nenarazili na ďalší múr vytvárajúci stupeň k ešte vyššej terase, z ktorej opäť viedla kamenná dlažba k ďalšiemu múru, a ten ohradzoval najvyššiu ústrednú časť stavby. Archeoló​gov však najväčšmi prekvapilo, že uprostred týchto múrov nebolo volné priestranstvo či chrámová ohrada. Budova bola kompaktná vyvýšenina s pravouhlými rohmi, stupňovito sa dvíhajúca nad terén ako sumerský chrám-pyramída. Dlaždice, ktorými bola obložená každá z veľkých stupňovitých terás, boli vyrobené z jemného, husto žilkovaného vápenca, nauklada​né v troch vrstvách a starostlivo pritesané tak, aby držali pokope aj bez malty. Kamene na hornej plošine boli iné. Vytvarovali ich však dokonale ako zužujúce sa bloky eskimáckeho iglu, v priemere široké necelých 6 stôp.
Vykopávky ukázali, že pred štyritisíc rokmi sa pôvodný povrch zeme, na ktorej stavba stojí, musel nachádzať o 8-10 stôp nižšie. Hlavný chrám musel teda vyzerať impozantnejšie, keď stál na plošine nad príkrymi terasami situovanými podľa slnka. Keď vykopávky odkryli schodištia k hlavnému chrámu, Bibby už vedel, že narazili na budovu, ktorú možno označiť ako zikkurat, terasovitý chrámový pahorok Mezopotámie.
Bibby si spomenul na sumerský príbeh o potope, preto pokladal za nanajvýš významné, že na Bahrajne objavili chrám so sumerskými prvkami.
 Nikde inde mimo územia Mezopotámie sa v oblasti zálivu nenašli stavby, čo by sa podobali zikkuratu. A vykopávky v chráme odkryli množstvo črepov z hrncov, lazuritových korálok, alabastrových váz, medených pásov aj lístkovej medi, medenú figúrku vtáka, odliatok býčej hlavy so zvláštne vykladanými očami a - ako konečný dôkaz stykov so Sumerom - medenú sošku malého muža s veľkými okrúhlymi očami a vyholenou hlavou v postoji prosebníka, takom príznač​nom pre Mezopotámiu medzi rokmi 2500 a 1800 pred n. l. Jedna z alabastrových váz mala tvar používaný v Mezopotámii v posled​ných storočiach tretieho tisícročia pred n. l.
Bol som uchvátený touto návštevou chrámového pahorku v Bibbyho spoločnosti, ale aj príležitosťou načúvať, ako dáva do súvislosti diaľkovú sumerskú moreplavbu a dilmunský obchod. Tu nešlo o izolovanú ostrovnú civilizáciu. Dôkazy bude treba hľadať pod zemou. Schody viedli dolu popri južnom múre stavby, situovanej podľa slnka, k hlbokým výkopom. Pod úrovňou pôdy sa nachádzala priehlbina; boli sme ešte len na polceste, keď som sa rozkričal: „Vidím odtlačky prstov!“
Bol to múr, ktorý som hľadal, ba ešte krajší. Kameň nerovna​kej veľkosti otesaný do kociek, ani keby ich bol narezal laserový lúč. Niektoré síce poškodené, všetky však pôvodne opracované a uhladené až takmer do lesku, držali pokope bez cementu a zapadali do seba tak presne, že by medzi ne sotva vošla čepeľ noža. V mysli sa mi vynorili opäť chrámové steny Vinapu z Veľkonočného ostrova a potom predinské steny vo Vinaque a Tiahuanacu až po Lixus a chetitské múry v Bogazköy. Aj tento múr ležal hlboko pod zemou a vyzeral ako nádrž, ktorá mala akiste slúžiť na zber posvätnej vody na obradné úkony, ktoré sa odbavovali hore v budove. Keďže chrámoví architekti sotva mohli nájsť prameň, ibaže by boli kopali pri úpätí chrámových schodov, musíme predpokladať, že chrám sem umiestnili preto, lebo tu vyvieral prameň. To by opäť mohlo znamenať, že bezchybné múry nádrže pochádzajú z prvej stavebnej fázy chrámu. Takéto vysvetlenie podporila aj skutočnosť, že na samom chráme bolo jasne vidieť, že ho stavali na viac fáz a že tak ako v zasypanom prístavnom meste sa opäť použili na jeho stavbu niektoré najlepšie vytesané kamene budovy zo staršieho obdo​bia. Lenže ešte viac sa dalo vyčítať z týchto opracovaných kameňov. Ľudia, ktorí kameň nalámali, museli byť moreplavci. Kamenári vybrali najvhodnejší druh kameňa, vedeli, kde je.
„Použili dobrý vápenec,“ podotkol som Bibbymu.
„Veru,“ odvetil, „takého kameňa na Bahrajne niet. Asi šli poň do Jiddy.“
„Jiddy?“
„Jidda je ostrovček asi päť kilometrov od severozápadného výbežku ostrova.“
„Hľadali ste tam kameňolomy?“ spýtal som sa.
„Nie. Predpokladá sa, že stopy po nich tam môžu byť, ale na ostrov je zakázaný prístup, pretože je tam väzenská kolónia emirátu.“
To ešte väčšmi podnietilo vo mne záujem o tento ostrov a pocítil som neodolateľnú túžbu dostať sa ta.
Vybral som sa rovno za istým mužom, s ktorým som sa nedávno zoznámil, za prívetivým ministrom informácií. Bol som rozhodnutý urobiť všetko, čo je v mojich silách. Medzičasom však bolo treba vyriešiť iné, oveľa naliehavejšie problémy.
Na Bahrajn sme doplávali s veľkou dierou v prove. Nad čiarou ponoru nebolo vidieť takmer nič, ale keď sa Gherman ponoril pod loď, hlásil dosť vystrašený, že trhlina je taká veľká, že by sa do nej vošiel sám. Laná sa nepretrhli, viseli však v uvoľnených slučkách a odhaľovali vnútorné otepi. Museli sme dieru nejako zaplátať, inak by sa tŕstie rozpadávalo ďalej, až kým by sa nerozpadla celá loď.
Na palube sme mali trochu náhradného tŕstia na drobné opravy a okrem toho sme na zaplátame diery mohli použiť aj niekoľko „nárazníkov“ z berdi. To však nemuselo stačiť. Čo potom? Ak dieru upcháme drevom či inými tvrdými materiálmi, môže to ešte urýchliť rozpad tŕstia a uvoľniť povrazy práve na nebezpečnom mori. Museli sme sa teda obzrieť po niečom vhodnom v skromnej végetácii, ktorá na ostrove rástla.
Dostal som nápad a začal som horlivo listovať v Bibbyho knihe, ktorá bola v „knižnici“ Tigrisu. V knihe bol náčrt otepového člna s plachtou a dvoma kormidlovými veslami na korme, ktorý sa podobal člnom z Failaky. Pozrel som na text pod náčrtom: „Takéto člny, dlhé okolo 15 stôp a vyrobené z trstino​vých otepi, používajú rybári na Bahrajne. Môžu plávať, ale prirodzene, nie sú vodotesné (po technickej stránke sú to vlastne plte). Podobné člny z papyrusového tŕstia sa používali v Egypte pred vyše štyritisíc rokmi.“
Šiel som za Bibbym. Okrem neho všetci, s ktorými som sa rozprával, videli na Bahrajne iba tankové lode, jachty a motoro​vé člny. Bibby však zvečnil plavidlo, ktoré videl, tým, že ho načrtol a spomenul vo svojej knihe. Jazdili sme krížom-krážom po ostrove, okolo cintorínov s desaťtisícmi mohýl, ktoré som nikdy predtým nevidel, až sme došli do rybárskej dedinky Malakíja na juhozápadnom pobreží. Z domčekov s farbistými záclonami vyšli ženy a deti so zlatými zubmi, štrngajúc šperkami a vyzerali na cestičku k moru. Bibby mi pripomenul krajšie a zdravšie domce z pleteného palmového lístia, ktoré tu videl pri návšteve pred niekoľkými rokmi. Odpadky moderných plastic​kých látok, ktoré sa kopili dookola, svedčili o nečakanom zbohatnutí, tak ako zvyšky potravín vyhodené bzučiacim mračnám múch. Arabský šofér nás ubezpečil, že títo ľudia majú teraz toľko peňazí, že ich hlavným problémom je, ako ich minúť. Zaparkovali sme na ceste pre motorové vozidlá. Nevideli sme tu ani kone, ani osly. Pustili sme sa cez tienistý palmový háj, na ktorom bolo ešte vidieť znaky bývalého intenzívneho zavlažova​nia a obrábania, až sme zastali pod pálčivým slnkom na dlhej prekrásnej piesočnatej pláži. Na mori kotvilo niekoľko malých dauov bez sťažňov. Na bielom piesku ležal neveľký čln toho typu, aký som dobre poznal. Práve ho vytiahli z vody, ešte bol mokrý. Zazreli sme starca s bielym turbanom v horčicovo sfarbenom plášti, ako sa pokúša uniknúť medzi palmovými pňami so zväzkom lesklých rýb. Zakričali sme naňho a on sa ochotne vrátil. Rovnako ochotne odpovedal na naše otázky; bol to jeho rybársky čln a on si ho aj sám postavil. Bol to jeho fartí, a už len štyria chlapi na ostrove vedia, ako sa robí.
Profesionálna robota. Krásna súmernosť a presnosť v každom detaile. Materiálom nebolo tŕstie, ale polovica stonky listu datľo​vej palmy, presne ako na Failake, kde je najmä dnes nedostatok tŕstia. Steblá boli pospájané obyčajnými povrazmi, výsledok až zarážajúco pripomínal člny z tŕstia, aké som videl u Indiánov kmeňa Serisov v Mexiku. Tŕstie aj palmové stonky boli pritvrdé, nie také ohybné, aby sa dali zviazať len zvonka slučkami. Ani na vode sa nemohli udržať až tak dlho ako tŕstie. Spýtal som sa na to starca. Nevedel. Kedysi doplávali na takomto fartí do susednej Arábie za dva dni, lenže potom ho museli vytiahnuť na breh, aby uschol. Zapochyboval však, že by vydržal na hladine viac než týždeň. Palmové stonky by v slanej vode nevydržali asi ani týždeň. Na fartí sa pohyboval veslami a v piesku nám nakreslil tvar plachty. Nazval ju širá. Bola to presne tá istá plachta niekdajších irackých dauov, ktoré dnes vídať už len na debnách s datľami. V podstate to nebolo nič iné ako starobylá egyptská plachta. Teoreticky netreba robiť nič iné, len vykloniť štvorcovú plachtu z normálnej polohy a čln zmení kurz.
Prešli sme sa po pláži a medzi palmami sme našli ďalšie dva člny presne toho istého druhu. Jeden z nich bol celkom nový, majstrovsky urobený. Plťové člny mali očividne jednu výhodu; mohli totiž prejsť cez plytčiny a dali sa vytiahnuť na breh, kým ostatné člny museli kotviť pri brehu.
Našiel som jednu stonku palmového listu, ktorú vlny vyniesli na breh, a keďže bola pekná, zdvihol som ju. Vyzerala ako skvostný biely kvet, pretože jej tenší koniec obrástlo množstvo kriedovobielych kužeľovitých mäkkýšov. Chcel som ju ukázať Bibbymu ako kuriozitu, keď mi v hlave svitlo; veď toto je nemé svedectvo, že palmové stonky sa v morskej vode len tak rýchlo nerozpustia. Aj táto bola dosiaľ celá a pevná ako nová, a pritom musela byť vo vode celé mesiace, keď na nej narástli mäkkýše.
Zašli sme za starým rybárom. Sľúbil, že ak poňho pošleme auto, prinesie nám k dokom ASRY na budúci piatok dvesto takýchto palmových stoniek. A že by mohol náš veľký fartí opraviť sám.
Prišiel piatok a s ním aj náš šofér s veľkým nákladom palmových stoniek. Lenže bez rybára. Jeho žena povedala šoférovi, že za ním pred rokmi prišiel istý cudzinec a požiadal ho, aby mu postavil fartí. Cudzinec filmoval rybára pri stavbe, a keď bol čln hotový, odišiel, iba povedal, že čln si rybár môže nechať. Takže jej muž nikdy viac nebude stavať člny cudzincom.
Rybár nám teda predal aspoň tých dvesto stoniek. A my sme práve to potrebovali. Carlo pracoval nad vodou, Toru s Ghermanom pod vodou. Iracké berdi, čo sme si cestou ušetrili, zaplnilo zívajúcu trhlinu. Dlhé tuhé, ale dosť poddajné palmové stonky zastrčili pod povrazy a pozväzovali dilmunským spôsobom jednu k druhej. Palmové stonky sa na prvý pohľad až neuveriteľne podobali papyrusovému tŕstiu. Boli iba tvrdšie a ťažšie. Keď sa uvolnené povrazy napli, že medzi ne nevošla už ani jedna stonka, cez všetko pre istotu ešte pretiahli sieť. Tigrís vyzeral celkom v poriadku ako cestou na Failaku.
Bolo treba vyriešiť ďalší problém. Kalifa, pekný mladý Arab, ktorého nám pridelil minister, aby nám bol naporúdzi, sa nasledujúce ráno vrátil so zlou správou. Správaním ozajstného džentlmena, oblečený v nepoškvrnenej bielobe okrem lesklých čiernych topánok vyzeral ako arabská filmová hviezda; veď aj hral v niekoľkých filmoch v produkcii Walta Disneyho. Jeho starý otec bol jedným z posledných lovcov perál na Bahrajne, čo bolo podľa Bibbyho zamestnanie tamojšieho obyvateľstva už od dilmunských čias. Oznámil nám, že na ostrove už niet nikoho, kto by vedel šiť plachty, poslední plavci na dauoch vraj zostarli, more prenechali mladšiemu pokoleniu. Hádam budeme mať viac šťastia v Pakistane.
V'plavbe sme však nemohli pokračovať, lebo hlavnú plachtu sme predtým rozobrali na kusy. Okrem toho sme zistili, že by sme sa mali pokúsiť plaviť s oveľa väčšou plachtou. Keď nám Kalifa oznamoval túto neradostnú správu, skrsol mi v hlave bláznivý plán. Siahol som do pokladnice pod matracom a prerátal som si hotovosť. Len tak-tak postačí Detlefovi na cestu do NSR a späť aj s rozobratou plachtou. Hamburský výrobca plachát by ju mohol dať dokopy. Len on to mohol urobiť. A mohol by nám vyrobiť aj veľkú plachtu na dau, o ktorej som predtým dúfal, že nám ju ušijú v Iraku. Norman, náš odborník na plachty, sa dožadoval, aby bola plachta taká veľká, ako vyplývalo z testov na Southamptonskej univerzite. Normanovi som dal voľnú ruku pri návrhu plachty. Pridelil som mu aj Detlefa a dvoch starých lovcov perál, bývalých plavcov na dauoch, ktorých k nám priviedol Kalifa ako poradcov.
Čakajúc na Detlefov návrat, na Bahrajne sme strávili vyše troch týždňov. Tigris stúpal a klesal s prílivom a odlivom pri vysokom múre betónového móla. Aj nás bláznivo hojdalo z boka na bok, lebo v prístave tankerov neboli vlnolamy. Emir a hodnos​tári zo všetkých arabských krajín otvorili najväčší suchý dok na svete: Do vzdúvadla, len niekoľko metrov od nás, vplával supertanker. Zhora sa na nás prekvapene pozerali súčasní mornári z paluby Texaco Japan, plavidla s výtlakom 325 000 t. Potriasali hlavami nad nápadom chcieť sa plaviť v Indickom oceáne na kope sena, ako je tá naša, no i ja som cítil, ako sa mi krúti hlava a strácam istotu, keď sme sa šplhali hore nekonečným schodišťom, ktoré viselo z oceľovej steny ich tankovej lode, veľkej takmer ako ostrov.
Na Bahrajne sa k nám správali priateľsky ako v Iraku, aj keď predstavitelia týchto dvoch arabských štátov neprechovávali voči sebe sympatie. Predstavovali totiž protikladné spoločenské systémy. Odo dňa, keď som sa dopočul o väzenskom ostrove, nevynechal som ani jednu príležitosť, aby som sa ta neusiloval dostať. Gherman zakaždým vravel, že nie je ani také ťažké dostať sa ta, ako dostať sa odtiaľ. Mal naporúdzi celú kopu pochybných návrhov, ktoré by mi umožnili dostať sa na ostrov, pričom ich roztriedil podľa toho, ako dlho by som tam chcel zostať.
Medzitým šejk Abdulaziz al-Kalifa, minister výchovy, uspo​riadal pre našu expedíciu veľkolepú recepciu. Emirov syn a ná​stupca, šejk Hammad, pozval Bibbyho so mnou do paláca; daroval mi ebenovú vychádzkovú palicu so zlatou rukoväťou, v čom Bibby videl modernú a mierumilovnú náhradu za meč, ktorý kedysi arabskí vládcovia darúvali. Posledný deň pred Detlefovým návratom som sa dozvedel skvelú novinu. Veliteľ väzenskej kolónie major Smith ma chcel policajným člnom osobne doviezť k prístavisku v dedine Budajía pri severozápadnom pobreží, a to už na úsvite nasledujúceho rána. Kalifa mi vraj vymohol povolenie na vstup. Žiaľ, Bibby už medzitým odletel do Európy. Povolili mi vstup s dvoma mojimi ľuďmi, ale pod podmienkou, že budú vhodnej štátnej príslušnosti: nedovoli​li mi vziať so sebou sovietskeho člena výpravy. Požiadal som teda, aby som mohol vziať Norrisa, amerického kameramana, a Carla, talianskeho fotografa, s čím súhlasili.
Major Smith, rázny policajný dôstojník a bývalý vojak z povolania s dlhoročnou službou v britskej koloniálnej armáde, prišiel na miesto stretnutia presne. Jeho policajná barkasa bola pripúta​ná k modernému prístavisku medzi člnmi z plastických látok i starými dauami, neraz úplnými vrakmi. Prívetivý Angličan sa ospravedlnil, že nás musel tak zavčasu zobudiť, do Jiddy sa však musíme dostať ešte pred koncom prílivu.
Prvú štvrťhodinu sme videli iba samé more, až nám zrazu pred očami vyrástol krásny ostrovček s palmami a s jediným, ale o to pôsobivejším domom. Ostrov Umm-al-Saban, vysvetľoval major. Tak ako na Bahrajne aj na ňom je prameň pitnej vody. Ostrov patrí emirovmu synovi šejkovi Hammadovi.
Potom sa na obzore vynoril ostrov Jidda. Vysoké útesy, biele ako v Doveri, s jediným domčekom, ktorý bolo vidieť. Patril majorovi. Voda tu istotne bola plytká dávno predtým, čo sme pristáli v dlhom prístavisku z neopracovaného kameňa. Napravo od prístaviska sa dvíhala vysočina. Naľavo nebolo ničoho, len datľové palmy a pred nimi množstvo skalísk, ktoré vyzerali ako pozostatky strmého valu navŕšeného človekom.
Prešiel som okolo neho, aby som preskúmal nalámané kame​ne. Naozaj to bola práca človeka. Stará. Nie však až natoľko, aby sa dala datovať až do doby bronzovej. Na dobre chránenom výčnelku som objavil arabský nápis, vytesaný do prednej strany kameňa. Privolal som Kalif u, a ten prekladal: „V mesiaci šában roku 978 dal nalámať skaly ctihodný Mahmud Sar Ali na obnovu veží v bahrajnskej pevnosti.“
Preložené do európskeho kalendára by to malo byť roku 1556, teda tridsaťpäť rokov po tom, čo Bahrajn dobyli Portugalci. Ctihodný Arab zjavne mal pre dobyvateľov prebudovať arabskú pevnosť nad pochovaným mestom Dilmun. Našťastie sa ani jemu, ani jeho splnomocnencom nevidelo podozrivé, že na mieste stavby im priamo pod nohami leží celé mesto z nalámaného kameňa.
Medzi nalámanými kameňmi očividne nebolo nič, čo by nás zaujalo, len major Smith podotkol, že by nám ukázal ešte niečo. A veru aj ukázal. Úprimne ľutujem, že s nami nebol Bibby. Keď sme v majorovom sprievode kráčali po vychodenej cestičke do vnútrozemia, celou cestou nás pozdravovali väzni. Pohybovali sa volne, no na prvý pohľad bolo jasné, že nemajú iných strážcov ako žraloky, ktoré plávali za širokými plytčinami okolo ostrova. Major Smith nás viedol okolo svojho domu, ktorý vyzeral prázdny, na vyvýšenú vápencovú planinu, zaberajúcu najväčšiu časť ostrova, dlhú takmer míľu, širokú oveľa menej. Vyzeralo to, akoby ju boli postavili pradávni kamenári.
Keď sme uvideli rozsah niekdajšieho lámania kameňa, nemoh​li sme uveriť ani jasným dôkazom. Pri návšteve prístavného móla sme sa stretli so zjavnými stopami po Portugalcoch a Araboch, ktorí pre nich pracovali. Lenže tieto kameňolomy sa dali ľahko odlíšiť od tých, ktoré prevládali po celom ostrove. Kameňolomy z čias portugalskej nadvlády mali veľký hladký povrch, ktorý ešte aj po vyše štyroch storočiach rozjasňoval stranu hory žltosivou farebnosťou a zavše ukázal stopy po vyvŕtaných dierach, akoby na vkladanie pušného prachu. Lenže nad týmito kameňolomami a okolo nich stáli ďalšie, ktoré zapľňali každý kút ostrovných kopcov a pobrežných skalísk. Ťažko sa dalo nájsť územie, ktoré by nepritesali do terás, rozsiahlych svahov pod hradbami, výklen​kov a stupňov tak dávno, až po celom povrchu natoľko stmavli, že sa už nedali odlíšiť od pôvodnej skaly, a počasie malo na nich taký vplyv, že obrúsilo hrany všetkých výstupkov a rohov. V týchto näjbežnejších kameňolomoch pracovali kamenári, ktorí ešte nemohli poznať výbušniny, preto kamenné bloky premiesťovali tak, že za nimi vyryli hlboké ryhy. Nenašli sme ani dva rovnaké bloky. Zväčša boli také veľké, že ich štyria chlapi vládali odniesť na tyčiach k pobrežiu, niektoré však boli skutočne obrovské, ak usudzujeme podľa jarkov, ktorými ich prepravovali, a podľa nedokončených blokov, ktoré zostali na pôvodnom mieste. Niekde možno nájsť bizarné formácie, ktoré vznikli bez viditeľných príčin a ktoré sa ponášajú na skamenené domce z blata alebo na kubistické pomníky. Na severozápadnej planine odstránili všetky skaly, takže vytvorili pozemok pre malé ohrade​né väzenské baraky. Celé toto územie pokrývali rozsiahle násypy zo zvetraného skália, niekedy v podobe veľkých kôp pripomína​júcich pohrebné mohyly. Uprostred všetkého starého štrku sa ako osamelá stavba dvíhal štvorcovitý prielom geologickej vrstvy. Prichodilo mi, akoby ho tu niekto náročky zanechal.
Dobre som poznal predhistorické kameňolomy. Dlhé mesiace som žil pri nich na Velkonočnom ostrove a skúmal som aj tie, čo zanechali predinskí stavbári v Peru a Bolívii. Ale aj tie, čo poskytli obrovské kamenné bloky egyptským, fenickým a chetitským stavitelom v megalite. Tvrdé vápencové útesy ostrova Jidda neopracúvali neodborníci, ale kamenárski znalci. Všade bolo vidieť stopy po neuveritelne kvalifikovanej činnosti, lenže po budovách nebolo ani chýru: veľké kusy ostrova ktosi doslova odniesol preč, a to nielen z kameňolomov, ale aj z pobrežia. Premiestili množstvo kameňa, vysoko prekračujúce celkový objem blokov použitých na stavbách, ktoré doteraz na Bahrajne vykopali. To by však zvádzalo k domnienke, že pod dilmunskými pieskami čaká na objavenie ešte veľa stavieb. Túto domnienku podopieral ešte jeden dôvod: v dilmunských palácoch či chrá​moch sa zatiaľ nenašli nijaké stľpy, kým stľporadia okrúhlych kamenných pilierov boli v staroveku celkom bežné od Egypta po Mezopotámiu. Vo výklenkoch v jiddských kameňolomoch boli aj okrúhle dutiny, stopy po premiestení valcovitých blokov takej veľkosti, ktoré by človek sotva odkotúľal rukami. Kamene takýchto tvarov sa však doteraz nepodarilo objaviť v známych stavbách Bahrajnu. Ťažko sa dali použiť na niečo iné ako na stľpy.
Väčšina väzňov, ktorých sme videli, nás obchádzala v takej vzdialenosti, akoby nás nebola zaregistrovala. Len málo z nich podišlo bližšie a pozerali na nás s vytreštenými očami, kým na tvárach sa im zračilo akoby potešenie, že na ostrov zavítali návštevníci. Niektorí sa dokonca osmelili na široký úsmev. Major nám vysvetlil, že mnohí z nich sú nebezpeční fanatici. Keď sme sa posadili medzi výklenky, aby sme poobedovali v prírode, podišiel k nám väzeň s kanvicou čaju s mliekom. Jediné domáce zviera, ktoré sme tu videli, bola biela mulica. Všade sa však zakrádalo neuveriteľné množstvo mačiek; major odhadoval, že po skalách ich divo pobieha zo štyristo. A nikdy som nevidel ani toľko kormoránov. Keď sa zhrčili dokopy, vytvorili skutočný mrak, ktorým pri lete ponad more zatienili aj slnko.
Južná časť ostrova Jidda sa tak výrazne líšila od ostatnej časti, že som si začal lámať hlavu, či naozaj ide o prácu starovekého človeka. Vápencové skaly zrazu klesali až takmer na úroveň pláže a neboli už také holé, ale pokrývala ich úrodná čierna prsť. Rástli tu datľové palmy i niekoľko okrasných stromov a pod ich korunami aj bujné zeleninové hriadky. Vyzerali také úhľadné a udržiavané, že takmer vzbudzovali podozrenie, že vládcovia Bahrajnu nenávidia záhradníkov, a do väznice poslali toľkých, koľkých sa len dalo. Areál obklopovala nádrž s veľkým prírod​ným prameňom, z ktorého vyvierala ľadovo studená, krištáľovo čistá voda odkiaľsi spod morského dna, taká hojná, že sme museli odskočiť nabok, keď hrdý major z ničoho nič pustil vodu do polievacej hadice.
Nečudo, že Sumeri, ktorí boli v Dilmune, si mysleli, že sú tu dve moria, jedno navrchu so slanou vodou a jedno naspodku so sladkou. Veď aj Bahrajn v preklade znamená Dve moria. Ostrov Jidda a maličký Umm-al-Saban boli v každom ohľade typickými družicami Bahrajnu, lebo aj z najvyšších útesov ich len sotva bolo vidieť. To, v čom videl Noe a starí Sumeri raj, stalo sa peklom pre moderných Bahrajnčanov, ktorí sa tiesnili na kúsku olámanej skaly. Keby som bol emirom, vyhradil by som si ostrov Jidda pre seba a väzňov poslal späť na ropné polia Bahrajnu. Zdá sa, že v tom so mnou súhlasil aj Carlo s Norrisom.
Naše nadšenie z toho, čo nám ukázali, očividne polichotilo majorovi Smithovi, lenže hneď sme mu prestali závidieť tento zelený kút, keď sa nám priznal, aký sa tu cíti opustený. Dlhé roky žije tu vlastne životom väzňov, odlišuje sa od nich azda len peknou uniformou. Väzni si tu napokon nájdu spoločnosť, on však nie. Tušil som, že sa ospravedlňuje nám i sebe, keď ho čas donútil náhliť sa s nami k prístavnému mostíku. Zrazu prišiel príliv. Policajný čln priplával až na okraj prístaviska a odniesol nás do slobodného sveta ešte prv, než by nás slané more stiahlo z Jiddy druhý raz.
Major Smith stál osamelý ako socha na kraji prístaviska celý čas, kým sme ho mali na dohľad. Prázdnota v čase i priestore sa takmer dala merať. Za chrbtom sa mu týčila skala s písomným odkazom od Araba, ktorý odišiel pred štyrmi storočiami. Všetko, čo bolo okolo neho, tvorili iba prázdne výklenky, ktoré dilmunskí robotníci opustili pred štyritisíc rokmi.
Dilmunskí prepravcovia zaiste naložili tony nákladu z ostrova Jidda na silné, rozložité a ploché plavidlá, či ich už volali fartí, ako dnešní Arabi, alebo ma-gur, ako Sumeri tých dní, keď sa ešte v kameňolomoch pracovalo. Veľké bloky kameňa zaručene nevykladali na najbližšej časti bahrajnského pobrežia, kde sme vystúpili z policajného člna. Nebolo ich treba prevážať na stavebné pozemky po súši, keď plavidlá s plachtami alebo veslami mohli dopraviť tony nákladu na tú časť pobrežia, kde kameň potrebovali. Striedanie prílivu a odlivu na plytčinách bolo vlastne darom od boha mora, určeným práve na tento účel. Plavidlo sa za prílivu ľahko dostalo k ostrovu Jidda a pristálo na pobreží, keď voda opadla. Keď široká trstinová loď pevne dosadla na skalisté dno, pri nakladaní bola stabilná ako štvorkolesová kára na brehu. Bola pripravená odplávať s nákladom na more, len čo nastal príliv, ba mohla doplávať až na Bahrajn, kam ju doniesol ten istý prúd, a bola pripravená na vykladanie, len čo voda opadla. Nemožno sa preto čudovať, že tento ľud staval chrámy ako dôkaz vďaky prírodným bohom.
Z Jiddy sme sa vrátili takmer zároveň s Detlefom, ktorý pricestoval z Hamburgu. Na mólo ASRY sme rozprestreli dve plachty, na ktoré mal Rašad namaľovať emblém slnka vychádza​júceho spoza stupňovitej pyramídy. Tento symbol vyzeral o to primeranejšie teraz, keď sme videli, že takúto budovu mohli postaviť aj prímorskí uctievači predkov z Dilmunu. Riadne sa nám uľavilo, keď sme videli našu pôvodnú hlavnú plachtu opäť celú. Lenže keď som zistil, aká je veľká, začal som pociťovať inštinktívny odpor voči ďalšiemu kolosu. Ešte aj Norman s Detle​fom sa v rozpakoch poškrabkali po hlave, kým Rašad maľoval na plachtu obrovskú pyramídu.
Vianoce nás prikvačili v mohamedánskom svete, bez ohľadu na vieru či nevieru všetci jedenásti sme ich oslávili dôstojne spoločne na brehu. Ráno dvadsiateho šiesteho decembra sme na loď naložili všetko pre prípad odchodu z Dilmunu a verili sme, že aj zo Sumerského zálivu. S Normanom som len horko-ťažko stihol vyriešiť ďalší závažný problém. Ešte pred príchodom novej veľkej plachty museli sme pripraviť veľmi dlhé rameno rahna, na ktoré plachtu pripevníme. Kalifa nám ukázal, že v bahrajnských dokoch a skladištiach dreva si môžeme vybrať doslova zo stovák sťažňov a ramien rahna z dauov. Lenže hodiny utekali a my sme zisťovali, že všetky sú buď prikrátke alebo prikrivé, priveľmi červotočivé alebo zhnité. O jedenástej Kalifa našiel starého tešára, ktorý nám pomohol zviazať dokopy dve úplne zdravé brvná, aby vytvorili štyridsaťstopové rameno, aké bolo treba na novú plachtu.
Rašad vyhlásil, že maľba už vyschla; pripevnili sme nový kolos na nové rameno rahna, a tak sme boli pripravení na odchod, len čo ju dostaneme na palubu. Keď sa plátno poskladalo na dreve, všetci jedenásti sme ho museli dvíhať zo zeme. Vyzeralo to ťažké ako slon.
„To je hlúposť,“ zrúkol som na Normana. „Zlomí nám sťažeň.“
Norman si utrel spotené čelo. Chudák, znovu ho zachvátila nevysvetliteľná horúčka a už piaty deň sa necítil zdravý. Pripustil, že plachta je ťažká. Detlefovi prikázal, aby objednal to najhrub​šie plátno z bavlny, aké hamburský výrobca plachát má, lenže si neuvedomil, že môže byť až také hrubé. Zoradili sme sa do zástupu, aby sme odvliekli bremeno až na kraj móla k Tigrisu, ktorý ležal pod ním.
„Ako ho dostaneme na palubu?“
„Musíme ho zdvihnúť pomocou zdvíhacieho lana.“
„Lenže ako dostaneme tú prekliatu vec pomedzi povrazy, čo vedú zo stožiara k bokom lode?“
Na moje veľké prekvapenie sa Norman iba poškriabal na hlave. To mi stačilo, aby som si uvedomil, že naozaj tu máme slona. A veľkého. Norman, inak vždy úzkostlivo presný a predví​davý pri každom plánovaní, naplánoval plachtu, ktorá by na Southamptonskej univerzite vyvolala súhlasný potlesk. Lenže ani jeden z nás nevedel, ako ju dostaneme na palubu. Kým sme stáli v rade, zľava i sprava pršali nápady, a to aj od divákov za našimi chrbtami: mohli by sme ju dostať za laná, keby sme jeden koniec plachty odsunuli od kormy. Nie, nie od kormy, radšej od provy. Nie, mali by sme uvolniť všetky laná na pravoboku a podstrčiť pod nimi rameno rahna, kým niekto podrží sťažeň. Mohli by sme ju vsunúť zvonka tesne pri lanách. Mohli sme urobiť skutočne veľa vecí. Lenže tak by vznikla príšera, na šírom mori úplne neovládateľná.
Cítil som, ako sa ma zmocňuje rozčúlenie. Situácia začínala byť už smiešna. Bol som velmi nervózny a pomaly ma ovládol hnev, ktorý vo mne vzbudzovali zmätené výkriky, ked sa zrazu každý v rade zatváril zbožne a stlmil hlas. Ticho nevyvolal príchod emira, ale príchod Norrisa a jeho „bábätká“. Svoj diel bremena odovzdal do Kalifových rúk a potajomky sa prikradol so zvukovou kamerou.
Znenazdajky som vyniesol kruté rozhodnutie: 

„Nechajte toho slona tu. Odplávame bez neho. Tu v prístave ho síce dostaneme na palubu, ale ako, dočerta, s ním budeme narábať na mori za búrky? Sťažeň aj tak roztrhne plachtu skôr, než jej nájdeme miesto na palube. Všetci na palubu! Odchá​dzame!“

ZÍSKAVAME KONTROLU NAD TIGRISOM
V MÝTICKÝCH VODÁCH Dilmunu sme napli plachtu a cítili sme sa, ani keby sme rozprestreli krídla a vrhli sa do volného povetria. Prova bola naraz taká pevná ako vtáčia hruď, v ktorej je každé pierko na svojom mieste. Plachtu sme dokonale nastavili, aby zachytávala vietor a dávala nám rozlet, ktorý sme živo vnímali. Bol to vzrušujúci pocit, ktorý poznajú iba vtáky, plachtári a jachtári. Dni, keď sme boli vo vleku, vyzerali ako preteky na nákladnom aute na vedľajšej ceste, a to ešte na prepichnutých pneumatikách. Teraz sa nám zdalo, že sa ani nedotýkame miernych vín a každú chvíľu môžeme vzlietnuť ako nejaká mesačná loď.
Bolo to dráždivé. Skutočne zábavné. Norman zabudol aj na horúčku a žiaril od radosti. Stáli sme s pákami kormidla v rukách na každej strane kormidlového mostíka, krútili brvnami, ktoré sa končili listami vesiel, a s uspokojením sme si vraveli, že v tejto chvíli plavidlo skvele reaguje na naše pokyny.
Boli sme jedenásti a boli sme voľní, ako len chlapi vedia byť. Voľní ako čajky, ktoré nás sprevádzali. Ani ony, ani my sme nešli podľa vopred vytýčenej trasy. Nikde nás nik nečakal. Nemali sme cieľový prístav, nemali sme náklad, ktorý by bolo treba niekam dopraviť. Boli sme teda slobodní, lenže malo to háčik. Na rozdiel od čajok, ktoré nepoznajú hranice, naša sloboda sa končila tam, kde sa začínala zem. Museli sme vyjsť zo zálivu, aby sme si zabezpečili neobmedzenú voľnosť, ktorú nám dával bezhraničný oceán. Lenže východ zo zálivu bol ako ucho ihly. Trafíme doň?
Zimnému vetru trvalo dlho, kým sa obrátil svojím zvyčajným smerom a plnou silou zadul od severu. Výborný vietor, ktorým sa dá plaviť na trstinovej lodi z Iraku na Bahrajn. Lenže za Bahrajnom sa záliv skrúca do pravého uhla, takže sme museli obrátiť kormidlové veslo na západoseverozápad, aby sme trafili do „ucha ihly“ a dostali sa na otvorený oceán. Ťažko sme mohli očakávať, že nasledujúci vietor zamieri spolu s nami k východu zo zálivu. Dnes, tak ako v sumerských časoch, to bol ten háčik, ktorý si vyžadoval správnu navigáciu.
Ak záliv vidíme v správnych proporciách zemegule, a nie skreslene na plochej mape sveta, zistíme, že je veľký ako Anglicko a Škótsko dohromady a má tvar žalúdka s jedným vstupom a jedným výstupom. Vstúpili sme doň teda vrchom, keď sme sa spustili Šatt al-Arábom na jednom konci, a teraz plávame k rúrkovitému východu, Hormuzskému prielivu na druhom konci. Práve tu sa doň Arabský polostrov načahuje dlhou dýkou, ktorá smeruje zo severu na juh a akoby chcela cez úžiny vraziť do prekypujúceho bachora Ázie nebyť iránskeho pobrežia, ktoré ustupuje hlboko dozadu pred čepeľou dýky, pričom vytvára mimoriadne zakrivený a neprehľadný priechod medzi zálivom, znútra ohraničeným pevninou, a voľným oceánom zvonka.
Keď sme tak veselo uháňali po vlnách, mali sme trochu viac roboty, než len sa vzpierať hlavnému smeru vetra a dostať sa von cez úzke hrdlo, ktoré vyznačovali skaliská a vybodkovali ostrovčeky. Hormuzský prieliv sa preslávil neuveriteľnou hustotou lodnej premávky, tankovými a obchodnými loďami z celého sveta, náhliacimi sa oboma smermi, ktoré menším plachetniciam poskytujú nebezpečne malý priestor. Či už oprávnene, alebo nie, priatelia nás vopred vystríhali, že tento tesný priechod predstavu​je najfrekventovanejšiu lodnú cestu na svete. Naša námorná mapa nám ju predstavila ako morskú autostrádu s jedným pásom vyhradeným pre vchádzajúcich a druhým pre vychádzajúcich účastníkov premávky. Všetko nasvedčovalo, že dobrá organizá​cia žičí skôr superlodiam s radarom a automatickým riadením, ktoré sa tu preháňali plnou rýchlosťou, lebo bezpečnosť menších plavidiel z dreva či tŕstia očividne nebola na takej úrovni. Kapitán nórskeho supertankeru mi rozprával, že pri rannej kontrole lode počas vstupu do prielivu objavil službukonajúci námorník, že im na prove visí plachta z dauu. Nikto však dau nevidel, ani o jeho posádke nepočul.
S Normanom a Kalifom ako tlmočníkom som opäť navštívil dok pre malé lode v Maname, kde som sa pozhováral s majiteľmi mnohých motorových dauov. Bolo tu zopár menších člnov, ktoré prišli z Ománu po nádoby s vodou a iný náklad z Bahrajnu, pričom mi kapitán jedného z nich povedal, že existuje úzky priechod, ktorý pred lodnými linkami Hormuzského prielivu chráni niekoľko skalísk, a práve tento priechod používa na to, aby sa vyhol rušnej premávke v zálive. Dohodli sme sa, že nás tade prevedie. Nemali sme však dôvod na bezstarostnosť, práve naopak, museli sme byť opatrní, aj keď sme vyšli z kotviska tankerov v Bahrajne. Starý a vetrom ošľahaný dau bez stožiara plával neďaleko pred nami. Jeho čierny kapitán Said Abdulla vyzeral skôr ako Afričan než Arab, aj keď loď pochádzala zo sultanátu Omán. Pred vyplávaním ho opustili traja členovia posádky; asi tušili, čo ich očakáva. Štyria muži však na palube zostali a chceli sa vrátiť do Ománu. Jeden bol africký Suahil, dvaja pochádzali zo Severného Jemenu a posledný bol kapitánov krajan z Ománu. Rašad sa ochotne pridal k tejto zmiešanej spoločnosti ako tlmočník aj styčný dôstojník medzi oboma loďami, ktoré boli zhruba rovnako veľké.
Said síce mal kompas, ale nie mapu. Nenabral kurz rovno k nášmu cieľovému bodu, k Hormuzskému prielivu. Patrilo to asi k starej tradícii, pretože sa vydal po trase, ktorou sa zjavne plavili všetky dauy. Len čo sme minuli úzky biely a piesočnatý ostrov a Bahrajn so všetkými loďami zostal za nami a strácal sa za obzorom, nabral kapitán kurz na výbežok Katarského polostro​va, ďalšiu dlhú, ale tupú dýku, ktorá vyčnievala z Arabského polostrova smerom na sever zálivu. Pomaly sme opúšťali prístav ASRY a Rašad zakričal, že kapitán chce, aby sme sa poponáhľali a stihli prejsť okolo Kataru ešte pred zotmením. Norman preštudoval pokyny pre plavbu v Perzskom zálive a my sme pochopili Saidovo želanie odísť. Dočítali sme sa: „Všetky dediny na severozápadnom pobreží Kataru obyvateľstvo roku 1951 opustilo, zostali z nich zrúcaniny, pretože krátko predtým ich vydrancovali; medzi ruinami občas táboria rybári.“
Toto severozápadné pobrežie Kataru sme dosiahli, keď zapad​lo slnko. Pobrežie však nevyzeralo veľmi opustené. Na pobreží vpravo sme videli zopár svetiel a dosiaľ sme sa živo pamätali na zážitok z Failaky. Kapitán Said sa plavil rýchlosťou štyroch uzlov, my sme však pri východnom kurze so severným vetrom mohli vyvinúť nanajvýš dva, a tak sa ponúkol, že nás vezme do vleku. Jeho vlečné lano sa však našťastie roztrhlo, a keď sa vrátil, aby nás opäť vzal do vleku, odmietol som. Riziko, že budeme vo vleku tohto bezstarostného kapitána, sa mi videlo oveľa väčšie než všetky obavy z Kataru, ktorý bol od nás priveľmi vzdialený. Saida to rozhnevalo, takže Rašadovi sa prekladalo nesmierne ťažko. Na dovŕšenie všetkého zosadol medzi nás velikánsky morský vták s dlhým zobákom, na konci zahnutým, a narobil poriadny rozruch, až kým ho neutíšili Carlove ruky; neskôr však vzlietol do noci a pristál na vode. Onedlho nato nám vletel do petrolejovej lampy na zadnej časti lode veľký sokol a neustále krúžil tak nízko nad hlavami kormidelníkov, že sme mu videli aj nosové dierky v zobáku. Potom odplachtil preč. Mesiac bol v splne, obloha bola jasná; plaviť sa pod vlastnými plachtami bolo nádherné. Severný vietor bol však veľmi studený, pod dekou bolo príjemne teplo, keď tu zrazu dau nabral rýchlosť a nechal nás napospas vetru a prirodzenému vlneniu mora.
Said nám odkázal, aby sme od Ras Rakanu, severného výbežku Katarského polostrova, zamierili k ostrovu Halul, ktorý mal mať maják. Spal som ako drevo, keď ma prišla zobudiť služba pri kormidle. Svetlá Kataru zmizli, lenže silueta dauu bola opäť pri nás a Rašad prekladal, že kapitán Said trvá na tom, aby sme sa dali vliecť. Prekvapilo ma to a bez váhania som odmietol, keďže služba pri kormidle mi potvrdila, že ideme presne podľa kurzu, ktorý nám Said odporúčal. Zistili sme, že vlek by lodi neprospel. More bolo priveľmi nepokojné a starý dau by mohlo roztrhnúť, pretože sa mu otvorila trhlina, a tak museli z neho neustále pumpovať vodu. Jeho motor nemohol ísť tak pomaly, ako sme sa plavili my, a keby bol vodu križoval, ocitol by sa v nebezpečne udierajúcich veľkých vlnách. Keby nás vzal do vleku, zaistil by si dau stabilitu a udržal chod motora v patričnej rýchlosti. Kapitán Said preto odmietol pokračovať v ceste, kým nebudeme vo vleku.
Nastala bizarná situácia. Teraz, keď sme mohli plávať podlá vlastných možností, rozladili sme nášho lodivoda, lebo sme mu nedovolili vziať nás do vleku. Aby som získal čas, požiadal som hodinu na rozmyslenie. Said ochotne súhlasil a dau nám zmizol z dohľadu. Posledné, čo sme od Rašada počuli, bol návrh, že ak poplávame sami, dau sa vráti na Bahrajn. Mnohí na palube súhlasili s nimi, Carlo a Jurij však so mnou, že pokiaľ nebudeme vonku z tohto zmäteného zálivu so všetkými jeho prekážkami a rušnou premávkou, s jeho meniacim sa vetrom, prílivom odlivom, bude lepšie, ak s nami dau zostane ako záruka istoty.
O hodinu sa dau vrátil a kapitán Said bol samá ochota. Je tu vraj preto, aby nám poslúžil, a čo navrhneme, s tým bude súhlasiť. Mali by sme mu však láskavo oznámiť polohu a predpo​kladaný čas príchodu k ostrovu Halul, keďže pri križovaní stratil orientáciu. V mesačnom svetle sme videli, že dau sa nebezpečne kníše a Rašad nám potvrdil, že Tigris vyzerá ako dôveryhodné mólo popri tej krehkej škrupine, na ktorej sa nachádzal. Pumpa na daue bežala bez prestávky. Ich záchranný čln vyzeral ešte nespoľahlivejší ako starý dau, lenže Rašad chcel stoj čo stoj plniť svoju úlohu spojky. Presnejšie povedané, Said by sa bol cítil istejšie, keby mal našu loď za sebou, no keďže sa obával vrátiť na Bahrajn sám, súhlasil s naším riešením. A tak sme sa víťazoslávne plavili ďalej sami.
Okrem niekoľkých kusov dreva a podobných plávajúcich odpadkov vyzeralo more prekvapujúco čisté; očakával som, že v zálive to bude oveľa horšie. Popoludní sa nám dau na dlhé hodiny stratil z dohľadu, keď tu HP zakričal z kormidlového mostíka, že rovno pred nami pláva čudná biela debna. Vzápätí sme zacítili silný otras. HP sa úplne vymklo spod kontroly kormidlo a Tigris sa zakrútil; plachta a uvoľnené slučky lán len tak praskali. Po chvíli chaosu sa loď náhle zastavila; akoby nás uprostred mora zachytila nejaká obrovská rybárska sieť. A pres​ne to sa stalo. Zbadali sme hrubý povraz z červeného nylonu, ktorý nás začal ovíjať ako morský had, len čo sa biela debna roztancovala a potom zmizla pod vlnami. Ďalšie sme videli hojdať sa na vlnách. Vôbec sme však nevideli sieť. Detlef podobný Tarzanovi sa zavesil na boku lode za laná od sťažňa k prove, rozhojdal a nožom prerezal hrubé lano, ktoré nás držalo v zajatí a hrozilo roztrhnúť tŕstie. Ak sme však chceli zachrániť plavidlo a jeho kormidlové veslá, nič iné nám nezostávalo. „Červený had“ povolil zovretie; mŕtvy a bezmocný plával popri nás na hrebeňoch vín a nechal Tigrís prejsť, len čo sa HP znovu chopil kormidla. Detlef si nasadil potápačské okuliare a z lode strčil hlavu pod vodu, no nezistil, či sa otepi poškodili.
O niekoľko hodín obkľúčili Tigrís ozajstné morské hady, niektoré z nich červené ako to nylonové lano. Na pár dní ovládli more vôkol nás. Hrozivé obludy hrali tými najoslnivejšími farbami. Väčšina z nich ospanlivo plávala po našom boku na vlnách ako rozsekané kúsky lana. Ďalšie sa vrteli bez ohľadu na vlny, plávali po hladine, ako sa patrí na skutočné hady. Veď nimi aj boli. V oblasti, v ktorej sme sa nachádzali, aj v Ománskom zálive hneď za Hormuzským prielivom existuje zo dvadsať druhov takýchto morských hadov. Uhryznutie devätnástich z nich je smrteľné. Inak si však človeka nevšímajú a zriedka zaútočia. Rozličné druhy sa vyznačujú pestrými farbami a vzormi.
Rátal som s ich prítomnosťou, lenže prvý had, ktorého som zbadal, sa krútil na hladine tesne vedľa nášho tŕstia, práve keď Detlef vyhodil povraz s plátenným vrecom a potom si ho vylial na hlavu, aby sa osviežil. Had vo vreci nebol, lenže Detlef si myslel, že tam je, a keď som naňho zakričal, skoro spadol cez palubu, lebo predtým videl hada zmietať sa práve tam, kde si napľňal vrece. Na chrbte bol hnedý, na bruchu žltý, s čiernou vlnovkou na bokoch. Ďalší, ktorého sme zbadali, bol žltý s čiernymi škvrnami, niektoré boli aj jasnočervené. Celé dni sa nik neodvážil okúpať v mori alebo si nabrať vody na sprchu prv, kým ju neskontroloval kvôli nesmiernemu množstvu hadov, ktorými sa len tak hmýrila hladina mora.
Tú noc, keď som vyliezol z kajuty, aby som nastúpil do služby pri kormidle, uvidel som Tigrís obklopený zo všetkých strán svetlami, akoby bol v prístave. Z jednej strany to bol maják, ktorý striedavo svietil, za ním na troch rozličných miestach nočné nebo zafarbili na tmavočerveno veľmi veľké plápolavé svetlá. Z druhej strany horeli veľmi blízko trepotavé svetlá naftových plameňov, ktoré nám ožarovali plachtu i steny kajuty na pravom boku. Neďaleko sa s nami križovala vysvietená loď a ďaleko vpredu sme videli sťažňové svetlo nášho daua. Zrazu sa výrazne oteplilo. Iba mesiac, ešte takmer v splne, a zopár hviezd bláznivo tancovali nad plachtou na každej strane vrcholca sťažňa. Dosiahli sme ostrov Halul a teraz sme sa zložito predierali hustou sieťou naftových vrtných veží. Detlef odhadol, že sme sa plavili rýchlos​ťou dobre vyše troch uzlov. Nasledujúce ráno sme len tak-tak unikli nebezpečnej zrážke s dauom, keď dvoje šumiacich morí hodilo oba naše člny do tej istej priehlbiny medzi vlnami. Dau sa vrátil, aby nás informoval, že majú ťažkosti s pumpou a radi by zmenili kurz mierne severnejšie, aby sa kvôli oprave dostali na ostrov Sirri. Vyhľadali sme ostrov na námornej mape a s poteše​ním zistili, že aj napriek odchýlke od správneho kurzu by sme ta mohli dôjsť. Ako však odhadoval kapitán Said, pri terajšej rýchlosti by sme sa na Sirri do súmraku nedostali. Najskôr sa ta dostaneme až popoludní nasledujúceho dňa. V tomto sa kapitán Said a naši navigátori absolútne nezhodli, plávali sme však viac-menej spolu aj ďalej, pričom dau chvílami mizol ďaleko pred nami a chvíľami sa strácal ďaleko za nami.
Zakrátko Said opäť dotancoval tesne k nášmu boku, aby Rašad mohol zakričať, že sme na Tigríse zakormidlovali priveľmi na sever do vetra. Na Sirri sa vraj uberáme nesprávnym smerom a ľahko by sme mohli zablúdiť, lebo ostrov leží oveľa východnejšie, než mierime. To už urazilo Detlefovu aj Normanovu profesionálnu hrdosť, lebo sa spolu dohodli na našom kurze. Tvrdili, že Said očividne stratil orientáciu, keďže sa pričasto vychyľoval od správneho kurzu.
Ostrov sme nedosiahli ani za súmraku, ani keď na druhé ráno vyšlo slnko. Said sa prestal s nami hašteriť a mierumilovne sa plavil v našej spoločnosti, teraz však zväčša ďaleko vzadu. Celú noc sme sa opäť plavili medzi naftovými ťažnými plošinami, ako predpovedali naši navigátori. Cez noc nás mocne hojdalo, takže sme vchod do kajuty museli zastrieť plátnom, lebo voda vystreko​vala až ponad bočné otepi. Keď sa po úsvite dau opäť odvážil priblížiť, Rašad zakričal, že majú problémy už a j s kormidlom. Zakričali sme mu, aby sa k nám vrátil, on si však zaumienil, že vytrvá.
Keď na poludnie prešlo slnko zenitom, Norman s Detlefom vyhlásili, že ostrov Sirri by mal byť onedlho v dohľade. Krátko na to sa Norman vyšplhal po povrazovom rebríku a o chvíľu sme z vrcholca sťažňa začuli jeho víťazný výkrik: k Sirrimu sme sa blížili pravým bokom provy! Na odchýlku od kurzu sme mali dosť priestoru.
Pred očami nám pomaly rástol dosť nízky, a predsa hornatý ostrov. Bolo to víťazstvo našich navigátorov a lode, ktorá prekonala prvú závažnú skúšku v navigácii. Popoludní sme sa k ostrovu priblížili ešte väčšmi. Videli sme, že pred pobrežím sa sťa zrúcaniny hradu dvíhajú skaliská, na ktoré dorážalo spenené biele more. Zbadali sme dokonca aj nížinu s velkými stromami a bokom od nich, čo však pre nás nebolo až také atraktívne, aj nezvyčajné budovy a naftové zariadenia.
To už nás dohonil dau a oznámil, že ostrov je tam! Schyľovalo sa na dážď. Prichystali sme si kotvu a rozhodli sme sa, že doplávame do prístavu, ku ktorému sme smerovali, a tam počkáme na dau, kým ho opravia. Said opäť prevzal vedenie, aby urýchlil dlhé križovanie, ktorému sme sa nemohli vyhnúť. Odrazu však vyrazil plnou rýchlosťou späť a Rašad zakričal: „To nie je ostrov Sirri! Ale iránsky ostrov Surri! Said vám celý čas hovoril, že plávate priďaleko na sever!“ 
Nastal zmätok. Na Tigrise sme sa pustili čítať mapu v lejaku. Hláskovanie v arabčine, angličtine a nemčine z jednej lode na druhú. Ostrov Surri? Takého na mape niet. Určite je to ostrov Sirri, a ten patrí Iránu. Lenže zo Saidovej reči a Rašadovho prekladania vysvitlo, že kapitán Said chcel ísť na ostrov Sir, a nie Sirri. Na mape bol zaznačený ako ostrov Sir Abu Nuajr, lenže ten leží úplne iným smerom, celkom pri pobreží Ománu. Said naznačil, že spoznáva jeho plné meno a zdôraznil, že práve tam chcel ísť.
To nič. Miesto, kde sme sa teraz ocitli, bolo pre nás výhodnej​šie, odtiaľ sme sa mohli plaviť s lepším vetrom rovno k Hormuzskému prielivu. Mohli sme ísť spoločne na Sirri a dať tam opraviť poškodený dau. Lenže Said s poďakovaním odmietol. Už len sama myšlienka dostať sa na iránske štátne územie privádzala kapitána Saida do zúfalstva. A navyše ani nemal iránsku vlajku. Nemal doklady, ktoré by mu dovolili plávať v iránskych vodách.
Odkázali sme mu, že iránsku vlajku máme, a môžeme mu ju požičať. Lenže nepresvedčili sme ho; Said ani nemal čas počúvať. Až teraz sa priznal, že ani motor nie je v poriadku, a tečie mu nádrž na vodu. Neboli sme v arabskej časti zálivu, a to bola vážna vec. Lenže prv ako sme sa stihli dohodnúť s dauom, ktorý mal pokazenú pumpu, poškodené kormidlo a tiekla doň voda, pustil sa plnou rýchlosťou ovela južnejšie, než leží Hormuzský prieliv. Kričali sme za ním, že sa musíme dostať k Hormuzskému prielivu, a nikam inam. V reve mora sme začuli Rašadov hlas, že sa stretneme kdesi na arabskej pevnine severne od Dubaja. Meno toho miesta, či to bola zátoka, alebo ostrovček pri pobreží, sme už nezačuli, a jediné vodidlo, ktoré nám pred definitívnym odchodom zanechal malý dau, bolo to, že Said kormidluje juhovýchodným kurzom.
Teraz už Tigrís nič nelákalo na Sirri; ostrov stratil pre nás čaro, keď sme zočili jeho naftové zariadenia a hangáry. Nemali sme však ani dôvod na útek, ako to urobil Said. Víza sme síce nemali, ale nikto by nás neupodozrieval, že sme do zálivu prišli ako pašeráci alebo vyzvedači; a tak sme sa odvážili vplávať do záveterných vôd na južnej strane ostrova celkom blízko pri pobreží. More sa odrazu utíšilo, prestalo nás prudko hojdať, vzbudilo v nás príjemný pocit divadelnej neskutočnosti, takže keď nás Carlo pozval k stolu a my sme si posadali na lavicu okolo neho, mimovoľne sme stlmili hlasy. Kým doznievalo mrholenie, vychutnávali sme vyprážané rybie ikry so suchármi a horúcu polievku zo sušeného ovocia, aj keď sme boli oblečení v plášťoch do dažďa. Aká to scenéria! Pokojné more, vznášajúce sa oblaky, vlavo od nás dlhý rad svetiel, akoby sme sa plavili dolu prúdom rieky, na druhej strane prudké červené mihotavé svetlá, akoby na horizonte horel celý svet, najmä zo smeru, kam sme plánovali odplávať. Občas sa nám zazdalo, že ešte vždy vidíme sťažňové svetlá na daue, lenže so svitaním zmizli aj tie. A s Rašadom na palube.
Chvíle plné pohody v závetrí ostrova Sirri však netrvali dlho. Od hôr zafúkal vietor so znásobenou silou. More sa vzdúvalo čoraz väčšmi a čoraz divšie, akoby sa nám chcelo pomstiť, že sme sa mu pokúsili uniknúť z pazúrov. Napínali sa laná, kormidelnic​ky mostík kolísal, uvoľňovali sa mnohé drevené časti lode v spojoch, najmä tie, ktoré sme zviazali dokopy, alebo pripevnili k tŕstiu. Ohlušoval nás orchester burácajúceho mora a vŕzgajúcej nástavby. Hrubý klát z tvrdého dreva, ktorý slúžil ako vidlica kormidlového vesla na ľavom boku, praskol; najprv sa začal naširoko rozchádzať a nebezpečne nám chniapať po bosých nohách, potom hrozilo, že sa celkom rozpadne a uvolní hrubú veslovú tyč, ktorá by mohla rozbiť kormu na márne kúsky. Carlo priskočil ako cowboy s lasom a s Jurijovou pomocou zachytil zívajúce brvno do slučky, až nakoniec znehybnelo. V našom boji s morom zatiaľ však vôbec neutrpelo škody ani tŕstie, ani palmové stonky, zlomili sa iba dve široké dosky z tvrdého dreva, ktoré sme sa pokúsili pripevniť na bok lode, aby sme zmenšili odchýlku od kurzu. Trápilo nás však, že zmizol Rašad i dau. Mohutné otepi Tigrisu nám dávali pocit úplnej bezpečnosti. Lenže ako takéto počasie prežije starý dau? Opäť nastala noc.
Náš záujem zase upútala spleť červených mihotavých svetiel, ktoré nám akoby zatarasovali cestu, a po priblížení narástli do znepokojujúcej veľkosti. Keď tmavé nočné nebo začalo pomaly ustupovať, zmenšovala sa aj intenzita týchto zábleskov, my sme však vedeli, že tam sú. Podľa mapy sme zistili, že rozľahlá oblasť je pre naftové zariadenia uzavretá všetkej lodnej doprave. Museli sme odbočiť na sever do úzkeho priechodu medzi ďalším naftovým poľom a ostrovom obohnaným útesmi. Ešte severnejšie však opäť viedli hlavné námorné linky, ktorým sme sa chceli za každú cenu vyhnúť.
Do spomínanej oblasti sme vplávali krátko po polnoci; najprv sme zazreli záblesky niekoľkých majákov, potom ostrov s veľký​mi plameňmi, ku ktorým sme sa približovali pravým bokom. Nabrali sme nezvyčajnú rýchlosť a aj tentoraz sme ešte vždy videli pred sebou malý lampáš na nkonci sťažňa a červené mihotavé svetielko, ktoré mohlo pochádzať najskôr z dauu. S porúchaným strojom asi nemohol plávať rýchlejšie než my, pričom nám ešte pomáhal silný vietor. Keď ma o druhej nadránom zobudili, aby som nastúpil nočnú službu, prekvapilo ma, že Normanovo ležovisko v kajute je prázdne; ešte síce nemal mať službu, ale už som z mostíka začul jeho hlas. Detlef tuho spal tak ako ja presvedčený, že pri takomto vetre nebudú s kormidlovaním nijaké problémy, najmä keď sme sa približovali k majáku, ktorý mohli kormidelníci uvidieť dosť zavčasu, aby sa vyhli prípadnej zrážke. Keď som vyšiel z kajuty, hneď som si uvedomil, že niečo nesedí - buď s našou polohou, alebo s morskou mapou. Obloha vľavo bola čierna ako žúžoľ, nevideli sme záblesky svetiel. Všetky svetlá boli vpravo, na opačnej strane sme však zazreli svetlá niekoľkých lodí. Vari nás prúd zaniesol severne od naftových veží až k námorným linkám?
Na mostíku som našiel Normana a troch ďalších mužov horlivo diskutovať nad mapou. Zrejme čosi nebolo v poriadku, alebo sa prinajmenšom odchyľovalo od toho, čo sme očakávali.
„Čo sa stalo, Norman?“
„Musel som zmeniť kurz, šli sme za nesprávnym svetlom!“
Norman sa nepokojne prehadzoval na matraci za vzdušnou trstinovou stenou, keď začul z mostíka vzrušené hlasy: Toru, Asbjörn a Norris sa zmätene zhovárali, že videli viac svetiel, než možno očakávať podľa mapy. Norman vybehol na mostík a zistil, že sa ženieme rovno na útesy. Ostrovný maják nesvietil a iný maják, ku ktorému sme mierili, signalizoval nesprávne.
„To najbezpečnejšie, čo môžeme spraviť, by mal byť odklon na sever,“ povedal Norman. „Pozdľž útesov si ušetríme aspoň míľu!“
Zo všetkých mihotavých svetiel z vrtných veží, ktoré sme videli, malo iba jedno správnu polohu, ostatné ležali inde, než vyznačovala mapa, prípadne na nej vôbec neboli zachytené. Zakrátko sme ich jedno po druhom minuli a aj keď nik z nás celkom dobre nechápal, čo sa stalo, všetkým nám bolo jasné, že Normanova bdelosť a pohotovosť nás zachránili pred skaliskami. Záhadne sme premanévrovali cez útesy i všetko ostatné, a to nám umožnilo ďalší obrat doprava v kurze 80°; teda rovno k Hormuzskému prielivu.
Tesne pred východom slnka sa vietor akoby zbláznil. Nebezpečne sa odvrátil západnejšie a more sa rozbúrilo, ako sa za zvyčajných okolností dalo očakávať iba pri rušivom pôsobení skalísk alebo prúdov. Ďaleko pred nami sa na ľavom boku ukázali akési zvláštne útvary, takže sme museli napnúť zrak, aby sme rozoznali, čo to môže byť. V ďalekohľade a za súmraku to vyzeralo ako obrovské hrady z arabských rozprávok; okolo hradieb a bášt vírila biela pena rozbúreného mora. Letmo sme zazreli aj maličký bod, pohybujúci sa na horizonte; najskôr náš dau s Rašadom na palube. Potom sme však museli ďalekohľady odložiť; všetku pozornosť sme obrátili na našu loď. Náhly zákerný závan vetra, ktorý umocnila aj veľká vlna, nás nečakane odhodil nabok a skôr než sme stihli obrátiť plachtu alebo nešťastný kormidelník znovu naviesť loď na správny kurz, akoby sa na nás vrhli všetci čerti sveta. Loď sa otočila o celých 360°, za sekundu vybehli všetci muži na palubu, aby sa pokúsili získať opäť kontrolu nad plavidlom. Vietor kmásal laná a steny kajút tak prudko, ako sme na tejto ceste ešte nezažili. Hrubá plachta mlátila okolo seba tak mocne, že by hociktorého muža zmietla z paluby, kým úchytkové slučky a zakončenia plachtových vystužovacích lán švihali nalavo i napravo; udierali do všetkého, čo bolo na palube. Chytali sme sa plátna i povrazov ako zdivení. V neľútostnom boji, ktorý nastal, sa drevené brvno, ktoré držalo na pravom boku horný zdvíhač, rozlomilo na dvoje a rameno rahna spolu s plachtou sa naklonilo doľava. Plieskajúcu plachtu sme museli rýchlo dostať dole ešte predtým, než povolí všetko lanivo. Lenže slučky zdvíhacieho lana, ktoré sa zvyčajne dajú ľahko uvoľniť, sa teraz v miestach, kde sa ovíjalo okolo zábradlia mostíka, tak napli, že ich nemohla uvoľniť ani skupina mužov, a plátno, zúrivo sa trepotajúce na naklonenom ramene rahna, sme museli nechať napospas búrke. V duchu som bol vlastne rád, že sme prišli o menšiu plachtu, a nie o obra, ktorého sme nenapli na sťažeň.
Ukradol som si chvíľu času, aby som sa dobre prizrel na čudné stavby pred nami. Dau už nebolo vidieť. Prízračné hrady v mod​rom opare sa medzitým približovali a zachytávali svetlo rodiace​ho sa dňa. Na jednom mieste sa rozprestierala obrovská plošina na okrúhlych pilieroch, vysokých a hrubých ako veže, celkom ako hrad obrátený hore nohami. Ďalšie dva útvary boli úplne odlišné; vyzerali ako mešity či orientálne hrady, plné stožiarov a končistých veží, ba aj domov. Nevedeli sme, či spočívajú na útesoch, plytčinách, alebo plávajú na hladine a sú zakotvené, lebo more, všade pokryté hustými bielymi čiapočkami vín, naozaj zdivelo a dorážalo na stľpy i hradby tejto masívnej prekážky. Počas nášho zúfalého boja sme si uvedomili, že by nás vietor mohol pokojne zahnať na juh, pričom sme sa nemuseli obávať zrážky, a to ani vtedy, keby sa nám nepodarilo vyrovnať plachtu a získať kontrolu nad plavidlom. Tieto prekážky, ktoré vytvorila ľudská ruka, boli však úplne nové; na námornej mape nebôlo po nich ani stopy. Nemohli sme teda vedieť, čo znamenajú. Tentoraz pred nami opäť križovali dve gigantické tankové lode a ďalšia preplávala popri nás. Boli priveľké, aby ich hojdalo ako nás, a preto rozrezávali vzdúvajúce sa more do bielych gejzírov, ktoré sa vytvárali po bokoch ich prov. My sme sa zato vrteli na vode ako kačica, aby sme moru nedovolili schmatnúť nás do pazúrov. Nebezpečenstvo nám hrozilo iba od zeme a od lodí.
Boli to Carlove prsty horolezca, ktoré napokon uvoľnili zauzlený povraz, kým poltucta mužov zaťažovalo celou svojou ťarchou zdvíhacie lano, aby zmiernili jeho ťah. Rozviazali sme ho a skasali plachtu. Norman vymenil zlomené brvno a s pomocou HP ho priviazal k hojdajúcemu sa vrcholku sťažňa, plachta sa napla v patričnom uhle, aby dvom kormidelníkom umožnila naviesť Tigris na správny kurz. Raňajkovali sme tentoraz posto​jačky, pretože spŕšky trieštiaceho sa mora nám dopadali do nekrytých šálok a hrncov. Jedna bujná vlna si dokonca dovolila prevaliť sa medzi kajutami a zmiesť nám všetko zo stola a navyše nás zmáčať.
Ak tá maličká škvrnka, ktorú sme zazreli na úsvite, bol náš dau, potom nemieril k Hormuzskému prielivu, ale niekam k arabskému pobrežiu ďalej na juhu. Západný vietor nás hnal k Hormuzskému prielivu, kam sme sa chceli dostať, nemohli sme však nechať Rašada medzi neznámymi námorníkmi. Obrátili sme sa viac na juhovýchod, teda približne tým smerom, ktorým sa uberal dau.
Zúfalá situácia: more sa tak rozbesnelo, že obaja kormidelníci museli dávať pozor na každú vlnu aj odchylujúci sa závan vetra, aby znova nestratili vládu nad kormidlovými veslami. Za loďou sme ťahali červenú bóju pre prípad, že by niekoho spláchlo cez palubu, každý si navyše previazal okolo pása vlastné záchranné lano; vydal som rozkaz priviazať jeho voľný koniec k hociktorej časti laniva či nástavby. Výnimkou bol iba bezpečný pobyt medzi prútenými stenami v jednej z kajút. Na chvíľu sme zazreli aj dvojmetrového žraloka, ako sa navonok priateľsky pohral s tancujúcou bójou. Bola to prvá veľká ryba, ktorú sme v týchto končinách uvideli, azda okrem dlhých a ostrých plutiev, ktoré sa niekoľko ráz vynorili z vín a pripomínali mečiara.
Okolo poludnia sme sa prvý raz ocitli v nesmierne znečistenej oblasti. Všade navôkol plávali drobné chuchvalce aj veľké kusy stuhnutej čiernej nafty alebo asfaltu, ktoré jasne nasvedčovali, že nedávno vyplachovali tankovú loď. Do čiernej dechtovej poliev​ky sa primiešali aj plechovice, fľaše a ďalšie odpadky, ale aj neslýchané množstvo dobrého a použiteľného dreva: guľatina, dosky, laty, debny, rámy, ba aj veľké kusy preglejky. Na jednej preglejke sa viezol jedovato žltý had. Všetko drevo zamastila a znehodnotila nafta z morí, v ktorých sa zmietalo. Nik z nás ešte nevidel tak ďaleko od pevniny takéto obrovské znečistenie. Táto časť zálivu sa natoľko odlišovala od predchádzajúcej, že sme sa začali obávať, či náhodou nedošlo k nejakej námornej nehode. No ani jeden z tunajších dauov nemal na palube toľké množstvo drahocenného dreva, a ani by neuniesol toľké množstvá surovej nafty. Len horko-ťažko sme sa vyhýbali zrážkam s ťažkými brvnami a trámami, ktoré sa vynárali z vín znenazdajky ako torpéda. Menším sme sa však nevyhli. Ešte nikdy sme s plťovou loďou neuháňali tak svižne. Detlef nameral rýchlosť vyše štyroch uzlov.
Z času na čas sa nám riadenie vymklo spod kontroly, ale vždy sme sa napokon vrátili k správnemu kurzu. Vo chvíli, keď hrozilo, že sa plachta roztrepoce, kormidelník na ľavej strane kormidelníckeho mostíka musel jednou rukou ovládať kormidlo a druhou ťahať lano, kým sa plachta nevrátila do pôvodnej polohy. Z povrazov sme mali dlane rozdriapané a plné pľuzgie​rov. Carlo a Jurij nevládali roztvoriť ruky, lebo keď sme v boji s povrazmi prehrávali, práve ich sme ustavične privolávali na pomoc.
Uháňali sme teda vpred, pritom sme dávali pozor na rahno a lanivo a zároveň vyzerali dau, keď tu z kormidelníckeho mostíka počujem Asbjörnov hlas: „Pozrite, čo je to? Mrak?“
Obloha vôkol nás bola belasá, no pozdľž celého obzoru pred nami sa tiahli mraky. Mraky, lenže čo, dočerta, je nad nimi? Schmatol som ďalekohľad a zachytil som ním to, na čo sa pýtal Asbjörn. Nechcel som veriť vlastným očiam. Nad kopami mra​kov, vysoko nad zemou, ležala akási krajina ako nový, nezreteľný svet sám osebe. Hore sa vypínala pevná skala, taká vzdialená, že jej dolné časti vyzerali priehľadné a takmer akoby ani nesiahali dole k mrakom; horný hrebeň skál, ktorý sme videli na pozadí jasného neba, sa zafarbil odlišným odtieňom belasej. Výjav, na ktorý sme všetci uprene hľadeli, ležal privysoko na to, aby mohol byť skutočný. Plávame vari k Himalájam? Alebo je to optický klam, fatamorgána?
Naša navigačná mapa nás vôbec nevystríhala pred tým, čo sme videli. Za čiarou pobrežia nezachycovala vôbec nič. Tak sme si privykli na nízky profil irackých nížin, bahnitých rovín a vápencových skalných výstupkov, ktoré sme dosiaľ vídali v oblasti zálivu, že sme vôbec neboli pripravení na takýto okázalý pohľad. Z debien sme vyhrabali mapu Ománu. Ukázala nám, že táto arabská dýka s Hormuzským prielivom na hrote vyrastá do výšky skoro 6400 stôp strmo nad záliv. Takže pred sebou sme videli práve toto. Polostrov vytváral pyšný horský reťazec so skalnými bralami, ktoré takmer kolmo padali do mora na zálivovej strane, kam sme sa práve približovali.
Detlef nameral rekordnú rýchlosť: takmer päť uzlov. Lenže keď sme zistili, čo leží pred nami, okamžite sme obrátili kormidlové veslá, aby sme sa vyhli pobrežiu, kým je ešte čas. Zistili sme však, že kým sme sa usilovali držať krok s dauom, zanieslo nás oveľa južnejšie, než malo. Dau mal motor; pravdepodobne sa obrátili ďalej na juh, aby si našli vhodný prístav. Prepočty, ktoré robili naši navigátori podľa rýchlosti vetra a odchýlky od kurzu, ich presvedčili, že sme sa natoľko vzdialili od hrotu polostrova, že niekde musíme naraziť na pevninu. Ktorým smerom sa teda máme dať? Bolo to pre nás ešte väčšou záhadou než hľadanie, kde našiel dau útočište. S motorom sa mohol dostať kamkoľvek. Naše mapy však na tomto pobreží neukazovali ani jeden prístav, ani jednu usadlosť, ba ani osamelý maják. Nebolo tu pláže ani miesta vhodného na pristátie, a už vôbec nie na zakotvenie, pretože strmé skaliská klesali prudko do rozzúreného mora.
Na mape bola vyznačená iba jediná, nepatrne členitá časť pobrežia, kam Said mohol zájsť s Rašadom a ostatnými mužmi pomedzi zvislé skaliská a nájsť tam chránené miesto súce na nevyhnutné opravy - Ras al Sajch. Podľa mapy to vyzeralo ako veľmi nehostinný zálivček medzi skalnými stenami. Pri plavbe k poslednému mysu pred vchodom do Hormuzského prielivu, musíme obísť Ras al Sajch.
Skaliská boli ešte vždy dosť ďaleko, hoci už nadobúdali tvar ozajstných skalísk, najprv sa vynorili z mora, potom prerazili cez pás oblakov. K tomuto pobrežiu sa nám teda vôbec nechcelo ísť. Nemali sme si kedy všímať kúsky dreva, ktoré unášal prúd, nemali sme čas hľadieť na znečistené more; museli sme si chrániť vlastnú kožu. Plťovej lodi ako Tigris sa lepšie než hocakému inému plavidlu pláva v príboji a vyjde až na pláž alebo na breh, takáto loď sa môže bez rizika dať zaniesť na skaliská alebo skalnaté brehy. Lenže nemôže prekonať príkre skaliská.
Teraz nastala chvíľa pre Normanovo pravidelné rádiové spoje​nie s pobrežnými stanicami. Museli sme ohlásiť zmiznutie Rašada i dauu a udať svoju približnú polohu podľa pustých skalnatých stien severozápadného Ománu. Volalo nás Rádio Bahrajn, lenže na jeho frekvencii znelo priveľa silných hlasov, lebo Normanovu výzvu mohol zachytiť hocikto. Poloha našej lode zostala teda ostatnému svetu rovnako neznáma ako poloha dauu nám a prav​depodobne aj poloha Tigrísu pre dau.
A tak sme sa napriek nepriazni počasia prebojúvali k pobre​žiu, no zároveň aj blížili k útesom, ktorým sme sa chceli vyhnúť. Doteraz som nevidel odstrašujúcejšiu krajinu: nebotyčná v kaž​dom zmysle slova, nijaké kroviská, či aspoň chumáčiky zelenej trávy, ktoré by spestrili neprívetivé výšiny. Búrlivé more udieralo do temena týchto valov, od ktorých sa prudko odrážalo a hneď nato opäť na ne narážalo. Aké iluzórne boli domnienky antropo​lógov snované v pohodlí pracovne, že predeurópske plavby sa dali uskutočniť iba tak, že mornári plávali popri pobreží a že plavby cez oceán boli pred obdobím španielskych karavel nemož​né. Nikde nie je more nebezpečnejšie a nevyspytateľnejšie než tam, kde sú skaliská, alebo kde vlny a prúdy narážajú na pobrežie a plytčiny. Plavba popri pobreží môže byť vrcholne namáhavá aj pre prvotného moreplavca. Starobylí moreplavci sa v podobných situáciách iste cítili ako my, ibaže boli na ne lepšie pripravení. Ani mňa, ani mojich spoločníkov nikdy netrápili ktovieaké problémy s plavbou na primitívnej plti, kým sme sa neprebojúvali okolo posledných zálivov, aby sme sa dostali na otvorené more, alebo sa blížili k pevnine. Plavba pri pobreží Arabského polostro​va nám nedávala pocit bezpečnosti. Práve naopak: bolo to ako nočná mora, z ktorej sme sa chceli prebudiť a nájsť sa v bezpečí uprostred Indického oceánu.
Mierna odchýlka od kurzu, ktorú sme urobili, potvrdila neblahú predpoveď našich navigátorov, keď sme zazreli zem: celú cestu až po Hormuzský prieliv nám hrozí, že narazíme na skalné steny, ešte prv než ich stihneme obísť. Vietor fúkal opäť od severu. V spätnom vlnení, ktoré vyvolávali útesy, nás na vzdúvajúcich vlnách znova a znova dvíhalo a obracalo o 40°-50°, až kým sme neskízli do nasledujúcej priehlbiny medzi vlnami, teraz už úplne vychýlení zo smeru, so všetkými mužmi na palube a stre​chách, kde zvádzali zúfalý boj s plachtou a lanami. Nič nezocelí mužov každého veku a spôsobu života väčšmi ako všeobecné ohrozenie a boj o spoločné prežitie. Keď všetci stoja zoči-voči nebezpečenstvu, nik z nich nemyslí na národnosť alebo rozdiely vo výchove. Nik z nás nechcel ťažiť z ostatných alebo na nich robiť dojem bezstarostnou bravúrou, pretože ak sme chceli nad morom zvíťaziť, museli sme spoločne napäť sily.
Keď sme sa priblížili k skaliskám, Norman najlepšie vyjadril náladu a odhodlanosť všetkých na palube, keď vydal víťazný výkrik. Hurá, zakričal, vzdorujeme vetru! Jeho výkrik potvrdila aj červená boja, ktorú sme ťahali za kormou. Prezrádzala nám, ako sme sa odchýlili od kurzu; ukazovala nám skutočný smer pohybu. Boli by sme však urobili lepšie, keby sme boli mali väčšie listy kormidlových vesiel alebo viac lopatkových kormidiel, lenže aj bez nich sme sa dostali o niekoľko dôležitých stupňov ďalej do vetra, ktorý teraz jemne zapľňal plachtu šikmo spredu. Toto víťazstvo stačilo v nás udržiavať bojovného ducha. Navyše sme mohli sledovať, že sa pevnina ustavične približuje. Nemohli sme sa jej vyhnúť, ibaže by sme sa boli úplne obrátili a zamierili k arabským emirátom. Útesy, ktoré sme celou cestou mali popri pravom boku, končili sa v myse sotva prevyšujúcom našu poskakujúcu čeleň. Keby sme sa obrátili ďalej po vetre, aby sme sa pokúsili oboplávať toto predhorie, plachta by ovisla a my by sme opäť stratili vládu nad kormidlom. Nádejal som sa preto, že toto všetko sa zmení, keď priplávame bližšie k pevnine. Živly samy by nás mohli donútiť zmeniť kurz v tej chvíli, keď narazia na útesy. Prúd by sa mal zvrtnúť rovnobežne s pobrežím namiesto proti pobrežiu, pritisne sa k nemu a zrýchli sa. Takisto by sa mal zachovať aj vietor, keď udrie na skaly na úrovni morskej hladiny. Jediný otvor v súvislej hradbe skalísk vytváral Hormuzský prieliv povyše tohto polostrova. Ak bola príroda donútená použiť túto únikovú cestu, mali by sme sa cez ňu prevliecť aj my.
Pokračovali sme v ceste smerom, ktorý nám určil nežičlivý osud, verili sme však, že situácia sa zlepší, a my sa dostaneme do bezpečia bližšie k pevnine. Teraz sme boli dosť blízko, aby sme videli úpätie skalísk klesajúcich do speneného príboja, avšak medzi nami a pevninou nebolo ani stopy po daue. Na jednom mieste sme uvideli dva biele domčeky akoby namaľované na skalnej stene tesne pri morskej hladine. Vyzerali však opustené, ak vôbec niekedy patrili ľuďom. Medzi nami a skalou sme nezbadali ani náznak života. Zapísal som si do denníka:
„Pobrežie je desivo blízko. Obaja kormidelníci mali poriadne ťažkosti, ak chceli udržať kurz a prekonávať pritom obrovské vlny. Z kúta kajuty cez otvor dverí nevidím mihotavé svetlá, lode a búrlivé more, ale iba veľký, súvislý pás pohoria. Svetlo slnka zapadajúceho za neskorého popoludnia odhalilo na skaliskách zvislé záhyby a brázdy, ktoré v pochmúrnych odtieňoch sivého a tmavejúceho večerného mora ladili so závojmi peny na hrebeňoch vín. Zdá sa mi, akoby sme putovali na neplodných kamenistých svahoch holej náhornej plošiny, suchopárne skaly vyrastajú pred nami ešte väčšmi. I tak sa však zúfalo usilujeme dostať pomocou vesiel na kurz 52°, aby sme sa vyhli stroskotaniu na Ras al Šajchu, prvom z mysov, ktoré nám zatarasujú cestu do Hormuzského prielivu. S trochou šťastia, so západným vetrom a vari aj so severným prúdením pozdľž pobrežia by sme sa z toho mohli po biede aj dostať, inak inšallah!“
Krátko nato, o tri štvrte na päť popoludní palubného času, som si zapísal, že slnko práve zašlo. Plavili sme sa na východ do ďalšie​ho časového pásma a posunuli sme si hodinky o hodinu dopredu. Na dohľad sa nám začali vynárať svetlá niekoľkých lodí. Temravé útesy nadobudli ešte temnejší odtieň, nad nimi blikala jediná hviezda. Padla na nás noc ako úplné zatmenie, práve keď sme sa plavili pozdľž pobrežia smerom na sever až nebezpečne blízko pri skalnatých stenách vyčnievajúcich z Ras al Šajchu ako obrovské drapérie. Bolo to jediné miesto, kam mohol zájsť Rašad so Saidom, aby si vyhľadali úkryt. Intenzívne sme pátrali po každom náznaku prístrešku či lode, po každom záblesku lampy. Z kajutových striech sme mávali svetlami a vysielali baterkami svetelné signály. Nijaká odpoveď.
Na tomto myse nebol maják. Ani náznak svetla. Nebol tu nik. To málo, čo sme mohli rozoznať na čiernych skalných stenách, podčiarkovalo nepriaznivý dojem, ktorý v nás tieto skaly vyvolali na diaľku a za denného svetla. Bola by samovražda, keby sme sa odvážili vplávať medzi temné horské drapérie v zakrivenom kaňone, vyznačenom na mape, dokonca aj vtedy, keby nám mohol poskytnúť aký-taký úkryt. Ak sa tam odvážil dau, možno predpokladať, že niekde na skaliskách nechal svietiť lampu, aby nám jeho posádka označila miesto úkrytu. Rýchlosťou dvoch uzlov sme prešli okolo úzkeho vchodu a zanechali za sebou mys Ras al Šajch.
Opäť som vliezol do kajuty, a zapísal si do denníka ďalšie poznámky. Podľa nášho času bolo iba pol šiestej popoludní, do​kola však už bola hlboká tma. Nemali sme ani potuchy, kde by tak naši spoločníci mohli byť. Kapitán Said musel nabrať úplne iný kurz, než sme sa domnievali. Odtiaľto až po Hormuzský prieliv sme ich už nemali kde hľadať. Vlnobitie bolo silné, vo vetre pri pobreží sa nám plávalo veľmi ťažko, naša maličká petrolejka, ktorá sa hojdala na povale a takmer mi udierala do hlavy, dávala viac tieňa ako svetla, preto som si poznamenal do denníka, že hoci sedím na dlážke s roztiahnutými nohami a pri písaní sa usilujem udržiavať rovnováhu, bol by som iste spadol, nebyť toho, žc sa jednou rukou držím trstinovej steny. Na palube sme museli všetko pripútať. Môj ďalekohľad, ktorý visel na stene, sa rozhoj​dal a udrel ma do brady. Košele, vesty a nohavice visiace na bambusových tyčiach po stenách a z povaly, tancovali ako strašidelná armáda robotov, ktorá robí rannú rozcvičku s precíz​nosťou hodinového strojčeka. Všetko sa kolísalo rovnomerne, rovnakým smerom. Uteráky a tričká, vedrá a koše, lampáše a hodinky, to všetko sa naraz odrazilo od steny a naraz sa hojdalo doprava i doľava, dopredu i dozadu, až kým naraz netreslo o stenu.
Keď som skonštatoval, že v kajute sa nedá ani sedieť, ani kľačať, vyšiel som von opásaný záchranným lanom. Plne som ocenil Normanovu akrobatickú zručnosť, keď som ho začul, ako na nás reve z vrcholca kymácajúceho sa sťažňa, že vpredu zbadal záblesky lampy. V diaľke na oblohe sme zazreli iba pravidelné odrazy zábleskov vzdialeného majáka, ktorý by sa mal zakrátko vynoriť vľavo od provy. Detlef z mostíka zakričal, že by to mohol byť maják na druhej strane vstupu do Hormuzského prielivu. Teraz by sa nám mal zjaviť po pravom boku, ak máme obísť posledný a neviditeľný mys Arabského polostrova, neskôr sa však budeme musieť v ostrom uhle obrátiť a mať ho zasa po ľavom boku, až vplávame do otvoreného prielivu.
Vietor sa začal citeľne obracať na západ, akoby nám chcel splniť najzúfalejšie nádeje. Bol som presvedčený, že morské prúdy pod nami sa vplyvom nepriechodnej skalnej bariéry takisto zvrtnú a budú musieť prúdiť popri pobreží tým istým smerom, ako plávame. Kormidlové veslá sa tak namáhali, že ľavá vidlica začala povoľovať a hrozilo, že roztrhne laná. Aby sme čiastočne zmiernili tlak a zabránili katastrofe, zvolali sme mužstvo dozadu a spoločne sme ťahali veslo, kým sa štvrtina listu nevynorila nad vodu. Páka vesla už nedočahovala na mostíkovú plošinu, takže keď vlnobitie bolo najhoršie, vymysleli sme nový spôsob veslova​nia. Kormidelník na pravoboku musel dozerať na kormidlovanie a zakričať na kolegu na ľavoboku, vždy keď potreboval pomoc od druhého, a teraz vlastne zbytočného vesla. Carlo musel dbať na riadenie lode, ja som sa vyšplhal na zábradlie na mostíku, aby som chytil druhú páku kormidla, kým povoľujúce drevené spoje skučali ako zúrivé mačky, takže bolo treba dávať dobrý pozor, aby vám neprivrzli ruku alebo nohu. Balansoval som jednou nohou na streche kajuty, druhou na úzkej doske priviaza​nej zvonka na mostíkovom zábradlí, aby som spevnil veslo, pričom som nevidel nič okrem poskakujúceho svetielka z lampy, ktorú Asbjörn vyvesil na rozkolísaný sťažeň. Vedel som, že ani so signalizačným svetlom neuvidím pred sebou nič, len čiernu vodu, ani sa nebudem mať čoho držať okrem dlhého kormidlového vesla, ktoré nikdy nedržalo pevne, pretože som ho sám obrátil aj s pákou vesla, ktorej som sa držal. Keďže sa vychýlila zo správnej polohy, ustavične sa zadrhávala, a tak som so záchranným lanom oboma rukami tlačil alebo ťahal za kormidlovú páku, ktorá mi slúžila ako opora, kedykoľvek Carlo zareval, aby som obrátil.
Nemali sme kedy vnímať komické stránky tejto bláznivej nočnej jazdy. Staroveký Sumer by zobrazil sám seba so zaviaza​nými očami na skáčúcej gazele. Lenže nato nám pritancoval do zorného poľa maják jasným iskrením. Carlo víťazoslávne zakri​čal, že ho zazrel na svojej strane plachty. Vzápätí sa maják hojdal už celkom na jeho strane, že som ho videl ešte aj ja, čo značilo, že Tigris sme dostali ďaleko od pobrežia a pevninu máme na pravom boku. Na nebi svietilo množstvo hviezd, už sme mohli rozoznať vznešenú siluetu zubatých hrebeňov a pyramíd, ku ktorým sme sa už viac nemali priblížiť. Vyhrali sme. Cestu sme prekonali bez odchýlky od kurzu.
Úplne som zabudol, že som mal problémy s udržiavaním rovnováhy, a sústredil som sa iba na plavbu. Zvyšok z dvoch hodín služby pri kormidlovom vesle som sa vyžíval vo veľkole​pom pohľade na hviezdnaté nebo. Potom na mostík nemotorne vyliezli Gherman a HP. Svetlá lodí sa nám začínali zjavovať všade dookola. Nás však sotva bolo vidieť. Norman vylepšil našu neistú situáciu tak, že z vlastnej debničky vyhrabal signálne svetlo na batériu, ktoré blikalo v pravidelných intervaloch, a zavesil ho na sťažeň. V silnom vetre však lacné palivo produkovalo v našich petrolejových lampách viac sadzí ako svetla. Blikot zo sťažňa sa nám videl perfektný, kým ostatným sa nezdal výraznejší než mdlý prísvit lampy, ale Detlef nás ubezpečil, že to nič neznamená. Iba pripustil, že blikanie mohlo každému plavidlu, ktoré priplávalo veľmi blízko, prichodiť ako pojašený strašiak.
Dvojica svetiel, vychádzajúcich akoby z domov na brehu, zjavila sa zrazu z ničoho nič tesne pri našom pravoboku; lúče z majáka zjasneli a zosilneli, krúžili práve pred nami. Navigáciu riadil Detlef. Norman zliezol zo sťažňa, kde priviazal staniolové pásiky k lanám siahajúcim od sťažňa k čeleni a na steny kajuty; na rozdiel od tŕstia, bambusu a dreva mal by sa staniol lepšie zachytiť v radare. Plnou rýchlosťou a s obmedzenou kontrolou nad loďou mierili sme rovno do najrušnejšej námornej linky na svete, lebo naporúdzi nebol ani jeden dau, ktorý by nám ukázal bočný priechod pomedzi husto natlačené ostrovy pri myse.
Na nijakom mori som dosial nevidel toľko nádherne vysvietených lodí. Zjavili sa vôkol nás v tej chvíli, keď Detlef vydal rozkaz urobiť deväťdesiatstupňový obrat doprava. Muži na mostí​ku zamierili doprostred hlavného dopravného prúdu v Hormuzskom prielive. Vzápätí zadnú časť lode zachytil drsný vzdušný prúd a zatisol nás do veterného lievika medzi dvoma protiľahlými mysmi toho istého svetadielu, akejsi ázijskej obdoby Gibraltárskeho prielivu. V tom čase museli vody prúdiť von zo zálivu. Pri jazde okolo hrotu arabskej dýky sme dosiahli najvyššiu rýchlosť, akú sme kedy na trstinovej lodi docielili, obrysy čiernych hôr na boku sa menili z minúty na minútu. Pri tejto rýchlosti reagoval Tigris aj na najjemnejší pohyb kormidlovej páky a my sme uháňali medzi superloďami, ktoré sa premávali okolo nás, akoby sme si boli roveň.
Všetko sa nám až takmer smiešne darilo, takže vo zdvojenej službe pri kormidle a s oboma navigátormi striehnúcimi na streche sme si s Carlom mohli na chvíľu ísť oddýchnuť, kým nastúpime o druhej nadránom do služby. Zvyčajne úplne stačilo preplaziť sa dnu cez štvorcový otvor a už som si predstavoval sám seba v nízkej chatrči v džungli ďaleko od mora. Tŕstie a bambus vôbec nepatrili k moru, a jednako veľmi upokojovali. Vietor i vlny sme nechali na starosť tým, čo sú na palube; vnútri sa vznášala atmosféra pokoja a odpočinku, a to ešte aj vtedy, keď z dverového otvoru boli čiapočky obrovských vín sotva na dosah ruky. Táto noc nebola ako ostatné. Keď som vliezol dnu a natiahol sa na matrac pri dverách, bol som ako šťastný chlapec, ktorý po prvý raz vyskúšal ležadlo pri okne v nočnom rýchliku, pretože som ležal na boku a sledoval osvetlené lode a čierne hory, ktoré sa mihali okolo ako železničné stanice v Alpách. Pominuli sa obavy zo stroskotania a zrážky; cestovali sme ako na dvojsmernej železnici.
Zobudil ma Detlef, ktorý preliezal cez moje nohy na svoje ležovisko. „Podarilo sa nám to,“ vravel. „Sme vonku.“ Bolo pol jednej, ale noc sa ani zďaleka nekončila, ba teraz bola najtmavšia, Naozaj sme boli vonku z nebezpečenstva? Zaliezol som k dverovému otvoru a vytiahol plátenný záves, ktorý ktosi spustil, aby ho nerušili svetlá. Scenéria sa nezabudnuteľne zmenila. Krásne. Ohromujúce. Prestávalo nás hojdať a na oblohe sa vynorilo plno hviezd; stáli nad skaliskami zaliatymi matným mesačným svetlom. Skaliská a pahorky ležali na úpätí vysokých a divých štítov a horských hrebeňov, vytvárali rozprávkovú krajinu. Keď sme pozreli na opačnú stranu, takmer nás oslepili menivé záblesky z neďalekého majáka, ktoré osvetľovali oblohu, more a skaly ostrova, na ktorom stál maják. Biele čiapočky vín zmizli. More sa upokojilo, sprava i zľava sme počuli lode. Vietor nekvílil a drevo nevŕzgalo. Pokojný a idylický obraz. Svetlá z lodí sa romanticky zrkadlili vo vode ako v nórskom fjorde chránenom horami. Na celom Tigríse zavládla pohoda.
Rýchlosť klesla na dva uzly, potom na jeden. V Hormuzskom prielive nameral Norman bezmála päť uzlov, k čomu však treba prirátať aj rýchlosť prúdu. Naozaj sme vonku z prielivu. Chránili nás už síce skaliská Ománu, ale onedlho sme zistili, že mocné prúdy nás ešte vždy držia v pazúroch a vlečú preč od Arabského polostrova. Obrátili sme sa väčšmi doprava, rýchlosť klesla na pol uzla, len čo sme sa pustili plávať južným smerom do takmer úplne chráneného závetria tej istej „arabskej dýky“, ktorá sa len pred niekoľkými hodinami rozhodovala, či nás má rozsekať na kusy, keď sme sa pozdľž jej náveterného okraja prebojúvali na sever, presne opačným smerom.
„Chlapci, preplávali sme!“ zaznel Normanov jasavý výkrik, keď sme pod signalizačným svetlom rozvinuli na streche kajuty námornú mapu, aby sme sa rozhodli, čo ďalej. Ponúkali sa nám nespočetné možnosti. Síce len jediný problém, ale zato veľký. Pred nami ležala otvorená cesta do Indického oceánu, lenže za nami, hlboko v prielive, sa nám stratil Rašad. Nemali sme ani potuchy, kam sa mohol nešťastný dau zatárať. Predpokladali sme, že Said v najlepšom prípade možno zamieril do jedného z malých arabských emirátov. Vietor bol slabý, nám však vyhovoval, lebo sme sa mohli vyhnúť pevnine a zamieriť von zo zívajúceho Ománskeho zálivu do Arabského mora a odtiaľ do Indického oceánu. Nemohli sme však opustiť Rašada, najmladšieho, a teda akiste aj najmenej skúseného z nás. Jeho rodičia by si zúfali, keby sme im oznámili, že sa nám „stratil“ a ani netušíme, kde by sme ho mohli nájsť.
Dau bol ománsky, a ak chcel dosiahnuť domovský prístav v hlavnom meste Maskate, musel preplávať Hormuzský prieliv. Ak sa držal čo najďalej od lodných trás, mal zakormidlovať pomedzi skaliská Ománu alebo velmi blízko k nim. Zostávala nám jediná nádej - čakať v chránených vodách, v ktorých sme sa teraz nachádzali, dostatočne ďaleko od brehu, aby sme boli v bezpečí pred skalami, ak by sa zmenil vietor, ale zasa dosť blízko, aby sme zazreli každé plavidlo, ktoré sa pohybuje tesne pri pobreží.
Spustili sme ľavé kormidlové veslo do pôvodnej polohy, napli uvoľnené laná, takže sa nám kormidlovalo ľahko. Pred nami bola väčšia časť noci. Kým ostatní šli spať, s Carlom som vyšiel späť na mostík, kde sme mali mať od druhej do štvrtej službu. Zhodli sme sa, že to boli najkrajšie chvíle, aké každý z nás kedy strávil na mori. Majestátne štíty a siluety rozoklaných hôr, ktoré nás chránili, vytvárali nesmierne pôsobivú scenériu. Z našej strany vyzerali dokonca ešte malebnejšie, predurčené osviežiť zmysly, zastaviť vietor a utíšiť vlny, ktoré sa tak prudko búrili na druhej strane zálivu. Opätovný pobyt na mostíku v tomto zmenenom prostredí mi prichodil ako krásny sen po desivej nočnej more. Podarilo sa nám uniknúť dierou v plote; steny zálivu zostali za nami. Odrazu sme sa ocitli v inom svete, vo svete s odlišnými vlnami, inakším vetrom. Tam kdesi ležala monzúnová oblasť. V Indickom oceáne pravidelne duli monzúny, akoby ich uvádzal do pohybu hodinový strojček, obracali sa ako kyvadlo, aby sa každý polrok pomkli opačným smerom. Zimný monzún vanul od severovýchodu, z Ázie do Afriky, letný monzún z juhovýchodu, z Afriky späť do Ázie. Ideálne podmienky pre prvé primitívne plte.
Dokonca i veľké moderné lode, ktoré nám v zálive naháňali strach, vyzerali mimo zálivu celkom prívetivo. Okolo nás preplá​vala vysvietená luxusná loď s farebnými žiarovkami na všet​kých palubách. Vyvolal v nás pocit, akoby sme aj my boli na príjemnom výlete; pasažieri sa iste ešte bavili v bare. My sme im však nezávideli. Prežívali sme povznášajúci pocit - plávať na sumerskom ma-gure.
Po raňajkách nafúkal Asbjörn malý gumový čln a Norris s Toruom sa na ňom vybrali filmovať. Zistili sme, že palmové stonky v prove sú rovnako tuhé a pevné ako v čase, keď sme ich tam vopchali pred odchodom z Bahrajnu. Väčšina chlapov poskákala cez palubu do mora; držali sa však pritom jedného z lán Tigrísu.
Bolo krátko pred poludním, keď ktosi z mostíka zakričal, že v dohľade je malý čln, ktorý sa znenazdajky vynoril spoza vŕškov, z ktorých sa vykľuli ostrovy. Plavidlo zmenilo kurz a pustilo sa rovno k nám. Dau! Dlhé chvíle nás držal v napätom očakávaní. Potom Norris vyhlásil, že v ďalekohľade rozoznáva Rašada. Prizreli sme sa pozornejšie. Bol to Rašad. Aj kapitán Said. Všetci. Náš nafukovací čln zostal ešte na vode a HP sa poponáhľal k dauu, aby nášho priateľa priviezol k trstinovej lodi, kam patril. Keď sa Rašad štveral nazad na Tigrís, kde sme ho búrlivo privítali, takmer bozkával otepi. Bolo to dojímavé. Rašad je skvelý chlapík. Všetci sme si chceli vypočuť jeho dobrodruž​stvá, lebo prišiel v pravý čas, keď sme sa ako vždy usádzali okolo stola. Carlo priniesol pariace sa rizoto so salámou, Gherman otvoril fľašu tequily, Jurij vodky a ja nórskeho akvavitu. Mali sme tri dôvody na oslavu, ale najprv sme pripili na Rašadov návrat.
Rašada takmer premohla radosť z celej oslavy a šťastného konca nedobrovoľného zajatia. Šesť ľudí na daue stratilo s nami kontakt, len čo sme preplávali okolo ostrova Sirri, keď sa Said náhlil preč, lebo vedel, že sa v iránskych vodách zdržiava ilegálne. Neskôr sa bál vrátiť späť proti vetru, lebo more zdivelo a dau bol na rozsypanie. Začalo doň tiecť. Situácia sa zhoršila najmä vtedy, keď sa jediná pumpa na čerpanie vody pokazila a do dauu sa začala valiť voda. Neopísateľne ich hádzalo na vlnách a voda v hranatej nádrži na sladkú vodu sa prelievala tak nebezpečne, až zvary povolili a štyri pätiny zásob vody sa im vyliali. Od veľkého kolísania dauu, ktoré spôsobovala voda v člne, lodná skrutka bola väčšmi nad vodou ako pod ňou a výsledok bol ten, že piesty začali rachotiť a motor mal časté poruchy. Ešte predtým, ako nás opustili, začalo byť riadenie dauu nebezpečné; kovové puzdro kormidlovej páky prasklo a drevené súčasti začali povoľovať. Keď sme vtedy prišli k Sirri, nemali v úmysle nás opustiť, lenže na druhý deň sa vlnobitie zhoršilo, a tak nemali na výber. Rašad sa dostal do sporu s kapitánom aj s posádkou, lebo chcel, aby nás počkali, situácia ich však nútila zachraňovať si vlastnú kožu. Odvtedy, čo preplávali popri ťažných zariadeniach a bez mapy sa hnali k Ras-al-Sajchu, ako sa len dalo, každý na daue bol na smrť unavený. Kapitán Said nám povedal, že loď riadil „po pamäti“. Viac-menej v tom istom čase ako my dosiahli najprv divé hornaté pobrežie a plavili sa popri ňom, až kým v skalnej stene nenašli úzky priechod. Zakormidlovali doň. Medzi stenami fúkal taký silný vietor, že Tigris by sa tam nebol dal ovládať. Potom však zahli do vnútorného zálivčeku, ktorý bol podľa Rašadových slov ako z rozprávky. Na konci skalných stien sa vynoril ne​vídaný unikát v horách: takmer predhistorická dedina, dosiaľ obývaná, terasovito rozmiestená na útesoch. Lenže aj do tohto chráneného miesta fúkal vietor v divých poryvoch ako z obrov​ských kováčskych mechov; mohli tu však kotviť popri malých rybárskych člnkoch. Keď sme prechádzali popri Ras al Šajchu a hľadali ich svetlá, pravdaže, nezbadali sme ich. Opravili kormidlo aj to ostatné, čo sa opraviť dalo pomocou drôtu a dreva, a pokiaľ šlo o zváranie, to mohli urobiť iba v Maskate. Vyplávali ráno o šiestej, aby nás vyhľadali, a keď neuspeli, zabočili na sever a záliv opustili. Nakoniec nás predsa len zbadali. Všetkých prekvapila rýchlosť, ktorú sme vyvinuli. Živili sa rybami, ryžou na karí korení. Cesta im ubiehala dobre okrem toho, že od ustavičného pumpovania a opravovania boli všetci na pokraji vyčerpania.
Rašadovi prichodil návrat na statný Tigris ako prechod z plávajúceho koryta na solídny luxusný parník. Nikdy predtým sme nevideli na mori také špeciality, aké po západe slnka za vŕšky Ománu začal vyťahovať zo svojho kufríka Jurij: sovietske šampanské a kaviár, kozmonautský chlieb a moriak na kozmický spôsob, k tomu „mesačný“ syr a celý vejár siputnikových túb, z ktorých sme si vytláčali všakovaké pasty, smotany, džemy, dezerty a šťavy - to všetko boli jedlá, vytvárajúce jedálny lístok Jurijových krajanov na ceste do vesmíru. Doktor Jurij Alexandrovič Senkevič bol odborníkom na vesmír, zaoberal sa životnými podmienkami v kozmických lodiach, pokiaľ sa, pravda, neplavil s nami na predhistorických plavidlách. Či už šlo o ma-gur ale​bo o kozmickú loď, túto noc nik z nás nemohol poprieť, že pobyt na planéte Zem je ešte vždy plný radosti. Kým sme si vytláčali do úst tuby s potravou astronautov, tešili sme sa pohľadom na jemný kosák strieborného mesiaca. Naozaj sme mali tri dôvody, aby sme si večer poriadne vyhodili z kopýtka:
Vrátil sa nám Rašad. Bezpečne sme sa dostali zo zálivu. Bol posledný deň v roku!

HĽADALI SME PYRAMÍDU A NAŠLI SME MAKAN
KEBY som tak sedel pri raňajkách a cez dvere by sa vrútila lokomotíva, bolo by ma to riadne prekvapilo. No zaručene nie až tak, ako keď som ležal na lôžku a do kabíny mi vošla prova lode.
Nebol to sen. Nespal som. Zobudil som sa už prv na zvuk motora, ktorý sa nocou približoval, a na chraplavý hlas, ktorý čosi z dialky hulákal. Hlas cudzinca. Rozoznal som známe hlasy Norrisa a Rašada, ktorí mu z mostíka zúfalo kričali: „Zadrž! Zadrž!“
Bolo pol tretej nadránom, cez dverový otvor na pravej strane kabíny presvitali hviezdy, keď bočnú stenu začal bezočivo osvetľovať svetlomet. Razom som sa prebral.
Boli sme niekde pred pobrežím Ománu. Pred touto oblasťou nás veľmi vystríhali. Počuli sme, že v tejto časti Arabského mora neznámi novodobí piráti vylúpili a vydrancovali vela menších plavidiel. Noviny len nedávno uverejnili správu, ako istý dánsky manželský pár na malej jachte o všetko obrali. Nechali im iba skromnú dávku vody. Prežili iba vďaka tomu. Nech to bol teda v tme hocikto, nemohol vedieť, že na Tigríse je jedenásť mužov a že maličká bambusová kajuta má východ na oboch stranách. Už som chcel pobudiť aj ostatných, aby povyliezali cez lavý otvor, kde by sme zostali v pohotovosti, keď ma čosi pri počúvaní nepria​teľských hlasov zarazilo. Tentoraz už zneli celkom zblízka:
„Čo je to?“ Zlostnú otázku zareval ktosi po anglicky s arab​ským prízvukom.
„Loď,“ odvrkol Rašad, teraz už takmer urazene.
„Čo sú potom tie veľké kocky, čo nesiete na palube?“ Svetlomet sa opäť roztancoval po bambusových kajutách.
„Kajuty! Zastavte! Vnútri spí jedenásť mužov z rozličných krajín!“
Rašadovu výstrahu však nikto nebral vážne. Keď zahrotená prova vyplnila otvor na pravej strane kajuty, zastrela výhľad na hviezdnaté nebo. V tej chvíli musel každého zobudiť prudký otras.
„Preč! Zničíte nám loď!“ zúfalo kričal Rašad z mostíka, kým ostatní reagovali na náraz bojovým pokrikom.
Jurij mal nohy vystreté pri dverovom otvore, kade vnikla prova, a keď v polospánku začul Rašadov hlas, zrúkol cez trstinovú stenu: „Povedz im, nech sa pracú, toto sú medzinárod​né vody!“
„Nie sú,“ odsekol nazlostene Rašad. „Sme pri ománskom pobreží a navyše nehovor ľuďom, aby sa pratali preč, keď na teba mieria guľometom!“
Až potom sme pochopili situáciu. Nepochopili ju však nezvaní hostia. Nikdy som ešte nevidel oči, ktoré by sa od strachu a zmätku tak rozšírili a zbeleli, ako na čiernej tvári ománskeho policajta za volantom plavidla vo chvíli, keď plnou rýchlosťou zacúval a nechal nás pri otvore do kajuty, aby sme sa z nej vyplazili ako rozzúrené psy z búdy. Zadržalo nás plavidlo ománskej pobrežnej stráže s tromi ozbrojenými mužmi na palube. Bláznivé blikanie z vrcholku sťažňa, ktoré malo udržať ostatné lode v patričnom odstupe, malo v tomto prípade opačný účinok. Prišli k nám na inšpekciu. Lenže keď sa policajti dostali k nám dosť blízko, že videli otepi nášho sumerského ma-guru, od prekvapenia zabudli aj kormidlovať či zastaviť. Vari ešte od čias pred príchodom proroka sa v tunajších vodách neplavilo také plavidlo ako to naše, ktoré sa im zjavilo vo svetle reflektora. Keďže boli privelmi zmätení, prestali ovládať kormidlo a vrazili nám do lode, až sa otriasla. Ich prekvapenie sa nezmenšilo, keď znútra dvoch „kociek“ zaznel rev v deviatich rečiach ako z rúcajúcej sa babylonskej veže a z otvorov sa plazili zarastení rozbesnení divosi. Traja ohúrení policajti zaradili na svojom plavidle spiatočku a odplávali rýchlejšie, než prišli.
Nikdy viac sa im nepodarí uvidieť toíko rozhnevaných chla​pov, ktorí by sa tak šikovne hrnuli štvornožky z dvoch maličkých bambusových kajút. Napoly sme ešte driemali, no už sme boli plní obáv a hnevu. Takíto sme sa aj vrhli na palubu v očakávaní, že pravý bok Tigrisu nájdeme natolko poškodený, že ho bude treba ihneď opraviť. Keď sa traja zmätení členovia pobrežnej hliadky ocitli zoči-voči jedenástim mužom, dvíhajúcim päste a revúcim v mnohých jazykoch, z ktorých rozumeli iba angličtine a arabčine, cúvali dovtedy, kým sa nestratili v tme za naším sprievodným dauom.
Posledné, čo sme začuli, bol ďalší výbuch zlosti v arabčine; len čo prešli popri našich spoločníkoch, na ktorých plavidle bolo jasne označené, že pochádza z Ománu, vrátila sa im reč. Boli sme presvedčení, že im nadávajú. Lenže Rašad vysvetľoval: „Obviňu​jú krajanov, že sa spolčili s plavidlom plným šajtanov.“ Toto známe semitské slovo nám ani nemusel prekladať.
Ak tŕstie berdi zostalo také suché a krehké, ako keď sme z neho v Iraku stavali loď, táto policajná inšpekcia mohla ukončiť našu expedíciu tu, v pokojných vodách Ománu, južne od Hormuzského prielivu. Lenže to, čo sa stalo s papyrusom, stalo sa aj s berdim: keď ho najprv vysušilo slnko a potom nasiaklo vodou, vlákna získali neuveriteľnú pevnosť. Našťastie, drsné more navlhčilo za posledné dni v zálive všetko tŕstie tak dôkladne, že otepi Tigrísu nadobudli tvrdosť ako pevné gumové nárazníky a bambusové kajuty sa nárazu zase pružne poddali. Ani pri dennom svetle sme nenašli nijaké poškodenia či už nad čiarou ponoru alebo pod ňou, ak nerátame zopár palubných dosák a bambusových rebier, ktoré sa pri náraze trochu posunuli a ktoré sme poľahky vrátili na pôvodné miesto.
„Návšteva“ provy policajného člna v našej kajute zvýšila v nás ostražitosť. Pokojne sa mohlo stať, že by došlo k nečakanému stretnutiu s provou oveľa väčších rozmerov. Takéto provy hrmeli popri nás už štyridsaťosem hodín, odkedy sa minul starý rok a začal sa nový. Po dvoch dňoch a nociach, keď sme sa skutočne cítili ako slimáky pod nohami ľudí v preplnenej tanečnej sále, nastala prvá noc v tichých vodách ďaleko od rušnej premávky. Keď nás po prvom dni roka zastihla noc, od obzoru po obzor sme nevideli ani jedno lodné svetlo, more bolo také pokojné, že sa na vode zrkadlili hviezdy. Keď sme pookriali a znovu získali pocit bezpečnosti, zaliezli sme do kajút rozhodnutí prebudiť sa iba v prípade zrážky.
O ďalšom kurze popri východnom pobreží Ománu sme sa rozhodovali veľmi váhavo. Sotva som mohol znovu prežiť pocity starovekých plavcov intenzívnejšie, ako keď sme plávali cez tesný Hormuzský prieliv a uvažovali, kam zamierime. Nemali sme vopred vytýčenú trasu. V každom prípade sme sa chceli vyhnúť ďalším útesom na pobreží tým, že zakormidlujeme rovno do otvoreného Indického oceánu, kým ešte vietor fúka tým smerom. Lenže práve tento manéver sotva mohol urobiť prvý ma-gur na výskumných plavbách zo zálivu. Záhadné stavby na oboch brehoch ubiehajúce opačným smerom lákali každého, kto tu tak ako my dosiaľ nikdy nebol. Vzbudzovali v nás zvedavosť aj napriek tomu, že my novodobí mornári sme zo zemepisu vedeli, že jedno pobrežie smeruje k Indii a Ďalekému východu, kým druhé k Červenému moru a Afrike.
Iba Carlo navrhoval, aby sme zanechali hrozbu skalísk a po​breží a čo najrýchlejšie zamierili na otvorený oceán. Prebudila sa v ňom tulácka krv, a tak nás nútil, aby sme využili dobrý vietor. Norris zasa obhajoval príležitosť priblížiť sa k pobrežiu Arabské​ho polostrova najmä odvtedy, čo zbadal, že rozoklané štíty a divé útesy Ománu sú to najpríťažlivejšie, čo od mora niekto videl. Z nevídaných útvarov urobil zopár pôsobivých záberov pre film o výprave. Tento plán cesty podporoval aj Norman. Vravel, že by sme mali plávať na juh k prístavu Maskat, kde pred vyplávaním na otvorený oceán môžeme urobiť generálnu prehliadku lán, rahien i kormidlového systému. Ostatných, medzi nimi aj mňa, neodolateľne priťahovala druhá možnosť: plaviť sa popri pobreží Ázie.
Irán, niekdajšia Perzská ríša, bol teraz na dohľad na druhej strane Hormuzského prielivu. V diaľke sa vznášali belasé horské hrebene nad pevninou, týčili sa nad miernymi pobrežnými vŕškami a kopcami. Akoby nás lákali, aby sme ich nasledovali na púti smerom na východ popri zelenom pobreží, až kým sa na pakistanskej strane nestratia medzi morom a oblohou. V jasnom dennom svetle splývali modré hory s modrým nebom, za ranného úsvitu sa však ostro črtali, ked za nimi obloha prudko sčervenela v očakávaní vychádzajúceho slnka. Čiara pobrežia sa postupne strácala, až úplne zmizla v oceáne. Pobrežné útvary nadobudli také bizarné formy, že sme nevedeli, či sú to skalnaté ostrovčeky, alebo oblaky.
Lákali predovšetkým mňa, najmä preto, lebo som vedel, že kopce by nás priviedli až k brehom Pakistanu a Indie, k bývalej kolíske civilizácie induského údolia. Bola to jedna z troch najmohutnejších civilizácií starého sveta. S Mezopotámiou a Egyptom patrila medzi najstaršie a najvýznamnejšie. Za uplynulých päť tisícročí muselo byť medzi najrozmanitejšími loďami, ktoré plávali popri kontinentálnom pobreží z Hormuzského prielivu a naspäť, aj nespočetné množstvo ma-gurov. Archeológia potvrdila čulé styky medzi mezopotámskymi prí​stavmi, ako je Ur či Uruk, a mocnými mestskými štátmi Mohendžo-daro a Harappa v údolí rieky Indus, pričom ostrov Bahrajn slúžil ako obchodné stredisko. To bola plavebná trasa, na ktorú ma nahováral Geoffrey Bibby, aby som na nej vyskúšal mezopotámske plavidlo; trasa, ktorá ma veľmi lákala.
Namiesto toho sme provu lode obrátili na juh popri Arabskom polostrove. Nemusela to byť jediná možnosť, akú mali predhistorickí moreplavci. Vysušené a kľukaté nehostinné útesy Ománu, ktoré vyrastali rovno z mora, odmietali prijať vari všetko okrem vtákov. Ale strmé skaliská sa smerom na juh premieňali na vlniace sa kopce. Nevedno, že by v Ománe bola prekvitala nejaká starobylá civilizácia, podobná civilizácii v údolí Indusu. Navyše som mal mimoriadny dôvod odovzdať svoj hlas tým, čo upred​nostňovali cestu popri pobreží smerom k Afrike. Podľa názoru meteorológov fúka totiž zimný vietor v tejto oblasti zvyčajne z Ázie do Afriky a do protismeru sa obracia až na jar. Po druhé, a to mi akosi ušlo, niektoré nepotvrdené správy o archeologic​kých objavoch v Ománe ma zastihli deň predtým, ako sme sa vydali na púť irackými riekami. Navštívil ma istý západonemecký novinár s fúzmi ako kormidlo na bicykli so vzrušujúcimi správami od Fuada Safara, generálneho riaditeľa bagdadského múzea. Podľa spoľahlivých prameňov vraj v pieskoch Ománu neďaleko Maskatu, na vonkajšej strane Hormuzského prielivu, našli su​merský zikkurat, stupňovitú pyramídu typu, aký sa dosiaľ nevy​skytol nikde inde okrem riečnych údolí Mezopotámie.
Nechcel som tomu uveriť. Vyzeralo to ako vtip, s ktorým sa reportér vytasil len preto, že sme si na plachtu dali namaľovať zikkurat. Lenže Nemec sa dušoval, že o náleze vie iba on a že ho požiadali, aby nám o tom doručil správu. Vravel, že istého známeho bagdadského archeológa to celkom vyviedlo z miery, a naliehal, aby sme sa cestou pokúsili navštíviť Omán. Kládol nám na srdce, že je to prvý raz, čo nejakú sumerskú stavbu objavili mimo územia Iraku.
Nezvyčajné posolstvo som teraz spomenul pred svojimi muž​mi. „Je to privelmi zaujímavé, aby to bola pravda,“ poznamenal Norman. I ja som mal ten dojem. Výskyt pyramíd je veľmi zriedkavý, nemožno ich nájsť len tak. To nie je vec, o ktorú sa dá zakopnúť v piesku. Črepy z hrncov, to áno, ale nie pyramídy. V Starom svete nenašli okrem Egypta a Mezopotámie takúto stavbu nikde inde. To by znamenalo priveľa zhôd okolností, keby sa mal sumerský zikkurat nájsť vo vzdialenej krajine hraničiacej s Indickým oceánom práve vtedy, keď sme my napínali plachtu, aby sme sa do tejto krajiny dostali na sumerskom člne. Aj keď neradi, ale predsa sme sa nad tým všetkým zasmiali a pokúsili sme sa na odkaz zabudnúť.
Lenže raz za čas, keď som s Normanom stál pri kormidlovom vesle, zjavil sa mu na tvári zasnívaný výraz a vyhŕklo z neho: „Fíha, to by bolo niečo, keby sme našli sumerský zikkurat v krajine na pobreží Indického oceánu!“
K tejto téme sme sa vrátili na Bahrajne, keď nás Geoffrey Bibby priviedol k zrúcaninám dilmunského chrámu. Skonštato​val, že stavba nesie hlavné znaky charakterizujúce mezopotám​sky zikkurat. Bola dobre skľbená, stupňovitá a situovaná podľa slnka, so schodišťom na bokoch a s chrámom na vrchole. Za hranicami Mezopotámie nejestvovalo nič podobné. Pravdaže, okrem starého Mexika a Peru. Bibby preto označil chrám ako ozajstný „minizikkurat“. Opracované predmety mezopotámske​ho pôvodu našiel dokonca aj v bahrajnskom chráme. Veď Bahrajn ležal takmer na polceste k Ománu. Opovážil som sa položiť Bibbymu smelú otázku: Počul už nepotvrdené správy o sumerskom zikkurate, ktorý nedávno objavili v Ománe?
Nie. Nepočul.
Ak sa o tom nedopočul Bibby pri svojej kľúčovej pozícii v archeológii zálivu, potom musela byť celá historka vymyslená! Rozhodli sme sa, že na všetko zabudneme.
Lenže Omán držal Normana i mňa vo svojich čarovných krážoch. Keď sme vyplávali zo zálivu a Norman sa chcel vydať na cestu popri pobreží smerom na juh, aby v Ománe skontroloval laná i rahná, začal som ho upodozrievať, že úplne zabudol na reči o zikkurate. Vedelo sa, že to bola hlavná príčina, prečo som zavrhol jedinečnú šancu plaviť sa na návštevu do údolia Indusu, teda rozhodnutie, ktoré som vyslovil s istými pochybnosťami a s ťažkým srdcom.
Myšlienka, že by sme pred odchodom do ďalekých krajín mali urobiť generálnu prehliadku celej lode a jej vybavenia, nebola až taká neopodstatnená. Po vyše dvoch týždňoch vlnobitia v bráz​dach supertankerov utrpela naša nástavba väčšmi než v búrlivých vodách otvoreného zálivu. Ománske hory nás zachránili pred búrkou zúriacou v zálive práve vtedy, keď sme plávali okolo mysu z vonkajšej strany Hormuzského prielivu. More by teda malo byť také pokojné ako vzduch, pravdaže, okrem bláznivej premávky. Prebudili sme sa uprostred cesty, všade dookola lode, zväčša tankové. To, že sa nám podarilo vyhnúť útesom a skalis​kám a zrazu sme sa dostali do závetria, nás uchlácholilo. Neuvedomovali sme si, že toto je najšialenejšie miesto, kde sa možno dať rozkolísať zákerným vetrom, lebo ten nám sotva dovolí pohnúť sa z miesta.
V tejto riskantnej zemepisnej polohe sme oslávili Nový rok. Nasledujúci večer nám ovisla plachta. Hýbali sme sa zväčša vďaka silnému prúdu, ktorý nás unášal rovnobežne s pobrežím Ománu smerom k Maskatu. V porovnaní s jasným osvetlením všetkých veľkých lodí, ktoré prechádzali popri nás, vyzerali naše petrolejové lampy aj sliepňavé záblesky signálnej lampy na vrcholku sťažňa ako svätojánske mušky. Preto musel niekto každé tri-štyri minúty odbehnúť pred plachtu pozorovať blížiace sa svetlá a pohrať sa so signalizačným svetlom, teda označiť našu polohu lodiam.
Počas dvojhodinovej služby pri kormidlovom vesle pomaly ťahali popri nás velikánsku a vysvietenú plošinu smerujúcu do zálivu. Narátal som svetlá najmenej na dvanástich lodiach: približovali sa, vzďaľovali a rušali tak svižne, že sme sa v ich brázdach kolísali ako na hojdačke rýchlo a pochabo, čo sme na oceáne ešte nezakúsili. Vzdúvajúce sa more našu statnú loď z trstiny pomaly a príjemne rozhojdalo, ukolísalo aj veľmi rozrušenú myseľ; dokonca aj rozčerené more vedelo v búrlivom zálive vyhľbiť dosť široké priehlbiny medzi vlnami, aby sa loď decentne pohojdávala, najmä ak to porovnáme s nervóznym nadhadzovaním v brázdach superlodí. Akoby nás vložili do koktejlového šejkra, alebo akoby sme cválali na neosedlanom býkovi. Všetko sa nám v útrobách triaslo, zmietanie lode nás sužovalo a týralo na palube i na posteli, nevedeli sme si zvyknúť na pohyb lode, ani pokojne ležať, aby nás to negúľalo ako sudy. Krátke pauzy pokojného mora medzi nečakaným hojdaním za loďami, spätným vlnením a ďalšie série vlnenia nás znepokojovali čoraz väčšmi.
Brvná na mostíku a obe časti sťažňa sa roztancovali, takže bez veterného vztlaku by sa plachta hojdala zároveň so sťažňom a pomáhala napínať laná medzi sťažňom a provou, kotviace laná i ďalšie, ktoré pripevňovali výstroj laniva a rahien, kajuty aj mostík k tŕstiu. Podchvíľou sa okolo nás prehnal rýchlosťou dvadsiatich uzlov obrovský tanker, načo nami trhlo a hádzalo nás z boka na bok tak drsne, až sme sa obávali, či sa palubné otepi neuvolnia. Dve ťažké kormidlové veslá sa vo vidliciach opäť rozbesneli, až kým sa obe hrubizné brvná nezlomili napoly a nemuseli sme ich spevniť povrazmi a drevenými klinmi.
Deň po zrážke s policajným člnom sme stratili z dohľadu divé končiare severného Ománu. Popoludní sme však doplávali dosť blízko k pobrežiu, aby sme zazreli nížinu a na nej niekoľko roztrúsených štíhlych stromov. Krajina bola taká plochá, že neviditeľné brehy museli vytvárať dlhú pláž, kde by sme mohli výhodne zakotviť. Lenže kým sme sa rozhodli zakormidlovať k brehu, Norman zakričal z hlavnej kajuty, že sa mu podarilo nadviazať spojenie s pobrežnou stanicou. Úrady v Maskate nám oznamovali, že sa máme vyhnúť ománskemu pobrežiu, kým nedostaneme povolenie vyjsť na breh. Ďalšiu správu sme dostali prostredníctvom BBC od konzorcia; prikazovala nám, aby Nor​man nepoužíval svoju amatérsku vysielačku. Našu polohu nemal oznamovať rádioamatérom. Keby sa mu však - ako doteraz - nepodarilo spojiť s pevninou na mimoriadnej vlnovej dľžke vysielačky od konzorcia, nemal by rádioamatérom udávať našu polohu ani oznamovať nijaké iné správy okrem „všetci sme v poriadku“.
Tieto obmedzenia Normana rozčertili. „A čo ak stroskotá​me?“ spýtal sa a strhol si slúchadlá.
Bol jasný deň, keď sa vedia plavákov veľkej rybárskej siete, ktorej sme sa tentoraz úzkostlivo vyhýbali, zastavil dau. Muži v daue sa pribrali vyťahovať sieť a na naše prekvapenie vyberať špliechajúcu rybu, ktorá uviázla v okách siete. Keď skončili, priviazali k jednému plaváku plastikové vrecko a sieť hodili späť do mora. Do vrecka si odložili tri dináre za čerstvé ryby a zamávali na Rašada, aby k nim prešiel na nafukovacom člne po náš podiel.
Onedlho Carlo vyberal veľkú pariacu sa rybu z hrnca, kým Toru pripravoval niekoľko kúskov surovej ryby namočených na japonský spôsob v sójovej omáčke. Bolo to vari najpríjemnejšie prekvapenie pre tých, čo ešte neochutnali surovú rybu. Sám Toru vyzeral, ani čo by sa bol piekol na panvici: toľko mal vyrážok a pľuzgierov. Akoby sa chcel utešiť vo vlastnom zármutku, unavene si sadol a hladkal pritom veľkého rybárika s naježenou hlavou, ktorý úplne vyčerpaný pristál na palube. Toru bol prvý, ktorý sa v ten deň vrhol cez palubu a potápal sa do mora, plného - ako sa ukázalo - rozličných druhov medúz. Tieto drobné sklovité mechúrniky sa z ničoho nič vynárali okolo nás v nespo​četných množstvách, koketne mávali fialovými sukienkami a ťa​hali za sebou dlhé bodavé vlákna, nehanebne sa páriac po celej hladine, akoby mali v úmysle zaplniť svetový oceán iba vlastným druhom.
Človek však už predložil dôkazy o ovládnutí mora i zeme. Hladinu otvoreného mora za vchodom do zálivu pokrýval jemný, dúhovo sfarbený povlak. Očakávali sme skôr kusy dechtu, ale tuhé naftové chuchvalce boli malé a ojedinelé. Pred desiatimi rokmi sme ich videli viac; vtedy nás výsledky pozorovaní z Ra I a RaII primalí poslať do OSN posolstvo o znečisťovaní Atlantického oceánu. Odvtedy sa zámerné vypúšťanie prebytoč​nej nafty z tankerov obmedzilo. Videli sme však aj niekoľko obrovských tankových lodí, ako pravidelne vypúšťajú kal i záťažovú vodu ešte predtým, než sa obrátili, aby mohli vplávať do Hormuzského prielivu. V tejto oblasti sa to asi stalo zvykom, najmä odvtedy, čo terajšie predpisy bolo možno v zálive porušo​vať iba s veľkým rizikom.
Okolo nás plával v jemnom naftovom povlaku kŕdeľ zo sto delfínov; robili saltá a skákali. Nechýbal tu totiž planktón, aj keď bol neviditeľný ako hviezdy na nebi, kým nezapadne slnko. Lenže za kormidlovými veslami, ktoré rozrezávali vodu, iskril planktón za hviezdnatej noci ako rakety v ohňostroji. Noc bola taká vlažná, že sme pri kormidle stáli len ľahko oblečení. Nový mesiac opäť plával po oblohe ako sumerská loď na pokojných vodách; od ostatného razu prešiel mesiac. Vrzgot a škripot Tigrisu úplne ustal, aj keď s nepríjemným následkom, lebo HP mohol potom poukazovať, že Toru, Gherman a Jurij chrápu.
Zazreli sme len zopár jedovatých morských hadov, hoci sa predpokladalo, že práve tu sa nachádza jedna z hlavných oblastí ich rozmnožovania. Zrána sme však na palube začali nachádzať prvé mŕtve lietajúce ryby.
Aj keď sa policajný čln už nevrátil, bolo nám jasné, že ománske úrady sú informované o každom našom pohybe. Kapitán Said si ustavične robil starosti, akoby ho bola polícia vymenovala za nášho sprievodcu. Keď sme sa privelmi vzdialili od pobrežia jeho krajiny, prepadol panike, v akej bol, keď nelegálne vplával do iránskych výsostných vôd, lebo jeho dau potreboval opravu. Aby sme ho upokojili, museli sme voľky-nevoľky plávať celkom pri pobreží. Keď sme doplávali k príbrežným ostrovčekom Suvádi, začal naliehať, že nás vezme do vleku, takmer ako väzňov, až sme napokon zakotvili bok po boku práve tam, oproti útesom.
Veľmi nás lákalo vyjsť na breh, lenže z Bahrajnu nás rádiom vystríhali, aby sme sa o nič také nepokúšali. Celé popoludnie sme hľadeli na krásnu bielu pláž lemovanú roztrúsenými palmami, pred nimi ležali tiché vody a ďaleko za palmami tiene belasých hôr. Vzdialená horská reťaz musela byť tým divým a rozoklaným hrebeňom, popri ktorom sme sa plavili na druhej strane tohto veľkého polostrova. Vrchy v tejto časti Ománu vyzerali, akoby sa boli prevalili do zálivu a k zapadajúcemu slnku, akoby boli opustili široké pláne na našej strane, ktoré zasa hľadeli na východ slnka a otvorenú cestu na oceán. Istotne práve sem, k tejto prívetivo otvorenej pláži odbočil dávnoveký výskumník na svo​jom plavidle, aby vystúpil na breh. Túžili sme urobiť to isté, lenže v poslednom rádiovom spojení nám dali prísne inštrukcie: vybaviť si najprv pasové formality a získať povolenie pristáť v Maskate, ktorý ležal o kus nižšie.
Ďalekohľadmi sme pozdľž belostnej pláže za ostrovmi videli veľké množstvo člnov. Boli však priďaleko, aby sme ich mohli rozlíšiť. Bolo treba najprv zistiť, či nám ománsky sultán dovolí vstup do svojho dôkladne stráženého sultanátu. Tých niekoľko plavidiel, čo priplávali bližšie, neprejavovalo nejaké známky mimoriadneho záujmu.
Ako sa približoval večer, celá dlhá pláž, kam až oko dovidelo, ožila motorizovanými rybárskymi lodičkami, ktoré opúšťali pláž a ako mravce sa vyrojili na more. Niekoľko veslíc podobných kanoe sa plavilo okolo ostrova a kládlo rybárske siete. Na jednom vratkom plavidle sedeli dvaja starci: viezol ich mládenec a ako veslo používal obyčajný konár. Šarmantný starý vydriduch s orlím nosom a dlhou bielou bradou nám ponúkal živé ryby za celkom prijateľnú cenu. Keďže sme nemali tunajšie peniaze, ukázali sme mu bahrajnské dináre a väčšie bankovky v katarskej mene. Zhrabol oboje a Rašadovi povedal, že ide na dau preskúmať hodnotu bankoviek a potom nám vráti drobné. Keď však boli pri daue, zapichli všetky tri páry vesiel do vody a veslovali odušu preč tak rýchlo, že by boli vyhrali hociakú regatu.
Keď sme večer osameli, okolo nás boli len ryby a vodné vtáctvo. Z pokojnej vody vystrčil hlavy pár korytnačiek a pozeral na nás. Akýsi neviditeľný tvor, ktorého sme nezazreli, najskôr veľryba, sa niekoľko ráz zľahka dotkol hladiny, zhlboka sa nadýchol a zanechal po sebe iba vlnenie, ktoré označovalo miesto ponoru.
Aké zázračné miesto! Ostrovy pripomínajúce strapec hrozna s prívetivými svahmi a bielymi plážami pozdľž zatienených prieplavov medzi sebou, ale na strane obrátenej k moru so stometrovými útesmi. Veľmi sa nám žiadalo vyjsť na breh. Lenže kapitán Said nás úpenlivo prosil, aby sme nevkročili na pevninu. Pripustil, že za nás pociťuje istú zodpovednosť, najmä odkedy ho polícia videla v ománskych vodách v našej spoločnosti.
Norman nečakane nadviazal výborné spojenie s nejakou pobrežnou stanicou. Opäť Rádio Bahrajn. Do agentúry v Maskate sme poslali oficiálnu žiadosť, aby nám pomohli získať povole​nie vplávať do prístavu. Oznámili nám, že prístavné úrady by nás vyrozumeli už na druhý deň, ale za nijakých okolností nedostane​me povolenie vyjsť na breh inde ako v prístave hlavného mesta Ománu v Maskate.
Pri ostrovoch Suvádi nebolo jedinej olejovej škvrny. Prúd iba občas priniesol drobné dechtové chuchvalce a kúsky plastiku.
Keď sa však Toru znovu rozhodol ponoriť na dno, tentoraz preto, aby nás ráno mohol filmovať pri zdvíhaní kotvy, a vzápätí sa vynoril, oznámil, že v sedemmetrovej hľbke nevidieť ani lano, ani kotvu, lebo more je plné akýchsi malých bielych čiastočiek. Nasadili sme si potápačské okuliare a všetci sme sa šli pozrieť. Akoby sme sa cez okno dívali na fujavicu. Celá masa morskej vody sa pomaly pohybovala okolo nášho kotvového lana tým istým smerom, ako sme sa plavili. Prúd sa stal viditeľným vďaka miliardám drobučkých bielych útržkov, ktoré boli primalé, aby sme mohli určiť ich pôvod. Vyzerali však ako rozmočená chlebová striedka alebo papierová drvina. Dohadovali sme sa, odkiaľ asi pochádza, prúd však prišiel tak ako my z Hormuzského prielivu.
O ôsmej ráno sme napli plachty a opustili ostrovy. Said neprotestoval, že si plávame po svojom, ale nespúšťal nás z dohľadu. Vietor takmer ustal, vanul od juhozápadu a trochu nás odchýlil od kurzu, lenže miestny priaznivý prúd a nová horná plachta, ktorú vymyslel a na bambusovú tyč pripevnil Norman, nám pomohli udržiavať kurz súbežne s pevninou. Na mori sa vytvárali v nepravidelných intervaloch iba veľké vlny v skupinách po dvoch-troch naraz: vzdialené pozdravy veľkých tankerov, ktoré boli už ďaleko za východným obzorom.
Sledovali sme dlhé nízke pobrežie s nezreteľnými belasými horstvami v pozadí, keď Norman opäť nadviazal kontakt s Rá​diom Bahrajn! Nový odkaz z Maskatu: Nedovolili nám síce pristáť, ale celú vec vraj prerokúvajú na „vysokej úrovni“.
O štvrť na štyri popoludní nás dohonil veľký hliadkový čln s nápisom Polícia a názvom Haras II napísaným latinkou. Zamával nám z neho priateľsky sa tváriaci dôstojník a zakričal: „Všetci ste v poriadku?“
„Áno, vďaka,“ odvetil som a zamával im nazad z mostíka. Moje mávanie sa však rýchlo zmenilo na rozčúlené gestikulova- nie, keď som zbadal, že plavidlo mieri ako útočiaci nosorožec rovno do nášho boku. Chvíľu som si myslel, že ide o žart, možno humornú narážku, ako sa k nám správalo policajné plavidlo hore pri pobreží. Zakrátko som si však uvedomil, že o žart vôbec nejde. Na najširšom mieste našej lode bolo zjavne čosi, čo priťahovalo policajných inšpektorov ako magnet, práve na mies​te, kde bol dverový otvor. Alebo naše plavidlo vyzeralo ako nezničiteľný nárazník z otepí a lán a vstup na loď po čelnej zrážke bol zvyčajným spôsobom, ako sa obsadzovali lodice či plávajúce plošiny. Isté však bolo, že prova člnu sa už druhý raz zjavila vo dverách našej kajuty. Kým my sme pobehovali po palube a na strechách kajút, vykrikovali a zúfalo mávali rukami, Haras II ani čo by bol dobre zamieril, narazil do nás celou silou presne tam, kde do nás narazili minule. HP zhodilo na chrbát, keď ho prova policajného člna zasiahla rovno do žalúdka. Sedel totiž vedľa Jurija v nízkom dverovom otvore, takže oboch vtislo dnu, kde bol Norman vo svojom kútiku so slúchadlami na ušiach. Ten nechcel veriť vlastným očiam, keď uvidel obrovskú provu blížiť sa k dverám. Našťastie, zábradlie na policajnom člne bolo vyššie než bočné otepi na Tigrise, takže sa čln dostal až k šiestim silným lanám, ktoré viedli od sťažňa k bokom lode, a zastavila ho sieť z povrazov a bambusu, ktorú navrhol Carlo, aby sa zmenšilo riziko, že niekto zletí cez palubu do vzdúvajúceho sa mora. Bambus, tŕstie a lanivo zavŕzgali a zaprašťali, stožiare a kajuta pod nárazom povolili.
Keď sme sa prebrali zo šoku a presvedčili, že loď drží pokope, začali sme hľadať policajný čln. Veľmi úctivým „návštevníkom“ muselo naše čudné správanie prichodiť strašne necivilizované, lebo prišli iba preto, aby nás privítali, teraz sa však hnali čo najrýchlejšie k Maskatu. Pevnosti našej lode môžu dôverovať, veď si ju preverili praktickou skúškou. Prečo sme ich potom odohnali takto nezdvorilo?
Norman prijal nový odkaz z brehu: Máme počkať deň v medzinárodných vodách pred Maskatom, ešte sa nerozhodli, či nám dovolia vystúpiť na breh.
„Povedz im, že sme na trstinovej plti,“ vravím Normanovi, „a vietor nás zanesie preč. Aby sme zakotvili na otvorenom mori, na to je tu prihlboko. Spýtaj sa, prečo nemôžeme vplávať do prístavu.“
Norman to odvysielal a dodal, že plávame pod zástavou Spojených národov. O chvíľu zložil slúchadlá: „Verte alebo neverte,“ povedal, „vravia, že preto, lebo máme na palube Rusa.“
Dau nás odprevadil až celkom k brehu, akoby Said chcel nadobudnúť istotu, že mu neutečieme. Nablízku nebolo vidieť takmer nijaké obydlie, iba na jednom mieste sme zazreli čosi, čo sa veľmi ponášalo na murovaný stredoveký hrad s baštami a ochrannými valmi, ktoré čiastočne zatieňovali veľké budovy v arabskom slohu: jeden zo sultánových nádherných prímorských hrádkov. Hlavný palác mal v Maskate. Zakrátko sa pláž skončila a od okraja vody sa dvíhali bizarné horské útvary. Ocitli sme sa dosť blízko pri Maskate. Pretože nám hrozila nejedna zrážka, boli sme nakoniec radi, že nás dau vzal do vleku. Onedlho sa na pobreží a v údoliach zažali nespočetné svetlá. Cesta oproti noci sa čoraz väčšmi rozblikávala navigačnými svetlami a loďami; bolo ich naozaj vyše práva, až sme sa začínali cítiť nepríjemne. Maskat bol očividne rušný moderný prístav.
Znovu sme si pripomenuli, že žijeme v meniacom sa svete. Sultanát Omán zaberal veľkú časť Arabského polostrova, zhruba dvadsať ráz väčšiu ako Kuvajt, no aj napriek tomu bol donedáv​na jedným z najmenej známych území na svete. Ešte pred siedmimi rokmi bola krajina pre všetkých zahraničných návštev​níkov neprístupná, až kým dnešný neobmedzený vládca sultán Kabús neposadil vlastného otca do väzenia a nepustil sa krajinu modernizovať. Začal stavať cesty a povolil dovoz prvých automobilov. No museli sme sa zmieriť so skutočnosťou, že napriek všetkým znakom ekonomického rozmachu v bezprostrednom okolí Maskatu dosiaľ nepovoľovali turistom vstup do všetkých častí krajiny. Vstup cudzincom na breh schvaľoval sám sultán.
S prichádzajúcou nocou vyrastali pred nami obrysy veľkého skalnatého ostrova s majákom. Pred ním bolo kotvisko náklad​ných lodí, kde čakalo niekoľko plavidiel, kým na ne príde rad, aby vošli do maskatského prístavu, alebo boli priveľké, aby ta mohli vplávať. V obnovenom rádiovom spojení sme si ujasnili, že ak nedostaneme povolenie zakotviť aspoň medzi nákladnými loďami, prúd nás zanesie ďaleko za Maskat, odkiaľ sa do rána nevrátime. Napokon nám povolili zakotviť medzi ostatnými plavidlami. Lenže v tamojšom hlbokom mori nemohlo ani Saidovo, ani naše plavidlo dosiahnuť kotvou dno, takže keď dau zamieril ku vchodu do prístavu, pokojne sme ho nasledovali a zakotvili uprostred malebnej skupiny dauov. Dauy zo všetkých okolitých krajín vyzerali v mesačnom svetle ako siluety viking- skej flotily.
Ťažko povedať, kto bol za úsvitu väčšmi prekvapený, keď sme sa v prístave prebudili a zbadali, s kým susedíme. Čierni, hnedí i bieli plavci na dauoch z Afriky, Arabského polostrova, z Pakis​tanu a Indie civeli na nás a my na nich, najmä keď sme sa vytackali zo „spálničiek“ na maličké „balkóniky“ s okrúhlou dierou v dlážke vyčnievajúce z paluby pri korme tunajších neveľkých plavidiel, aby sme si tam čupli, aby nás nevideli ostatní, pravdaže, okrem našich hláv, ktoré bolo vidieť zo všetkých strán. Ich „balkóniky“ vyzerali ako drevené sudy. Naše tvorili iba okrúhle steny zo zlatistých rohoží, ktoré ladili s ostat​nými časťami lode. Lenže my sme ich mali dve. Každú na jednej strane kormy, aby sme v prípade tvŕdze nemuseli stáť v rade. Bolo to skvelé útočisko poskytujúce kúsok súkromia na mori, no v prístave nám trvalo istý čas, kým sme si zvykli na divákov v okolitých sudoch, ktorí civeli na naše tváre a bez ostychu skúmali naše výkaly a pritom neochvejne spúšťali svoje z pozoru​hodnej výšky do pokojnej vody.
Niektoré dauy vplávali do prístavu až po nás, a tak nám úplne zahatali cestu von; lenže Saidova loď už bola ďaleko. A predsa to, čo nás v tomto okolí najväčšmi fascinovalo, neboli ani tak exotické afro-ázijské plavidlá, ale velebná scenéria, ktorá nás obklopovala a vytvárala ráz prístavu s jeho úžasnou zmesou starého a nového. V tomto veľkom novom prístave, nazvanom po sultánovi Port Kabús, sme za dauami uvideli veľké lode. Naozaj len málo prístavov vyzerá malebnejšie. Od moderných vlnolamov, dokov a skladov stúpali tmavé lávové skaliská až k múrom stredovekej portugalskej pevnosti, ktorá sa rozprestie​rala na holých bralách a vládla celému prístavu. Nad množstvom sťažňov lodí sa vypínali rozoklané horské hrebene, ktorých tvary zvetrali do podoby drapérií a hrotov, holé a čierne sa črtali oproti bezchybne čistej belasej oblohe. Z radov štíhlych vybielených arabských domov vanula do prístavu sladkastá vôňa, akoby zmiešaná s vôňou z kadidla a tropických korenín.
Sotva sa temné skaly nad morom v prvých lúčoch slnka sfarbili na horčicový odtieň, už sa k nám spomedzi dauov prihnali motorové člny. Prvý prišiel dobroprajný Švéd, ktorý zastupoval Zálivovú agentúru, aby nám oznámil, že všetci zainteresovaní súhlasia s naším pristátím; záležalo už len na sultánovi, aby súhlas podpísal. Potom došiel ďalší úctivý policajný dôstojník. Jeho barkasu sme starostlivo navádzali k našej lodi pomocou najhrub​ších bambusových tyčí. Po zdvorilostnej návšteve nás opustil. O niekoľko hodín vstúpil na palubu veľmi srdečný škótsky colný úradník, ktorý si zasadol k nášmu stolu na dlhý srdečný rozhovor a aj on odišiel so zoznamom posádky, aby dal zhotoviť kópie pre imigračné úrady, ktoré sa k nám mali ešte len dostaviť.
Carlo práve chystal obed, keď do prístaviska vplával veľký policajný čln a uniformovaní muži na palube nás zočili medzi dauami. Pre istotu sme sa chopili bambusových tyčí, ale traja policajní dôstojníci presadli do maličkého motorového člna, aby k nám opatrne prirazili a vyškriabali sa na palubu. Dvaja z nich boli Indovia v bielych turbanoch a policajný kapitán, pôvodom z Dillí, bol príjemný a prívetivý ako jeho škótsky kolega od colníkov. Aj títo návštevníci zasadli na dlhý a zaujímavý rozho​vor a odišli, len čo nás ubezpečili, že naše povolenie vylodiť sa by malo byť podpísané vo chvíli, keď sultán vkročí do ich úradu; už ho čaká na písacom stole.
Popoludní sa k nám priblížil čln západonemeckého konzulátu. Detlefovi konzul odkázal, že by sa mal spojiť s predstaviteľom OSN v Ománe a s americkým veľvyslanectvom. Potom vstúpil na palubu Tigrísu ďalší policajný dôstojník a žiadal od nás menoslov posádky. Povedal som mu, že menoslov si vzal na breh už jeho kolega, o čom však nový návštevník nevedel, iba naznačoval, že predošlý návštevník musel byť najskôr „od tajných“, a nie od jeho polície. Napísal som teda na stroji ďalší zoznam posádky v piatich exemplároch, čo policajného dôstojníka na moje prekvapenie tak potešilo, že nás vzal do vleku a pritiahol nás k toaletným zariadeniam z tenkého kovu, ktorý časom zozelenal a od dlhého používania sa začínal rozpadávať.
Od strachu sme mali srdce v hrdle a bambusové tyče poruke na odstrkávanie, ako nás policajný čln ťahal medzi daumi, až nás dovliekol k betónovému doku. Pripútavacie laná už boli na brehu, keď sa tam z ničoho nič zjavil agent a kričal, že nie sme na správnom mieste. To bolo na móle obrátenom kolmo na predošlé miesto. Policajný čln sa prudko zvrtol a všetci sme sa hrnuli na druhú stranu Tigrísu, aby sme pomocou tyčí jemne pristáli; museli sme chrániť priečne brvná na prednej i zadnej palube, ktoré vyčnievali z berdi a mohli sa zlomiť. Bol to šialený manéver, ale keď už Rašad stál na brehu pri druhom prístavisku s jedným pripútavacím lanom, prišiel anglický náčelník prístavu, aby nás usmernil na tretie miesto, ktoré ležalo za cvičným trojsťažníkom pri prvom prístavisku. To už bolo priveľa na manévrovanie Tigrísu a policajného člna, priestor medzi dvoma molami bol veľmi obmedzený, takže sme sa kormou hrnuli plnou rýchlosťou do betónovej steny. Ja som stál osihotený na korme plavidla s bambusovou tyčou v ruke. Odtískal som sa celou silou, až som si uvedomil, že druhý koniec tyče tlačí na stenu zadnej kajuty. Kým som sa obrátil, bolo už neskoro; hrubé kormidlové brvno na korme, ktoré trčalo z každej strany, aby podopieralo kormidlové veslá, narazilo celou silou do betónovej steny, až sa drevená nástavba vychýlila na pravý bok.
Bez ohľadu na katastrofu prišli na palubu civilní imigrační úradníci a veľmi zdvorilo sa nás spýtali, či by sme im mohli iba na niekoľko minút požičať pásy. Na druhej strane toho istého prístaviska práve vykladali nórsku nákladnú loď Tyr, takže všetci sme radi prijali kapitánovo pozvanie na večeru s výborným studeným bufetom.
Nasledujúci deň bol piatok. Doky akoby vymreli. Vytiahli sme kormidlové veslá na mólo a začali opravovať poškodenú zadnú drevenú nástavbu. Tak ako včera krúžila nad nami bez prestania helikoptéra. Agent nám oznamoval, že sultán by už mal podpísať naše povolenie na vylodenie. Už iba okamih, kým Jeho Veličen​stvo príde k stolu. Dovtedy musíme zotrvať na palube.
Nasledujúci deň prišli akísi muži a zdvorilo nás požiadali, aby sme im dovolili poobzerať sa po palube. Zrejme ich to veľmi bavilo, lebo boli samý úsmev, keď prišli ku mne a spýtali sa, či by mohli zísť do podpalubia. S rovnako zdvorilým úsmevom som sa im usiloval vysvetliť, že tu niet podpalubia. Nie je tu nič okrem toho, čo už videli. Keď som im začal opisovať, ako sme stavali Tigrís, najprv zvážneli, potom sa zatvárili nepriateľsky. Čln z otepí. Sumerský ma-gur. Dvaja z nich otvorene začali nad nami ohŕňať nosy, nakúkali pod matrace a palubné dosky. Ďalší dvaja ma začali vypočúvať, akoby ma z niečoho upodozrievali. Zdá sa, že ani jedna odpoveď ich neuspokojila. Keďže mi začalo svitať, že ide o tajných policajtov alebo detektívov, ktorých sem poslali na kontrolu, prv než budeme môcť vstúpiť do sultanátu, zabehol som po model trstinového člna, ktorý postavili Indiáni od Titicacy, novinové výstrižky z ostatných arabských štátov a list od nórske​ho Ministerstva zahraničných vecí. Keď však štyria muži odišli na breh, ešte vždy ich trápilo, že loď nemá trup. Potom prišla do strážených dokov mladá anglická novinárka, aby urobila interview pre Oman Times, zakrátko po nej agent so správou, že sultán Kabús podpísal našu žiadosť; zostávame síce „pod dozo​rom“, ale môžeme navštíviť Maskat, fotografovať a filmovať všetko okrem sultánovho nového paláca.
Sultán dal postaviť moderný Port Kabús v zátoke starého mesta Al Matrá, oddeleného od svojej rezidencie a hlavného mesta Maskatu iba zákrutou, ktorú vytvára cesta okolo stiesne​ných horských drapérií. Rybný trh na pláži a ovocný trh medzi starými budovami Al Matrá nie sú o nič menej farbisté ako ostatné arabské trhy v mestách, ktoré dosiaľ nie sú sprístupnené turistom. Zato ľudské typy boli na ňom nevšedné. Keby Holly​wood angažoval do nejakého filmu s biblickým námetom mužov s takými dlhými bradami a s takými výraznými profilmi, istotne by som producenta kritizoval, že zveličuje. Sultán by však určite nepredvádzal takéto charakteristické postavy na trhu kvôli nám. Zdalo sa, že v dave prevládajú starci s orlím nosom, oblečení v turbanoch a dlhých košeliach, vystavujúci na obdiv zakrivené strieborné dýky za pásmi, pričom každá bola ukážkou vrcholnej remeselnej zručnosti. Odetí v košeliach až po päty, s turbanmi a dlhými bradami, vyzerali zavše starší, než v skutočnosti boli, aj ked brady mali zväčša biele, niekedy rozčesnuté, často však siahajúce až po pás, akoby súťažili s dedom Mrázom či Matuzalemom. Carlo sa usilovne zvŕtal s kamerou, lebo každá tvár bola hodna záberu.
Zástupy ľudí na trhu, v úzkych uličkách i všade v tejto krajine boli svedectvom, že Omán je tým povestným kotlom, v ktorom sa tavili semitské, perzské, pakistanské, indické a africké typy. V mojich očiach potvrdzovali tváre to, čo sme sa dozvedeli z dejín Ománu. Krajina bola kedysi prímorským strediskom a cieľovým prístavom plavidiel z Ázie aj Afriky ešte oveľa skôr, než prišiel Prorok. Pravidelný monzún privádzal v lete afrických obchodníkov na sever do Ománu, ba až do Pakistanu a Indie, v zimných mesiacoch zasa naspäť do Afriky, a to aj v spoločnosti kupeckých mornárov z Arábie a pevninskej Ázie. Strategickú dôležitosť Ománu, ktorý sa nachádzal na námorných trasách Blízkeho východu, začali pohotovo využívať dobyvační Portugal​ci, len čo Vasco da Gama získal od Arabov ich prastaré znalosti monzúnov.
Dnes je Maskat hlavným mestom Ománu najmä pre svoje moderné prístavné zariadenia. Predtým bol hlavným mestom Sohar ležiaci na otvorenom pobreží povyše Maskatu, teda na mieste, okolo ktorého sme preplávali. Dávne plachetnice mohli v Sohare kotviť v plytkých vodách pred pobrežím, odkiaľ sa už poľahky dalo doplávať do zálivu, za ktorým ležal Bahrajn, Perzia a Mezopotámia. Pretože Sohar stál na otvorenom priestranstve a nemal chránený prístav. Svoje výsadné postavenie stratil, ked sultán Kabús začal modernizovať Omán, pričom sa pustil stavať nové hlavné mesto. Dal postaviť zámok, ozajstnú pastvu pre oči, a ten zavládol bývalému prístavu Maskatu a celú lodnú dopravu presunul do priľahlého Port Kabúsu. Jeho poslednými stavbami sú veľké medzinárodné letisko, cesty, verejné budovy a obytné štvrte najmä v prekvitajúcom hlavnom meste alebo v blízkom okolí.
Preto bolo pre mňa o to zaujímavejšie, keď počas nášho prvého večera na pobreží, pri večernej recepcii, ktorú na našu počesť usporiadal generálny riaditeľ Port Kabúsu Barry Metcalfe, pôvodom Angličan, a jeho žena Kate, padlo aj meno Sohar. Ktosi spomenul, že sa domnieva, že neďaleko Soharu by sa mohli nachádzať malé člny podobné nášmu. Práve sme prišli rozpálení a unavení z trhoviska, takže sme si tú poznámku ani poriadne neuvedomili. Po osviežujúcej sprche, ktorú nám poskytli Metcalfovci, sme sa zaborili do hlbokých kresiel a balansovali s taniermi naloženými kuracím mäsom a s pohármi chladného piva.
Všetko bolo také skvelé, že mi chvíľu trvalo, kým som si uvedomil, že pán, ktorý spomenul otepové člny pri Sohare, je známy taliansky archeológ Paolo Costa, generálny inšpektor Riaditeľstva múzeí v sultanáte Omán. Navzdory pompéznemu titulu bol Costa mimoriadne dobrosrdečný a jednoduchý človek, takže sme si zakrátko potykali a vrátili sa v rozhovore do vzdiale​ných tisícročí, kým vznikol islám a jeho architektúra zasiahla Omán. Na severe Ománu sú medené bane, ktorých vznik sa datuje do predhistorických období, hovorí Paolo. Existujú tu aj podzemné vodovody a na ománskych pahorkoch stoja kamenné veže. Sú tu aj mohyly z toho istého obdobia ako tie tisícky, čo sme videli na Bahrajne.
V južnom Ománe nedávno objavili na pobreží neďaleko hraníc s Južným Jemenom významné predhistorické zrúcaniny. Nemohli sme sa ísť na ne pozrieť, lebo Jemenská ľudová demokratická republika je socialistický štát a sultán ju pokladá za svojho úhlavného nepriateľa, takže na tomto pohraničnom území je takmer ustavične vyhlásený vojnový- stav.
Už som nevládal ďalej potláčať zvedavosť týkajúcu sa spomínaného zikkuratu, takže Norman sa presunul na kresle ďalej, len čo som sa Costu spýtal, či je pravda, že v Ománe našli sumerský pyramídový chrám.
„Čosi sa našlo,“ odpovedal prekvapený. „Nemôžem síce povedať, či je to sumerský zikkurat, má to však takmer všetky hlavné znaky zikkuratu!“
Nestrácali sme čas. Než vyšlo slnko, boli sme za policajne stráženými bránami prístavu a v sprievode Paola Costu, za pomoci prístavných úradov, ktoré nám poskytli autobus, pustili sme sa do obhliadky tej časti sveta, kam turistom nie je povolený vstup. Od supermoderných štvrtí na kraji Maskatu akoby sa každých päťdesiat míľ skutočnosť posunula o tisíc rokov dozadu; prechádzali sme okolo starobylého mesta Nizua do prastarého horského mesta Al Hamra, vzdialeného asi 150 míl od Maskatu. Sultánova nová cesta sem ledva dosiahla, elektrina a vodovod už nie. Nebolo tu ani chýru po tranzistorových rádiách či vrecúškach z plastiku. Ak odhliadneme od skutočnosti, že chlapi pod štyridsaťpäť rokov odchádzali po novej ceste do Maskatu za prácou, život v tomto príťažlivom meste sa odo dní stredovýchodných civilizácií veľmi nezmenil. Tunajšie prostredie mi prichodilo ako z biblie, presnejšie povedané, z koránu.
Zo zhlukov horčicovo zafarbených štíhlych arabských domov postavených z nepálených tehál na holej skale, vychádzali sťa kráľovné bosonohé ženy vo farbistých odevoch s hlinenými nádobami na hlavách a vykračovali si po vychodených chodní​koch k starým vodovodom v tieni datľových plantáží. Zvonivé šperky na nich pripomínali strieborné dýky za pásmi mužov, akoby pochádzali z cennej zbierky. Zo zavlažovaných polí s dozrievajúcou úrodou sa znovu vracali po úzkych skalistých uličkách. Vychodené uličky, strmé a kopytami zvierat a nohami ľudí také vyhladené, až sa ligotali, stúpali cez večne zelené palmové záhrady pomedzi pieskovo zafarbenými domami takmer až k belasej oblohe. Pod tmavými chladivými arkádami vysedúvali a postávali muži v dlhých košeliach, dumali a zhovárali sa, pritom sa vôbec nestarali, ako čas plynie. Pokojne prežúvajúce púštne kozy alebo malé naložené oslíky sa s nimi delili o tieň. Nikdy predtým som nevidel toľko ľudí, čo by sa tak zhodovali s populárnou predstavou strýka Sama s jeho mohutnou bradou a výrazným nosom. Nikdy predtým, azda okrem predkolumbovských kamenných reliéfov neidentifikovaných Olmékov, ktorí priniesli civilizáciu domorodcom pri Mexickom zálive dávno pred príchodom Európanov. Čosi v správaní i v tolerantnom výraze tvárí mnohých týchto mužov spôsobovalo, že vyzerali ako starí a učení mudrci. Pod vplyvom ich zhovievavého postoja voči nám, keď sme sa s dupotom náhlili popod arkády, sa v nás rodili pocity školáčikov, ktorí sa hrajú pred profesormi, rozjímajúcimi nad záhadami života. Títo muži boli zrejme negramotní. Lenže ich predkovia vynašli prvé písmo. Spustili neprestajne tikajúce hodiny civilizácie a prenechali ich nám. My ich nútime tikať tisíc ráz rýchlejšie, takže si ledva stačíme uvedomovať svoje chyby a omyly, ktoré zase my zanecháme všetkým ich používateľom na konci našej cesty. Al Hamru vystavali na skale a jej výrazné budovy iste odolajú zubu času, aby ich mohli uvidieť aj generácie turistov, ktorí raz prídu do Ománu. Domy však budú opustené ako prázdne slimačie ulity na pláži, lebo ani všemocný sultán nemôže nasilu zahnať mladých mužov späť po ceste vybudovanej od Maskatu.
Živá minulosť, ktorú sme videli v niektorých dosial obývaných mestách a dedinách ománskych horských údolí, pretepľuje a dáva zmysel opusteným predhistorickým rumoviskám v ich bezprostrednom okolí. Nám z Tigrisu sa najvýznamnejšie zdali pozoru​hodné stopy ľudskej činnosti v Taví Ardža, vysušenej riečnej nížine Vadi al Džiti v severnom Ománe. Aby sme sa ta dostali, Paolo Costa nás odviezol vo svojom pozemnom krížniku na sever okolo plání Batiná, pobrežných nížin, ktoré sme videli z mora. Spoznali sme naše kotvisko pri ostrovoch Suvádi. Pokračovali sme po dobrej ceste smerom na sever, až kým sme po troch hodinách rýchlej jazdy nedosiahli skromnú perifériu bývalého hlavného mesta Soharu. Odtiaľto viedla ďalšia nová cesta rovno do vnútrozemia k divým horám, ktoré sme videli, keď sme sa plavili k východu zo zálivu. Okolo sa začali vlniť kopce a my sme so vzrušením zisťovali, že všetky sa končia radmi starých kamen​ných veží zarážajúco podobných tým, čo sme videli už na Bahrajne. Costa potvrdil, že mnohé z okrúhlych veží už otvorili; boli to pohrebné mohyly ako na Bahrajne; pochádzali z tretieho tisícročia pred n. l., čiže zo sumerského obdobia. Boli to teda nielen súčasníci bahrajnských mohýl, ale mali aj rovnako krížne tvarované vnútorné kamenné miestnosti. Tieto predhistorické veže vyzerali takmer ako mohyly postavené na každej strane vadi, aby vyznačovali cestu do vnútrozemia k chrámovým stav​bám, kam sme smerovali.
Onedlho Costa odbočil z cesty a narazili sme na dno kaňonu. Okrem ťavích stôp, ktoré smerovali do skrytého sveta korýt vyschnutých riek a malých plošiek naplavenín, sme nevideli nič iné. V kaňone nerástlo nič okrem riedkych a poskrúcaných tŕňových krov s nejedlými bobulami. Na celom území sme nevideli ani jeden dom, len v diaľke sme zbadali niekoľko polokočovníckych rodín, ktoré žili v akejsi symbióze s púštnym stromom. Ich primitívne obydlie tvorili jednoduché plošiny za​vesené medzi ohnutými konármi veľkých tŕňových krov a obohna​né ako hniezdo menšími vetvami. Skromné šatstvo a riad, všetko majetok pána, visel na konároch v bezpečí pred kozami, takže strom vyzeral, akoby prosperoval z činže, ktorú platia nájomníci. Dozvedeli sme sa, že ak sa títo potulní obyvatelia stromov presťahujú do ozajstného domu, na dlážku nepoložia nič, všetko imanie povešajú na povalu a na steny.
V tejto krajine spálenej slnkom sme sa dostali k najväčšiemu z vyschnutých riečišť, známemu ako Vadi al Džiti. Vinulo sa ani široká autostráda vydláždená hladkým štrkom cez piesočnatú rovinu lemovanú vrchmi, kde jedinou stopou po človeku, čo sme našli medzi ojedinelými tŕňovými kroviskami, boli opracované úlomky jaspisu a predhistorické kamenné krúžky. Na obzore, ešte vždy dosť ďaleko, sa ťahali vysoké zubaté hrebene horských reťazí západného pobrežia, ktoré sa dvíhali jeden spoza druhého v čoraz vyšších radoch, akoby tam boli iba na to, aby zahradzovali priechod do Saudskej Arábie a k zálivu. Zato široké vadi sa vinulo ako štrková cesta z opačného smeru, mierilo rovno k Soharu a k otvorenej morskej pláži, odkiaľ sme prichádzali. Tu sa cesta končila, no my by sme boli šli ďalej až po čierny kužeľovitý štít, ktorý slúžil Costovi ako orientačný bod.
Sedeli sme ešte v aute, keď som si všimol akési veľké balvany čokoládovej farby v podobe terasovitej steny čiastočne zasypanej budovy. Zbadal som ich prv, než Costa stihol ukázať tým smerom. Kým sme nezastali celkom pri nich, ledva som obsedel. To bolo to, v čo som dúfal, ale neodvážil sa veriť. Nebolo pochybností.
Keď som sa s Normanom a Costom vyštveral na vrch k stav​be, Norris so zvukovou kamerou rýchlo zaujal pozíciu, aby zaznamenal prvý vstup cestovateľov trstinového člna z Me​zopotámie do nespočetných storočí, do čohosi, čo kedysi mohlo byť sumerskou svätyňou. Stáli sme pri úpätí rozpadávajúcej sa, človekom navŕšenej mohyly, ktorá však bola ešte vždy dobre zachovaná, aby na nej bolo vidieť hlavné črty. Kým sme si obzerali veľké hnedé kamene v múroch, Costa spustil slávnostnú reč: „Pokiaľ neurobíme na tomto území dôkladné vykopávky, nemôžeme tvrdiť, či ich možno datovať do tretieho tisícročia pred naším letopočtom. Zato však môžeme povedať, že táto ohromná stavba je jedinečne načrtnutá, hranatá, stupňovitá, postavená z nepravidelných kameňov s dokonalou kamenárskou zručnos​ťou; leží uprostred roviny obklopenej pahorkami a vzhľadom na jej polohu nemôže ísť v nijakom prípade o opevnenie. Takže možno povedať, že ide o chrám.“
S Normanom sme pozorne počúvali a pritom hltali mohylu očami, keď nás Costa odviedol nabok, kde viedla dlhá, úzka terasa od úpätia až po vrchol. Gherman bol celý bez seba; bola to stupňovitá terasa toho typu, ktorý sme tak často spolu videli medzi predkolumbovskými rumoviskami v Mexiku. Jeho celá koncepcia bola taká istá ako v prípade mezopotámskeho zikkuratu. Ako Costa zdôraznil, v ostatných častiach Ománu, ba na celom Arabskom polostrove nič podobné dosial nepoznali. Obrovské prírodné balvany použili na stavbu, dvíhajúcu sa nad nížinou v súvislých, nad sebou položených terasách, z ktorých štyri vyčnievali nad povrch zeme. Štyri rohy ukazovali na štyri svetové strany a dobre zachovaná rampa obložená kameňmi viedla nahor po jednej strane v štýle, príznačnom pre pyramídy uctievačov slnka v Mezopotámii a v predkolumbovskej Amerike. Nech mohylu postavil ktokoľvek, nespravoval sa islamskými zvyklosťami, takže nás priam šokovalo, ako sa jej základná myšlienka stotožňuje s dilmunským chrámom, ktorý objavil Geoffrey Bibby na Bahrajne a opisuje ho ako minizikkurat.
Nedalo sa povedať, koľko zo stavby je pod zemou, jej vrchol bolo však vidieť, aj keď len trochu vyčnieval z udupanej zeme. Priliehalo k nemu ešte pravouhlé chrámové nádvorie, šíriace sa z jednej strany terasovitej mohyly. Zatiaľ sa tu ešte nikto nepokúsil o vykopávky. Na okolí boli roztrúsené zvyšky ostat​ných stien, aj dôkladne vypracovaného systému akvaduktov. Podobne to bolo aj so stopami kamenného muriva na blízkom pahorku rovno pred pyramídovým chrámom. Bolo zarážajúce, že tu ešte nik nezačal kopať.
Costa pokrčil plecami. Niet času. S asistentmi, z ktorých dvaja sem prišli s nami a chrámovú mohylu videli prvý raz, bol Costa zamestnaný mapovaním archeologických území po celom Ománe. Tento objav bol nový; prišlo sa naň iba náhodou, keď sultán nedávno povolil archeologický a geologický prieskum celého Ománu. Pred štyrmi rokmi navštívila vadi skupina geoló​gov spoločnosti Prospection Oman Limited. Bola to súčasť programu geologického prieskumu, ktorý začal doktor C. C. Huston v spolupráci s Jeho Veličenstvom sultánom Kabúsom. Objavenie týchto pozemkov ohlásila spoločnosť Prospection Oman Limited ománskej vláde, ale keďže sa správa týkala najmä možností ťažby, správy o náleze chrámovej mohyly takmer neprenikli na verejnosť. Harvardská expedícia, ktorú viedol J. Humphries, si prezrela pozemok, na ktorom stál chrám, a skon​štatovala iba toľko, že v oblasti ťažby existuje „zikkurat mezopo​támskeho typu“
. Mapovanie oblasti sa robilo najmä pre výskyt nerastného bohatstva. Starí Arabi zrejme ťažili nerasty v týchto predhistorických náleziskách, a ešte aj dnes by sa z nich dalo veľa získať, keby sa otvorili dávno zabudnuté bane.
Bane! Svitlo mi. Na dohodenie kameňom od chrámovej mohyly opekalo slnko akési kopy úlomkov farebného skália: červené, hnedé, žlté, zelené.
„Pamätáte sa, čo som vám rozprával o predhistorických medených baniach,“ vravel Costa. „Tam sú!“
Časti dlho nerozriešenej záhady akoby logicky zapadali do seba. Vyrazilo mi to dych, najmä vo chvíli, keď Costa ukázal na neďalekú horu za kopcom. Vyzerala ako obrovský rozpadávajúci sa hrdzavočervený zub s dierou uprostred. Nebol to však kráter vzniknutý eróziou. Nebolo to dielo prírody. To, na čo ukazoval, bolo nepochybne dielo človeka.
„Jeden z predhistorických lomov,“ pokračoval Costa. „Všade v okolí vidieť dôkazy, že sa tu kedysi ťažila meď.“
Na tomto nezvyčajnom mieste, pri údajnom sumerskom zikkurate som začal chápať, o čo tu ide. Od čias mojich výskumov v Iraku a od stretnutia s Geoffreyom Bibbym na Bahrajne sa mi vynárali v pamäti texty z niektorých starých sumerských hline​ných tabuliek.
Costa nám rozprával, že okolo úpätia hory bolo roztrúsených okolo štyristotisíc ton trosky. Spoločnosť Prospection Oman Limited objavila v severnom Ománe štyridsaťšesť takýchto starobylých baní. A Costa nás už pozýval do vnútrozemia k ďalšiemu nálezisku. Predhistorickí baníci preniesli celú horu, premenili ju na údolie pokryté rôznofarebným odpadom, takže vyzerala ako paleta obrovského maliara.
Po dlhom natriasaní sa na cestách-necestách v kaňonoch a korytách vyschnutých riek sme prišli na miesto, ktoré Costa pokladá za najbohatšiu archeologickú lokalitu v Ománe. Ohúril nás rozsah prác v predhistorickom období, ktorý premenil celú krajinu na akúsi arénu či obrovské divadlo pod holým nebom. Z bývalej hory nezostal kameň na kameni, iba mohutný kovový východ sloja v tvare víťazného oblúka na neveľkom pahorku na bojisku plnom pestrofarebnej trosky. Majestátny oblúk tu zostal akiste preto, aby pripomínal pôvodný otvor, cez ktorý sa baníci prekopávali dovnútra medenej hory, a tá vďaka nim postupne zmizla.
Už som si nemohol nechávať svoje úvahy pre seba. „Makan,“ ozval som sa vo chvíli, keď nás Costa viedol po ceste popod bránu a obrátil sa, aby nás na niečo upozornil. „Áno,“ prikývol Costa, „môže to byť Makan, legendárna Medená hora starých Sumerov. Niet bližšieho miesta pri Mezopotámii, kde by sa bola našla meď.“
Spomenul som si, ako nás Geoffrey Bibby viedol medzi múry predhistorického mestského prístavu, ktoré odkryl na ostrove Bahrajn, a ukazoval nám, kde na otvorenom námestí našiel úlomky nespracovanej medi; za bránou na móle. Zdôrazňoval, že práve to dokazuje, že miestni kupci sa v sumerskom období plavili do prístavov za zálivom po tento dôležitý kov, taký vzácny pre všetky kultúry v dobe bronzovej. Keďže sa meď nenachádzala v oblasti riek blížencov ani nikde inde pri zálive, dovoz medi bol v očiach zakladateľov mezopotámskej civilizácie mimoriadne dôležitý.
Viac než hocikto iný hľbal Bibby o pôvode a trasách mezopotámskeho obchodu s meďou a dokázal, ako zaznamenávajú texty na prastarých tabuľkách, že obchod s meďou sa uskutočňoval po mori z krajiny, ktorú starí Sumeri poznali a zapisovali ako Makan či Magan. Dve tabuľky, staré vyše štyritisíc rokov, ktoré sa našli v Ure, sú potvrdenkami sumerského kupca za tovar, ktorý dostal od hlavného chrámu. Na jednej je zoznam 60 talentov vlny, 70 šiat, 180 kožiek a 6 kurov (okolo dvetisíc litrov) dobrého sezamového oleja ako „tovar za kúpenú meď“. Druhá tabuľka sa vyjadruje už presnejšie, lebo šatstvo a vlnu prijíma ako „tovar za meď kúpenú v Makane“.
Bibby narazil na zmienky o Makane v mezopotámskych zápisoch, ktoré sa viažu k obdobiu Sargona z Akkadu, asi z roku 2300 pred n. l., keď bol plný lodí z Makanu, ktoré pravidelne navštevovali jeho prístaviská spolu s loďami z Dilmunu a Meluhhy. Vnuk kráľa Sargona vyhlásil, že „začal vojnovú výpravu proti krajine Makan a sám zajal Mannu-dannu, kráľa Makanu“. A Gudea, vládca Lagašu okolo roku 2130 pred n. l., dovážal z makanských hôr diorit, aby dal z neho vytesať početné kamenné sochy, z ktorých nejedna sa zachovala dodnes aj s nápismi o hrdinských činoch. Podľa Bibbyho sa však odkazy na „meď z Makanu“ alebo tovar „na nákup medi, naložený na loď z Makanu“ končia okolo roku 1800 pred n. l. Podľa jeho názoru sa v tom čase prestali plaviť do Makanu, obchod s meďou sa uskutočňoval už len cez trhy v Dilmune. Makan však zostával v povedomí ako výrobca medi. Naďalej pretrvávali odkazy na „diorit: dovezený z Makanu“ a „meď: dodaná z Makanu“, výrazne odlíšené od „palmových kmeňov: dodaných z Dilmunu, dodaných z Makanu, dodaných z Meluhhy“
. Kým najvyšší mezopotámski bohovia, ale aj Ziusudra, ktorý prežil potopu, bezprostredne súviseli s obchodným postavením Dilmunu, ne​existuje jediný mytologický text, ktorý by sa vzťahoval na Makan. Sumerskí bohovia tam nikdy neboli. Zmienky o Makane sú obchodnej alebo faktickej povahy.
Keď Bibbyho vykopávky podopreli teóriu, že ostrov je starobylým Dilmunom, mnohí vedci začali hlásať teórie, že by mohlo ísť aj o Makan. Istá vedecká škola chcela umiestniť Makan do Afriky; aj taká známa autorita ako Kramer tvrdila, že Makan bol akiste Egypt. Ostatní chceli Makan umiestniť do Sudánu alebo do Etiópie. Príčinou dohadov bola istá zmienka v starých asýrskych textoch. Keď asýrski králi okolo roku 700-650 pred n. l. viedli vojny proti Egyptu, v zápisoch z tohto obdobia umiestňovali Makan aj Meluhhu na juh tejto krajiny, keď dorazili do dolného Egypta krížom od Stredozemného mora. Asýrčania zrejme nevedeli, ako ďaleko ležia obe legendárne krajiny, veď priamy obchod medzi Mezopotámiou a Makanom zanikol už pred vyše tisíc rokmi.
Druhá skupina vedcov umiestňuje Makan bližšie k sumerským prístavom. Napríklad Woolley tvrdil, že „diorit priviezli po mori z Maganu, odkiaľsi z Perzského zálivu“. Pri medi sa vyjadril už jasnejšie: „Meď prišla z Ománu, ako to ukazujú rozbory rudy...“
 Aj Bibby podporoval tento novší názor
, čiastočne preto, lebo tušil, že Makan musí ležať v rámci vzdialenosti, ktorú možno preplávať loďou z Dilmunu. Podporoval ju však aj preto, lebo pri skúmaní množstva medených predmetov z Mezopotá​mie obdobia 3000-2000 pred n. l. sa zistilo, že obsahujú nikel. Nikel ako nečistota v medi sa dnes takmer nevyskytuje, podobnú jemnú prímes však zistili iba vo vzorkách medenej rudy pochá​dzajúcej z územia sultána Maskatu a Ománu, ktoré bolo v časoch neústupčivého Kabúsovho otca uzavreté. Ukážka pochádzala údajne zo „starobylého pracoviska“ v údolí vybiehajúcom z prí​stavu Sohar do vnútrozemia.
Z listu od G. J. Jeffsa z Prospection Limited v Kanade som sa neskôr dozvedel, že o tejto jedinej medenej vzorke z Ománu sa zmienil Bibby v knihe Hľadanie Dilmunu, čo potom inšpirovalo jeho spoločnosť, aby so súhlasom sultána Kabúsa preskúmala opustené bane v severnom Ománe. Nato Jeffs objavil lokality, ktoré nám teraz ukazoval Paolo Costa.
Od svojho návratu z expedície Tigris som nezískal nijaké ďalšie informácie o chrámovej mohyle, až kým ma v Taliansku nenavštívil Paolo Costa s manželkou Germanou. Stáročia pove​ternostných vplyvov, ktoré rozrušili stavbu, nemohli nahromadiť takú vrstvu humusu na stvrdnutom povrchu vetrom bičovanej a zaplavovanej nížiny, na ktorej stavba stála. Nenašli sa na nej ani úlomky keramiky, ani iné pozostatky, ktoré by boli staršie než islamské obdobie. Pod nánosmi odpadkov na vrchole pyramídy však našiel Costa úplne zvetrané zvyšky základovej steny z nepá​lených tehál. Na vrcholovej plošine stála maličká budova z veľ​kých, hranatých, na slnku sušených tehál toho typu, aký sa používal v starej Mezopotámii.
Ako prezieravý učenec zdržal sa Costa každého unáhleného záveru, pretože nemal poruke dostatok nevyvrátiteľných dôka​zov. Nenachádzal sa tu ani uhlík, ani popísané tabuľky, ktoré by pomohli zaradiť túto zvláštnu stavbu do nejakého obdobia. Zostáva preto jedinečná svojho druhu na celom Arabskom polostrove, osihotená ako obrovská neislamská budova na území so štyridsiatimi šiestimi starými opustenými medenými baňami, jedinými baňami na meď, kam sa mohli dostať kupecké lode z Uru v Mezopotámii a ich obchodní partneri v zálive na ostrove Bahrajn.
Lenže aj keby sa vo vysušenej krajine vadi a v okolitých baniach nenašla ani jedna sumerská váza, geografia spolu s geo​lógiou presvedčivo dokázali, že severný Omán bol pre starých Sumerov medenou krajinou Makan. V oblasti zálivu niet iného uchádzača o túto česť. Každý má právo uvažovať nad pôvodom „premiestneného“ minizikkuratu v Távi Ardža. Stavba je veľmi komplikovaná. Neslúžila ako opevnenie, ani ako arabská mešita, mala všetky znaky obradnej stavby, v Starom svete známej iba v Mezopotámii, okrem nedávno vykopaného dilmunského minizikkuratu na Bahrajne. My sami sme sa plavili na sumerskej lodi z Bahrajnu až na oceánske pobrežie Ománu. Povedané sumerskými termínmi, plavili sme sa na ma-gure z Dilmunu do Makanu. Ťažko nájsť prijateľnejšie teórie než tú, ktorá predpo​kladá, že neidentifikovanú stavbu objavenú geológmi v Távi Ardža si postavili, alebo dali postaviť obchodní námorníci - uctievači slnka z vyspelých civilizácií krajiny riek blížencov, a prišlo ich sem veľmi veľa, keďže to bolo najbližšie územie, kde sa ťažila a tavila meď.
Ani jedna zo stôp predhistorickej stavbárskej zručnosti, ktoré sme videli v Ománe, neurobila na nás väčší dojem ako podzemný vodovod, faladž. Na území, kde sa rozprestierala nížina z piesku a štrku, kam až oko dovidelo, dostali sme sa až na okraj takej priehlbiny, že sme mimovoľne cúvli. Kameňmi vykladaná šachta siahala do hľbky 30 stôp, kým sa úplne nestratila v tme. Pôda v okolí otvoru sa mierne vyvyšovala ako malý kráter, akoby boli zdola nahor vynášali štrk. Keď sme sa rozhliadli po púšti, podobné krátery bolo vidieť všade na okolí v pravidelných vzdialenostiach. Dozvedeli sme sa, že hlboko v zemi sú šachty navzájom spojené podzemným vodovodom, ktorý vykopali tak presne, že voda v ňom tečie plynulé bez ohľadu na kopce či iné nepravidelnosti terénu.
Od prameňa musel faladž viesť kus po povrchu, ba aj trošku nad povrchom zeme, aby získal potrebný spád. Stáli sme ne​schopní slova, keď sme videli akvadukt, ako klesá po úbočí, mizne popod rieku a znovu sa vynára na druhej strane! Odtiaľ sa uberal do kopca k planinám, kde sa začala jeho dlhá púť hlboko v podzemí. Povedali nám, že takýto faladž vedie niekde dlhé kilometre v neuveriteľnej hľbke popod púšte a kaňony. Dnešní Arabi niektoré faladže ešte udržiavajú a zopár ich zrejme aj postavili, no pôvod tejto staviteľskej zručnosti a práce sa stráca v staroveku. Nech ich však postavil hocikto, faladž z predhistoric- kého Ománu mi poskytol logické vysvetlenie záhady súvisiacej s predhistorickými vodovodmi, ktoré objavil Bibby so spolupracovníkmi na Bahrajne. Dilmunské akvadukty našli aj hlboko pod pieskami a mali tie isté nevšedné, kameňmi vykladané „komíny“, ktoré sa vypínali v pravidelných odstupoch na povrchu. Dilmun​ské vodovody, takisto ako vodovody v Makane, zrejme zámerne postavili pod zemou, čiže ich neskôr vietor nezavial pieskom.
Keď sme sa však viezli v Costovom „krížniku“ po širokom a plochom vadi, ktoré viedlo od clirámového územia a okolitých baní k otvorenej pláži v Sohare, zišla mi na um ešte jasnejšia spojnica medzi Dilmunom a Makanom. Toto staré bývalé hlavné mesto leží tam, kde sa široká rieka musela kedysi vlievať do mora tisícročia predtým, než robotníci v medených baniach vyrúbali vnútrozemské lesy. Nesmierny počet tavieb, o ktorých svedčia pozostatky predhistorickej trosky, dokazuje, že tu, ale aj v iných častiach Stredného východu, zničil človek svoje životné prostre​die tým, že premenil lesy na púšte a rieky na vadi. Tavba rudy si vyžadovala obrovské množstvo dreva, ktorého bolo kedysi v týchto miestach dostatok. Dno vadi pokrývali jemné, vodou vyhladené riečne okruhliaky. Bývalé hlavné mesto Ománu posta​vili preto práve na mieste, kde ústil široký vodný tok z bývalej najdôležitejšej ťažobnej oblasti.
Rozľahlá piesočná pláž sa ťahala stovky míľ pozdľž pobrežia otvárajúceho sa k oceánu. Došli sme k bielym pieskom pred skromnými domčekmi z blata a trstinových rohoží na predmestí Soharu. Sedeli pred nimi na slnku arabskí rybári a opravovali siete. Staré ženy aj mladé devy vo farbistých šatách, ale s čierny​mi závojmi na tvárach, pokojne stáli pred domom a nebežali sa skryť dnu ako dievčatá vo vnútrozemských dedinách. Na mori sa usiloval akýsi muž na maličkom člne s dlhými veslami doplávať na breh. Dostal sa do mierneho príboja a odtiaľ bezpečne na piesok. Na breh vytiahol čln plný ligotavých rýb. Jeho plavidlo bolo postavené z tŕstia, presnejšie, z tenkých palmových stopiek, a čln bol presne toho istého typu, aký sme videli na Bahrajne. Tri ďalšie člny tohto druhu ležali vytiahnuté na brehu. Tento druh člna sa volal šaša. No už ich prestávali používať. Dozvedeli sme sa, že na nich prepravovali náklad z dauov, ktoré museli zakotviť ďalej od brehu.
Skúmal som člny šaša veľmi pozorne. Stavali ich presne tak ako fartí na Bahrajne, ešte aj v detailoch sa ponášali na seba, takže sme okrem názvu nezistili nijaké rozdiely. Dve arabské krajiny na protiľahlých brehoch Hormuzského prielivu zdedili ten istý typ plavidla, lenže z takých dávnych čias, že prežili do dneška pod odlišnými menami.
Kedže nám moderné obmedzenia nedovoľovali vstúpiť do Maskatu, mali sme zakotviť niekde pred pobrežím, ako to robia dnešné dauy a ako to robili voľakedajšie ma-gury z Uru a Dilmunu, ktoré boli priveľké, aby mohli pristáť rovno na piesku. A tak sme si mohli iba v duchu predstavovať, ako Tigrís kotví v čistej belasej vode pred plážou, ako k nemu priráža šaša a prenáša nás na pobrežie presne tak, ako slúžila obchodným lodiam, ktoré sa sem plavili v sumerských časoch, aby naložili meď. Trstinová loď, ktorá podľa všetkých predpokladov mala nasiaknuť vodou oveľa skôr, než vyjde z rieky do mora, už na dne obrastala chaluhami dlhými ako Neptúnova brada, medzi jej otepami sa rozmnožili kraby a mäkkýše. Nemali sme naponáhlo. Všetkých nás uriekla ojedinelá príležitosť navštíviť Makan.
Pred návratom do Európy som si znova prečítal starobylú Naturalis História
, ktorú presne pred devätnástimi storočiami napísal Plínius Starší, aby som si overil, či Rimania mali už vtedy nejaké informácie o Ománe alebo jeho obyvateľoch. Vôbec ma neprekvapilo, keď som zistil, že Plínius spomína arabský kmeň Makov (gentem Arabiae Macas) a že ich územie sa nachádzalo na jednej strane prielivu širokého iba 5 míľ, ktorý ich oddeľoval od východných hraníc krajiny, kde vládli perzskí králi, od územia, kde sa ťažila meď. Spomínaný úzky prieliv bol zaručene dnešný Hormuzský prieliv, takže Makovia boli obyvateľmi dneš​ného severného Ománu. A napokon to, že Makovia žili v krajine, ktorú oni ako aj starovekí Sumeri nazývali Makan, by už malo vari dávať jasný zmysel.

TIGRIS A SUPERLODE: PUTOVANIE DO PAKISTANU
„VESLO na ľavoboku, zaber, na pravoboku, stoj... Zabrať oboma veslami!... Priprav sa, zaber!... Priprav sa... zaber!“
Cítil som sa ako dozorca otrokov na galejach, ako som nad všetkými stál a vydával povely, kým priatelia sa lopotili, stekal z nich pot a dlhé veslá sa plavne vznášali ponad vodu ako nohy stonožky.
Bol to test, na ktorý som sa už dávno tešil, lenže som sa oň zatial nepokúsil. Chceli sme s trstinovou loďou vyveslovať z prístavu, ale keďže Toru a Carlo boli v nafukovacom člne, aby mohli fotografovať a filmovať, pri veslách zostalo iba osem mužov, na každej strane štyria, a ja som zostal pri kormidlových veslách. Aby som na nich dovidel, balansoval som vysoko na zábradlí mostíka.
„Pozor... zaber!... Pozor... zaber!“ Muži sa usilovali zo všetkých síl, aby ťažkú loď pomkli po vode vpred. Vlhké berdi muselo s nástavbou a plným nákladom vážiť bezmála päťdesiat ton, takže každý muž uvádzal do pohybu hmotnosť plávajúceho slona. Keby sme tak stratili kontrolu nad loďou, najjemnejší závan vetra alebo prílivový prúd v prístave by nás zahnal do bezprostrednej blízkosti trupov, kotviacich lán a reťazí malých aj veľkých lodí, ktoré vplávali do doku alebo kotvili okolo, a prí​padne by sme aj do nich narazili. Diváci, ktorí na nás hľadeli z lodí aj z pobrežia, akiste dodávali našim mužom silu nepod​dať sa.
Zobudili sme sa ešte pred východom slnka, lebo sme sa chceli pokúsiť o tento manéver a dostať sa z veľkého prístavu prv, ako sa zdvihne vietor a ostatní ľudia vstanú z postelí. Lenže chýry o našom odchode sa rozšírili rýchlejšie, ako sme sa stihli rozlúčiť so všetkými priateľmi, takže ľudia, ktorí nemohli prejsť cez bránu prístavu, zoradili sa na mestskej ceste pozdľž zátoky. Aj posádky všetkých lodí stáli ako tichí diváci, keď sme odtisli provu od prístavného piliera, zdvihli kotvové lano a konečne sa pohli.
Najprv sa zdalo, že sa nič nerobí. Potom sme sa pohli. Veľmi pomaly. Rýchlosťou sotva jedného uzla, ale stačila na to, aby som začal kormidlovať. Tigris so skasanou plachtou pomaly plával z nášho doku, vliekol sa cez labyrint betónových pilierov a trupov veľkých lodí. Okolo plávali špinavé zvyšky vrakov, ktoré vietor rozháňal po prístave. Každá loď, okolo ktorej sme preplávali, nám tri razy zatrúbila na pozdrav: pozdravy moderných oceán​skych plavidiel napodobenine ich najdávnejšieho predka, ktorý sa úporné usiloval dostať na more. Nad hlavami nám krúžili dve helikoptéry, akoby dozerali, či naozaj odchádzame. Jeho Veli​čenstvo sultán uháňal v aute so sprievodom po mestskej ceste do Port Kabúsu. Tam sa obrátil a náhlil späť do svojho maskatského hradu.
Celá táto činnosť ohromne povzbudzovala lopotiacich sa veslárov, takže keď sme zanechali za sebou poslednú loď a pred nami sa roztvorila cesta k vonkajšiemu vlnolamu, náhle ticho pôsobilo takmer skľučujúco. Osem hodín ráno. Boli sme pripra​vení odpútať sa a do deviatej sme si stačili uvedomiť rozmery ohromného moderného prístavu, pretože sme sa akosi nevedeli dopracovať k vonkajšiemu vlnolamu, lebo fúkal iba slabý vánok.
Vtedy naši muži, nezvyknutí veslovať, začali pociťovať ozajstnú únavu. Na Tigríse bola skutočne malá posádka. Lode na pradávnych výjavoch vytesaných v skalách mali málokedy menej ako dvadsať vesiel na bežne veľkej lodi, neraz aj dva razy toľko, kým my sme ich mali osem. S dvadsiatimi veslami by sme boli vyplávali z prístavu trojnásobne väčšou rýchlosťou a menšou námahou.
Kým sme prekonali vzdialenosť, ktorá nás delila od posledné​ho vlnolamu, z vánku sa vykľul problém. Zdalo sa nám, že sa vôbec nehýbeme a že múr pred nami je stále rovnako vzdialený. Slabý vietor nám nielenže znižoval rýchlosť, ale keď jemne vanul na jednu stranu vysokej provy, obracal nás bokom k prístavu, čo nám napokon dosť sťažovalo zámer oboplávať prístavné mólo. Aj keď sme spustili kormidlové veslá a znížili oba boky lode, nestačilo to, aby sme odchýlku od správneho smeru znížili na minimum, preto som nechal štyroch mužov na pravom boku odpočívať, kým štyria na opačnej strane museli veslovať s dvojná​sobným vypätím síl, zatiaľ čo sme ich striedali.
Osem mužov sa usilovalo zo všetkých síl, ja som iba držal kormidlo a reval odušu ako ozajstný dozorca otrokov, lenže krikom som sa im usiloval dodať skôr optimizmus. Prístavné mólo sa približovalo. Ešte sto metrov, a budeme na úrovni dlhého múru, obídeme ho na mieste, kde sa vlny lámu, a budeme voľní, aby sme mohli napnúť štvorcovú plachtu. Trvalo to celú večnosť. Muži sem-tam zabrali veslami ako opití, takí boli vyčerpaní.
Po pol druha hodine sme prekonali medzeru, kde zvlnený oceán búšil do hviezdicovitých betónových blokov prístavného móla. Vo chvíli, keď sme sa dostali na úroveň vlnolamu, vietor veľmi zosilnel. Sotva sme stačili vyjsť zo zálivu, lebo štyria muži pri veslách na ľavoboku nemali dosť miesta na plný záber; keď sme sa dostali von, istý čas sme prehrávali boj s vetrom a vlnami, takže nás pomaly tlačilo naspäť k zubatým blokom. Už sme videli našu loď roztrieskanú.
„Napnite plachtu!“ skríkol som. Na to bolo priskoro, lenže nemohli sme si vyberať, lebo mužom ubúdalo síl. Zúfalá situácia. Vtom sa rozkričali diváci stojaci na kraji prístavného móla i na malých člnoch. Dostali sme sa totiž tesne oproti výčnelkom vlnolamových blokov. Korma bola tak blízko, že od zábradlia kormidelníckeho mostíka som rozoznal malé kraby, ktoré sa rozpŕchli na všetky strany, keď sa tesne okolo nich mihol list kormidlového vesla. Bŕŕŕ. Unikli sme len o vlások. Keď sa vyčerpaní chlapi pod Normanovým vedením vrhli k sťažňu, aby napli plachtu, z motorového člna nám hodili lano. Vietor sa oprel do plachty. O niekoľko minút betónové pazúry prístavného móla pomaly zaostávali za nami. Boli sme na otvorenom mori.
Sumerským mornárom sme mohli len závidieť. Aké ľahké by bolo vplávať ako oni do prístavu a zakotviť rovno pred plážou Soharu. Niekoľkými zábermi vesiel by sme na kotvisku obrátili kormu Tigrísu k vetru a odplávali rovno z piesočnatého pobrežia.
Z juhojuhovýchodu pofukoval slabý vietor, po silnom zimnom monzúnovom vetre zo severovýchodu, ktorý by sa dal očaká​vať v polovici januára, nebolo ani chýru. Naša rýchlosť bola taká nízka, že sa nám nezdalo možné plaviť sa s malou plachtou proti vetru, museli sme využiť slabý vietor z pravoboku a zase sa plaviť na sever, kde sa budeme musieť vyhnúť čiernemu mysu vybiehajúcemu do mora pri Port Kabúse. Zo žartu som podotkol, že teraz sme boli v Makane, a tak by sme sa mali plaviť nazad na sever, aby sme navštívili údolie rieky Indus, ktoré sme obišli. V skutočnosti sme plánovali zamieriť na juh k Afrike v nádeji, že nám zimný monzún bude duť od chrbta.
Až do zotmenia sme mali na dohľad štíhle hory a skalnaté ostrovy Ománu. Potom sme videli len zopár jasných svetiel, ktoré onedlho klesli do mora, takže keď nastala úplná tma, len mdlá žiara na oblohe nám prezrádzala, ktorým smerom leží Maskat a Matrá. Ale ešte než sa zotmelo, zaregistrovali sme dobre známy výjav: stožiare a mostíkové nástavby vzdialených lodí vytvárajú​ce pozdľž východného obzoru neprerušenú čiaru. To, čo vyzeralo ako biele domy, sa rýchlo vynorilo na horizonte a premenilo na veľké lode rozostavené jedna za druhou. Opäť sme sa ocitli uprostred námorných liniek a chceli sa dostať krížom cez ne. Opäť sa začalo silné a nerytmické bočné vlnenie v hlbokých a príkrych brázdach za superloďami a s ním aj divý buchot a nemelodický vrzgot príznačný pre trstinovú loď. Cez polnočnú službu sme sa s Detlefom len-len že vyhli zrážke s malou nákladnou loďou, ktorá mierila rovno na nás a my sme zvrtli našu loď nabok až v poslednej chvíli.
Nasledujúci deň sa juhojuhovýchodný vietor ešte pred úsvi​tom zmenil na severoseverozápadný a my sme obrátili kormidlo na 130°, lebo nám nadulo plachtu a zvýšila sa rýchlosť lode. Popoludní sme kurz upravili tak, aby sme obišli Ras al Hadd, najvýchodnejší výbežok Ománu, kde sa Arabský polostrov skláňa v pravom uhle k Adenskému zálivu.
Až teraz sme si začali uvedomovať, akým vážnym problémom môže byť zlá nálada na palube. Norris, zvyčajne pokojný a bodrý, začal byť namrzený, až celkom stratil náladu. Všetci sme vedeli prečo. Keď sme boli posledný deň na brehu a uháňali v „krížni​ku“ Paola Costu po predhistorickom území medených baní, v spleti vadi a kaňonov sme stratili cestu. V aute nás tak natriasalo, že v Norrisovej osobitne skonštruovanej kamere sa čosi rozbilo. Dovtedy ju opravoval, takmer nejedol a nespal, kým nevyšlo najavo, že sa s tým nedá nič urobiť. Ešte pred vyplávaním z Ománu poslal konzorciu kábelogram. Utešovali sme ho, že mu Toru alebo Gherman kameru požičajú, lebo mali každý po jednej, aj keď podlá všetkého nesnímali zvuk. To, že sme podcenili Norrisove profesionálne potreby, mu spôsobovalo ešte väčší svetabôľ. Veď hlavným dôvodom jeho prítomnosti na palube bolo len to, že ho Národná geografická spoločnosť a stanica WQED vyslali nakrútiť ozvučený dokumentárny film, a bežná šestnásťmilimetrová kamera tieto požiadavky splniť nemohla.
Keďže kamera sa nedala viac používať, bojoval Norris pri odchode z Maskatu ako jeden z ôsmich veslárov, to však preňho nič nebolo: keď sme sa dostali na more a on ešte vždy nevedel opraviť kameru, chcel sa vrátiť na breh a letecky si dať poslať všetko potrebné na jej opravu. Chvíľu som bol celkom rád, že nemáme poruke magnetofón, čo by zachytil, ako všetci postupne zvyšujeme hlasy. Norris nástojil, aby sme ho vyložili na breh. Ostatných v týchto hodinách čerta zaujímal film; s takým výhodným vetrom sme sa chceli dostať čo najskôr na otvorené more, čo najďalej od skalísk a mól. A tak sme sa plavili ďalej s problémami, čo sa nám hromadili na palube. O chvíľu sa zasa nahneval Norman, keď ho Norris neprestajne otravoval, aby prostredníctvom Rádia Bahrajn žiadal do kamery náhradné súčiastky alebo nové vybavenie, ktoré mali letecky dopraviť z Anglicka či USA, a potom na niektorom plavidle doručiť na vopred dohodnuté miesto v Ománskom zálive. Súhlasil som s Normanom; trvalo by celé hodiny, kým by sme správy odovzdali, a my sa musíme dostať čo najďalej od Arabského polostrova. Bolo by bláznovstvo ohrozovať celú expedíciu len pre kameru.
Skončilo sa to tak, že vždy dobre naladený Norris sa utiahol do seba; keď sa jeho osobitné poslanie u nás skončilo, často upieral zrak na pevninu, ani čo by zamýšľal doplávať na breh. Uvedomo​val som si, že situácia je vážna: v Norrisovi rástol čoraz väčší pocit márnosti. Norman preto zariadil, aby sa jeho zúfalé odkazy dostali do éteru cez Bahrajn. Tamojší operátor Frank de Souza sa už pomaly stával členom našej skupiny. Bola to jediná osoba z vonkajšieho sveta, ktorá nás mohla spojiť s vysielačkou nášho zmäteného konzorcia. Dúfal som, že sa to podarí zariadiť, ešte kým sme v blízkosti Ománu.
Úspešne sme sa prekľučkovali cez námorné linky lodí a doplá​vali sme až za ne, lenže onedlho sme sa v nich ocitli znova, keď sme zamierili bližšie k brehu smerom na Ras al Hadd. Keď nastala noc, cítili sme sa ako cestovatelia po prérii, na ktorej v temnote tu i tam blikali svetielka roztrúsených domov. Tento klam trval len dovtedy, kým boli svetlá v diaľke. Keď mali Jurij s Ghermanom nočnú službu, preplávala popri našom plavidle tanková loď tak blízko, že Jurij vyskočil z toaletnej sedačky, kým Gherman o dušu mával signálnou lampou.
Na tretí deň po odchode z Maskatu ustal dobrý severný vietor a vrátil sa ako slabučký vánok z východu a juhovýchodu, čo spomalilo našu plavbu k mysu a Norrisovi dodalo slabú nádej. Odkedy sme vyplávali z prístavu, more bolo trochu znečistené, teraz sme však vplávali do veľkej naftovej škvrny. Usilovali sme sa utiecť pred rušnou premávkou. Chceli sme sa dostať na pobrežnú stranu námorných liniek, nevedeli sme však, že bahrajnský rozhlas upozornil všetky lode v tejto oblasti na našu prítomnosť v Ománskom zálive. Skôr než sme stihli uhnúť, vyrútil sa oproti nám veľký luxusný parník. Zdalo sa, že nás chce prejsť, zrazu však nečakane zmenil smer, aby cestujúcim poskytol pohľad na zriedkavé plavidlo. Vzápätí malá nákladná loď zastavila stroje a nechala sa unášať prúdom krížom k nám, akoby po nás sliedila, potom však stroje v poslednej chvíli spustila, lebo vyšlo najavo, že my sa nemôžeme zastaviť tak ako oni. Zakrátko nato ešte jedna loď zmenila kurz, ani keby do nás chcela naraziť. Ukázalo sa však, že je to len malá nórska nákladná loď Brunette, ktorá nás dva razy oboplávala, tri razy spustila sirénu a vrátila sa na pôvodný kurz. Po nej k nám prišla veľká sovietska loď Akademik Stečkin, ktorá zopakovala ten istý manéver pripomí​najúci tanec okolo vianočného stromčeka, pričom ktosi cez megafón zakričal: „Jurij Alexandrovič“ a spýtal sa, či niečo nepotrebujeme. Nepotrebovali sme, preto sme zamierili čo najbližšie k pobrežiu, aby sme sa dostali z hustej premávky.
HP chytil na prút velkú rybu, ako sám povedal, takú velkú, že pretrhla šnúru a zmizla aj s blyskáčom skôr, než niekto z nás mohol dosvedčiť jej dľžku, ako tvrdil rybár. O niekoľko hodín sa Asbjörn potopil na lane a vynoril sa s riadne veľkou rybou napichnutou na ručnú harpúnu. Bol to veľký delfín, známy aj ako doráda nepravá alebo zlatá makrela. Navyše mal v papuli ten istý cenný blyskáč, ktorý vlastnil HP, a ťahal za sebou kus odtrhnutej šnúry. HP teda nezveličoval. Onedlho priplával poldruhametrový žralok, krúžil okolo a plával k veľkej červenej bóji, ktorú sme z bezpečnostných dôvodov ťahali za sebou. Chvíľu dorážal do boje zo všetkých strán, potom odplával.
Na štvrtý deň sa nad zahmlenou čiarou pobrežia ukázali divé hory. Dostali sme sa teda z rušných námorných liniek. Lenže vietor sa čoraz väčšmi obracal na východ a na Norrisovu radosť nás donútil zájsť ešte bližšie k hornatému pobrežiu. Ten večer sme zachytili od Franka z Bahrajnu neuveriteľnú správu, že Norrisovi pripravili novú kameru, ktorú posielajú lietadlom do Maskatu, aby sme na ňu počkali. Mohli sme vari urobiť niečo iné, keď sme uvideli na Norrisovej zarastenej tvári toľkú radosť - ešte aj vietor bol na jeho strane. Obrátili sme Tigris a zamierili popri pobreží na sever. Nevľúdne skalné steny, ktoré vystúpili z hmly, zdali sa oveľa väčšou hrozbou než rozložité oceľové lodné trupy na námorných linkách, a keď nám hornaté pobrežie s prichádza​júcou nocou pred očami čoraz väčšmi rástlo, divelo, odklonili sme trstinovú čeleň čo najďalej doprava, aby sme do plachát nabrali čo najviac východného vetra na spiatočnú cestu k omán- skemu pobrežiu.
Nasledujúce dni a noci patria medzi tie, na ktoré nikto z nás na Tigrise tak ľahko nezabudne. Pokúsili sme sa stretnúť s rybár​skym člnom, ktorý si najal náš agent, aby sa s nami zišiel pri osamotenom rybárskom meste Sur, skrytom medzi pobrežnými horami na západ od Ras al Haddu. Rybárska šalupa nás však nenašla a navyše v tých miestach pod vysokými bralami a horský​mi hrebeňmi nemohla Normanova vysielačka nadviazať spojenie ani s loďami, ani s pobrežím. Nepočuli sme dokonca ani Franka na Bahrajne, na druhej strane všetkých horských pášem. Roz​hodli sme sa vydať smerom na sever k Maskatu, kde by nás moderné plavidlá našli bez väčších ťažkostí. Nemali sme však ako oznámiť niekomu toto rozhodnutie, najmä ked sme rybárske plavidlo zanechali napospas osudu.
Pomenovanie nemusí vždy vystihovať charakteristické vlast​nosti nejakého mesta, ako to bolo v prípade Ras al Daud. V starom dobrom jazyku Severanov značilo podlá mňa Smrteľný zosuv pôdy, ale podľa Rašada v arabčine znamenalo Dávidov mys. Priplávali sme k nemu na dohľad v noci. Bol matne osvetlený hviezdnatým nebom a zahalený do závojov hmly prichádzajúcej od mora, takže keď sme sa dostali bližšie, cítil som, že nič iné, čo som doteraz videl, si nezasluhuje väčšmi meno Smrti než tento mŕtvy a zlovestný mys, týčiaci sa v polnočnom opare ako obrovský náhrobný kameň. Zľava sa na ňom ťahalo hlboké a prázdne údolie zívajúce ako vykopaný hrob a strácajúce sa v úplných temnotách pod závojom bledých mrakov. Nebolo tu života. Okrem hmly sa nič ani len nepohlo. Pri východe z úzkeho údolia bola pravdepodobne iba malá neviditeľná pláž, a mňa akosi nutkalo pokúsiť sa pristáť za svitu hviezd medzi príkrymi skaliskami. Ale zblízka vyzeralo toto miesto tak odstrašujúco, že s navigátormi sme sa dohodli, že urobíme lepšie, ak budeme udržiavať odstup, kým by nebolo prineskoro.
Mys bol už nepríjemne blízko, pokúsili sme sa vyhodiť plátennú vodnú kotvu, aby sme znížili rýchlosť. Lenže vietor nás poháňal už privelmi pomaly, aby sa vodná kotva zachytila o dno, ovísala ako prázdne vrece. Norman radil, aby sme na bambusovú tyč napli hornú plachtu, a mal pravdu. Takto sme mohli lepšie ovládať loď, odolávať východnému vetru, ktorý hrozil, že nás zaženie na skaly. Zato sme zamierili k rušnej oceánskej „autostráde“, ktorej sme sa chceli vyhnúť. Keď sme okolo seba zase uvideli množstvo lodí, vietor ustal a vracal sa len v podobe bezvýznamných nárazov z rozličných strán, takže každá rozumná navigácia vyšla navnivoč. A tak sme uviazli uprostred hustej premávky, bojovali s plachtou a kormidlovými veslami, len aby sme sa vyhli rýchlym oceánskym parníkom a tankovým lodiam, ktoré prehrmeli popred nás a zanechávali za sebou také prudké vlnobitie, až sa zdalo, že sa mi kormidelníčky mostík pod nohami rozíde a celá loď i s kajutami a sťažňami sa prevrhne do mora. Carlo i Jurij boli všade, zabezpečovali laná, kým ostatní chlapci bojovali, aby dostali Tigris preč z bláznivej „autostrády“, kam staromódna trstinová loď nepatrila.
V noci to bolo ešte horšie. Všade, kde sa ukázala loď, spozorovali sme zrazu svetelnú škvrnu, ale keďže sme nevideli plavidlo samo, nevedeli sme zistiť, či sa stretnutie s ňou skončí zrážkou, alebo nás obíde v bezpečnej vzdialenosti. Svetielka sa zjavovali všade na obzore, rástli a rástli, až kým sme na palube nerozoznali zelené alebo červené lampky. Ak sme súčasne zazreli zelené (pravobočné) i červené (lavobočné) lampy, potom loď mierila rovno na nás. Aj na Tigríse sme mali červené a zelené svetlá, vietor ich však rýchlo začadil a plameň často sfúkol. Tak či onak, z veľkých lodí sotva mohli zbadať také slabé petrolejové svetlá, a ak aj z mostíkov najmohutnejších tankových lodí niečo uvideli, neboli by už stihli ani zastaviť, ani sa obrátiť. Preto záležalo hlavne na nás, aby sme striehli a trpezlivo pozorovali každú svetelnú škvrnu, kým nebola dosť veľká a dosť blízko, aby sme rozoznali farby. Podľa zoskupenia dvoch farebných svetiel kombinovaných s jedným vysokým bielym svetlom vzadu a jed​ným nízkym vpredu sme zistili, či sa nachádzame práve v kurze plavidla, alebo nás obíde zľava či sprava. Lenže často sme videli obrysy čierneho trupu črtajúceho sa oproti nočnej oblohe, a ak vietor zoslabol, nezostávalo nám už veľa času, aby sme sa odpratali z cesty. Preto sme mávali zdvojené nočné služby, ktoré si mali osobitne všímať svetielka, aby sme vedeli, či treba plávať doľava, alebo doprava. Pomaly sme si na to zvykali, ale noci boli dlhé, a tak sme netrpezlivo čakali na ráno, pretože bolo veľ​mi únavné napínať v tme zrak. Unavoval nás ustavičný boj s lanami a plachtovinou, ruky nám tuhli od zvierania vesiel a nohy tŕpli, keď Tigris skákal v rozbúrených brázdach za loďami ani delfín.
Keď prišlo ráno, svetlá zmizli, ale lode tu boli naďalej. Videli sme ich od chvíle, keď ako hukot moskytov začali rásť na obzore, potom, keď podišli bližšie, bzučali ako osy, až kým neprešli popri nás ako dupotajúce slony.
Večer piateho dňa sa počasie zmenilo. Nad horizontom sa kopili ťažké mračná a z diaľky sa nieslo dunenie hromu. Na západe sme ešte vždy videli obrysy pobrežných hôr, najmä vtedy, keď sa za nimi zablyslo. Noc sa ešte ani nezačala, keď preplávala okolo nás veľmi čudná kombinácia svetiel pripomínajúca vianoč​ný stromček. Hádali sme, čo to asi môže byť, najmä keď sme si všimli niektoré ďalšie nezvyčajné svetlá na nízkom a rovnako pomalom plavidle, ktoré nasledovalo po prvom, a takisto vyzera​lo, že chce križovať náš kurz. Plavidlá sa pohybovali veľmi pomaly, takže by sme mali mať dosť času preplávať medzi nimi. Práve o toto som sa chcel s Ghermanom pokúsiť, keď sa na mostík vyštveral Detlef. V tej sekunde uhádol, o čo ide. Tigris sme skrútli čo najďalej doprava a len tak-tak že sme sa neotreli nízku kormu druhého plavidla, ktorým bol podľa všetkého ťažko naložený vlečný čln bez posádky. Ako kapitán obchodnej lode zistil Detlef podľa mnohých nad sebou zavesených sťažňových svetiel na prvej lodi, že je to vlečniak ťahajúci za sebou vlečný čln na takmer dvestometrovom lane.
Vliezol som do hlavnej kajuty, chcel som si pred nočnou službou trošku zdriemnuť. Pomaly som si zvykol ležať pokojne a uvoľniť sa so zatvorenými očami, hoci by som vlastne mal sedieť a každú chvíľu vyzerať loď plávajúcu okolo. Sluch zachytával rytmické bubnovanie vzdialených strojov, ktoré pomaly silnelo a potom pomaly utíchalo. Z kormidelníckej plošiny nad hlavou za ňou však zaznel varovný výkrik, na čo nasledoval intenzívny bzukot piestov veľkej lode, ktorá sa k nám približovala nebezpeč​ne rýchlo, až nás takmer všetkých vyhnala na palubu ako vystrašené myši. Ledva som stačil vystrčiť hlavu z ľavého dverového otvoru, keď som zazrel, ako naše okrovo zafarbené plachty osvietilo čosi veľké práve z opačnej strany kajuty. Vstal som a chytil sa sťažňového lana natiahnutého k prove. Všade vládol chaos, zdalo sa mi, že som sa ocitol v uliciach nočného veľkomesta, lebo ma takmer oslepovali silné svetlá z vysokej čiernej steny. Osvetlená nákladná loď vyrástla z tmy tak blízko pri nás, že na pár okamihov sa všetko zdalo byť časťou jedného celku: dve bambusové kajuty i čierna stena. Ale len na okamih; celok sa rozpadol ešte prv, než sme si stačili uvedomiť, čo sme videli. Náš čln z trstinových otepí zaliali spenené spŕšky vody.
Tí, ktorí stihli vyliezť na palubu dosť rýchlo, sa ledva zmohli na výkriky hrôzy i úľavy, keď z mostíka zaznel ďalší Jurijov výkrik:
„Šialenstvo! Ďalšia loď!“ Jeho hlas prehlušili hrmiace piesty ďalšej lode, ktorá nasledovala za prvou a dobehla ju práve pri Tigrise.
„To bola kontajnerová loď,“ poznamenal sucho Detlef. „Čas​to vytiahne aj na tridsať uzlov.“
Zostali sme ešte chvíľu na palube a debatovali o zlej viditeľ​nosti, lebo nebolo vidieť ani mesiac, ani hviezdy. Ani počasie nevyzeralo sľubne. Rozhodli sme sa napnúť novú hornú plachtu.
Začalo popŕchať. Onedlho prišiel rad na Torua a na mňa, aby sme sa chopili kormidla. Ostatní sa váhavo vracali do vzdušných bambusových kajút a rozprestierali plachtovinu, ktorá chránila ich steny. Rozpršalo sa. Zakrátko sa studený dážď premenil na prietrž mračien. Nevideli sme nič, nedovideli sme ani na laná a rahná. S Toruom sme sa obliekli do nepremokavých šiat, ktoré sa síce hodili do dažďa a lejaka, ale nie na potápanie. Pršalo ako z krhly a hluk dažďa pohlcoval naše hlasy. Od hlavy po päty nás máčal chladný dážď, ktorý presakoval všade. Bolo to takmer smiešne - ale nie celkom. Keď som zamieril signálnu lampu na Torua, sotva som rozoznával jeho japonské črty, aj keď stál takmer na dosah ruky na druhej strane úzkeho kormidelníckeho mostíka.
Vtom som však niečo začul. Namieril som lampu na Toruovu tvár. Naznačil mi, že aj on začul nejaké zvuky. V duniacej prietrži mračien som takmer nepočul vlastný hlas, ale nemohol som nepočuť hlboký rytmický klepot z akejsi blížiacej sa superlode, a veru prichádzala rýchlo. Carlo, o ktorom sme si mysleli, že tvrdo spí v hlavnej kajute, už cez hrubú stenu začul, čo sme počuli aj my, a zakričal na nás na mostíku. Necítili sme sa o nič lepšie než on, no len my dvaja sme mohli niečo podniknúť. A čo sme mali urobiť? Ovládali sme kormidlové veslá a mohli nimi krútiť naľavo aj napravo. Lenže na ktorú stranu, aby sme sa vyhli ťažkostiam? Nech ich obrátime na hociktorú, môže to byť akurát tá, odkiaľ prichádza loď, a ona nás zadlávi pod svojou provou.
Stuhnutí od chladu i zlej predtuchy sme sa mohli spoľahnúť iba na veslá a vietor, ktorý nám fúkal do chrbta. Dunenie začínalo byť neznesiteľné; prichádzalo rovno zhora spolu s vetrom a pre​budilo všetkých v kajutách. Okolo nás bola hustá tma, nevideli sme ani plachtu. Keď som sa chcel poobzerať dookola, nemohol som obrátiť hlavu, lebo mi do tváre a do očí z celej sily šľahal dážď.
„Počúvajte stroj!“ kričal Carlo cez stenu kajuty. Viac sme od našich spoločníkov už nepočuli, lebo ako nás loď doháňala, hukot neznesiteľne mocnel. O sekundu ma však premkla radosť. „Áno,“ zakričal som cez stenu, „už ho počujem, ba aj cítim!“ A po chvíli som dodal: „Cítim dokonca aj jeho teplo!“
Kolos nás minul s búšiacimi piestami, ale tak blízko, že sme naozaj zacítili pach nafty zo strojovne, ba na chvíľočku aj sálanie tepla z ohromnej oceľovej steny, ktorá sa kľzala okolo mňa, v daždi takmer neviditeľná, aj keď prešla tesne popri našich otepiach na pravoboku. Za temnou a nepriehľadnou clonou dažďa som mal nejasný dojem, že vysoko nad hlavou, na úrovni vrcholca sťažňa prechádzajú svetlá. Ten, čo bol pri radare a automatickom lodivodovi, videl z nás ešte menej než my z neho. Detlef nám z vlastnej skúsenosti prezradil, že v silnom daždi zlyháva ešte aj radar a na vzdialenosť menšiu ako míľu neukazuje vôbec nič. V tomto počasí nepomôžu ani staniolové pásiky.
Dažďová clona zrazu zredla, takže sme v nočnej hmle dovideli na provu; zároveň sme ďaleko vpredu zazreli dva strapce svetiel. Ďalšie dve lode. Vyzerali ako dve galaxie pozostávajúce z jas​ných hviezd, pohybujúce sa jedna za druhou priečne cez náš kurz zľava doprava. Chceli sme prejsť pomedzi ne na vzdialenosť, ktorú sme pre zníženú viditeľnosť nevedeli presne odhadnúť. V nasledujúcej sekunde sme si však uvedomili, že lode sú zarážajúco blízko, obe sa pohybujú neuveriteľne rýchlo, rovna​kou rýchlosťou a v stálom odstupe. Tak rýchlo sa nemohol plaviť ani jeden vlečniäk ťahajúci nákladný čln. Na okamih nás s Toruom táto rýchlosť zmiatla, potom sme sa však zapreli do kormidlových vesiel, aby sme s Tigrísom odbočili čo najďalej doprava. Do nášho zorného poľa sa dostal neosvetlený bok lode. V skutočnos​ti to bol ťažko naložený mohutný supertanker, osvetlený iba na prove a na korme, kľzal sa okolo nás a jeho neuveriteľne dlhá a nízka stredná časť, v ktorej bolo prinajmenšom stotisíc ton nafty, ledva vyčnievala nad vlnami. Pri silnom zadnom vetre reagoval Tigris pohotovo a včas sa obrátil doľava, pretože čierny tanker prešiel tak tesne popri nás, že sme z kormidelníckej plošiny videli cez okná a priezory v boku lode a rozoznali ich veci na stenách kajút. Pri jasnom elektrickom svetle sme rozoznali dokonca aj tváre, no zdalo sa, že dnu všetci spia.
Už sme toho mali dosť. Obrovským tankovým lodiam nezostávalo nič iné, len sa hnať opreteky pred ománskym pobrežím, kým my sme využívali svieži juhovýchodný vietor, aby sme sa dostali ďalej na severozápad. V týchto častiach mora, kde nebola premávka, sme sa opäť cítili ako ľudské bytosti, delili sme sa o životné prostredie s rybami a vtákmi; neboli sme už liliputánmi vo svete robotov bez mäsa a krvi, ktorý mužom na ťažkopádnom ma-gure nezaručoval ani bezpečnosť, ani právo na život.
Kým prišlo ráno, začalo hrmieť. Potom sa vietor zmenil na severovýchodný a primal nás, aby sme napli plachtu a zmenili kurz. Lenže všetko bolo márne. Prudké nárazy vetra akoby len čakali, kedy napneme plachtu, potom sa zvrtli a udierali do nás z opačnej strany. Dážď sa vracal v silných búrkach a kormidlové veslá sa zasekli, lebo byvolie kože a konopné lanové zväzky, ktoré ich držali vo vidliciach, napučali a stuhli. O desiatej dopoludnia sa medzi hustými mrakmi na chvílu ukázalo slnko, takže Detlef odhadol našu približnú polohu. Prebojúvali sme sa späť na sever a boli sme 226° pred Maskatom, vzdialení asi 15 míľ. Na naše zdesenie sa nikomu nepodarilo spojiť s vysielačkou konzorcia. Ani Maskatu, ani Bahrajnu či niektorej lodi. S veľkým rizikom sme sa teda vracali späť do maskatského prístavu, lenže nik o tom nevedel. Agent s náhradnými súčiastkami pre Norrisa nás asi ešte dosiaľ hľadal na mori pred Surom.
Teraz sme už prekliatu kameru chceli všetci, takže Norris sa tri hodiny šplhal po sťažni, aby naň povešal antény rozličnej dľžky a tvaru. Zrazu sa v éteri ozval Frank z Bahrajnu. Udali sme mu odhadovanú polohu. Dozvedeli sme sa, že nás ktosi zo Zálivovej agentúry hľadal na motorovej šalupe pred Ras al Daudom, kde sme skutočne aj boli. Ak teraz zostaneme tam, kde sme, Frank sa pokúsi dostať Norrisovu zásielku späť a dopraviť ju autom zo Suru do Maskatu. Do poludnia sme obrátili provu z juhu na sever, pretože prúd dolu pobrežím bol silný. Báli sme sa priplávať bližšie k Ománu, lebo by to znamenalo opäť vplávať do námor​ných liniek.
Napoludnie sme nečakane získali rádiové spojenie s loďou v maskatskom prístave, odkiaľ telegrafovali pobrežnej stanici s nepretržitou službou. Nášho agenta už upovedomili; prestal pátrať po nás pred Surom a už bol aj s kamerou v Maskate. Bolo to až vzrušujúce. Najmä pre Norrisa, ktorý takmer celý týždeň živoril ako drevorubač bez sekery. Šéf agentúry Leif Thoernwall sľúbil, že nám kameru donesie, ak priplávame bližšie k Maskatu. V neprestajných návaloch dažďa, keď vietor dul najmä od juhojuhovýchodu, sme sa blížili čoraz väčšmi k lodným trasám, ktoré v nás vzbudzovali hrôzu, ale keď nadišla noc, po lodi, s ktorou sme sa mali stretnúť, nebolo ani chýru. Nemohli sme nadviazať ani spojenie s Maskatom alebo s Bahrajnom, aj keď Norman zachytil čísi hlas, ako dáva pokyny lietadiu pristávajú​cemu na Havajských ostrovoch. Vyladil prijímač, aby ho počuli všetci: „....udržiavaj dvesto uzlov a zostaň v spojení!“ Nezostáva​lo nám nič iné, len sa pripojiť k Normanovmu búrlivému rehotu.
Keď som si šiel ľahnúť, na nočnej oblohe sa jasne odrážali svetlá Maskatu. Vietor sa na chvíľu utíšil. Dostali sme sa dosť blízko k lodiam, a tak sme sa obrátili a plávali ďalej od pevniny. Zážitky z minulej noci boli v našej mysli ešte čerstvé. Noc sme strávili v mrholiacom dáždiku, ale zato v bezpečnej vzdialenosti od lodnej premávky. Iba v diaľke sme videli zopár lodných svetiel, nad Iránom sa križovali hromy-blesky. Keď sme zaliezali do spacích vriec alebo pod plachty, všetci sme si pochvaľovali, ako je dobre, že sme v úctivom odstupe od vlnobitia za superloďami. Detlef sa mi zdôveril, že za posledné dni si musel niekoľkoráz ľahnúť, lebo sa ho zmocňovala morská choroba, a ja, ktorý som na mori nikdy nemával ťažkosti, som cítil, ako sa mi prevracia žalúdok.
Na druhý deň o desiatej predpoludním sa Normanovi podarilo spojiť s Bahrajnom, odkiaľ sme sa dozvedeli, že včera preplával vlečniak z Maskatu 18 míľ, len aby nás našiel. Bolo však veľmi zlé počasie, a tak bol nútený vrátiť sa do prístavu. Predpoveď počasia bola ešte horšia, takže sa už nik neodvážil pátrať po nás.
Cez deň sa tak zotmelo, že HP si musel zapáliť petrolejovú lampu, aby mohol v kajute čítať. Podľa Sumerov sme natreli strechy kajút asfaltom, pri tomto počasí však stekal dážď cícerkom po stenách. Celé popoludnie nás sledovali štyri žraloky. Pri pohľade z prístavu sa more mohlo zdať niekomu strašné, nám však prichodilo ako ozajstné požehnanie: dlhé, pravidelné vlny, hustý dážď, ktorý všetko uhládzal. Tigris sa šinul po vode tak pokojne ako mačací tieň; povrazy napučali, takže tuho držali drevenú nástavbu i bambus na svojom mieste. V noci bolo more opäť pokojné. Keď som sa zobudil, mohol som HP dosvedčiť, že Carlo a Gherman chrápu. Dokonca bolo počuť prívetivý klokot a špľachot vody, ktorú kormidlové veslá čerili do vírov. Nebo sa cez moju nočnú službu na chvíľu rozjasnilo, takže som zistil, že smerujeme k Južnému krížu. Neskoro ráno sa vyjasnilo znova a Norman mohol určiť približnú polohu, ba dokonca ju aj odvysielať do Rádia Bahrajn. Frank nám odpovedal, že prístavný vlečný čln Maskat opustil na úsvite Mina Kabús rýchlosťou desiatich uzlov, a keď bude dosť ďaleko na mori, mal by sa pokúsiť o rádiové spojenie s nami.
Popoludní sme sa s Maskatom stretli. Za jeho kormidlom stál anglický správca prístavu a spomedzi ománskej posádky na nás mával náš švédsky agent Thoernwall. Dve debničky s náhradnými súčiastkami a novou zvukovou kamerou, ktorá mala nahradiť pokazenú, odovzdali Norrisovi. Bol taký roztrasený, že ich takmer pustil do mora, lebo nechcel nikomu dovoliť, aby mu pomohol, keď sa drahocenný náklad prekladal z lode na loď.
Nášho agenta to rozrušilo a zároveň mu odľahlo, že nás napokon našli, že keď sa Maskat obrátil a hnal sa preč, aby bol v prístave ešte pred zotmením, otvoril fľašu šampanského a sám ju vypil, veselo pripíjajúc moru i nebu.
Odvrátili sme provu od pevniny, napli hornú plachtu nad hlavnú a zamierili ďalej na more. Vôbec sme nepotrebovali šampanské, aby sme sa podelili o radosť so starým dobrým Norrisom, ktorý sa usadil na matraci v prednej kajute, aby sa kochal vo svojom novom dieťati. Keď slnko zapadlo, zaznamenali sme vynikajúcu rýchlosť 3,5-4 uzly smerom na otvorený oceán. Makan sme nechali za sebou. Cieľ cesty Tigrísu bol zatiaľ neznámy.
Neznámy, pretože som začal pociťovať tajnú túžbu zmeniť plány, ktoré sme si urobili len nedávno. Naša snaha pomôcť Norrisovi nás zaniesla o čosi severnejšie, než som predpokladal v tomto zimnom období, keď mal fúkať severný monzún. Normanova nová horná plachta nám dávala väčšiu rýchlosť, a tým aj lepšie manévrovacie možnosti. V tejto situácii sme si mohli vybrať za cieľ hociktorú časť Indického oceánu. Ešte vždy nám zostávala možnosť navštíviť Pakistan a uvidieť údolie Indusu. Pokušenie vo mne rástlo, takže celé dva dni som mužom na palube zo žartu tvrdil, že najbližším cieľom našej plavby by malo byť pobrežie slávnej civilizácie induského údolia.
Na tretí deň som to však už myslel vážne. Prikázal som mužom pri kormidle, aby obrátili a zamierili do Pakistanu, a nie do Afriky. Mal som dôvod navštíviť túto časť Ázie. Chcel som vidieť Meluhhu. Doteraz bola pre mňa iba menom, ktoré sa bežne vyskytovalo na sumerských tabuľkách, ale s ničím sa nespájalo. Opäť som sa obrátil na Bibbyho knihu, kde som sa dočítal: „Dilmun a Makan spomínali spoločne, často v tej istej vete, a často spolu s treťou krajinou, s Meluhhou.“

Boli sme už v Dilmune aj v Makane. Kde však ležala Meluhha? Hoci som o tom nemal ani potuchy, jej meno mi pripomínalo názvy z malajskej oblasti, ako je polostrov Malacca alebo súostrovie Moluky. Lenže teraz, keď som sa presvedčil, že Dilmun a Makan sa vlastne stotožňovali, videlo sa mi, že Meluhha by podlá veľmi jednoduchého vylučovacieho systému mohla byť v regióne údolia rieky Indus. Bližšie k starovekej Mezopotámii nebolo inej dôležitej pobrežnej civilizácie. Bolo tu však množstvo dôkazov, ktoré svedčili, že v sumerskom období jestvovali kontakty medzi Mezopotámiou a induským údolím, a tie boli také rozsiahle, že vylučovali akúkoľvek pochybnosť, že ide o obchodného partnera v sumerských textoch. Ak by sme teda aj predpokladali, že dôležité sumerské miestne pomeno​vanie Meluhha je názov, ktorý sa s ničím nespája, kam sa po​tom podelo sumerské pomenovanie induského údolia? Musí to byť ono, lebo to bola nablízku jediná civilizácia, o ktorej vieme, že s ňou Sumeri udržiavali čulé styky.
Pokiaľ ide o Sumerov, skončili tak ako ich súčasníci v údolí rieky Indus: ich kultúra zanikla, mestá spustli, zabudli na ne aj národy, ktoré ich prežili, až kým moderní archeológovia neobja​vili zrúcaniny a nevyniesli na svetlo sveta ich umenie a remeslá. Sumeri ešte pred svojím zánikom zmenili pôvodné hieroglyfické znaky na klinové písmo, ktoré moderná veda už rozlúštila. Tak sa prišlo aj na Meluhhu ako na pomenovanie jedného zo sumerských zahraničných obchodných partnerov. Hieroglyfické znaky civilizácie induského údolia dnes už dobre poznáme a ľahko ich možno rozoznať, dosiaľ však vzdorujú všetkým úsiliam odborníkov, takže v súčasnosti nepoznáme ani jeden z ich zemepisných názvov, dokonca ani to, ako pomenovali sami seba a svoju krajinu. Písmo z údolia Indusu podobne ako odtlačky prstov sa nedá čítať, ale všade, kde ho nájdu, prezrádza ruky, ktoré ho stvorili.
Archeológovia našli pečate induského údolia popísané tamoj​ším písmom a zdobené charakteristickými motívmi nielen v údolí Indusu, ale aj v ďalekej Mezopotámii. Pozoruhodné množstvo sa ich našlo pri vykopávkach v Iraku, a to od bývalých zálivových miest Ur, Uruk, Lagaš a Susa až po Kiš, Telí Asmar a Brak, pričom posledná lokalita sa nachádza už vnútri hraníc dnešnej Sýrie. Kontakty medzi mestami boli iste závažné, pretože ešte dnes sa po nich zachovalo veľa stôp. Nikdy predtým som nevidel krajšiu pečať z induského údolia, ako bola tá, ktorú zdobili rady indických slonov a nosorožcov; našli ju archeológovia v irackom Telí Asmare a je vystavená v bagdadskom múzeu.
Tak ako v prípade Makanu domnievali sa archeológovia, že Meluhha ležala v Afrike, a to z tej istej príčiny: asýrski králi vracajúci sa z ďalekých vojenských výprav na stredomorské pobrežie zanechali po sebe nápisy, v ktorých Makan aj Meluhhu umiestnili kamsi na juh od Egypta. Podlá toho učenec Kramer, ktorý umiestnil Makan do horného Egypta, usúdil, že Meluhha bola Etiópia
. Zato Bibby, ktorý pri vykopávkach objavil roz​siahle styky Sumerov s Bahrajnom, napísal toto:
„Ťažko prispôsobovať africké lokality k textom z urských tabuliek alebo archeologickým faktom. Zavážila už sama vzdialenosť, takže aj keď som nikdy nebol konzervatívny v odhade vzdialeností, ktoré mohli prekonať obchodné plavidlá, nemohol som si nevšimnúť skutočnosť, že plavebná vzdialenosť z Bahrajnu do Afriky bola dva razy väčšia než z Bahrajnu do Indie. Slonovina a zlato, ktorých výrobcom bola Meluhha, mohli prísť rovnako dobre z Afriky aj z Ázie, lenže karneol z Meluhhy sa ta mohol dostať jedine z Rádžputany v Indii.“

A naozaj, keď nám Bibby ukázal svoje vykopávky predhistorického mestského prístavu na Bahrajne, ktorý bol asi spolovice taký veľký ako mocný Ur, poznamenal, že hneď vedľa prístavnej brány našiel pečať z údolia Indusu. Našiel aj pazúrikové závažie z údolia Indusu, ktoré mu pripomenulo, že medzi Bahrajnom a induským údolím existovali užšie obchodné vzťahy než medzi Bahrajnom a Mezopotámiou, hoci ležala odtiaľ len asi tretinu vzdialenosti. Dokonca ešte predtým, ako sme si v bahrajnskom prístave overovali plavebnú schopnosť našej trstinovej lode, Bibby vyjadril dôveru v schopnosti dávnych mornárov pri ich plavbách do Dilmunu:
„Kupci, ktorí zháňali kapitál a zhromažďovali tovar na cesty do Dilmunu, neinvestovali do plavby do mýtickej krajiny nesmrteľnosti, ktorá ležala za obzormi známeho sveta. Bol to pre nich bežný obchod, ktorým si zadovažovali živobytie. Nesmieme si však predstavovať, že obchodovanie bolo iba záležitosťou Mezopotámcov. Pri menách dvoch kupcov, ktorých zaznamenali na tabuľky, že platili desiatok Ningalu, je osobitne uvedené, že sa narodili v Dilmune, teda zrejme šlo o dilmunských kupcov usadených v Mezopotámii a mezopotámskych kupcov usadených v Dilmune, pričom lode oboch krajín mali zabezpečovať dopra​vu. Lode ostatných národov si v prvých dvoch storočiach druhého tisícročia pred n. l. takisto zrejme razili cestu zálivom do Dilmu​nu a priplávali na jeho pobrežia pod múrmi jeho miest. Lode z Makanu mohli byť plne naložené meďou, kým lode z miest ležiacich v oblasti civilizácie induského údolia mali tie isté náklady čo aj dnes - drevo (a hoci o tom niet dôkazov, možno aj bavlnu) popri ľahších a hodnotnejších druhoch tovaru, akými bola slonovina, lazurit a karneol.“

Bibby sa odvážil vysloviť prehnanú, ale zaujímavú teóriu: Upozornil, že sanskrtom hovoriaci árijci, ktorí prišli do Indie zo severu a pravdepodobne zničili pôvodnú civilizáciu v údolí Indusu, používali sanskrtské slovo mleccha na označenie neárijcov, teda ľudí, ktorí neuctievali árijské božstvá. Bibby kladie otázku: „Mohlo byť toto Mleccha slovom, ktorým ľudia údolia Indusu pomenúvali samých seba a svoju krajinu?“
Údolie Indusu, donedávna ešte časť Indie, je teraz srdcom a dušou Pakistanu. Nik z nás na palube Tigrisu nenamietal, aby sme sa obrátili späť na sever a vydali sa druhou cestou, ktorú sme pôvodne plánovali, ale zamietli, keď sme prechádzali Hormuzským prielivom.
Desať dní sme sa plavili na severovýchod a spoločnosť nám tvorili iba hliadkujúce žraloky, verný sprievod delfínov, občasné návštevy hravých sviňúch a zopár zvedavých veľrýb rozličných druhov. Na palube nám pristávali pestrofarebné tropické vtáky, aby si oddýchli, kým široký tieň za našimi otepami priťahovali farbisté ryby, aby plávali zarovno s nami ako domáce zvieratá, lenže v takých množstvách, aké som nevidel od čias, čo sme sa nechali unášať Tichým oceánom na Kon-Tiki.
HP, Asbjörn a Carlo si každý deň dožičili rybačku, udicou i harpúnou nám obohacovali jedálny lístok o úlovky dvoch najchutnejších rybích druhov: delfíny čiže zlaté makrely, žiariace zelenou, ryšavou a jasnozlatou farbou, keď v plnej paráde plávali svojím kráľovstvom, ale keď sme ich vyhodili na palubu, vyzerali mdlo, strieborný reliéf chvosta aj buldočia hlava stratili lesk. Ďalej to bol aerodynamický karan so štíhlym torpédovým telom, ktoré žiarilo dúhovými farbami vo vode i na suchu. Ostňovce, lodivody, remory a ďalšie druhy rýb nám robili spoločníkov napriek tomu, že sme sa usilovali udržať si súkromie, takže sme ich rýchlo hádzali naspäť, ak sa vrhli na háčik prv, než rybár stihol použiť lietajúcu rybu ako návnadu.
Bolo to vtedy, keď Carlo uvzato tvrdil, že v nočnej službe začul cvrlikať kobylky. Nechcelo sa nám to veriť, lenže potom som jednu našiel na ležadle - bola žltozelená a dlhá ako prst. Keď som mal službu zase ja, počul som ďalšiu cvrlikať na korme, iná jej odpovedala z provy. Zakrátko sme počuli kobylky zovšadiaľ. Videli sme ich, ako lezú a skáču po tŕstí a bambuse, ba vzlietajú aj ponad more, no vždy sa vrátili späť na náš „stoh sena“. Zdalo sa, že najlepšie sa cítia medzi huňatými koncami trstinových otepi na hrote vysokej provy a kormy. Očividne sa nalodili na loď ako čierni pasažieri v Ománe, spolu s množstvom krabov pod naším dnom. Takú hojnú vegetáciu nevideli dosiaľ nikdy ani na jednej časti vysušenej arabskej krajiny, odkiaľ prišli.
Vietor občas tak zosilnel, že nám roztrhol hlavnú plachtu, takže sme ju uprostred noci museli skasať, práve keď sa nadula ako padák a ťahala nás dopredu ponad vzdúvajúce sa vlny takou rýchlosťou, až som sa začal báť. Tridsaťdva hodín sme sa hojdali v silnom prúdení pri severozápadnom vetre a s vytiahnutou vodnou kotvou, kormidlo sme použiť nemohli. Prešli sme šesťde​siaty stupeň východnej dľžky, teda dľžky Ras al Hadd, keď Toru, HP a Asbjörn oznámili, že plachta je opravená, takže ju možno napnúť na sťažeň. Prispôsobili sme náš kurz podľa vetra tak, ako to len dovoľovali kormidlá s prídavnou hornou plachtou. Všimli sme si, že okolité more je znovu znečistené. Prvý raz sme zbadali, že bočné otepi pokrývajú nielen slizké a zelené morské trávy a usádzajú sa na fúzonôžkach v jemných ulitách s mávajúcimi ružovými lalokmi, ale aj veľké kolóny obyčajných malých škľabiek, tvrdých a ostrých ako žraločie zuby, ktoré nepríjemne škriabali, ak ste si nedávali pozor. Teda ďalšia forma čiernych pasažierov, ktorí sa na nás v prístave „nalodili“, kým ešte boli v podobe larvy, pretože Tigris na rozdiel od Ra kotvil niekoľko dní v prístavoch Bahrajn a Maskat. Vyvolávalo v nás dobrý pocit, keď sme plávali na gumenom člne okolo Tigrísu a videli, ako si otepi udržali svoj tvar a ako vysoko sa držia na vode. Stredová čiara otepi ležala sotva pod hladinou vody, keď sme loď kontrolovali po sedemdesiatich troch dňoch od spustenia na vodu.
Podľa predpovede mal ten deň v Ománskom zálive a na Arabskom mori fúkať severozápadný vietor o sile 10-20 uzlov, no panovalo úplné bezvetrie. Norman povedal Frankovi z Rádia Bahrajn, že všetky ich predpovede boli úplne nesprávne. Najčudnejšie však bolo, že preslávený monzún nám nefúkal do plachát celý deň. Vietor zvyčajne fúkal od Iránu, duli však aj vetry, ktoré fúkali striedavo medzi juhovýchodom a juhozápadom. Bez ohľadu na to, odkiaľ fúkal vietor, museli sme vynaložiť poriadnu námahu, aby sme si udržiavali stály kurz zhruba medzi 60° a 90°, t.j. severovýchodne.
Darilo sa nám. Deň po bezvetrí Norman s Detlefom zamerali poludňajšiu polohu slnka a určili podľa neho našu polohu na 23°50' severnej šírky a 62°05' východnej dľžky, asi 100 kilomet​rov od hornatého ázijského pobrežia známeho pod menom Makrán. Suché a neprívetivé brehy Makránu sa začínali na území Iránu ako severné pobrežie Ománskeho zálivu a rozprestierali sa až do Pakistanu, kde hraničili s údolím Indusu. Pri pohľade na mapu mi udrelo do očí, že Makrán má foneticky aj zemepisne prekvapujúco blízko k Makanu. Písmenko a úzky Hormuzský prieliv - to bolo jediné, čo ich od seba delilo. Mohlo sa stať, že legendárna krajina Makan sa rozprestierala na oboch brehoch Ománskeho zálivu a kontrolovala dôležitý priechod cez Hormuz​ský prieliv, pričom medené bane sa nachádzali v južnej časti a severná časť hraničila priamo s Meluhhou? Táto možnosť ma začala fascinovať, len čo sme zabočili na východ, neďaleko bezútešného pobrežia Makránu smerom k údoliu rieky Indus.
Na druhý deň sme boli ešte východnejšie, len 55 míľ od pobrežia Pakistanu. Iba húževnatý a neustávajúci severovýchod​ný vietor nám mohol zabrániť, aby sme nedorazili do cieľa, lenže by to musel byť vietor, ktorý v tomto ročnom období zvyčajne fúka. A toho nebolo. Začínali prevládať južné vetry, takže prob​lém nebol v tom, či by sme mohli dosiahnuť pobrežie Makránu, ale či sa nám podarí zabrániť, aby nás zatislo na breh ešte prv, než budeme dosť ďaleko na východe, kde by sme si našli vhodné miesto na pristátie. Tieto končiny makránskeho pobrežia tvorili samé útesy a nepreniknuteľné mangrovníkové mokrade.
Boli sme 22 míľ od Pakistanu a každú chvíľu sme vyzerali zem. Norman chytil do rúk Lodivoda pri západnom pobreží Indie, ročník 1975, a hneď na prvej strane sa dočítal, že námorné mapy na plavbu pri pobreží sa dajú použiť všade, okrem „časti, ktorá sa týka pobrežia Makránu“. Dozvedeli sme sa, že mapu týchto končín vypracovali podľa meraní, ktoré sa uskutočnili v minulom storočí pomocou lana a olovnice. „Takéto mapy zachycujú oblasti s nečakane vznikajúcimi plytčinami a pohyblivými piesoč​natými brehmi, alebo na iných miestach, ako je pobrežie Makránu, vyplývajú z menších sondáží, ktoré však následkom neskorších sopečných zmien na morskom dne (1945) nemožno dnes plne akceptovať.“ A ďalej: „Roku 1945 spozorovali malý vulkanický ostrovček, vzdialený 3 míle juhozápadne od Džazírat Čahardam. Roku 1947 sa však potopil.“
Zdalo sa, že to bude vzrušujúce územie, ktoré nás ešte neraz prekvapí. More okolo nás bolo doslova plné rýb. A bielych červov. Carlo, profesionálny horolezec, sa zmenil na vášnivého podmorského rybára a prv než som ho zahamoval, nachytal šesť veľkých delfínov. Jurijovi napadlo usušiť zopár z nich na bambusových tyčiach na spôsob sušenej tresky. Počas nesmierne chutného obeda, ktorý sa skladal z pečeného delfína s kukurič​nou kašou, sme na obzore zazreli plachtu dauu. Plavili sme sa tým smerom rýchlosťou troch uzlov, lenže keď sa dau priblížil natoľko, aby nás zbadal, opísal okolo nás široký polkruh a zmizol. Naostatok sme zazreli ešte jedno plavidlo s plachtou. Situácia vyzerala sľubná.
Problémy začali vznikať 24. januára. V oblasti Karáčí, teda tesne pred nami, sa nakopili ťažké mračná, meniaci sa vietor búšil do nás v prudkých nárazoch a bičoval rozbúrené more. Pokúšali sme sa skasať hornú plachtu, skôr než bude neskoro, ale horné laná, ktoré ju pridržiavali, sa zaplietli, takže sa to nedarilo. V súmraku sme videli nepretržité zákmity bleskov mihajúce sa jeden za druhým v čiernej mrákave nad Karáčí. HP si na krátku bambusovú tyč priviazal nôž a po večeri, keď vietor veľmi zosilnel a my sme už nemali iné východisko, Norman a Detlef sa vyškriabali na vrchol sťažňa, jeden držal druhého, aby odrezali horné laná, kým nestiahli bláznivo plieskajúcu plachtu. Mesiac v splne na nás ukradomky pozeral cez trhliny medzi rýchlo sa kopiacimi mrakmi, no zmizol úplne, len čo nad nás a neviditeľné pobrežie Makránu doletela búrka. Vplávali sme do zlého počasia.
Pred polnočnou službou som spal. Keď som sa potom so signálnym svetlom chcel vyškriabať po záchrannom lane s Toruom na kormidelníčky mostík, zistil som, že sťažeň je holý: plachty boli dole. Keďže Norris s Asbjörnom už skončili službu a ďalšie problémy nechali na nás, upozornili nás, že vietor fúka každú chvíľu iným smerom a nad hlavou sa nám nachádza veľmi čierne búrkové mračno. Preto nemohli sňať a opäť pripevniť plachtové laná tak rýchlo, a navyše aj vlnobitie bolo také nepríjemné, že sa báli, že by sa mohlo zlomiť rameno rahna a roztrhnúť hlavnú plachtu. Boli sme teda vydaní napospas osudu a iba vodná kotva nám pomáhala držať aký-taký smer. Pobrežie bolo neďaleko a tu kdesi mal ležať aj ostrov, takže sme sa museli mať na pozore.
Lodivod pri západnom pobreží Indie nás vystríhal, že v takýchto zradných vodách je veľmi riskantné úplne sa odovzdať prú​du a vetru bez kontroly kormidla. Našťastie začal od Hormuz​ského prielivu duť slabý vietor, takže po pol druha hodine som pobudil dosť mužov, aby aj na zvlnenom mori napli hlavnú plachtu. Neďaleko na mori sa vynorili tri veľryby, ktoré sme iba počuli zhlboka dýchať, a aj pri slabom osvetlení sme si všimli, že na oboch koncoch plavidla sa usadili akési dva veľké biele vtáky. Plachta sa nadula, ale nenapla, kým sa vietor nezmenil a nefúkal od severovýchodu, z toho pravého smeru monzúnov. Ak to skutočne bol monzún, ktorý mal teraz fúkať stále, potom nám hrozí nebezpečenstvo, že Pakistan nikdy neuvidíme. Naša túžba dostať sa na pobrežie Makránu nebola nikdy silnejšia.
Znovu sme sa pustili študovať námornú mapu. Podľa približ​ného odhadu sme sa mali nachádzať pred rybárskou dedinou Pasni. Teda breh bol vlastne za horizontom. Ešte vždy to bol Makrán, nie však údolie Indusu. Lenže na tomto pobreží vládla kedysi civilizácia induského údolia. Archeológovia našli zrúcani​ny predhistorických pevností, ktoré postavili zakladatelia tejto civilizácie; chránili vstup do dvoch údolí, ktoré viedli z pobrežia do vnútrozemia. Jedna pevnosť bola v Sutkagen Dor, tú sme už mali za sebou, celkom blízko pri iránskych hraniciach. Ďalšia v Sotka-Kóh a tento priechod sa otváral v Pasni, kde sme sa práve nachádzali. V správe o nedávnych výskumoch týchto pred​historických pobrežných pevností uvádzal archeológ G. F. Dales, že sa v nich našlo mnoho úlomkov hrncov z induského údolia, ktoré patria do najranejšieho obdobia tejto civilizácie. Podľa Dalesa pochádza tento zvláštny druh keramiky z dolnej časti induského údolia, pričom archeologické nálezy jednoznačne dokazujú, že mocné mestské štáty Mohendžo-daro a Harappa, ležiace vyššie na rieke Indus, mali aj námorné tradície a pevnosti si postavili na jediných možných miestach pristátia na pobreží Makránu, aby sa chránili pred nájazdmi od mora. Svedectvo induských usadlostí pozdľž pobrežia presvedčivo podporil Dales svojím názorom, že „nijaká z veľkých svetových civilizácií nevznikla ani nerozkvitala v kultúrnom a ekonomickom vzdu​choprázdne.“

Ako som tak ležal v kajute a znovu si čítal staré poznámky, len pár kilometrov vzdialený od pevnosti Sotka-Kóh, získavali tieto slová na význame viac než hocikedy predtým a potom.
„Objavil som Pakistan!“ prebral ma Normanov hlas vysoko nad hlavou. Od radosti jódloval na vrchole sťažňa. Hodil som knihy do debničky pod matracom, vyliezol von a vyšplhal sa na sťažňový rebrík. Bol jedenásty deň, čo sme odplávali z Maskatu. Tlačil som sa na rebríku, lebo novú zem sme chceli uvidieť všetci. Bolo 26. januára predpoludním. Pre mňa to bola veľká chvíľa. Zem, ktorú Norman zazrel na ľavom prednom kvadrante, bol ostrov s tabuľovitým vŕškom, najprv svetlobelasý, a keď sme ho obišli, ukázal sa v rannom slnku ako jasnožltý. Jurij, ktorý sa zúčastnil na expedícii do Antarktídy, ho prirovnal k plochému ľadovcu.
Ostrov Astola. Pre opar sme ešte vždy nevideli pobrežie Makránu. Na brehu ostrova nebolo nič, čo by nás ta lákalo, v jeho vnútri takisto, azda okrem údajnej opustenej hinduistickej svätyne a nekonečného množstva malých jedovatých hadov. Niektorí stotožňovali tento ostrov s Carninou alebo Nasolou, ktoré navštívil Nearchus, admirál Alexandra Veľkého. Lenže rímsky historik Plínius
 ho roku 77 n. l. spomínal ako Ostrov slnka alebo Pohovku nýmf, „na ktorej zomierajú všetky zvieratá bez výnimky, a to z príčin, ktoré nie sú zistene“. Zeby Rimania neboli videli hady? Plavili sme sa v historických vodách. Alexandrov životopisec Arrian, ktorý mal prístup k vtedajším admirálo​vým lodným denníkom, hovorí, že Gréci po vyčerpávajúcom pochode vnútrozemím cez divé horské pustatiny Perzie dosiahli Indiu, postavili na rieke Indus flotilu a popri perzskom pobreží odplávali späť do Mezopotámie. Stalo sa to v zime roku 326-325 pred n. l., teda pred dvetisíc tristo rokmi, a jednako to vyzerá ako história modernej Európy, najmä pre nás, lebo sme priplávali v stopách lodí, ktoré donútili vládcov induského údolia, aby pozdľž pobrežia postavili pevnosti pred vyše dvadsiatimi storo​čiami.
Vyčasilo sa, na oblohe sa však tvorili ďalšie ťažké mračná. Plávali sme na východ popri najopustenejšom pobreží Pakistanu a ani sme sa tam nepokúšali pristáť. Bolo to územie, kde by ani niekdajší, ani dnešný človek nenašiel pomoc. Tu nebolo treba pevností; krátka zmienka v plavebnej príručke hovorí, že príroda tu vytvorila zvislé vápencové steny poprestýkané nepriechodný​mi mangrovníkovými mokradami. Toto bola vari najmenej známa časť ázijského pobrežia. Mali sme sa vylodiť, ale nemali sme ani potuchy kde. Keď hadí ostrov Astola zmizol za obzorom, nevideli sme viac ani náznak zeme, až kým slnko nezašlo za plávajúce oblaky.
Zaželali sme si dobrú noc a uložili sa na ležadlá v kajutách. Čakala nás noc plná dojmov a predtuchy veľkých dobrodruž​stiev. Všetci sme boli rozrušení. Čosi viselo vo vzduchu. Nielenže sme si dobre uvedomovali, aký neznámy svet leží pred nami. Bol to pocit, že nie je všetko s kostolným riadom. Doteraz sme ešte nezažili takú noc na otvorenom mori. Nikde ani vlnky, nebolo počuť ani hlások okrem mierumilovného chrápania, cvrkotu kobyliek a občasného šplechotu nejakej ryby. Bolo to ako na nejakom horskom jazere. Akoby prestalo tľcť srdce planéty. Možno to bolo ticho pred búrkou. Ešte aj dva veľké morské vtáky sedeli nehybne na každom konci nášho plavidla ani vypchaté.
Neraz som vyliezol a nervózne vyzeral zem, lenže zakaždým som narazil na Carla, ktorý sa ta vybral s tým istým úmyslom. Znepokojovalo ma, že sme obidvaja rovnako napätí, a Carla rozladilo, keď som zamietol, aby sme preskúmali dno pomocou šnúry. „Netreba, sme ďaleko od brehu,“ vravím, „je polnoc, choď spať!“ „Ale pozri na vodu,“ odsekol mi Carlo a naklonil sa s baterkou ponad bok lode. Tichá voda bola skôr biela než modrá. „To bude najskôr bahno z nejakej rieky,“ namietol som. „Nemáme takú dlhú šnúru, aby sme dosiahli dno.“ Moja odpoveď Carla zrejme urazila, a tak sa očividne nespokojný a nepresvedčený odplazil do kajuty. Zostal som sedieť na ľavej strane kajuty predo dvermi na dlhej úzkej lavici, ktorú sme mali pozdľž oboch strán kajuty. Zem musela byť podľa mňa na tejto strane, takže chvíľu som si šiel oči vyočiť, keď som po takom čomsi márne pátral. Nič. Podľa odhadu sme ešte vždy boli priďaleko od brehu. Tak som zaliezol do kajuty i ja.
O pol druhej v noci ma zobudil hlasný rozhovor Norrisa a Asbjörna na mostíku mne nad hlavou. Spomínali akúsi zem, a keď som vyliezol k ľavému otvoru, zbadal som ju i ja. V temnote noci sa jasne črtal rozochvený obrys súvislej horskej reťaze, dvíhajúcej sa ponad nízku bielu hmlu a čierno sa vypínajúcej oproti hviezdnatému nebu. Mesiac bol ešte vždy dosť veľký a stál vysoko. Horský hrebeň v nás vzbudzoval dojem, že je veľmi vysoký a veľmi vzdialený. Poloha štítov a priesmykov sa nezmenila, aj keď sme sa presunuli na východ slušnou rýchlosťou, lebo sprava fúkal južný vietor. Nemali sme mapu, kde by bolo zaznačené niečo iné než hlavný obrys územia, ale stručný opis v plavebnej príručke v nás vyvolal dojem, že sú to súvislé vápencové útesy a že niet pôsobivejšej línie pobrežia, ako je táto. Voda vôkol nás bola stále mliečna. Na chvílu som si sadol, pozeral na Áziu a počúval špľachot skáčúcich rýb, potom som však i ja zaliezol späť do postele.
O druhej v noci som bol vonku, aby som si s Toruom odkrútil službu pri kormidle. Pobrežie bolo ešte vždy vzdialené a takmer sa nezmenilo. Muselo byť naozaj veľmi ďaleko. Bez akýchkoľvek ťažkostí sme udržiavali kurz 85°-90°, ktorý nás mal spoľahlivo previesť popri Ras Ormara ležiacom zhruba na 76°, jedinom myse vybiehajúcom dosť ďaleko do oceánu, aby nám mohol sťažiť bezpečný priechod do Karáčí.
Počas našej služby však vzdialená silueta pobrežia začala meniť svoj výzor. Údolia vyrástli na úroveň štítov a vlniaci hrebeň sa zarovnal do rovnej plošiny. Zároveň sa nám tmavý hrebeň zjasnil pred očami do prízračnej sivej farby, a navyše sa k nám priblížil až na zavolanie. Lenže ozvena nijaká. Možno to ani nebola zem, to sa len pásy prízračnej hmly stiahli a rozišli ako mračná. Dočerta s nimi. Dali sme sa oklamať?
Keď som pri striedaní služby čakal na Carla, vyliezol von Detlef, hoci naňho nezapôsobilo volanie prírody. Brehy zahalené mliečnobielym oblakom naňho neurobili dojem, zato si však všimol mliečnobielu vodu. „To bude hlina z ústia nejakej rieky,“ zakričal mi na mostík. Akoby bol presne zopakoval moje slová. Podráždil Carla, ktorý práve náhodou vyliezal von s klbkom šnúry, aby zmeral hľbku ešte pred začiatkom svojej služby. Šmaril ju nazad cez dvere, vyliezol na kormidelníčky mostík a bez slova mi vydrapil veslo z rúk.
„Neodchýľ sa za 85°, lebo inak narazíme do mysu,“ povedal som mu, no keď som zbadal, aký je tejto noci popudlivý, diabol mi našepkal, aby som hlúpo dodal: „Neboj sa, sú to len oblaky,“ a ukázal som bezmyšlienkovite na tajomnú hmlovú stenu po našom ľavom boku.
Toto prekárame som však oľutoval, len čo som slová dopove​dal, lebo som o tom sám nebol presvedčený. Stratil som načisto istotu, preto som si s Detlefom sadol na lavicu na ľavoboku a sledoval stenu z hmly, ktorá vyrástla tak rýchlo, že mi zakryla výhľad na vzdialené hory, ktoré som tak jasne videl s Norrisom a Asbjôrnom. Oprel som sa chrbtom o pružnú stenu kajuty a takmer som zaspal, keď sa čosi stalo s nízkym zahmleným brehom, popri ktorom sme sa plavili. Jeho mliečna farba sa začala meniť na žltkastú a zároveň sa veľmi výrazne začali vynárať mnohé zvislé pásy či pukliny, akoby hrana grónskeho ľadovca pomaly trhala tenký závoj nočnej hmly. Hmla sa zdvihla a rozply​nula. Oblaky zmizli. V mesačnom svetle však pretrvávali holé bledé pieskovcové útesy alebo skamenený íl, hladký ako krištáľ, týčiaci sa do výšky 180-200 metrov po celej dľžke, kam až oko dovidelo pod iskrivým nebom. Pobrežná línia Makránu, zahalená hmlou a kamuflovaná morom, zostávala dlhé hodiny v našej bezprostrednej blízkosti. Prílišná odchýlka od správneho kurzu alebo prúd smerujúci na sever nás zanášali od nášho smeru, odkedy sme minuli ostrov Astola. Skaliská nás však zastavili a vrátili na správny kurz. Ten istý prúd, ktorý nás ťahal k pobrežiu, však zastavili útesy a nás prinútili zmeniť smer. Morské aj vzdušné prúdy narazili na vápencovú stenu. Na mori sa vetru nič nestavalo do cesty. Tu mu však rozkazovali skaly. Tie si všetko prispôsobili vo svoj prospech, tíšili dokonca aj vlny.
To, čo objavil Norris v službe, boli vzdialené horské retaze Beludžistanu. Ich tritisícstopové štíty a hrebene sme videli týčiť sa oproti hviezdam, keď sme boli tak ďaleko na mori, že šíre rovinaté púšte a sedemstostopové pobrežné útesy pred nimi sme si ani neuvedomovali. Keď sme sa však priblížili, pobrežie sa vyvýšilo, celé zahalilo do morského oparu a zakrylo nám ďalší pohľad.
Tak nás zaujali práce na palube a úsilie dostať sa čo najďalej od strašidelných útesov, že sme zabudli vyskúšať Carlovu šnúru, takže aj keď jeho záujem bol istotne oprávnený, nevedeli sme, či mliečna voda pochádza z plytčín, alebo z erózie vápencových útesov. Isté však bolo, že kým sme obdivovali horské retaze vzdialeného Beludžistanu, Makrán bol od nás na dostrel.
Darilo sa nám udržiavať smer, ba dokonca sme predľžili vzdialenosť od dlhej skalnej steny, takže som sa rozhodol uložiť znova na ležadlo. U niekoľko hodín ma zobudil Detlef: „Na dohľad máme Ras Ormaru, lenže neviem, či budeme môcť obísť mys!“
Cítil som, že ma zamrazilo až v kostiach. Bolo pred úsvitom, plavili sme sa primeranou rýchlosťou popri bielych útesoch osvietených mesiacom. Odrazu sa skončili a rozostúpili do veľkej zátoky. Za zátokou sa z mora dvíhalo strmé predhorie, dva razy vyššie než ostatné útesy, ktoré vystríhali našich kormidelníkov, aby tam pristáli. Vietor sa podriadil útesom. Akoby príroda prevzala vedenie a nútila nás, aby sme vplávali popri skalných stenách a plávajúcich troskách do neznámej zátoky. Pred nami sa týčila Ras Ormara.
Ako tak stála na pozadí tmavočerveného neba, ktoré predchádzalo prvé ranné zore, pripomínala mi pyšný Severný mys v Nórsku, ktorý sa napoludnie cez zimný slnovrat dvíhal z tmavé​ho mora, keď slnko stálo za horizontom. Toto bol však skôr ázijský drak, ktorý pije z oceánu. Chrbtový hrebeň sa mu týčil oproti krvavočervenému nebu, rozoklaný chvost zvažoval do zátoky.
Museli sme sa rozhodnúť. Zobudil som Normana, ktorý okamžite vyliezol na mostík a zorientoval sa.
„Toto nezvládneme,“ zakričal. „Smerujeme rovno na útesy!“
„Zakormidluj do zátoky a spusť kotvu,“ odpovedal som mu. Nesmeli sme strácať čas. Zvolal som všetkých na palubu. Napli sme hlavnú plachtu. S vetrom v chrbte sme sa obrátili do rozľahlej zátoky. Ras Ormara napravo nám poskytovala veľkole​pý pohľad, o to pôsobivejší, že obloha spoza draka začínala hrať jasnejšími odtieňmi, keď slnko osvietilo slonovinové útesy na druhej strane zátoky, kým my sme zostávali v tieni a videli len strieborné lúče, vychádzajúce ponad dračiu hlavu. Hlboko v zá​toke sa zabeleli tri veľké plachty. Len čo sa priblížili, vztýčili sme pakistanskú vlajku, zelenú a bielu s mesiacom a hviezdou. Boli to však iba rybárske člny. Preplávali okolo nás obozretne a s veľkým odstupom.
Toru a Asbjörn vyšli v gumovom člne filmovať východ slnka a sondovať hlbočinu pred nami pomocou olovnice a šnúry. „Päť morských siah! Štyri!“ kričali. Na tieto končiny to bola plytčina. Aj tu bola mliečna voda. Norman sa usiloval dovolať Ormaru, Karáčí, Bahrajn; volal „všetky stanice“, skúšal zavolať každému, kto by nám mohol pomôcť získať povolenie pristáť. Nikto nás nepočul. Mohli sme len vyhodiť kotvu a vystúpiť na breh bez povolenia. Keďže sme nemali námornú mapu, vplávali sme do neznámej zátoky s predvojom dvoch mužov, ktorí merali dno. A zdá sa, že to si udržiavalo rovnakú hľbku. Keďže sme už boli dosť hlboko v zátoke, zvinuli sme aj hlavnú plachtu a vyhodili obe kotvy. Šúchali sa po piesočnatom dne. Odrazu sme si všimli, že vietor vanúci k pobrežiu akosi silnie. Nad oceánom sa zbiehali ťažké mračná, na oboch stranách zátoky sa dvíhali do povetria kúdoly púštneho piesku. Búrka prišla z oceánu, a hoci nám predhorie poskytovalo čiastočný úkryt, hrnuli sa na nás veľké vlny. Tigrís sa roztancoval a ťahal za sebou kotvové laná. Vtáky v zátoke boli také krotké, že si nebojácne sadali na palubu. Veľká sula sa viezla na nafukovacom člne a na Detlefovi zanechala svoju „navštívenku“, keď odmietol prestať veslovať a nedovolil jej, aby si sadla na veslo ako na pántik. Na tomto území nejestvovali podľa všetkého lovci vtákov, zato však rybinu sme zacítili aj na kilometer, keď sa k nám priblížili člny.
Na poludnie sme ešte vždy vliekli za sebou kotvy a vietor do nás tvrdo udieral. Nebolo to vhodné počasie, aby sme riskovali, že prídeme o kotvy, a tak sme sa začali preplietať pomedzi neznáme útesy a hľadať dno, na ktorom by sa kotvy lepšie zachytili. Poslal som Normana i Rašada dopredu na prieskum zátoky, aby sa pokúsili vyzvedieť po anglicky alebo po arabsky, ako by sme sa dostali z búrky. Asbjörn ich naložil na čln, ktorý sa s troma mužmi v záchranných vestách strácal za každou vlnou.
Hodiny sa míňali. Asbjörn sa na člne vrátil so správou, že je strašný príboj, ale ďaleko vpravo vraj našli malý chránený kúsok pláže. Norman s Rašadom vyšli na breh a odišli v sprievode muža, ktorý hovoril trochu po arabsky. Keď nám to Asbjörn porozprával, odplával po nich. Ale nevracali sa.
My ôsmi, čo sme zostali na palube, sme si uvedomovali, že sa v nijakom prípade nedostaneme do chránenej zátoky, ktorú objavil nafukovací čln. Vietor víril piesok vysoko na oboch brehoch zátoky, kotvy sa vliekli po jej dne a vtom sme už pred sebou uvideli rozprestierajúcu sa nížinu, úzky piesočnatý výbežok, ktorý spájal pyšné skaliská polostrova Ras Ormara s pevninou. Ďaleko vpredu, smerom doprava, kam ukazoval Asbjörn, sme zazreli čierne člny vytiahnuté na breh, ale nafuko​vací čln medzi nimi nebol. Zorientovali sme sa podľa niekoľkých opustených paliem, ktoré sa nám dostali do zorného poľa ešte pri dračom chvoste, a keďže sme podľa nich vyrátali, že sa ešte vždy pohybujeme pomaly, vyhodili sme plátennú vodnú kotvu a dúfa​li, že sa zachytí na dne a zadrží nás ako pri Failake. Ale voda bola veľmi hlboká. Keďže nás vietor hnal čoraz bližšie k brehu, hľbka štyroch morských siah sa scvrkla postupne na tri, potom na dve a pol a neskôr na dve. Odteraz sme ju nemohli rátať na siahy, ale na metre. Kormidlové veslá sme pritiahli k bočným stenám Tigrisu a priviazali ich o ne lanami.
My na Tigríse sme prežili vzrušujúce, ale aj nervy drásajúce popoludnie. Asi sme neboli v bezprostrednom nebezpečenstve, len ak by nás obrovské vlny nestiahli cez palubu a nešmarili na skaliská. Báli sme sa o celý lodný náklad a zároveň sme sa obávali, že keby Tigris vyhodilo na breh na tomto opustenom pobreží, ťažko by sa nám podarilo dostať späť na more. V celej rozbúrenej zátoke sa rozliehal rytmický hukot veľkých príbojových vín, ktoré sa valili od mora. Výšku týchto rútiacich sa stien sme odhadovali podľa ich revu.
Napriek obavám sme mali dosť času zistiť, že sme sa dostali na exotické miesto, ktoré nemožno prirovnať k ničomu, čo sme dosiaľ poznali. Krajina bola usporiadaná akoby scénicky, so skalnatými bočnými drapériami, lemujúcimi rovné piesočnaté javisko oproti otvorenému nebu, až návštevníci mali dojem, že sú v divadle. Prvé, čo sme zazreli, bola karavána vychádzajúca spoza skál pri dračom chvoste a prechádzajúca krížom po štvormíľovom javisku tesne pri brehu. Pohoniči tiav v turbanoch, vrecovitých nohaviciach a farebných košeliach viedli kráčajúce zvieratá po pobreží. Lenže prv ako jedna karavána zašla vľavo za skalami, ďalšia sa vynorila vpravo; každá mala dvanásť až štrnásť zvierat a každá prešla javisko sprava doľava. Opačným smerom prichádali pohoniči s jednotlivými zvieratami alebo párom zvierat. Všetky niesli ohromné náklady raždia. S nimi, ale aj samostatne, kráčali ženy s veľkými otepami raždia na hlavách, celé odeté v zelenom, červenom alebo v iných žiarivých farbách. Niektoré z nich prechádzali iba 100 yardov od nás, a keďže medzi nami burácal príboj, zdalo sa, akoby sme sa na ne dívali z divadelného orchestriska; tým skôr, že nikto z ľudí na brehu nám nevenoval pozornosť. Ani sa len nezastavili, aby na nás pozreli, ba ani len neobrátili hlavu, aby letmo pozreli na trstinovú loď, ako vlečie za sebou kotvy a pláva do ich sveta z iného sveta.
Nikto si nás nevšímal, ani len zvieratá, keď sme sa priblížili tak blízko, že sme videli kozy a psy cupkať v spoločnosti tiav. My na palube sme síce ťažko bojovali, aby sme si zachránili loď a všetko imanie, ale i tak sme vnímali nevídané prostredie. Stihli sme si uvedomiť, že toto je najvýhodnejšie miesto na pristátie. Aj keď všetko vyzeralo ako narežírované, boli sme len prežívajúcou históriou.
Za pieskami musela byť teda dedina, lebo ta sa náhlili hlúčky ľudí s otiepkami kuriva. Na strane dún hľadiacich na našu zátoku bolo pod niekoľkými palmami na dračom chvoste zopár malých chatrčí z blata a rohoží. Na pláži ležali aj člnky. Za dunami však bolo rozoznať aj vežu malej mešity. Bol piatok, takže to vyzeralo, akoby sa mohamedáni púšte vracali z návštevy v meste do divočiny. Ostatní sa s kurivom poberali domov, prv než zapadne slnko, lebo už ležalo nízko na západnej oblohe.
Na nemalé prekvapenie zakrúžil nad nami veľký kŕdeľ plameniakov. Leteli, akoby ich boli vystrelili z luku. Nato zahrmelo a rozpršalo sa. Na otvorenom mori iste zúrila poriadna búrka. Ras Ormara nás pred ňou čiastočne chránila. Muži v nafukova​com člne sa zatiaľ nevrátili. Hlboké ticho na palube Tigrísu zvýrazňoval rytmický hukot príboja a občasný úder hromu v búrkových mračnách. Toru v otvorenej lodnej kuchyni pokojne pripravoval delfína na cibuľke. HP meral hľbku vlastným zá​chranným lanom. Oznámil, že sú tu dva metre. Overil som si to dva razy a vyšlo mi 2,20 metra. To nám malo v pokojnej vode nechať polmetrovú rezervu. Voda bola všelijaká, len nie pokojná. Príboj sa na chvíľu zdvihol a obrovské vlny sa začali celou silou vrhať na kosákovitú loď. Keďže sme kotvové laná priviazali k prove, korma sa obrátila k pevnine, čím opäť vynikol elegantný kosákovitý tvar lode. Ma-gur nebol určený za riečny čln. Zakri​vený trup mal lodi umožniť plávať na rozbúrenom mori, dvíhať jej štíhly krk alebo chvost ponad príboj ako labuť na rozčerenej vode. Široká a vyvýšená hruď Tigrísu podskočila, preťala príbojové vlny a cestou dole rozprskla vodu na oba boky, v skutočnosti však zmáčala palubu menej ako dážď.
Carlo schmatol jedno z dubových vesiel i sekeru a s Detlefovou pomocou ho začal zatľkať do dna vedľa otepí. Piesok nebol nijakou oporou. Veslo povolilo. Slnko klesalo za obzor, na pláži nebolo ani človeka. Začal sa odliv, ktorý vysával vodu zo zátoky. Celí zdesení sme zistili, ako sa pláž blíži až k nám, rozširuje sa čoraz väčšmi, a vody pod nami ubúdalo. Mali sme dojem, že zatiaľ sa ešte držíme na hladine, plávame na príboji a prova smerujúca k moru divo poskakuje. Lenže korma obrátená k pevnine sa takmer isto dotýka dna medzi vysokými vlnami, takže toto spolu s odsávaním odlivu pomáhalo dvom kotvám a vodnej kotve udržiavať nás na mieste až smiešne blízko pri zafúkaných ťavích stopách na brehu. Dúfal som, že keď sa korma dotkne dna, ťah kotiev by sa mal zmenšiť a my by sme prečkali búrku po vetre, plávajúc na jednom mieste, kým búrka nepoíaví a kým sa nedostaneme nazad do hlbšej vody.
V tejto zúfalej situácii sme zasadli za dlhý stôl k teplej večeri a cítili sa ako pasažieri na rýchlom pretekárskom člne, ktorý skáče po vlnách a pláva v ústrety ničomu.
O 17.40 tigrisovského času zapadlo slnko a HP zapálil petrolejku. V diaľke medzi rohožovými chatrčami na konci zátoky niekto zapálil inú lampku. Dážď tíchol. O šiestej sme od mora začuli výkriky. Zamávali sme lampami zo strechy kajuty. Na prílivovej vlne sa priplavil Asbjörn, sám v nafukovacom člne. Veľa rúk ho schmatlo a vytiahlo na palubu. Nemal správy o ďalších dvoch členoch posádky. Do vnútrozemia sa vybral sám, až kým neprišiel k malému domu s vežičkou, nazrel dnu, od niekoľkých orientálcov sa dozvedel, že je to mešita a že dedina leží ďaleko na druhej strane piesočnatého výbežku. Vrátil sa k člnu, ktorý schoval za veľkou pramicou, do piesku napísal TIGRIS a odkaz ostatným, že ak mu zasignalizujú, príde po nich.
Nikto však nesignalizoval. Na okamih sme na druhom konci pláže zazreli akési slabučké svetlo, potom však zmizlo aj ono a všetko pohltila tma.
O siedmej sme povyskakovali spoza dlhého stola. Od mora sme začuli výkriky. A uvideli svetlá. Bol by som prisahal, že spoznávam Normanov hlas. Rozkričali sme sa všetci, lenže príboj prehlušoval hlasy a vietor ich zanášal do vnútrozemia. Onedlho sme začuli viac hlasov a hluk motora. Vyškriabali sme sa na strechy kajút a na sťažňový rebrík so všetkými svetlami, čo sme mali k dispozícii. Mávali sme im svetlami a udeľovali výstrahy, lebo sme nechceli vlákať čln do pasce. Bol to malý úzky dau, ktorý doplával na dohľad, plný Pakistancov, s Normanom a Rašadom na prove. Dostali sa rovno pred nás a dosť blízko, aby naši priatelia mohli preskočiť na trstinovú loď, kým si naši návštevníci stihli uvedomiť, že sme spolovice na zemi. Aj keď to skúsenú posádku dauu prekvapilo a zmáčal ju príboj, predviedla brilantný manéver, obrátila plavidlo a plnou rýchlosťou uháňala preč, kým jej svetlá a zvuky nezanikli v tme.
Opäť sme boli pokope, Norman s Rašadom nám rozprávali, ako prešli niekoľko míľ cez úzky piesočnatý výbežok, až kým sa nedostali do prímorskej dediny na druhej strane Ras Ormary. Rašad nadšene vykladal, že domčeky roztrúsené popri cestičke sú postavené z rohoží a majú klenuté strechy, teda takisto ako v prípade močiarnych Arabov. Niektoré domy v dedine boli z kameňa, tie však patrili učiteľovi a policajtovi.
Na šírom mori zúrila ozajstná búrka a prívetiví dedinčania na západnej strane Ras Ormary sa obávali o naše životy. Napokon sa rozhodli vyslať okolo mysu záchranné plavidlo, aby nám poskytlo pomoc. Plavba bola strašná. Nikdy sme sa nedozvedeli, čo sa stalo so záchranným člnom potom, čo nám doručilo našich spoločníkov. Keď čln pohltila noc, viac sme ho nevideli. Norman s Rašadom nás však ubezpečili, že posádka záchranného člna bola pri prechode okolo Ras Ormary v oveľa väčšom nebezpe​čenstve než my, takže obetaví rybári iste museli prestať loviť, aby sa okolo mysu dostali späť do dediny, kým búrka neprejde. Koniec koncov, našli nás živých, bodrých a bez úhony, ako vedieme svoju veľkú loď k brehu. Kapitán dauu ešte zakričal na Rašada, že na tomto mieste môžeme bezpečne zakotviť, oni však nie.
Vlastne mal pravdu, aj keď sme nikdy nepočuli o nikom, kto by bol použil také miesto na kotvenie ako my, teda uprostred vysokého príboja, s kormou takmer na brehu. Naša situácia sa takmer nezmenila. Ale aj keď sa búrka ktovieako nezhoršila, mohli sme iba odpočívať a utešovať sa, že traja z nás už boli na pakistanskom brehu. Rozdelili sme si nočnú službu a zaliezli na ležadlá v kajutách, kde nás do spánku prudko kolísala trstinová kolíska diabolskou uspávankou makránskeho príboja.

V ÚDOLÍ INDUSU HĽADÁME MELUHHU
V PONDELOK tridsiateho januára bola obloha nad Pa​kistanom belasá a more úplne pokojné, keď nórsky zá​chranný vlečniak Jason vplával okolo Ras Ormary do veľ​kej zátoky.
Ustala búrka, ktorá bičovala pobrežie pred tromi dňami. Kapitán Hansen z Bergenu stál na mostíku vlečniaka s ďaleko​hľadom v ruke a pátral po troskách. Ale nijaké nevidel. Pátral, či medzi zosunutými skalami a zradnými pohyblivými pieskovými nánosmi pri úpätí vznešených brál nezostali nejaké pozostatky lodí, lež zbytočne.
Zato uprostred zátoky mierumilovne kotvil čln v tvare mesiaca, najčudnejšie plavidlo, aké kedy kapitán a jeho dvanásťčlenná nórska posádka videli. Nebol to arabský dau. Nebola to čínska džunka. A istotne to nebolo pakistanské kanoe. Na korme tohto plavidla sa dokonca neskvel ani nápis.
Tisícdvestotonová záchranná loď sa pomaly priblížila k člnu a zakotvila. Plavidlo, ktoré objavila, bolo očividne opustené, predsa však povrazmi pripútané ku dnu. Na palube nebolo živej duše, takisto ako ani v dvoch pletených kajutách. Na stole však boli porozkladané taniere a poháre a prázdna panvica, na oboch stranách stien kajút sa sušili žraločie chvosty a bielizeň. Z podpier sťažňa ovísali sušené ryby a na dvoch malých sedačkách pri korme viseli zvitky toaletného papiera.
Kapitán a jeho ľudia začali prehľadávať dlhý piesočnatý výbežok na konci zátoky a na jednom mieste na pláži spozorovali dav ľudí. Zhŕkli sa do kruhu a čosi si prezerali, ostatní bežali ďalej od brehu, aby aspoň letmo pozreli na čosi, čo našli v piesku. Kapitán Hansen spustil na vodu čln a náhlil sa na breh so všetkými mužmi. Do tejto bezútešnej zátoky vplával na príkaz nórskej záchranárskej spoločnosti Salvator v Bergene, ktorá ho vydala po vysielaní Rádia Bahrajn, a podľa ktorého plavidlo Tigris z nórskeho Larviku stroskotalo západne od Ras Ormary v Pakis​tane.
Plytký čln zo záchrannej lode sa dotkol dna ešte skôr, než dosiahol pláž, takže keď sa kapitán s prvým dôstojníkom chceli prebrodiť na breh, museli nechať mužov, aby podržali hojdajúci sa čln. Pretlačili sa cez dav, až sa ocitli pred radom divákov na slávnosti, kde vírili bubny, tancovali sa orientálne tance a konali zápasnícke súťaže. Čestní hostia uprostred davu boli bradatí cudzinci rozličných národností a národov, ktorí sa spolu s hostiteľmi tak dobre bavili, že si prichádzajúcich ani nevšimli.
V tej chvíli som tam nebol. S Ghermanom sme zašli do dediny; na spiatočnej ceste sme poriadne pridali do kroku, len aby sme stihli tanec, ktorý kvôli nám zorganizoval na pláži dedinský učiteľ. Keď sme sa vracali cez duny, všimli sme si zvláštny druh plavidla, ktoré kotvilo pri našom Tigrise na mieste, kam sme doplávali, keď sa počasie pred dvoma dňami ustálilo. Také čosi som ešte nevidel, ale povedal som si, že by som sa mal zoznámiť s kapitánom. Vtom prišiel za mnou Jurij, aby ma predstavil dvom plavovlasým Európanom.
„Hovoríte po anglicky?“ spýtal som sa, keď som sa predstavil. Všimol som si, ako sa Jurij uškŕňa.
„Kapitán Hansen,“ odpovedal cudzinec po nórsky, a dodal, že hovorí po anglicky, ale ak nemám nič proti tomu, radšej by sme mali používať svoju materčinu.
Okolo nás duneli bubny zo žraločích koží a zneli pakistanské piesne. Keď som sa spamätal z prekvapenia, spýtal som sa kapitána Hansena, čo robí s nórskym záchranným plavidlom v opustených končinách, akými je Ormarská zátoka. Povedal som mu, že napriek priateľskému privítaniu ma dedinský policajt upozornil, že cudzincom sa nepovoľuje vstup do Ormary. Dedin​čania sa pamätali iba na jednu návštevu akéhosi cudzinca, a aj ten sem prišiel po súši zbierať kamene.
Kapitán Hansen odvetil, že prišiel s povolením od pobrežnej stráže v Karáčí. Jeho záchranný vlečniak má pôsobisko po celom svete. Teraz pracoval v induskej delte, kde uvoľňoval zaviaznuté plavidlá v, labyrinte prieplavov medzi mangrovníkovými mokrinami. Práve sa vracali na základňu v Karáčí a pred prístavom zahasili oheň na akejsi starej gréckej lodi, keď zachytili rádiový príkaz, aby v západnej časti Ormarskej zátoky uvoľnili Tigris. „Lenže, keď sme sem došli, váš čln kotvil v zátoke a vy ste tancovali na pláži!“
Uvažovali sme, čo by sa bolo stalo, keby sme boli vplávali do príboja v Ormarskej zátoke a neboli vyslali rádiovú správu. Norman s Rašadom boli na brehu, ale keď sa v noci vrátili nazad, bolo more pomerne pokojné. Možno práve skutočnosť, že vedeli mohutnej pieskovej búrke, ktorá sa hnala do Pakistanu z Arabského polostrova, mohla viesť k dohadom, že Tigris stroskotal. Napriek tomu môj záznam z lodného denníka v ten večer vyzeral takto:
„Hrozný vietor zavýja smerom na pobrežie, tancujeme na príbojových vlnách, ktoré vystrekujú mohutné spŕšky vody. Preto sme sa pobrali spať oblečení. Divé vlny nás pohadzujú nahor nadol, oblohu križujú blesky, vietor i voda hučia. Ľudia z dauu nám pred odchodom oznámili, že toto miesto je bezpečné na kotvenie pre nás, ale nie pre nich. Zajtra by sa mali vrátiť alebo sa pokúsiť poslať niekoho iného. Inšalah. Keď sme sa teraz rozhodli uložiť spať, nie je to pre mňa ani pre mojich mužov príjemná chvíľa. Zavýja búrlivý vietor. Udržia nás kotvy? Inšalah“
Keď sme sa na druhé ráno zobudili, zátoka bola tichá. Boli sme v závetrí; vietor fúkal od pobrežia. Vlny na mori utíchli. Zo​budil som sa o štvrtej nadránom a vyliezol von, lebo ma vy​burcovala zmena, ktorú som pocítil aj v spánku. Opäť zavládlo to zvláštne ticho, akoby sme boli späť na irackých riekach, zrazu nebolo príboja, nenadhadzovalo nás, počuli sme špľachot mier​nych vín prichádzajúcich z každej strany širokej zátoky. Z dialky však doliehal akoby hukot veľkého vodopádu. Zrejme sa oproti úzkemu výčnelku rútil z druhej strany mocný príboj: počasie úplne zmenilo jeho smer.
Útesy, ktoré nás chránili, sa vypínali ako steny ľadovca v mori. Plytká voda mala mliečnejšiu farbu než kedykoľvek predtým, aj keď sa začínal príliv, ktorý o niekoľko sto metrov ďalej zaplavil už takmer celú pláž. Torua som našiel v kuchyni. Ponúkol ma veľmi dobrou kávou. Zaliezol som na ležadlo, ale zaspať som nemohol. Po oblohe sa totiž preháňali mraky, bolo vidieť mesiac, známy Veľký voz i Polárku.
Keď ráno vyšlo slnko, nebo bolo čisté, vietor stále vanul od pobrežia. Tentoraz sme sa všetci jedenásti zišli okolo stola na palube. Gherman podával ovsenú kašu a čerstvé vajcia, ktoré zachoval tak, že pred odchodom natrel každé olejom. Skupina prívetivých rybárov hovoriacich po urdsky, ktorých doviedol Carlo, sa ponúkla, že nám pomôže v zátoke nájsť vhodné miesto na kotvenie. Keďže včera Norman s Rašadom už dedinu navštívi​li, zostali v službe a my ostatní sme sa pobrali na breh. Nafukovací čln nás po dvoch poprevážal na plytčinu, odkiaľ sme sa prebrodili na krásnu pláž. Kilometre bieleho piesku, nikde ani živej duše, len my kráčame po ulitách a morských hubách a plašíme malé kraby, ktoré zaliezajú do vlhkých dier.
Bol dobrý pocit vidieť Tigris, ako sa hrdo vznáša na hladine. Uvedomovali sme si, že sme na pakistanskom brehu. Ešte vždy sme sa nachádzali na území, ktoré dnes voláme Pobrežie Makránu. Sumeri v ňom však akiste videli územie medzi Makanom a Meluhhou.
Piesok, na ktorý vlny nedočiahli, bol plný úlomkov keramiky. Na tomto úzkom páse zeme sme však sotva mohli nájsť nejaké hodnotné starobylé pozostatky, pretože hladina mora bola v sumerských časoch tak ako v Mezopotámii oveľa vyššia. Piesočnatý val bol pravdepodobne celý pod vodou, takže vysoké bralá Ras Ormary zostali ostrovom. Miestna geológia nás fascinovala: Asbjörn zistil, že vápencové útesy sú plné dokonale okrúhlych gulí z jemného kriedového kameňa veľkosti pomaranča, ktoré po rozlomení odhalili prekrásne skameneliny mušlí a iných mor​ských živočíchov. Zbierali sme ich vo veľkom ako suveníry.
Lenže stvrdnutý piesok, ktorý vytváral nízky výčnelok, sa úplne líšil od vápencových útesov a týčil sa v radoch klenutých terás súbežne s pobrežím ako výsledok postupného vytvárania nových línií pláže, ktoré vznikli v čase, keď klesla hladina oceána. Bolo to dôležité zistenie, lebo, ako vravel Dales, to znamená, že starobylé pevnosti pri Sutkagen Dore a Sotka-Kóh postavili tesne pri vtedajšom brehu mora.
Keď sme sa dostali na hornú úroveň piesčitého výbežku a pustili sa krížom cezeň, jeho povrch pokrývalo tolko úlomkov z keramiky, že to vyzeralo, akoby tamojší obyvatelia porozbíjali všetky džbány, lebo obchodníci z Karáčí im doniesli moderné kovové. A naozaj, prvé, čo sme zbadali, boli hlúčky žien, ktoré pred nami utekali cez piesky, oblečené v dlhých šatách. Na hlavách niesli cínové džbány. Neďaleko pláže vykopali studňu, takže sem ženy zblízka i zďaleka chodievali po vodu.
Ako Rašad spomínal, domy, okolo ktorých sme prechádzali, sa do takej miery ponášali na trstinové príbytky močiarnych Arabov, že nám nijako nešlo do hlavy, ako mohli ľudia žijúci na púšti a ľudia z močarísk postaviť natoľko podobné domy bez spoločného dedičstva minulosti. Dedina Ormara zapôsobila na nás fascinujúco, lebo nám ukázala pospolitosť prejavujúcu hlbo​kú zakorenenosť v miestnych tradíciách. Jej životom bolo more, útesy a púšť. Vnútrozemie tvorila pustatina s bielymi pieskovými dunami, ktoré sa kopili ako záveje už pri samom okraji obce. Neexistovala iná cesta po suchu do Karáčí, iba ťavie chodníčky a prechod pre terénne vozidlá na západ k predhistorickej pevnosti Sotka-Kóh a Pasni. Kým väčšina Pakistanu bola čoraz väčšmi pod vplyvom moderného Karáčí, Ormara a okolitá púšť, ale aj močariská induskej delty kládli kultúrnej revolúcii veľké prírodné prekážky. Ormara trpezlivo čakala, kým na ňu príde rad, aby vhupla do dvadsiateho storočia. Život však šiel ďalej, takmer presne podľa mojej predstavy o sebestačnej civilizovanej spoločnosti tretieho tisícročia pred n. l., ktorú som nevidel nikde, azda okrem jemných močiarnych Arabov v Iraku a obyvateľov horských osád v Ománe. Tu som prišiel na to, ako neraz predtým v izolovaných pospolitostiach, že absolútne nezávislý moderný svet so svojimi problémami okolo nafty a zbrojenia môže byť veľmi vratký, ale aj keby zanikol, ako sa to stalo s ríšami Sumeru a induského údolia, ťavie karavány Ormary budú ďalej nosiť palmové listy a tŕstie na stavbu domov a ryby, datle a zeleninu, aby človek vyžil. Hrdé ženy budú stále nachádzať spôsob, ako sa zahaliť do farbistých šiat, aby mohli majestátne chodiť cez duny po mlieko a vodu. Muži budú stále loviť ryby a obrábať políčka medzi palmami.
Bezohladní obchodníci však robia všetko možné, aby ovplyv​nili životný štýl rybárov z Ormary. Dedina môže odpredávať svoje výrobky prostredníctvom obchodujúcich námorníkov, ktorí prichádzajú na dauoch z Karáčí, nie veľmi zďaleka popri pobreží, a z Kolomba na ďalekom ostrove Srí Lanka. Tunajší obyvatelia sa živia lovom žralokov. Zdá sa však, že chudobní dedinčania majú zatiaľ z obchodu viac múch než peňazí. Doteraz sme nevideli také neuveriteľné množstvá múch: sprvoti sme ich odháňali a venovali sa prehliadke čarovnej dedinky s jej malými mešitami a trhoviskom ako z Tisíc a jednej noci. Prechádzali sme pomedzi ťavy, somáre, psy, mačky a sliepky a s kŕdľom detí za pätami sme stretávali bradatých mužov zmiešaného pakistanského a arabského výzoru tváre. Takmer všetci mali na hlave turbany, jeden dokonca prekrásny strieborný fez. Niektorí mali nezvyčajné orlie nosy, ďalší zasa skôr ploché, takmer černošské tváre tej istej výraznej zmesi, akú sme si prvý raz všimli v Ománe. Keď sme sa ich spýtali, či rozumejú po arabsky alebo po anglicky, potriasli hlavami a hovorili v urdu.
No prijímali nás s úsmevmi a pohostinnými gestami, okrem jedného zurvalca so strapatou bradou, ktorý vytiahol zakrivenú šabľu, namieril si hrotom na vlastný žalúdok a vzápätí nám ňou zakrúžil nad hlavami. Potom sa stratil v dave, ktorý si ho nevšímal, vari len okrem tých, čo sa nám pokúšali dať najavo, že je to náboženský fanatik, lebo ukázali na seba a na mešitu a povedali: „Alah! Alah! Alah! Alah!“ Potom sa postavili vedľa divo vyzerajúceho muža, hojdali sa ako v tranze z boka na bok so zavretými očami a zlovestne mumlali: „Alli-allo, alli-allo.“
Z ich poučenia o tunajších náboženských zvykoch sme veľmi nezmúdreli, a tak sme vykročili po obchodnej ulici, nie väčšej ako naša loď, s poltuctom malých prístenkov. V každom bol obchod, asi taký veľký ako domček pre bábiky s otvoreným priečelím. Sedelo v ňom jednočlenné osadenstvo na skrížených nohách s tovarom rozloženým pred sebou. Prezrel som si najmenší obchod: sedem mrkiev a päť zemiakov. V obchodíkoch však mali predavači väčšinou pred sebou mištičky či misky so zelenými, sivými alebo bielymi zrnkami a semenami, v jednom obchodíku boli aj koláčiky, arabské cigarety a kúsky hrubého mydla a cukríky. Najelegantnejší zo všetkých predavačov bol krajčír s dlhou bradou; vždy keď sa pustil do šitia, zdalo sa, že ihlou prepichne aj pletené rohože na streche a na stenách. Pred jeho obchodíkom sme takmer zakopli o chlapa, ktorý čupel na zemi a predával čaj. Pripravoval ho na otvorenom ohnisku s dreveným uhlím. V tomto exotickom prostredí sme nevideli ani jednu ženu bez sprievodu, ak nerátame pekné dievčence, ktoré mali tak zo sedem rokov, alebo staré babizne ozdobené zelenými kameňmi, ktoré sa im hojdali na nosových krúžkoch.
Múch bolo všade strašne veľa, lenže aj to bolo celkom nič v porovnaní s tým, čo sme ešte len mali vidieť, keď sme došli do časti osady pri mori. Bolo tam niekoľko otvorených dvorčekov ohradených rohožami z palmových listov, ale keď sme sa postavili na prsty, videli sme do nich a stali sa svedkami barbarského výjavu: rovno predo mnou stál akýsi chlap po kolená v jame plnej blata a stúpal po rybích telách veľkých ako on, dookola neho ležali žraločie hlavy. Medzi tým všetkým stál starec s vedrom a lial do jamy vodu. Potom vyťahovali telá žralokov z brečky a hádzali ich na zem. Tam sa zasa povaľovali zašpinené kusy rybieho mäsa. Väčšina rybích hláv pochádzala zo žralokov a obrovských raji. Okolo pobehoval ďalší bosý chlapec s dlhými hrabľami, ktorými triedil alebo prevracal menšie kusy rybieho mäsa, zhrabúval ich na kopy, akoby to bolo seno. Uprostred dvora stála ťava s dvoma veľkými košmi na chrbte, ktoré plnili mäsom ďalší dvaja chlapi. Podľa všetkého jeden predával a druhý kupoval.
Na všetkých putovaniach po mori sme príležitostne jedli žraločie mäso, lebo je celkom chutné, ak sa namočí na noc do vody, aby sa z neho vyplavil čpavok. Žralok je menej vyvinutá ryba, ktorá nemá orgány na odstraňovanie moču, a tak sa mu vstrebáva do krvi. Až teraz sme -pochopili, čo muži robia: vymývajú čpavok z mohutných kusov žraločieho mäsa, aby ich neskôr usušili a odviezli na vzdialené trhy. Pohonič tiav ich kupoval ako lahôdku pre svoj kmeň niekde v makránskej púšti alebo za ňou a dva dauy, ktoré kotvili pred plážou neďaleko osady, čakali na náklad. „Kolombo,“ povedali dedinčania, keď ukázali na dauy, a potvrdil to aj učiteľ. Veľa ľudí malo úžitok z tohto žraločieho mäsa obaleného pieskom: Od Srí Lanky až po južnú Indiu. Tento zámorský obchod s ďalekou Srí Lankou sprostredkúvaný malými člnmi mal pravdepodobne dlhú tradíciu. Hlboko na mňa zapôsobil.
Cestou do Ormary sme v brázde za člnom zbadali nejedného žraloka, lenže iba zopár ich bolo takých veľkých ako tieto tu. Na otvorenom oceáne pri Ras Ormare sa muselo nachádzať zrejme množstvo týchto ľudožrútskych príšer, ako som usudzoval podľa rozdavených papúľ. Najväčší dojem však neurobili na nás ostré zuby lúpežníkov, ale skôr maska, ktorá sa na hlavách vytvorila: mozaika z lesklých modročiernych korálkov. Nechcelo sa nám veriť, že muchy sa môžu zhŕknuť tak husto a v takých množ​stvách, až kým sa Carlo nesklonil s kamerou nad ne. Vzlietli, na chvíľu odhalili kúsok hlavy, zato však Carlo takmer spadol na chrbát zahalený do bzučiaceho mračna. Kam sme len pozreli, na plot, na kopy rýb, všetko pokrýval súvislý povlak múch. Smrad zo starých rýb sa šíril v teplom vzduchu na kilometre, takže zrejme privábil muchy zo všetkých častí Makránu do Ormary.
Možno práve tento ukrutný smrad mi ochromil zmysly a znecitlivel ma voči slabším zápachom. Zistil som to, keď sme na pláži narazili na dvoch rybárov, ktorí si stavali nové kanoe. Drevo na stavbu člna bolo biele, zato na ostatných člnoch, ktoré vytiahli z vody a poukladali na pláži do radov, bolo skôr tmavohnedé a akoby natreté hrubou vrstvou vodovzdornej fermeže. Stavitelia člnov si všimli, že skúšam náter a posunkami vysvetľovali, že náter pochádza z oleja žraločej pečene. Oňuchal som čln, ale nič som necítil. Spomenul som si na arabských rybárov v Iraku, ktorí mi vraveli, že kedysi aj oni natierali žraločím olejom svoje dauy, aby zostali vodotesné a navrhovali mi, aby sme to isté urobili aj s Tigrísom. Vtedy som odmietol. Pamätal som sa na hrozný smrad stuchnutého rybieho oleja, a tak som sa obával, že keby sme smrdeli ako zhnité ryby, odohnalo by nás to z vlastnej lode. Lenže ormarské člnky napustili olejom zo žraločích pečení, a ony nezapáchali. Znovu mi prišiel na um Gilgameš, epos o mezopo​támskom kráľovi, ktorý sa plavil do Dilmunu. Pri stavbe trstino​vej lode zmiešal olej s asfaltom. Zistili sme, že čistý asfalt sa na tŕstí rozpuká. Možno by ho bolo treba zmiešať so smolou a olejom, teda olejom zo žraločích pečení. Na tŕstí, ktoré sme nasekali v auguste, by sme sa udržali na vode celé mesiace, lenže s týmto náterom by sa presakovanie vody celkom zastavilo. Poučili sme sa od ľudí so stáročnou tradíciou, urobili sme to rozhodne lepšie než pri prvom nevydarenom experimente s Ra.
Všimol som si, že na vlhkom piesku odlivovej pláže polihuje zo päťdesiat psov napchatých rybacími vnútornosťami. More ustúpilo. Bolo dobre vedieť, že Tigris je schopný vydať sa na ďalšiu plavbu a že nezávisí od prúdov na druhej strane zátoky. Ťah, ktorý pôsobil na laná pri búrke, bol taký silný, že ramená kotvy sa ohli, ale ešte vždy sa držali prichytené ku dnu, najskôr preto, lebo korma sa dotýkala dna. Po prvej návšteve v osade sme sa vrátili na Tigris, aby sme sa presvedčili, či dvaja muži, ktorí zostali na palube, nemajú ťažkosti. Cestou sme nečakane stretli mladého poručíka pakistanskej pobrežnej stráže, ktorý táboril s mužstvom v štyroch stanoch na konci dračieho chvosta. Od začiatku sa k nám správal slušne, aj keď nás vlastne vypočúval, no keď sa dozvedel, že náš malý „dau“ sa volá Tigris, začal byť velmi priateľský. V stane mal rádio a z veliteľstva pobrežnej stráže v Karáčí dostal správu, že vody Makránu križuje „veľká loď menom Tigriss“ a nielenže jej netreba robiť nijaké prekážky, ale treba jej poskytnúť všetku potrebnú pomoc! Nadriadeným v Karáčí osobne zodpovedal za pakistanskú časť pobrežia Makránu.
Nevedeli sme, že makránske pobrežie bolo mimo dosahu cudzincov, a ani sme sa nedozvedeli prečo, lebo nikde inde nás priateľskejšie neprijali. Poručík pobrežnej stráže, učiteľ, policajt i odborník z Karáčí, ktorý mal organizovať miestny rybolov, tí všetci hovorili po anglicky a stali sa našimi priateľmi. Aj obyvatelia hovoriaci jazykom urdu robili všetko možné, aby nám preukázali pohostinnosť, pozývali našich mužov do svojich cha​tiek a uctili ich hostinou z morských rakov. Niektorí nám doniesli vajcia a kozie mlieko.
Nedorozumenia okolo pristátia našej „veľkej lode“ sa v ten deň nedali urovnať diskusiou medzi stanom v Ormare a hlavným stanom v Karáčí. Poručík si sadol k poľnej vysielačke, aby zahlásil, že Tigris sa našiel. Vrátili sme sa do našej zátoky, kde sa zase Norman zúfalo pokúšal nadviazať spojenie so svetom. Napokon zachytil akúsi skomolenú správu, že z Karáčí do Dubaja pláva loď, ktorá by sa mala zastaviť v Ormare a doručiť na Tigris 3600 litrov vody! Norman zo všetkých síl reval do mikrofónu, že vody máme dosť na budúce tri mesiace, takže tých 3600 litrov vody navyše by mohlo loď potopiť. Ale zdalo sa, že ho nik nepočuje.
Keď sme to potom spomenuli pred kapitánom Hansenom z Jasona, ubezpečil nás, že nám nepriviezol ani vodu, ani nemá namierené do Dubaja; dostal inštrukcie, aby uvolnil Tigrís a doviedol nás do Karáčí. Bol ochotný vziať nás kedykoľvek zadarmo do vleku.
Uvažovali sme, čo robiť. Po skúsenostiach so Slavskom sme sa báli vleku viac než búrky. Preto sme plánovali kotviť ďalej v západnej časti Ormarskej zátoky, kým sa počasie neustáli, a potom sa vydať na cestu do Karáčí. Odtial sme chceli prejsť do vnútrozemia a prezrieť si zrúcaniny Mohendžo-daro. Barometric​ký tlak bol stále nízky, takže sme sa rozhodli vyčkať na vietor, ktorý by nás nenahnal na útesy Ras Ormary, ani ďaleko na Indický oceán prv, ako by sme si prehliadli predhistorické mesto v údolí Indusu. Mohli sme sa vydať na cestu ťavami do Pasni a do vnútrozemia vyraziť zo starej pevnosti Sotka-Kóh. To by však značilo nechať Tigris na dlhší čas bez dozoru. Keby sme prijali ponuku kapitána Hansena, že nás na deň vezme do vleku popri pobreží až do prístavu v Karáčí, zostalo by nám viac času na prehliadku ruín. Prijali sme. Keď si muzikanti pozbierali nástroje a odtiahli s veľkým zástupom ľudí do osady, dve plavidlá na západe Ormarskej zátoky zdvihli kotvy. Vpredu šiel široký a mocný Jason a za ním Tigrís ako hračka na motúzku, a kým sme oboplávali Ras Ormaru, nastala noc.
Pestrofarebný život nadčasovej osady Ormara sa nám živo zachoval v pamäti ešte aj o týždeň, keď sme dorazili do predhistorického mesta duchov Mohendžo-daro hlboko v údolí Indusu. Tigrís sme nechali priviazaný o boju v rušnom modernom prístave Karáčí, kde nám pakistanské predstavenstvo prístavu prichystalo srdečné privítanie a veliteľstvo vojnového námorníc​tva sa ponúklo, že plavidlo bude strážiť pred Námornou akadé​miou, kým budeme na ceste do vnútrozemia. Sani, mladý sprievodca z národného múzea, nás minibusôm viezol po dobrých hradských cez rozmanité pakistanské mestá až k zrúcaninám Mohendžo-dara, asi 350 míľ od Karáčí.
Mohendžo-daro znamená Mohyla smrti. Nik však presne nevie, aké bolo skutočné meno tohto mesta v časoch, keď kypelo životom - asi v rokoch 2500-1500 pred n. l. Takmer tritisíc rokov po nich prišli sem budhisti a na zrúcaninách mesta postavili maličkú svätyňu. Územie nebolo ničím iným iba mohutnou hromadou ruín a piesku ešte roku 1922, keď pritiahlo archeológov. A oni začali s vykopávkami. Do tých čias sa nevedelo ani len o existencii zahrabanej civilizácie. Vedci nemali ani potuchy, že v údolí Indusu bola veľmi dávna civilizácia. V prácach, ktoré po prvej svetovej vojne začal R. D. Banerdží a členovia expedície sira Johna Marshalla, pokračovali mnohí ďalší a od tých čias odkryli takmer 240 akrov mesta. Napriek tomu však velké časti bývalej metropoly zostávajú ešte vždy hlboko pod zemou nepre​skúmané. Okolité roviny, kedysi zavlažované polia s datľovníkmi a figovníkmi, so pšenicou, jačmeňom, bavlnou, hrachom, seza​mom a inými záhradnými plodinami, sa dnes premenili na vysušené pláne piesku, na ktorých rastú iba miestami zaprášené tamariškové kroviská. Rieka Indus, kedysi obmývajúca mestské nábrežia, zmenila svoje koryto. Ešte aj podnebie je akési suchšie a menej príjemné. Tak ako spustnuté zrúcaniny Uru a Babylonu aj Mohendžo-daro leží ďaleko od vody. Ruiny bývalých obytných domov a obchodov sa rozprestierajú na celé míle od pokojného Indusu, ktorý bol životodarnou tepnou mesta, ale zároveň aj jeho ustavičnou hrozbou. Vykopávky odhalili, že po záplavách mesto sedem ráz stavali nanovo, až kým ho obyvatelia z neznámych príčin neopustili. Nevedno totiž, prečo odtial celé obyvateľstvo okolo pätnásteho storočia pred naším letopočtom náhle zmizlo. Nejedna z kostier, ktorá sa našla v zrúcaniskách, však nesie stopy násilnej smrti. Sir Mortimer Wheeler a iné archeologické autority vyslovili podozrenie, že aj keď podnebné, hospodárske a politic​ké zhoršenie mohlo oslabiť túto usadenú civilizáciu, definitívne zanikla skôr následkom zámerného ničenia vo veľkom, ktoré mohol spôsobiť árijský vpád zo severu. Úrodné lány, ktoré tisícročie živili civilizáciu v údolí Indusu, ovládli árijci, ktorí neprišli cez more, ale cez vysokohorské vnútrozemské priesmy​ky. Nájazdníci boli ľudia hovoriaci sanskrtom, ktorí neskôr pre neárijcov použili nesanskrtský názov Mleccha, teda termín, ktorý Bibby predbežne stotožnil s Meluhhou a pokladá ho za možné meno pôvodnej induskej civilizácie.
Či ju árijci poznali pod názvom Mleccha, alebo Sumeri pod názvom Meluhha, zakladatelia mesta, ktoré poznáme pod ná​zvom Mohyla smrti, zanechali po sebe stopy hlboko pôsobiace na každého cudzinca. Je to pomník odvekej jednoty ľudstva, lekcia o tom, že neslobodno podceňovať intelekt a schopnosti iných ľudí žijúcich na miestach alebo v epochách vzdialených od nás. Odrátajte nazhromaždené dedičstvo stovák našich pokolení, porovnajte ho s tým, čo spočíva vo vašich schopnostiach, a dostanete situáciu, v ktorej boli zakladatelia induskej civilizá​cie. Keď vek ľudstva rátame v miliónoch rokov, začíname chápať, že ľudský mozog sa plne vyvinul už do roku 3000 pred n. l. Obyvatelia Mohendžo-dara a ich necivilizovaní súčasníci by sa naučili viesť auto, zapnúť televízor i uviazať si kravatu rovnako ľahko ako dnešný Afričan či Európan. Za posledných päť tisícročí sa myslenie či vynaliezavosť čoraz vyspelejšieho človeka nie veľmi zmenili. Ak si návštevník Mohendžo-dara toto uvedomí, bude odtiaľ odchádzať s vedomím, že tvorcovia tohto mesta so všetkým, čo obsahovalo, alebo v rekordnom čase predstihli vo vynaliezavosti ostatné ľudské generácie, alebo boli - tak ako neskorší árijci - prisťahovalcami, ktorí so sebou priniesli staršie kultúrne dedičstvo.
Medzi vedcami existuje iba jeden názor: mesto Mohendžo-daro postavili podľa vopred pripravených plánov mestskí archi​tekti v rámci prísne organizovanej spoločnosti. Plán mesta bol taký istý ako plány miest v strednej a západnej Ázii pred štyri tisíc rokmi, nikdy ich však nepredbiehal. Ešte aj začiatkom nášho storočia si niekoľko menších miest udržiavalo rovnako vysoký kultúrny štandard.
Prvý dojem z mesta duchov sa len málo líšil od dojmu zo sumerských miest: ústredná vyvýšenina s chrámom obohnaným dole bludiskom ulíc a zrúcanín. Pôvodne sem však chrám nepatril; pred tisícpäťsto rokmi budhisti na nešťastie zmenili vrchol pôvodnej stavby a postavili si na ňom vlastnú svätyňu - kruhovitú stavbu z hliny a na dolných terasách početné mníšske cely. Pôvodná svätyňa na vrchole bola hranatá a stupňovitá, takže kopec s terasovitou pyramídou sa prispôsobil potrebám mníchov.
Keď sme sa prechádzali medzi tehlovými stenami, ktoré sa z vysokých poschodových budov zachovali, mimovoľne sme stíšili hlasy akoby z úcty pred posvätnými miestami. Neboli tu veľké chrámy ani príťažlivé paláce, zato však dôkazy o rovnakej životnej úrovni, aj keď sa zdalo, že najväčšie domy boli v strednej časti, hore vedľa terás, pred vyvýšenou svätyňou, v ktorej teraz už prevládali budhistické zrúcaniny. Pôvodní stavitelia mesta mali zrejme jasnú predstavu, čo chcú, takže z každej strany podlhovastej ústrednej vyvýšeniny viedli rovnobežné ulice. Ulice smerom na severojuh a východozápad boli rovné, niektoré boli široké až 30 stôp a rozdelovali mesto na pravouhlé bloky. Každý bol asi 400 yardov dlhý a 200-300 yardov široký. Múry z pále​ných tehál stavali zruční murári. Väčšina domov situovala dvere a občas aj okenné otvory do úzkych bočných uličiek, kadial mohli chodiť iba chodci, aby sa vyhli hluku a prachu hlavných ulíc, kde podľa tunajších zvykov premávali káry ťahané párom volov a zavše aj slonov, naložené stavebným materiálom i tovarom. Najväčším dojmom však zapôsobili zjavné dôkazy o zdravotníc​kej starostlivosti. Hoci tu neboli ohurujúce paláce či iné stavby ako dôkazy velikášstva absolútneho vládcu, prostým občanom tu poskytli komplexnú sústavu kanalizácie: ulice lemovali stoky vykladané tehlami, v pravidelných odstupoch sa nachádzali veľké tehlové bloky, ktoré kanály zakrývali. Mali vlastné príklopy, z ktorých mohli robotníci odstraňovať špinu. Tú našli archeológo​via nakopenú vedľa príklopov.
Pomedzi domy viedli aj potrubia so sladkou vodou, ba boli tu aj veľké verejné kúpele alebo kúpalisko, postavené najskôr na očistné obrady. Bolo dlhé 38 stôp, široké 22 stôp a asi 8 stôp hlboké. Presakovaniu vody zabraňoval dvojitý tehlový múr zasadený v asfalte, pričom medzi stenami bola ďalšia, asi trojcentimetrová vrstva asfaltu. Iná než dobre navrhnuté kúpalis​ko bola sieň s piliermi, zjavne určená na obrady, a ďalšia budova s mimoriadne hrubými stenami a arkádovitým dvorom neznáme​ho určenia. Vnútri mesta však zostalo ešte veľa stôp po živote medzi všetkými týmito prázdnymi múrmi: nádoby, modly a ozdo​by z trvácnych materiálov od bazaltu a hrnčiarskej hliny až po bronz, zlato a drahé kamene. Všetko, čo nepodľahlo skaze, odkryli vykopávky. Medzi objavmi bolo veľa popísaných a krásne zdobených pečatí, podobných tým, ktoré sa dostali k obchodným partnerom v Mezopotámii a na ostrovy Bahrajn a Failaka. Keďže toto písmo zatiaľ nevieme prečítať, miniatúrne podoby božstiev, zvierat podobných ľuďom a mýtických scén vyrytých na pečatiach v nás vyvolali dojem umeleckého štýlu, ale aj teokracie a kozmológie, ktoré sa zarážajúco podobali sumerským a čiastočne aj staroegyptským predstavám. Mnoho figúrok z keramiky a nie​koľko vynikajúcich bronzových sošiek znázorňovalo normálne ľudské bytosti a výjavy z každodenného života. Malé keramické modely znázorňovali ženy, ako melú múku na chlieb, kým bronzové reprezentovali ženy zdobené šperkmi a v elegantných postojoch pripomínajúcich tance. Boli tu keramické modely mužov s párom volov ťahajúcim dvojkolesové káry a bronzové miniatúry krásnych kočov. Niektoré z týchto figúrok sa tak veľmi ponášajú na figúry z dvoch ostatných veľkých civilizácií tej istej epochy, že často privádzajú do rozpakov aj odborníkov.
Ľahko si možno predstaviť život ľudí podľa tých opustených vecí a odpadkov, ktoré sa našli v zrúcaninách; roľník tu zanechal nástroje na kopanie, figy, zrno a bavlnu; rybár prekrásne bronzové háčiky na ryby; kupec elegantné bronzové váhy s pre​cíznymi pazúrikovými závažiami a pečate; hrnčiar majstrovské keramické výrobky od váz zdobených farebnými motívmi až po figúrkovité nádoby v tvare vtákov, zvierat a ľudí; maliar maltu; tesár nástroje na rezanie; zlatník náhrdelníky, náramky a ozdoby vyrobené zo zlata alebo z drahokamov; ďalej kovorytec s udivu​júcimi výrobkami z bronzú, počnúc soškami a končiac ručnými zrkadlami, ktoré tvoril s hlbokou znalosťou vyspelých výrobných postupov tzv. stratenej formy. Aj hazardný hráč tu zanechal stopy po sebe v podobe kociek, šachovníc s figúrkami, ktoré sa majú pohybovať po štvorčekoch. Iba vojak zanechal po sebe neveľa dôkazov o svojej prítomnosti v meste, čo naznačuje, že v ňom žila nebojácna obchodnícka a poľnohospodárska spoloč​nosť, ktorá vyjadrovala silu svojich obranných postavení pevnos​ťami na strategických miestach pozdľž pobrežia.
Zvyšky kostier na cintoríne v Harappe neprezrádzajú o pôvo​de induskej civilizácie nič. F. A. Khan
 zistil, že tu pochovávali štyri typy ľudí. Väčšina obyvateľstva Harappy sa skladala zo stredomorského typu stredného vzrastu s podlhovastou hlavou, úzkym nosom a dlhou tvárou. Bol tu aj iný typ, takisto s podlhovastou hlavou, ale so silnejšou kostrou a vyššou posta​vou. Tretí typ mal malú lebku a štvrtý bol výrazne mongolský.
Lenže bez ohľadu na to, koľko etnických skupín sa ťu stretlo, aby vytvorilo induskú civilizáciu, ako docielili občania Mohendžo-dara a Harappy, že predbehli všetky národy svojich čias tak náhle a vo všetkých oblastiach? Na túto otázku akiste nikdy nebudú vedieť odpovedať vykopávky v Mohendžo-dare a Harap​pe. Možno ich založili civilizovaní osadníci, ktorí prišli z Amri alebo Kot Didži, po ktorých sa zachovali dve ďalšie mohyly s pozostatkami, tróniace nad rovinami pri pobreží v tom istom induskom údolí. Navštívili sme ich obe, ale zachovala sa z nich iba súvislá masa polámaného muriva zo sušených tehál, úlomky hrncov, kostí a kúskov dreveného uhlia. Zo skúpych stôp, ktoré veda získala z týchto nepočetných pozostatkov, očakáva, že mohyly poskytnú dôležité informácie, z ktorých zistíme skutočný pôvod induskej civilizácie. Rozsiahle vykopávky vyniesli na svetlo pozostatky staršej kultúry významného charakteru. Mož​no ju zhruba datovať po roku 3000 pred n. l., alebo niečo predtým, čiže okolo roku 2500 pred n. l., keď vzniklo aj Mohendžo-daro a Harappa. Na to, aby išlo iba o náhodnú zhodu, je to až prinápadné. Podľa toho by induská civilizácia vznikla v tom istom období ako sumerské a egyptské dynastie. Preto neprekvapuje, že prostoduché mysle sú ochotné prijať aj tú najfantastickejšiu zo všetkých teórií, že totiž táto civilizácia prišla na našu planétu z vesmíru.
Keď nás sprievodca Sani viedol pomedzi starobylé múry Mohendžo-dara, široké ulice boli prázdne a okolité zrúcaniny bez striech vyzerali nahé a neveselé, rozďavené oproti oblohe. Lenže nám sa život v Mohendžo-dare zdal ešte aj teraz oveľa farbistejší, príťažlivejší a vyspelejší než v Ormare. Nebolo ťažké predstaviť si pohyb davu na hlavných uliciach, kým ďalší ľudia lenivo vysedúvali v tienistých bočných uličkách a podriemkavali, besedovali alebo hrali rozličné hry. Takmer sme počuli zvuky a čuchali pachy dobytka, sena i korenia, ktoré cez deň napľňali vzduch medzi múrmi rozpálenými slnkom. Hnedastí muži a ženy sa náhlili so zvieratami a bremenami; hrmotajúce káry s palmovými listami na pokrývanie domov alebo s bavlnou pre tkáčov a potra​vinami na trh; rybári s košmi na hlavách, pekári s teplým chlebom, ženy s vajcami, pečivom a tropickým ovocím; plačúce deti, spievajúce vtáctvo; buchot z kováčovej vyhne; bučanie zvierat a krik detí naháňajúcich sa po bočných uličkách, kým ostatné sedeli doma a kňazi ich učili písmo, ktoré sa nám doteraz nepodarilo rozlúštiť.
Život Mohendžo-dara nám ešte väčšmi umocnil dojmy z Ormary. Ormara vznikla živelne. Každú chatrč postavili rybári pre svoju rodinu. Osada tak ako väčšina iných vznikala celé stáročia prirodzene. Keď sme kráčali v Mohendžo-dare zo stredu mesta schodmi pomedzi domy okolo veže, videli sme, čo odhalili vykopávky za päťdesiat rokov, že toto je prázdna škrupina spoločnosti, ktorú kedysi viedol kňaz kráľ, pokladaný za polobo​ha, tak ako v prípade vládcov Mezopotámie a Egypta. Ulice, starostlivo orientované k slnku, kedysi vídali mudrcov prechá​dzajúcich cez zástup prostého ľudu: vysokí kňazi, pisári, hvezdári, architekti, vynálezcovia. Výkvet spoločnosti, spolu s vládcami veľkého a o nič menej dôležitého mesta Harappa, ktoré ležalo 500 míľ na hornom toku rieky, vytváral impérium, ktoré zane​chalo v zrúcaninách a pamätníkoch stopy v celom induskom údolí. Ríša sa rýchlo rozrastala, až sa napokon rozprestierala na 1000 míľach pozdľž celého toku rieky a dva razy toľko pozdľž pobrežia oceánu, od skalísk Makránu až po džungle južnej Indie. A túto krajinu možno poznali Sumeri pod názvom Meluhha. U nás sa stala známa pod názvom induská alebo harappská civilizácia vtedy, keď na územiach, ktoré sa dnes takto volajú, objavili prvé a dosiaľ najvýznamnejšie náleziská odkrývajúce svoju niekdajšiu existenciu. Vykopávky odhalili pozoruhodne zhodnú a nemenjiú kultúru v Harappe i Mohendžo-dare už od čias, keď tieto dve súbežne jestvujúce mestá vznikli, až kým o tisícročie nieskôr nezanikli. Namiesto pokroku tu však vidieť v stavebných detailoch jasné znaky zhoršenia, čo vedci dávajú do súvislosti s rýchlou výstavbou miest po zničujúcich povodniach.
Tajomstvo civilizácie induského údolia nespočíva ani tak v tom, prečo zmizla, ale skôr v tom, ako sa začala. Tak ako Egyptu a Sumeru, aj tejto civilizácii, ktorá tvorila súčasť veľkých a súbežne existujúcich civilizácií, chýbajú korene ešte aj v Amri a Kot Didži. Zdá sa, že si jednoducho musela vybrať za nový domov úrodné brehy veľkej rieky. Aj civilizáciu v Mezopotámii začali osadníci, ktorí vedeli odlievať bronz z dovážanej medi a cínu, ktorí pochovávali štvorkolesové káry s trojzáprahom býčkov v kráľovských hrobkách plných ďalších dôkazov o úrovni civilizácie, akú neskôr nedosiahli ani Babylončania, ani Asýr čania.
Pri hľadaní pôvodu vynálezcov, ktorí ako prví vynašli písmo a koleso, zisťujeme, že induská civilizácia sa nielenže prekvapu​júco podobala civilizácii Mezopotámie a Egypta, ale bola aj ich akýmsi podozrivým súčasníkom. Rozdiel jedného storočia je pri takýchto významných míľnikoch ľudskej histórie zanedbateľný, najmä keď dnes musíme poopraviť niekdajšie myslenie a merať výdobytky ľudstva na stupnici vyše dvoch miliónov rokov. Keď​že vžité dogmy týkajúce sa staroveku človeka ako druhu úplne zlyhali, mali by sme byť rozvážnejší a neveriť slepo doterajším domnienkam o veku a šírení sa civilizácie. Vieme toho primálo. Nové objavy ustavične menia dosiaľ nejasný obraz. Dnes vieme celkom isto iba to, že zakladatelia egyptských a sumerských dynastií zanechali stopy na brehoch riek a zobrazo​vali veľké trstinové lode svojich predkov v čase, keď sa v indus- kom údolí rodila tretia civilizácia. A že všetky tri civilizácie vznikli v troch veľkých riečnych údoliach okolo Arabského polostrova.
Vykopávky v údolí Indusu, ale aj v Mezopotámii a Egypte, ani zďaleka nevyčerpali zásobu prekvapení pre tých, čo doteraz veria, že dejiny ľudstva sa začínajú Kolumbusom alebo starými Grékmi a Rimanmi. Aj keď je pozornosť archeológov, prirodze​ne, upretá do vnútrozemia, kde našli prvé mestá Harappu a Mohendžo-daro, postupne vychádza najavo, že lud induskej civilizácie žil rád na pobreží mora a rieky. Americký geológ L. R. Raikes
 vyrátal úroveň hladiny mora a riečiská veľtokov v období starej induskej kultúry a zistil, že takmer všetky miesta tejto civilizácie sa nachádzali pri mori alebo pri rieke. Vedci sa od istého času oveľa väčšmi zaujímajú o prímorské oblasti, najmä po tom, čo sa dokázalo, aký význam pripisovali naj​staršie národy okolo Indusu lodnej plavbe a prímorskému ob​chodu. Zástancom tejto teórie je S. R. Rao
, známy indický archeológ, ktorý odkryl nejedno sídlisko v induskom údolí, no postupne sa presunul k pobrežiu. Hovorí:
„Donedávna sa všeobecne tvrdilo, že induská civilizácia sa obmedzila na pevninu... Novšie výskumy objavili niekoľko harappských prístavov, ktoré predpokladajú čulé obchodovanie medzi induským ľudom a Sumermi koncom tretieho a začiatkom druhého tisícročia pred n. l. Celá pobrežná časť Kaččhu, Káthijávaru a južného Gudžarátu, dlhá 1400 kilometrov, bola v druhom tisícročí pred n. l. posiata harappskými prístavmi. Niektoré z nich stáli už v treťom tisícročí... ani jedno vnútrozem​ské sídlo harappskej kultúry nie je však také staré ako Lothal... Najvyššia stavba z pálených tehál, ktorú Harappčania postavili, sa nachádza v Lothale na východnom okraji mesta. Slúžila ako prístav a na vykladanie a nakladanie tovaru.“
Tento predhistorický prístav s rozsiahlym tehlovým dokom je možno najdômyselnejším objavom so vzťahom k induskej civilizácii. Postavili ho okolo roku 2300 pred n. l. a skladá sa z obrovského bazénu s hrubými nábrežnými múrmi z pálených tehál. Dobre zachované pozostatky múrov sú ešte aj dnes vysoké 10 stôp a spevňuje ich prístavisko z nepálených tehál široké 43-66 stôp. Bazén je dlhý okolo 709 stôp, asi 122 stôp široký, pričom ho navrhovali tak, aby prijal lode 59-65 stôp dlhé a 13-20 stôp široké, čo je viac, ako má Tigris. Rao tvrdí, že vyše 40 stôp široký vstupný otvor mohli preplávať popri sebe dve lode a končí: „Vysoký stupeň zručnosti, ktorý dosiahli obyvatelia Lothalu, možno vidieť na duchaplnom spôsobe, akým regulovali tok vody v doku pri prílive a odlive. Plavbu lodí do bazénu zabezpečili tak, že pri nízkom stave vody posunuli bránu, ktorá sa pohybovala v drážkach na bočných stenách hrádze. Prebytočnú vodu nechali pri vysokom stave odtekať tak, že nechali hrádzu otvorenú. V nijakom inom prístave doby bronzovej sa nenašiel umelý dok so zariadením na zahradenie vody. Ba ani v samej Indii nezazna​menalo hydraulické inžinierstvo od čias Harappy ďalší rozvoj.“
Čím bol Lothal za čias lnduskej ríše? Rao tvrdí, že záso​bárňou ryže, bavlny a obilnín. Prístav mal aj vlastné dielne na výrobu korálkov a bol významným strediskom spracovania slonoviny. Karneol dovážali z vnútrozemia, ale nálezy klov a sloních kostí dokazujú, že slony chovali aj tu, rovno na mieste. Najdôležitejším vývozným tovarom Lothalu boli podlá Raa slonovina, karneolové a steatitové korálky, perleťové intarzie a možno aj bavlna a z nej vyrábané tovary. Rao objavil aj terakotovú hlavu „bradatého muža so sumerskými črtami“, ktoré podľa neho svedčia o stykoch so západom. V kupeckom dome na bazárovej ulici v Lothale vykopal „osem zlatých príveskov podobných tým, čo sa našli v urskom kráľovskom pohrebisku“. Hovorí, že toto všetko pridáva na váhe osemnástim zlatým pečatiam indického pôvodu, ktoré sa už našli v Ure, spolu s tými, ktoré objavili v mestách Susa, Kiš, Asmar, Hama, Lagaš a Tepe Górá. V Lothale našiel aj okrúhlu steatitovú pečať, ktorá spracovaním nie je celkom indická ani sumerská, ale takmer totožná s pečaťami, ktoré vykopali Dáni na Bahrajne. Keď Rao spomínal túto pečať „Perzského zálivu“ v osobitnej správe
, došiel k tomuto záveru:
„Induské pečate a ostatné ozdobné predmety nemohli sa dostať do Uru, Kiša, Lagašu, Telí Asmaru, Braku, Dijaly a ešte ďalej inak ako prostredníctvom čulých obchodných stykov kup​cov z Perzského zálivu. Použitie osobitných typov pečatí v rozlič​ných krajoch prezrádza existenciu obchodných sprostredkovate​ľov, ktorí viedli účtovné záznamy, uzatvárali zmluvy a rozdeľovali zapečatené baly tovaru. Ich hlavné strediská sa nachádzali v južnej Mezopotámii, v Perzskom zálive a na západnom pobreží Indie, na jednej strane siahala až do induského údolia a na druhej do Khambátskeho zálivu.“
V Lothale vykopali aj zopár modelov člnov nahrubo vyrobe​ných z hliny, niektoré s plochým dnom, iné s kýlom, pravdepo​dobne votívne predmety alebo predmety pre šťastie, ako aj malé hlinené, asfaltové a strieborné člny, také bežné v mezopotám​skych vykopávkach. Keďže všetky boli vymodelované iba v hru​bých črtách a symbolicky, niet na nich ničoho, čo by prezrádzalo rozmery či detaily ozajstných kupeckých lodí, aké sa plavili na mori. Keďže tie neboli z hliny, ale z materiálov, ktoré podliehali skaze, môžeme si iba podľa veľkolepých prístavných zariadení a pečatí obchodných námorníkov z Lothalu predstaviť, aké bolo plavidlo veľké.
Keďže my sami sme priplávali na bývalé územie induského ľudu na lodi sumerského typu postavenej z berdi a objavili sme otepové člny v Dilmune i v Makane, boli sme pochopiteľne zvedavejší než hocikto iný, kto sem kedy prišiel, aký druh morského plavidla používali obyvatelia Induskej ríše. Akoby chcel obyvateľ Mohendžo-dara pomôcť potomstvu pri hádaní, zanechal ďalšiu pečať, ďalší drobný úlomok tvrdého kameňa, ktorý sa mal stať práve tým kamienkom, čo zaplnil medzeru v hádanke, ktorú sme sa pokúšali rozriešiť experimentom Tigris. Videl som vykopané predmety induskej civilizácie v popredných múzeách Ázie, Európy a Ameriky. Malá poľná výstava na úpätí rozvalín Mohendžo-dara mi však prichystala väčšie prekvapenie.
„Aha, loď!“ povedal Toru a potiahol ma za rukáv, kým ja som obdivoval kamenného bôžika s očami vykladanými perleťou, presne takého ako v Mezopotámii. Ťahal ma k ďalšej vitrínke, kde sme museli až pritlačiť nosy na sklo, aby sme uvideli, čo tam je: malá žltkastá steatitová pečať, kúsok vápenca nie väčší ako môj palec. Na štítku bolo napísané iba: „Pečať s člnom.“ Kamienok bol kedysi rozlomený na dvoje a nálezcom starostlivo zlepený. Symbol, ktorý si zvolil pôvodný majiteľ, znázorňoval loď, ma-gur typického kosákovitého tvaru, určený na plavbu po mori. Bolo jasne vidieť povrazy typické pre trstinové plavidlo, na korme dve kormidlové veslá a medzi dvoma sťažňami palubnú kajutu. Oba sťažne vyzerali ako naše a aspoň jeden z nich mal podobné priečky sťažňového rebríka, aký sme z egyptských predlôh prevzali aj my na Ra a na Tigríse.
Málokedy zapôsobia neumelé čmáranice na kúsku kameňa takým silným dojmom na moreplavcov, ako sa to stalo s týmto pozostatkom po pradávnom mornárovi či kupcovi, ktorý ho nechal tisícročia ležať medzi odpadkami v Mohendžo-dare. Pôvodný majiteľ iste netušil, že každučká ryha, ktorú vyryl do kúska steatitu, stane sa raz predmetom dôkladného výskumu a spôsobí taký rozruch. My sme však neboli prví, čo pochopili význam nálezu. V správe o svojom objave píše E. J. Mackay toto:
„Plavidlo zobrazené na pečati vyryli smelo, aj keď len letmo, zjavne trojuholníkovým rydlom, no pravdepodobne nešlo o zruč​ného rytca pečatí; v tom spočíva zaujímavosť pečate, lebo zrejme pre túto neodbornú zručnosť nie je motív podaný stereotypne. Čln má ostro vytočenú provu a kormu, čo je charakteristické takmer pre všetky staroveké vyobrazenia člnov. Ten istý typ člna sa vyskytuje na mínojských pečatiach, na preddynastickej kera​mike v Egypte, ale najmä na valcovitých pečatiach Sumeru. V poslednej krajine sa tento typ člna používal až do asýrskeho obdobia.“

Mackay predpokladal, že rovnobežné šrafovanie znamená povrazy zväzujúce čln „vyrobený z tŕstia ako primitívne člny v Egypte a plavidlá, ktoré sa používali v močariskách južnej Babylónie“. Konštatoval, že pečať predstavuje typ plavidla, ktoré sa používalo v dávnom Mohendžo-dare, a usudzoval, že jeho majiteľ možno mal niečo do činenia s námornou dopravou istého druhu, keď venoval toľkú pozornosť detailom.
Mackayov objav nevzbudil ktovieakú pozornosť, najmä keď našiel už len jednu, aj to oveľa hrubšie načrtnutú loď na črepe z hrnca. Táto mala výrazne klenutý trup, dvojitý sťažeň s párom rahien a na korme kormidlové veslo s pákou. Vedci, ktorí preskúmali objav, sa však svorne zhodli, že „čln z pečate je nepochybne papyrusový čln“
 a že „je to vynikajúca pečať... a ozvena predhistorického Egypta...“

Mali starodávni induskí obyvatelia prístup k papyrusu? Veď papyrus bol africkou rastlinou. Prvé egyptské lode boli postavené naozaj z neho. V tých časoch rástol papyrus hojne pozdľž celého toku Nílu i na šírych územiach ostatnej Afriky. Rozšíril sa aj do stredomorských oblastí Malej Ázie, kde sa ojedinelý výskyt papyrusových rastlín zachoval až do súčasnosti, takže trstinové lode sú vyryté na stenách starodávnych jaskýň v Izraeli a na chetitských pečatiach v Gaziantepe, i tam, kde prorok Izaiáš (18) hovorí o trstinových lodiach, ktoré sa plavia aj s cestujúcimi z Egypta. Papyrus museli jeden čas poznať aj na ostrove Korfu, kde rybári až donedávna stavali člny zo sitiny a nazývali ich papyrella. Na Sicílii prežili člny starovek, kým trstinové (nie však papyrusové) člny sa zachovali na neďalekej Sardínii. Staro​dávni moreplavci preniesli papyrus až za Gibraltár a vysadili ho na Kanárskych ostrovoch, kde ho prekvapení Rimania našli rásť v riekach.
 Nevedno, kto priniesol priesady tejto náročnej sladkovodnej rastliny na tieto ostrovy ďaleko v Atlantiku. Na ostrovoch však boli Feničania. Zanechali obrazy trstinových lodí na jednej z najkrajších váz, ktoré sa nedávno našli na dne oceánu pri ich bývalom atlantickom prístave Cádiz v Španielsku, ale papyrus nie. V bývalom fenickom prístave Lixus na atlantickom pobreží Maroka stavali Berberi ešte nedávno člny z trstiny, no keďže tu nerastie papyrus, na ich stavbu používali nekvalitnú riečnu trávu. Papyrus na Kanárskych ostrovoch sa udržal dlho, potom však vyhynul, takže keď stredovekí Portugalci znovuobjavili tento kút sveta tisíc rokov po Feničanoch, plavovlasí ostrova​nia už nevedeli postaviť plavidlo z nijakého materiálu, aj keď pre svojich mŕtvych vyrábali doštené rakvy, vykonávali trepanáciu lebky a iné veci, čo jasne dokazuje ich styky s námorníkmi z ďalekého kúta Stredomoria. S úlomkami trojnohých váz fenického pôvodu našli archeológovia aj terakotové pečate, ktoré sa vôbec nelíšia od typických mezopotámskych pečatí; sú vysta​vené v Gran Canaria Museum aj s vybranými, typicky mexickými terakotovými pečaťami ako dôkaz zarážajúcej podobnosti.
Papyrus bol pre starodávnych moreplavcov nepochybne najužitočnejšou rastlinou, takže sa ho iste pokúšali pestovať so striedavým úspechom aj na územiach, kde dnes už po ňom niet ani stopy. Obrovské plochy močiarov okolo najstaršej mexickej pyramídy v La Venta pri Mexickom zálive sú zarastené rastlinami s kvetom a byľou, ktoré oko laika neodlíši od papyrusu. Botanici túto rastlinu skúmajú, pretože podľa ich predpokladov môže ísť o potomka papyrusu (Cyperus papyrus). Túto dôležitú domnien​ku predniesol nedávno na etnobotanickom seminári profesor D. B. Lawrence z botanického oddelenia Minnesotskej uni​verzity:
„Znovuobjavenie šachoru obrovského (Cyperus giganteus) na zálivovom pobreží mexického štátu Tabasco, na území slávnej olméckej kultúry, v domovine „prvej americkej civilizácie“, a poznanie, že sa ponáša na papyrus, priviedlo autora týchto riadkov k názoru, že pravdepodobne ide o rastlinu vypestovanú z rastliny pochádzajúcej zo Starého sveta, že ju do Nového sveta priniesol človek v staroveku (pred 3000 alebo aj viac rokmi) a že rastlina mohla zohrať velkú úlohu pri vzniku a rozvoji kultúry Olmékov.“

Podľa všetkého o výskyte papyrusu v Mezopotámii neexistuje nijaký záznam alebo stopa. Prvý ma-gur postavený z tŕstia museli teda zviazať z berdi ako my. A keďže sme na ňom doplávali až do Pakistanu, berdi sa osvedčilo ako súce na stavbu morských plavidiel.
Od pustej krajiny okolo Mohendžo-dara nebolo ani tak ďaleko k zeleným brehom Indusu na jeho dlhej ceste k mangrovníkovým mokradiam a k moru. Z malého múzea pri ruinách sme sa raz-dva dostali k brehom rieky, ktoré sa za oných čias rozprestierali pri mestských múroch.
„Tŕstie! Hej, to je berdi!“ Norman vliezol prvý do močiara po rastlinu. Pri pohľade na typický oválny prierez polmesiacovitého stebla s priliehajúcimi vetvičkami, so špongiovitou dužinou, veľkými bunkami, voskovitými stenami, sa nedalo pomýliť. Toto bola rastlina, z ktorej sme postavili Tigris. Či ju sem zaniesol človek, alebo príroda, to už je botanický problém. Rástla na obrovských plochách, a nech sme sa ocitli hocikde na induskej rovine, len čo sme niekde narazili na neobrábanú oblasť s moča​ristou pôdou, už sme na nej našli divo rastúce berdi. Tak teda berdi, a nie papyrus bolo tým tŕstím, ktoré používali induskí obyvatelia na stavbu otepových lodí toho istého typu ako v Mezopotámii a Egypte. Moreplavci medzi Urom a Indusom mohli si v predhistorických časoch opraviť či zrenovovať plavidlá, ak ich návšteva mala trvať dlhšie, než by vydržalo ich tŕštie.
Cestou späť na Tigris sme si v karáčskom prístave našli čas a opäť sme sa ocitli vo svete, kde žijú bok po boku obyčaje staré i nové, oddelené 5000 rokmi, a ktoré v nás zanechali hlboké dojmy. Kým vek prúdových lietadiel sa pevne zakorenil v mes​tách ako Karáčí, kde sa dá za peniaze získať všetko, mimo nich vidí cestovateľ všetky stupne vývoja z doby bronzovej v induskom údolí až po prítomnosť. Árijskí nájazdníci induskú civilizá​ciu zo začiatku zrejme nepotláčali, ani ju nevytlačili prv, kým nezanechala výrazné stopy na území, ktoré ovládala. Videli sme kmene z horských oblastí Beludžistanu, z krajiny, ktorú sme zbadali oproti oblohe, keď sme sa blížili k Makránu od mora. Kmene zišli k rieke, usídlili sa pri nej. Ich káry, do kto​rých boli zapriahnuté páry volov, sa do detailov ponášali na hlinené modely z Mohendžo-dara. Keďže títo ľudia z vrchov iste nikdy neboli v múzeu, ich káry museli byť zhotovené podľa tradície, ktorú árijci nezavrhli. Niektoré z drevených kolies mali aj krásnu reliéfnu výzdobu, a dali by sa použiť ako svietniky v hociktorom modernom domove. Príbytky obyvateľov údolia Indusu, napríklad v Ormare, nám pripomínali domy irackých močiarnych Arabov, ktorí takisto v zjednodušenej podobe zachovávajú starú podobu domu, veľmi dobre známu zo sumerských pečatí. V týchto domoch sme našli ženy sediace na zemi, ako melú múku v kamenných žarnovoch, teda presne tak ako hlinené sošky z Mohendžo-dara a Uru. Keramické misy uvoľnili cestu nákupu kovového riadu; inak sa kultúra Mohendžo-dara odrážala v celom ich správaní. Ich zvieratá ako prví udomácnili zakladatelia induskej civilizácie, bavlnené odevy tkali z rastliny, ktorú ako prví kultivovali, a to na tkáčskom stave, ktorý vynašli ako prví. Ešte aj obilie, z ktorého piekli chlieb, pochádzalo z druhov, čo ako prví dopestovali títo priekopníci, o ktorých terajší obyvatelia sotva niekedy počuli. Boli spokojní so svojím dedičstvom a za tie štyri tisícročia až podnes ho nezdokonalili, hoci by už mali pomaly žiť životom 20. storočia.
Pri chyži z trávy sedel muž, ktorý rukami tvaroval trus kopytníkov do malých úhľadných tabuliek, tie vŕšil do kôpok, aby na slnku vyschli a poslúžili mu ako kurivo. Spýtal som sa ho, prečo si on aj mnohí ďalší muži kmeňa farbia vlasy a huňatú bradu na červeno. Povedal len toľko, že iba zo zvyku.
Berdi a kassab rástli na brehoch všetkých potokov a hrádzí, ba videli sme aj, ako ich sekali, aby si z nich postavili celé chyže, ale aj vyrobili krytinu na domy z nepálených tehál. Väčšina domov, ba aj celé mestá boli postavené z tehál vysušených na slnku. Vzorom pre všetky staré, dosiaľ obývané mestá bolo očividne Mohendžo-daro.
Umenie stavať domy z nepálených tehál je staré ako sama civilizácia induského údolia, a to isté platí aj o Mezopotámii. Tam, kde ho títo tvorcovia kultúry nezaviedli, rozšírili ho neskôr Arabi, lebo je to jednoduchý a dômyselný postup, vhodný pre krajinu bez dažďa, kde niet iného stavebného materiálu.
Zastali sme, aby sme sa pozreli, ako dedinčania vyrábajú tie tehly. Robia ich v takých istých veľkých rozmeroch a v takých istých drevených rámoch, aké sme videli aj v Iraku a Mexiku. Keď zmes zeminy, slamy a vody začne schnúť, vyberú ju z rámov a dosúšajú na slnku. Tento jednoduchý postup výroby nepále​ných tehál by vôbec neprekvapoval v krajinách na severe Afriky od Egypta až po Maroko, zato je prekvapujúci jeho výskyt u zakladateľov mexickej civilizácie na džungľovom pobreží Atlantiku. Tehly z nepálenej hliny používali Olmékovia, zaklada​telia americkej civilizácie, o ktorých zatiaľ nevieme veľa, keď stavali pyramídové chrámy situované k slnku v pobrežných močariskách La Venty, ktoré oplývali drevom a tŕstím. Kvádre z nepálenej hliny používali aj predinskí obyvatelia Peru pri stavbe pyramíd pozdľž pobrežia v podobe zikkuratov, ktoré mali na vrchole postavený chrám. Pyramída v Cerro Colorade na severe Peru má rozlohu 4000 m2, takže aby predhistorickí stavite​lia mohli vztýčiť túto kolosálnu stavbu, bolo treba vyrobiť z nepálenej hliny šesť miliónov hranolov. Napriek úplne odlišným prírodným podmienkam a životnému prostrediu stavali zaklada​telia predhistorickej civilizácie vo vlhkých pralesoch Mexika a na pustatinách Peru domy z nepálených tehál v štýle Starého sveta.
Keď som videl osly a ťavy, ako prichádzajú na trh naložené bavlnou z induského údolia, nemohol som si nespomenúť na staré Mexiko a Peru. Pokiaľ stihla veda zistiť, pestovanie bavlny, najmä užitočných druhov s kúdeľou, ktorú možno spracúvať, začalo sa v induskom údolí a odtiaľ sa rozšírilo do Egypta. Lenže rozľahlé plochy pestovanej bavlny našli aj Španieli, keď priplávali do Mexika a Peru. Dodnes ostáva záhadou, že zvislý tkáčsky stav s dvojitou osnovou, ktorý Španieli našli u inských žien, bol taký istý ako rám, ktorý sa používal v starom Egypte a Mezopotámii. Dokonca aj nezvyčajne zdobené hrnčiarske kruhy, ktoré sa používali aj na výrobu priadze, často nemožno odlíšiť. Vedci poukazujú na to, že tkaniny, z ktorých vyhotovovali odevy, sú totožné na oboch stranách Atlantiku.
To však nie je všetko. Aj botanici majú k tejto záhade za posledné roky čo povedať. Moderný výskum chromozómov ukázal osobitosti bavlny, ktorú pestovali starobylé národy Mexi​ka a Peru. Chromozómy všetkých druhov bavlny zo Starého sveta sa líšia od chromozómov divých amerických druhov, takže predkolumbovskí pestovatelia bavlny v Mexiku a Peru museli nejakým spôsobom doniesť bavlnu zo Starého sveta, skrížili ju s tunajšou divou bavlnou a docielili dokonale spriadateľný efekt, v ktorom chromozómy oboch druhov vytvorili hybrid s dvojitým počtom chromozómov, jediný druh, v ktorom sa spojili oba typy chromozómov. Botanici teda nastolujú otázku, ktorú by však mali zodpovedať bádatelia kultúry ľudstva: ako sa dostala spriadateľná bavlna Starého sveta, bavlna s chromozómami druhu, ktorý najprv dopestovali národy z údolia Indusu, do rúk zakladateľov kultúry Mexika a Peru? Ak ta semená zaniesol vietor alebo vtáctvo, americký Indián ich musel spoznať a zasa​diť na svojich poliach ešte prv, než rastliny zdiveli, a zároveň zistiť, že spriadateľná bavlna rastie dlhšie než divá, vynájsť kolovrátok na spriadame priadze a tkáčsky stav.
Je smiešna zúfalá túžba mnohých historikov vyhradiť prvé preplávame Atlantiku Španielom alebo Vikingom. Teda Európa​nom, ktorí objavili Kanárske ostrovy len dvetisíc rokov po Feničanoch, a tí sa ta dostali z Malej Ázie na čoraz dlhších cestách za poznaním a kolonizáciou. Takmer s nádychom nábo​ženského fanatizmu sa západný svet pokúšal hľadieť na objavenie Ameriky ako na dielo Európanov, akoby tento svetadiel chránilo more až dovtedy, kým miestnych barbarov neobjavili civilizovaní európski moreplavci. My sa usilujeme byť nezaujatí. Umenie moreplavby, písmo, dokonca aj symbol kríža a náboženstva, ktoré sme doniesli do Ameriky, sme získali my Európania najprv z Ázie.
Keď nám od historických údajov a nových dojmov už dunelo v hlave, keď sme prestali fotografovať arabské pevnosti, ktoré ani jeden z nás doteraz nevidel, keď sa nás Sani pokúšal nakriatnuť, aby sme navštívili ďalšie mešity a islamské zázraky, s prekvape​ním sme zistili, že sa bosí a unavení tlačíme v ďalšej historickej svätyni. Dotisol nás ta, aby sme si prezreli posvätnú rakvu: bola to hrobka z 13. storočia a patrila Savanovi Šabazovi Kulandovi, ktorý na toto územie priniesol islam. Nad ľudským davom sa v pozadí vypínal muž s pozoruhodne dlhými rukami a bral papierové kvetiny od každého, kto sa nemohol dostať k rakve. Vzrástla vo mne zvedavosť, keď sa pustil cez zástup ako na chodúľoch. Vbehol som do medzery za ním, aby som videl, ako to robí; prekvapilo ma však, že mu nohavice siahali až po zem. Čudný vtip v hrobke, pomyslel som si, človek, ktorý nosí ďalšieho na pleciach a obaja sú zakrytí plášťom. Lenže potom som zbadal najväčšiu ľudskú nohu, akú som kedy videl, a najväčšie ruky. Aj hlavu mal abnormálne veľkú, a v nej obrovské oči a pery.
V pochmúrnom ovzduší starej hrobky to vyzeralo, ani čo by sa tam tackal legendárny obor. Zo tri razy som ho obišiel, kým som si dodal odvahy a vyvolal ho von na svetlo. Zohol sa, keď prechádzal cez bránu svätyne, a keď sme si stali okolo, namerali sme mu bez topánok dobrých 240 centimetrov. V údolí Indusu sme videli veľa nápadne vysokých ľudí, lenže ani jeden nebol taký vysoký ako tento.
Zdalo sa mi, že na tejto bleskovej návšteve v Pakistane sme už videli dosť. Tento pocit však trval iba dovtedy, kým sme sa nevrátili do Národného múzea v Karáčí, keď sa ma jeho riaditeľ Tazuir Hamidi spýtal, či sme boli v Hasan Vahane. Nikdy sme o ňom nepočuli.
Hasan Vahan je dedina na jazere spájajúcom sa s riekou Indus neďaleko Mohendžo-dara, kde ľudia dosiaľ vyrábajú hrnčiarske výrobky mohendžodarského typu a žijú životom veľmi podob​ným tomu, akým sa žilo kedysi v tomto meste. Na vode jazera plávalo ohromné množstvo drevených lodí, kde žili potomkovia prastarého ľudu. Rybári, ktorým člny patrili, žili na palube aj s rodinami a s celým imaním a nikdy neopúšťali svoje plávajúce domovy. Riaditeľ múzea sa rozprával s vyše storočným mužom, ktorý nikdy nevkročil na breh.
Veľmi radi by sme boli zašli do vnútrozemia a navštívili Hasan Vahan, lenže v znečistenom prístave nás čakal Tigris; naším cieľom bol oceán, nie jazero, takže sme sa museli vrátiť na palubu, zdvihnúť plachty a opustiť Áziu. S prívetivým pakistan​ským archeológom sme sa úplne zhodli v názore, že dávni obyvatelia Indusu udržiavali styky s Mezopotámiou. Vo svojom múzeu mi ukázal predmety, ktoré vylučovali akúkoľvek pochyb​nosť. Medziiným ma upozornil na čosi, čo sám nazval gilgamešským motívom na pečati z údolia Indusu, na ktorej dôverne známy mezopotámsky poloboh stojí medzi dvoma vztýčenými levmi. Gilgameš! Legendárny kráľ Uruku, ktorý sa plavil do Dilmunu, aby navštívil krajinu svojich najdávnejších predkov. Povesť o Gilgamešovom mýte sa rozšírila aj za Bahrajn a dostala sa až na Indus.
Pokiaľ ide o mňa, nepochyboval som. Súhlasím s vedcami, ktorí stotožňujú induskú oblasť s Meluhhou. Meluhha nemôže byť ničím iným. Dilmun, Makan a Meluhha patria dokopy. Na svojom ma-gure sme ich navštívili všetky. Boli sme pripravení nastúpiť na loď a vydať sa za ďalšími dobrodružstvami.

Z ÁZIE DO AFRIKY: Z MELUHHY DO PUNTU
ODCHÁDZAME z Ázie. Studený severný vietor fúka cez škáry v stene kajuty, keď zavčas ráno vstanem skontrolovať, či sú všetci na palube. Dobrý vietor. Všetci muži sú tu, vrátili sa z poslednej vychádzky na pobreží, ktorá sa dlhší čas nezopakuje. Nik však nevie, za aký dlhý.
V karáčskom prístave sme nemali ani chvíľu čas. Dookola boli samé lode a medzi nimi sa celú noc prepletali malé člny. Na úsvite preplávali okolo nás pakistanskí rybári v malých dauoch a srdeč​ne nás zdravili. Naša loď ich dosť prekvapila. Zakrátko vystúpili na palubu prístavní colníci.
„Váš ďalší cieľový prístav?“
„Nevieme.“
„Ale mali by ste.“
„Napíšte Bombaj.“
Na malej plachetnici priplávala rodina emigrantov z Iránu, majitelia lodiarskej agentúry Kavesdží a synovia, a hodila nám lano. Ponúkli sa, že nás vezmú do vleku a vytiahnu z prístavu. Keď sme sa pohli, cez štrbiny na dne nám pošteklil nosy zápach zhnitých vajec. To isté sa nám prihodilo, keď sme veslovali z Maskatu. Moderné prístavy sú neuveriteľne znečistené. Báli sme sa, aký to bude mať účinok na povrazy a tŕstie. Možno špina už zasiahla niektoré z vonkajších berdi. Našťastie sme už od odchodu z Maskatu vedeli, že strašný zápach by mal zmiznúť, len čo tŕstie premyjú slané oceánske vlny.
V ústí prístavu sme narátali tridsaťosem kotviacich lodí. Jednou z nich bol aj Jason s kapitánom Hansenom na mostíku. Megafónom nám zaželal šťastnú cestu a dodal, že len včera sa vrátili z ďalšej výpravy do močaristého mangrovníkového bludiska v induskej delte. Odišli zachraňovať grécku loď, ktorá zaviazla v mokradi, ale kým ta Jason dorazil, piráti stihli plavidlo úplne vyrabovať.
Keď sme mali prístav za sebou, zdvihli sme plachty. Naši pomocníci stočili vlečné lano a vrátili sa. Poslednými slovami bradatého kapitána, ktoré nám zakričal z jachty, bola dobromyseľná ponuka, že Tigris po použití odkúpi. Aby sme mu poslali telegram, kedy a kde skončíme cestu. Pošle po nás a po trstinové plavidlo loď. Tigris by vraj chcel vystavovať.
Hustý smog za kotviskom nám úplne zakryl výhľad na veľkomesto. Za posledné roky sa Karáčí rozrástlo zo sedemsto​tisíc na vyše päť miliónov obyvateľov. V diaľke na mori sa ligotala veľká naftová škvrna. Po hladkých vlnách k nám doplávali dve sviňuchy. Pomedzi trstinové otepi prebehla myška, pozrela na nás a odbehla do skrýše. Bola to možno tá istá myš, čo šla s nami už odvtedy, čo sme opustili Rajskú záhradu.
Len čo sa utíšil severný vietor, uvideli sme sťažne zakotvených lodí, ktoré sa týčili na obzore za nami ako utopený les. A nastali problémy s kormidlovaním. Vietor sa vracal v slabých nárazoch, lenže južný. Prova sa obrátila ku Karáčí. Museli sme veslovať. Už sme sa vedeli dosť dobre držať proti vetru. Deň sa minul a vzdialený les sťažňov pred Karáčí sa ešte vždy týčil, aj keď sa posunul ďaleko na západ. Príliv nás ťahal ďaleko na východ smerom k delte Indusu. Keď nastala noc, videli sme za sebou svetlá kotviacich lodí a odlesk mesta. Vyhodili sme kotvu.
Zistili sme, že počas nášho pobytu v Pakistane sa prova aj korma mierne prehli. Carlo sa rozhodol, že upevní všetky sťažňové podpery a laná, ktorými boli kajuty priviazané k palube, a pružná trstinová loď opäť získala pôvodný tvar. Na palube vládla dobrá pohoda, aj keď väčšina z nás sa telesne necítila ktovieako dobre. Dve „sedadlá“ boli ustavične obsadené. Naj​horšie sa cítil Asbjörn a Norris. Na mňa prišla obličková kolika, na Normana nový nápor tajomnej horúčky. V Jurijovi vyvolala podozrenie, že to bude malária, hoci Norman jediný pravidelne užíval lieky. Norman sa za tie opakované obdobia horúčok veľmi držal, lebo kým sa až po skončení cesty nepotvrdili laboratórne skúšky, nikto stopercentne nevedel, že Norman naozaj dostal maláriu. Paluba bola plná smiechu. Prehliadky v Ormare a Mohendžo-dare boli ustavičnými témami rozhovorov, ale lákali nás aj neznáme dobrodružstvá, ktoré nás ešte len čakali. Dychtili sme čo najskôr vyplávať na oceán, čo najďalej od pevniny, ktorej sme pripisovali vinu za naše dočasné ťažkosti. Ani na um by mi nebolo zišlo, že nás na oceán bude prenasledovať niekoľko moskytov, okrem jedného, ktorý zostal ako vylisovaný kvietok vo štvrtom zošite môjho denníka na strane, kde som zaznamenal náš odchod z ázijského kontinentu.
V noci sa nám oprel do plachát dobrý severný vietor. Všetky svetlá z lodí i zo zeme sa za nami ponorili do mora. Obrovské vlnobitie prezrádzalo, že nás zasahuje vplyv silného prúdenia a onedlho sme zacítili pach morskej flóry podobný vôni zelene v džungli. Hmyzom sužované pustatiny induskej delty boli za obzorom, lenže toto problematické územie, ktoré ustavične zamestnávalo záchranné plavidlo Jason, sme mali stále po ľavom boku. Skúšali sme odkormidlovať od neho, ale delta bola veľmi široká, takže sme v nej zotrvali ešte zopár dní. Kormidlovali sme preto tak, aby sme sa vyhli všetkým pobrežiam a vyplávali na otvorený oceán.
Neverili sme, že príde severovýchodný monzún. Vedeli sme totiž, že už druhý rok nefúkal. Aj prístavní úradníci v Karáčí spomínali, že v týchto končinách býva koniec januára a prvá polovica februára obdobím najhorších búrok. Zakrátko sme mali zakúsiť na vlastnej koži, že mali pravdu. Z prístavu sme vyplávali siedmeho februára.
Druhý deň na mori zosilnel vietor vanúci na sever, hojdali sme sa na vlnách a plavili sa od pobrežia východného Pakistanu a severozápadnej Indie. Ďalší deň sme spustili vrcholovú plachtu, lebo sila vetra stúpla. Hlavná plachta sa roztrhla, takže sme okrem kormidlových vesiel priviazali aj dve obyčajné, aby nám pomáhali udržiavať kurz. Opäť sa začali za loďou zjavovať žraloky.
Ticho pred búrkou nastalo desiateho februára. Od východu pofukoval slabučký vietor. Hlavnú plachtu sme opravili a dohadovali sa, ktorým smerom sa vydáme. Pri tomto vetre sa podstatne znižovalo riziko, že by nás zahnalo k indickému pobrežiu. Chceli sme poslať rodinám odkazy, ale Norman vysie​lačkou od konzorcia nevedel s nikým nadviazať spojenie, aj keď na vlastnom amatérskom prístroji zachytil amatéra v NSR a ďalšieho v USA. Prekvapilo nás ich tvrdenie, že sa vraj dopočuli, ako sme sa rozhodli plaviť z Karáčí na východ cez Tichý oceán až do Južnej Ameriky! Bláznovstvo! Smiešne! Práve toto bolo jediné, čo sme si nemohli dovoliť. Na Ďaleký východ by sme možno ešte došli, ale nikdy neprejdeme cez Tichý oceán opačným smerom ako Kon-Tiki. Ani jednému z tých, čo sa o to pokúsili, sa to nepodarilo, zato sa to podarilo všetkým, čo šli v stopách Kon-Tiki, ba dostali sa až do Austrálie.

Vždy som sa usiloval tvrdiť, že aj keď síce primitívne plavidlo môže plávať po mori, ani trstinovej lodi sa nepodarí to, čo bolo nemožné pre dávne španielske karavely: prinútiť plachtové plavidlo starého typu, aby preplávalo východným smerom po rovníku do tropickej Ameriky. Tichý oceán zaberá polovicu povrchu našej planéty. Na tejto nechránenej pologuli oceánske prúdy a pasáty nemilosrdne poháňa krútiaca sa Zem. V celom tropickom pásme je more i povetrie od Peru a Mexika smerom k Indonézii a Čínskemu moru v neustálom pohybe, a tento pohyb je privelmi silný, aby dovolil domorodým moreplavcom doplávať do Ameriky cez Tichý oceán - okrem subarktických šírok - alebo dostať sa do oblasti stredného Tichého oceána - s výnimkou americkej strany. Moreplavci z induskej delty, ktorí by sa plavili na východ, by sa teda mali dostať len po Čínu. Každý pokus plaviť sa na primitívnom plavidle z Ázie cez ostrovné oblasti stredného Tichomoria by sa bol pre nás skončil nezdarom, tak ako sa to stalo čínskym džunkám, všetkým španielskym a portugalským karavelám a neskôr napodobeninám predhistorických džuniek, ktoré sa v modernej dobe pokúsili preplaviť z Číny smerom na východ.
Keď sme zo všetkých síl bojovali s nestálym východným vetrom, aby sme sa dostali na juh, falošné správy o smere našej plavby na chvíľku rozladili vari každého na palube. Nebolo to prvý raz, čo informačné prostriedky na pevnine vyfabrikovali správy o našej ceste. Na príčine bolo azda televízne konzorcium so sídlom v Londýne, ktoré malo výhradné právo na náš príbeh, a nepochodilo veľmi dobre v šírení správ, ktoré sme sa im usilovali posielať ich vysielačkou, takže zakázalo Normanovi, aby čokoľvek vysielal rádioamatérom. Keď sme sa šťastne dostali na breh v Ormarskej zátoke, informačné prostriedky hlásili, že sme stroskotali. Západonemecké noviny priniesli hrôzostrašné sprá​vy, že japonského člena posádky Tigrísu zožral žralok, takže vedúci musel výpravu predčasne ukončiť.
Aby konzorcium vysvetlilo nedorozumenia, ktoré vznikli na pevnine a upokojilo vzrastajúcu nervozitu jedenástich rozhnevaných mužov expedície, vyslalo k nám posla mieru. Priateľský Peter Clark, ktorého nik nemohol obviniť z neserióznosti, priletel z Londýna do Karáčí, aby všetko vysvetlil. Posledný raz sme ho videli v irackom riečnom prístave Basra, a vtedy sotva stihol vyjsť na palubu a zvítať sa s nami; teraz dorazil k nám práve vtedy, keď sme sa chystali vyplávať z Karáčí. Mal nás ubezpečiť, že odteraz sa budú šíriť o našej plavbe iba pravdivé správy. Žasol, že Tigris je rovnako perfektný a nepoškodený ako v deň, keď nám kýval na rozlúčku, a odletel rovno do Londýna so správou, že sme šťastne vyplávali. O tri dni, keď sme zachytili tie bláznivé správy o našom údajnom pokuse plaviť sa opačným smerom ako Kon-Tiki, dostali sme z Rádia Bahrajn dopyt od ďalšej kancelá​rie toho istého londýnskeho konzorcia: „Prečo sa Tigrísu zlomila zadná časť?“
Naliehali sme na Normana, aby rádio umlčal. Museli sme to brať ako žart. Ak nevieme nadviazať spojenie na vopred stanove​nej dľžke, čo budeme robiť, až sa dostaneme na oceán?
A to bol Tigrís na vode už tretí mesiac. Otepi sa držali pod vodou i nad vodou rovnako a vyššie než na Ra II po troch týždňoch. Neobávali sme sa, že by Tigris rýchlo stratil plavebnú schopnosť. Ani jeden člen posádky nechcel v Pakistane opustiť palubu, aj keď mohli dostať letenky domov a aj keď sme z Ázie odchádzali bez jasného cieľa. Každý vedel, koľko riskujeme, keď vplávame do búrky, ale aj to, že sa môžeme dostať do cyklónu. Nikto sa však nebál, že by vietor alebo vlny rozložili trup Tigrísu. Pružné a prispôsobivé otepi mohol zničiť iba oceľový trup alebo pobrežné skaliská.
Zamračilo sa. Cez deň niekoľko ráz spŕchlo, okolo sa nakopili nové oblaky. Bolo teplo a dusno. Zapísal som si do denníka:
„Do začiatku služby mám ešte hodinu. Keď ležím na matraci, oceán vidím súčasne na oboch stranách cez dverové otvory. Nepamätám sa, žeby nás na oboch Ra tak hojdalo, lenže vtedy sme sa dali unášať živlami. Teraz kormidlujeme k istému cieľu alebo sa vyhýbame nebezpečným brehom či lodným linkám. Kam sa plavíme? Nevedno. Najpravdepodobnejší je Madagaskar, Červené more či iné africké pobrežie niekde medzi tým, a to nás najviac láka.“
Za stolom na palube debatujeme o budúcom kurze. Norman práve dočítal knihu o istom jachtárovi, ktorý nenachádzal slová na opísanie hrôz Červeného mora, takže začal presadzovať, aby sme nabrali kurz na Seychely, o ktorých písal ako o ostrovnom raji. Zato Jurij netúžil po ničom inom, ako plávať rovno do Kene; jeho snom bolo navštíviť slávne rezervácie zveriny. Carlo dával prednosť Červenému moru; vody starých Egypťanov mali podľa neho súvisieť s obyvateľmi induského údolia a Mezopotámcami. Na vlastné oči sme sa presvedčili, že bagdadské múzeum má celú miestnosť zaplnenú peknými egyptskými prácami zo slonoviny, ktoré vykopali na irackých archeologických náleziskách, Gher​man zasa na každého zapôsobil opismi rozprávkového podmor​ského života Červeného mora. Zatiaľ však nikto nevyslovil jednoznačný názor; zdalo sa, že mornári z trstinovej lode si len tak voľkajú na palube a k šťastiu im úplne stačí, že sa plavia kamsi do belasých diaľok. Musel som teda rozhodnúť ja.
Expedícia sa začala uberať trochu iným smerom, než som očakával. Svojho času som videl hlavný účel pokusu v tom, že vyskúšame plavebnú schopnosť sumerského ma-guru postavené​ho z berdi, ak ho nasekali v pravý čas. Predstavoval som si to tak, že sa poplavíme bez vopred určeného cieľa, kým sa berdi udrží na vode. Ak sa nepotopí, mohli by sme sa s monzúnom v plachtách dostať cez Indický oceán, a ak sa udrží na hladine ďalej, mohli by sme doplávať až k africkým brehom, ešte raz prekonať Atlantický oceán a dostať sa do tropickej Ameriky. Tento posledný krok z južnej Afriky by nám mal vyjsť, pretože celú cestu by sme mali ísť po vetre a prúde, tak ako sme sa dali unášať na oboch Ra. Lenže namiesto toho sme sa vydali po obchodných trasách sumerských kupcov. Veľa času sme strávili na prehliadkach predhistorických nálezísk na Bahrajne, v Ománe a Pakistane, takže sa mi financie začali stenčovať. Zato však skúška plaveb​ných schopností Tigrisu na diaľkovú plavbu sa skončila viac ako úspešne. Plavba do určeného cieľa sa preto stala skôr výzvou. Veď plavbyschopnosť takéhoto plavidla potvrdili už predošlé expedície. Putovali sme medzi legendárnym Dilmunom, Makanom a Meluhhou sumerských obchodných námorníkov. Za Indickým oceánom sa nachádzal výbežok Afriky, Somálsko, ktoré vedci pokladali za legendárnu krajinu Punt egyptských cestovateľov. Ak sa dostaneme na toto pobrežie, mohli by sme kruh uzavrieť. Tak možno dokážeme spojenie všetkých troch veľkých civilizácií práve týmto typom plavidla. Už na predchá​dzajúcich expedíciách sme tým istým typom plavidla spojili Afriku s Novým svetom, na druhej strane by však bolo treba dokázať, že Nový svet mal otvorenú cestu do stredného Tichomoria, kde bol najbližšou zastávkou Veľkonočný ostrov s kamennými sochami a stopami po nerozlúštenom písme, o ktorom mnohí vedci vyhlasujú, že sa veľmi podobá písmu z údolia Indusu.
Diskusie za stolom na palube však ustali, keď oblohu z ničoho nič preťali vzdialené blesky a s prudkým hromobitím rozrazili čierne mračná nad sťažňom. Vietor sa obrátil z východu na juh a zosilnel. Boli sme mimo všetkých námorných liniek. V ten deň sme zazreli iba jediný dau z Indie. Tí, čo na palube nemali čo robiť, zaliezli do kajút. Ťažké mraky sa čochvíľa roztrhli ako vrecia z kozľaciny a dobrá pitná voda tiekla ako z krhly na Tigris, zatiaľ čo my sme slepo habkali v úplnej tme. Ešte že sme boli na mori celkom sami. V kajute bolo počuť každé slovo, čo na seba hulákali dvaja chlapi pri kormidle. Mohol som prestrčiť prst hocikde cez stenu kajuty, všade som cítil tenkú bavlnenú plachtu. Hukot oceánu a vetra tak ohlušili mužov pri kormidle, že nepočuli ani slovo z toho, čo sme na nich kričali znútra.
Takto sa teda začala noc, ktorú som opísal na úvodných stránkach tejto knihy, keď som sa spytoval sám seba, či by som bol vôbec vstúpil na loď a vydal sa na toto dobrodružstvo, keby som bol vedel, že nás čakajú takéto chvíle. To bol začiatok búrky, ktorá zmietala Indickým oceánom a zasiahla až východnú časť zálivu v podobe pieskových búrok v Dubaji a Abú Zabi. Náš malý Tigris pohadzovalo ako hračku medzi ozrutánskymi vlnami, keď vtom tých, čo spali, zobudil známy povel: „Všetci muži na palubu!“ Bol to Norman s hlasom plným zúfalstva.
V skapínajúcom svetle petrolejky sa vôkol Tigrisu vzpínali obrovské vlny. Keď sa zlomil hrubý koniec sťažňa a hlavná plachta sa roztrhla napoly ako vodou naplnený padák, všetci sme očakávali najhoršie: že by sme mohli stratiť laná a rahná, takže by nás vlny a vietor hnali, kam by sa im chcelo, a my by sme mohli loď ovládať iba veslami. Rozkročené stožiare sa mohli uvolniť z príchytiek. Upokojovalo nás zatiaľ iba to, že loď z dvoch otepi je priveľmi široká a rozložitá, aby sa prevrhla. A každá polovica bola ľahšia ako voda, takže sa nedala stlačiť pod hladinu; nemuseli sme sa báť, že sa prevrhneme. Keďže rozkazy z kormy nebolo počuť na celej lodi, každý muž si stal na miesto, kde ho najväčšmi potrebovali. Všetci sme sa usilovali vytiahnuť plachtu na palubu. Neptúnovi sme nedarovali nič.
Búrka vyčíňala celú noc. V lanách a kajutách prikrytých plachtovinou zavýjal a hvízdal vietor. Čakali sme ako Noe, kedy sa počasie umúdri. Kormidlové veslá sme priviazali k lodi. Nedalo sa nič robiť, iba čakať. Bolo pre nás neuveriteľnou útechou poznanie, že sme na pevnom otepovom člne, a nie v krehkom trupe nejakej plachetnice. Nerobili sme si starosti, či na plavidle vznikne trhlina, nebáli sme sa, že budeme musieť čerpať vodu. Lenže bez plachty naša elegantne zdvihnutá korma strácala svoj význam, takže neovládateľné plavidlo sa obrátilo bokom k vetru a zúriace more zavaľovalo desiatkami ton vody palubu, lavice, všetko. Hneď nato však spenená voda víriaca okolo kajút zmizla, pretiekla cez riečicovité dno. A otepový čln sa vynoril z vín ako ponorka, vo svetle lámp sa leskol, iskril vďaka fosforeskujúcemu planktónu, ktorý sa prichytil na palube. Neču​do, že tento jednoduchý typ plavidla, ktoré sa samo zbavovalo vody, dodával prapôvodným staviteľom lodí istotu, aby sa odvážili vyplávať na more, a práve on otvoril cestu ďalšiemu pokroku v čoraz zložitejšej stavbe lodí.
Nadránom sa búrka utíšila. Vietor sa obrátil na východojuhovýchod. Občasné nárazy dažďa pokračovali a teplý východný vietor zase privial výrazný pach džungle: teplú, korenistú rastlin​nú vôňu tropických dažďových pralesov z Indie ďaleko za obzorom. Čo však bolo ešte úžasnejšie, privial spoza mora aj dážď hmyzu: chrobáky, mravce, zopár veľkých molí, vážku i dosť veľké pavúky. Pridali sa k starej spoločnosti kobyliek, ktorú na čas umlčala búrka. Za búrlivého počasia zaujalo miesta po bokoch lode sedem žralokov a nezdalo sa, že by chceli odísť. Keďže sme nemali plachtu, hojdali sme sa na vlnách z boka na bok, čo bolo po búrke naozaj strašné. Zmeral som čas; dva a pol sekundy medzi každým prudkým trhnutím, pri ktorom nás akoby surovo zhodili do hlbokého zákopu. Rebrík na prázdnom sťažni vyzeral ako holá kostra oproti sivej rannej oblohe. Pri raňajkách sme sa len horko-ťažko udržali za stolom. Pochvaľovali sme si, že tu máme aspoň myš, lebo jedlo, ktoré nám padalo na zem, sa nedalo len tak ľahko vybrať z tŕstia. Aj kraby, ktoré sa viezli na Tigríse načierno, mohutneli čo do veľkosti i čo do počtu a pomáhali udržiavať na lodi čistotu, lebo pôsobili medzi tŕstím ako špáradlo na zuby.
Onedlho vyšlo najavo, že sme sa ešte celkom nezbavili kontinentálnych baktérií. Štyria muži, premočení morom a daž​ďom za búrky, riadne prechladli, takže Jurij im prikázal ležať, lebo im stúpla teplota.
Hlavnú plachtu sme pripli na zlomený vrchol sťažňa. Darilo sa nám dosť dobre udržiavať južný smer, aj keď sa severovýchodný monzún vôbec neukazoval. Vietor sa skrúcal od východojuhovýchodu po juhozápad, takže sme museli zavše zmeniť náveterný smer a úplne sa obrátiť, aby sme chytili do plachty vietor z opačného smeru a pokračovali v plavbe pôvodným kurzom. Získavali sme kontrolu nad loďou. Boli by sme mohli urobiť oveľa viac, keby sme boli mali na vode viac obyčajných alebo kormidlových vesiel, lebo sme neboli cestovateľmi, ktorí sa nechajú unášať prúdom či vetrom. Smer sme dodržiavali aj pri protivetre, ba dokonca sa nám podarilo prinútiť Tigris, aby urobil zopár stupňov aj proti smeru vetra. Skúšali sme použiť široké dosky aj obyčajné veslá priviazané na bočné otepi ako kormidlá, podobné doskám na vyrovnanie lode, čiže guara vpredu i vzadu na otvorených štrbinách medzi dvoma hlavnými otepami. Veľké kormidlové veslá však úplne stačili, aby viedli naše plavidlo bezpečne určeným smerom.
Norman a HP strávili po búrke takmer celé štyri dni pripútaní k vrcholcu hojdajúceho sa dvojnohého sťažňa. Nebolo ľahké visieť hore na sťažni a vydlabávať zlomenú základňu vrcholca, zapuste​nú hlboko do dreveného hranola, ktorý spájal obe časti rázsochatého sťažňa. Na Carlov návrh Asbjörn šikovne opracoval sekerou jedno z veľkých jaseňových vesiel do príslušného tvaru, a to sme pripevnili ako novy sťažňový vrcholec, čo nám umožnilo opäť zvýšiť rýchlosť smerom na juh v neustálych potyčkách s vrtošivým vetrom.
Chlapi sa rýchlo vystrábili, takže sa zdalo, že všetci sú v takej dobrej nálade ako nikdy doteraz. Nik by neopustil plavidlo, hádam len keby sa nám priam potápalo pod nohami.
Na druhý deň po búrke bola obloha belasá a more pokojné. Práve sme vstávali od obedňajšieho stola, keď Norris, o hlavu vyšší než ostatní, prekvapene vykríkol: „Pozrite! Čo to môže byť?“ Vpredu na pravom boku bolo čosi ako krv, pokrývalo to hrebene vlniek až k modrému obzoru. Vyšplhali sme sa na sťažeň. Po oceáne, kam len oko dovidelo, sa tiahol úzky pás ako farebná rieka. Asbjörn a HP nafúkali gumený čln a vyplávali zistiť, čo nás čaká, keď do toho vplávame na lodi z tŕstia.
Vrátili sa so správou, že farebná tekutina je ako nejaký náter, lenže nevyzerá na chemický výrobok. Chvílu sme sa plavili popri nej, až sme nabrali odvahu a namierili krížom cez ňu. Čudný rybí zápach sme cítili aj v kajute. Farebný pás nebol širší ako 2-4 metre, šíril sa však od obzoru po obzor od severoseverozápadu na juhojuhovýchod. Prechádzali sme po ňom krížom-krážom, ale nedarilo sa nám zistiť, čo to je. Kedysi som videl podobný „červený prúd“ z chalúh, ktorý spôsobilo znečistenie pred talianskym pobrežím. Tu však pobrežie nebolo. Ako tento výrazný pás môže dodržiavať svoju stálu šírku ani červený koberec položený nespočetne veľa míľ na šírom oceáne? Plávali sme popri ňom celé popoludnie a nevideli sme mu ani začiatok, ani koniec. Občas sa vyskytli menšie červené škvrny aj mimo pásu, ale súhrnný obraz jasne vymedzoval zlatočervenú rieku tečúcu krížom cez belasé more. Kontrolná vzorka, ktorú sme nabrali do pohára, mohla hocikoho oklamať, takže by ju bol pokladal za hustý pomarančový džús, odhliadnuc od rybieho pachu, ktorý všetko prezrádzal. Dôkladnejším prieskumom sme zistili, že farebný pás, ale aj more po oboch jeho bokoch v takej hľbke, kam oko dovidelo, znečistili miliardy drobulinkých, tak​mer neviditeľných vláken a chumáčov akoby z bavlny. Boli tu aj asfaltovité olejové chuchvalce, tie však nevyzerali, že by boli koncentrovanejšie ako inokedy, a tvorili dechtové guľôčky, ktoré sme lovili z vody po celom Atlantiku. V červenej „polievke“ plávali ohromné množstvá slizkých pásikov zelenosivých rybích vajíčok, zopár vtáčích pierok a veľa malých uhynutých mechúrnikov, podobne ako kedysi v oblastiach znečistených naftou, cez ktoré sme sa plavili na Ra.
Červený pás sa mi však nezdal iba dielom prírody. More pri severnom Peru v niekoľkoročných intervaloch očervenieva; tento odstrašujúci úkaz spôsobuje náhly úhyn nesmierneho množstva rýb a vtákov. K morskej katastrofe zvanej „Maliar“ dochádza vždy vtedy, keď rovníkové vody Nińoského prúdu sa dostanú z Panamy veľmi ďaleko na juh až do oblasti biotypu zvyknutého na studené antarktické vody Humboldtovho prúdu. Tu však nebol rozdiel v teplote na oboch stranách červeného pása, ktorý sme prekrížili v Indickom oceáne.
Večer zostal farebný koberec za nami a viac sme ho nevideli. Posledné, čo sme v tejto oblasti spozorovali, bol ozrutný žralok kladivohlavý, dva razy taký veľký ako hocikto z nás, ktorý sa rozhodol prenasledovať Tigris, vrhol sa ako raketa na boju, ktorú sme vliekli za sebou, nezmenšenou rýchlosťou prekľučkoval okolo nás, potom vyrazil s plutvami nad vodou popri farebnom páse preč.
Ešte niekoľko dní bolo vidieť na obzore búrkové mračná a blesky križujúce oblohu, najmä smerom k Indii, ale ako sme prekročili prvú polovicu februára, búrky ustali, ako nám predpo​vedali prístavní úradníci v Pakistane. Ale monzún sa ešte vždy neukazoval. A to mohlo mať katastrofálne následky na obdobia dažďov v Azii a Afrike. Vplávali sme do belasého sveta, ktorý sa skladal iba z oblohy a vody, kde celá zem zostala hlboko pod morom. Nijaké lode, nijaké lietadlá. Celé dni a týždne sme boli široko-ďaleko jedinými ľudskými bytosťami; aj keď nie jediným prejavom života.
Na tomto oceáne sme nevideli ani jeden rybársky čln. Predpokladali sme, že niet čo chytiť v tunajších vodách, ktoré oceánografi niekedy označujú za morskú púšť. Možno majú pravdu. Lenže ak to bola púšť, potom bola naša trstinová loď plávajúcou oázou. Čokoľvek sa nachádzalo v okolitej prázdnote, muselo zbadať náš tieň, keď sme plávali po mori ako oblak po oblohe ožiarenej slnkom. Spoločnosť plávajúca vôkol nás sa deň čo deň rozširovala. Jeden morský druh za druhým sa z ničoho nič zjavil, rozmnožil a neživé more ožilo, až kým to nevyzeralo tak, akoby sme plávali v rybom neresisku.
Plávajúcim tvorom, ktoré sa k nám na púti pridávali, ale i nám, keď sme skočili cez palubu a uvideli Tigris z vody, prichodila loď ako plávajúci ostrovček, ako zelená lúka. Bez lodnej skrutky plavili sme sa obrastení rastlinstvom, rýchlosťou, ktorá priam lákala ešte aj tie najlenivejšie morské živočíchy. Maličké kraby bez ťažkostí prilipli k tŕstiu a cítili sa ako doma medzi dlhou morskou trávou, ako blchy v Neptúnovej brade. Nikde nebola tráva zelenšia, jemnejšia a lahodnejšia oku ako tá, čo rástla dolu hlavou na nepožatej morskej pažiti pod Tigrisom, s fúzonôžkami, ktoré vyrastali ako huby, s krabmi a drobnými rybkami, ktoré sa tam prepletali ani chrobáky a kobylky na lúke. Prečo by jediná záhrada plávajúca v modrom oceáne nemala priťahovať všetky druhy tulákov bez domova?
Ani trochu nás neunavovalo nakláňať sa ponad boky lode alebo sa dať ťahať na lane za ňou, aby sme sa mohli dívať na ten menlivý svet na žltom tŕstí. Fúzonôžky biele boli ešte malé, keď sme opúšťali Omán, teraz už dosahovali veľkosť holubích vajec, každá stála na dlhej čiernej nohe a rytmicky otvárala a zatvárala perovité korunky, akoby mávala žltými krídlami, aby dostala potravu a kyslík do prasknutého vajíčka. Vďaka našej rýchlosti boli pre naše oči neustálou pastvou. Medzi nimi „hliadkovali“ kraby veľkosti nechta na prste, rýchlo sa však schovali do tŕstia, keď zazreli naše hlavy skláňajúce sa ponad okraj lode. Nič však nebolo také zaujímavé ako mäkkýše - morské zajace. Na predchádzajúcich cestách plťovými loďami s nami nikdy nešli, tu však hneď boli dva druhy, ktoré sa živili našou morskou trávou. Menšie boli žlté ako banán a veľké ako palec; druhé vyzerali o čosi väčšie, tučnejšie a zelenohnedo sfarbené. Okrem dvoch dlhých výčnelkov na hlave, ktoré pripomínali dlhé zajačie uši, boli ulitníky bez kostí priveľmi ťarbavé, pomalé a škaredé, aby si zaslúžili takéto meno. Nám prichodili skôr ako minikraby. Nechá​pavými pohybmi, nešikovným rypákom, bradavicovitou pokož​kou na beztvarom tele pripomínali akési vreckové vydanie hrochov; najmä keď lozili okolo čiary ponoru a pokyvkávali hlavami, akoby sa rozhodovali, kam sa pustia v nasledujúcej chvíli. Keď sa vyplašili, stratili svoj pôvodný tvar i totožnosť, stiahli sa do vlastnej kože, takže najprv pripomínali mačku vo vreci a potom sa z nich stala nehybná figa.
Okrem krabov sa ani jeden z našich podmorských pasažierov neodvážil opustiť mokré časti tŕstia. Aj to bola často iba lietajúca ryba, ktorá privábila kraby na palubu. Nie vždy sme našli každú lietajúcu rybu, ktorá cez noc doplachtila na palubu, lebo kraby ich poskrývali kamsi medzi otepi a náklad. Malí dvojrukí a osemnohí lapaji si pokojne stali na samý vrch mohutnej rybej porcie a oboma klepetami sa pustili hltavo napchávať.
Naša malá záhradka však nebola iba na okrasu. Detlef zistil, že keď uvaríme plný hrniec najväčších fúzonôžok s cesnakom, irackým korením a nejakou sušenou zeleninou, budeme mať najvynikajúcejšiu rybaciu polievku, akú sme kedy jedli, najmä ak do nej pridáme kúsky mäsa lietajúcich rýb.
Lietajúca ryba je priam požehnaním pre každého, kto sa plaví na plti v teplých vodách. Ako lahôdku ju zatieňuje iba sleď, ktorého sme mávali na raňajky, ale ako návnada tromfne aj tie najdrahšie umelé blyskáče. Druh, s ktorým sme sa stretávali v Indickom oceáne, síce nepatril k najväčším, aké som videl, lebo meral iba okolo 18 cm, takže keď na palube pristáli zo tri ryby, na raňajky pre jedenástich mužov to nestačilo. Ak však nastoknete na háčik jednu takúto rybu, raz-dva sa na ňu chytí metrový delfín, ktorý by znamenal obed pre všetkých. A tak keď sme staré tajomstvo vábenia lietajúcich rýb na palubu prezradili Asbjörnovi, najnáruživejšiemu rybárovi a vládcovi nad našimi lampami, večer zapálil všetky petrolejky a vyniesol ich na palubu. Lietajúce ryby skákali na palubu ostošesť. Ako sme putovali na juh, boli naše ranné úlovky zo dňa na deň väčšie. Ak sme večerali trošku neskôr, pri svetle lámp, lietajúce ryby niekedy doleteli až na stôl, vrážali do nás zľava i sprava, a rybie šupiny, ktoré označovali miesta zrážky, sme museli zametať z plachtoviny aj zo stien kajút. Niekoľko ráz nám pristála ryba aj v posteli, pechorila sa na prikrývke dlhými prsnými plutvami, ktoré jej nemohli dodať dostatočnú rýchlosť, aby odletela, čo vo vode robí pomocou chvosta. Aj mňa neraz zobudil mokrý tvor, ktorý sa mi metal na krku, keď som ležal nahý v spacom vreci hneď za dverami. Boli dni, keď kuchár mohol naservírovať každému na raňajky aj tri vyprážané lietajúce ryby. Stávalo sa, že nám priletelo na palubu aj zo štyridsať rýb, neskôr sme ich prestali rátať. Všetko, čo priletelo na palubu, sme prijímali ako všednú samozrejmosť, ktorú náš západonemecký spoločník Detlef, zbehlý v Münchhausenových príhodách, nazval Schlaraffen-See (More prepychu).
Prvá ryba, čo sa chytila na háčik s návnadou z čerstvej lietajúcej ryby, bol delfín, ktorý loví na hladine a sprevádza plte na všetkých teplých moriach. Po ňom nasledoval pestrofarebný rybí delfín Coryphaena hippuras, známy aj ako doráda nepravá, zlatá makrela alebo mahimahi, ktorého si neslobodno mýliť s malou veľrybou z čeľade cicavcov Delphinidae. Rybie delfíny nás sprevádzali aj predtým, najmä v Tichom oceáne. Odkedy sme opustili Pakistan, boli s nami iba dva či tri; nikdy neskočili na háčik, takže úspech mali iba Asbjörn a Detlef s harpúnou. Lenže od toho dňa, čo sme nastokli na háčik prvú lietajúcu rybu, mali sme na večeru delfína, kedy sa nám zažiadalo, lebo bez ohľadu na to, koľko sme ich vytiahli z mora, na druhý deň počet delfínov plávajúcich za nami stúpol.
Šestnásteho februára som si zapísal, že som nikdy nevidel v mori toľko rýb. O dva dni neskôr podplávali Gherman a Toru pod Tigrís filmovať rozmanitosť rybích druhov, ktoré sa k nám pripojili. Bolo medzi nimi aj napriek nášmu rybárčeniu zo dvadsať delfínov. Na druhý večer ich bolo vyše tridsať. Pokračo​vali sme v rybolove, takže každú chvíľu som si do denníka zapísal poznámku, že v nijakom mori neplávalo s nami toľko rýb.
O polnoci 26. februára som sa rozospatý vyplazil z kajuty do služby pri kormidle, no už hneď na začiatku akoby som sa ocitol v hrôzostrašnom filme. Ešte predo mnou vyšiel von Toru, ktorý namieril na more okolo nás baterku, lenže v jej lúči sme nevideli zvyčajnú čierňavu nočného oceána. Tesne pod hladinou plávalo množstvo prízračných nehybných tiel, ktoré zachovávali našu rýchlosť i smer, a predsa zdanlivo bez pohnutia stáli, akoby boli len odrazom čohosi na palube. Delfíny. Lenže dosiaľ sme ich nevideli v takom množstve. Za normálnych okolností sme plávali s priateľskými delfínmi, ale táto mľkva nezvaná družina sa natisla okolo nás tak husto a v takom množstve, že by ma veru nepotešilo, keby som spadol do vody.
Keď prišlo ráno, delfíny sa rozpŕchli. No len čo slnko zapadlo, boli pri nás opäť. O dve noci neskôr ich už bolo vyše tristo. Cez deň boli farbisté a v noci sa premieňali na sinavé prízraky. Široké z profilu, ale štíhle pri pohľade na chrbát, plávali v rovnomerných rozostupoch, s patričným priestorom pre vyčnievajúce prsné plutvy, vždy na ľavoboku lode a vždy zároveň s provou, nepatrne predbiehajúcou ich prvé šíky, akoby sa ubezpečovali, že my určujeme smer cesty. Bez ohľadu na to, akú rýchlosť sme vyvinuli, ony šli zarovno s nami. Cez deň boli živé, vrtké, ba zdali sa aj hravé. Keď sa more rozčerilo, hrali sa tak, že v plnej rýchlosti vrteli chvostom, aby sa dostali na najvyšší vrcholec vlny, a potom skízli po jej strmom chrbte.
Na konci mesiaca zápis v denníku znel takto:
„Natoľko sme sa stali súčasťou morského životného prostre​dia, že delfíny pokladám za skrotené. Ked urobíme nejakú zmenu, aj ony zmenia rýchlosť i smer, len aby plávali s nami. Plávajú tak blízko pri hornom okraji ľavého lodného boku, že chvostová plutva neraz pretne hladinu vedľa nás, a tak pri svetle signálnych lámp, ktoré na ne dopadá, vidieť každý detail. Za denného svetla často plávajú tak, že majú pootvorené biele papule, ani čo by chceli zbierať planktón... Cez deň sa im prsné plutvy prenikavo jasnobelaso leskli, že vyzerali ako vymaľované, a zazreli sme ich prv ako samotnú rybu. V noci má delfín bledú striebristú farbu (takisto vyzerá aj mŕtvy), na chrbte je takmer hnedý, má trávovozelenú hlavu, žltozelenú chvostovú plutvu, zvyšok tela v rozličných tónoch zelenej, ktorá sa mení podľa svetla. Delfíny sú na pohľad také krásne, že sa ich nikto nepresýti ani vtedy, keď ich vída celý čas ako my. Zanechali v nás dojem prívetivého a verného morského stáda, ktoré by šlo za nami až na breh ako psy a ovce, čo nasledujú svojho pána.“
Občas sme sa dostali do oblasti s prúdom bohatým na planktón. More v noci fosforeskovalo mikroskopickými organiz​mami, ktoré sa nejasne odrážali od všetkého, čo sa ich dotklo, od rýb či tŕstia, kým niektoré menej početné väčšie druhy planktónu sa trblietali ako iskry. Niekedy more akoby splývalo s oblohou. Delfíny bez prítomnosti signálnych svetiel vyzerali ako bledé predľžené oblaky, ženúce sa po žúžoľovo čiernej nebeskej klenbe, a fosforeskujúci mikroplanktón spôsoboval, že každá ryba vyžarovala jemné svetlo ešte aj v brázde za sebou, čo jej predlžovalo chvost ako obrovskej svietiacej žubrienke. Keď sme použili sieť s jemnými okami, aby sme zachytili tie záblesky hviezd, čo tancovali navôkol, ukázalo sa, že sú to drobné garnáty s veľkými čiernymi očami.
Vietor zosilnel, plavili sme sa rýchlejšie. Jediný dôkaz, že aj delfíny zvýšili rýchlosť, bolo vidieť v noci, keď sa ich svetielku​júce brázdy pretiahli, takže delfíny už nevyzerali ako žubrienky, ale ako elektrické úhory. Bol to nezabudnuteľný pohľad, ktorý nás neraz nútil sadnúť si na lavicu a hľadieť na nočné predstavenie ešte dlho potom, čo sa nám skončila služba pri kormidle.
Pri úsvite, keď sa zástup rýb rozpŕchol, zopár delfínov ešte krúžilo okolo, akoby sa boli práve prebudili z nočného spánku. Ostatné sme videli, ako zaostávajú za nami a vyskakujú z vody za lietajúcimi rybami. Keď sa dni chýlili k večeru, stalo sa našimi spoločníkmi aj zopár súl, keď nízko lietali nad loviacimi delfínmi, pripravené chňapnúť po lietajúcej rybe, len čo povyskočí do vzduchu, kým zmätené delfíny plávali dookola a márne hľadali rybu.
Prekvapovalo nás, prečo sa k nám rozptýlené loviace delfíny večer vracajú. Carlovi sa zdalo, že cez noc objavili pri Tigrise dážď lietajúcich rýb. Plávali okolo nás také natlačené, že keby jeden roztvoril papuľu, vždy by dočiahol to, čo nestihlo vyletieť na palubu. Ale prečo sa zhromažďovali vždy pri ľavoboku lode? Aj mesiac vychádzal na tej strane a zvečera ožiaril zlatú loď prv, než sprievod zaspal. Bolo tu veľa dohadov. Delfíny sa však zhŕkli okolo lode ako ovce hľadajúce cez noc ochranu pastiera, Tigris podistým pokladali za veľkého a láskavého ochrancu. Aj v tomto mori mali delfíny svojich nepriateľov.
Ako sme sa tak jednu noc plavili so zástupom svetielkujúcich prízrakov, opieral som sa v polospánku o zábradlie na mostíku a držal v ruke kormidlovú páku. Vycítil som na mori akýsi rozruch a zbadal som, ako sa fosforeskujúce delfíny chaoticky ženú preč, akoby medzi ne vletelo torpédo. A naozaj to bolo svetielkujúce torpédo. Rýchlosť utekajúcich rýb predlžovala fosforeskujúce brázdy za nimi, až kým nevyzerali ako vlniace sa morské hady, a keď torpédo vletelo doprostred nich a vyvolalo zmätok vo svetelných obrazcoch, ustavične rástlo čo do šírky i dľžky. Keď more opäť sčernelo a svetielka po odchode delfínov zhasli, videli sme plávať preč trojmetrového žraloka kladivohlavého, s plutvami nad vodou, akoby ho vôbec nebolo unavilo, čo všetko zhltol.
Minútu potom, čo veľký lúpežník odplával, delfíny sa vrátili a znovu sa zoradili za nami. Akoby sa natisli ešte tesnejšie dokopy a nechali si miesto iba pre roztiahnuté plutvy.
Žraloky kladivohlavé sú lovci. Lovia zvyčajne v noci, na delfíny zaútočia znenazdajky aj cez deň. Raz sme zbadali pol tucta delfínov vyskakujúcich do vzduchu, akoby napodobňo​vali lietajúce ryby. Posledného vyhodila strmo do vzduchu široká papuľa žraloka kladivohlavého a ohlušený delfín spadol rovno do hrozných čeľustí vyčkávajúceho dravca.
Tieto kladivohlavovce vyzerajú najzákernejšie zo všetkých žralokov, s ktorými sme sa stretli. Na rozdiel od väčšiny ostatných žralokov nám nikdy nerobili stálych spoločníkov. Zjavili sa nečakane, preskúmali okolie a zmizli. Jedného krásneho rána som mierumilovne sedel na sedačke vysunutej z paluby na korme, červenú záclonku som diskrétne zatiahol, keď ktosi na mostíku skríkol: „Veľký žralok za kormou!“ Pozrel som si pod nohy a naskytol sa mi vari najošklivejší pohľad, aký som kedy na toalete zažil. Široká, odpudzujúca hlava žraloka kladivohlavého mi pomaly vkľzla do zorného poľa rovno pod zadkom. Nikdy som zreteľnejšie nevidel úškrn tohto odporného zvieracieho druhu. Ani jedna tvár nemá grotesknejšie zasadené oči. Kladivovitá hlava je vpredu neuveriteľne široká, roztiahnutá na obe strany, pripomína však široké fúzy, na okrajoch má malé očká a veľké nozdry. Mohutná tlama podo mnou nenútene prehltla papier, kým ďaleko od seba posadené oči civeli na mňa v očakávaní. Ľudožrút bol buď krátkozraký alebo ho znechutilo, čo videl, teda ja, a tak odplával. Neodvážil som sa ani len zodvihnúť nohy, tak som sa bál, že ho na seba upozorním. Najmenej tri metre mäsa obaleného v sivej koži vkľzlo pomaly, veľmi pomaly pod moju sedačku, takže by som sa bol dotkol prsnej i chvostovej plutvy, no kým vysoká chvostová plutva neodplávala spod toalety, nemohol som sa ani len zohnúť a vytiahnuť si nohavice.
Keď som beštiu videl druhý raz, hrala sa s veľkou gumenou bójou, kým muži priväzovali na silné lano veľký hák. Carlo naň nastokol malého žraloka a veľký žralok kladivohlavý sa na návnadu chytil. Žralok sa bránil tak udatné, že nás vychýlil o 20° z kurzu. Ponáral sa čoraz hlbšie, až sa dostal rovno pod palubu, kde sa lano zachytilo. Chvíľu udieral o dno lode a brázda za nami sa začala zapľňať drobnými úlomkami tŕstia. Potom nastalo ticho, ale ani spojenými silami sme lano nemohli vytiahnuť. HP zhotovil malý potápačský kôš z bambusu a lana, ako sme mali už na Kon-Tiki. Keďže som sa v plavkách cítil bezpečnejšie, vliezol som do koša a dal sa zdvihnúť cez palubu. Na všeobecné sklamanie a na vlastnú úľavu som veľký hák našiel prázdny a zastoknutý do trsteného dna lode. Okolo plávala len naša stará známa eskorta spolu s menšími žralokmi s bielymi plutvami, ktorých sme sa nebáli. Kladivohlavá príšera bola preč; akoby si s nami bola zažartovala, keď hák zarazila tak hlboko do dna Tigrisu, že sme ho len horko-ťažko vytiahli. Veľkú návnadu zhltla ako odškodné za námahu.
Odvtedy, čo sme žili so žralokmi okolo plte Kon-Tiki, ba i na nej, bolo viac ako jasné, že žraloky môžu byť aj priateľské, aj dravé takisto ako ľudia. Dokonca aj jeden žralok môže z okami​hu na okamih zmeniť náladu. Kŕdeľ, čo sprevádzal Tigrís, tvorili tak povediac šarmantné žraloky. To znamená, že aj keď patrili k mäsožravým druhom, líšili sa od žraloka kladivohlavého správaním i zjavom a vyvolávali v nás sympatiu.
Počas našej plavby žraloky prichádzali a odchádzali, no bližšie sme s nimi prichádzali do styku len po vyplávaní z Karáčí. Ich počet každý deň kolísal, no čím ďalej sme plávali, tým väčšmi rástol, takže v deň, čo sme bojovali s kladivohlavovcom, sme ich narátali sedemnásť. Ich veľkosť sa pohybovala od jedného metra po dľžku človeka, niekedy aj viac. Spočiatku sme boli my lovcami a ony obeťami. Dali sa chytiť veľmi ľahko, takže to nebol športový boj; v bojovnosti sotva prevýšili delfína. Ako potrava neboli ktovieakou pochúťkou, dokonca ani vtedy, keď sme ich mäso vymáčali, aby sme ho zbavili čpavku. Onedlho sa aj najnáruživejší rybár začal ospravedlňovať, keď sa mu na háčik omylom chytil malý žralok. Namiesto toho sme ich kŕmili ako psy - zvyškami jedál, rybími hlavami a kosťami.
Jedného dňa sa vietor obrátil a rýchlosť lode nám dovoľovala, aby sme sa okúpali. Ghermana sme vo vode našli samého, ako si pokojne pláva znak a okolo neho zo desať žralokov, ktoré mu robili spoločníkov, neprejavujúc nejaký zlý úmysel. Odvtedy sa väčšina mužov prestala báť každodennej spoločnosti žralokov. Najmä mladší členovia posádky prejavovali veľký nedostatok rozvahy. Mali jednoducho dojem, že z vody ich prinúti vyliezť iba žralok modrý, kladivohlavý a tigrovaný.
Raz som sa nechal ťahať za Tigrísom na nafukovacom člne, ležal som s hlavou vo vode, aby som mohol sledovať dve dlhé šťukovité barakudy, možné ľudožrútky, ktorým sa dá ťažko dôverovať. Niekoľko dní plávali s nami a škerili sa na nás dolnými čeľusťami plnými nebezpečných zubov. Plávali bok po boku a hlboko pod nami. Sňal som si potápačské okuliare, ktoré mi nie veľmi pristali k expedičnej brade, nadýchol som sa zhlboka a sklonil, aby som opäť našiel barakudy, keď sa mi čosi mihlo tesne pri hlave. Vzhliadol som do očí, v ktorých bol taký istý výraz prekvapenia ako v mojich. Už predtým som videl širokú a ploskú žraločiu hlavu, nie však takto zoči-voči, takže som dosiaľ nevedel, že by rybia tvár mohla mať aj nejaký výraz. Zo žraloka však vyžarovala priateľská zvedavosť a akési pochopenie. Zrejme si pomýlil dno gumového člna s veľkou korytnačkou. V tej chvíli som povýšil ryby na rozumné druhy, nie až také vzdialené od teplokrvných zvierat, ako som sa vždy domnieval.
Naše priatelské spolunažívanie so žralokmi sa len-len že neskončilo nešťastne. Carlo raz sedel na vesle, jednou rukou si omýval niekoľkodňovú ranu, druhou sa pridŕžal lana. Presvedčil sám seba (nie však Jurija), že každodenná slanovodná kúra robí rane dobre. Na druhom vesle visel predtým Gherman, po kúpeli sa vyšiel na kormu osušiť, keď zrazu zakričal na Carla: „Žralok!“ Carlo tam už predtým sedel s jedným z priateľských malých žralokov, ktorý sa mu prevaľoval z boka na bok pod nohami, a tak odpovedal: „Viem.“
„Žralok! Žralok! Choď odtiaľ!“ zakričal opäť Gherman, ktorý zbadal blížiť sa trojmetrového ľudožrúta s plutvou nad vodou, ako sa hrnie rovno na Carla, ten si však pokojne umýva ranu ďalej. Netvor sa odrazu začal správať čudne, mával chvostom a bičoval hladinu vody, akoby Carla vyzýval do boja. Carlo zbadal, že sa mu rovno pod nohami vynoril ďalší veľký lúpežník. Vďaka sile horolezca sa vyšvihol hore. Muži na zadnej palube lode usúdili, že ďalší žralok, taký istý ako predošlý, vlastne zachránil Carlovi nohu.
Už sme boli takmer v Afrike, keď Gherman bez môjho vedomia strašne riskoval. Kým všetci okrem mužov pri kormidle podriemkavali v tieni kajút po dobrom obede z delfína, obliekol sa do potápačského odevu a spustil sa z kormy na dlhom lane, aby nafilmoval „spoločnosť“ plávajúcu v brázde za nami. Ako tam tak visel na lane s potápačskými okuliarmi, zblížili sa s ním žraloky s bielymi plutvami a iné ryby, defilujúce mu pred kamerou. Niektoré z nich skrotli natoľko, že Toru neraz priplával k nim s vreckom nasekaných morských ráčikov a kŕmil ich. Keď sa vtedy Gherman ocitol sám ďaleko za loďou, zbadal hlboko pod sebou jedného z ozajstných veľkých ľudožrútov. Ten ho už zočil a pomaly krúžiac, plával z hľbok nahor. Gherman filmoval žraloky v Karibskom mori a vo väčšine morí plných žralokov, takže vedel, čo treba robiť, ak sa jeden z nich zjaví so zlými úmyslami. Čo najpokojnejšie sa začal ťahať k lodi.
Kým väčšina posádky podriemkavala v kajutách, HP s Rašadom na kormidelníckom mostíku žartovali a smiali sa, nemali ani potuchy, čo sa robí vo vode za ich chrbtom. Žralok sa dostaval čoraz vyššie, kým Gherman rúčkoval po lane a priťahoval sa k Tigrisu. Tam však nebolo nikoho, kto by ho vytiahol na palubu. Nekontrolovaný pohyb či zvuk, a žralok sa naňho vrhne. Bol tam, tesne pod ním, keď Gherman chytil kormidlové veslo na pravoboku a vyškriabal sa hore. Bol bledý, mľkvy, zahanbený, nahneva​ný sám na seba a ešte niekoľko dní po tomto neospravedlniteľ​nom dobrodružstve veľmi škriepny.
Medzi obyvateľmi otvoreného akvária pod Tigrisom boli karangy dúhové a ostňovce, dva druhy, ktoré sme z predchádza​júcich výprav nepoznali. Karang dúhový, Elagatis bipinnulatis, mal krásne línie a farby, bol štíhly a rýchly ako strela. Meno dostal podľa dvoch belasých a dvoch žltých pozdľžnych pásov po každom boku, ktoré oddeľujú striebristé bruško od tmavomodré​ho chrbta, kým chvost má akoby z číreho zlata. Mäso tejto ryby, asi polmetrovej, má lahodnú chuť, niečo medzi tuniakom a mak​relou. Svojho času karangy dúhové plávali za nami v takých množstvách, že sme museli Asbjörnovi povedať, aby prestal, lebo za chvíľu ich chytil aj zo tucet. V najbližšej spoločnosti žralokov sme ich videli aspoň jedenásť: stalo sa aj to, že popri Tigrise plával žralok veľkosti človeka a z každej strany ho sprevádzal jeden karang; karangy sa tak tesne nalepili k boku žraloka, že to vyzeralo, akoby všetky tri ryby zrástli dohromady.
Naproti tomu ostňovec je morský komik. Pôsobí ťarbavým dojmom, jeho zdanlivo zmätený spôsob plávania pripomína, že by sa lepšie vynímal v sklenej váze. Morskí biológovia predpokla​dajú, že tento druh žije pri útesoch na plytčine. Ostňovce však navidomoči nežijú tak, ako sa o nich predpokladá, lebo sa k nám pridali na otvorenom mori a plávali s nami aj nad tritisícmetrovou hlbočinou. Prvá ryba z čeľade ostňovcovitých, ktorú sme videli, vyzerala ako čudná bublina plávajúca bezcieľne po hladi​ne. Neskôr sa z nej vykľula okrúhla biela papuľka škvrnitej rybky. Krátka a vysoká ryba plávala veľmi smiešne, mávala záclonovitými plutvami na chrbte a bruchu doľava i doprava, vždy zároveň na jednu stranu ako ochabnutými krídlami. Tento smiešny tvor len sťažka dodržiaval rýchlosť, akú sme dosahovali pri priaznivom vetre, ba niekedy sa prekoprcol aj na bok ako pijan v zúfalom úsilí nestratiť sa nám.
Existuje okolo tridsať druhov ostňovcov, niektoré z nich sú aj jedovaté. Preto sme nikdy neochutnali z tých dvoch druhov, čo nás sprevádzali. Ich počet narastal. Mihali sa okolo nás a prete​kali sa s morskými zajacmi, kto viac spasie z nášho „trávnika“. Keď Tigris rozhojdalo na šírom mori, zahryzli sa ryby do trávy a nechceli sa jej pustiť. Najväčšia ryba mala šesť centimetrov, zväčša však boli velké ako dlaň. Keď sme ich chytili, menili farbu a po celom tele im naskakovali modré škvrny, ktoré inak nebolo vidieť. Ich špecialitou bolo však ovládanie výrastku na chrbte, pre ktorý ich niekde nazývajú aj kohútikovými rybami. Celé telo im pokrýva hrubá koža, len na chrbte majú jemnú plutvu a pred ňou dva, niekedy tri dlhé tŕne. Najprednejší, najdlhší sa vztýči. Pomocou neho sa môže ryba pevne zachytiť. Ostňovec sa mohol bez obáv priblížiť k žralokom, ktoré sa mu vyhýbali.
Pred provou a pod palubou plávalo niekoľko zebrovito pásikavých štítovcov lodivodov. Bolo ich však menej ako v Tichomorí, asi preto, že sme na palubu len občas vytiahli väčšie žraloky, ktoré zvyčajne sprevádzajú. Jednému poldruhametrovému žralokovi plávalo pred nosom šesť štítovcov lodivodov, no keď sme ho vytiahli na palubu, na velké prekvapenie sme zbadali, ako sa mu okolo chvosta zhrčilo ďalších dvadsať, akoby chceli ísť za svojím velitelom. Carlo nechal mŕtveho žraloka visieť dolu chvostom vo vode, a my sme žasli pri pohľade na dva štítovce lodivody, aký krásny a pozoruhodný tanec tam predviedli. Tanečníci boli rovnako veľkí, ibaže jeden bol zelenožltý so svetlohnedými pásmi, druhý svetlobelasý s tmavohnedými pásmi. Nikdy sa od seba nevzdialili viac ako na dva-tri centimetre, pohybovali sa v rovnakom rytme, akoby bol jeden tieňom druhého.
Čosi iné je však zobudiť sa na zvuky človeka, ktorý siaka tak hlučne, že by to prebralo aj tých, čo zaspali pri najsilnejšom chrápaní. Keď sme sa zobudili a vyzreli cez otvor v kajute, zbadali sme kosák mesiaca stáť na čomsi obrovskom, lesknúcom sa pri nás ako vyleštená topánka, lenže to malo veľký dýchací otvor. Nebolo pochýb: priam pri peľasti postele sme mali živú veľrybu. Bez ohľadu na to, ako často sme vídali veľryby, bolo úplne iné prebudiť sa v bezprostrednom susedstve s veľrybou. Na rozdiel od policajných člnov, ktoré sa nám vrútili do dverí a otriasli loďou, lanami i rahnami, veľryba sa pri všetkej svojej telesnej sile tŕstia ani len nedotkla, nenarazila do nás ani len potme. Zvrtla sa tesne pri lodi alebo podplávala Tigris z jednej strany na druhú.
Cez deň sa veľryby opovážili iba pokukovať po nás, keď sme stáli na palube a hľadeli na ne. Videli sme, že niektoré z nich chrlia vodu ako požiarnici na lodi. Medzi tými, čo kolmo vyskakovali z mora, sme rozoznali kosatku dravú s jej prekrás​nou čiernou a bielou ozdobou a štíhlou chrbtovou plutvou. Ba videli sme, ako sa kosatky a sviňuchy preháňajú na neveľkej ploche blyštiacej sa malými striebristými rybkami. Medzi nimi prerezávali vodu vysoké a ostré plutvy, ktoré mohli patriť iba mečiarom.
Na palube sme oslavovali jedny narodeniny za druhými. Dosiaľ som ešte nezažil výpravu s toľkými vynikajúcimi a vyna​liezavými kuchármi. Nikdy by som nebol veril, že surovú rybu možno pripraviť na toľké chutné spôsoby, ako to predviedol Toru, ktorému japonská kuchyňa umožnila, aby sa stal majite​ľom malej rybej reštaurácie. Detlefova rybacia polievka, Normanove lievance, Carlove ryžové špeciality, Jurijove karangy sušené na slnku, Ghermanovo sušené mäso posypané korením čili, to všetko bolo nezabudnuteľné. A neuveriteľné, koľko výborných koláčov a pudingov z arabských fazulí, hrachu, múky a vajec vedeli pripraviť dvaja mladí škandinávski študenti. Cenu najlep​šieho kuchára však predsa len dostal Rašad, lebo vymyslel rybu à la Tigris. Jedného rána som sa vkradol do lodnej kuchyne a zapísal som si recept: dve vyčistené lietajúce ryby, nakrájané na kocky, 3/4 veľkého pohára octu, 1/4 pohára morskej vody, niekoľko kvapiek olivového oleja, pol druha lyžičky cukru, 2 čajové lyžičky soli, 1/2 čajovej lyžičky čierneho korenia, štipku akéhosi arabského korenia, ktoré si vzal Rašad so sebou.
Slávnostná večera na počesť Jurijových narodenín sa začala týmto chutným predjedlom, pokračovala delfínom, praženým, vareným alebo podávaným v surovom stave na pol tucta spôso​bov. Potom prišiel na rad špeciálny puding zo špagiet, ktofrý uvaril HP s Asbjörnom. Lapaji potajomky vyvŕtali dieru do stola a do pudingu umiestili gumovú hadicu, ktorá sa používala na nafukovanie člna. Keď sme sa všetci chystali načrieť do misy, HP slávnostne ohlásil, že Jurijov narodeninový puding potrebuje niekoľko kvapiek vodky, aby nakysol, lebo sme nemali droždie. Jurij naň teda nalial vodku, kým Asbjörn nohou potajomky pumpoval hadicu. Všetkých zaskočilo, keď nám puding začal rásť pred očami. Nič nás tak neohúrilo, ako keď puding začal rásť na všetky strany, až kým sa z prostriedku pudingu nezdvihol akýsi prst, a ten rástol a rástol. Sotva sme sa spamätali z prekvapenia, a pustili sa do hurónskeho rehotu a narodeninového vinšu, keď sa zjavili nečakaní návštevníci: na hladinu vyplávali čierne veľryby.
Zatiaľ sme videli iba tri, no bolo ich akiste viac, lebo o chvíľu obrovské cicavce bolo vidieť všade. Aj myška sa ukázala po dlhých týždňoch prvý raz, ani čo by mala niekde priezor a na chvíľu dala prednosť spoločnosti spievajúcich chlapov a lúčnych kobyliek.
Naše zbratanie sa s týmito veľkými morskými cicavcami sa dalo vysvetliť tak, že sme od nich zdedili najväčšiu remoru, akú sme kedy videli. Čierne, ošklivé remory s oválnou prísavkou na hlave sú priveľmi prešibané, aby sa unúvali plávať na vlastných plutvách viac, než treba. Radšej zmenia dopravný prostriedok. Vezú sa na hrubokožích, bezšupinatých cestovateľoch, ako sú žraloky, veľryby a korytnačky. Prichytia sa na ne s ústami doširoka otvorenými, aby si pochutili na zvyškoch jedál hostiteľa. Remory vezúce sa na našich otepách boli veľké ako prst, lenže zopár ich muselo prejsť od veľrýb k nám, lebo tie, čo sa prichytili o dno lode, boli veľké ako ľudské rameno.
Raz nás Asbjörn prekvapil, že vytiahol z vody korytnačku holými rukami. Akoby mala v úmysle prísť k nám na návštevu. Chvíľu pobudla u nás na palube, snívali sme o korytnačej polievke a opekanej nepravej teľacine, potom sme sa však dohodli, že sa radšej budeme dívať, ako šťastne pláva preč. Starodávnym cestovateľom na tomto oceáne museli morské korytnačky poskytovať vítanú zmenu po rybách a sušenej strave. Dnes už korytnačky takmer vyhynuli, aj keď sme ich ešte zopár zazreli. Tri dni po Asbjörnovom úlovku plával Rašad pri pokojnom počasí ďaleko do mora a podarilo sa mu chytiť veľký pancier ďalšej korytnačky. Zdalo sa, že korytnačka aj mladík sú rovnako dobrí plavci, takže divákom nebolo jasné, či korytnačka ťahá Rašada, alebo Rašad tlačí korytnačku, lebo z Tigrísu ich bolo vidieť viac pod hladinou než nad ňou. Lenže keď mladý Arab víťazoslávne zdvihol zápasiaceho obojživelníka prednými plutvami nad vodu, bolo jasné, že víťazstvo je jeho. Na obe korytnačky sa pevne prichytilo niekoľko remor a po pancieroch im liezli drobné zelené kraby ako po Tigrise. Druhého zajatca tak hnevala porážka, že driapal tŕstie i bambus, takže sme ho rýchlo pustili tam, kam patrí. Len čo sa korytnačka vynorila niekoľko sto metrov od nás, Jurij zo strechy kajuty zakričal: „Chytil ju veľký žralok!“ A naozaj, vodu zvírili žraločie a korytnačie plutvy. Viac sme už na hladine nevideli nič, len ktosi zamumlal, že také čosi sme mohli urobiť aj my.
Potom sa Asbjörn pokúšal rukami chytiť čosi, čo sme dovtedy vôbec nevideli, lenže nemal šťastie. More sa pokojne prevaľova​lo, keď na jednom mieste zvlnilo hladinu čosi zvláštne, podobné roztiahnutým prstom ľudskej ruky. Asbjörn ta odvesloval na nafukovacom člne. Nevedel však, že to, čo sme zazreli, bol neptún, či skôr Neptunus. „Mám ho!“ zakričal víťazne, keď po tom siahol, a takmer vypadol z člna, keď zistil, čo chytil. „Au!“ skríkol od bolesti, keď vytiahol ruku z vody a chcel z nej čosi červené striasť. Veľký krab! Kým sme sa spamätali, červenohnedý krab, veľký ako päsť, uháňal preč po hladine ako po zrkadle, ponoril sa a zmizol. Ešte nikdy sme ho nevideli. Tento krab z Indického oceána je medzi morskými biológmi známy ako Neptunus. Krab schmatol Asbjörna za prst tak silno, že mu krvácal. Musel sa preto vrátiť, aby si požičal od Carla špagetové sitko. S týmto dômyselným náčiním nachytal s Detlefom tucet krabov, ktoré boli také rozzúrené, že sekali po sebe klepetami. Zakrátko sa vynorila konkurencia. Delfíny, ktoré plávali s nami, takisto pásli po veľkých kraboch, chniapali po nich pred člnom, až vyskakovali vysoko z vody. Videli sme aj poldruhametrového žraloka ženúceho sa za krabom, ktorý zasa pred ním utekal; žralok ho však dolapil a efektne pritom vyskočil.
Malí lapaji s menom boha morí sedeli pokojne na hladine a pomocou klepiet požierali planktón, kým ich niečo nevyrušilo. Tieto miniatúrne roboty boli asi najčudnejšie tvory, s akými sme sa na mori stretli. Keď spozorovali nepriateľa blížiaceho sa so špagetovým sitkom, ihneď zaujali obranný postoj, ohli ramená a otvorili klepetá. Keď však zistili veľkosť sita, rýchlo usúdili, že bude vari múdrejšie odcupkať preč. Neptunus chodí bokom, a to neuveriteľne svižne, s brilantnou súhrou všetkých piatich párov nôh. Predné končatiny s veľkými klepetami ohne doľava, pravé rameno pokrčí v lakti, aby znížil trenie, ľavé rameno natiahne za seba, aby slúžilo ako normálne kormidlové veslo. Najzadnejší pár nôh má dva vonkajšie kíby sploštené ako veslové listy, aby mohol rýchlo utekať, a komplexnú sústavu zhybov, ktoré mu zaručujú efektívny pohyb, takže zostávajúce tri páry štíhlych končatín sa hýbu spolu s nimi. Spôsob, akým sa krútia a fungujú všetky zložité časti robota v tvrdej škrupine, je majstrovským kúskom techniky. A predsa je to len maličkosť v oceáne v porovnaní s veľrybami a ich sondážnymi prístrojmi, účinkujúcimi ako radar, sépiami so vstavaným tryskovým pohonom a podobne.
Dva dni sme sa plavili na pokojnom mori medzi červenkastými nautilami. Potom vietor zosilnel, my sme zvýšili rýchlosť a spolu s morskou čriedou zamierili do ďalšej oblasti známej najkrajší​mi slimáčími ulitami. Prebývali v nich slimáky, ktoré plávali dolu hlavou, zhora kryté akoby plastikovými bublinkami, ktoré ulitám pomáhali plávať, no zasa nie tak rýchlo, aby sa vyhli ostňovcom, ktoré sa do nich rady rýchlo zavŕtali, len aby zhltli modré úlomky perál, lastúr, a odplávali.
Filozofi najstarších civilizácií verili, že ľudstvo pochádza z matky mora a otca neba. Súčasná veda dospela k dosť podobnému názoru. Z čoho iného mohli pochádzať prvé živé druhy? V noci sa na oceáne zdá, že ešte aj hviezdy sa približujú k vode a stávajú sa súčasťou ľudského sveta, tak ako kedysi patrili ľuďom, ktorí im dali mená a používali ich ako dôverne známe orientačné body pri cestovaní po šírych priestoroch. Opäť sa nás zmocnil pocit, ktorý môže mať človek iba v pustatine, pocit plynúceho času, kde minulosť a prítomnosť splývajú. Čas sa nedelil na veky, ale iba na deň a noc.
Keď sme mali službu v noci na kormidelníckom mostíku alebo sme ležali na streche kajuty a hľadeli na vrchol sťažňa, ktorý krúžil medzi známejšími súhvezdiami, začínali sme sa cítiť ako doma v systéme, ktorý ležal tamhore, zabudnutý všetkými okrem astronómov a astronautov. Hviezdy už neboli len svetielkujúcimi bodmi ako morský planktón. Poznali sme ich, ich čas a smer dráhy, ako krúžili noc čo noc nad provou a kormou v tom istom usporiadaní a tou istou rýchlosťou. Nečudo, že starí Mezopotámci a Egypťania boli vynikajúcimi hvezdármi, poznali presný čas obehu všetkých hlavných nebeských telies, plavili sa podľa nich a odovzdali našim predkom vlastný, veľmi dômyselný kalendá​rový systém.
Boli aj také noci na mostíku, keď sa nám zdalo, že Tigris je nebeskou raketou. Tŕstie fosforeskovalo a vysielalo tancujúce záblesky, za každým kormidlovým veslom sa ťahalo jasné svetlo podobné tlmeným reflektorom auta.
Prvého marca som si zapísal do denníka: „Na cestu sme sa vydali v novembri a v marci sme ešte vždy na palube. Nechce sa mi veriť, ale včera a dnes more na ľavoboku smrdelo rybinou! Vari všetky tieto tvory tesne pod hladinou vydávajú taký odporný zápach, že keď zafúka vietor, udrie aj nám do nosov?“
O niekoľko dní nás znenazdajky vytrhlo zo sveta rýb a pradávneho človeka. Normanovi sa podarilo nadviazať rádiové spojenie so vzdialeným moderným svetom. Jasne sme počuli Franka z Rádia Bahrajn. Odkazy prichádzali so stiesňujúcou pravidelnosťou. Tigrís sa nečakane ocitol vo víre politických udalostí. Prešli štyri mesiace, čo sme v Iraku spustili loď na vodu a štyri týždne, čo sme odplávali z Pakistanu, keď nastali veľmi vážne problémy s riadením lode. Nie však preto, že by Tigrís odmietal poslúchať kormidlové veslá, ale preto, lebo veľké oblasti pred nami sa stali zakázanými územiami.
Dúfali sme, že z Meluhhy sa odplavíme do Puntu, dnešného Somálska, lebo v starých egyptských záznamoch sa o tejto úrodnej časti Afriky hovorí, že ta chodievali ich moreplavci a kupci. Keď sme požiadali o povolenie pristáť, dostali sme z Londýna prvú výstrahu, ktorú nám potvrdil aj bahrajnský rozhlas: „Spojenie so Somálskom prerušené, včera padlo veľké mesto do rúk Etiópčanov. Žiadame vás, aby ste sa nepokúšali pristáť ani na jednom z území.“
Somálsko bolo teda vo vojne. To značilo, že 1500 míľ afrického pobrežia od Adenského zálivu na juh sa pred nami uzavrelo.
Cestou do Červeného mora sme sa teda museli vyhnúť Africkému rohu. Musíme zamieriť kúsok na sever, teda bokom od africkej strany Adenského zálivu.
Potom sme však dostali z Londýna správu, že aj arabská strana Adenského zálivu je zakázaným územím. Išlo o Južný Jemen, ktorý uzavrel hranice pred návštevníkmi. Južný Jemen zaberal 1000 míľ Arabského polostrova medzi Ománom z oceánskej strany a Severným Jemenom na pobreží Červeného mora.
Odvtedy sme sa museli plaviť obozretne. Pokúsili sme sa dosiahnuť stredovú čiaru deväťstomíľového Adenského zálivu a plávať po nej tak, aby sme sa nedotkli zakázaných území ani na jednej, ani na druhej strane. Toto rozhodnutie vyvolalo v kon​zorciu, ktoré sa s nami spojilo z Londýna, ďalšie obavy o našu bezpečnosť:
„Naozaj chcete plávať do Adenského zálivu a odtiaľ do Červeného mora? Berte potom do úvahy politickú situáciu v tejto oblasti, ako sme vám prv radili.“
Boli sme si istí, že sme schopní plaviť sa ďalej. Mierili sme do úzkeho prielivu Báb al-Mandab, ktorý viedol do Červeného mora zo vzdialeného konca Adenského zálivu. Potom ustal vietor. Úplne. Nezadul ani len vánok, takže sme sa stali korisťou neviditeľných oceánskych prúdov, a to sme ešte vždy boli 1400 míľ od úžiny, do ktorej sme museli trafiť. More sa upokojilo tak, ako som dosiaľ nezažil. Nikde nebolo ani vlnky, okrem niekoľ​kých, ktoré spôsobil Tigris. Plachta ovísala na sťažni ako koberec na stene, jej béžová pyramída a červené slnko sa perfektne zrkadlili na hladine. Keď sme sa ponorili a opäť vynorili na hladinu tohto morského zrkadla, nikde nebolo vidieť obzor. Bol to takmer závratný pocit, keď sme plávali v celej tej belasosti pri Tigrise. Krásne! Lenže navigátori nám podľa slnka a hviezd oznámili, že nás prúd unáša k Sokotre.
Sokotra je veľký ostrov ležiaci dosť ďaleko pred Africkým rohom, rovnako vzdialený od Somálska i od Južného Jemenu. Teraz patrí Južnému Jemenu. Pre istotu sme sa poponáhľali požiadať o povolenie pristáť na Sokotre. Odpoveď bola takisto sklamaním:
„Pokúšali sme sa rokovať s veľvyslanectvom Južného Jemenu v Londýne, aby Tigris dostal povolenie pristáť v prípade potreby na Sokotre. Uvedomujú si pravdepodobnosť pristátia Tigrisu na Sokotre, no vyhlásili, že Tigris sa tam nesmie pokúsiť pristáť, kým nedostane písomné povolenie.“
Prúd nás unášal bližšie. Londýn zdôrazňoval: „Ak pristanete na Sokotre bez povolenia, riskujete väzenie!“ A nezávisle od toho prišla od istého západoeurópskeho ministerstva zahraničia výstraha: „Nechoďte na Sokotru, riskujete problémy!“
V bezvetrí sme sa bezmocne nechali unášať prúdom, za ten čas pribúdali dobre myslené varovania.
Bolo dvanásteho marca, keď sa na juhozápade vynoril horský masív Sokotry, a nás unášalo práve tým smerom. Carlo zbadal nejasné črty ostrova, keď červené slnko kleslo na západe, takže sme všetci skríkli so zmiešanými pocitmi radosti i znepokojenia: „Hurá, vidíme Sokotru! Dosiahli sme Afriku!“
Bolo to ohromné. Preplávali sme Indický oceán. More sa nepatrne vlnilo, ale vietor bol prislabý, aby napol plachtu. My sa však nesmieme veľmi priblížiť k ostrovu. Morili sme sa s plachtami a veslami, len aby sme udržali patričný odstup. Nato zapadlo slnko a my sme nič nevideli. Vyslali sme správu, že aj proti vlastnej vôli sa blížime k zakázanému ostrovu.
Nadišlo ráno trinásteho marca, slnko vyšlo v nejasnom opare, pofukoval lenivý vánok, ešte vždy prislabý, aby sme mohli pomocou plachty a vesiel ovládať loď. Do poludnia sa opar postupne tak rozptýlil, že som ďaleko na ľavom boku objavil slnkom zaliaty tvar čohosi jasného, lenže nevýrazného. Ponášalo sa to na ľadovec v tvare sediaceho ľadového medveďa. Vyzeralo to ako časť čohosi väčšieho s tmavšími obrysmi. Ešte vždy nás hnalo k ostrovu, no nemohli sme celkom rozoznať, čo v opare vidíme. Na návštevu priletela čajka. Chlapci lovili z vody chumáče plávajúcich chalúh.
Norman odvysielal správu o našej nepriaznivej polohe a prijal odkaz, že londýnske veľvyslanectvá všetkých národov zastúpe​ných na Tigríse márne rokovali s Južným Jemenom.
Slnko zapadlo.
Zakrátko po polnoci štrnásteho marca zafúkal silný vietor a my sme sa chytili vesiel. Obe plachty sa ešte ani nenaplnili, keď vietor zmenil smer zo západu na juhozápad a juh, a o chvíľu nazad, opačným smerom. Celú noc sme pobehúvali po palube, obracali plachty a vypomáhali si veslami, ale Tigris sme nenaviedli na kurz, ktorý sme mali predtým, ako sa plachta naplnila zadným vetrom. Až nás to vyčerpalo. Na úsvite, krátko po šiestej, som sa opäť vyplazil z kajuty a s úžasom som civel na rozoklané pobrežie Sokotry vpravo pred provou.
Celý deň sme sa zo všetkých síl usilovali dostať ďalej od pobrežia, alebo aspoň udržať pôvodnú vzdialenosť. Norman bol neustále pri vysielačke. Dozvedel sa, že v našom mene adresovali výzvu juhojemenskému zástupcovi v Spojených národoch, no márne. Povolenie môžeme dostať iba rovno z ostrova. Keď Norman skúšal svoju amatérsku vysielačku, medzi tými, čo mu odpovedali na výzvu, bol aj sovietsky rádioamatér, istý Valerij. Požiadal som Jurija, aby svojim predstaveným v Moskve poslal odkaz vysvetľujúci našu neúmyselnú cestu k Sokotre, kam nás zanášal prúd. Onedlho sme prostredníctvom Valerija dostali odpoveď, že prvý zástupca sovietskeho ministra zahraničných vecí poslal jednu depešu veľvyslanectvu Jemenskej ľudovej demokratickej republiky v Moskve a ďalšiu sovietskemu veľvys​lanectvu v Adene. Nadišiel večer a ostrov sa nám opäť stratil z dohľadu, kým Detlef z mostíka hlásil, že podistým dodržiavame odstup od pevniny, lebo sa plavíme západným smerom pozdľž ostrova proti prílivovému prúdu rýchlosťou aspoň jedného uzla.
Tej noci priviali slabé nárazy vetra výraznú vôňu kvetov alebo rastlinstva, ba raz sa nám marilo, že voniame aj praženú kávu. Na pevnine sa zrazu na pár sekúnd zažalo silné osamelé svetlo, potom však opäť nastala čierna noc.
Nastal pätnásty marec. Okolo polnoci utíchol vietor, takže sme sa opäť stali hračkou prúdov. Márne sme pátrali po nejakom svetle z lode či pobrežia. Keď sa na čiernej oblohe zjavili prvé ranné zore, starostlivo sme skúmali obzor a hľadali zem. A ona tu aj bola, vzdialená len 8 míľ. Odnášalo nás späť a zrazu sme sa ocitli pred tou časťou ostrova, ktorú sme opustili predošlej noci, lenže oveľa bližšie. Kopec pripomínajúci ľadového medveďa bol obrovský a celý z piesku. A už sme rozoznali aj štíhle stromy a zopár domov na západnej strane zátoky. No po živote ani stopy. Nikde nijaký dym. Bolo to zvláštne, ale veľký ostrov sa zdal opustený. Vo vode okolo sa ukázali nové druhy rýb, a tak nás obkľúčila prinajmenšom stovka ostňovcov. Ďalšia záľaha krabov. A vtákov. Ale človiečika nikde. Všade okolo nás, blízko či ďaleko, hemžilo sa more drobnými striebristými rybičkami. Delfíny zmizli kamsi na lov. Bolo tu veľa sviňúch, ba pri myse chrlili vodu aj tri veľké veľryby. Z hlavného prístavu však nevyplával nijaký čln, nik na nás nestrieľal. Začali sme špekulo​vať, či následkom politických udalostí alebo z nejakých iných príčin nie je ostrov celkom opustený. Norman zachytil nový odkaz od Franka z Bahrajnu: „Ministerstvo zahraničných vecí NSR radí, aby sa Tigris nepokúšal pristáť na Sokotre, lebo to môže mať katastrofálne následky (podčiarknuté).“
Plavili sme sa pomaly, vietor mal rýchlosť 1-2 uzly, lenže prúd smeroval vždy proti nám. More začalo byť celé míle znečistené, pokrývalo ho čosi ako bubliny. Do denníka som si zaznamenal:
„Popoludní a večer bolo znečistenie ešte väčšie; prichádzalo v pásoch ako „červený príliv“ a ťahalo sa od obzoru po obzor, na niektorých miestach pokrývalo široké plochy ako sneh. Pri bližšom pohľade sme zistili, že sú to drobné hnedé olejové chuchvalce ako v Atlantiku. Celé dni sme vídali chuchvalce bez mydlín. Videli sme aj hladký olejový povlak zmiešaný s mydlinami ťahajúci sa v rovnobežných pásoch ako hlien. Strašné. A do tejto špiny sa vrhali kraby, ale aj delfíny s rozďavenými papuľa​mi, keď prenasledovali miliardy drobučkých rybičiek. Celé popo​ludnie sme museli plávať krížom-krážom, len aby nás nezanieslo k ostrovu, ba pokúšali sme sa zakormidlovať nazad a obrátiť sa pri pobreží na východnom myse, no márne. Teraz (je šesť hodín popoludní) smerujeme k tomu istému štíhlemu západnému mysu, ku ktorému sme sa plavili predošlú noc; naša poloha je však oveľa nepriaznivejšia, lebo sme takmer v trojmíľovom pásme. Sme priblízko, aby sme sa cítili spokojne. Vidíme aj rozľahlý zhluk mohutných moderných betónových budov a medzi nimi niekoľko starých arabských domov. Tri z nich stoja bok po boku hneď pri vode ako apartmánové domy bez okien, budia dojem ultramoderných zariadení kontrastujúcich so zjavnou pustatinou okolo nich. Rozprávkové hory. Krajší ostrov sme ešte nevideli. S Normanom sme sa zhodli, že sa ponáša na Tahiti, kde sme sa prvý raz stretli aj s nebotyčnými vrcholkami pohoria, ktoré sa dvíhalo vo vnútrozemí. Carlovi zišlo na um, že by sme sa mohli spojiť prostredníctvom našej vysielačky priamo so Sokotrou alebo Južným Jemenom. Skúsili sme, ale nikto neodpovedal. Veľké budovy sú čoraz bližšie, niektoré z nich ležia na samom brehu. Ani náznak života. Nič sa nehýbe. Bezvetrie. Zúfalá situácia. Riziko, že nás zanesie na skaliská, je veľké.“
Práve keď sme boli blízko pri brehu, nastala noc. Veľmi nás prekvapilo, keď sme náhle zazreli množstvo silných elektrických svetiel na moderných blokoch a ešte aj zopár roztrúsených svetiel na okolí. Do denníka som si zapísal: „Sme priveľmi blízko, aby sme mali dobrý pocit. Vydal som príkaz zapáliť všetky petrolejky a obrátiť ich smerom k pevnine, aby vedeli, kde sa nachádzame, a mohli zasiahnuť, keby nás hnalo na nebezpečné pobrežie.“
Ostrov, na ktorý sme sa nevedeli vynadívať, bol šestnásteho marca ešte vždy pred nami v celej svojej pôsobivej kráse. Rýchlo sme vyplávali do zátoky pred hlavným mestom Hadibu, jede voľakedy zaručene sídlil nejaký sultán. Boli sme dosť hlboko v trojmíľovom pásme a hneď vedľa nás chrlili vodu dve veľryby. Povedal som chlapom, aby skryli kamery. Keby sa niekto ukázal, mohli by sme vysvetliť svoju prítomnosť. A keby nie, boli sme dosť blízko pri brehu, aby sme sa ta šli na nafukovacom člne ospravedlniť.
Cez raňajky sa na obzore náhle vynoril malý dau poháňaný motorom. Prichádzal od Južného Jemenu a mieril na ostrov. Nakoniec však prišiel rovno k nám. Kúsok pred nami motor vypol a štvorčlenná posádka uprela pohľady na Tigris. Ich čln bol až po okraj naložený obrovskými žralokmi kladivohlavými. Vyslal som za nimi Rašada a HP na nafukovacom člne, aby sa povypytovali na tento tajomný ostrov. Keď sa vrátili, Rašad oznámil, že čierni rybári boli veľmi prívetiví a hovorili akýmsi arabským nárečím. Odporučili nám, aby sme vplávali do zátoky, ktorá má pláž vhodnú na pristátie. Na ostrove nebudeme mať nijaké problémy. Ľudia sú tu vraj veľmi priateľskí, ubezpečovali nás rybári a dodali, že na brehu sú aj „Rusi a Číňania“. Táto nepravdepodobná kombinácia nás rozveselila. Rybári nás obo​plávali veľkým oblúkom a stratili sa za vzdialeným východným výbežkom ostrova.
Ich bezstarostnosť nás povzbudila. Rozhodli sme sa vyjsť na breh. Veď aj tak sme už dávno porušili teritoriálne vody. Všetkým členom posádky som dôrazne prikázal, aby prišli na dôležitú poradu. Pripomenul som im, že pokiaľ čas dovolí, budem brať do úvahy názor každého, kým nevynesiem nejaké rozhodnu​tie. Môj hlas by mal byť rozhodujúci za predpokladu, že získam podporu aspoň jedného z nich. To by malo byť zárukou, že nie som celkom pomätený. Chcel som dať hlasovať o pláne pristáť na Sokotre. Na Tigris nik nestrieľal, preto nebude strieľať ani na nevinný nafukovací čln, ak vztýčime vlajku Spojených národov a vysvetlíme našu situáciu. Buď nás prijmú, alebo budeme musieť odtiahnuť preč.
Svoj návrh som priveľmi nezdôrazňoval, lebo som si bol istý, že je to jediná rozumná vec a že ako doteraz by sme sa mali dohodnúť. Ostrov bol totiž neuveriteľne krásny. Iste tu získame čerstvé ovocie, kokosové orechy, hydinu, mäso, mlieko a pitnú vodu. Ak sú na brehu sovietski občania, iste sa radi zvítajú s Jurijom Alexandrovičom. A potom, predhistorickí moreplavci museli na ostrove s takouto polohou zanechať nejaké stopy. Nevidel som iný kus zeme, ktorý by väčšmi volal po archeologic​kom výskume. To som však nespomenul. Stručne som predostrel svoj plán a poukázal na to, že pol hodiny bude vánok fúkať rovno do zátoky, kde by sme mohli pristáť na pláži alebo zakotviť.
Prvý sa ozval Norman. Nikdy som netušil, aký je to rečník, schopný rozprávať s toľkým nadšením a presvedčivosťou. Na moje prekvapenie však poukázal aj na to, že slabý vánok nám môže umožniť oboplávať ostrov a odniesť nás pri vzdialenom východnom výbežku ostrova, takže budeme môcť úspešne a bez zastávky pokračovať ďalej. Za pokus to stojí, dodal. Nemali by sme prerušiť dlhú plavbu cez Indický oceán, ak to nie je nevyhnutné. Máme príležitosť prekonať všetky rekordy v nepretržitej plavbe na trstinovej plti. Máme dosť potravín i vody, nič nepotrebujeme. Ak vplávame do zátoky, znova nás z nej budú musieť odtiahnuť alebo si na brehu budeme musieť najať chlapov, aby nám pomohli vyveslovať s ťažkým plavidlom von. A navyše na brehu vždy niekto ochorie. Je iste v záujme vedúceho expedície a všetkých ostatných, aby sme cestu neprerušovali.
Carlo nás iba počúval. On, ktorý nadšene obdivoval nádherné vysokohorské štíty, teraz neprejavoval nejaký záujem o horolezectvo. Veď sme boli toľký čas na mori. Bolo by vari lepšie pokúsiť sa oboplávať západný mys a zamieriť rovno do Červené​ho mora, kde by sa mala naša expedícia skončiť.
Jurij si bol istý, že vylodiť by sme sa mohli bez ťažkostí, lenže keď si Norman myslí, že by sme mali oboplávať západný mys, ak sa udrží doterajší vietor, potom by aj on bol za tento pokus.
Norris mlčal, no všetci sme počuli dobre známe vrčanie jeho „dieťaťa“, ktorým filmoval a zaznamenával všetko, čo sa poveda​lo. Nechal medzinárodnú posádku, aby bez jeho zásahu rozhodla o celej expedícii. Vzápätí aj on hlasoval proti vylodeniu, lebo by to vraj nemuselo byť až také zaujímavé miesto, aj keď som od samého začiatku plánoval, že prídeme sem. Jeden za druhým hlasovali proti môjmu návrhu: USA, Sovietsky zväz, Taliansko, NSR, Irak, Japonsko, Mexiko, Dánsko. Nikto ma nepodporil. Iba krajan HP pripustil, že sotva nájdeme zaujímavejšie miesto, takže by sme mali využiť šancu a vyjsť na breh.
Žasol som. A zároveň som sa cítil porazený. Možno ma upokojovalo, že muži vždy súhlasili s mojimi návrhmi, okrem jedinej výnimky, keď som chcel prerušiť plavbu na prvej lodi Ra, a ostatní v nej chceli pokračovať. Tentoraz som vyniesol rozhod​nutie sám. Nebolo dôvodu, aby sme pri tomto pokuse zbytočne riskovali, keď už aj tak máme aké-také výsledky. Ak budeme chcieť, môžeme si postaviť ďalšiu loď. Tentoraz bolo treba, aby ma podporil aspoň jeden hlas. Náš cieľ som nevidel v tom, aby sme vytvorili rekord v diaľkovej plavbe. A riziko, že nabehneme na útesy a divé skaliská prv, ako sa nám podarí oboplávať západný mys Sokotry, bolo vari jedna k jednej. V krátkom opise Sokotry v plavebnej príručke Indického oceánu sa západný mys spomínal ako zradné miesto so zúrivými prúdmi, búrlivým morom a prudkým nárazovým vetrom. Skúsenosť z posledných štyroch dní nám ukázala, že vietor sa môže každú chvíľu obrátiť alebo ustať, a to by sme boli stratení. Ďalej na západ nebolo inej pláže či zátoky, kam by trstinová loď vplávala a našla útočisko. Iba divé skaliská a niekoľko ciest, kde sa nedalo zakotviť, lebo ich obklopovali koralové útesy. Situácia bola zúfalá. Zdalo sa mi úplne nezmyselné riskovať naše životy vo vetre vanúcom k po​brežiu, proti rozsiahlym bralám, keď sa môžeme dostať rovno do nádhernej zátoky a stretnúť ľudské bytosti, ktorým môžeme našu situáciu vysvetliť. Lenže ja som sa rozhodol sám, bez podpory svojich mužov, so všetkými výstrahami z vonkajšieho sveta.
Vietor vanúci k pobrežiu dosť zosilnel, takže na vlnách vznikli biele čiapočky peny. Povedal som mužom, že som sa rozhodol vydať na dvojhodinovú skúšobnú plavbu a presne sa orientovať na západný mys. Ak sa po dvoch hodinách ukáže, že sme schopní dodržať kurz a oboplávať mys, budeme môcť pokračovať v plav​be. Ak nie, budeme mať dosť času obrátiť plachtu a odplávať späť do prístavu Hadibu.
Všetci boli radi, lenže ja vôbec nie. Podľa mňa to bol hazard.
Dve hodiny prešli a my sme plávali k západnému mysu popri čiernych nevľúdnych útesoch, kde dunel spenený príboj a na pobrežie neprestajne fúkal silný vietor. Veruže to bolo riziko. Po dvoch hodinách sa z kajuty vyplazil Norman s čerstvými rádiový​mi odkazmi. Práve vtedy zoskočil z mostíka Detlef a hlásil nám polohu. Len Gherman zvieral na korme kormidlovú páku, ostatní sa úzkostné zhrčili okolo stola. Norman nahlas čítal: „Juhojemenské zastupiteľstvo pri Spojených národoch sa spojilo s vlá​dou, aby jej vysvetlilo situáciu okolo Tigrisu. Stop. Predpokladá, že bude nasledovať povolenie. Stop.“ Druhý odkaz znel. „Nórske veľvyslanectvo v Londýne odkazuje, že Južný Jemen súhlasí s vaším pristátím na Sokotre.“
Niekoľko mužov vykríklo hurá. To značilo, že by sme sa mali čo najskôr obrátiť a nabrať kurz nazad do Hadibií. Požiadal som Detlefa o hlásenie. Povedal, že ideme rýchlosťou dvoch uzlov v ústrety protiprúdu, a ak odrátame odchýlku, udržíme si kurz 278°, čím sa o 18° odkloníme od vzdialeného západného mysu.
Detlef sa prvý chcel rozbehnúť späť na mostík a upraviť kurz na Hadibu. „Už vieme, že na nás nebudú strieľať,“ jasal. Lenže ja som zostal neoblomný. „Nie. Jednohlasne sme sa rozhodli vydať na dvojhodinovú skúšobnú plavbu, aby sme zistili, či oboplávame mys. Jednohlasne sme sa na tom dohodli. Takže sa plavme ďalej, lebo inak skúšobná plavba nebude mať význam.“
Norman súhlasil. Mali by sme sa plaviť ďalej, lebo na ostrov sa nemohli dostať ani Sumeri ani Egypťania, ako vieme z dávnejších návštev, lebo tu nie je zlato a nedajú sa tu získať ani iné cenné výrobky. Lenže väčšine ostatných prišlo ľúto za dobrodružstva​mi, ktoré sme mohli zažiť na ceste do Hadibu. Zízali sme do údolí, okolo ktorých sme prechádzali, a v duchu sme sa už štverali na kopce a skúmali horské údolia medzi divými štítmi.
Carlo a Gherman postavili na stôl niekoľko fliaš červeného vína vyhradeného na osobitné príležitosti, a keď slnko zašlo za čudesné oblačné útvary, ktoré boli, ako sme všetci tušili, skôr ostrovmi, namierili sme provou doprava od mysu, ktorý sa črtal oproti zlatistému západu slnka. Rozoklané útesy Sokotry sme mali čoraz bližšie, ale posledný mys zaostával ďaleko vpredu. Všimli sme si zopár primitívnych usadlostí z kamenných domov na plošine povyše útesov, no zakrátko sme už nevideli nič okrem našich bradatých tvárí okolo petrolejok. V tŕstí doteraz cvrlikali kobylky a okolo bosých nôh nám lozili malé kraby. Koniec koncov, zažili sme na tomto sumerskom ma-gure krásne zážitky. Začal som odpúšťať mužom, že ma pri rannej porade nepodporili. Veď zmyslom našej cesty bolo preveriť si plavidlo, a oni mu nemohli dať lepšie osvedčenie. Tento druh predhistorického plavidla, o ktorom sa predpokladalo, že sa mimo mezopotámske​ho riečneho systému neosvedčí, nás previezol cez záliv z Bahraj​nu do Ománu, z Ománu do Pakistanu, z Pakistanu na africký ostrov, a ešte vždy bol natoľko schopný plavby, že posádka chcela na ňom pokračovať ďalej, aj keď vedela, že budeme musieť prekonať ďalších tisíc míľ a prejsť uličkou hanby v podobe zakázaných pobreží, kým sa nám nenaskytne príležitosť pristáť.

PÄT MESIACOV PRE NÁS, PÄŤ TISÍCROČÍ PRE ĽUDSTVO
KEĎ SME ODPLÁVALI zo Sokotry, prvého afrického ostrova, zdalo sa, že mesačný nov bude znamenať novú fázu nášho putovania. Cez noc sme sa dostali na rozbúrené more s premenlivými vetrami, a keď sme sa kľzali pod slabým svetlom mesačného kosáka, zazdalo sa nám s Normanom, že sme na dohľad od čiernych kontúr vysokého západného mysu. Zbohom, Sokotra! Onedlho sme v diaľke, odkiaľ sme sa plavili, uvideli silné svetlomety. Zrána sme už videli celý vysoký západný mys ostrova za nami a skoro predpoludním sme už opäť osameli s morom, okolo nás väčšina našich bývalých vodných spoloč​níkov.
O dva dni sme slušnou rýchlosťou preplávali okolo pustého vtáčieho ostrova Kal Farun tvaru žraločieho zuba plného guána.
Zistili sme, že v plavebnej príručke si pomýlili Kal Farun s jedným z ostrovov Džazírat Subuníja
. Usúdili sme, že sa sem odvážilo len zopár lodí, lebo príručka uvádza, že sú tu silné prílivové prúdy, ktoré medzi skalnatými ostrovčekmi často menia smer. Lenže práve vtedy, keď sa pred súmrakom slnko i nebo sfarbili do červená, stretli sa za našou kormou dve lode, takže keď sa už zdalo, že sa zrazili, vztýčili sme vlajku Spojených národov. Lode vzápätí vztýčili sovietsku, a keď priplávali bližšie, mohli sme si prečítať aj ich mená: Anapskij a Ačujevskij: sovietske rybárske lode, na ktorých bolo vidieť, že sú už dlho na mori a potrebujú nový náter. Jurij vyliezol na kajutu a tak sa im potešil, že začal vyskakovať od radosti a mávať čiapkou. Okolo krúžili kŕdle morských vtákov, ktoré sa každú chvílu vrhali do vody za rybami. Tridsať chlapov na každej lodi sprvu akosi nereagovalo, aj keď sa zhrčili pri zábradlí a uprene hľadeli na nás z oboch palúb, vo večernom súmraku vysvietených.
Sovietske lode spomalili a sprevádzali nás, jedna dokonca spustila aj sirénu. Asbjörn nafúkal čln, spustil ho s Jurijom na vodu a odveslovali k Ačujevskému, kde sa Jurij vyštveral na palubu. O pol hodiny bol nazad s obrovským mrazeným červe​ným okúňom morským, desaťkilovým vrecom bezhlavých, starostlivo zabalených a zmrazených garnátov, vrecom zemia​kov a zvitkom starých ruských máp zálivu, kam sme mierili. Dva dni sme sa prejedali lahôdkovými garnátmi, lebo sme sa báli, že sa v teple pokazia. Rybárske lode odplávali smerom k Adenu.
Opäť sme osameli a naposledy sme si dovolili voľkať na streche a prežívať dni, keď na týchto vodách šíril človek obchod a civilizáciu. Historik Plínius starší zaznamenal v prvom storočí nášho letopočtu
 nebývalý rozmach obchodných stykov, ktoré za jeho čias sprostredkúvali lode medzi Egyptom a Srí Lankou, bývalým Cejlónom, medzi Srí Lankou a „krajinou Číňanov“. Neraz spomínal, že starí Rimania vedeli od starých Egypťanov, kam sa v ktorom ročnom období vydať na more a kedy zdvihnúť plachtu. Vďaka Plíniovi a jeho informátorovi, poprednému egyptskému knihovníkovi a zemepiscovi Eratostenovi vieme, že Tigris nebol prvou trstinovou loďou, ktorá prekonala túto cestu. Uvádza, že v dávnych časoch navštívili Egypťania „na plavidlách postavených z tŕstia, s lanami a rahnami, aké sa používali na Níle“, nielen Srí Lanku, ale plavili sa až do Indie, kde obchodo​vali s kmeňom Prasiov na rieke Gange. Uviedol presný opis trasy, ktorú sa Eratostenes dozvedel od egyptských námorníkov, a skonštatoval, že plavba z červenomorského prístavu sa začína za letného slnovratu v čase, keď vychádza Sírius. Potom „cesto​vatelia vyplávali z Indie na spiatočnú cestu začiatkom egyptského mesiaca Tybis, čo je náš december, rozhodne však pred šiestym dňom egyptského Mechiru, čo znamená pred trinástym januárom nášho kalendára...“
S Tigrisom sme opustili induské údolie až siedmeho februára; vedeli sme, že je to veľmi neskoro. Veď sme za to zaplatili zlomeným vrcholcom sťažňa. Lenže aj tak sme dosiahli africké brehy. Naším problémom však nebolo to, že sme sa oneskorili v ročnom období, ale to, že sme sa oneskorili v historickom čase. Prineskoro sme križovali storočia, takže nám nedovolili pristáť v Punte. Teraz sme sa plavili nebezpečne blízko zakázaného pobrežia a museli sme manévrovať veľmi opatrne, aby sme sa nedostali na dohľad mysu Guardafui, vyčnievajúceho konca Afrického rohu, kde sa východné pobrežie príkro skrúca na západojuhozápad do Adenského zálivu.
„Myslím, že by sme mali zostať južne od stredu Adenského zálivu,“ vraví Norman. „Vzdialenosť medzi ázijským a africkým kontinentom je na tomto mieste iba 15 míľ, takže musíme trafiť do tejto štrbiny.“
Potom nastal prvý prelom. Džibuti, maličká novovytvorená africká republika v kúte Adenského zálivu, hneď pri vchode do Červeného mora, nám povolila pristáť. Tento malý štátik, nie väčší ako rozsiahly prístav, bol neutrálny.
Plavili sme sa popri myse Punt, ktorý bol však ďaleko z dohľadu. Tam, kamsi za obzor priplávala pred tri a pol tisíc rokmi flotila egyptskej kráľovnej Hatšepsut po myrhové stromy, aby ich vysadili v Tébach.
Na trstinovej plti, ktorá sa plaví medzi svetadielmi, je dosť času na rozjímanie. Za posledných päťtisíc rokov sa okrem ľudskej povahy veľa zmenilo na všetkých kontinentoch. Vôkol nás dnes dochádza k prudkým zmenám v životnom prostredí. Cesta pred nami je taká neznáma ako väčšina cesty za nami, takže čím lepšie pochopíme minulosť, tým lepšie budeme môcť predpo​vedať budúcnosť. Veľa sa môžeme poučiť z budúcich vykopávok. Najväčším objavom za posledné roky je to, že dosial vieme neuveriteľne málo o minulosti človeka, o samom začiatku. V prvých desaťročiach po Darwinovi a po objavení neznámej sumerskej civilizácie sme si mysleli, že poznáme odpovede na všetky otázky: džungľa zrodila človeka a dve veľké a úrodné riečne údolia zrodili dve príbuzné civilizácie, Egypt a Mezopotá​miu. Dávalo to zmysel.
Ze tieto dve úžasné civilizácie vznikli tak náhle bok po boku na Strednom východe okolo roku 3000 pred n. l., nebolo prekvapujúce. Bola tam Rajská záhrada, Adam s Evou sa narodili len o niekoľko tisícročí skôr. Potom prišli objavy v údolí Indusu: dobre zachované mestá blížence Mohendžo-daro a Harappa. Potom však archeológovia objavili zrúcaniny prvého civilizovaného mesta, ktorého vznik sa takisto datuje zhruba do roku 3000 pred n. l. Tieto tri veľké civilizácie v okolí Arabského polostrova boli vyvinuté, organizované dynastie na ohromujú​co vysokej úrovni, všetky tri sa na seba pozoruhodne ponášali. Vzniká dojem, akoby spríbuznení kňazi králi prišli odkiaľsi s družinami a založili svoje dynastie na územiach, ktoré obývali primitívnejšie alebo aspoň kultúrne menej rozvinuté kmene.
Prečo tento rozkvet nastal zdanlivo zo dňa na deň na troch miestach zároveň, ak medzi nimi nemala existovať nijaká súvis​losť? Ak bola táto otázka namieste predtým, iste bude ešte príhodnejšou teraz po zistení, že rok 3000 pred n.l. nie je medzníkom na polceste v rozvoji ľudstva a v evolúcii; Mezopo​támci, Egypťania a všetci ostatní predstavitelia ľudstva mali aspoň dva milióny rokov, aby nezávisle od seba prešli z paleolitic​kého barbarstva do civilizácie doby bronzovej. Ak vieme toto, ako sa môžeme domnievať, že tri národy, ktoré stavali trstinové člny, púšťali sa na cesty, aby v tom istom čase hľadali cín a med, dva kovy, ktoré museli zmiešať, aby mohli do foriem vyplnených voskom odlievať bronz? A nie je aj tu nejaká prirodzená súvislosť medzi odlievaním bronzu a povedzme vynájdením písma alebo používaním kolesových kár; veď všetky tieto tri civilizácie mali svoj podiel na všetkých význačných vynálezoch hmotného a du​chovného charakteru, ktoré ľudstvo zaznamenalo, ani čo by sa boli vzájomne inšpirovali, alebo z ničoho nič vyrástli zo spoločné​ho základu.
Zostaneme na pevnej historickej pôde, ak pripustíme, že to boli šíre obilné polia Egypta a Sumeru, odkiaľ sa v staroveku šírili všetky vymoženosti civilizácie, najprv cez Stredný východ, odtiaľ na Krétu, do Grécka, Ríma a napokon do ostatnej Európy. O induskej civilizácii, ktorá na pobreží vybudovala prístavy, vieme, že mala vplyv aj na vzdialené končiny Indie. Odkedy Plínius spomínal, že Srí Lanka obchodovala v predhistorických obdobiach s Čínou, nič nebránilo civilizovaným Harappanom, aby robili to isté a šírili podnety dôležité pre budúci rast veľkej čínskej civilizácie, ktorá začala onedlho prekvitať. V dedine Ormara sme videli jednoduché malé dauy, ktoré pravidelne prevážali náklad žraločieho mäsa na Srí Lanku. Po mori, nie cez indickú džungíu. Ak mala induská civilizácia ako zemepisnú medzietapu Srí Lanku na východe a Bahrajn na západe, mohla celkom dobre poznať každý väčší štát na pobreží Ázie, keď jej lode začali brázdiť moria.
Chronologicky vzaté, všetky veľké antické civilizácie, ktoré dnes poznáme, vznikali jedna po druhej v storočiach nasledujú​cich po roku 3000 pred n. l. Všetky tri sa pridržiavali prielomu v troch riečnych údoliach okolo Arábie. Lenže nech je prielom hocako dôležitý, ešte vždy nenaznačuje hodinu H civilizovaného človeka, skutočný začiatok. Vžité teórie padli, keď vedecký výskum dokázal, že civilizovaný človek pôsobil na niektorých úplne nepravdepodobných ostrovoch prv, ako mal v troch veľkých riečnych údoliach údajne založiť prvé dynastie. Na ostrovoch okolo Veľkej Británie, na Malte a Bahrajne postavil významné kamenné stavby ešte predtým, ako ich postavil niekde inde. Dlho uznávané názory na začiatok civilizácie pokladá dnešná veda za neudržateľné.
Ona sama je dnes na rozpakoch. Na opravu vedeckých príručiek niet času a terajšie sú všetky kacírske. Ani staré texty nemožno nahradiť dovtedy, kým sa na tom nedohodne väčšina vedcov. V súčasnosti tvrdia niektorí, že civilizácia sa musela jednoducho začať nezávisle na rozličných ostrovoch o celé tisícročie, ba aj viac skôr, než sa začala v riečnych údoliach na kontinente. Podnetom takéhoto pokroku bol skôr mier a bezpeč​nosť vyplývajúce z izolácie než inšpirácia vyplývajúca zo stykov s neznámymi krajmi, z masovej organizácie a bohatých žatiev obilia. Ďalšia časť vedcov trvá na tom, že táto teória sa dostáva do sporu so základnými znalosťami sociálnej antropológie. Malé ostrovy s chudobnou pôdou a obmedzenými zdrojmi nemali ani jednu zo základných potrieb, z ktorých by mohla vzniknúť civilizácia. A navyše civilizácia sa nerodí cez noc; ak jestvovala na ostrovoch okolo Británie okolo roku 4000 pred n. l., potom sa tam v tých časoch museli dostať civilizované národy, prípadne ešte oveľa skôr barbari, aby sa scivilizovali.
Nech by bola odpoveď na tieto úvahy hocaká, vracia nás k člnom, ktoré vyznačujú začiatok. Na more sa vydávali spolu celé rodiny či už civilizované, alebo primitívne. Tým sa potvrdzu​je to, čo sme sa dozvedeli z nástenných malieb na Sahare a skalných reliéfov pri Červenom mori: keď sa začínali stavať pyramídy, stavba lodí bola už známa. Keď sa džungľa uzatvorila, otvorili sa rieky a moria.
Zarážajúco málo vieme o svojej minulosti trvajúcej dva milióny rokov, keď sa pod naplaveninami v Afrike našli kosti najstaršieho hominida a v Gibraltárskej úžine i mimo nej zasa dôkazy o moreplavbe spred šiestich či siedmich tisícročí. Nasledu​je ďalšia krátka medzera v našich vedomostiach, kým sa z ničoho nič v ústí mezopotámskych riek a na brehoch Nílu aj Indusu okolo roku 3000 pred n. l. nezjavili mocní králi, pokladaní za bohov, s celou družinou zručných remeselníkov, odlievačov kovov, architektov, astronómov a pisárov. Tieto dáta sú míľnik​mi, ničím iným. Väčšina z minulosti ľudstva je nenávratne stratená. Pochovaná alebo zničená. Počas dvoch miliónov rokov ľudskej činnosti prišiel a odišiel ľad. Zem sa vynorila a ponorila. Lesná prsť, púštny piesok, riečne naplaveniny a sopečné výbuchy skryli pred zrakom ľudí veľký kus niekdajšieho zemského povr​chu. Morská hladina sa menila, sedemdesiat percent našej planéty je pod vodou a podmorská archeológia sa v pobrežných oblastiach sotva začala vyvíjať.
Navykli sme si objavovať pod morom potopené lode so starými amforami a iným nákladom, lenže dohady o ďalších stopách človeka na dne oceánu zostávajú iba témou spisovateľov vedecko-fantastickej literatúry. Alebo takmer; rybárske lode našli totiž v Severnom mori kremeňové hroty šípov. To značí, že človek doby kamennej lovil kedysi zvieratá v oblasti, kde menlivá morská hladina uzavrela prístup archeológom. Ešte celkom nedávno sa všetci smiali Wegenerovej teórii o posune kontinen​tov, a dnes sa predpokladá, že Wegener mal pravdu. Jeho teóriu prijímajú všetci geológovia. Aj paleontológovia zistili, že k dote​raz priznávanému veku človeka by bolo treba pridať aspoň jednu nulu.
Nadobudol Atlantický oceán svoj dnešný tvar a hľbku ešte pred ludským obdobím? Dosial nevedno, kedy sa potopil zvyšok Stredoatlantického horského predelu; tento dátum kolíše rovna​ko ako vek pračloveka. Dnes vieme aspoň to, že v Atlantickom oceáne došlo k akejsi veľkej geologickej katastrofe, a to dosť neskoro na to, aby sa dala stotožniť so zistiteľným pohybom uprostred známych dávnych civilizácií. Najnepriaznivejšie mohla vplývať na zakladateľov ostrovných kultúr okolo Británie, keďže táto porucha vytvorila na dne Atlantického oceánu stálu puklinu, ktorá pretína práve zelenú krajinu Islandu. Do nej popadali stromy, ktorých odtlačky sa zachovali vo vyvretej láve; rádiouhlíkovou analýzou ich zaradili zhruba do roku 3000 pred n. l.
Ak pripustíme zvyčajnú toleranciu, plus-mínus jedno storočie, kryje sa tento geologický nepokoj v oblasti Atlantického oceána okolo roku 3000 pred n. l. s náhlym rozkvetom civilizácie v troch uvedených riečnych údoliach. A nielen tam. Archeológovia zistili, že okolo roku 3000 pred n. l. sa začala nová epocha aj na ostrove Cyprus; zaniklo predošlé osídlenie neolitických území, takže vzniká podozrenie, že na príčine mohla byť nejaká nezná​ma prírodná katastrofa.
 V súvislosti s tým uvádzajú archeológo​via rok 3000 pred n. l. ako dátum vyznačujúci koniec neolitickej fázy a začiatok nového kultúrneho obdobia na Malte.
 Na Kréte dokonca objavili archeológovia dôkazy o rozsiahlom nepokoji a otrasoch na celom ostrove zhruba roku 3000 pred n. l. Ľudia nachádzali útočisko najprv v jaskyniach, neskôr na kopcoch.

Vlny katastrofálnej povodne zasiahli civilizované pospolitosti neraz aj v nasledujúcich obdobiach. Len nedávno sa začalo viac pozornosti venovať prudkým vlnám, ktoré nepochybne spôsobili pohromy na všetkých stredomorských ostrovoch a kontinentál​nom pobreží okolo rokov 2000-1400 pred n. l., keď vybuchla na ostrove Santorin sopka a pochovala ho celý aj s obyvateľstvom a obydliami. Objavenie zaniknutej ostrovnej civilizácie pod sopečným popolom na tomto ostrove ležiacom medzi Krétou a Gréckom podnietilo mnohých vážených vedcov, aby znovu oživili nehodnovernú povesť o Atlantíde. Možno sa čudovať, že by sa mal opäť oživiť sporný grécky opis údajne egyptského ústne podaného výtvoru, tým viac, že ostrov Santorin, ako vieme, sa vôbec nepotopil, a takéhoto ostrova niet ani v Atlantickom oceáne, čo vytvára dva oporné body mýtu o Atlantíde. Zaniknutá Atlantída si však podmanila našu predstavivosť len preto, že ju opísal preslávený Grék pred takmer 2400 rokmi. Iste sa v nej odrážajú myšlienky alebo názory týkajúce sa „začiatku“, aké mali ľudia, ktorí sa v tomto starom období dokumentovanej histórie zaujímali o minulosť.
Pokiaľ ide o mňa, zmaril som nejeden z nepodarených žartov o možnosti znovuobjavenia Atlantídy, keď sme sa na papyrusovej lodi Ra postavenej v Egypte pokúšali udržať na vode práve nad miestom, kde sa podľa Egypťanov údajne potopila Atlantída. Našťastie sme mali zistiť, až pokiaľ sa mohla rozšíriť stredomor​ská civilizácia, a nie odkiaľ podľa Egypťanov pochádzala.
Na rozdiel od pokusu s Ra sme sa na Tigrise plavili preto, aby sme vystopovali začiatok histórie podľa sumerských zápisov. To nás priviedlo do Dilmunu, kde sa podľa Sumerov usadili ich praotcovia po svetovej katastrofe, keď sa utopila väčšina ľudstva. Keď skúmame názory starodávneho človeka o začiatkoch ľud​stva, nemôžeme sa vyhnúť príbehom o potope. Dávno predtým, ako sa do Helady dostalo kresťanstvo, poznali Gréci tri odlišné verzie tejto katastrofálnej záplavy: svoj pôvodný mýtus o potope, a v ňom ich najvyšší boh Zeus potrestal ľudstvo; v predkresťanskom období prijali od helenistických Židov hebrejský variant; nezávisle od oboch predošlých si osvojili egyptskú verziu vyplý​vajúcu z blízkych stykov s krajinou na Níle. Ak sa zaujímame o názor pradávnych ľudí, teda tých, ktorých kultúrny pôvod hľadáme, musíme brať do úvahy aj ich historky o potope, ktoré stáli v ceste všetkému. Výnimku netvoria ani Egypťania, ak máme veriť Platónovi.
Asi štyri storočia pred n. k napísal filozof Platón svoje dialógy Timeos a Krítias, kde Krítias rozpráva Sokratovi o Solónovom rozhovore s učenými kňazmi zo Sais, egyptského mesta v hornej časti nílskej delty. Dozvedáme sa, že im rozprával čudný príbeh, „lenže Solón, najmúdrejší zo siedmich mudrcov, sa zaručil, že je pravdivý“. Solón rozprával Egypťanom o začiatku dejín podľa gréckeho chápania, o tom, ako Deukalión a Pyrrha prežili potopu, a pokúsil sa vyrátať ich potomkov a podľa nich zistiť, kedy bola potopa. Nato mu skočil do reči starý egyptský kňaz, že Gréci boli ako deti, lebo spred potopy sa im nezachovala ani starobylá civilizácia, ani spomienky. Stredomorie postihla ne​jedna potopa, ktorá zničila prekvitajúce civilizácie, zmietla do mora všetkých pisárov a učencov Grécka a okolitých území. Jediní, ktorí v týchto končinách prežili, boli negramotní a ne​vzdelaní chovatelia a pastieri z hôr. Takto teda bolo zničené „písmo a iné náležitosti civilizácie“, takže Gréci a ich susedia museli „začať odznova ako deti“, v úplnej nevedomosti o vlast​ných predošlých výdobytkoch. Ibaže vlny ničivej záplavy nepo​stihli Egypt takto. Podľa starého kňaza sa v ich chrámoch zachovali písomné záznamy od najdávnejších čias. Najstaršie zápisy vraj zachycujú dôležité udalosti, ktoré sa datujú do obdobia deväťtisíc rokov pred Solónovou návštevou Egypta:
„Naše záznamy hovoria o tom, ako sa naše mesto postavilo na odpor silnej veľmoci, ktorá pyšne povstala zo svojho sídla v Atlantickom oceáne, aby napadla mestá v Európe a v Ázii. V tých dňoch sa tam dalo preplaviť. Bol to ostrov ležiaci oproti úžine, ktorú nazývali (ako vy vravíte) Heraklove stľpy, ostrov väčší než Líbya a Ázia dokopy; z neho sa mohli cestovatelia tých dní dostať na iné ostrovy a odtiaľ na celú protiľahlú pevninu, ktorú obklopovalo to, čo naozaj možno nazvať oceánom. O mori v úžine hovorili ako o jazere; až vonkajší oceán bol skutočným oceánom a zem, ktorú obmýval, sa volala kontinent. Na Atlantí​de vznikla mocná a významna dynastia kráľov, ktorá spravovala celý ostrov, ako aj veľa ďalších ostrovov a častí pevniny; na dôvažok patrila pod jej zvrchovanosť aj Líbya až po hranice s Egyptom a Európa až po Tyrrhéniu.“
Mestá, chrámy a prieplavy Atlantídy, ako ich opisuje tento príbeh, veľmi pripomínajú pôsobivé stavby faraónov a majú ozajstného egyptského ducha, lenže zmienka o prístave je prinajmenšom príznačná: „...prieplav a veľký prístav zaplnili nesmierne množstvá obchodných lodí zo všetkých končín sveta, takže celý deň a celú noc sa odtiaľ rozliehal neustály hluk, lomoz a krik.“
Podrobný opis tajomnej Atlantídy i veľkosti jej kultúry a sily tak zaujali egyptských žrecov a gréckeho rozprávača, že ešte podfarbili dramatické podrobnosti jej zániku: „V neskor​ších časoch nastali mimoriadne prudké zemetrasenia a záplavy, takže jedného hrozného dňa a noci všetkých vašich bojujúcich mužov pohltila zem, ostrov Atlantis pohltilo more a zmizol; preto je more v týchto oblastiach dodnes nesplavné, lebo tomu zabraňuje bahno tesne pod hladinou, čiže pozostatok potopené​ho ostrova.“

Na druhej strane Atlantiku mali aj žreci Aztékov a Mayov záznamy písané hieroglyfmi, ktoré Španieli zväčša spálili, no spomenuli, že domorodci veria na veľkú potopu a krajinu ponorenú v Atlantickom oceáne. Aztékovia prevzali pomenova​nie svojho národa práve podľa tohto ostrova, ktorý sa v ich jazyku spomína ako Aztlán. Tvrdia, že to bola kedysi krajina ich otcov. Ich náboženské názory sa zakladali na presvedčení, že ich kráľovské rodiny pochádzajú z akýchsi bielych a bradatých mužov ponášajúcich sa na Španielov. Vraj prišli z potopenej krajiny a poučili ich o obradoch uctievania slnka a o všetkých vymoženostiach civilizácie: o písme, pestovaní bavlny, kalendá​rovej sústave i staviteľstve vrátane stavania miest a pyramíd. Nanajvýš presný mayský kalendár, presnejší než náš o pol dňa na každých päťtisíc rokov, začal sa nultým dňom 4 Ahau 2 Cumhu, čo pri prepočte na náš kalendárny systém značí 12. august 3113 pred n. l. Astronomické hodiny Mayov boli presnejšie ako naša približná rádiouhlíková časomiera. Ak vieme, že za nami je dvojmiliónročná prítomnosť človeka, opäť sa môžeme len čudo​vať tejto časovej zhode s katastrofou, ktorá rozštiepila Island a bola podnetom vzniku nových kultúrnych ér na Kréte, Cypre, Malte, v Egypte, Mezopotámii a v údolí Indusu. Dosiaľ sa nepodarilo zistiť, prečo si Mayovia zvolili práve 12. august 3113 pred n. l. za začiatok rátania času. Ostatné kalendárové systémy si zvyčajne vybrali dátum, spätý s nejakou udalosťou v živote zakladateľa ich náboženstva: týka sa to budhistov, židov, kresťa​nov i moslimov. Náboženstvo Mayov založil Kukulkan, posvätný kňaz kráľ, ktorý prišiel spoza Atlantiku a vyhlásil sa za potomka Slnka.

A čo ak týchto uctievačov slnka vyhnala v auguste 3113 pred n. l. z ich dosial nenájdených obydlí nejaká prírodná katastrofa, o ktorej zatiaľ nevieme?
„Pozrite na mesiac!“ To Gherman na nás kričal z kormidelníckeho mostíka. Zavrel som knihy a odložil poznámky, vyliezol von, aby som zistil, čo sa mu videlo také nezvyčajné. Jedným skokom tam bol aj HP, ktorý prišiel s Normanovým astronomic​kým almanachom. Nebo bolo čisté, ibaže mesiac sa pomaly strácal; prestával byť ploským a žiariacim diskom, guľatel a ble​dol ako unikajúci balón. Vyzeralo to strašidelne.“ Dvadsiateho štvrtého marca 1978 úplné zatmenie Mesiaca nad časťou Ázie a Indickým oceánom,“ vyhlásil HP. Bol to pohľad, ktorý by si predhistorickí pozorovatelia neba boli vykladali ako zlé zname​nie. My sme síce vôbec neboli poverčiví, ale v ten večer sme prežívali pochmúrne pocity dávneho človeka, keď sme plávali okolo brehov Puntu síce slušnou rýchlosťou, ale mimoriadne opatrne, aby sme nezašli do vojnového pásma.
O tri dni priletel z Afriky krásny vták, s majestátnou korunou peria na hlave. Pristál na lane napätom od sťažňa k prove. Bol to dudok obyčajný, ktorého dávni Vikingovia poznali ako „vtáka vojov“ (hoergful) a pokladali ho za znamenie vojny. Carlo tvrdil, že dudka poznajú v Taliansku ako „Martovho kohúta“ (gallo-di-Marte) a že ho tak pomenovali podlá rímskeho boha vojny. Starobylým pútnikom by sa mohlo zdať, že sme dostali priveľa zlých znamení, takže ľahko sme si vedeli predstaviť, ako by bolo na nich zapôsobilo, keby sa dozvedeli to, čo my sme už vedeli, že totiž za obzorom naozaj zúri vojna.
V tú noc zakričal Toru z mostíka: „Počuli ste?“ Počuli. V kabíne sme zľava až pridobre počuli vzdialené dunenie kanonády. A o chvíľu znovu.
Na druhý deň sme dokonca zachytili silnejúci hukot lietadla. „Dočerta, letí rovno na nás!“ kričal z mostíka Detlef. Všetci sme sa vyhrnuli na pálčivé slnko Adenského zálivu a vzápätí sa dvojmotorové vojenské lietadlo spustilo k vrcholku sťažňa tak nízko, že tlakom vzduchu sa roztrepotali plachty. Ešte som stihol zadržať Detlefa, ktorý mal už jednu nohu prehodenú cez mostík a chystal sa zoskočiť z lode. Vztýčili sme vlajku Spojených národov. Lietadlo sa obrátilo a opäť sa vracalo. „Už sú tu zas!“ zreval som, keď som zočil vracajúce sa lietadlo. Rašad kričal, že je to colná kontrola, ktorá sa nás chystá bombardovať, lebo sa nazdáva, že vezieme kontraband. Asbjörn zase tvrdil, že si nás zvolili za cvičný terč. „Hurá, sú to americkí námorníci!“ Norman vyskakoval od radosti a mával zo strechy kajuty, len čo nám stroje opäť zahučali nad hlavami. Ktosi nám z kabíny odmával. Uľavilo sa nám.
Túto epizódu Norris nafilmoval a nahral aj zvuk, takže keď o chvíľu prehrával pásku na streche kajuty, každý okrem mňa vybehol von, lebo začuli môj krik: „Už sú tu zas!“ a potom nasledoval nahratý hukot motorov. Pustili sme sa do smiechu, ale nie dlho, lebo Norrisova páska sa ešte ani neskončila, keď sa ozval ešte hlasnejšie iný hukot. Pozreli sme hore a uvideli vojenskú helikoptéru nalietajúcu rovno na Tigris; Norman skrí​kol, že nie je americká.
Už sme sa chystali skočiť do vody, keď sa ťažký kovový vták obrátil nízko nad sťažňom a my sme zazreli, ako nás zdravia uniformovaní muži a ukazujú na svoje farby: Francúzi! Sotva zmizli nad oceánom, už sa zjavili ďalšie dve helikoptéry, každá z opačnej strany obzoru. To už vyzeralo horšie. Stretli sa nad nami a nám opäť nehrozilo nebezpečenstvo, lebo jedna bola americká a druhá francúzska. Piloti nás fotografovali zo vzduchu. Prívetiví boli iba voči nám, nie však voči každému v tejto oblasti. Dostali sme sa až celkom do zálivu. Vľavo sa končilo somálske územie a frontová čiara, ktorú každá strana chránila s podporou veľmocí. Vpravo bola Jemenská ľudová demokratická republika so staroslávnym prístavom Aden, žiaľ, uzavretým.
Norman sa všemožne usiloval presadiť, aby sme využili momentálnu výhodnú polohu a zamierili rovno cez úzky prieliv Báb al-Mandab a pokračovali v plavbe po Červenom mori. Ale odkedy ani jeden z dvoch štátov pri pobreží Červeného mora nereagoval na našu žiadosť o povolenie pristáť, jednohlasne sme sa dohodli, že zmeníme kurz a pôjdeme do Džibuti, maličkého štátika, ktorý súhlasil s naším pristátím na africkej strane prielivu.
Belasé vŕšky Afriky sme zbadali dvadsiateho ôsmeho marca a v tú noc sme loď viedli podľa svetiel z brehu. Dávno pred úsvitom sme prešli okolo majákov pred prístavom Džibuti a spustili kotvu. Keď sa rozvidnelo, zbadali sme, že vedľa nás sa hojdá na vlnách obrovská bojová loď neznámeho pôvodu. Slnko vystúpilo na oblohu a z prístavu vyplávali malé jachty, aby nás doviedli k vlajkovej lodi a ostatným plavidlám francúzskej flotily v Indickom oceáne. Prastarý prístav sa zdal preplnený vojnovými loďami, ktoré mali chrániť neutrálne Džibuti pred štátmi bojujú​cimi okolo. Táto miniatúrna republika iba nedávno získala od Francúzska nezávislosť. Dôstojníci aj mužstvo na všetkých vojen​ských lodiach sa už zoradili, aby privítali mierumilovný Tigris, len čo som vydal rozkaz: „Skasať plachty!“ a zvrtol kormidlovou pákou, aby sme zakotvili. Norman sa vyšplhal na sťažeň a pred​viedol majstrovský kúsok, keď celkom sám spustil rameno rahna na palubu, lebo väčšina z nás sa venovala kormidlovým veslám, tyčiam na odrážanie plavidla a kotvám.
Privítať nás v Džibuti a zozbierať naše filmy mali Bruce Norman a Roy Davies z BBC. Z Londýna doniesli správy, podľa ktorých v nijakom prípade nesmieme pristáť v Etiópii na africkej pevnine Červeného mora. Masawa, kde som nakladal papyrus z jazera Tana určený na stavbu Ra I a Ra II a kde, ako som dúfal, práve preto asi o päť dní skončíme putovanie Tigrisu, bola v stave obliehania. Mesto a prístav boli v rukách etiópskych vládnych síl, kým vstup do prístavu a okolité pobrežie ovládali eritrejskí povstalci. Roy mi však víťazoslávne doručil dva listy od severojemenských vysokých predstaviteľov. Jeden bol od Mohameda Abdullu al-Irjáního, veľvyslanca Jemenskej arabskej republiky v Londýne. Druhý od splnomocneného vyslanca Mohameda al-Mochádího. Prvý potvrdzoval záujem Severného Jemenu o našu expedíciu, vyjadroval vrúcne želanie jej úspechu a odka​zoval nás na splnomocneného vyslanca. Ten napísal: „Rád by som Vás ubezpečil o našej spolupráci v každom ohľade, pretože expedícia dr. T. Heyerdahla je veľmi význačné a pozoruhodné podujatie. S úctou...“
Mali sme všetky dôvody na oslavu. Mohli sme si teraz niekoľko dní odpočinúť a potom pokračovať v plavbe prielivom do Severného Jemenu. Bolo to síce na protiľahlej strane od Masawy, ale to nič neznamenalo.
Vystúpili sme na breh medzi priateľských čiernych Afričanov a ubytovali sa v hoteli Šiesta. Nikdy nezabudnem na veľký šťavnatý okorenený rezeň, ktorý mi položili pred nos, keď vtom zazvonil telefón. Londýn odvolával svoje príkazy! Severný Jemen zrušil povolenie vplávať do jeho výsostných vôd „z bezpečnost​ných príčin“. Keďže sme na palube nemali ani len pištoľ, nikto sa nás nemusel báť. A ich prívetivé posolstvá naznačovali, že tu ide o našu, a nie ich bezpečnosť. S vlajkou OSN na korme a s posád​kou z celého sveta na palube by sa mohol pomalý sumerský ma-gur stať lákavou korisťou moderných lupičov. Vtedy to ešte nikto ani len netušil, ale vo vzduchu už bolo cítiť opodstatnené obavy: rok nato zavraždili prezidentov Severného Jemenu i Juž​ného Jemenu v dvoch po sebe idúcich dňoch.
Zrazu sme nemali kam odplávať. Z vedeckého hľadiska ani trocha nezáležalo, či nám pridajú ďalších päť dní na pokus, ktorý trval bez prestávky päť mesiacov. Lenže čo sa nás najväčšmi dotklo, bolo to, že sme sa vrátili do nášho sveta, k našim súčasníkom a opäť sa stretli s výsledkami pokroku dvadsiatich storočí od čias Krista, mierumilovného moralistu, ktorého naro​denie vyznačuje náš nultý rok. A tu, všade okolo nás sa obdivuhodní ľudia učili od našich odborníkov navzájom zabíjať, v čom im pomáhali najvyspelejšie metódy, aké vynašiel človek na konci piatich tisícročí svojej histórie.
Tieto správy som svojim spoločníkom neoznámil. Odkradol som sa z večierka a celú noc som strávil na palube Tigrísu, hľadiac do trstinovej strechy útulnej kabíny, dumal som, čo urobíme. Museli sme opustiť lod a ukončiť expedíciu, to jediné bolo isté. Doteraz sme ani len nepomysleli na to, čo urobíme s Tigrisom; dohodli sme sa, že vytrváme na palube, kým sa lod udrží na hladine. Podarilo sa to, loď sa niesla vysoko na vode, vzdialenosť medzi palubou a vodou bola taká ako na Ra l a Ra II, keď sme s nimi vyplávali na more. Vonkajšie rohože sa už síce začínali trhať, poznačilo ich znečistenie, ale štyridsaťštyri vnútorných otepi, ktoré vyrobili močiarni Arabi, bolo ešte vždy v poriadku, tak ako aj oprava provy. Kon-Tiki i Ra IIpo skončení expedície vystavili v Oslo so vztýčenými plachtami v múzeu Kon-Tiki. Lenže potom, čo Ra II dostal novú sieň, nebolo v múzeu viac miesta. Ak necháme Tigris v znečistenom prístave Džibuti, laná zakrátko zhnijú a krásna trstinová loď sa za niekoľko mesiacov rozpadne. Obchodníci z celého sveta boli hotoví Tigris kúpiť, poslednú ponuku sme dostali od muža, ktorý nás vzal do vleku z Karáčí. No akosi sa mi nepozdávalo, že by s naším hrdým plavidlom mal kočovať a ukazovať ho nejaký špekulant. Na dôvažok ma úplne rozčúlila nočná mora modernej vojny a utrpe​nie utečencov okolo nás. Bol som si istý, že zvyšok sveta, rovnako ako my, ani netuší, o čo ide, pre nich i pre nás znamenala vojna v neznámych končinách, ďaleko od vlastného domova čosi neskutočné, iba súčasť denných správ.
Rozhodol som sa. Namiesto toho, aby sme Tigris nechali zhniť, bude mať hrdý koniec, bude pochodňou, ktorá by mala byť výzvou ľuďom so zdravým rozumom, aby znovu nastolili mier v tom kúte sveta, kde civilizácia získala svoju prvú oporu. Zapálime trstinové otepi pri vchode do Červeného mora ako ohnivý protest proti pretekom v zbrojení a vojnám v Afrike a Ázii.
Keď prišli ostatní ráno na palubu a zhromaždili sme sa pri stole na raňajky, informoval som ich o svojom rozhodnutí. Najprv ich to šokovalo, potom každý z celého srdca podporil môj plán.
V ten deň ma vo svojom paláci v Džibuti prijal prezident Hasan Guled Aptidon, starší vodca mladého národa, múdry, prívetivý a ľudský predstaviteľ čiernej Afriky. Požiadal som ho o dovolenie rozpustiť expedíciu a zanechať loď v jeho krajine. Vysvetlil som mu, ako sme boli nútení plaviť sa, aby sme sa dostali na jeho neutrálne územie. „Mali ste šťastie,“ poznamenal s pokojným úsmevom, „že sa vášmu plavidlu podarilo vyplávať z vojny. Náš nový štátik je však nútený zostať tu, uprostred nej, a žiť v neustálom strachu, že nás prepadnú.“ Dodal, že nám s radosťou povoluje, aby sme opustili loď a vyšli na breh, no upozorňuje nás, že jeho štát je plný utečencov, všetky cesty sú zahatané a jediná železnica, ktorá vedie do Adis Abeby, je vyhodená do vzduchu. Trochu mäsa dopravili letecky z Nairobi, ale ostatné potraviny dopravujú letecky z Paríža. Ak neberieme do úvahy prístav, republika Džibuti nemá nijaký zdroj príjmov, lebo neveľké územie okolo mesta tvorí púšť.
Nasledovalo srdečné prijatie u francúzskeho kontradmirála Darrieusa na palube vojenského plávajúceho doku Ouragan, určeného na opravu torpédoborcov. Po ňom slávnostná večera usporiadaná očarujúcim americkým manželským párom Chantal a Walterom Clarkovcami, ktorých situácia znepokojovala takisto ako nás. Republika bola taká mladá, že Walter Clarke ako chargé ďaffaires ešte ani nemal kedy otvoriť americkú ambasádu.
O našom pláne musela vedieť jediná osoba: správca prístavu. V opačnom prípade by prístavný požiarnický oddiel a vojenské námorné helikoptéry dorazili vo chvíli, keby sa im zazdalo, že vypukol požiar. A my sme chceli byť sami.
S Tigrísom sme vyplávali z prístavu po zvyčajných colných formalitách a zakotvili s plachtami na sťažni pred majákom na malom koralovom ostrovčeku Musha neďaleko prístavu. Prv než sme stiahli vlajku Spojených národov, napísal som telegram určený človeku, ktorý Tigrisu udelil právo plávať symbolicky pod touto vlajkou. Telegram som prečítal všetkým na palube, aby prípadne vyjadrili svoj súhlas či nesúhlas:
„Generálny Tajomník KURT WALDHEIM
SPOJENÉ NÁRODY
Pretože medzinárodná posádka pokusnej trstinovej lode Tigris doviedla svoju skúšobnú cestu ku koncu, vyjadrujeme týmto listom vďačnosť generálnemu tajomníkovi za povole​nie plaviť sa pod vlajkou Spojených národov a s radosťou Vám oznamujeme, že oba ciele expedície sme dosiahli k našej úplnej spokojnosti.
Naša cesta do minulosti preskúmala kvality predhistorického typu plavidla postaveného podľa sumerských zvykov.
Bola to však aj cesta do budúcnosti, aby demonštrovala, že všade je dosť miesta, aby ľudia mohli žiť v mieri. Je nás jedenásť mužov z krajín, kde vládnu odlišné politické systémy. Plavili sme sa spolu na malej trstinovej lodi vyše šesťtisíc kilometrov z Irackej republiky cez Bahrajnský emirát, Ománsky sultanát a Pakistanskú republiku až do nedávno zrodeného afrického štátu Džibuti. Napriek odliš​ným politickým názorom sme spolu žili a zo všetkých siľ bojovali s nečasom v dokonalom porozumení a priateľstve plece pri pleci v obmedzených priestoroch, cez bezvetrie i búrky, vždy v súlade s ideálmi Spojených národov: spolupráca pre spoločné prežitie.
Ked sme sa vlani v novembri nalodili na trstinové plavidlo Tigris, vedeli sme, že sa môžeme utopiť alebo prežiť, a toto vedomie nás zjednotilo v priateľstve. Ked sa teraz v apríli rozchádzame každý do svojej vlasti, pociťuje​me úprimnú úctu a sympatie ku krajinám svojich spoloční​kov. A tak naše posolstvo nemieri do jednej krajiny, ale všade tam, kde žije moderný človek. Dokázali sme, že staré národy Mezopotámie, induského údolia a Egypta mohli vytvoriť najstaršiu ľudskú civilizáciu vdaka úžitku zo vzá​jomných stykov prostredníctvom primitívnych plavidiel, ktoré stavali pred päťtisíc rokmi. Kultúra vznikla vďaka obratnej a užitočnej výmene myšlienok a výrobkov. Dnes zapaľujeme našu hrdú loď i so vztýčenými plachtami, lanami a rahnami, ktoré sú v bezchybnom stave, aby sme protesto​vali proti nehumánnym prejavom sveta roku 1978, do ktorého sa vraciame, keď sme zo šíreho mora došli na súš. Sme nútení zastať na začiatku Červeného mora. V obkľúčení vojenskými lietadlami a vojnovými plavidlami z najcivilizovanejších a najrozvinutejších štátov sveta nám spriatelené vlády z bezpečnostných dôvodov odmietli povoliť pristáť hocikde, okrem malej, zatiaľ neutrálnej republiky Džibuti, pretože všade okolo nás sa bratia a susedia zaplietli do vraždenia vďaka prostriedkom, ktoré im sprístupnili tí, čo vedú ľudstvo na našej spoločnej ceste k blízkym horizontom tretieho tisícročia.
Svoju výzvu adresujeme mierumilovným ľuďom všetkých priemyselných krajín. Musíme precitnúť z nezdravej skutočnosti našich čias, ktorá sa každému z nás zužuje len na nepríjemné titulky v novinách. Všetci sme nezodpovední dovtedy, kým nepožiadame tých zodpovedných, čo vydávajú rozhodnutia, aby sa moderné zbrane nedostali viac do rúk ľudí, ktorých niekdajšie vojnové sekery a meče zavrhli už naši predkovia. Naša planéta je rozlahlejšia než trstinové otepi, na ktorých sme sa preniesli cez moria, a jednako dosť malá na to, aby sme znášali tie isté riziká, ak tí z nás, čo dosiaľ žijú, neotvoria oči a mysle naliehavej potrebe rozum​nej spolupráce pre zachovanie seba a našej civilizácie, aby sa spolu s nami nepremenila na potápajúcu loď.
Republika Džibuti 3. apríla 1978.“

Podpísali sa všetci: Thor, Norman, Jurij, Carlo, Toru, Detlef, Gherman, Asbjorn, Rašad, HP, Norris. Všetci jedenásti. Potom sme sa naposledy najedli pri stole medzi dvoma kajutami: mali sme Jurijovho karanga dúhového, Rašadovu nakladanú lietajúcu rybu a sucháre. S týmto stolom sa spájali nádherné spomienky. Norman poznamenal, že sme preplávali dovedna 6800 kilomet​rov, čiže 4200 míľ. Tigris strávil na hladine 143 dní, t.j. dvadsať týždňov a tri dni, teda dobrých päť mesiacov.
Norris pozrel na hodinky a ukázal na kameru. Slnko klesalo. Čochvíľa malo zapadnúť za belasé africké vŕšky, ktoré klesali do tupého mysu pri vstupe do Červeného mora. Všetci, okrem HP, Asbjörna a mňa preplávali v gumenom člne na súš a rozostavili sa na úzky koralový breh. Najali sme si malú jachtu, aby nás dopravila nazad do prístavu. Keď si kapitán s dôstojníkom uvedomili, čo ideme robiť, dopravili ju do bezpečia za prístavom. HP bol v nórskej armáde záložným seržantom v demolačnej jednotke. V istom džibutskom obchode s fotografickými potreba​mi kúpil obyčajné spínacie hodiny. Pre Tigris nadišla hodina H. Asbjörn mal na palube na starosti naše petrolejky, a tak vedel, kde má horľavinu. HP zasa vedel, kam ju rozliať. Keď som posledný naskočil do člna, pozrel som na prázdny stôl. Dnes večer z neho už nik nemusel odpratávať. Potraviny pre jedenás​tich mužov na budúci mesiac, prikrývky a všetko ostatné, čo sa dalo použiť, sme vyniesli na breh a dali utečencom.
Zastali sme na brehu a nikomu nebolo do reči. „Zložte si čiapky,“ povedal som, keď z dvier hlavnej kajuty vyšľahli plamene. Plachta sa rozhorela v daždi iskier, potom nasledoval ostrý praskot horiaceho bambusu a pukot tŕstia. Hoci všetci mlčali, aj tak som sa ledva počul zamumlať: „Bola to znamenitá loď.“
Ženy privážajú tŕstie berdi na našu trstinovú loď.

Drevenú upínaciu sústavu sme postavili, aby lodi dodala správny tvar a aby držala trstinové rohože, ktoré uplietli juhoamerickí Indiáni na obalenie štyridsiatich štyroch otepí, ktoré zasa pripravili močiarni Arabi.

Stavba lode na brehoch rieky Tigris vyzerá ako v časoch staviteľov pyramíd.

Archeológ Geoffrey Bibby ukazuje autorovi stopy bahrajnského staroveku - čln vyrobený z palmových stoniek.

Toru používa ten istý materiál na opravu provy Tigrisu.

	
	Medzinárodná posádka Tigrisu: študent Hans Peter Böhn alias HP (Nórsko), lekár Jurij Senkevič (Sovietsky zväz), autor Thor Heyerdahl pri kormidlovej páke (Nórsko), študent Asbjörn Damhus (Dánsko), športový potápač Toru Suzuki (Japonsko), námorný kapitán Detlef Soitzek (NSR), priemyselník Gherman Carrasco (Mexiko), študent Rašad Nazir Sálim (Irak), navigátor Norman Baker (USA), horolezec Carlo Mauri (Taliansko) a kameraman Norris Brock (USA).


Počet predhistorických mohýl na Bahrajne sa odhaduje na stotisíc; niektoré sú veľké ako pyramídy

Po preplávaní Hormuzského prielivu s hustou lodnou premávkou sme sa uchýlili do závetria a čakali na Rašada. Potom sme sa pustili na juh pozdľž Arabského polostrova.

Obyvatelia Ománu žijú v krajine, kde nesmeli premávať autá, kým terajší sultán neposadil pred siedmimi rokmi vlastného otca do väzenia a nezačal ju moderni​zovať.

Chrám stojí uprostred rozľahlých predhistorických medených baní. Jedna z nich premenila celú horu na údolie a zachovalo sa z nej iba jedno - monumentálna brána, ktorou dávno zabudnutí baníci fárali do bane.
Vyťažený nerast prevážali na čakajúce trstinové lode z Bahrajnu a Mezopotámie pravdepodobne na plavidlách, aké sa v tomto kraji dosiaľ používajú.

Pri prehliadke pamätihodností Ománu, štátu neprístupného turistom, navštívila expedičná výprava Al Hamru.
V Ormarskej zátoke. Žena váži na váhach, aké sa používali v Mezopotámii a induskom údolí pred štyrmi či piatimi tisícmi rokov.

Domy na brehu Ormarskej zátoky sú postavené zo spletených rohoží.

V údolí Indusu sa darí rovnako minulosti, ako aj prítomnosti. Arabská pevnosť pochádza z 18. storočia.

Zrúcaniny Mohendžo-dara, významného mesta dávno zaniknutej civilizácie induského údolia, ktorá sa zjavila z ničoho nič okolo roku 2500 pred n. l. a rovnako tajomne zmizla o tisíc rokov neskôr.

Mohendžo-daro, súčasník sumerskej civilizácie, malo dvojposchodové domy z tehál, ulice s krytou kanalizáciou a bezchybné kúpaliská, ktorým dodával vodotesnosť asfalt medzi tehlami. Trstinová loď z údolia Indusu vyrytá na pečati z Mohendžo-dara. (detail)

Znečistený oceán: červený pás, ktorému nevidieť začiatok ani koniec, pretína oceán od obzoru po obzor.

Oslava narodenín s Jurijovým kaviárom za palubným stolom osvetleným kameramanovými batériovými lampami.

Veslovanie na oceáne zvyšuje plavebnú rýchlosť a udržiava námorníkov v dobrej kondícii, v tomto prípade Detlefa a autora. Pod naším dnom sa prichytila remora k trstinovým otepám hneď vedľa ponorenej dosky, ktorá pomáhala kormidlovým veslám znižovať odchýlku od kurzu.

Čakáme na vietor.

Zbohom, Tigris, dokázal si, že si dobrá loď, a my ťa nenecháme zhniť. Skončíš ako horiaca pochodeň, ako výzva všetkým rozvinutým štátom, aby zastavili bezhranič​né dodávky zbraní do tej časti sveta, ktorá nám ako prvá darovala civilizáciu. Expedícia Tigris sa skončila.

THOR HEYERDAHL sa narodil roku 1914 v severonórskom meste Larvik. Študoval na univerzite v Oslo. Pôvodne sa špecializoval na zoológiu a geografiu, ale počas výskumu na Markézskych ostrovoch Francúzskej Polynézie sa preorientoval na antropológiu. Z tohto obdobia pochádza cestopis Fatu-Hiva. V rokoch 1938-1940 skúmal život Indiánov v Britskej Kolumbii. Za druhej svetovej vojny od roku 1941 až do jej konca bojoval proti fašizmu v slobodnej nórskej armáde.
Roku 1947 bol na čele expedície Kon-Tiki, ktorá vyplávala z prístavu Callao v Peru a smerovala do Indonézie. Na vratkom, primitívne zhotovenom plavidle sa ta expedícia dostala za 101 dní. Touto plavbou Heyerdahl a jeho druhovia dokázali, že peruánski Indiáni mohli osídliť Polynéziu. Kniha Kon-Tiki (1948) o tejto výprave mala veľký úspech a bola preložená do 62 jazykov. Neskôr založil Heyerdahl aj múzeum Kon-Tiki.
Heyerdahl na čele viacerých archeologických a antropologic​kých expedícií (Čína, Galapágy) pokračoval v overovaní vedec​kých hypotéz. Osobitne významná bola jeho výprava na Veľko​nočný ostrov v rokoch 1955-1956, kde sa mu podarilo objaviť tri kultúrne epochy. Túto výpravu opísal v knihe Aku-Aku (1956). Vyšla v 32 jazykoch. Roku 1969 sa Heyerdahl pokúsil preplávať Atlantický oceán na papyrusovom člne na dôkaz, že starí Egypťania sa mohli preplaviť na americký kontinent. Z tejto cesty vznikol film a kniha Ra (1970). Roku 1977 sa vydal na trstinovom člne Tigris pod zástavou OSN s jedenásťčlennou medzinárodnou posádkou na plavbu z územia niekdajšej Mezo​potámie Perzským zálivom a časťou Indického oceánu po stopách starých Sumerov.
Heyerdahl je čestným doktorom viacerých univerzít. Roku 1958 sa stal členom nórskej Akadémie vied. Z ďalších kníh, ktoré mali ohlas najmä v odborných kruhoch, spomeňme: Americkí Indiáni v Pacifiku (1952) a Námorné cesty do Polyné​zie (1968).

TIGRIS 
Thor
Heyerdahl
Z anglického originálu The Tigris Expedition, George Alien Unwin Ltd, London 1980, preložil Ivan Kučma. Prebal, väzbu a grafickú úpravu navrhla Ľubica Štuková (s použitím edičného riešenia P. Blažu). Snímky autor. Vydala Smena, vydavateľstvo SÚV SZM, ako svoju 3107. publikáciu. Vydanie prvé. Rok vydania 1984. Edícia Máj, zväzok 434, strán 344+ 16 strán príloh. Zodpovedná redaktorka Marica Horváthová. Výtvarný redaktor Jozef Gális. Technická redaktorka Zdenka Remeňová. Jazyková redaktorka Fraňa Pajorová. AH 25,05 (text 22,29; ilustr. 2,76/. VH 25,47. SÚKK 375/1-82. Náklad 34 700 výtlačkov. Vytlačila Pravda, tlačový kombinát KSS - Tlačiarenské závody Pravda, závod 01, Bratislava, Štúrova 4 - sádzané fotosadzbou v závode 02 73-055-84. 13/3-4. Cena viaz. 35 Kčs
Jedenásteho novembra 1977 spustil známy moreplavec Thor Heyerdahl na vodu trstinový čln TIGRIS, aký si stavali v niekdajšej Mezopotámii Sumeri pred päťtisíc rokmi. Na palube TIGRISU sa zišla jedenásťčlenná medzinárodná posádka mužov deviatich národností. Bez moderných navigačných pomôcok vyplávali do Perzského zálivu. Cieľom výpravy bolo preplávať trasu, ktorú podľa dohadov v rokoch 3500-2500 pred n. l. bežne podnikali moreplavci troch veľkých civilizácií - sumerskej, egyptskej a civilizácie údolia rieky Indus - a tak potvrdiť teóriu, že tieto dávne civilizácie sa nevyvíjali osamotene, že ich moria neoddeľovali, ale spájali, a že práve živý styk s rozličnými národmi im pomohol dosiahnuť nevídane vysoký stupeň kultúry. Trasa TIGRISU viedla pozdľž Arabského polostrova k pobrežiu Pakistanu a Indie, odtiaľ k Afrike, na miesto, ktoré sa nazýva Africký roh... Tigris však svoju púť nedokončil, zabránili mu v tom konflikty novodobej civilizácie (somálsko-etiópska vojna, boje v Eritreji), takže loď nemala kde pristáť. Napokon dostali povolenie zakotviť v neutrálnom Džibuti, kde sa jednomyseľne rozhodli, že cestu ukončia a Tigris zapálili na protest proti nezmyselnosti vojny.

